
Veel ei olnud selle romaani esmakordne tutvustamine ajakirja veergudel lõpule jõudnud, kui 
juba alustasid tehis-kaaslased oma kiiret lendu meie planeedi ümber. 

Selle ümberlükkamatu fakti ees seistes tunnetad rõõmuga, et romaani aluseks võetud 
ideed on õiged. 

Lennukas fantaasia inimkonna tehnilisest progressist, usk arukalt korraldatud ühiskonna 
pidevasse täiustumisse ja helgesse tulevikku — seda kõike kinnitavad nii kaalukalt ja 
käegakatsutavalt väikeste kuude .signaalid. «Andro-meeda udukogu» ühe unistus$ .imekiire 
teostumine seab minu ette küsimuse: kuivõrd- õigesti on romaanis arendatud tuleviku 
ajaloolist perspektiivi? Juba kirjutamise käigus muutsin ma tegevuse aega, lähendades seda 
meie ajastule Esialgu näis mulle, et meie planeedi ja elu hiiglaslikud ümberkujundused, mida 
romaanis kirjeldatakse, ei ole teostatavad enne kolme tuhandet aastat. Oma kaalutlustes 
lähtusin ma inimkonna üldisest ajaloost, arvestamata tehnilise progressi tempo kiirenemist ja, 
mis peaasi, neid tohutuid võimalusi, praktiliselt peaaegu piiritut võimsust, mida inimkonnale 
annab = kommunistlik = ühiskond. 

Romaani viimistlemisel lahendasin ma esialgselt kavandatud ajalise vahemaa tuhandele 
aastate. Kuid Maa esimeste kunstlike kaaslaste väljasaatmine viib mind mõttele, et romaani 
sündmused võiksid veelgi varem teoks saada. Sellepärast on kõik ajalised koordinaadid 
«Andromeeda udukogus» muudetud nii, et need jääksid lugeja enda arusaamise ja tunde 
otsustada. 

Romaani iseärasuseks, mis teeb ta võib-olla lugejale veidi raskemini arusaadavaks, on 
teaduslike andmete, mõistete ja terminite rohkus. See ei ole hooletus või soov keerulisi 
formuleeringuid selgitamata jätta. Mulle näis, et ainult nii on võimalik inimeste kõnelustele ja 
toimingutele anda tulevaste aegade koloriiti, kus teadus on kahtlemata sügavalt juurdunud 
kõikidesse arusaamadesse, ettekujutustesse ja keelde. 

1. JEFREMOV. 


1 PEATÜKK RAUDTÄHT 


MÕÕTERIISTADE skaalad näisid laest peegelduvas ähmases valguses portreede galeriina. 
Ümmargused olid kelmikad, põikovaalsed pungitasid põski jultunud enesega rahulolus, 
kvadraatsed olid tardunud nürimeelses kindluses. Nende sisemuses vilkuvad sinised, 
helesinised, oranžid ja rohelised tulukesed rõhutasid seda muljet. 


Kaarja puldi keskel paistis silma lai purpurne numbrilaud. Selle ees oli ebamugavas poosis 
kummargil neiu. Ta oli unustanud enda kõrval seisva tugitooli ja lähendanud pea klaasile. 
Punane kuma tegi ta noore näo vanemaks ja karmimaks, tõmbas täidlaste pruntis huulte 
ümber järsud varjud, tõstis pisut püstaka nina teravamalt esile. Laiad kipratõmmatud kulmud 
näisid sügavmustadena ning andsid silmadele sünge, otsekui hukkumisele määratu ilme. 
Arvestite hele laul katkes tasase metalse kriginaga. Neiu võpatas, ajas end sirgu, ringutas 
saledaid käsivarsi ja painutas väsinud selga. 

Selja taga klõpsatas uks ja tekkis suur vari, mis võttis järskude ning; täpsete liigutustega 
inimese kuju. Sähvatas põlema kuldkollane valgus ja neiu tihedad tumeruuged juuksed lõid 
sellest otsekui sätendama. Ka tema silmad hakkasid särama, kui ta need täis ärevust ja 
armastust sisseastuja poole pööras. 

«Te siis ikka ei jäänud magama? Sada tundi magamata! ...» 

«Halb eeskuju?» küsis sisenenu naeratamata, kuid lõbusalt. Tema hääles vilksatasid kõrged 
metalsed noodid, mis otsekui kinnitasid tema sõnu. 

«Kõik teised magavad,» lausus neiu areldi, «ja ... ei tea mitte midagi,» lisas ta poolsosinal. 

A 

«Rääkige julgesti. Seltsimehed magavad, ainult meie kahekesi oleme praegu kosmoses ärkvel 
ja Maani on viiskümmend biljonit' kilomeetrit — kõigest poolteist parsekit2!» 

«Ja anamesooni3 on ainult üheks hoovõtuks!» Neiu hüüdest kostis hirmu ja vaimustust. 
Kahe hoogsa sammuga oli kolmekümne seitsmenda tähe-ekspeditsiooni ülem Erg Noor 
purpurse numbrilaua juures. 

«Viies ring!» 

«Jah, alustasime viiendat. Aga.. mitte midagi!» Neiu heitis ilmeka pilgu 
automaatvastuvõtja heliruuporile. 

«Näete — ei tohigi magada. Kõik variandid, kõik võimalused tuleb läbi mõtelda. Viienda 
ringi lõpuks peab otsus käes olema.» 

«Kuid selleni on ju veel sada kümme tundi... » 

«Hästi, ma tukun veidi siin tugitoolis, kui sporamiini4 mõju lõpeb. Võtsin seda kahekümne 
nelja tunni eest.» 

Neiu kaalus midagi keskendunult ning jõudis lõpuks otsusele: 

«Võib-olla tuleks ringi raadiust vähendada? Äkki juhtus neil saatejaamaga avarii?» 

«Ei ole võimalik. Raadiuse vähendamine kiirust maha võtmata tähendaks laeva silmapilkset 
hukkumist. Kiirust maha võtta ja ... siis ilma anamesoonitta . .. poolteist par-sekit igivanade 
kuurakettide kiirusega? Jõuaksime oma päikesesüsteemi saja tuhande aasta pärast.» 
«Mõistan ... Aga kas nad ei võuiud. . .» 

«Ei võinud. Iidsetel aegadel võisid inimesed hooletud olla või üksteist ja iseennast petta. Aga 
mitte praegu!» 

«Ma ei räägi sellest.» Neiu järsust vastusest kostis solvumist «Ma tahtsin ütelda, et «Algrab» 
on võib-olla kursist kõrvale kaldunud ja otsib meid samuti.» 

«Nii tugevasti ta kõrvale kalduda ei saanud. Ta pidi täpselt arvutatud ja kindlaksmääratud ajal 
teele asuma. Kui oleks juhtunud uskumatu ja mõlemad saatjad oleksid rivist välja langenud, 
siis oleks tähelaev kahtlemata haka- 


1 Biljon — miljon miljonit — 10". 

2 Parsek — astronoomiliste kauguste mõõtühik, võrdub 3,26 valgusaastaga ehk umbes 
32-1012 kilomeetriga 

3 Anamesoon — aine aatomituumade purustatud mesoniühen-dustega, millel on valguse 
kiirusele lähedane voolavus. (Fantastiline.) 

4 Sporamiin — unevastane vahend. (Fantastiline.) 

nud diametraalselt ringi läbima ja me kuuleksime teda planetaarvastuvõtul. Eksitust ei saa olla 
— see ongi kokkulepitud planeet!» 

Erg Noor osutas peegelekraanidele sügavates niššides juhtimiskeskuse igas neljas küljes. 
Tintmustas pimeduses lõõmasid loendamatud tähed. Vasakpoolsel eesmisel ekraanil lendas 
mööda väike hall ketas, vaevaliselt valgustatuna oma tähest, mis asus siit, süsteemi B-7336-S 
+ 87-A servalt, väga kaugel. 

«Meie pomm-majakad ' töötavad laitmatult, kuigi me nad juba nelja sõltumatu aasta 2 eest 
alla viskasime.» Erg Noor osutas puhtale valgusribale piklikul klaasil vasakus seinas. 
««Algrab» oleks pidanud siin juba kolm kuud ootama. Järelikult... » Noor kõhkles, nagu ei 
tihkaks otsust langetada, ««Algrab» on hukkunud!» 

«Aga kui mitte hukkunud, vaid meteoorist vigastatud ja võimetu kiirust arendama?» vaidles 
ruugejuukseline neiu vastu. 

«Võimetu kiirust arendama!» kordas Erg Noor. «Kas see pole siis sama, kui laeva lahutab 
eesmärgist tuhandete aastate pikkune tee. Ainult halvem on see — surm ei tule kohe, 
mööduvad ilma igasuguste lootusteta aastad. Võibolla nad kutsuvad ... siis saame teada ... 
kuue aasta pärast ... Maal.» 

Tormaka liigutusega tõmbas Erg Noor elektronarvutus-masina laua alt kokkupandava 
tugitooli. See oli väike elektronarvutusmasin «MNU-"». Suure kaalu, kogukuse ja hapruse 
tõttu ei olnud tänini võimalik tähelaevadele monteerida «ITU»-tüüpi elektronaju, mis oli 
mõeldud igakülgseteks operatsioonideks, ja usaldada tähelaeva juhtimist selle hooleks. 
Juhtimiskeskuses oli tarvis valvenavigaatorit, seda enam et laeva kursi täpne orienteerimine 
nii suurtele kaugustele oli võimatu. 

Ekspeditsiooni ülema käed hakkasid pianisti väledusega arvutusmasina klahvidel ja nuppudel 
sööstlema. Kahvatu, teravate joontega nägu tardus kivisesse liikumatusse, jonnakalt puldi 
kohale kallutatud kõrge otsmik näis heitvat väljakutset stiihilise saatuse jõududele, mis 
ähvardasid 

1 Pomm-majakad — automaatsed robotjaamad planeedi atmosfäärist läbitungivate võimsate 
signaalide andmiseks. Heidetakse alla tähelaevadelt. (Fantastiline.) 

'Sõltumatu aasta — maapealse ajaarvestuse aasta, mis ei sõltu tähelaeva kiirusest. 
maailmaruumi keelatud sügavustesse tunginud tillukest elavat maailma. 

Noor astronaut Niiza Krit. kes oli esmakordselt tähe-ekspeditsioonile pääsenud, jäi hinge 
kinni pidades vait ning jälgis endassesüvenenud Noori. Kui rahulik, täis tarmu ja mõistust on 
see armas inimene!. . . Armas juba ammu, kõik need viis aastat. Ei ole mõtet tema eest varjata 
-.. Ja ta teabki, Niiza tunneb seda ... Nüüd, kus oli luhtunud see õnnetus, langes Niizale osaks 
rõõm valvata koos temaga. Kolm kuud kahekesi, sel ajal kui tähelaeva ülejäänud meeskond 
on suikunud magusasse hüpnooti-lisse unne. Veel kolmteist päeva, ja siis uinuvad nemad — 
pooleks aastaks, kuni on oma töö teinud veel kaks vahetust valvureid: navigaatoreid, 
astronoome ja mehaanikuid. Teised — bioloogid ja geoloogid, kelle tegevus algab alles 
sihtkohas — võivad kauemgi magada, sel ajal kui astronoomidel — 00, nendel käib kõige 
pingelisem töö! 

Erg Noor tõusis ja Niiza mõttelõng katkes. 

«Ma lähen tähekaartide kabiini. Teie puhkus lalgab» — ta heitis pilgu sõltuva kella 
numbrilauale — «üheksa tunni pärast. Ma jõuan enne välja magada, kui teid asendama tulen.» 
«Ma ei ole väsinud, ma jään siia nii kauaks kui vaja — et ainult teie puhata saaksite!» 

Erg Noor kortsutas kulmu, kavatsedes midagi vastu öelda, kuid andis sõnade õrnuse ja 
usaldavalt temale suunatud kuldpruunide silmade ees järele, naeratas ning väljus sõnagi 
lausumata. 


Niiza istus tugitooli, laskis harjunud pilgul üle aparaatide libiseda ja vajus sügavaisse 
mõtteisse. 

Tema kohal mustendasid peegelekraanid, mis andsid juhtimiskeskusele ülevaate laeva 
ümbritsevast põhjatusest, tähtede mitmevärvilised tulukesed näisid valgusnõeltena silma 
tungivat. 

Tähelaev möödus planeedist ja selle külgetõmbejõud pani laeva õõtsuma gravitatsioonivälja 
pinge muutumise sihis. Ka majesteetlikud kurjad tähed tegid peegelekraa-nidel metsikuid 
hüppeid. Tähtkujude mustrid vahetusid peadpööritava kiirusega. 

Oma valgusallikast kaugel lasuv külm ja elutu planeet K2-2N-88 oli tuntud mugava paigana 
tähelaevade kohtu» misteks ... ka selleks kohtumiseks, mi? nüüd ei toimunud. Viies ring... 
Ja Niiza kujutles oma laeva, mis kihutas 

vähendatud kiirusega mööda tohutu suurt, miljardikilomeetrise raadiusega ringjoont, jõudes 
pidevalt ette kilpkonnana roomavast planeedist. Saja kümne tunni pärast lõpetab laev viienda 
ringi... Ja siis? Erg Noori võimas aju pingutab praegu kogu oma jõudu, et kõige paremat 
väljapääsu leida. Ekspeditsiooni ülem ja laeva komandör ei tohi eksida — vastasel juhul ei 
pöördu esimese klassi tähelaev «Tantra» oma parimatest teadlastest koosneva meeskonnaga 
ilalgi maailmaruumi sügavustest tagasi! Kuid Erg Noor ei eksi. 

Niiza Krifi valdas äkki vastik, iiveldama panev tunne, mis tähendas, et tähelaev on kraadi 
murdosa võrra kursist kõrvale kaldunud. See oli lubatav ainult vähendatud kiiruse juures, sest 
vastasel korral ei oleks tema õrn elav koorem ellu jäänud. Hall udu jõudis neiu silmist vaevalt 
haihtuda, kui iiveldus tekkis uuesti: laev pöördus kursile tagasi. Ülitundlikud lokaatorid olid 
enda ees põhjatus sügavuses kompinud meteoori, tähelaevade peamist hädaohtu. Laeva 
juhtivad elektronmasinad (sest ainult nemad võivad sooritada kõiki manipulatsioone vajaliku 
kiirusega — inim-närvid kosmiliste kiiruste jaoks ei kõlba) kallutasid «Tantra» miljondiku 
sekundi vältel kõrvale ja juhtisid ta hädaohu möödumisel niisama kiiresti endisele kursile 
tagasi. 

«Mis siis takistas samasugustel masinatel «Algrabi» päästmast?» mõtles toibunud Niiza. «Ta 
on kindlasti meteooriga kokku põrgates viga saanud.» Erg Noor rääkis, et siiani hukkub iga 
kümnes tähelaev meteooride läbi, hoolimata nii tundlike lokaatorite leiutamisest nagu Voll 
Hodi aparaat ja energeetilised kaitsekatted, mis väikesi osakesi eemale paiskavad. «Algrabi» 
hukkumine seadis neid endid ohtlikku olukorda, kui ometi juba näis, et kõik on hästi läbi 
mõeldud ja ette nähtud. Neiu hakkas meenutama, mis äralennu hetkest jalates kõik oli 
juhtunud. 

Kolmekümne seitsmes tähe-ekspeditsioon suunati Mao-kandja tähtkujus asuva lähedase tähe 
planeedisüsteemi, mille ainus asustatud planeet Zirda kõneles juba ammu Maaga ja teiste 
Suurde Ringi kuuluvate maailmadega. Ta oli ootamatult vait jäänud. Üle seitsmekümne aasta 
ei olnud sealt ühtki teadet tulnud. Maa kui Zirdale Ringis kõige lähema planeedi kohus oli 
selgitada, mis seal juhtus. Seepärast võttis ekspeditsiooniJaev kaasa palju seadmeid ja mõned 
silmapaistvad teadlased, kelle närvisüsteem 

pärast arvukaid katseid osutus suuteliseks taluma vangis-tusaastaid tähelaevas. Mootorikütust 
— anamesooni — Võeti tagavaraks kaasa napilt mitte anamesooni kaalu, vaid konteinerite 
tohutute mõõtmete pärast. Anamesooni-varu loodeti Zirdal täiendada. Kui aga planeediga on 
juhtunud midagi tõsist, pidi «Tantrat» planeedi K2-2N-88 orbiidi juures kohtama teise klassi 
tähelaev «Algrab». 

Niiza ergas kõrv tabas muutuse kunstliku raskusjõu-välja häälestuse toonis. Kolme 
parempoolse mõõteriista kettad hakkasid ebaühtlaselt vilkuma, parema parda elekt-ronsond 
lülitus sisse. Helendama löönud ekraanile ilmus nurgeline sätendav kamakas. Ta liikus nagu 


mürsk otse «Tantra» suunas ja asus järelikult kaugel. See oli hiiglaslik ainekogum, mille 
taolisi kosmilises ruumis äärmiselt harva kohati, ja Niiza ruttas tema ruumala, massi, kiirust ja 
lennusuunda kindlaks määrama. Alles siis, kui vaatluspäeviku 'automaatpool klõpsatas, 
pöördus Niiza oma mälestuste juurde tagasi. 

Kõige eredam neist oli sünge veripunane päike, mis kerkis ekraanide vaatevälja teekonna 
neljanda aasta viimastel kuudel. Neljas oli see 'aasta kõigile elanikele tähelae-vas, mis kihutas 
kiirusega SU absoluutühikut — valguse kiirust. Maal oli selle aja jooksul möödunud juba ligi 
seitse nõndanimetatud sõltumatut aastat. 

Ekraanide filtrid muutsid inimeste silmi saastes iga taevakeha kiirte värvust ja tugevust. Nad 
paistsid niisugustena, nagu neid nähti läbi Maa paksu atmosfääri koos selle kaitsva osooni- ja 
vesiekraaniga. Kõrge temperatuuriga taevakehade kirjeldamatu, viirastuslikult lilla valgus 
«paistis helesinisena või valendas, sünged hallikasroosad tähed muutusid lõbusalt 
kuldkollaseks just nagu meie Päike. Siin võiduka erepunase tulena leegitsev taevakeha 
omandas sügava veretava tooni, millises maapealne vaatleja oli harjunud nägema spektriklassi 
MS5 1 tähti. Planeet asus oma päikesele palju lähemal kui meie Maa oma Päikesele. 
Sedamööda kuidas Zirdale läheneti, muutus tema 


1 Spektriklass — tähtede spektriklassemärgitakse suurte ladina tähtedega järgmises 
järjekorras: 0, B, A, F, G, K, M — kõige kuumematest sinakasvalgetest tähtedest, 
pinnatemperatuuriga 100 000°, kuni punaste tähtedeni, mille temperatuur on 3000°. Iga klass 
jaotatakse kümneks allklassiks, mida märgitakse araabia numbritega, näiteks A7. 
Eriklassidesse N, P, R, S kuuluvate tähtede spektrites leidub rohkesti süsiniku, tsüaani, titaani 
ja tsirkooniumi jooni. 

valgusallikas hiiglasuureks helepunaseks kettaks, mis saatis välja suurel hulgal soojuskiri. 
Kaks kuud enne Zirda juurde jõudmist alustas «Tantra» katseid planeedi välisjaamaga 
ühendusse astumiseks. Siinne ainus välisjaam asus väikesel atmosfäärita looduslikul 
kaaslasel, mille kaugus Zirdast oli väiksem kui Kuu kaugus Maast. 

Tähelaev jätkas kutsumist ka siis, kui planeedini oli jäänud kolmkümmend miljonit 
kilomeetrit ja «Tantra» pöörane kiirus aeglustunud kolme tuhande kilomeetrini sekundis. 
Niiza valvas, kuid kogu meeskond oli samuti ärkvel ning istus ootusrikkalt juhtimiskeskuse 
ekraanide ees. 

Niiza kutsus välisjaama, suurendades saate võimsust ja paisates kiiri lehvikutaoliselt 
ettepoole. 

Lõpuks nägid nad kaaslase tillukest hiilgavat täppi. Tähelaev hakkas planeedi ümber orbiiti 
joonistama, talle järk-järgult lähenedes ning oma kiirust kaaslase kiirusega võrdsustades. 
«Tantra» ja kaaslane oleksid nagu nähtamatu köiega ühte haakunud ja tähelaev rippus väikese 
kuu kohal, mis orbiidil kiiresti edasi tõttas. Laeva elektron-stereoteleskoobid sondeerisid nüüd 
kaaslase pinda. Ja äkki kerkis «Tantra» meeskonna ette unustamatu vaatepilt. 

Verise päikese vastuhelgis lõõmas tohutu suur lame klaashoone. Otse katuse all asus midagi 
suure koosolekusaali taolist. Sinna oli liikumatult tardunud suur hulk olendeid, kes ei 
sarnanenud Maa elanikega, kuid olid kahtlemata inimesed. Ekspeditsiooni astronoom Pur 
Hiss, uustulnuk kosmoses, kes otse ärasõidu eel oli tulnud kogenud töötaja asemele, muutis 
erutusega instrumendi fookuse-kaugust. Klaasi all ähmaselt paistvad inimesed jäid täiesti 
liikumatuks. Pur Hiss suurendas kujutist. Nüüd tuli nähtavale juhtimispultidest ümbritsetud 
poodium pika lauaga, millel ristij alu istus auditooriumi ees inimene, kelle hirmuäratavate 
silmade hullumeelne pilk oli kaugusse suunatud. 

«Nad on surnud, külmunud!» hüüatas Erg Noor. 


Tähelaev rippus endiselt Zirda kaaslase kohal ja neliteist silmapaari jälgisid ainiti klaasist 
hauda — see oli tõepoolese haud. Kui mitu aastat on need surnud siin istunud? Planeet jäi vait 
seitsmekümne aasta eest; kui lisada sellele kuus kiirte lennuaastat, siis kolmveerand sajandit... 
11 

Kõikide pilgud pöördusid ülemale. Kahvatu Erg Noor silmitses teraselt planeedi atmosfääri 
kahkjat uduloori. Sellest paistsid ähmaselt mägede vaevu märgatavad jooned, merede 
peegeldused, kuid miski ei andnud seda vastust, mille järele nad siia olid tulnud. 

«Jaam on hävinud ja teda pole seitsmekümne viie aasta jooksul taastatud! See tähendab 
katastroofi planeedil. Tuleb madalamale laskuda, atmosfäärist läbi tungida, võibolla koguni 
maanduda. Kõik on siin koos — ma küsin nõukogu arvamust...» 

Ainult astronoom Pur Hiss hakkas vastu vaidlema. Niiza vaatas nördimusega tema suurt 
kiskjanina ja inetuid madalal asetsevaid kõrvu. 

«Kui planeedil on aset leidnud katastroof, siis ei ole meil vähimatki võimalust siit anamesooni 
saada. Väikeses kõrguses ümber planeedi lendamine ja seda enam maandumine vähendab 
meie planetaarkütuse' reservi. Pealegi on teadmata, mis seal juhtus. Seal võib esineda 
tugevaid kiirgusi, mis meid hävitavad.» 

Kõik teised ekspeditsiooni liikmed toetasid ülemat. «Kosmosekaitsega laev ei karda mitte 
mingisuguseid planeedikiirgusi. Meid saadeti ju siia ometi just selleks, et selgitada, mis siin 
juhtus. Missuguse vastuse annab Maa Suurele Ringile? Tõiga nentimisest üksi on liiga vähe, 
seda tuleb seletada. Andestage mulle need koolipoisilikud targutused!» ütles Erg Noor ja 
tavalised metalsed noodid tema hääles helisesid pilkavalt. «Vaevalt me saame oma otsesest 
kohustusest kõrvale hiilida . .. » 

«Atmosfääri ülakihtide temperatuur on normaalne!» hüüdis Niiza rõõmsalt. 

Erg Noor naeratas ja hakkas ettevaatlikult, keerd keeru järel, spiraalselt üha madalamale 
laskuma, vähendades ühtlasi planeedi pinnale ligineva tähelaeva kiirust. Zirda oli Maast veidi 
väiksem ja madallennul ei olnud tarvis eriti suurt kiirust. Astronoomid ja geoloog võrdlesid 
planeedi kaarte sellega, mida nägid «Tantra» optilised silmad. Mandrid olid säilitanud täpselt 
oma endised piirjooned, mered sädelesid rahulikult punase päikese paistel. Ka varajasemate 
ülesvõtete järgi tuntud mäe- 

1 Planetaarkütus — kütus, mida kasutatakse planetoplaanide mootorites ning tähelaevade 
maandumis- ja stardimootorites. (Fantastiline.) 

aheliku kuju oli muutumatuks jäänud — ainult et planeet vaikis. 

Kolmekümne viie tunni kestel ei lahkunud inimesed oma vaatluspostidelt. 

Atmosfääri koostis, punase valgusallika kiirgus — kõik langes ühte varajasemate andmetega. 
Erg Noor lõi lahti Zirda teatmiku ja otsis üles tulba andmetega tema stratosfääri kohta. 
lonisatsioon osutus tavalisest suuremaks. Noori ajus hakkas küpsema ähmane ja ärev aimus. 
Laskumisspiraali kuuendal keerul ilmusid nähtavale suurte linnade kontuurid. Tähelaeva 
vastuvõtjatest ei kostnud ikka veel ainustki signaali. 

Niiza Krit andis oma tööposti üle, et veidi süüa, ja jäi arvatavasti tukkuma. Talle tundus, nagu 
oleks ta kõigest mone minuti maganud. Tähelaev liikus hariliku spirolen-nuki kiirusega Zirda 
ööpoole kohal. Siin lall pidid laiuma linnad, tehased ja sadamad. Ent pilkases pimeduses ei 
vilkunud ühtki tulukest, kuidas võimsad optilised stereoteles-koobid neid ka ei otsinud. 
Atmosfääri lõhestava tähelaeva mürin pidi kostma kümnete kilomeetrite taha. 

Möödus tund. Ei süttinud ühtki tulukest. Piinav ootus muutus talumatuks. Noor lülitas sisse 
hoiatussireenid. Hirmuäratav ulgumine kaikus üle all laiuva pigimusta tühjuse ja Maa 
inimesed lootsid, et vähemalt seegi õhu mürinaga ühinedes Zirda mõistatuslikult vaikivate 
elanike kõrvu kandub .. . 

Tulekarva valguse tiib pühkis kurjakuulutava pimeduse eemale. «Tantra» oli jõudnud 
planeedi päevapoolele. All laius ikka veel sametine tumedus. Kiiresti suurendatud ülesvõtted 


näitasid, et see on üksainus tihe vaip Maa sa-metmustade moonidega sarnanevatest lilledest. 
Mustade moonide padrikud venisid tuhandete kilomeetrite kaupa, olles asendanud kõik — 
metsad, võsad, pilliroo, rohu. Nagu hiidluustike roided paistsid musta vaiba vahelt linnatäna- 
vad, punaste haavadena roostetasid raudkonstruktsioonid. E1, kuskil ühtki elusolendit, ühtki 
puud — ainuüksi mustad moonid! 

«Tantra» heitis pomm-vaatlusjaama alla ning sukeldus taas öhe."Kuus tundi hiljem teatas 
robotjaam õhu koostise, temperatuuri, rõhu ja muud tingimused planeedi pinnal. Kõik oli 
planeedi jaoks normaalne, välja arvatud suurenenud radioaktiivsus. 

13 

«Õudne tragöödia!» pomises rõhutult ekspeditsiooni bioloog Eon Tal jaama viimaseid 
andmeid üles märkides. «Nad tapsid iseendid ja kogu oma planeedi!» 

«Kas tõesti?» küsis Niiza silmadesse valguvaid pisaraid varjates. «Kui kole! Ionisatsioon ei 
ole ju sugugi nii tugev.» 

«Hulk aastaid on juba möödunud,» vastas bioloog karmilt. Tema kühmja ninaga, noorusest 
hoolimata mehelik tšerkessinägu muutus ähvardavaks. «Niisugune radioaktiivne lagunemine 
ongi selle poolest kardetav, et ta koguneb märkamatult. Kiirguse üldine hulk võis suureneda 
aastasadade jooksul koor 1 koorilt, nagu me nimetame kiirituse biodoose 2, siis aga toimus 
kvalitatiivne hüpe. Pärilikkuse degenereerumine, sugujärgluse lakkamine pluss kiirgus- 
epideemiad ... See ei ole esmakordne nähtus — Ringile on taolised katastroofid tuttavad.» 
«Näiteks nõndanimetatud «lilla päikese planeedi» juhtum,» kostis tagantpoolt Erg Noori 
hääl. 

«On traagiline,» märkis morn Pur Hiss, «et see imelik päike oma absoluutse heledusega, mis 
vastab seitsmekümne kaheksa meie Päikese absoluutsele heledusele, ja spektriklassiga A-null 
kindlustas planeedi elanikele väga kõrgetasemelise energeetika.» 

«Kus see planeet asub?» päris bioloog Eon Tal. «Ega ta ometi pole see, mida Nõukogu 
asustada kavatseb?» 

«Just see. Tema järgi sai endale nime tähelaev «Alg-rab».» 

«Täht Algrab ehk teisiti Kaarna Delta!» hüüdis bioloog. «Aga see on ju väga kaugel!» 
«Nelikümmend kuus parsekit. Kuid me ehitame üha suurema tegevusraadiusega tähelaevu 
n» 

Bioloog noogutas pead ning pomises, et vaevalt oleks maksnud tähelaevale hukkunud 
planeedi nime panna. 

«Täht ju ei hävinenud ja ka planeet on terve. Ei möödu sajanditki, kui me ta jälle täis külvame 
ja asustame,» vastas Erg Noor veendunult. 

Ta otsustas teha raske' manöövri — muuta tähelaeva orbitaalne tee ümber Zirda laiuselisest 
meridionaalseks. Sest kuidas lahkuda planeedist selgitamata, kas kõik on 


1 Koor — organismi summaarse kiirituse ühik (Fantastiline.) 
2 Kiirituse biodoosid — elusorganismile kahjulikud kiirituse doosid. 

hukkunud. Võib-olla ei ole ellujäänutel energiajaama ning aparaatide purunemise tõttu 
võimalik tähelaeva appi kutsuda. 

Niiza ei näinud Erg Noori esmakordselt vastutusrikka manöövri ajal juhtimispuldi taga. Oma 
läbitungimatult kindla näoga ning järskude, alati täpsete liigutustega näis ta Niizale 
legendaarse kangelasena. 

Ja taas sooritas «Tantra» lootusetu teekonna ümber Zirda, seekord pooluselt poolusele. Siin ja 
seal, eriti keskmistel laiustel, ilmusid nähtavale laiad lagedad pinnase-vööndid. Nende kohal 
õhus hõljus kollane udu, millest paistsid virvendusena läbi tuulest uhutud gigantsed punased 
liivaluited. 

Edasi aga laotusid jälle sametised leinavaibad mustadest moonidest, ainsatest taimedest, mis 
olid suutnud radioaktiivsusele vastu panna või selle mõjutusel elujõulist mutatsiooni anda. 


Nüüd oli kõik selge. Otsida kuskilt surnud varemetest lanamesoonkütust, mis Suure Ringi 
soovitusel teiste maailmade külaliste jaoks oli varutud (Zirdal endal ei olnud veel tähelaevu, 
vaid ainult planetoplaanid), —see ei olnud mitte ainult lootusetu, vaid isegi ohtlik. «Tantra» 
hakkas oma lennuspiraali pikkamööda lahti kerima vastassuunas, planeedist eemale. Olles 
saavutanud planeetidevahelistel lendudel, startimisel või maandumisel kasutatavate 1oon- 
triger- 1 ehk planetaarmootoritega kiiruse seitseteist kilomeetrit sekundis, eemaldus tähelaev 
surnud planeedist. «Tantra» võttis kursi asustamata, ainult leppetähisega märgitavale 
süsteemile, kuhu olid visatud pomm-majakad ja kus pidi ootama «Algrab». 
Anamesoonmootorid lülitusid sisse. Nende jõud andis tähelaevale viiekümne kahe tunni 
jooksul kiiruse üheksasada miljonit kilomeetrit tunnis, mis oli tema tavaline liikumiskiirus. 
Kohtumispaigani jäi viieteistkümne ehk laeva sõltuva aja järgi üheteistkümne kuu tee. Kogu 
meeskond, välja arvatud valve, võis unne vajuda. Kuid tervelt kuu aega kestis veel üldine aru- 
tamine, arvutamine ja Nõukogule ettekande koostamine. Zirda teatmike andmete hulgast 
märgiti välja kohad, kus mainiti riskantseid katsetusi osaliselt laguneva aatomi-kütusega.-Leiti 
sõnavõtte hukkunud planeedi väljapaistva- 

1 Ioon-trigermootorid — mootorid, milles reaktiivvool saavutatakse ioniseeritud aine triger- 
(see tähendab kaskaad-) reaktsiooniga. (Fantastiline.) 

telt öpetlastelt, kes teatasid elule kahjuliku mõju tundemärkide ilmumisest ning nõudsid 
katsete lõpetamist. Saja kaheteistkümne aasta eest oli Suure Ringi poolt saadetud hoiatus, 
millest piisas kõrgelt arenenud mõistusega inimeste jaoks, kuid mida Zirda valitsus ei olnud 
nähtavasti tõsiselt võtnud. 

Ei jäänud vähimatki kahtlust, et Zirda hukkus kahjuliku radiatsiooni kogunemise tõttu pärast 
seda, kui oli tehlud aivukaid ettevaatamatuid katseid ja võetud mõtlematult tarvitusele 
tuumaenergia ohtlikke liike, selle asemel et targu teisi, vähem kahjulikke energialiike otsida. 
Mõistatus oli juba ammu lahendatud, tähelaeva meeskond kaks korda kolmekuulise une 
niisama pika. normaalse eluga vahetanud. 

Nüüd aga ringleb «Tantra» juba üsna mitmendat ööpäeva halli planeedi ümber ja iga tunniga 
kahaneb lootus «Algi abi» kohata. Läheneb midagi hirmuäratavat... 

Erg Noor jäi lävele seisma ja silmitses mõttessevajunud Niizat. Neiu ettepoole kallutatud, 
tiheda juuksekuhilaga pea sarnanes kahuse kuldse lillega ... Trotslik poisikese-profiil, veidi 
viltu asetsevad silmad, mis tihti tagasihoitud naerust pilukile tõmbusid, praegu aga olid pärani 
ning vaatasid ärevalt ja mehiselt teadmatusele vastu. Neiu ise ei oska aimatagi, kui suureks 
sisemiseks toeks ta Erg Noorile oma piiritu armastusega on saanud. Erg Noorile, kes 
pikkadest, tahet ja tundeid karastanud katseaastatest hoolimata siiski väsib olemast ülem, kes 
peab iga hetk olema valmis vastutama inimeste, laeva ja ekspeditsiooni kordamineku eest. 
Seal, Maal, ei ole enam ammu niisugust üksikisiku vastutust — otsuse võtab vastu see grupp 
inimesi, kelle ülesandeks on töö läbi viia. Kui 'aga juhtub midagi erilist, on silmapilk 
käepärast igasugune nõuanne, kõige keerukam konsultatsioon. Siin ei ole kuskilt nõu küsida, 
ja tähelaevade komandöridel on erilised õigused. Kergem oleks, kui niisugune vastutus 
kestaks kaks-kolm, aga mitte kümme-viisteist aastat, mis on tähe-ekspeditsioo-nide keskmine 
kestus! 

Erg Noor astus juhtimiskeskusse. 

Niiza sööstis talle vastu. 

«Ma otsisin kõik vajalikud materjalid ja kaardid välja,» ütles mees, «anname masinale veidi 
tööd!» 

Ekspeditsiooni ülem sirutas end tugitoolis ja pööras aeglaselt metallist lehekesi, nimetades 
koordinaatide numbreid, 

magnet- elektri- ja gravitatsiooniväljade' pingeid kosmiliste osakeste voogude 
võimsust, . meteoorivoolude kurust ja tihedust. Pingutusest kahvatu Niiza vajutas 
nuppudele ja pooras arvutusmasina lüliteid. Erg Noor sai seeria vastuseid, süngestus ja jäi 
mõttesse. 


«Meie teel on tugev gravitatsiooniväli — tumeda aine kuhjumisala Skorpionis, tähe 6553-CR 
+ 11-PKU lähedal,» ütles Erg Noor. «Kütusekulu vältimiseks tuleb kalduda siia, Mao poole. 
Vanasti lennati ilma mootoriteta, kasutades kiirendajatena gravitatsioonivälju, mööda nende 
servi... » 

«Kas meie ei võiks ka seda meetodit kasutada?» küsis Niiza. 

«Ei, meie tähelaevad on selleks liiga kiired. Kiirus viis kuuendikku absoluutühikut ehk 
kakssada viiskümmend tuhat kilomeetrit sekundis suurendaks näiteks Maa gravitat- 
siooniväljas meie kaalu kaksteist tuhat korda — järelikult muudaks kogu ekspeditsiooni 
põrmuks. Nii me võime lennata vaid kosmoseavarustes, eemal suurtest mateeriakuhjumitest. 
Niipea kui tähelaev hakkab gravitatsioonivälja läbima, tuleb kiirust seda rohkem vähendada, 
mida tugevam on väli.» 

«Järelikult on siin vastuolu.» Niiza toetas pea lapselikult käele. «Mida tugevam 
gravitatsiooniväli, seda aeglasemalt tuleb lennata!» 

«See on õige ainult tohutu suurte, valguse kiiruselel lähedaste kiiruste puhul, kui tähelaev ise 
muutub valguskiire sarnaseks ja võib liikuda ainult mööda sirgjoont ehk nõndanimetatud 
võrdsete pingete kõverat.» 

«Kui ma õigesti aru sain, tuleb teil suunata meie «kiir» — «Tantra» — otse 
päikesesüsteemile.» 

«Selles astronavigatsiooni kogu raskus seisabki. Täpne suunamine ühele või teisele tähele on 
praktiliselt võimatu, kuigi me võtame arvesse kõiki mõeldavaid parandusi. Kogu teekonna 
vältel tuleb alatasa arvutada tekkivat viga ja muuta laeva kurssi, mille tõttu ongi võimatu 
täielikult automatiseeritud juhtimine. Aga praegu on meie seisukord hädaohtlik. Peatus või 
isegi tugev pidurdamine oleks meie jaoks võrdne surmaga, sest meil ei ole enam millegagi uut 
kiirust arendada. Hädaoht peitub siin, vaadake: piirkond 344 + 2U on täiesti läbi uurimata. 
Tähti siin pole, teada on ainult gravitatsiooniväli — siin on selle serv. Lõplikku lahendust 


ootame astronoomidelt — pärast viiendat ringi äratame kõik üles, aga seni...» Ekspeditsiooni 
ülem hõõrus meelekohti ja haigutas. 

«Sporamiini mõju lõpeb,» hüüdis Niiza, «nüüd te saate puhata!» 

«Hästi, ma sean ennast siiasamasse tugitooli. Äkki juhtub ime — kas või üksainus heli!» 

Erg Noori toonis vilksatas midagi, mis pani Niiza südame õrnusest kiiremini lööma. Oli 
tahtmine seda kangekaelset pead enda vastu suruda, neid enneaegsete hõbe-niitidega tumedaid 
juukseid  silitada ... 

Niiza tõusis, pani teatmelehed hoolikalt kokku ja kustu- 


1 Valguse kiirus on teatavasti 300 000 kn/sek. 

tas tule, jättes ainult nõrga roheka valguse piki mõõteriistade ja kellade paneele. Tähelaev 
liikus oma hiiglaslikku ringi tehes rahulikult maailmaruumi täielikus tühjuses. 
Ruugeiuukseline astronaut asus kuuldamatult oma kohale hiiglalaeva «aju» juures. Kindlale 
meloodiale häälestatud aparaadid laulsid oma tuttavat tasast laulu, Väikseimgi korratus oleks 
kostnud valenoodina, ent vaikne meloodia voogas kindlaksmääratud tonaalsuses. Harva 
kordusid tasased, gongihelidega sarnanevad löögid: lülitus sisse planetaarne abimootor, mis 
suunas «Tantrat» tema kõverjoonelisel kursil. Hirmuäratavad anamesoon-mootorid vaikisid. 
Unises tähelaevas valitses pika öö rahu, just nagu poleks olnudki tõsist hädaohtu, mis rippus 
laeva ja tema elanike kohal. Iga hetk kostavad vastuvõturuupo-rist kauaoodatud väljakutsed 
ning kaks laeva hakkavad oma uskumatult kiiret lendu pidurdama, lähenevad teineteisele 
paralleelkurssidel, lõpuks võrdsustavad täpselt oma kiirused ja otsekui heidavad kõrvuti 
pikali. Lai torujas käik ühendab mõlemad tillukesed laevamaailmad ja «Tantra» leiab taas 
oma vägilasjõu ... 

Südamepõhjas oli Niiza rahulik: ta uskus oma ülemusse. Viis rännakuaastat ei olnud sugugi 
pikad ega väsitavad. Eriti pärast seda, kui Niizas tärkas armastus ... Kuid ka varem andsid 
haaravalt huvitavad vaatlused, raamatute, muusika ja filmide elektronülesvõtted võimaluse 
pidevalt oma teadmisi täiendada ega lasknud tunda liiga suurt igatsust imeilusa Maa järele, 
mis oli nagu liivatera ääretu pimeduse sügavustesse vajunud. Teekaaslased olid kõik ülisuurte 
teadmistega inimesed, ja kui närvid muljetest või pikast pingelisest tööst väsisid, siis .. . 
kauakestvas unes, mida ei lastud raugeda häälestamisega hüpnootilistele lainetele, vajusid 
pikad ajavahemikud silmapilkselt mööda lennates olematusse. Ja Niiza oli oma armastatu 
kõrval õnnelik. Teda häiris vaid teadmine, et teistel on raskem ja eriti just Erg Nooril. Kui ta 
ainult suudaks! .. . Ent mida suudab noor, alles üsna võhiklik astronaut niisuguste inimeste 
kõrval! Aga võib-olla aitas tema õrnusest, alatistest vabatahtlikest pingutustest, kirglikust 
soovist anda omalt poolt kõik, et seda rasket tööd kergendada. 

Ekspeditsiooni ülem ärkas ja kergitas oma raskeks muutunud pead. Ühtlane meloodia kõlas 
nagu ennegi, katkesA tatuna ikka ühtemoodi planetaarmootori harvadest löökidest. Niiza Krit 
oli aparaatide juures veidi kühmus, 

väsimuse varjud noorel näol. Erg Noor heitis pilgu sõltuvale kellalel ning tõusis üheainsa 
vetruva sööstiga sügavast tugitoolist. 

«Ma magasin neliteist tundi! Ja teie, Niiza, ei äratanud mind! See on...» Ta kohtas neiu 
rõõmsat naeratust ja takerdus. «Jalamaid puhkama!» 

«Kas ma tohin magada siin nagu teiegi?» palus neiu. Saanud loa, käis ta söömas, pesi end ja 
heitis siis tugitooli. 

Lainedušist värskendatud Erg Noor asus tema asemele aparaatide juurde. Kontrollinud EÜK 
— elektronühenduste kaitsmete — indikaatoreid, hakkas ta hoogsate sammudega edasi-tagasi 
kõndima. Säravad, tumedatest ringidest ümbritsetud sõstrasilmad jälgisid teda vargsi. 
«Miks te ei maga?» küsis ta astronaudilt käskivalt. 


See raputas oma lühikeseks lõigatud ruugeid kiharaid —-maavälistel ekspeditsioonidel naised 
pikki juukseid ei kandnud. 

«Ma mõtlen .. .» alustas ta kõheldes, «ja praegu, hädaohu piiril, kummardan ma kaugele 
maailmaruumi 'avarustesse tunginud inimese vägevuse ja suuruse ees. Teile on siin paljud 
asjad päris tavalised, aga mina olen kosmoses esimest korda. Mõ+elda ainult — ma võtan osa 
grandioossest tähtedevahelisest retkest uute maailmade poole.» 

Erg Noor naeratas nõrgalt ia hõõrus laupa. 

«Ma pean teile kahjuks pettumuse valmistama — õigemini meie vägevuse tegelikku suurust 
näitama. Vaadake.» Ta jäi projektori iuurde seisma ia ruumi tagumisele seinale ilmus 
Galaktika helendav spiraal. 

Erg Noor osutas spiraali sagrisele, ümbritsevas pimeduses vaevu märgatavale äärmisele 
harule, mis koosnes üksikutest sumeda tolmuna näivatest tähtedest. 

«Siin on Galaktika kõrbeala, valguse ja elu poolest vaene ääremaa, kus asub meie 
päikesesüsteem ja kus asume meie praegu. Kuid seegi haru, nagu näete, ulatub Luigest kuni 
Kiiluni ja peale selle, et ta asub keskvöönditest üldiselt kaugel, on tal veel see tume pilv siin 
-.. Et seda haru pikuti läbida, selleks kuluks meie «Tantral» umbes nelikümmend tuhat 
sõltumatut aastat. Meie haru naa- 


1 Sõltuv kell — kell, mis näitab tähelaeva aega, s. 0. aega, mis sõltub laeva kiirusest. 
(Fantastiline) Relatiivsusteooria põhjal lüheneb suurtel (valguse kiirusele lähedastel) 
liikumiskiirustel tähelaeva aeg, võrreldes tähelaeva suhtes liikumatu vaatleja ajaga. 

berharust lahutava tühja maailmaruumi musta kuristiku ületaksime nelja tuhande aasta 
jooksul. Näete nüüd, et meie lennud universumi ääretutes sügavustes on esialgu alles 
tammumine tibatillukesel laigul, diameetriga poolsada .valgusaastat! Kui vähe teaksime 
maailmast, kui poleks võimsat Ringi! Lühikese inimelu jaoks võitmatust avarusest läkitatud 
teated, kujutused ja mõtted jõuavad varem või hiljem meieni ja me õpime tundma üha kauge- 
maid maailmu. Uha rohkem koguneb teadmisi, ja see töö toimub lakkamatult.» Niiza vaikis. 
«Esimesed tähtedevahelised lennud ... » jätkas Erg Noor mõtlikult. «Laevad olid väikesed, ei 
olnud neil kiirust ega võimsaid kaitseseadmeid. Ja meie esivanemate elugi oli meie omast 
kaks korda lühem. Siis alles avaldus inimese tõeline suurus!» 

Niiza heitis pea jonnakalt kuklasse nagu ikka siis, kui ta millegagi nõus ei olnud. 

«Hiljem, kui leitakse teised abinõud maailmaruumi võitmiseks ega tungita temast enam suisa 
läbi, öeldakse teie kohta: vaadake, kus olid kangelased, kes vallutasid kosmost nii algeliste 
vahenditega!» 

Ekspeditsiooni ülem naeratas lõbusalt ja sirutas käe neiu poole: 

«Ja teie kohta samuti, Niiza!» 

Too punastas. 

«Ma olen uhke, et istun siin, teie juures! Ja olen valmis andma kõik, et ikka ja jälle kosmoses 
viibida!» 

«Jah, ma tean,» ütles Erg Noor mõtlikult. «Kuid igaüks ei mõtle nii .. .» 

Oma naiseliku vaistuga taipas neiu ülema mõtteid. Viimase kajutis on kaks oivalises 
lilakaskuldses värvuses stereoportreed. Mõlemal pildil on kaunitar Veeda Kong, vana 
maailma ajaloolane, siniste, Maa taeva karva silmade selge pilguga pikkade kulmutiibade all. 
Päevitunud, pimestavalt naeratav, käed tuhkjate juuste juurde tõstetud. Ja. teisel pildil istub ta 
naerdes vasksel laevakahuril — igivana muinasaja mälestusmärgil. 

Lõdvenenud Erg Noor istus aeglaselt astronaudi vastu. 

«Kui te teaksite, Niiza, kui jõhkralt saatus seal, Zirdal, mu unistused purustas!» ütles ta järsku 
kõlatult ja pani sEcrmed ettevaatlikult anamesooajBOotorite käivituspide- 

meie, nagu kavatseks ta tähelaeva kiiret lendu veelgi viimse võimaluseni kiirendada. 

«Kui Zirda poleks hukkunud ja me oleksime kütust saanud,» jätkas ta vastuseks kaasvestleja 
tummale küsimusele', «oleksin ma ekspeditsiooni edasi viinud. Nii oli Nõukoguga kokku 
lepitud. Zirda oleks teatanud Maale, mis tarvis. «Tantra» aga oleks läinud nendega, kes 
oleksid tahtnud ... Mahajääjad oleks võtnud pardale «Algrab», mis pärast siinset valvekorda 
oleks Zirda juurde kutsutud.» 

«Kuid kes oleks Zirdale maha jäänud?» hüüdis neiu pahaselt. «Kas ehk Pur Hiss? Ta on 
kuulus teadlane, kas teadus teda tõesti ei oleks kaasa meelitanud?» 

«Aga teie, Niiza?» 

«Mina? Kindlasti!» 

«Ent... kuhu?» küsis Erg Noor äkki kindlalt, neiut teraselt silmitsedes. 

«Ükskõik kuhu, kas või...» Noorile samasuguse terase pilguga vastates ja kergelt huuli 
paotades osutas ta mustendavale kuristikule Galaktika spiraali kahe haru vahel. 

«Ei, nii kaugele küll mitte! Te ju teate, Niiza, armas astronaut, et umbes kaheksakümne viie 
aasta eest korraldati kolmekümne neljas tähe-ekspeditsioon, mida nimetati, «astmeliseks». 
Kolm tähelaeva kaugenesid Maast Lüüra tähtkuju suunas, varustades üksteist kütusega. Need 
kaks, mis uurijate meeskonda ei kandnud, andsid anamesooni ära ja pöördusid tagasi. Nii on 
alpinistid tõusnud kõige kõrgematele mägedele. Kuni lõpuks kolmas, «Puri».. .» 

«See, mis tagasi ei tulnud!» sosistas Niiza erutatult. 

«Jah, «Puri» ei tulnud tagasi. Kuid ta jõudis eesmärgile ja hukkus tagasiteel, enne hukkumist 
aga õnnestus tal teade saata. Tema eesmärgiks oli helesinise tähe Veega ehk Lüüra Alfa suur 
planeedisüsteem. Kui paljud inimsilmad on lugematute põlvkondade jooksul seda põhja-taeva 
heledat sinist tähte imetlenud! Veega asub kaheksa parseki ehk sõltumatu aia järgi 
kolmekümne ühe aasta pikkuse tee kaugusel ja inimesed ei ole meie Päikesest veel nii kaugel 
käinud. Olgu mis on, aga «Puri» jõudis eesmärgile ... Tema hukkumise põhjus on teadmata — 
kas meteoor või mõni tõsine rike. Võimalik, et ta kihutab veel praegugi maailmaruumis ja 
kangelased, keda me surnuks peame, alles elavad ... » 

«Kui hirmus!» 

«Selline saatus ootab iga tähelaeva, mis ei suuda liikuda valguse kiirusele lähedase kiirusega. 
Tema ja koduplaneedi vahele kerkivad otsekohe aastatuhandete pikkused teekonnad.» 
«Mida «Puri» teatas?» küsis neiu kähku. 

«Väga vähe. Teade oli lünklik ning katkes hiljem sootuks. Ma mäletan seda sõna-sõnalt: «Siin 
«Puri», siin «Puri», liigun Veegast kahekümne kuue aasta kaugusel, ... küllaldaselt... jään 
ootama ... Veega neli planeeti... ei ole midagi kaunimat... missugune õnn! ...»» 

«Aga nad ometi kutsusid appi, tahtsid kuskil oodata!» 

«Muidugi kutsusid nad 'appi, vastasel korral ei oleks tähelaev hakanud teate saatmiseks 
tohutut energiat raiskama. Aga midagi polnud parata — «Purjelt» ei tulnud ju enam ühtki 
sõna.» 

«Kahekümne kuue sõltumatu taasta pärast oleksid nad tagasi jõudnud. Päikeseni jäi umbes 
viis aastat... Laev oli kuskil meie rajoonis või Maale veelgi lähemal.» 

«Vaevalt küll... Vahest ainult sel juhul, kui ta nor-maalkiiruse ületas ja kvantpiiri' lähedal 
liikus. Kuid see on väga ohtlik!» 

Erg Noor selgitas lühidalt valguse kiirusele lähenemisel aine seisundis tekkiva hukatusliku 
hüppe arvestusprintsiipe, kuid märkas, et neiu ei kuula sugugi tähelepanelikult. 

«Ma mõistan teid!» hüüdis ta, niipea kui ekspeditsiooni ülem oma selgitused oli lõpetanud. 
«Ma oleksin kohe mõistnud, aga tähelaeva hukkumine tumestas mu aju ... See on alati nii 
õudne ja sellega on võimatu leppida!» 

«Nüüd siis jõudis teieni põhiline selles teates,» ütles Erg Noor tusaselt. «Nad ju avastasid 
mingisugused eriti kaunid maailmad. Ja mina unistan juba ammu «Purje» retke kordamisest 


— tänapäeval on see võimalik isegi ühe laevaga. Noorusest peale saadab mind unistus 
Veegast, sinisest päikesestA koos imeilusate planeetidega!» 

«Näha niisuguseid maailmu ... » lausus Niiza katkeva häälega. «Kuid tagasijõudmiseks on 
vaja kuuskümmend maapealset ehk nelikümmend sõltuvat aastat... See on siis ... pool 
eluiga.» 


'Kvantpiir— valguse kiirusele lähedase kiiruse piir, mille puhul ei saa eksisteerida ükski 
ruumiline keha, sest mass muutub võrdseks lõpmatusega ja aeg nulliga. 

«Jah, suured saavutused nõuavad suuri ohvreid. Aga mulle ei oleks see isegi ohver. Minu elu 
Maal on koosnenud vaid täheretkede üürikestest vaheaegadest. Ma ju sün-disingi 
tähelaevas!» 

«Kuidas see võis juhtuda?» oli neiu hämmastunud. 

«Kolmekümne viies tähe-ekspeditsioon koosnes neljast laevast. Mu ema oli ühel neist 
astronoomiks. Ma sündisin poolel teel kaksiktähele MN-19026 +.7AL ja rikkusin seega 
kahekordselt seadust. Kahekordselt sellega, et kasvasin ja õppisin vanemate juures tähelaevas, 
aga mitte koolis. Mis sinna parata! Kui ekspeditsioon Maale tagasi jõudis, olin ma juba 
kaheksateistkümneaastane. Heraklese vägiteoks, küpsustööks. arvati mulle see, et olin 
tähelaeva juhtimise kunsti ära õppinud ja astronaudiks saanud.» 

«Aga ma ei mõista siiski. .. » alustas Niiza. 

«Minu ema? Küllap mõistate, kui vanemaks saate! Vadak AT, Anti-T, ei säilinud tollal veel 
kaua. Arstid seda ei teadnud... Oli kuidas oli, aga mind toodi ilmale samasuguses 
juhtimiskeskuses ja ma pungitasin oma pooltotraid silmakesi ekraanide poole, jälgides nendes 
õõtsuvaid tähti. Me lendasime Hundi Teeta suunas, kus asus Päikesele lähedane kaksiktäht. 
Kaks tumeda pilvega varjutatud kääbust — sinine jä oranž. Minu esimeseks teadlikuks 
muljeks oli elutu planeedi taevas, mida ma vaatlesin ajutise jaama klaaskupli alt. Elu 
kaksiktähtede planeetidel nende orbiitide ebakorrapärasuse tõttu harilikult ei esine. 
Ekspeditsioon väljus jaamast ning uuris seitsme kuu jooksul kivimeid. Niipalju kui ma 
mäletan, leidus seal ülirikkalikult plaatinat, osmiumi ja iriidiumi. Uskumatult rasked 
iriidiumikuubid said mu mängukannideks. Ja see taevas, minu esimene taevas — must, 
vilkumatute tähtede selgete tulukeste ning kahe kujutlematult ilusa, heleoranži ja sügavsinise 
päikesega. Mäletan, et mõnikord nende kiirtevihud ristusid ja siis voogas meie planeedile nii 
võimas ja rõõmus roheline valgus, et ma vaimustusest kisasin ja laulsin! ... » Erg Noor 
lõpetas: «Küllalt, ma sattusin mälestusi heietama, teil aga oleks ammu aeg puhata.» 
«Jätkake, ma ei ole eluilmas midagi huvitavamat kuulnud,» palus Niiza, ent ülem jäi 
paindumatuks. 

Ta tõi pulseeriva hüpnotisaatori, ja kas nüüd käskivate silmade või uinutusaparaadi mõjul jäi 
neiu nii tugevasti magama, et ärkas alles enne kuuenda ringi algust. Juba 

ülema külmast näost taipas Niiza, et «Algrab» pole ikka veel välja ilmunud. 

«Te ärkasite just parajal ajal!» teatas ta, niipea kui Niiza pärast elektri- ja lainekümblust end 
korrastades juh-timiskeskusse tagasi tuli. «Lülitage äratusmuusika ja -valgus sisse. Kõigile!» 
Niiza vajutas kiiresti reale nuppudele ja kõigis tähe-laeva kajutites, kus ekspeditsiooni liikmed 
magasid, hakkasid vahelduma valgusesähvatused ning kõlas iseäralik, pikkamisi valjenev, 
madalate vibreerivate akordidega muusika. Algas pärsitud närvisüsteemi järkjärguline 
ettevaatlik äratamine ja tema normaalse tegevuse taastamine. Viis tundi hiljem kogunesid 
kõik lõplikult toibunud, söönud ja närvistimulaatoritest karastatud ekspeditsiooni liikmed 
tähelaeva juhtimiskeskusse. 

Igaüks võttis teate abitähelaeva hukkumisest omamoodi vastu. Ekspeditsioon seisis olukorra 
kõrgusel, nagu Erg Noor oli ka lootnud. Ei ühtki ahastavat sõna ega kohkunud pilku. Isegi Pur 


Hiss, kes ennast Zirdal eriti vaprana ei näidanud, võttis teate võpatamata vastu. Nooruke 
Luma Lasvi, ekspeditsiooni arst, kahvatas ainult pisut ja niisutas vargsi keelega oma kuivanud 
huuli. 

«Mälestame hukkunud seltsimehi!» ütles ülem ja lülitas sisse projektori ekraani, millele ilmus 
«Algrab», pildistatuna enne «Tantra» äralendu. 

Kõik tõusid püsti. Aeglaselt vahetusid ekraanil ülesvõtted kord tõsistest, kord naeratavatest 
inimestest — «Alg-rabi» meeskonna seitsmest liikmest. Erg Noor nimetas igaühe nime ja 
rändurid andsid hukkunuile lahkumistervituse. Niisugune oli astronautide komme. Üheskoos 
teele asunud tähelaevadel olid alati kaasas kõikide ekspeditsiooni liikmete fotod. Kadunud 
laevad võisid kaua maailmaruumis ekselda ja nende meeskonnad veel kauaks ajaks ellu jääda. 
Ent sellel ei olnud tähtsust — laev ei pöördunud tialgi tagasi. Tema otsimiseks ja abistamiseks 
ei olnud vähimatki võimalust. Laeva masinate konstruktsioon oli juba nii täiuslik, et väikesi 
vigastusi kas peaaegu üldse ei esinenud või neid oli kerge parandada. Masinate tõsist avariid 
aga ei olnud kunagi korda läinud kosmoses likvideerida. Vahel jõudsid laevad viimase teate 
saata, nagu seda tegi «Puri». Enamasti aga ei saavutanud teated eesmärki, sest neid oli 
uskumatult raske orienteerida. Suure Ringi saated olid aastatuhandete jooksul täpsed suunad 
omandanud ja 

neid võis peale selle varieerida, planeedilt planeedile edasi anda. Tähelaevad viibisid tavaliselt 
läbiuurimata piirkondades, kus saadete suunda võidi vaid juhuslikult tabada. 

Astronautide hulgas valitses veendumus, et kosmoses eksisteerivad kõigele lisaks veel 
mingisugused neutraalsed väljad ehk null-alad, kus kõik kiirgused ja teated upuvad nagu kivid 
vette. Ent astrofüüsikud pidasid seni veel null-välju pöörastele fantaasiatele kalduvate 
kosmoserändurite tühisteks väljamõeldisteks. 

Pärast leinatalitust ja lühiajalist nõupidamist pani Erg Noor anamesoonmootorid tööle. Kahe 
ööpäeva pärast jäid nad uuesti vait ja tähelaev hakkas liginema koduplaneedile kahekümne 
ühe miljardi kilomeetri võrra ööpäevas. Päikeseni oli jäänud umbkaudu kuue maapealse 
(sõltumatu) aasta tee. Juhtimiskeskuses ja raamatukogu-labo-ratooriumis kees töö: seal 
arvutati uut kurssi. 

Kõigi kuue lennuaasta jooksul võis anamesooni kulutada ainult laeva kursi parandamiseks. 
Teiste sõnadega, tahelaeva juhtimisel oli tarvis hoolikalt säilitada kiirendust. Kõiki tegi 
rahutuks Päikese ja «Tantra» vahel asuv uurimata piirkond 344 + 2U, mida ei õnnestunud 
kuidagi vältida, — tema külgedel võis kuni Päikeseni esineda vabade meteooride tsoone ja 
peale selle kaotas laev pööramisel kiirendust. 

Kahe kuu pärast oli lennujoon arvutatud. «Tantra» hakkas joonistama võrdsete pingete 
lamedat kõverat. 

Suurepärane laev oli täiesti korras, lennukiirus püsis ettearvestatud piirides. Nüüd seisis 
tahelaeva ja kodumaa vahel ainult aeg — umbes neli sõltuvat lennuaastat. 

Erg Noor ja Niiza, lõpetanud oma valvekorra, vajusid väsinult kauakestvasse unne. Koos 
nendega sukeldusid ajutisse olematusse kaks astronoomi, geoloog, bioloog, arst ja neli 
inseneri. 

Valvesse asus järgmine vahetus — kogenud (astronaut Pel Lin, kes viibis oma teisel 
ekspeditsioonil, astronoom Ingrid Ditra ja nendega vabatahtlikult ühinenud elektroo- 
nikainsener Kei Ber. Ingrid tõmbus Pel Lini loal tihti juhtimiskeskuse kõrval tasuvasse 
raamatukogusse. Zirda traagikast inspireerituna kirjutas ta koos oma vana sõbra Kei Beriga 
monumentaalset sümfooniat «Planeedi hukkumine». Aparaatide muusikast ja kosmose 
mustade kuristike vaatlemisest väsinud Pel Lin pani Ingridi puldi taha istuma ning hakkas 
ise salapäraseid raidkirju dešif 

reerima, mis elanikest mõistatuslikul kombel hüljatud planeedilt Kentauri lähimate tähtede 
süsteemist kaasa olid toodud. Ta uskus oma võimatu ettevõtte õnnestumisse. 

Veel kaks korda vahetusid valvurid, tähelaev oli lähenenud Maale peaaegu kümne tuhande 
miljardi kilomeetri võrra, aga lanamesoonmootoreid lülitati sisse vaid mõneks tunniks. 

Pel Lini grupi valvekord lähenes lõpule. See oli juba neljas sellest ajast, kui «Tantra» lahkus 
kohast, kus ta pidi «Algrabiga» kokku saama. 

Astronoom Ingrid Ditra oli arvutamise lõpetanud ja pöördus Pel Lini poole, kes jälgis 
melanhoolselt gravitat-sioonipinge mõõtjate punaste noolekeste lakkamatut võbi-nat 
helesinistel kaarjatel skaaladel. Valvekorra teisel poolel andis end tunda tavaline psüühiliste 
reaktsioonide aeglustumine, millest ei pääsenud isegi kõige tugevamad inimesed. Tähelaev 
liikus antud kursil automaatselt kuude ja aastate viisi. Kui juhtuski ootamatult mõni erakordne 
sündmus, mis tahelaeva juhtiva automaadi otsustusvõimel üle jõu käis, viis see tavaliselt ikka 
laeva hukkumiseni, sest isegi inimese vahelesegamine ei aidanud. Ka kõige paremini treenitud 
inimaju ei suutnud tarviliku kiirusega reageerida. 

«Minu arvates oleme juba ammu uurimata piirkonnas 344 + 2U. Ülem tahtis siin ise valvata,» 
pöördus Ingrid astronaudi poole. 

Pel Lin heitis pilgu päevaloendajale. 

«Kahe päeva pärast anname niikuinii valvekorra üle. Esialgu ei ole midagi ette näha, mis 
tähelepanu vääriks. Kas valvame lõpuni?» 

Ingrid noogutas nõusoleku märgiks. Kei Ber tuli ahtri-ruumidest ja istus oma tavalisele 
tugitoolile tasakaalumeh-hanismide läheduses. Pel Lin haigutas ja tõusis. 

«Ma heidan mõneks tunniks magama,» pöördus ta Ingridi poole. 

Ingrid tuli kuulekalt oma laua äärest juhtimispuldi ette. 

«Tantra» liikus õõtsumata absoluutses tühjuses. Voll Hodi üli-tundlikud mõõteriistad ei 
avastanud ees ühtegi, isegi mitte kauget meteoori. Kurss viis tahelaeva nüüd Päikesest veidi 
eemale — umbes poolteise lennuaasta võrra. Eesmised ekraanid mustendasid hämmastavas 
tühjuses: tähelaev näis otse pimeduse südamesse suunduvat. 

Ainult külgmistest teleskoopidest tungisid ekraanidesse loendamatute tähtede valgusnõelad. 
Astronoomil käis kummaline ärev võbin läbi keha. Ingrid läks oma masinate ja teleskoopide 
juurde tagasi, kontrollis ikka ja jälle nende lugemeid ja kaardistas tundmatut piirkonda. Kõik 
oli rahulik, kuid Ingrid ei suutnud sellegipoolest pilku lahti rebida kurjakuulutavast 
pimedusest laeva nina ees. Kei Ber märkas tema rahutust ning kuulas ja silmitses tükk aega 
aparaate. 

«Mina ei leia mitte midagi,» tähendas ta lõpuks. «Mis sulle näis?» 

«Ma ei tea isegi, mind teeb rahutuks see ebatavaline pimedus meie ees. Mulle tundub, nagu 
suunduks meie laev otseteed tumedasse udukogusse.» 

«Siin peabki olema tume pilv,» kinnitas Kei Ber,. «kuid me ainult «kraapsame» tema serva. 
Niimoodi ongi arvestatud! Gravitatsioonivälja pinge kasvab ühtlaselt ja vähehaaval. Me 
peame seda rajooni läbides kindlasti mingisugusele gravitatsioonitsentrile lähenema. Peaks 
olema ükskõik, kas tumedale või heledale!» 

«See kõik on õige,» ütles Ingrid juba rahulikumalt. 

«Aga mille üle sa siis muretsed? Me liigume antud kursil koguni ettenähtust kiiremini. Kui 
midagi ei muutu, siis jõuame isegi oma napi kütusega Tritonile.» 

Ingrid tundis, kuidas temas tärkab rõõm juba üksnes mõttest Tritonile, Neptuuni kaaslasele, 
ning tähelaevade jaamale, mis on rajatud päikesesüsteemi välisserval asuvale Tritonile. 
Tritonile jõudmine tähendas kojujõudmist... 

«Ma arvasin, et asume kahekesi muusika kallale, kuid Pel Lin heitis puhkama. Ta magab 
kuus-seitse tundi, aga mina mõtlen sel ajal läbi teise osa finaali orkestratsiooni — tead, selle 


koha, kus meil kuidagi ei õnnestu ähvarduse-teema terviklik sisseastumine. See...» Kei Ber 
laulis mõned noodid. 

«Dii-dii, da-ra-raa,» näisid juhtimiskeskuse enda seinad ootamatult vastu kajavat. 

Ingrid võpatas ja vaatas ringi, kuid hetke pärast taipas. Gravitatsioonivälja pinge oli tõusnud 
ja seadmed reageerisid sellele kunstliku gravitatsiooni aparaadi meloodia muutmisega. 
«Naljakas kokkusattumus!» pahvatas ta veidi süüdlaslikult naerma. 

«Gravitatsiooniväli tugevnes muidugi seoses tumeda pilvega. Nüüd võid sa täiesti rahulik 
olla, ja las Lin magab pealegi.» 

Nende sõnadega väljus Kei Ber juhtimiskeskusest. Heledasti valgustatud raamatukogus istus 
ta elektronviiul-klaveri taha ning süvenes täielikult töösse. Võis olla möödunud paar-kolm 
tundi, kui raamatukogu hermeetiline uks korraga avanes ja Ingrid sisse astus. 

«Kei, kallis, ärata Lin üles.» 

«Mis juhtus?» 

«Gravitatsioonivälja pinge kasvab rohkem, kui arvestustes ette nähtud.» «Aga ees?» 
«Endiselt pimedus!» Ingrid kadus. 

Kei Ber äratas astronaudi. Too kargas püsti ning tormas juhtimiskeskusse aparaatide juurde. 
«Midagi kardetavat ei ole. Kuid mis tekitab siin niisuguse gravitatsioonivälja? Tumeda pilve 
jaoks on ta liiga võimas ja tähti siin ei ole...» Lin mõtles veidi ning vajutas siis ekspeditsiooni 
ülema kajuti äratusnupule, mõtles veel hetke ja lülitas sisse Niiza Kriti kajuti. 

«Kui midagi ei juhtu, siis nad lihtsalt vahetavad meid välja,» selgitas ta erutatud Ingridile. 
«Aga kui juhtub? Erg Noor võib alles viie tunni pärast normaali saavutada. Mis teha?» 
«Oodata,» vastas astronaut rahulikult. «Mis saab siin, kõikidest tähesüsteemidest nii kaugel, 
selle viie tunni jooksul juhtuda!» 

Mõõteriistade helitoon madaldus pidevalt, rääkides lennuolude muutumisest. Aeglaselt venis 
pinev ootus. Kaks tundi möödus nagu terve vahetus. Pel Lin jäi väliselt rahulikuks, kuid 
Ingridi erutus nakatas juba Kei Beri. Too vaatas tihti juhtimiskeskuse uksele, oodates Erg 
Noori tavaliselt tormakat ilmumist, ehkki teadis, et pikaajalisest unest virgumine toimub 
aeglaselt. 

Pikk kellahelin pani kõiki võpatama. Ingrid haaras Kei Bgrist kinni. 

««Tantra» on hädaohus! Välja pinge on ettearvatust kaks korda kõrgem!» 

Astronaut kahvatas. Lähenes midagi ootamatut, mis nõudis silmapilkset otsustamist. 
Tähelaeva saatus oli tema kätes. Visalt suurenev gravitatsioonijõud nõudis laeva kiruse 
vähendamist, ja seda mitte üksnes raskusjõu kasvamise 

tõttu laevas endas, vaid ka sellepärast, et otse kursil asus nähtavasti suur ja tihe 
mateeriakogum. Kuid pärast kiiruse vähendamist ei olnud enam millegagi uut kiirendust 
saavutada! Pel Lin surus hambad risti ning keeras pidurdavate ioon-planetaarmootorite 
lülitushooba. Aparaatide meloodiasse segunesid kõlavad löögid, summutades 
gravitatsioonijõu ja kiiruse vahekorda arvutava aparaadi äreva heli. Kellahelin lakkas ja osutid 
tõendasid kordaminekut: kiirus oli taas muutunud ohutuks, saavutanud tasakaalu kasvava 
gravitatsiooniga. Ent vaevalt jõudis Pel Lin pidurid välja lülitada, kui heli uuesti kordus -— 
ähvardav külgetõmbejõud nõudis käigu aeglustamist. Oli ilmne, et tähelaev liikus otse võimsa 
gravitatsioonikeskme poole. 

Kurssi, seda suure vaeva ja ülima täpsuse teost, astronaut muuta ei söandanud. 
Planetaarmootoreid kasutades pidurdas ta tähelaeva, kuigi oli juba silmanähtav, et kursi 
rajamisel läbi tundmatu mateeriamassi on tehtud viga. 

«Gravitatsiooniväli on suur,» märkis Ingrid poolvaljusti. «Võib-olla... » 

«Käiku tuleb veelgi aeglustada, et saaksime pöörata!» hüüdis astronaut. «Aga millega me 
hiljem lendu kiiren-dame?...» Tema häälest kostis hukatuslikku ebakindlust. 


«Oleme juba tunginud läbi välise keerisvööndi ",» vastas Ingrid, «gravitatsioon suureneb 
pidevalt ja kiirelt.» 

Hakkas kostma sagedasi kõlisevaid lööke: planetaarmoo-torid asusid automaatselt tegevusse, 
kui laeva juhtiv elekt-ronmasin ees tohutut mateeriakogumit kõmpis ... «Tantra» lõi 
õõtsuma. Tähelaeva käigu aeglustumisest hoolimata hakkasid inimesed juhtimiskeskuses 
teadvust kaotama. Ingrid vajus põlvili, Pel Lin püüdis tugitoolis oma tinaraskeks muutunud 
pead kergitada. Kei Ber tundis mõttetut, loomalikku hirmu ja lapselikku abitust. 
Mootoriplahvatused sagenesid ning läksid üle pidevaks märinaks. Laeva elektron-«aju» 
võitles oma poolteadvusetute peremeeste asemel, olles omamoodi võimas, kuid piiratud 
mõistusega, sest ta ei osanud keerukaid tagajärgi ette näha ega erandlikel juhtudel väljapääsu 
leida. 

«Tantra» õõtsumine nõrgenes. Planetaarsete ioonlaen-gute tagavara näitavad vardad vajusid 
kiiresti allapoole. 


Väline keerisvõönd — kahe tähesüsteemi gravitatsiooniväljade kontakti vöönd, milles 
tekivad häired ja keerised. 

Toibunud Pel Lin taipas, et gravitatsioonijõud suureneb liiga ruttu. Tuleb viivitamatult 
rakendada erakorralisi abinõusid laeva peatamiseks ja seejärel kursi järsuks muutmiseks. 
Pel Lin nihutas anamesoonmootorite hooba. Neli pikka, puldi spetsiaalsest pilust paistvat 
boornttriidist silindrit lõid seest helendama. Heleroheline leek hakkas nendes raevuka välguna 
sähvima, voogama ja neljaks tihedaks spiraaliks keerduma. Seal, laeva vööriosas, mähkis 
tugev magnetiväli mootoridüüside seinu, kaitstes neid silmapilkse purunemise eest. 
Astronaut lükkas hooba edasi. Läbi rohelise keeriseseina sai nähtavaks suunav kiir — K- 
osakeste 1 hallikas voog. Veel üks liigutus, ja piki halli kiirt lõikus pimestavalt lilla välk — 
signaal, et anamesoon on alustanud oma tormilist väljavoolamist. Kogu tähelaeva korpus 
vastas sellele peaaegu kuuldamatu, kuid raskesti talutava kõrgsagedusvibratsiooniga ... 
Vajaliku annuse toitu sisse võtnud Erg Noor lamas poolunes närvisüsteemi kirjeldamatult 
mõnusa elektrimas-saaži all. Pikkamööda lahtus unustuseloor, mis veel tema aju ja keha 
mähkis. Äratusmeloodia kõlas mažoorsemalt, kiirenevas rütmis ... 

Äkki tungis väljastpoolt sisse midagi halba, mis käristas katki üheksakümnepäevasest unest 
ärkamise rõõmu. Erg Noor tajus end ekspeditsiooni ülemana ning hakkas meeleheitlikult 
võitlema, et normaalset teadvust taastada. Lõpuks taipas ta, et tähelaeva pidurdatakse 
erakorraliselt anamesoonmootoritega — järelikult on midagi juhtunud. Ta tegi katset tõusta. 
Ent keha ei kuulanud veel sõna, jalad nõtkusid ja ta kukkus kotina oma kajuti põrandale. 
Siiski läks tal korda ukseni roomata ja seda avada. Koridoris ajas Erg Noor ennast 
neljakäpakile ja tuikus juhtimiskeskusse. 

Silmadega ekraane ja skaalasid puurinud inimesed vaatasid hirmunult ümber ja sööstsid 
ülema juurde. Suutmata püsti tõusta, ütles too: 

«Ekraanid, eesmised ... lülitage ümber infrapunasele ... peatage ... mootorid!» 
Boorsilindrid kustusid üheaegselt korpuse vibratsiooni 

1 K-osakesed — aatomituuma osakesed rõngakujulise mesoni-pilve kildudest. (Fantastiline.) 

vaibumisega. Parempoolsele eesmisele ekraanile ilmus hiiglasuur täht, mis kumendas tuhmis 
punakaspruunis valguses. Kõik tardusid hetkeks, pööramata silmi tohutult kettalt, mis oli 
pimedusest otse laeva nina ette kerkinud. 

«Oh ma tobu!» hüüatas Pel Lin murelikult. «Ma olin kindel, et on tegemist tumeda pilvega! 
Aga see ON.. .» 

«Raudtäht!» karjatas Ingrid Ditra hirmunult. 


Erg Noor ajas end tugitooli seljatoest kinni hoides põrandalt üles. Tema tavaliselt kaame nägu 
omandas sinaka varjundi, kuid silmis leegitses alatine lõikav tuli. 

«Jah, see on raudtäht,» ütles ta aegamisi, «astronautide hirm!» 

Mitte keegi ei aimanud tema olemasolu selles rajoonis, ja kõikide pilgud pöördusid täis hirmu 
ja lootust ülema poole. 

«Mina mõtlesin ainult pilvele,» ütles Pel Lin tasa ja süüdlaslikult. 

«Nii suure gravitatsioonijõuga tumeda pilve sisemus peab koosnema võrdlemisi suurtest 
tahketest osakestest ja «Tantra» oleks sel juhul juba hukkunud. Niisuguses parves on võimatu 
kokkupõrget ära hoida,» ütles ülem tasa ja kindlalt. 

«Kuid välja pinge järsud muutused, mingisugused keerised? Kas see ei vihja otseselt pilvele?» 
«Või sellele, et tähel on planeet.» Ülem noogutas julgustavalt pead ning vajutas ise 
äratusnuppudele. 

«Kähku vaatlusteade! Arvutame isograavid '!» 

Tähelaev hakkas jälle kõikuma. Ekraanil vilksatas tohutu kiirusega midagi erakordselt suurt, 
sööstis tahapoole ning kadus. 

«Vastus ongi käes ... Me möödusime planeedist. Kiiresti, kiiresti tööle!» Ülema pilk langes 
kütusemõõtjatele. Ta surus end tugevamini tugitooli, tahtis midagi ütelda, ent vaikis. 


«Isograavid — gravitatsioonivälja iseloomustavad jooned. (Fantastiline.) Isograavi kõigis 
punktides on gravitatsioonijõud võrdne. 


II PEATÜKK TUUKANI EPSILON 


LAUAL tekkis oranžide ja helesiniste tulukeste saatel tasane klaasiklirin. Läbipaistval 
vaheseinal lõid sätendama värvilised täpid. Suure Ringi välisjaamade juhataja Dar Veter 
jätkas Spiraaltee valguse jälgimist Selle gigantne kaar kooldus küüruna kõrgusse, joonistades 
veepiirdele tuhmkollase peegeldusvöödi. Sellelt pilku eemaldamata sirutas Dar Veter käe 
välja ning seadis väikese kangikese tähele M — mõtisklemine ei ole veel lõppenud. Tolle ini- 
mese elus toimus täna tähtis muudatus. Hommikul oli lõunapoolkera elamisvööndist 
saabunud tema järeltulija Mven Mass, kelle valis Tähtedevaheliste Lendude Nõukogu. 
Viimase saate Ringile annavad nad koos, ja siis... Just see «siis» oligi veel otsustamata. 
Kuus aastat oli ta teinud ülisuurt pingutust nõudvat tööd, milleks valiti ainult silmapaistvalt 
andekaid inimesi, kellel oli suurepärane mälu ia laialdased ning entsüklopeedilised teadmised. 
Kui tal hakkasid pahaendelise kangekaelsusega korduma ükskõiksuse hood elu ja töö vastu — 
see on üks inimese raskemaid haigusi —, vaatas kuulus psühhiaater Evda Nali ta põhjalikult 
läbi. Vana äraproovitud meetod — nukrate akordide muusika rahustavatest kiirtest läbistatud 
siniste unenägude toas — ei aidanud. Jäi vaid üle tegevusala muuta ja ennast füüsilise tööga 
ravida seal, kus iga päev ja iga tund läks veel tarvis lihaste tööd. Tema armas sõber, 
ajaloolane Veeda Kong tegi talle eile ettepaneku tema juures kaevajana tööle asuda. 
Arheoloogilistel väljakaevamistel ei olnud masinad suutelised kogu tööd ära tegema — 
viimane etapp tehti inimkätega. Vabatahtlikest küll puudust ei tuntud, kuid Veeda oli talle 
siiski lubanud pikaajalist tööd muistsetes steppides, looduse rüpes. 

Kui Veeda Kong oleks...! Muide, Veeda teab ju kõik. Ta armastab Erg Noori, 
Tähtedevaheliste Lendude Nõukogu liiget, kolmekümne seitsmenda tähe-ekspeditsiooni 
ülemat. Erg Noor pidi Zirdalt endast teate saatma. Ent kui ühtki teadet ei tule — kõik 
tähtedevaheliste lendude arvestused aga on ülimalt täpsed —, siis ei kõlba Veeda armastuse 


võitmisele mõtelda. Sõpruse vektor on kõige suurem, mis teda Veedaga seob. Ja siiski sõidab 
ta Veeda juurde tööle! 

Dar Veter nihutas hooba, vajutas nupule ja tuba täitus heleda valgusega. Avarusse suunatud 
kristallaken moodustas maa ja mere kohal kõrguva ruumi seina. Teise hoova pööramisega 
kallutas Dar Veter selle seina enda kohale ja ruum avanes tähistaevasse, lõigates 
metallraamiga ära teede, hoonete ja majakate tuled all. 

Dar Veteri tähelepanu köitis galaktikakella numbrilaud oma kolme kontsentrilise 
Jaotisringiga. Informatsiooni-saade Suurele Ringile toimus Galaktika aja järgi, iga 
sajatuhandiku galaktikasekundi järel ehk maapealse ajaarvestuse järgi kord kaheksa päeva 
jooksul, nelikümmend viis korda aastas. Galaktika üks pööre oma telje ümber moodustas 
galaktika-ööpäeva. 

Järjekordne, tema jaoks viimane saade pidi algama kell üheksa hommikul Tiibeti 
observatooriumi aja järgi, seega kell kaks öösel siin, Nõukogu Vahemere observatooriumis. 
Aega oli jäänud veel pisut üle kahe tunni. 

Aparaat laual hakkas uuesti klirisema ja vilkuma. Vaheseina taha ilmus mees heledas, siidise 
läikega küütlevas rõivastuses. 

«Me oleme valmis saateks ja vastuvõtuks,» heitis mees lühidalt, avaldamata ainustki välist 
lugupidamise märki, kuigi ta pilgust oli näha, et ta on ülemast vaimustatud. 

Dar Veter vaikis, ka abi vaikis, seistes täiesti vabalt, uhke hoiakuga. 

«Kuupsaalis?» küsis Dar Veter lõpuks, ja kui oli jaatava vastuse saanud, päris, kus on Mven 
Mass. 

«Hommikuvärskuse aparaadi all. Võtab pärast reisi kehakarastust. Muuseas näib mulle, et ta 
on erutatud ... » 

«Mina tema asemel oleksin samuti erutatud,» lausus Dar Veter mõtlikult. «Nii oli kuus aastat 
tagasi...» 

Abi hakkas õhetama pingutusest ükskõikseks jääda. Ta tundis noorusetuhinaga oma 
ülemusele kaasa, võib-olla 

mõistes, et temal endalgi seisavad kord ees tähtsa töö ja suure vastutuse rõõmud ning mured. 
Välisjaamade juhataja ei väljendanud mitte millegagi oma tundeid — tema aastates ei peetud 
sündsaks neid näidata. 

«Kui Mven Mass tuleb, tooge ta kohe minu juurde.» 

Abi lahkus. Dar Veter läks nurka, kus läbipaistev vahesein oli põrandast laeni mustaks 
värvitud, ning avas hoogsa liigutusega kaks värvilisest puidust paneelis olevat luuki. Süttis 
valgus, mis tuli kuskilt peegliga sarnaneva ekraani sügavusest. 

Välisjaamade juhataja lülitas erilise klemmi abil sisse «sõpruse vektori» — otseühenduse, mis 
oli sisse seatud sügava sõprusega seotud inimeste vahel, et nad võiksid igal ajal teineteisega 
ühendusse astuda. Sõpruse vektor oli ühendatud inimese mitme alatise asupaigaga — elamu, 
töökoha, kõige armsama puhkenurgaga. 

Ekraan lõi helendama, tema sügavusest ilmusid nähtavale tuttavad kõrged paneelid 
loendamatute indeksitulbakestega elektronfilmidest, mis asendasid arhailisi raamatute 
fotokoopiaid. Kui inimkond läks üle ühtsele tähestikule, mida keerukate märkide puudumise 
tõttu joontähestikuks nimetati, muutus isegi vanade raamatute filmimine automaatmasinatele 
veelgi lihtsamaks ja kättesaadavamaks. Sinised, rohelised ja punased triibud tähistasid 
keskfilmoteeke, kus säilitati teaduslikke uurimistöid, mis juba ammu ilmusid kõigest 
kümmekonnas eksemplaris. Tarvitses vaid valida vastav märgirida ja hoidla-filmo-teek andis 
automaatselt edasi filmraamatu täieliku teksti. See masin oligi Veeda isiklik raamatukogu. 
Tasane klõpsatus — kujutis hääbus ning süttis uuesti, näidates teist tuba, mis oli samuti tühi. 
Teise klõpsatusega viis aparaat kujutise nõrgalt valgustatud pultlaudadega saali. Lähima laua 
ääres istuv naine tõstis pea ning Dar Veter tundis ära armsa, suurte hallide silmadega kitsa 


näo. Tugeva, julgete joontega suu valgehambaline naeratus kergitas põsed väikesteks 
kinkudeks mõlemal pool veidi püstakat, lapselikku nöpsnina ja see tegi näo veel lahkemaks 
ning sõbralikumaks. 

«Veeda, aega on jäänud kaks tundi. Te peate ümber riietuma, aga ma tahaksin, et te pisut 
varem observatooriumi tuleksite.» 

Naine ekraanil tõstis käed tihedate tuhkblondide juuste juurde. 

«Ma kuulan, mu Veter,» hakkas ta tasa naerma, «ja lähen koju.» 

Tooni lõbusus ei petnud Dar Veteri kõrva. 

«Rahunege, vapper Veeda. Igaüks, kes Suurele Ringile kõneleb, on kunagi kõnelnud esimest 
korda . .. » 

«Ärge raisake sõnu minu julgustamiseks,» heitis Veeda Kong pea jonnakalt kuklasse, «ma 
olen varsti kohal.» 

Ekraan kustus. Dar Veter sulges luugid ja pöördus, et oma asemikku vastu võtta. Mven Mass 
sisenes hoogsal sammul. Näojooned ja sileda läikiva naha tumepruun värvus osutasid tema 
põlvnemisele neegritest. Valge keep langes raskete kurdudena vägevatelt õlgadelt. Mven 
Mass pigistas Dar Veteri mõlemad käed oma tugevate kõhnade kämmalde vahele. Mõlemad 
välisjaamade juhatajad, nii endine kui tulevane, olid väga pikka kasvu. Veter, kelle sugupuu 
pärines vene rahvast, näis saledamast aafriklasest tüsedam ja massiivsem. 

«Mul on tunne, nagu peaks täna midagi tähtsat juhtuma,» alustas Mven Mass tolle usaldusliku 
otsekohesusega, mis iseloomustas Suure Ringi ajastu inimesi. 

Dar Veter kehitas õlgu. 

«Kõigil meil kolmel juhtub midagi tähtsat. Mina annan oma töö üle, teie võtate selle vastu ja 
Veeda Kong räägib esmakordselt universumiga.» 

«Ta on väga ilus?» hüüdis Mven Mass pooleldi küsivalt, pooleldi kinnitavalt. 

«Küllap näete. Muuseas, tänases saates ei ole midagi erilist. Veeda peab planeedile KRC- 
664456 + BS-3252 loengu meie - ajaloost.» 

Mven Mass tegi peast hämmastavalt kiire arvestuse. 

«Ükssarviku tähtkuju, täht Ross 614, planeedisüsteem iidsetest aegadest tuntud, kuid ei 
avaldanud end varem mitte millegagi. Ma armastan vanaaegseid nimesid ja sõnu,» lisas ta 
veidi vabandava tooniga. 

Dar Veter mõtles, et Nõukogu oskab inimesi valida. Kuuldavalt ütles ta: 

«Siis te sobite hästi Junius Antiga, elektronmälumasinate juhatajaga. Ta tituleerib ennast ise 
mälulampide juhatajaks. Mitte lambi, muinasaja viletsa valgusallika, vaid esimeste kohmakate 
elektronseadmete järgi õhust tühjaks pumbatud klaaskuplites, mis meenutasid tolleaegseid 
elektrilampe.» 

Mven Mass pahvatas nii siiralt ja avameelselt naerma, et Dar Veter tundis, kuidas tema 
sümpaatia selle inimese vastu kasvab. 

«Mälulambid! Meie mäluvõrgud on kilomeetritepikkused koridorid, mis on koostatud 
miljarditest elementidest! Kuid ma annan oma tunnetele voli,» taipas ta järsku, «aga tarvilikku 
ei ole veel selgitanud. Millal Ross 614 rääkima hakkas?» 

«Viiekümne kahe aasta eest. Seejärel õppisid nad ära Suure Ringi keele. Nad on kõigest nelja 
parseki kaugusel. Veeda loeng jõuab nendeni kolmeteistkümne aasta pärast.» 

«Ja edasi?» 

«Pärast loengut algab vastuvõtt. Me saame oma vanade sõprade kaudu Ringist mõningaid 
uudiseid.» 

«Luige kuuekümne ühe kaudu?» 

«Muidugi. Vahel ka Maokandja saja seitsme kaudu, kui teie vanaaegset terminoloogiat 
kasutada.» 


Sisenes inimene samasuguses Tähtedevaheliste Lendude Nõukogu hõbehallis riietuses nagu 
Dar Veteri abigi. Ta oli lüheldast kasvu, elav ja kühmja ninaga ning võitis poolehoiu oma 
kirsstumedate silmade .terava tähelepaneliku pilguga. Sisenenu silitas peopesaga oma 
ümmargust siledat pead. 

«Mina olen Junius Ant,» tutvustas ta ennast kõrge lõikava häälega, ilmselt Mven Massi poole 
pöördudes. 

Aafriklane tervitas teda aupaklikult. Mälumasinate juhatajad ületasid kõiki oma õpetatuse 
poolest. Nemad otsustasid, mida saadud teadetest mälumasinates talletada ja mida üldise 
informatsiooni liini või loomingulistesse paleedesse suunata. 

«Veel üks brevis,» torises Junius Ant uue tuttava kätt surudes. 

«Mida see tähendab?» ei saanud Mven Mass aru. 

«Minu väljamõeldis. Ladina keeles. Ma nimetan nii kõiki, kes kaua ei ela, — välisjaamade 
töötajaid, astronaute, tähelaevamootorite tehaste tehnikuid. Ja muidugi ka meid endid. Ega 
meiegi ela rohkem kui pool normaalsest elueast. Mis parata, selle eest elame huvitavalt! Kus 
Veeda on?» 

«Pidi veidi varem tulema ... » alustas Dar Veter. Tema sõnu summutasid ärevad akordid, mis 
kõlasid pärast heledat plõksatust galaktikakella numbrilaual. 

«Hoiatussignaal kogu Maale. Kõigile energiajaamadele, 

tehastele, vorgutranspordile ja raadiojaamadele. Poole tunni pärast energia andmine 
katkestada ja seda küllaldasel hulgal suure mahutavusega kondensaatoritesse koguda, et 
suunatud kiirguse kanaliga atmosfäärist läbi tungida. Saateks on vaja nelikümmend kolm 
protsenti Maa energiast. Vastuvõtuks — ainult kanali säilitamiseks — kaheksa protsenti,» 
selgitas Dar Veter. 

«Just nii ma seda kujutlesingi,» noogutas Mven Mass. 

Äkki lõi tema keskendunud pilk vaimustusest leegitsema. Dar Veter vaatas ümber. Neile 
märkamatult oli sädeleva läbipaistva samba kõrvale ilmunud Veeda Kong. Ta oli esinemiseks 
selga pannud naist kõige rohkem kaunistava rõivastuse, mis leiutati juba tuhandete aastate 
eest, kreeta kultuuri ajastul. 

Kõrgele kuklasse seotud tuhkjate juuste raske sõlm ei rõhunud tugevat saledat kaela. Paljad 
siledad õlad kumen-dasid lampide mahedas valguses. Sügavalt lahtist rinda toetas alt 
helesinisest riidest, korsaaž. Hõbedasele põhjale tikitud helesiniste lilledega lai lühike seelik 
jättis paljaks päevitunud jalad kirsivärvi kingades. Suured, meelega jämedalt töödeldud 
kuldketis kirsspunased kivid —-faandid Veenuselt — põlesid õrnal nahal erutusest lõken- 
davate põskede ja väikeste kõrvade toonis. 

Mven Mass, kes nägi ajaloolast esmakordselt, silmitses teda varjamatu vaimustusega. 
Veeda tõstis Dar Veterile äreva pilgu. 

«Tore,» vastas see oma imekauni sõbra tummale küsimusele. 

«Ma olen palju kordi esinenud, aga mitte nõnda,» lausus Veeda Kong. 

«Nõukogu järgib kommet. Teateid teistele planeetidele on alati lugenud kaunid naised. See 
annab ettekujutuse meie maailma elanike ilutundest ja räägib üldse paljust,» jätkas Dar Veter. 
«Nõukogu ei ole valikuga eksinud!» hüüdis Mven Mass. 

Veeda vaatas aafriklasele läbitungivalt otsa. 

«Te olete üksik inimene?» küsis ta tasa. Mven Mass noogutas. 

«Sellepärast te oletegi nii vaimustatud ... Te tahtsite minuga kõnelda,» pöördus ta siis Dar 
Veteri poole. 

Sõbrad läksid laiale ringterrassile ja Veeda laskis naudinguga kergel meretuulel oma nägu 
paitada. Välisjaamade juhataja rääkis oma ebalustest uue tööala valikul — 

kas kolmekümne kaheksas tähe-ekspeditsioon, Antarktika veealused kaevandused või 
arheoloogia. 

«Oo ei, ainult mitte tähe-ekspeditsioon!» hüüdis Veeda ja Dar Veter taipas oma taktitust. 
Isiklikest elamustest kaasakistuna oli ta kogemata Veeda hinges valusat kohta puudutanud. 
Talle tulid appi rõdule kostvad ärevad akordid. 

«Mel on aeg, Ringi lülitumiseni on jäänud pool tundi!» Dar Veter võttis Veeda Kongil 
ettevaatlikult käest kinni. Koos teistega laskusid nad liikuval trepil sügavale maa alla — 
kaljusse raiutud nelinurksesse ruumi. 

Siin ei olnud mitte midagi peale aparaatide. Mustade seinte tuhmid paneelid näisid 
sametistena. Neist lõikusid läbi selged kristalltriibud. Kuldsed, rohelised, helesinised ja 
oranžid tulukesed valgustasid nõrgalt skaalasid, märke, arve. Osutite smaragdteravikud 
värelesid mustadel poolringidel, otsekui seisaksid kõik need avarad seinad pingelises, 
vabisevas ootuses. 

Mõned tugitoolid, suur mustast puidust laud, mis oli lükatud massiivse kuldraamiga ääristatud 
hiiglasuure, pärlendava, poolkerakujulise ekraani ette. 

Dar Veter näitas enne teistele kätte suured mustad tugitoolid ja kutsus siis Mven Massi 
märguandega enda juurde. Mven Mass lähenes ettevaatlikult, kikivarvul, nagu kõndisid 
kunagi tema esivanemad päikesest kõrbenud savannides suurte ja metsikute kiskjate juurde 
hiilides. Mven Mass hoidis hinge kinni. Kohe avaneb siit, ligipääsmatust kivi-koopast aken 
kosmose ääretutesse avarustesse ning inimesed liituvad mõtetes ja teadmistes oma vendadega 
teistest maailmadest. Nemad viiekesi on praegu Maa inimkonna esindajad universumi ees. Ent 
homsest päevast peale tuleb temal, Mven Massil, seda sidet juhtida. Tema kätte usaldatakse 
kõik selle ülisuure jõu kangid. Kerge judin jooksis üle aafriklase selja. Küllap ta sai alles nüüd 
aru, missuguse vastutusekoorma ta Nõukogule nõusolekut andes enda peale oli võtnud. Ja kui 
ta Dar Veteri poole vaatas, kes'ruttamata juhtimiskange käsitses, vilksatas ta pilgus midagi 
väga sarnast Dar Veteri noore abi silmades säranud vaimustusega. 

Kuuldus raske ähvardav heli, nagu oleks massiivne vask kumisema hakanud. Dar Veter 
pöördus kähku ja nihutas pikka hooba. Heli vaibus ja Veeda Kong 
nägi, et kitsas paneel paremal seinal lõi kogu ruumi kõrguses 
helendama. 

Sein oleks otsekui hajunud, mõõtmatusse kaugusse hääbunud. 
Nähtavale ilmus hiiglasliku kivisõoriga kroonitud püramidaalse 
mäetipu viirastuslik kontuur. Sellest kolossaalsest sulanud kivimi müt- 
sist madalamal paistsid siin ja seal ülipuhta mägilume laigud. 

Mven Mass tundis ära kõrguselt teise mäe Aafrikas, Keenia. 

Uuesti vapustas raske vase-kumin maa-alust ruumi, sundides seal 
asuvaid inimesi kõrvu teritama ja tähelepanu pingutama. 

Dar Veter võttis Mven Massi käe ning asetas selle granaatsilmana 
hõõguvale ümmargusele käepidemele. Mven Mass nihutas selle 

'| kuulekalt lõpuni. Nüüd paiskus kogu Maa jõud, tuhande seitsmesaja 
kuuekümnest võimsast elektrijaamast saadav energia, ekvaatorile, viie 
kilomeetri kõrgusele mäele. Mäe tipu kohal hakkas keerlema värviline 
| sära, tihenes keraks ja sööstis äkki üles nagu verti-kaallennul 
taevalaotusse tungiv piik. Sära kohale ilmus vesipüksiga sarnanev 
peenike sammas. Spiraalselt samba pinnal keereldes voolas ülespoole 
pimestavalt hiilgav helesinine udujoon. Suunatud kiirgus tungis läbi 
Maa atmosfääri ning moodustas välisjaamadele saateks ja vastuvõtuks 
alatise kanali, mis täitis juhtme aset. Kolmekümne kuue tuhande 
kilomeetri kõrgusel Maa kohal rippus seal õöpäevakaaslane, 

suur jaam, mis ööpäeva jooksul tegi ekvaatori tasandis tiiru ümber planeedi ja näis seetõttu 
liikumatult seisvat Keenia mäe kohal Ida-Aafrikas — punkti kohal, mis oli valitud alatiseks 
ühenduseks välisjaamadega. Teine suur kaaslane tiirles viiekümne seitsme tuhande kilomeetri 
kõrgusel piki meridiaani üle pooluste ning oli ühenduses Tiibeti saate- 
vastuvõtuobservatooriumiga. Seal olid saatekanali loomise tingimused paremad, kuid 
seevastu puudus alatine ühendus. Need kaks suurt tehiskaaslast pidasid sidet veel mitme 
automaatvälisjaamaga ümber kogu Maa. 

Kitsas paneel paremal kustus: kanal oli kaaslase vastu-võtujaama lülitatud. Nüüd lõi 
helendama kuldraamis pärl-mutterekraan. Selle keskele ilmus fantastiliselt suurendatud kuju, 
muutus selgemaks ja naeratas oma hiiglasliku suuga. Gur Gan, üks ööpäevakaaslase 
vaatlejaid, kerkis ekraanile muinasjutulise hiiuna. Ta noogutas lustakalt, sirutas oma kolme 
meetri pikkuse käe välja ning lülitas sisse kõik välisjaamad meie planeedi ümber. Need 
liitusid Maalt saadetud jõuga. Vastuvõtjate tundlikud silmad suundusid universumi igasse 
külge. Tuhmi punast tähte Ükssarviku tähtkujus, mille planeetidelt hiljuti kõlas kutse, oli 
kõige parem fikseerida kaaslaselt 57, ja Gur Gan võttis sellega ühenduse. Ainult kolmveerand 
tundi võis kesta Maa nähtamatu kontakt teise tähega. Sellest kallist ajast ei tohtinud minutitki 
kaotada. 

Dar Veteri märguandel astus Veeda Kong ekraani ees siniselt helkivale metallsõõrile. 
Nähtamatud kiired langeid ülalt võimsa kaskaadina ning süvendasid tunduvalt tema 
päevitunud naha värvitooni. Hääletult hakkasid tööle lektronmasinad, mis Veeda köne Suure 
Ringi keelde tõl-isid. Kolmeteistkümne aasta pärast salvestavad tume-unase tähe 
planeedi vastuvõtjad praegu väljasaadetavad õnked üldtuntud sümbolite näol, ja kui seal 
räägitakse, is muudavad elektrontõlkimismasinad need sümbolid õõra elava kõne 
häälikuteks. «Kahju on ainult,» mõtles Dar Veter, «et need kauged elanikud Maa naise 
mahedat kõlavat häält ei kuule, selle ilmekusest aru ei saa. Kes teab, missuguse ehitusega 
on nende kõrvad. Leidub ju mitmesuguseid kuulmisviise. Ainult nägemine, mis 
kõikjal kasutab ära osa läbi atmosfääri tungivatest elektromagnetilistest võnkumistest, 
on terves universumis peaaegu ühesugune ja nad näevad võluvat, erutusest lõkendavat 
Veedat.» 

Dar Veter jäi Veeda loengut kuulama, pööramata pilku tema pooleldi juuksekahlust varjatud 
väikeselt kõrvalt. 

Veeda Kong jutustas kokkuvõtlikult ja selgelt inimkonna ajaloo põhietappidest. Inimkonna 
eksisteerimise muistsetest aegadest, suurtest ja väikestest killustatud rahvastest, kes nende 
maid lahutanud majanduslikus ja ideelises vaenus kokku põrkasid, rääkis ta väga lühidalt. 
Nendele aja-looetappidele anti hiljem ühine nimetus KMa — Killustatud Maailma ajastu. 
Kuid Suure Ringi ajastu inimesi ei huvitanud laastavate sõdade, kohutavate kannatuste või 
suurte valitsejate loetelu, mis täitis Antiiksest ajast, Tumedast ajast ja Kapitalismi ajast 
Järelejäänud iidseid ajalooraamatuid. Hoopis tähtsam oli tootlike jõudude arengu ning koos 
sellega kujunenud ideede, kunsti ja teaduse vastuoluline ajalugu, vaimne võitlus tõelise 
inimese ja inimkonna eest, arenev vajadus luua uued ettekujutused maailmast ning 
ühiskondlikest suhetest, inimese kohustest, õigustest ja õnnest, millest kasvas välja ning 
puhkes õitsele kommunistliku ühiskonna võimas puu. 

KMa viimasel, nõndanimetatud Lõhenemise ajal said inimesed lõpuks aru, et kõik nende 
hädad tulenevad juba metsikutel aegadel stiihiliselt kujunenud ühiskonnakorrast, said aru, et 
kogu inimkonna jõud ja tulevik peitub töös, miljonite rõhumisest vabade inimeste ühistes 
Jõupingutustes, teaduses ning elu ümberkorraldamises teaduslikel alustel. Saadi aru ühiskonna 
arenemise põhiseadustest, dialektiliselt vastuolulisest ajalookäigust ja range ühiskondliku 


distsipliini kasvatamise vajadusest, mis oli seda tähtsam, mida rohkem planeedi elanikkond 
SUUTENES. 

Lõhenemise ajal teravnes võitlus vanade ja uute ideede vahel ning viis selleni, et kogu maailm 
Jagunes kahte erineva majandussüsteemiga leeri — vanadeks, kapitalistlikeks, ja uuteks, 
sotsialistlikeks riikideks. Esimeste aatomi-energialiikide avastamine ja vana maailma kaitsjate 
kangekaelsus oleksid inimkonna sel ajal äärepealt hirmsa katastroofini viinud. 

Kuid uus ühiskonnakord pidi paratamatult võitma, ehkki ühiskondliku teadvuse mahajäämus 
seda võitu viivitas. Maailma ümberehitamine kommunistlikel alustel ei olnud mõeldav ilma 
majanduse põhjaliku muutmiseta, vaesuse, nälja ja raske kurnava töö kaotamiseta. Ent 
majanduselu muutmine nõudis väga keerukat tootmise ja jaotamise 

juhtimist ning oli iga inimese ühiskondliku teadvuse kasvatamiseta võimatu. 

Kommunistlik ühiskond ei hõlmanud kohe kõiki maid ja rahvaid. Lõhenemise aja ideelise 
võitluse ajal vaenulikust propagandast kogunenud vaenu ja eriti vale väljajuurimine nõudis 
tohutuid pingutusi. Ka tehti uute inimsuhete arendamisel palju vigu. Siin ja seal puhkesid 
mässud, mida õhutasid vana korra mahajäänud poolehoidjad, kes oma harimatuse tõttu 
püüdsid mineviku elluäratamises leida hõlpsat väljapääsu inimkonna ees seisvatest raskustest. 
Kuid uus elukorraldus levis paratamatult ja kindlalt üle kogu Maa ning kõige erinevamad 
rahvad ja rassid said ühtseks, sõbralikuks ning targaks pereks. 

Nii algas MTa, Maailma Taasühendamise ajastu, mis koosnes Riikide Liidu, Erinevate Keelte, 
Energia eest Võitlemise ja Ühise Keele aegadest. 

Ühiskonna arenemine kiirenes üha ja iga uus ajajärk läbiti eelmisest kiiremini. Inimese võim 
looduse üle hakkas hiiglaslike sammudega kasvama. 

Muistsetes utoopilistes fantaasiates imeilusast tulevikust unistas rahvas sellest, et inimene 
vabaneks järk-järgult tööst. Kirjanikud tõotasid, et inimkond suudab lühikese tööaja kestel — 
kaks-kolm tundi üldiseks hüvanguks — ennast kõige tarvilikuga kindlustada, ülejäänud ajal 
aga võib ta õnnelikule mittemidagitegemisele anduda. 

Need ettekujutused tekkisid vastikustundest muinasaja ränga ja pealesunnitud töö vastu. 
Peatselt said inimesed aru, et töö on õnn, samuti nagu lakkamatu võitlus loodusega, takistuste 
ületamine, üha uute ja uute teaduse ja majanduse arendamise ülesannete lahendamine. Ainult 
täit jõudu nõudev, loominguline, sünnipärastele annetele ja kalduvustele vastav, mitmekesine 
ning aeg-ajalt vaheldus töö on see, mida inimene vajab. Küberneetika, tehnika 
automaatjuhtimise areng, iga inimese laialdane haridus, intelligentsus ning eeskujulik füü- 
siline kasvatus lubasid elukutseid muuta, kiiresti teisi omandada, tööalast tegevust 
mitmekesistada ja tööst üha suuremat rahuldust leida. Ikka hoogsamalt arenev teadus hõlmas 
tervet inimelu ning üha uutesse looduse saladustesse tungimise ja avastamise rõõmud 
muutusid kättesaadavaks laiadele inimhulkadele. Ühiskondlikus kasvatuses ja elukorralduses 
võttis enda peale väga suure osa kunst. 

Jõudis kätte inimsoo ajaloo kõige suurepäraseni ajastu — ÜTa, Ühise Töö aiastu, oma Asjade 
Lihtsustamise, Ümberkorraldamise, Esimese Külluse ja Kosmose aegadega. 

Elektrienergia kondensatsiooni leiutamine, mis viis ülisuure mahutavusega akumulaatorite ja 
kompaktsete, kuid võimsate elektrimootorite loomiseni, oli uue aja väljapaistvamaks 
tehniliseks revolutsiooniks. Veel varem õpiti pooljuhtide abil kõige keerukamaid nõrkade 
voolude võrke kuduma ja isejuhtivaid küberneetilisi masinaid konstrueerima. Tehnika muutus 
ülipeeneks, juveliirseks, kõrgeks kunstiks ning saavutas ühtlasi ka kosmilise võimsuse. 

Kuid nõue, et igaühele antaks kõike, kutsus esile vajaduse inimese tarbimist oluliselt 
lihtsustada. Inimene lakkas olemast asjade ori, üksikasjaliste standardite väljatöötamine aga 
võimaldas luua igasuguseid esemeid ja masmaid võrdlemisi vähestest detailidest, umbes 
samuti nagu kõik mitmekesised elusorganismid koosnevad vähestest erinevatest rakuliikidest, 


rakud valkudest, valgud proteiinidest jne. Ainuüksi minevikusajandite uskumatu toidurais- 
kamise kaotamine tagas toidu miljarditele inimestele. 

Kõik ühiskonna jõud, mis muistsel ajal olid kulunud sõjamasinate loomisele, kasulikust tööst 
eemal seisvate tohutute armeede ülalpidamisele, poliitilisele propagandale ja võltshiilgusele, 
suunati nüüd elu korraldamisele ja teaduse arendamisele. 

Veeda Kongi märguande peale vajutas Dar Veter nupule ja imekauni ajaloolase kõrvale kerkis 
suur gloobus. 

«Me alustasime,» jätkas Veeda, «planeedi elamis- ja tööstusvööndi täielikust 
ümberplaneerimisest. .. 

Pruunid vöödid gloobuse põhha- ja lõunapoolkeral piki kolmekümnendaid laiuskraade 
tähistavad soojade merede kallastele, pehme, ilma talveta kliima vöötmes'.e koondatud 
linnade pidevat -ahelat. Inimkond ei tarvitse enam raisata kolossaalset energiat elamute 
soojendamiseks tal-veperioodidel ja kohmakate riiete valmistamiseks. Kõige tihedamalt on 
elanikke koondunud inimkultuuri hälli —. Vahemere äärde. Subtroopiline vööde on pärast 
polaar-mütside sulatamist kolm korda laiem kui enne. 

Põhjapoolkera elamisvööndist põhja pool laiub tohutu suur aasade ja steppide vöönd, kus 
karjatatakse loendamatuid koduloomade karju. 

Elamisvööndist lõuna pool (põhjapoolkeral) ja põhja pool (lõunapoolkeral) olid kuivad ja 
kuumad, kõrbevööndid, 

mis nüüd on aedadeks muudetud. Siin asusid varem päikeseenergiat kogunud 
termoelektrijaamade väljad. 

Troopikavöötmesse on koondatud taimtoidu ja puidu tootmine, mis on siin tuhat korda 
tulusam kui külmades kliimavöötmetes. Juba ammu, pärast seda kui leiutati süsivesikute — 
suhkrute — kunstliku fotosünteesimise meetod, lõpetasime suhkrutaimede viljelemise. 
Täisväärtuslike toitevalkude odav tööstuslik tootmine ei ole meile veel jõukohane, seepärast 
kasvatame maismaal valgurik-kaid kultuurtaimi ja seeni ning ookeanides kolossaalseid 
vetikavälju. Toidurasvade lihtsa kunstliku tootmise viisi saime Suure Ringi informatsiooni 
kaudu, igasuguseid vitamiine ja hormoone valmistame mistahes hulgal kivisöest. Uue 
maailma põllumajandus on vabanenud vajadusest toota eranditult kõiki toiduaineid nagu 
vanasti. Suhkrute, rasvade ja vitamiinide tootmise piire meie jaoks praktiliselt ei ole. Ainuüksi 
valkude tootmine toimub hiiglasuurtel pindaladel maal ja merel. Inimkond on ammu 
vabanenud näliahirmust, mis kümneid aastatuhandeid inimeste üle valitses. 

Üks inimese peamisi rõõmuallikaid on tung rännata, ühest kohast teise liikuda, mis pärineb 
meie esivanematelt — rändküttidelt, kasina toidu kogujatelt. Nüüd keerleb ümber kogu 
planeedi Spiraaltee, mis hiiglasildadega iile väinade ühendab kõiki mandreid.» Gloobust 
pöörates vedas Veeda sõrmega mööda hõbeiat niiti. «Spiraalteel liiguvad vahetpidamata 
elektrirongid. Saiad tuhanded inimesed võivad elamisvööndist kiiresti sõita steppide, põldude 
või mägede vööndeisse, kus ei ole paikseid linnu, vaid ajutised loomakasvatuse, põllunduse, 
metsa- ja mäetööstuse laagrid. Kõikide tehaste ja energiajaamade täielik automatiseerimine on 
teinud tarbetuks nende juurde linnade või suurte asulate rajamise; seal asuvad ainult majad 
väheste korrapidajate — vaatlejate, mehaanikute ja montööride jaoks. 

Elu plaanipärane organiseerimine tegi viimaks lõpu hukatuslikule kiiruse-võidujooksule — 
üha kiiremate ja kiiremate transpordivahendite ehitamisele. Rongid liiguvad Spiraalteel 
kakssada kilomeetrit tunnis. Ainult õnnetusjuhtumite" puhul kasutatakse kiirlaevu, mis 
kihutavad tuhandeid kilomeetreid tunnis. 

Mitmesaja aasta eest parandasime tunduvalt oma planeedi ilmet. Juba Lõhenemise . ajal 
avastati aatomisisene 

energia. Samal ajal õpiti ka selle teatavat kaduvväikest osa vabastama ning 
soojusplahvatuseks muutma, mille hävitustoime kohe sõjarelvades kasutusele võeti. Kogune- 
sid suured, hirmuäratavad pommivarud, mida hiljem, kommunismi saabumisel, püüti energia 
tootmiseks kasutada. Kiirituse hukatuslik mõju elule sundis vanast tuumaenergeetikast 
loobuma. Astronoomid avastasid kaugete tähtede füüsika uurimise kaudu kaks uut 
aatomisisese energia saamise viisi — O ja F, mis on palju tõhusamad ega jäta ohtlikke 
lagunemisprodukte. 

Need mõlemad viisid on meil praegugi kasutusel, olgugi et tähelaevfae mootorites kasutatakse 
veel üht liiki tuumaenergiat — anamesoonienergiat, mis sai tuntuks Galaktika suurte tähtede 
vaatlemisel Suure Ringi kaudu. 

Kõik ammusest ajast kogutud vanade termotuuma-ainete — uraani, tooriumi, vesiniku, 
koobalti ja liitiumi radioaktiivsete isotoopide — tagavarad otsustati hävitada, niipea kui leiti 
abinõu nende lagunemisproduktide paiskamiseks väljapoole Maa atmosfääri. Seejärel loodi 
Ümberkorraldamise ajal kunstlikud päikesed, mis «riputati» polaaralade kohale. Me 
vähendasime tunduvalt jäämütse, mis olid tekkinud Maa poolustele kvaternaarsel jääajasti- 
kul, ja muutsime sellega kogu planeedi kliimat. Vesi ookeanides tõusis seitsme meetri võrra, 
atmosfääri tsirkulatsioo-nis lühenesid järsult polaarfrondid ja nõrgenesid passaat-tuuled, mis 
troopika piiril kõrbevööndeid kuivatasid. Peaaegu täielikult lakkasid ka orkaanid ja üldse 
igasugused tormilised häired ilmastikus. 

Soojad stepid ulatusid nüüd kuuekümnendate paralleelideni, parasvöötme aasad ja metsad aga 
ületasid seitsmekümnendad laiuskraadid. 

Kolmveerandi ulatuses jääst vabastatud Antarktise mander osutus inimkonna 
maagivarakambriks: seal olid puutumatuna säilinud rikkalikud maapõuevarad, mis kõikidel 
teistel mandritel pärast metallide jaburat pihustamist mineviku hävitavates maailmasõdades 
olid tugevasti kahanenud. Üle Antarktise aga õnnestus sulgeda Spiraaltee. 

Veel enne seda kliima kapitaalset ümberkujundamist kaevati hiiglasuured kanalid ja lõigati 
läbi mäeharjad planeedi vee- ja õhumasside liikumise tasakaalustamiseks. Igavesti töötavad 
dielektrilised pumbad aitasid isegi Aasia kõrgmäestiku kõrbeid Veega varustada. 
Toiduainete tootmise võimalused suurenesid mitmekordselt, 

uued maad muutusid elamiskõlblikuks. Sooje sisemeresid hakati kasutama valgurikaste 
vetikate aretamiseks. 

Vanad, ohtlikud ja nõrga konstruktsiooniga planetoplaanid andsid oma puudustest hoolimata 
siiski võimaluse meie süsteemi lähimatele planeetidele jõuda. Maad ümbritsesid vööna 
tehiskaaslased, millelt inimesed kosmost vahetust lähedusest tundma õppisid. Ja siis leidis 
neljasaja kaheksa aasta eest aset tähtis sündmus, millega algas inimsoo olemasolu uus periood 
— SRa, Suure Ringi ajastu. 

Juba ammu keerles inimeste mõte selle ümber, kuidas kujutisi, helisid ja energiat suurtesse 
kaugustesse saata. Sajad tuhanded andekad teadlased töötasid erilises organisatsioonis, mida 
tänapäevani nimetatakse Suunatud Kurguste Akadeemiaks, kuni avastasid energia suunatud 
edasiandmise viisi suurtesse kaugustesse ilma igasuguste juhtmeteta. See muutus reaalseks 
siis, kui leiti võimalus mööda pääseda seadusest, mille kohaselt energia-voog on võrdeline 
kiirte hajumisnurga siinusega. Siis kindlustasid paralleelsed kiirtekimbud pideva ühenduse 
tehis-kaaslastega ning järelikult ka terve kosmosega. Elu kaitsev ioniseeritud atmosfääri 
ekraan oli igaveseks takistuseks maailmaruumist tulevatele ja sinna suunatavatele saadetele. 
Üsna ammu, juba Killustatud Maailma ajastul, tegid meie teadlased kindlaks, et kosmosest 
langevad Maale võimsate raadiokiirguste vood. Koos tähtkujude ja galaktikate üldise 
kiirgusega jõudsid meieni ka signaalid kosmosest ja Suure Ringi saated, mis olid atmosfääris 
moondunud ja pooleldi kustunud. Tollal ei mõistnud me neid, kuigi olime juba õppinud neid 
salapäraseid signaale kinni püüdma, pidades neid surnud aine kiirgusteks. 


Teadlane Kam Amat, päritolult indialane, tuli mõttele teostada tehiskaaslastel katseid 
kujutiste vastuvõtjatega ja proovis kümnete aastate jooksul lõpmatu kannatusega läbi üha uusi 
diapasoonide kombinatsioone. 

Kam Amat püüdiski kinni saate ammusest ajast Luige kuuekümne üheks nimetatava 
kaksiktähe planeedisüsteemist. Ekraanile ilmus olend, kes ei sarnanenud küll meiega, kuid oli 
kahtlemata inimene, ja osutas Suure Ringi sümbolitega kirjutatud motole. Motot suudeti 
lugeda alles üheksakümne aasta pärast ja see kaunistab meie keelde tõlgituna Kam Amati 
ausammast: «Tervitus teile, vennad, kes te meie perre olete astunud! Kuigi meid lahutab ruum 
ja aeg, ühendasime oma mõistused suure Jõu ringis». 

Suure Ringi sümbolite, jooniste ja kaartide keel oli inimkonna poolt saavutatud arengutasemel 
kergesti mõistetav. Kakssada aastat hiljem võisime juba tõlkimismasinate abil lähemate 
tähtede planeedisüsteemidega kõnelda, terveid pilte erinevate maailmade mitmekesisest elust 
vastu võtta ja edasi saata. Alles hiljuti võtsime vastu teate neljateistkümnelt planeedilt — 
suurest elukeskusest Luige Deenebi; hiiglasliku tähe ümber, mille absoluutne heledus võrdub 
nelja tuhande kaheksasaja Päikese heledusega ia mis asub meist saja kahekümne kahe parseki 
kaugusel. Mõtte areng on seal küll teist teed läinud, kuid saavutanud meie taseme. 

Ent iidsetest maailmadest — meie Galaktika kerasparvedest ja kolossaalsest asustatud alast 
Galaktika keskme ümber — tulevad mõõtmatust kaugusest kummalised pildid ja vaated, mida 
me veel ei oska dešifreerida. Nad salvestatakse mälumasinate poolt ning antakse üle 
Teadmiste Piiride Akadeemiale — nõnda nimetatakse teaduslikku organisatsiooni, mis töötab 
alles äsja meie teaduse ette kerkinud probleemide kallal. Me püüame aru saada meie omast 
miljonite aastate jooksul kaugele ette läinud mõttest, mis erineb õnneks küllaltki vähe tänu 
nende teede ühtsusele, mida mööda elu on arenenud madalamatest orgaanilistest vormidest 
kõrgemate, mõtlevate olenditeni.» 

Veeda Kong, kes oli nagu hüpnotiseeritult otse ekraani sisse vaadanud, pöördus ja heitis Dar 
Veterile küsiva pilgu. Too naeratas ja noogutas. Veeda tõstis uhkelt pea, sirutas käed ette ning 
pöördus nende nähtamatute ja tundmatute poole, kes kolmeteistkümne aasta pärast tema sõ- 
nad kätte saavad ja tema kuju näevad: 

«Niisugune on meie ajalugu, raske, pikk ja keerukas tõusutee teaduse kõrgustesse. Me 
kutsume teid — ühinege meiega Suures Ringis, et tardunud, elutut mateeriat võites mõistuse 
võimsat jõudu ääretu universumi igasse soppi kanda!» 

Veeda hääl helises võidukalt, koondades endasse maalaste kõikide sugupõlvede jõu, maalaste, 
kes olid nüüd sellisele tasemele tõusnud, et nende mõtted juba üle omaenda Galaktika piiride 
universumi teistele tähesaartele pöördusid. 

Kaikus vasekumin: Dar Veter oli käepidet nihutanud ja saatekanali energiavoolu välja 
lülitanud. Ekraan pimenes. Läbipaistvale paneelile paremal jäi ainult kandekanali helendav 
sammas. 

Väsinud ja vaikne Veeda vajus suurde sügavasse tugitooli ega pööranud Dar Veterilt 
tähelepanelikku pilku. Dar Veter pani Mven Massi juhtimispuldi taha istuma, ise aga 
kummardus tema õla kohale. Täielikus vaikuses klõpsusid vaid puhuti vaevu kuuldavalt 
automaatlülitid. Kuldses raamis ekraan kadus äkki ja tema asemel avanes uskumatu sügavus. 
Veeda Kong, kes seda imet esmakordselt nägi, tõmbas valjusti hinge. Tõepoolest, isegi seda, 
kes hästi tundis valguslainete interferentsi keerukat teed, mis oli andnud niisuguse 
vaateulatuse ja -sügavuse, pani see pilt alati hämmastuma. 

Võõra planeedi tume pind lähenes kaugusest, iga sekundiga kasvades. See oli äärmiselt 
haruldane kaksiktähe-süsteem, kus kaks päikest olid teineteisega sel viisil tasakaalustunud, et 
nende planeedi orbiit oli korrapärane ja planeedil võis tekkida elu. Mõlemad päikesed — 
oranž ja helepunane, mõlemad meie omast väiksemad — valgustasid tardunud mere punakana 


näivaid jäävälju. Lamedate mustade mägede jalamil paistis mõistatuslikus violetses kumas 
hiiglasuur madal hoone. Vaatekiir suundus platvormile tema katusel, otsekui tungis sellest 
läbi, ja kõik nägid hallinahalist inimest ümmarguste öökullisilmadega, mida ümbritsesid 
hõbedased udemerõngad. Ta oli suurekasvuline, kuid keha oli tal peenike, pikkade 
kombitsataoliste jäsemetega. Inimene tõukas kohmakalt peaga, nagu oleks teinud rutaka 
kummarduse, suunas oma ükskõiksed, objektiividena näivad silmad ekraanile ja avas huulteta 
suu, mida kattis ninaga sarnanev pehme nahast klapp. Otsekohe kõlas tõlkimismasina 
meloodiline ja õrn hääl: 

«Zaf Ftet, Luige kuuekümne ühe välisinformatsiooni juhataja. Tänane saade on määratud 
kollasele tähele STL-3388 + 04-2F... Saade on määratud .. .» 

Dar Veter ja Junius Ant vahetasid pilke, Mven Mass aga pigistas hetkeks Dar Veteri 
käerannet. Need olid Maa, õigemini Päikese planeedisüsteemi galaktilised väljakutse- 
signaalid. Teiste maailmade vaatlejad pidasid seda süsteemi kunagi üheksainsaks suureks 
kaaslaseks, mis viiekümne üheksa Maa-aasta jooksul ümber Päikese tiirles. Üks kord selle 
perioodi kestel leiab aset Jupiteri ja Saturni ühine vastasseis, mis Päikest lähemate tähtede 
astronoomide jaoks märgatavalt paigast nihutab. Samasuguse eksituse ohvriks langesid ka 
meie astronoomid paljude pla- 

needisüsteemide suhtes, mille olemasolu erinevate tähtede juures avastati juba muistsetel 
aegadel. 

Junius Ant kontrollis kiiremini kui saate alguses mälu-masina häälestust ja valvsate 
korrapidajate — EÜK seadmete — näitusid. 

Elektrontõlgi kiretu hääl jätkas: 

«Me võtsime vastu täiesti hea saate tähelt...» jälle sadas rahena numbreid ja katkendlikke 
helisid, «kuid juhuslikult, väljaspool Suure Ringi saateaega. Nad ei ole Ringi keelt 
dešifreerinud ja raiskavad asjata energiat, andes saateid vaikusetundidel. Me vastasime neile 
nende endi saateperioodidel. Tulemused selguvad umbkaudu kolme kümnendiku sekundi 
pärast...» Hääl jäi vait. Sig-naalseadmed põlesid edasi, välja arvatud roheline kustunud silm. 
«Niisuguste saate katkemiste põhjus on alles kindlaks tegemata. Võib-olla läheb meie vahelt 
läbi astronautide legendaarne neutraalne väli,» seletas Veedale Junius Ant. 

«Kolm kümnendikku galaktilist sekundit — see tähendab oodata umbes kuussada aastat,» 
pomises Dar Veter tusaselt. «Huvitav, milleks seda meile saadetakse?» 

«Niipalju kui ma aru sain, on täht, millega nad ühendusse astusid, lõunataeva tähtkuju 
Tuukani Epsilon,» vastas Mven Mass, «mis asub üheksakümne parseki kaugusel ja on lähedal 
meie alatise ühenduse piirile. Deenebist kaugemale ei ole me seda veel viinud.» 

«Aga me võtame ju ometi vastu Galaktika tsentrit ja kerasparvi?» küsis Veeda Kong. 

«Kas juhuslikult, ebaregulaarselt, või mälumasinate kaudu Ringi teistelt liikmetelt, kes 
moodustavad Galaktika avarustes pika ahela,» vastas Mven Mass. 

«Tuhandete ja kümnete tuhandete aastate eest saadetud teated ei hääbu maailmaruumis, vaid 
jõuavad lõpuks ikkagi meieni,» lisas Junius Ant. 

«See tähendab, et me otsustame teiste, väga kaugete maailmade inimeste elu ja teadmiste üle 
hilinemisega, mis näiteks Galaktika kesktsooni puhul ulatub kahekümne tuhande aastani?» 
«Jah, ükskõik, kas see antakse edasi lähedaste maailmade mälusalvestustena või püütakse 
kinni meie jaamade poolt, meie näeme kaugeid maailmu ikka sellistena, nagu nad olid üsna 
iidsetel aegadel. Näeme surnud ja oma maailmas unustatud inimesi.» 

50 

«Kas siis meie, kes me oleme saavutanud nii suure võimu looduse üle, tõesti siin jõuetud 
oleme?» pahandas Veeda lapselikult. «Kas kaugete maailmadeni küündimiseks tõesti ei leidu 
teist teed, teistsugust vahendit kui laine- või foo-tonkiir "?» 


«Kui hästi ma teid mõistan, Veeda!» hüüdis Mven Mass. 

«Teadmiste Piiride Akadeemias uuritakse ruumi, aja ja raskusjõu võitmise probleeme — 
kosmose aluste sügavikke,» segas end kõnelusse Dar Veter, «kuid nad ei ole veel katsete 
staadiumini jõudnud ega suutnud ... » 

Roheline silm süttis järsku ning Veeda tundis taas, kuidas põhjatusse ruumi süüviv ekraan ta 
pea pööritama paneb. 

Kujutise teravus tõendas, et see on mälumasmna üles-võte ja mitte vahetult kinnipüütud saade. 
Kõigepealt ilmus nähtavale planeedi pind, nähtuna muidugi välisjaamast, planeedi kaaslaselt. 
Tohutu suur, ülitugevast hõõgumisest viirastuslik kahvatulilla päike kallas planeedi 
atmosfääri sinise pilvevaiba üle läbitungivate kiirtega. 

«Nii see ongi — Tuukani Epsilon, kõrge temperatuuriga, B9-klassi täht, absoluutne heledus 
seitsekümmend kaheksa meie Päikese heledust,» sosistas Mven Mass. 

Dar Veter ja Junius Ant noogutasid kinnitavalt. 

Vaatepilt muutus, otsekui oleks ta ahenenud ja peaaegu tundmatu maailma pinnale laskunud. 
Kõrgele kerkisid ümmargused mäekuplid, mis näisid olevat vasest valatud. Tundmatu kivim 
või sõmerja struktuuriga metall ergas tulena helesinise päikese hämmastavalt valges kiiskavas 
valguses. Saate ebatäiuslikkusest hoolimata sädeles tundmatu maailm pidulikult, mingi või- 
duka toredusega. 

Kiirte vastuhelk ümbritses vaskmägede kontuure hõbe-jasroosa krooniga, mis peegeldus 
violetse mere raugetel lainetel laia teerajana. Tumeda ametüsti värvi vesi näis olevat raske ja 
tema sisemuses sähvatasid punased tulukesed nagu väikeste elavate silmade kogumid. Lained 
noolisid massiivset alust, millel kaldast eemal uhkes üksinduses seisis .hiiglaslik raidkuju. 
Tumepunasest kivist tahutud 

1 Laine - võifootonkiir— valguskiirel on üheaegselt laine ja osakeste (footonite) voo 
omadused. Tuleviku tehnikas need kaks kiire omadust lahutatakse teineteisest ja nagu 
kontsentreeritakse. (Fantastiline.) 

naine oli pea kuklasse heitnud ning sirutas end otsekui ekstaasis, käed laiali, lõõmava 
taevasügavuse poole. Ta oleks võinud vabalt Maa tütar olla — täielik sarnasus meie 
inimestega ei vapustanud sugugi vähem kui raidkuju hämmastav ilu. Tema kehas, mis oli 
nagu Maa skulptorite teokssaanud unistus, olid ühinenud võimas jõud ning iga keha- ja 
näojoone hingestatus. Raidkuju punasest poleeritud kivist hõõgas tundmatut ja seetõttu 
salapärast ning veetlevat elu. 

Viis Maa inimest vaatasid sõnatult seda hämmastavat uut maailma. Ainult Mven Massi laiast 
rinnast vallandus pikk ohe — juba esimesel pilgul kujule oli iga tema närv rõõmsas ootuses 
pingule tõmbunud. 

Kuju vastas kaldal tähistasid nikerdatud hõbetornid laia valge trepi algust. Trepp kõrgus vabas 
kaares türkiis-siniste lehtedega sihvakate puude tihniku kohal. 

«Nad peavad helisema!» sosistas Dar Veter tornidele osutades Veedale kõrva ja too noogutas 
nõustumise märgiks pead. 

Uue planeedi saateaparaat tõi järjekindlalt ja helitult nähtavale üha uusi pilte. 

Sekundiks vilksatas laiade eenditega valge sein, millesse lõikus helesinisest kivist portaal, ja 
vaade kandus tugevast valgusest üleujutatud kõrgesse ruumi. Sooniliste seinte tuhm 
pärlmutrine värvus andis kõigele, mis selles saalis asus, ebahariliku selguse. Tähelepanu 
köitis rühm inimesi, kes seisid poleeritud smaragdpaneeli ees. 

Nende leekivpunane nahavärvus vastas meres seisva kuju värvivarjundile. Selles ei olnud 
Maa jaoks mitte midagi erakordset: igivanast ajast säilinud värviliste ülesvõtete järgi 
otsustades oli mõningate Kesk-Ameerika indiaani suguharude nahal samasugune, kuigi mitte 
nii sügav värvitoon. 


Saalis viibis kaks naist ja kaks meest. Kumbki paar kandis erinevaid rõivaid. Neil, kes 
rohelisele paneelile lähemal seisid, olid seljas lühikesed, elegantsete kombinesoonidega 
sarnanevad ning mitme pandlaga varustatud kuldsed rüüd. Teised kaks olid pealaest jalatallani 
kaetud ühesuguste keepidega, millel oli samasugune pärlmutrine värvivarjund kui seintelgi. 
Paneeli juures seisjad tegid sujuvaid liigutusi, puudutades selle vasakusse serva tõmmatud 
viUusi keeli. Poleeritud smaragd- või klaassein muutus läbipaistvaks. Liigutuste 

taktis vaheldusid kristalli sisemuses üksteise järel selged kujutised. Nad ilmusid ja kadusid nii 
kiiresti, et isegi treenitud vaatlejatel Junius Antil ja Dar Veteril oli raske nende mõttest 
täielikult aru saada. 

Vasekarva mägede, violetse ookeani ja türkiissiniste metsade vaheldumises võis tabada 
planeedi ajalugu. Mõnikord koletislikult arusaamatute, mõnikord imeilusate looma- ja 
taimevormide ahel möödus otsekui mineviku viirastus. Paljud loomad ja taimed näisid 
sarnanevat nendega, kelle jäänuseid säilitas maakoorekihtide kroonika. Kaua venis 
eluvormide, üha täiustuva elusa mateeria tõusuredel. Lõputult pikk arengutee tundus veel 
pikem, raskem ja vaevarikkam kui see, mis väljendus iga Maa elaniku sugupuus. 

Aparaadi tontlikus säras vilksatasid mööda uued pildid: suured lõkketuled, kivirahnude 
kuhjad lagendikel, võitlused raevunud metsloomadega ning pidulikud matuse- ja usutalitused. 
Terve paneeli kõrguses kerkis kirjusse loomanahka rüütatud mehe kuju. Ühe käega piigile 
toetudes ja teist kätt laia embava liigutusega tähtede poole tõstes hoidis ta jalga vigastatud 
koletise kaelal, kellel oli kare lakk seljal ja pikad paljad kihvad. Tagaplaanil seisid ahelikus 
naised ja mehed, kes olid paarikaupa käest kinni võtnud ja näisid midagi laulvat. 

Kujutis kadus, elusate nägemuste asemel oli nüüd poleeritud kivi tume pind. 

Siis taandusid kaks kuldsetes riietes olendit paremale ja nende kohale asus teine paar. Keebid 
heideti tabamatult kiire liigutusega kõrvale ja seinte pärlmutrisele taustale ilmusid elusa 
leegina tumepunased kehad. Mees sirutas mõlemad käed naise poole ning too vastas talle nii 
uhke ja pimestavalt rõõmsa naeratusega, et Maa elanikud pidid tahtmatult vastu naeratama. 
Seal aga, uskumatult kauge maailma pärlmuttersaalis, alustasid nood kaks aeglast tantsu. 
Tõenäoliselt ei olnud see mitte tants tantsu pärast, vaid pigem rütmiline poseerimine. 
Tantsijad olid nähtavasti seadnud endale eesmärgiks näidata oma keha täiuslikkust, joonte ilu 
ja plastilist paindlikkust. Kuid liigutuste rütmilises vaheldumises võis aimata ülevat ja samal 
ajal nukrat muusikat, otsekui mälestust elu arenemise nimetute ja loendamatute ohvrite 
suurest redelist, mis viis nii kauni mõtleva olendini — inimeseni. 

Mven Massile tundus, nagu kuuleks ta meloodiat, 

madalate helide kõmisevale ja mõõdukale rütmile toetuvate kõrgete puhaste toonide lehvikut. 
Veeda Kong surus Dar Veteri kätt, too aga ei pannud seda tähele. Junius Ant vaatas 
liikumatult ja hinge kinni pidades, kusjuures suurele laubale ilmusid higipiisad. 

Tuukani inimesed olid Maa inimestega nii sarnased, et teise maailma mulje pikapeale kadus. 
Ent punased inimesed paistsid silma niisuguse viimistletud kehalise iluga, missugust Maal ei 
olnud veel kaugeltki kõik inimesed saavutanud ja mis elas kunstnike unistustes ning 
loomingus, kehastudes vaid vähestes haruldaselt ilusates inimestes. 

«Mida raskem ja pikem oli pimeda evolutsiooni tee loomast mõtleva olendini, seda 
otstarbekohasemad ja arenenumad on kõrgemad eluvormid ja järelikult ka seda kaunimad,» 
mõtles Dar Veter. «Maa inimesed on juba 'ammu aru saanud, et ilu on instinktiivselt tajutav 
otstarbekus, kohastumine teatava kindla ülesandega. Mida keerukam ülesanne, seda kaunim 
vorm — need punased inimesed on arvatavasti palju mitmekülgsemad ja osavamad kui meie. 
Võib-olla on nende tsivilisatsioon edenenud rohkem tänu inimese enda vaimsete ja füüsiliste 
võimete arenemisele kui tehnikale? Meie kultuur jäi kauaks ajaks läbinisti tehniliseks ja astus 


talles košimunistliku ühiskonna saabumisega lõplikult inimese enda, aga mitte tema masinate, 
kodu, toidu ja meelelahutuste täiustamise teele.» 

Tants lõppes. Noor Dunasenahaline naine tuli saali keskele ia aparaadi vaatekiir koondus 
ainult temale. Ta nägu ja väljasirutatud käed pöördusid saali lae poole. 

Maa inimeste silmad järgnesid tahtmatult tema pilgule. Lage kas üldse ei olnudki või seal asus 
meisterliku optilise illusiooniga loodud tähistaevas niivõrd heledate ja suurte tähtedega, et see 
tõenäoliselt oli vaid kujutis. Võõraste tähtkujude kombinatsioonid ei tekitanud mitte mingi- 
suguseid assotsiatsioone. Neiu viipas käega ja tema vasaku käe nimetissõrmele ilmus sinine 
küülike. Sellest sähvatas välja hõbedane kiir, millest sai hiiglasuur kaardikepp. Ümmargune 
helendav täpp kiire otsas jäi peatuma kord ühele, kord teisele tähele. Ja smaragdpaneel näitas 
otsekohe väga laias plaanis antud liikumatut kujutist. Aeglaselt nihkus näitav kiir edasi ja 
niisama aeglaselt tekkisid nägemused tühjadest või asustatud planeetidest. Masendavas 
nukruses lõõmasid kivised või liivased avarused punaste, helesiniste, lillade ja kollaste 
päikeste paistel. 

Puhüti olid kummalise tinahalli taevakeha kiired andnud oma planeetidel elu lamedatele 
elektrist küllastunud kuplitele ja spiraalidele, mis ujusid tihedas oranžis atmosfääris või 
ookeanis nagu meduusid. Punase päikese maailmas kasvasid kujutlematult kõrged libeda 
musta koorega puud mis otsekui meeleheites sirutasid taeva poole miljardeid 

kõveraid oksi. Mõned planeedid olid tumedast lausveest üle ujutatud. Hiiglaslikud elavad 
saared, kas loomsed või taimsed, ujusid kõikjal, õõtsutades vaiksel veepinnal oma 
loendamatuid karvaseid kombitsaid. 

«Nende läheduses ei ole kõrgemate eluvormidega planeete,» ütles äkki Junius Ant, kes oli 
vahetpidamata tundmatu tähistaeva kaarti jälginud. 

«On küll,» vaidles Dar Veter vastu. «Ühest küljest asub nende ligidal lame tähesüsteem, üks 
Galaktika hilisemaid moodustisi, kuid me teame, et lamedad ja sfäärilised süsteemid, nii uued 
kui vanad, vahelduvad üsna sageli. Ja tõepoolest, Eriidanuse poolt on nende lähedal mõtleva 
eluga süsteem, mis kuulub Ringi.» 

«VVR-4955 + MO-3529... ja nii edasi,» lausus Mven Mass. «Aga miks nad sellest siis midagi 
ei tea?» 

«Süsteem astus Suurde Ringi kakssada seitsekümmend viis aastat tagasi, see teade aga on 
varem teele saadetud,» vastas Dar Veter. 

Kauge maailma punasenahaline neiu raputas sinise kuulikese sõrme otsast maha ning pöördus 
näoga vaatajate poole, just nagu tahaks ta avasüli kedagi kaisutada, kes nähtamatult tema ees 
seisab. Ta heitis pea ja õlad kergelt tagasi — ka Maa naine oleks kirgliku kutse juures sama 
teinud. Pooleldi avatud huuled liikusid, korrates kuulmatuid sõnu. Nii jäigi ta kutsuvana 
seisma, saates tähtede-vahelise ruumi jäisesse pimedusse oma tulist inimlikku palvet 
kaaslaste, teiste maailmade inimeste poole. 

Ja jälle pani Maa vaatlejaid tarduma tema hingemattev ilu. Temas ei olnud Maa 
punasenahaliste inimeste pronks-raidkuju-rangust. Ümar nägu väikese nina, suurte, teine- 
teisest kaugel asetsevate sinisilmade ja väikese suuga meenutas pigemini Maa põhjapoolseid 
rahvaid. Tihedad lainelised mustad juuksed ei olnud karmid. Näo ja keha igast joonest paistis 
rõõmus ja rahulik kindlus, mida alateadlikult tajuti nagu suure jõu tunnet. 

«Kas nad tõesti Suurest Ringist mitte midagi ei tea?» peaaegu oigas Veeda Kong, 
kummardudes kosmosest ilmunud imekauni õe ees. 

«Nüüd arvatavasti teavad,» vastas Dar Veter. «Toimus ju see, mida me näeme, kolmesaja 
aasta eest.» 

«Kaheksakümmend kaheksa parsekit,» kõmises Mven Massi sügav hääl, «kaheksakümmend 
kaheksa. Kõik, keda me nägime, on juba ammu surnud.» 

Ja otsekui tema sõnade kinnituseks kustus oivalise maailma nägemus, kustus ka roheline 
ühendusenäitaja. 

Kõik olid hetke tardumuses. Esimesena toibus Dar Veter. Pahaselt huult närides lükkas ta 
kiiresti granaatkäe-pidet: Suunatud energia samba väljalülitamist tähistas sügav vasekumin, 
mis hoiatas energiajaamade insenere, et võimas vool on tarvis jälle tema tavalistesse 
kanalitesse juhtida. Välisjaamade juhataja pöördus alles siis oma kaaslaste poole, kui kõik 
operatsioonid aparaatidega olid tehtud. 

Junius Ant kergitas kulme ja sirvis märkidega kaetud lehekesi. 

«Memonogrammi (mälusalvestuse) osa laes olnud tähe-kaardiga tuleb otsekohe Lõunataeva 
Instituuti saata!» pöördus ta Dar Veteri noore abi poole. 

Too vaatas Junius Antile nii imestunult otsa, nagu oleks ta imeilusast unest ärganud. Karm 
teadlane varjas muiet — oli ju nägemus tõesti nagu unelm imekaunist maailmast! Unelm, mis 
saadeti maailmaruumi kolm sajandit tagasi ja mida nüüd nii selgesti näevad miljardid 
inimesed Maal ning Kuu, Marsi ja Veenuse jaamades. 

«Teil oli õigus, Mven Mass,» naeratas Dar Veter, «kui te enne saate algust kuulutasite, et täna 
juhtub midagi ebatavalist. Esmakordselt nende kaheksasaja aasta jooksul, mille vältel me 
oleme kuulunud Suurde Ringi, ilmus universumi sügavusest planeet olenditega, kes on meie 
vennad mitte ainult mõistuse, vaid ka keha poolest. See avastus teeb mu meele nii rõõmsaks! 
Teie tegevus algas hästi! Muistsed inimesed oleksid seda õnnelikuks endeks pidanud, meie 
psühholoogid aga ütlevad, et toimus asjaolude kokkusattumine, mis annab enesekindlust ja 
indu edaspidiseks tööks.» 

Dar Veter taipas äkki, et närvireaktsioon on teda liiga jutukaks teinud. Liigsõnalisust peeti 
Suure Ringi ajastul üheks inimese häbiväärsemaks puuduseks, ja välisjaamade juhataja jäi 
vait. 

«Jajah!» kostis Mven Mass hajameelselt. 

Junius Ant tabas tema hääles ja aeglustunud liigutustes loobumuse noodi ning muutus 
valvsaks. Veeda Kong tõmbas sõrmega tasa üle Dar Veteri käeselja ja osutas peaga aafriklase 
poole. 

«Võib-olla on ta liiga tundlik?» vilksatas Dar Veteri ajus ja ta silmitses oma järglast teraselt. 

Kuid Mven Mass, tajudes oma kaasvestlejate varjatud hämmeldust, ajas end sirgu ning 
muutus endiseks, oma ala tähelepanelikuks asjatundjaks. Liikuv trepp viis nad üles, laiade 
akende ja tähistaeva juurde, mis oli taas nii kauge, nagu ta oli olnud kõigi nende kolmekümne 
aastatuhande jooksul, mil eksisteerib inimene, õigemini see liik, keda nimetatakse Homo 
sapiens'iks, targaks inimeseks. 

Mven Mass ja Dar Veter pidid kohale jääma. 

Veeda Kong sosistas Dar Veterile, et ta ei unusta seda ööd mitte kunagi. 

«Ma tundusin ise endale nii armetuna!» lõpetas ta, nende nukrate sõnade kiuste naeratades. 
Dar Veter taipas, mida Veeda sellega mõtles, ja raputas eitavalt pead. 

«Mina olen kindel, et kui punane naine teid näeks, Veeda, oleks ta oma õe üle uhke. Tõsijutt, 
meie Maa ei ole nende maailmast halvem!» Dar Veteri nägu kirgastus armastusest. 

«Noh, see on nii ainult teie silmadega vaadatuna, armas sõber,» naeratas Veeda. «Eks küsige 
Mven Massilt!... » Ta tõstis peopesa naljatades silmade ette ning kadus seina käänaku taha. 
Hommik oli käes, kui Mven Mass lõpuks üksi jäi. Jahedas liikumatus õhus levis hahetav 
valgus, meri ja taevas omandasid ühesuguse kristalse läbipaistvuse; merel oli see hõbedane, 
taeval roosakas. 

Mven Mass seisis kaua observatooriumi rõdul ning silmitses hoonete pooltuttavaid piirjooni. 
Veidi eemal madalal platool kõrgus hiiglaslik alumiiniumist võlvkaar sellele üheksa 
paralleelse põikreana asetatud alumiiniumlattidega, mille vahesid täitsid opaalkree-mikad ja 


hõbevalged plastklaasid, — Tähtedevaheliste Lendude Nõukogu hoone. Selle ees seisis 
mälestussammas esimestele kosmoseavarustesse tunginud inimestele. Pilvedesse ja 
vihuritesse mähitud järsk mäenõlv lõppes vana tüüpi tähelaevaga — kalakujulise raketiga, 
mille terav nina oli suunatud alles vallutamata kõrgusse. Samba jalami ümber põimudes ronis 
uskumatute pingutustega ülespoole üksteist toetavate inimeste ahelik — rakettlaevade 
piloodid, füüsikud, astronoomid, bioloogid, julgete unistustega kirjanikud... Muistse tähelaeva 
korpusel ja hoone kergetel ažuursetel kontuuridel punetas juba koit, aga 

Mven Mass mõõtis ikka veel pikkade sammudega rõdu. Veel kordagi polnud ta niisugust 
vapustust üle elanud. Kasvatatud Suure Ringi ajastu üldiste reeglite kohaselt, oli ta läbi teinud 
karmi füüsilise karastuse ning sooritanud edukalt oma heraklese-vägiteod. Nõnda nimetati 
muistse Hellase imeilusate müütide mälestuseks raskeid töid, mis iga noor inimene 
kooliperioodi lõpul pidi läbi tegema. Kui noormees vägitegudega toime tuli, siis peeti teda 
vääriliseks kõrgemat haridust saama. 

Mven Mass oli Lääne-Tiibetis sisse seadnud kaevanduse veevarustuse, taastanud 
araukaariametsa Nahebti kiltmaal Lõuna-Ameerikas ja hävitanud haikalad, kes olid uuesti 
Austraalia rannikule ilmunud. Tema karastatus ja silmapaistvad vaimsed eeldused 
võimaldasid tal end hulk aastaid visale õppimisele pühendada ja raskeks ning vastutusrikkaks 
tööks ette valmistuda. Täna, juba tema uue töö esimesel tunnil, leidis aset kohtumine Maa 
sugulas-maailmaga, ja tema hinges tärkas midagi uut. Mven Mass tundis ärevusega, et temas 
on avanenud mingisugune kuristik, mille kohal ta kogu oma senise elu oli kõndinud, selle 
olemasolu aimamata. Nii vastupandamatult tugev on igatsus kohtuda taas Tuukani Epsiloni 
planeediga, tolle maailmaga, mis ilmus otsekui Maa inimkonna parimate muinasjuttude 
imeväel. Ta ei suuda unustada punasenaha-list neiut, tema kutsuvalt väljasirutatud käsi, õrnu 
paokil huuli!... 

Ja see, et teda sellest oivalisest maailmast eraldas kahesaja üheksakümne valgusaasta pikkune 
tohutu vahemaa, mis ei olnud ületatav ühegi maise tehnika võimalustega, ei nõrgendanud, 
vaid ainult tugevdas põletavat igatsust. 

Mven Massi hinges oli võrsunud midagi, mis elas nüüd omapead ega alistunud tahte ja kaine 
mõistuse kontrollile. Aafriklane ei olnud veel kunagi armastanud, sest ta oli peaaegu erakuna 
õpingutesse süvenenud ega olnud tundnud mitte midagi selle ärevuse ning enneolematu õnne 
sarnast, mida tõi tema hinge tänane kohtumine üle määratute ruumi- ja ajalagendike. 


III PEATÜKK PIMEDUSE VANGIS 


MUSTAD jämedad osutid anamesoonkütuse mõõtjate oranžidel tulbakestel seisid nullis. 
Tähelaeva kurss ei olnud siiani raudtähest kõrvale kaldunud, sest kiirus oli veel suur, ja laev 
lähenes kindlalt õudsele, inimsilmade jaoks nähtamatule taevakehale. 

Erg Noor istus Niiza abiga pingutusest ja nõrkusest värisedes arvutusmasina taha. Robot- 
tüürimees lülitas plane-taarmootorid ja välja ning nende müra vaibus. 

«Ingrid, mis on õieti raudtäht?» küsis Kei Ber, kes oli kogu aeg liikumatult astronoomi selja 
taga seisnud. 

«Spektriklassi T kuuluv nähtamatu täht, mis on küll kustunud, kuid ei ole veel lõplikult 
jahtunud või uuesti kuumenenud. Ta saadab välja pikalainelist soojuskiirgust — infrapunast 
valgust, mis meie silmis on must — ja muutub nähtavaks ainult elektron-optilise muundaja ' 
kaudu. Öökull, kes näeb infrapunaseid kiiri, oleks ta kindlasti avastanud.» 

«Aga miks teda raudseks nimetatakse?» 


«Kõikide praeguse ajani uuritud seda liiki tähtede spektris — järelikult ka koostises — on 
palju rauda. Kui sel juhul täht on suur, siis on tema mass ja gravitatsiooniväli tohutud. Ma 
kardan, et meie ees on just niisugune täht.» 

«Ja mis nüüd saab?» 

«Ei tea. Näed isegi — meil ei ole kütust, kuid me lendame endiselt otse tähe suunas. «Tantra» 
kiirust tuleb vähendada ühe tuhandiku absoluutühikuni, mille puhul on võmmalik küllaldane 
nurkhälve. Ja kui planetaarkütusest ka ei piisa, siis hakkab tähelaev pikkamööda tähele 
liginema, 


1 Elektron-optiline muundaja — seade kujutiste suurendamiseks tuhandeid kordi nende 
muundamise teel elektronkujutisteks koos järgneva võimendamisega. 

kuni lõpuks langeb selle pinnale.» Ingrid väristas närviliselt pead ja Ber silitas hellalt tema 
paljast, kananahaga kaetud kätt. 

Ekspeditsiooni ülem siirdus juhtimispuldi juurde ning koondas oma mõtted aparaatidele. Kõik 
vaikisid, julgemata hingata, vaikis ka hiljuti ärganud Niiza Krit, kes oli seisukorra tõsidusest 
vaistlikult aru saanud. Kütust jätkus ainult laeva pidurdamiseks, kiirust kaotaval tähelaeval 
aga läks üha raskemaks ennast ilma mootoriteta raudtähe klammerduvast külgetõmbest lahti 
kiskuda. Kui «Tantra» poleks nii lähedale tulnud ja Lin oleks õigel ajal taibanud ... Ent mis 
lohutust toovad need «kui'd»? 

Möödus umbes kolm tundi, ja lõpuks jõudis Erg Noor otsusele. «Tantra» võpatas 
trigermootorite jõulistest tõugetest. Laeva kiirus vähenes tunni, teise, kolmanda, neljanda. 
Ekspeditsiooni ülema vaevu märgatav liigutus kutsus kõigil esile pöörase iiveldustunde. 
Hirmuäratav pruun taevakeha kadus eesmiselt ekraanilt ja läks üle teisele. Gravitatsiooni 
nähtamatud ahelad sirutusid endiselt laeva järele, peegeldudes mõõteriistadel. Erg Noor 
tõmbas käepidet enda poole — mootorid jäid seisma. 

«Välja rabelesime!» sosistas Pel Liri kergendatult. 

Ülema pilk libises aeglaselt temale. 

«Ei! Meile on jäänud vaid puutumatu kütusevaru orbi-taalseks tiirlemiseks ja maandumiseks.» 
«Mida siis teha?» 

«Oodata! Ma kallutasin tähelaeva veidi kõrvale. Kuid me möödume liiga lähedalt. Käib 
võitlus tähe külgetõmbe-jõu ja «Tantra» väheneva kiiruse vahel. Ta lendab praegu nagu 
kuurakett. Kui me suudame end tähest lahti rebida, siis liigume Päikese poole. Tõsi küll, 
lennuaeg pikeneb tublisti. Kolmekümne aasta pärast saadame väljakutsesig-naali ja veel 
kaheksa aasta pärast tuleb abi... » 

«Kolmkümmend kaheksa aastat!» sosistas Ber vaevu kuuldavalt Ingridile kõrva. 

Too sikutas teda ägedalt varrukast ning pöördus ära. 

"Erg Noor nõjatus tugitooli seljatoele ja laskis käed põlvedele langeda. Inimesed vaikisid, 
aparaadid laulsid tasa. Navigatsiooniseadmete häälestuse laulu põimus teistsugune, korratu ja 
seetõttu ähvardavana tunduv meloodia. Peaaegu füüsiliselt oli tajutav raudtähe kutse, tema 
musta massi reaalne jõud, mis sirutus võimsuse kaotanud laeva järele. 

Nüza Kriiti põsed õhetasid, süda kloppis tugevasti. Tegevusetu ootamine muutus neiule 
talumatuks. 

... Aeglaselt venisid tunnid. Üksteise järel ilmusid juhtimiskeskusse ekspeditsiooni virgunud 
liikmed. Vaikijate arv suurenes, kuni kõik neliteist inimest olid koos. 

Pidurdamisel vähenes laeva kiirus alla paokiiruse «Tantra» ei suutnud enam raudtähest 
lahkuda. Une ja toidu unustanud inimesed veetsid juhtimiskeskuses palju nukraid tunde, mille 
kestel «Tantra» kurss üha rohkem kõverdus, kuni laev hakkas kihutama mööda orbitaa'.set 
ellipsit. «Tantra» saatus sai nüüd igaühele selgeks. 


Ootamatu röögatus pani kõiki võpatama. Astronoom Pur Hiss oli püsti karanud ja vehkis 
kätega. Ta moonutatud nägu oli tundmatuseni muutunud ega sarnanenud Ringi ajastu inimese 
näoga. Hirm, enesehaletsus ja kättemaksuiha olid vähimadki mõtte jäljed teadlase näolt 
minema pühkinud. 

«Tema, see oli tema,» karjus Pur Hiss Pel Linile osutades, «juhmard, tobu, ajudeta tõuk!...» 
Astronoom ahmis õhku, püüdes meenutada esivanemate ammu tarvituselt kadunud 
sõimUsÕNU. 

Tema kõrval seisnud Nüza tõmbus põlastavalt eemale. Erg Noor tõusis. 

«Seltsimehe süüdistamine ei aita kõige vähematki. Möödas on need ajad, kus vigu võidi 
sihilikult teha. Praegusel juhul aga,» — Noor keerutas hooletult arvutusmasina väntasid — 
«nagu näete, vea tõenäosus on siin kolmkümmend protsenti. Kui sellele lisada valvekorra 
lõpu paratamatu depressioon ja tähelaeva kõikumisest tingitud põrutus, siis ma ei kahtle, et 
teie, Pur Hiss, oleksite sama vea teinud.» 

«Aga teie?» hüüdis astronoom veidi taltsamalt. 

«Mia ei oleks teinud. Mul oli kolmekümne kuuendal tä-he-ekspeditsioonil juhus samasugust 
koletist päris ligidalt näha ... Süüdi olen mina: lootes läbiuurimata rajoonis ise tähelaeva 
Juhtida, ei näinud ma kõike ette, vaid piirdusin üksnes lihtsa instruktsiooniga.» 

«Kuidas te võisite teada, et nad ilma teieta sellesse rajooni tungivad?!» hüüdis Nüza. 

«Ma pidin seda teadma,» vastas Erg Noor kindlalt, Niiza 


1 Paokiirus — kiirus, mis võimaldab taevakeha külgetõmbejõudu ületada ja temast 
maailmaruumi eemalduda. 

sõbralikku abi tagasi lükates. «Sellest on mõtet rääkida alles Maal... » 

«Maal!» kisendas Pur Hiss, ja isegi Pel Lin krimpsutas hämmeldunult nägu. «Ütelda seda, kui 
kõik on kadunud ja ees ainult häving!» 

«Ees ei ole häving, vaid ränk võitlus,» vastas Erg Noor kindlalt ja laskus laua ääres seisvasse 
tugitooli. «Istuge! Meil ei ole kuhugi kiiret, enne kui «Tantra» on teinud poolteist tiiru ... » 
Kohalolijad kuuletusid sõna lausumata, Nüza ja bioloog aga naeratasid teineteisele 
võidurõõmsalt, hoolimata momendi lootusetusest. 

«Tähel on kahtlemata planeet, minu arvates isegi kaks, kui otsustada isograavide kõveruse 
Järgi. Planeedid, nagu näete,» — ekspeditsiooni ülem visandas kiiresti täpse skeemi — 
«peavad olema suured ja järelikult ka atmosfääriga. Esialgu pole meil tarvis maanduda — 
meil on veel palju atomaarset tahket hapnikku '.» 

Erg Noor jäi mõtteid kogudes vait. 

«Me muutume planeedi kaaslaseks ja hakkame tema ümber tiirlema. Kui planeedi atmosfäär 
peaks kõlblikuks osutuma ja me oma õhu ära kulutame, siis planetaarkütusest piisab, et 
maanduda ja appi kutsuda,» jätkas ta. «Poole aasta jooksul arvutame suuna, saadame edasi 
Zirda uurimise tulemused, kutsume välja päästetähelaeva ning päästame oma laeva.» 

«Kui päästame...» kõverdas Pur Hiss pilkavalt suud, surudes alla lõkkele löönud rõõmu. 
«Jah, kui!» nõustus Erg Noor. «Kuid see on selge eesmärk. Selle saavutamiseks tuleb kõik 
jõud kokku võtta. Teie, Pur Hiss ja Ingrid, vaatlete planeete ning määrate nende mõõtmed. 
Ber ja Nüza, teie arvutate planeetide massi põhjal paokiiruse, selle järgi aga orbitaalse kiiruse 
ja tähelaeva tiirlemise optimaalse radiandi2.» 

Uurijad hakkasid igaks juhuks ka maandumise vastu 


> Atomaarne (tahke) hapnik — mitte molekulaarses olekus (0,), vaid üksikute aatomite kujul 
eksisteeriv hapnik. Niisuguses olekus annab aine palju intensiivsemaid keemilisi reaktsioone 
ja võimaldab saavutada aine suuremat tihedust kui molekulaarne olek. 


! Optimaalne radiant — tähelaeva niisugune tiirlemis-raadius planeedi ümber väljaspool tema 
atmosfääri, mis on kõige soodsam laeva orbiidi stabiilsusele. Sõltub planeedi mõõtmetest ja 
massist. (Fantastiline.) 

valmistuma. Bioloog, geoloog ja arst tegid ettevalmistusi robot-luurejaama allaheitmiseks, 
mehaanikud häälestasid maandumislokaatoreid ja prožektoreid ning monteerisid 
rakettsatelliiti Maale teadete saatmiseks. 

Töö laabus pärast läbielatud hirmu ja lootusetust eriti tõhusalt ning katkes vaid sel ajal, kui 
tähelaev gravitatsioonikeeristes õõtsus. Kuid «Tantra» oli juba nii tuge-' vasti kiirust 
vähendanud, et tema kõikumised ei olnud inimestele enam elukardetavad. 

Pur Hiss ja Ingrid tegid kindlaks kahe planeedi olemasolu. Välimisele lähenemisest tuli 
loobuda: hiiglasuur, külm, ulatuslikku ja arvatavasti mürgisesse atmosfääri mähitud planeet 
ähvardas tähelaeva hukutada. Kui juba surma liiki valida, siis oli parem raudtähe pinna 
lähedal ära põleda kui laevaga tuhande kilomeetri paksusesse jäämassi söösta ja ammoniaagist 
koosneva atmosfääri pimedusse uppuda. Samasuguseid kohutavaid hiidplaneete oli ka 
päikesesüsteemis — Jupiter, Saturn, Uraan, Neptuun. 

«Tantra» lähenes tähele kõrvalekaldumatult. Üheksateistkümne ööpäeva pärast selgusid 
sisemise planeedi mõõtmed: ta oli Maast suurem. Asudes üsna oma raudse päikese lähedal, 
kihutas planeet orbiidil pöörase kiirusega: tema aasta oli vaevalt pikem Maa kahest-kolmest 
kuust. Nähtamatu täht T soojendas teda oma mustade kiirtega arvatavasti küllaldaselt — 
atmosfääri olemasolu korral võis seal elu leiduda. Sel juhul muutus maandumine eriti 
kardetavaks ... 

Teiste planeetide tingimustes arenenud, teistsuguseid evolutsiooniteid käinud võõras elu kogu 
kosmose jaoks ühises valkkehade vormis oli Maa elanikele äärmiselt kahjulik. Meie planeedi 
organismidel miljonite sajandite jooksul kahjulike jääkainete ja haigusi tekitavate bakterite 
tõrjeks väljakujunenud kaitsekohastumused olid võõraste eluvormide vastu abitud. Elu teistelt 
planeetidelt sattus meie Maal võrdsel määral hädaohtu. 

Loomsete eluvormide peamine tegevus — tappes süüa ja süües tappa — avaldus erinevatest 
maailmadest pärinevate loomade kokkupuutumisel masendava alasti julmusega. Uskumatud 
haigused, välgukiirusel levivad epideemiad, kohutavalt paljunevad kahjurid ja hirmsad vi- 
gastused saatsid asustatud, kuid inimtühjade planeetide esimesi uurijaid. Ja ka mõtlevate 
inimestega asustatud 

maailmad tegid palju katseid ning ettevalmistusi, enne kui nad tähelaevade abil otsesesse 
ühendusse astusid. Meie Maal, mis asus Galaktika elurikkast keskosast kaugel, ei olnud veel 
käinud külalisi teistelt planeetidelt, teiste tsivilisatsioonide esindajaid. Tähtedevaheliste 
Lendude Nõukogu oli alles hiljaaegu lõpetanud ettevalmistuse sõprade vastuvõtuks 
lähedastelt tähtedelt Maokandja, Luige, Suure Vankri ja Paradiisilinnu tähtkujudest. 

Erg Noor, keda tundmatu eluga kohtumise võimalus murelikuks tegi, andis korralduse 
kõrvalistest laoruumidest bioloogilise kaitse vahendid välja tuua. 

Lõpuks võrdsustas «Tantra» oma orbitaalkiiruse raud-tähe sisemise planeedi kiirusega ning 
hakkas tema ümber tiirlema. Planeedi, õigemini tema atmosfääri laialivalguv, hallikaspruun, 
hiidtähe verevpruuni vastuhelgiga pind muutus nähtavaks ainult elektron-optilises muundajas. 
Kõik ekspeditsiooni liikmed olid tegevuses aparaatide juures. 

«Kihtide pinnatemperatuur valgustatud küljel kolmsada kakskümmend Kelvini kraadi M» 
«Pöörlemisperiood ligikaudu kakskümmend ööpäeva.» 

«Lokaatorid näitavad vee ja maismaa olemasolu.» 

«Atmosfääri paksus tuhat seitsesada kilomeetrit.» 

«Täpsustatud mass nelikümmend kolm tervet ja kaks kümnendikku Maa massi.» 


Teated saabusid lakkamatult ja planeedi loomus sai üha selgemaks. 

Erg Noor, kes orbiidi arvutamiseks materjali kogus, võttis saadud arvud kokku. Nelikümmend 
kolm ja kaks kümnendikku Maa massi — planeet on suur. Raskusjõud surub laeva tihedalt 
vastu tema pinda. Inimesed muutuvad abituteks putukateks liimipaberil. .. 

Ekspeditsiooni ülemale meenusid õudsed jutud — pooleldi legendid, pooleldi tõsilood — 
vanadest tähelaevadest, mis ühel või teisel põhjusel hiidplaneetidele olid langenud. Väikese 
kiiruse ja nõrgajõulise kütusega laevad hukkusid tollal sageli. Mootorid möirgasid ja laev, 
otsekui kleepunud planeedi pinna külge, vappus kramplikult, suutmata end lahti kiskuda. 
Tähelaev jäi terveks, kuid inimeste murduvad luud rägisesid ... See oli kirjeldamatu õudus, 


1 Temperatuur Kelvini kraadides — temperatuur absoluutse (Kelvini) skaala järgi. 0°K = — 
213C; 

mis anti edasi viimaste hüvastijätuteadete katkendlikes karjatustes. 

«Tantra» meeskonda selline saatus ei ähvarda, kuni laev tiirleb ümber planeedi. Aga kui tuleb 
tema pinnale laskuda, siis suudavad ainult väga tugevad inimesed selles tulevases varjupaigas 
oma eluskaalu raskust kanda. Varjupaigas, mis on neile määratud kümneteks eluaastateks... 
Kas nad suudavad sellistes tingimustes ellu jääda? Rõhuva raskuse surve all, nfrapunase, 
musta päikese igaveses pimeduses, tihedas atmosfääris? Aga olgu kuidas on — see ei ole 
siiski hukkumine, see on lootus pääsemisele, ja valikut pole! 

«Tantra» liikus oma orbiidil atmosfääri piiri lähedal. Ekspeditsiooni töötajad ei saanud jätta 
kasutamata juhust uurida senitundmatut planeeti, mis asus Maale võrdlemisi lähedal. Planeedi 
valgustatud, õigemini soojendatud külg erines varjus olevast küljest niihästi tunduvalt 
kõrgema temperatuuri kui ka tohutute elektrikuhjumite poolest, mis tundmatuseni moonutasid 
isegi võimsate lo-kaatorite näitusid. Erg Noor otsustas uurida planeeti pomm-majakate abil. 
Heideti alla füüsikajaam ' ja automaat teatas vaba hapniku hämmastavah rohkest esinemisest 
neooni ja lämmastiku atmosfääris, veeauru olemasolust ja temperatuurist pluss kaksteist 
kraadi Celsiuse järgi. Need tingimused sarnanesid üldiselt Maal valitsevate tingimustega. 
Ainult et paksu atmosfäärikihi rõhk ületas Maa atmosfääri rõhu üks koma neli korda ning 
raskusjõud oli rohkem kui kaks ja pool korda suurem raskusjõust Maa pinnal. 

«Siin võib elada!» naeratas bioloog nõrgalt, kui ta jaama teateid ülemale edasi andis. 

«Kui meie niisugusel süngel ja raskel planeedil elada võime, siis arvatavasti elab siin juba 
keegi — väike ja kahjulik!» 

Tähelaeva viieteistkümnendaks tiiruks valmistati ette pomm-majakas võimsa 
televisioonisaatjaga. Kuid teine füüsikajaam, mis heideti varju, kui planeet oli saja kahe- 
kümne kraadi võrra pöördunud, kadus signaale andmata. 

«Kukkus ookeani!» konstateeris geoloog Bina Led, pahaselt huult närides. 


1 Füüsikajaam — robot, mis teeb kindlaks füüsikalised tingimused planeedi pinnal. 
(Fantastiline.) 

«Tuleb pealokaatoriga kõmpida, enne kui robot-televiisori alla viskame! Meil on neid ainult 
kaks tükki!» 

«Tantra» tiirles planeedi kohal, suunatud raadiokiirte kimpu välja saates ning moonutuste 
tõttu ähmaseid mandrite ja merede kontuure jälgides. Ilmus nähtavale hiiglasuur tasandik, mis 
lõikus ookeani või lahutas kahte ookeani peaaegu planeedi ekvaatoril. Tähelaev joonistas 
kiirega siksakke, hõlmates kahesaja kilomeetri laiust vööndit. Järsku sähvatas lokaatori 
ekraanil hele täpp. Pingutatud närve piitsutav vile kinnitas, et see ei ole viirastus. 

«Metall!» hüüdis geoloog. «Lahtine pahtla.» Erg Noor vangutas pead. 


«Nii hetkeline kui see sähvatus ka ei olnud, jõudsin ma siiski tema kindlaid kontuure märgata. 
See oli kas suur metallitükk — meteoriit — või... » 

«Laev!» hüüdsid Niiza ja bioloog üheaegselt vahele. 

«Fantastika!» nähvas Pur Hiss. 

«Võib-olla tõelisus,» vaidles Erg Noor vastu. 

«Vaidlus on niikuinii kasutu,» ei andnud Pur Hiss järele. «Seda ei saa millegagi kontrollida. 
Me. ei hakka ju ometi maanduma ... » 

«Me kontrollime kolme tunni pärast, kui jälle selle tasandiku juurde jõuame. Pange tähele — 
metallist ese asub tasandikul, mille minagi oleksin maandumiseks valinud ... Me heidame 
televisioonijaama just sinna. Seadke lokaatori kiir kuuesekundilisele ennetusele!» 
Ekspeditsiooni ülema plaan õnnestus ja «Tantra» asus teistkordselt kolmetunnilisele lennule 
tumeda planeedi ümber. Nüüd võttis laev mandritasandikule lähenedes vastu teleroboti 
ettekande. Inimeste silmad kiindusid helendama löönud ekraanile. Vaatekiir lülitus 
klõpsatusega sisse ning hakkas märkamatult siia-sinna pöörduma nagu inimese silm, tuues 
nähtavale esemete kontuurid seal, kaugel all, tuhandekilomeetrises mustas põhjatuses. Kei Ber 
kujutles selgesti, kuidas pöörleb jaama tugevast soomusest väljaulatuv majakataoline kuppel. 
Automaadi kiirest valgustatud vööndis olid ekraanil näha madalad järsakud, künkad 
ja.uhtvagude mustad käänud, mis otsekohe fotografeeriti. Ootamatult kandus üle ekraani 
läikiva kala-kujulise kontuuri kujutis ja taas laotus kiirest võidetud pimedus, millest paistsid 
kiltmaa astangud. 

«Tähelaev!» ohkas korraga mitu suud. 

Niiza vaatas Pur Hissi varjamatu võidurõõmuga. Ekraan kustus, «Tantra» eemaldus jälle 
televisioonisaatjast, kuid bioloog Eon Tal oli elektronfilmi juba ilmutanud. Kärsitusest 
värisevate sõrmedega pistis ta lindi poolkerakujulise ekraani ' projektorisse. Lauskja poolkera 
siseseinad peegeldasid suurendatud kujutist. 

Ninaruumi tuttavad sigarikujulised piirjooned, kõhukas ahtriosa, stabilisaatori kõrge hari... 
Kui uskumatu see vaatepilt ka ei olnud, kui mõeldamatu ja võimatu ka ei olnud kohtumine 
pimeduseplaneedil — see oli tõepoolest maine tähelaev! Ta seisis horisontaalselt, normaalses 
maandumisasendis, võimsatele tugedele toetudes, vigastamata, just nagu oleks ta alles äsja 
raudtähe planeedile laskunud. 

Planeedi läheduse tõttu väga kiireid ringe tegev «Tantra» saatis signaale, need aga jäid 
vastuseta. Möödus mitu tundi. Kõik neliteist ekspeditsiooni liiget kogunesid jälle 
juhtimiskeskusse. Siis tõusis sügavais mõtteis istunud Erg Noor püsti. 

«Ma kavatsen «Tantra» maandada. Voib-olla vajavad meie vennad abi; võib-olla on nende 
laev vigastatud ega saa Maale lennata. Siis võtame nad kaasa, laadime ana-mesooni ümber ja 
päästame ka ennast. Päästeraketti ei ole mõtet maandada. See ei suuda meie kütusega 
varustamiseks mitte midagi ära teha ja raiskab nii palju energiat, et hiljem ei ole millegagi 
Maale signaali saata.» 

«Aga kui nad ise sattusid siia sellepärast, et anamesoon otsa lõppes?» küsis targu Pel Lin. 
«Siis pidid neil ioon-planetaarlaengud alles jääma — nad ei saanud ju kõike täielikult ära 
kulutada. Näete, laev on õiges asendis — tähendab ta maandus planetaarmoo-torite abil. Me 
võtame 1oonkütuse, tõuseme uuesti lendu, läheme üle orbitaalasendisse ja hakkame Maalt abi 
kutsuma. Õnnestumise puhul tuleb oodata kõigest kaheksa aastat. Aga kui läheb korda 
anamesooni saada, siis on võit meie päralt.» 

«Võib-olla ei ole neil planetaarkütuseks mitte ioon-, vaid footonlaengud?» kahtles üks 
inseneridest. 

«Me saame neid kasutada peamootorites, kui me kauss-reflektorid abimootoritest ümber 
paigutame.» 


*Poolkerakujuline ehk hemisfäärne ekraan — poolkera sisepinna kujuline ekraan, mis on 
vajalik stereoskoopiliste kujutiste saamiseks. (Fantastiline.) 

68 

«Teil on ilmselt kõik juba läbi mõeldud,» andis insenet alla. 

«Siiski jääb alles raskele planeedile laskumisega ja sellel viibimisega seotud risk,» torises Pur 
Hiss. «Õudne on tollele' pimedusemaailmale mõtelda!» 

«Risk muidugi jääb, kuid kogu meie olukord on riskantne ja vaevalt me laskumisega riski 
suurendame. Aga planeet, millel juba üks tähelaev istub, ei tohikski nii väga halb olla. Kui 
ainult laev terveks jääks!» 

Erg Noor heitis pilgu kiiruste võrdsustaja skaalale ning läks ruttu juhtimispuldi juurde. Hetke 
seisis ekspeditsiooni ülem juhtimishoobade ja -nooniuste ees. Tema pikad sõrmed liikusid, 
just nagu võtaks ta muusikariistal akorde, selg vajus küüru ja nägu kivines. 

Niiza Krit astus ülema juurde, võttis julgelt tema parema käe ja surus selle peopesa oma 
sileda, erutusest kuu-mava põse vastu. Erg Noor noogutas tänulikult, silitas neiu kohevaid 
juukseid ning ajas end sirgu. 

«Laskume atmosfääri alumistesse kihtidesse ja maandume!» ütles ta valjusti ning lülitas 
signaali sisse. 

Läbi laeva kandus ulgumine ja inimesed jooksid kiiruga oma kohtadele, sulgedes end 
hüdraulilistesse ujuvatesse istmetesse. 

Erg Noor laskus luugist juhtimispuldi ette kerkinud maandumistooli pehmesse kaisutusse. 
Planetaarmootorid hakkasid kõuena mürisema ja tähelaev sööstis vilinal alla, vastu võõra 
planeedi kaljudele ja ookeanidele. 

Lokaatorid ja infrapunased reflektorid kompisid all laiuvat ürgset pimedust, kõrgusemõõtjal 
etteantud arvu — viieteistkümne tuhande meetri juures põlesid punased tuled. Planeedil, kus 
vesi ja musta päikese soojus tegid pinnase tasandamise kallal oma tööd nagu Maalgi, ei olnud 
oodata üle kümne kilomeetri kõrgusi mägesid. 

Juba esimesel lennul ümber planeedi avastati suuremal osal planeedi pinnast mägede asemel 
vaid tähtsusetuid kõrgustikke, mis olid veidi kõrgemad kui Marsil. Nähtavasti oli mägede 
teket põhjustavate sisejõudude tegevus kas peaaegu täielikult lakanud või mõneks ajaks 
katkenud. 

Erg Noor lükkas lennukõrguse piiraja kahele tuhandele meetrile ning lülitas sisse võimsad 
prožektorid. Tähelaeva all laius ääretu ookean —- tõeline hirmude meri. Sünged mustad 
lained tõusid ja vajusid tundmatute sügavuste kohal. 

Pingutusest laubale ilmunud higi pühkiv bioloog püüdis lainetelt peegelduvat valguslaiku 
juhtida aparaati, mis tegi kindlaks veepinna peegeldamisvõime — albeedo — kaduvväikesed 
kõikumised, et nende kaudu tolle pimeduse-mere soolsust või mineraalainete sisaldust 
määrata. 

Vee läikivmust värvus asendus tuhmjasmustaga: algas mander. Ristuvad prožektorikiired 
kündsid pimedusemüü-ride vahele kitsa tee. Ja sellel teel kerkisid esile ootamatud värvid — 
kord paatjad liivalaigud, kord veerjate kaljuste seljandike hallikasroheline pind. 

Osavale käele kuulekas «Tantra» kihutas mandri kohal. 

Viimaks avastas Erg Noor tuttava tasandiku. Tähtsusetu kõrguse tõttu ei saanud seda 
kiltmaaks nimetada. Kuid ilmne oli, et tumeda mere võimalikud tõusud ja tormid ei 
küündinud selle tasandikuni, mis kerkis mandri madalamatest osadest umbes saja meetri 
kõrgusele. 

Vasakpoolse parda esimene lokaator andis vile. «Tantra» prožektorid pöördusid sellesse 
suunda. Nüüd tuli täiesti selgelt nähtavale esmaklassiline tähelaev. Tema ninaosa 
ümberkujundatud struktuuriga anisotroopsest iriidiumist kate sätendas prožektorikiirtes just 
nagu uus. Laeva läheduses ei olnud näha ajutisi ehitusi, ei põlenud ainustki tuld — tähelaev 


seisis pimedana ja elutuna ega reageerinud millegagi suguvenna lähenemisele. 
Prožektorikiired libisesid edasi ja peegeldusid välgatades spiraalsete kumerustega 
kolossaalselt kettalt otsekui siniselt peeglilt. Ketas seisis küllakil, serviti, olles osaliselt 
vajunud tumedasse pinnasesse. Vaatlejaile näis hetkeks, et ketta tagant paistavad 
mingisugused kaljud, kaugemal aga tiheneb sünge pimedus. Seal oli arvatavasti järsak või 
langus kuhugi madalikule ... 

«Tantra» korpust raputas kurdistav ulgumine. Erg Noor tahtis avastatud tähelaevale 
võimalikult lähedale maanduda ja hoiatas inimesi, kes võisid asuda maandumiskoha ümbruses 
surmavas tsoonis, mille raadius oli umbes tuhat meetrit. Isegi laeva sisemusse kostis 
planetaarmootorite kohutav mürin, ekraanidele ilmus hõõguvate pinnase-osakeste pilv. 
Põrand hakkas järsult tahapoole üles kerkima. Hääletult ja sujuvalt pöörasid hüdraulilised 
liigendid tugitoolide istmed püstloodi tõusnud seintega risti. 

Korpusest paiskusid välja hiiglaslikud lülilised toed, mis võtsid end harki ajades vastu 
esimese kokkupuute võõra 

maailma pinnasega. Tõuge, löök, tõuge — «Tantra» hõlju-tas oma ninaosa ja tardus siis 
üheaegselt mootorite täieliku seiskamisega paigale. Erg Noor tõstis käe juhtimispuldi juurde, 
mis asus nüüd pea kohal, ning pööras tugede väljalülitamise hooba. Tähelaeva nina vajus 
pikkamööda lühikeste tõugetega allapoole, kuni jõudis jälle endisse rõhtsasse asendisse. 
Maandumrie oli lõppenud. Nagu alati, kutsus see inimorganismis esile niivõrd tugeva 
vapustuse, et astronaudid pidid poollamades oma tugitoolides veidi aega toibuma. 

Kõiki rõhus hirmuäratav raskus. Inimesed ajasid end vaevaliselt jalule nagu pärast rasket 
haigust. Ent väsimatu bioloog oli siiski juba jõudnud õhuproovi võtta. 

«Hingamiseks kõlblik,» teatas ta. «Kohe teen mikroskoopilise uurimise!» 

«Ei ole tarvis,» vastas Erg Noor maandumistooli rihmu lahti päästes. «Ilma skafandriteta ei 
tohi laevalt lahkuda. Siin võib väga ohtlikke eoseid ja viirusi olla.» 

Üleminekukambrisse olid aegsasti valmis pandud bioloogilised skafandrid ja «hüppavad 
skeletid» — skafandritele pealetõmmatavad, nahaga vooderdatud, elektrimootorite, vedrude ja 
amortisaatoritega teraskarkassid individuaalseks liikumiseks normaalsest suurema raskusjõu 
tingimustes. 

Kõik põlesid soovist tunda pärast kuut rännuaastat täh-tedevahelistes avarustes taas jalge all 
maad, olgugi võõrast. Kei Ber, Pur Hiss, Ingrid, arst Luma ja kaks mehaanikainseneri pidid 
tähelaeva jääma, et raadio, prožektorite ja aparaatide juures valvet pidada. 

Niiza seisis eemal, kiiver käes. 

«Millest niisugune ebakindlus, Niiza?» hõikas neiule ülem, kes oli parajasti kontrollinud oma 
kiivri ülaosas asetsevat raadiojaama. «Lähme tähelaeva juurde!» 

«Ma ... » neiu hakkas kogelema. «Mulle näib, et ta on surnud ja seisab siin juba ammust ajast. 
Jälle üks katastroof, jälle halastamatu kosmose ohvrid ... Ma saan aru, et see on paratamatu, 
kuid alati on raske... eriti pärast Zirdat, pärast «Algrabit» . ..» 

«Selle tähelaeva surm annab meile võib-olla elu,» vastas Pur Hiss ning suunas lühifookuselise 
vaatetoru laevale, millelt ei paistnud endist viisi ühtki valguskiirt. 

Kaheksa rändurit ronisid üleminekukambrisse ning jäid, oodates seisma. 

«Andke õhku!» käsutas Erg Noor laevale jäänuid, keda neist juba eraldas õhukindel sein. 
Alles siis, kui rõhk kambris oli viidud kümne atmosfäärini ja oli suurem välisrõhust, surusid 
hüdraulilised tung-rauad tihedalt suletud ukse lahti. Õhusurve peaaegu paiskas inimesed 
kambrist välja, laskmata millelgi kahjulikul võõrast maailmast tükikese Maa-maailma 
sisemusse tungida. Uks langes täie hooga paugatades kinni. Prožektori-kiir rajas heleda tee, 
mida mööda uurijad vedrujalgadel komberdama hakkasid, oma raskeid kehi vaevaliselt edasi 
lohistades. Valgustee lõpul kõrgus hiiglaslik laev. Poolteist kilomeetrit tundus ääretult pikk — 
see oli tingitud nii kärsitusest kui ka kohmakate hüpete julmast raputusest ebatasasel, väikeste 
kividega ülekülvatud pinnasel, mille must päike oli tulikuumaks kütnud. 

Tähed kumasid läbi paksu, niiskusest küllastatud atmosfääri kahvatute, laialivalguvate 
laikudena. Kosmose säde- 

leva hiilguse asemel andis planeedi taevas edasi vaid vihjeid tähtkujudele. Nende punakad 
ähmased laternad ei 

uutnud võita planeedi pinnal valitsevat pimedust. Ümbritsevas pilkases pimeduses kerkis laev 
eriti reljeefselt esile. Paks boortsirkooniumlakikiht oli kohati kulunud. Tõenäoliselt oli 
tähelaev kaua kosmoses rännanud. 

Eon Tal tõi kuuldavale hüüde, mis kõikides telefonides vastu kaikus. Ta osutas käega musta 
laiguna haigutavale avatud uksele ja väikesele allalastud tõstukile. Tõstuki läheduses ja laeva 
all kasvasid kahtlemata taimed. Jämedad varred hoidsid peaaegu meetri kõrgusel musti, para- 
boolseid, hammasrattataoliste servadega karikaid — kas lehti või õisi. Mustade liikumatute 
hammasrataste hulk oli lausa hirmuäratav. Veelgi suuremale valvsusele sundis ukse tumm 
haigutus. Puutumatud taimed ja avatud uks — tähendab inimesed ei ole enam ammu seda teed 

kasutanud, ei kaitse oma väikest maist maailma võõra eest. 

Erg Noor, Eon ja Niiza astusid tõstukisse. Ülem pööras käigukangi. Mehhanism hakkas nõrga 
kriginaga tööle ning tõstis sõnakuulelikult kolm uurijat pärani avatud üle-minekukambrisse. 
Nende järel tulid üles ka teised. Erg Noor saatis «Tantrale» palve prožektor kustutada. Väike 
inimsalk kadus silmapilkselt põhjatusse pimedusse. Raudse päikese maailm nihkus tihedasti 
ligi, otsekui tahaks ta seda hiiglasliku tumeda planeedi pinnale tunginud maise elu nõrka 
kollet endas lahustada. 


Kiivrite tipul süttisid pöörlevad laternad. Ülemineku-kambrist laeva sisemusse viiv uks oli 
suletud, kuid mitte lukustatud, ja andis kerge vaevaga järele. Uurijad astusid pimedates 
käikudes vabalt orienteerudes keskmisse koridori. Tähelaeva konstruktsioon erines «Tantra» 
omast vaid tähtsusetute üksikasjade poolest. 

«Laev on ehitatud mõnekümne aasta eest,» ütles Erg Noor Niizale lähenedes. 

Neiu vaatas ümber. Ülema pooleldi valgustatud nägu näis läbi kiivri silikolli' salapärane. 
«Mõte on küll võimatu,» jätkas Erg Noor, «aga äkki on see... » 

««Puri»!» hüüatas Niiza mikrofoni unustades ja nägi, et kõik pöördusid tema poole. 
Luurerühm tungis laeva pearuumi — raamatukogu-laboratooriumi — ja seejärel ninale 
lähemale, juhtimiskeskusse. Oma skeletikujulises karkassis komberdades, taarudes ja vastu 
seinu põrgates jõudis ekspeditsiooni ülem pea-lülitustahvlini. Tähelaeva valgustus oli küll 
sisse lülitatud, kuid voolu ei olnud. Ainult fosforestseerivad osutid ja märgised helendasid 
pimedas ruumis endiselt. Erg Noor leidis kätte avariiklemmi ja nüüd süttis kõikide imestuseks 
tuhm, pimestavana näiv valgus. Tõenäoliselt süttis see ka tõstuki juures, sest kiivritelefonidest 
kostis Pur Hissi hääl, kes ülevaatuse käigu kohta teateid päris. Talle vastas geoloog Bina. 
Ülem peatus samal ajal juhtimiskeskuse lävel. Silmadega tema pilgule järgnedes nägi Niiza 
üleval, eesmiste ekraanide vahel, kahekordset kirja — Maa keeles ja Suure Ringi koodis — 
«Puri». Joone all olid mär- 


ISiliko 11 — kiulistest räniorgaanilistest ühenditest valmistatud läbipaistev materjal. 
(Fantastiline.) 

gitud Maa galaktilised kutsungid ja päikesesüsteemi koordinaadid. 

Kaheksakümne aasta eest kaotsiläinud tähelaev asus senitundmatu musta päikese süsteemis, 
mida varemalt ainult tumedaks pilveks peeti. 

Tähelaeva ruumide ülevaatus ei aidanud selgitada, kuhu olid jäänud inimesed. 
Hapnikureservuaarid olid alles täis, vee- ja toidutagavaradest oleks piisanud veel mitmeks 
aastaks, ent kuskil polnud jälgegi «Purje» meeskonnast ega tema jäänustest. 

Koridorides, juhtimiskeskuses ja raamatukogus oli siinseal näha kummalisi tumedaid ojasid. 
Raamatukogu põrandal oli samuti laik — see oli mitmekihilise kelmena kaardu tõmbunud, 
nagu olnuks mingi mahavalatud vedelik ära kuivanud. Ahtri masinaruumis ripnesid tagumise 
vaheseina pärani avatud ukse ees allarebitud juhtmed, jahutajate massiivsed fosforpronksist 
toed aga olid tugevasti kõveraks paindunud. Et laev oli muus osas täiesti terve, siis jäid need 
suurt löögijõudu nõudnud vigastused arusaamatuks. Uurijad nõrkesid väsimusest, kuid ei 
leidnud mitte midagi, mis oleks «Purje» meeskonna kadumist ja kaheldamatut hukkumist 
selgitanud. 

Samal ajal aga tehti teine, äärmiselt tähtis avastus: laeval säilinud anamesooni- ja 
planetaarsete ioonlaengute varud kindlustasid «Tantra» lendutõusmise raskelt planeedilt ning 
jõudmise Maale. 

Viivitamatult «Tantrale» läkitatud teade pühkis minema paratamatu hukkumise tunde, mis 
inimesi sellest ajast peale valdas, kui raudtäht nende laeva oma võimusesse sai. Langes ära 
vajadus teha pikaajalisi ettevalmistusi Maale teate saatmiseks. Seevastu aga seisis ees tohutu 
töö — ana-mesoonikonteinerite ümberlaadimine. Planeedil, kus raskusjõud peaaegu kolm 
korda ületas raskusjõu Maa pinnal, muutus see juba iseenesest raske ülesanne tööks, mis 
nõudis suurt insenerileidlikkust. Kuid Ringi ajastu inimesed ei kartnud raskeid ülesandeid, 
vaid tundsid neist rõõmu. 

Bioloog võttis juhtimiskeskuses magnetofonist välja lennupäeviku lõpetamata ketta. Erg Noor 
ja geoloog avasid hermeetiliselt suletud peaseifi, milles leidusid «Purje» ekspeditsiooni 
tulemused. Inimesed kandsid seljas üsna rasket koormat — tervet hulka footonmagnetfilmide 
rulle, päevikuid, astronoomiliste vaatluste ja arvutuste ülestähendusi. 

Olles ise uurijad, ei raatsinud ekspeditsiooni liikmed nii väärtuslikku leidu isegi lühikeseks 
ajaks maha jätta. 

«Tantra» raamatukogus kohtasid väsimusest poolsurnud luurajad kärsitusest põlevaid 
kaaslasi. Siin, harjunud olukorras, mugava laua taga ja heledas valguses muutusid neid 
ümbritsenud pilkase öö hauapimedus ja surnud, mahajäetud tähelaev luupainajalikuks 
nägemuseks. Ainult hetkekski lakkamatu raskusjõud rõhus igaüht ja iga liigutuse puhul 
krimpsutas kord üks, kord teine uurija valu pärast nägu. Ilma suure praktikata oli väga raske 
terasest «skeleti» kangide liigutamisega oma kehalist tegevust koordineerida. Seetõttu 
kaasnesid käimisega müksud ja julm raputamine. Isegi lühikeselt retkelt tulid inimesed tagasi 
põhjalikult läbiklopituna. Geoloog Bina Led oli nähtavasti kerge ajupõrutuse saanud, ta 
nõjatus raskelt lauale ja muljus meelekohti, kuid keeldus lahkumast, enne kui laevapäe-viku 
viimane rull on ära kuulatud. Niiza ootas sellelt kaheksakümmend aastat õudsel planeedil 
surnud laevas säilinud ülesvõttelt midagi harukordset. Ta kujutles kähisevaid appihüüdeid, 
piinakarjatusi ning traagilisi lahkumissõnu. Neiu lausa võpatas, kui aparaadist kostis kõlav 
asjalik hääl. Isegi Erg Noor, kes oli suur asjatundja kõiges, mis tähtedevahelistesse lendudesse 
puutus, ei tundnud «Purje» meeskonnast mitte kedagi. See eranditult noortest koosneva 
meeskonnaga tähelaev oli oma ääretult kangelaslikule Veega-reisile asunud, andmata 
Tähtedevaheliste Lendude Nõukogule tavalist filmi meeskonna liikmetest. 

Tundmatu hääl kirjeldas sündmusi, mis leidsid aset seitse kuud pärast viimase teate saatmist 
Maale. Juba veerand sajandit enne seda oli «Puri» Veega süsteemi serval kosmilise jäävööndi 
läbimisel viga saanud. Neil õnnestus auk ahtriosas sulgeda va teekonda jätkata, kuid avarii oli 
häirinud mootorite ülitäpselt reguleeritud kaitsevälja. Pärast kahekümneaastast võitlust tuli 
mootorid seisma panna. Veel viis aastat lendas «Puri» inertsi mõjul, kuni ta kursi arusaadava 
ebatäpsuse tõttu kõrvale kaldus. Tookord saadeti esimene teade. Tähelaev kavatses parajasti 
teist teadet saata, kui ta raudtähe süsteemi sattus. Edasi juhtus nii nagu «Tantragagi», ainult 
selle vahega, et pärast pidurdamist ei olnud käigumootoriteta laev enam üldse suuteline ära 
lendama. Ta ei saanud planeedi kaaslaseks jääda, sest ahtris asuvad planetaarsed kiirendus- 
mootorid olid niisama kõlbmatuks muutunud kui 

anamesoonmootoridki. «Puri» maandus õnnelikult madalale platoole mere lähedal. Meeskond 
asus täitma kolme ülesannet: võimalust mööda mootoreid remontima, Maale teadet saatma ja 
võõrast planeeti uurima. Raketitorni monteerimine ei olnud veel lõpetatud, kui inimesed 
arusaamatul kombel kaduma hakkasid. Need, kes kadunuid otsima saadeti, ei pöördunud 
samuti tagasi. Planeedi uurimine katkestati, torni ehitamiseks hakati ainult üheskoos laevalt 
lahkuma ja raskusjõu tõttu uskumatult kurnava töö vaheaegadel istuti kaua umbselt suletud 
laevas. Raketi ärasaatmisega kiirustades ei uuritud isegi «Purje» lähedal seisvat võõrast 
tähelaeva, mis asus seal ilmselt juba kaua aega. 

«Toosama ketas!» vilksatas Niizal läbi pea. Tema silmad kohtasid ülema omi ning too 
noogutas ta mõtet taibates jaatavalt. 

«Purje» meeskonna neljateistkümnest liikmest oli kaheksa ellu jäänud. Edasi tuli päevikus 
umbes kolmepäevane vaheaeg, mispeale teadet jätkas noore naise kõrge hääl: 

«Täna, Ringi kolmesaja kahekümne kolmanda aasta seitsmenda kuu kaheteistkümnendal 
päeval, lõpetasime meie, kõik ellujäänud, rakettsaatja- ettevalmistamise. Homme sel ajal... » 
Kei Ber heitis instinktiivselt pilgu tunnilugemttele liikuva päevikulindi äärel — tähendab kell 
viis «Purje» aja järgi, ja kes teab, kui palju selle planeedi aja järgi. . . 

«Me saadame kindlalt arvestatud ... » Hääl katkes ning ilmus siis uuesti palju kumedamalt ja 
nõrgemalt, nagu oleks rääkija vastuvõtjast ära pöördunud. «Lülitan sisse! 

Veel!. . .» 

Aparaat jäi vait, kuid lint liikus edasi. Kuulajad vahetasid ärevaid pilke. 


«Midagi juhtus! .. .» alustas Ingrid Ditra. 

Magnetofonist lendasid välja rutakad, summutatud sõnad: «Kaks pääses .. . Laig ei jõudnud 
hüpata .. . tõstuk... ust ei saadud sulgeda, suleti ainult teine! Mehaanik Sah Kton roomas 
mootorite juurde... põrutame planetaarsetega . .. nad ei ole peale raevu ja hirmu mitte midagi! 
Jah, mitte midagi...» 

Lint liikus mõnda aega hääletult, siis hakkas sama hääl uuesti rääkima. 

«Nähtavasti Kton ei jõudnud. Ma olen üksinda, kuid ma mõtlesin välja. Enne kui alustan ... » 
Hääl kõvenes ning 

kõlas veenva jõuga: «Vennad, ma hoiatan, kui te «Purje» üles leiate, ärge kunagi laevast 
lahkuge.» 

Rääkija ohkas valjusti ja ütles tasa, otsekui iseendale: «Peab järele vaatama, mis Ktoniga 
juhtus. Tulen tagasi, siis selgitan üksikasjalikumalt... » 

Klõpsatus — ja lint jätkas liikumist veel umbes kakskümmend minttit kuni rulli lõpuni. Ent 
asjatult ootasid tähelepanelikud kõrvad: tundmatul ei õnnestunud mitte midagi selgitada, nagu 
ei õnnestunud arvatavasti ka tagasi tulla. 

Erg Noor pani aparaadi seisma ning pöördus oma kaaslaste poole: 

«Meie hukkunud õed ja vennad päästavad meid! Kas te ei tunne Maa tugeva inimese kätt! 
Laeval leidus anamesooni. Nüüd saime hoiatuse surmaohu eest, mis meid siin varitseb! Ma ei 
tea, mis see on, kuid küllap see on võõras elu. Oleksid need loodusjõud, siis need ei oleks 
ainult inimesi tapnud, vaid ka laeva vigastanud! Niisuguse abiga oleks meil nüüd lausa häbi 
end mitte päästa ja oma ning «Purje» avastusi maale toimetada. Ärgu hukkunute suured teod, 
nende pool sajandit kestnud võitlus kosmosega asjatult hävinegu.» 

«Kuidas te siis kavatsete laevast väljumata kütust varuda?» küsis Kei Ber. 

«Miks laevast väljumata? Te teate, et see on võimatu ning et meil tuleb välja minna ja väljas 
töötada. Aga meid on hoiatatud ja me võtame tarvitusele abinõud... » 

«Ma taipan,» ütles bioloog Eon Tal, «tõke töökoha ümber.» 

«Mitte ainult seal, vaid kogu tee ulatuses laevade vahel,» lisas Pur Hiss. 

«Muidugi! Et me ei tea, mis meid varitseb, siis teeme kahekordse tõkke — kiirguse ja 
vooluga. Tõmbame juhtmed, loome piki teed valguskoridori. «Purje» taga seisab kasutamata 
rakett — selles jätkub energiat kogu tööajaks.» 

Bina Ledi pea langes kopsatades lauale. Arst ja teine astronoom tulid raskusjõudu võites 
lähemale, meelemärkuseta kaaslase juurde. 

«Pole midagi!» teatas Luma Lasvi. «Põrutus ja ülepingutus. Aidake mul Bina voodisse viia.» 
Seegi lihtne töö oleks liiga palju aega võtnud, kui mehaanik Taron poleks taibanud selleks 
kasutada automaatset 

robotkäru. Selle abil sõidutati kõik kaheksa luurajat vooditesse — oli aeg puhata, muidu oleks 
uute tingimustega kohastumata organismi ülepingutus võinud haiguseks muutuda. 
Ekspeditsiooni raskel hetkel oli iga inimene asendamatu. 

Peatselt hakkasid kaks universaalseteks vedudeks ja teetöödeks ettenähtud automaatkäru 
ühtehaagituna tähelaevade vahel teed tasandama. Mõlemal pool märgitud teed kulgesid 
võimsad kaablid. Mõlema tähelaeva juurde paigutati paksude silikoboorist' kuplitega 
vaatlustornid. Nendes istusid vaatlejad, kes saatsid rajatavale teele pulsatsioonikambreist aeg- 
ajalt surmava lühilainelise kiirguse vooge. Töö ajal ei kustunud hetkekski tugevate 
prožektorite valgus. «Purje» kiilus avati pealuuk, vaheseinad lammutati ning neli 
anamesoonikonteinerit ja kolmkümmend ioonlaengute silindrit seati valmis kärudele 
laskmiseks. Nende laadimine «Tantrale» osutus märksa keerukamaks ülesandeks. Tähelaeva 
ei tohtinud avada nagu surnud «Purje»; ei võinud ju temasse lasta võõra elu kahtlemata 
tapvaid vorme. Sellepärast ainult valmistati luuk ette, avati sisemised vaheseinad ja toodi 


«Purjelt» tagavara-balloonid vedela õhuga. Vastuvõtušahti tuli plaanikohaselt luugi avamise 
hetkest kuni konteinerite laadimise lõpetamiseni tugeva surve all oleva õhuga läbi puhuda. 
Peale selle kaitsti laeva parrast kaskaadkiirgusega. 

Inimesed harjusid pikapeale terasest «skelettides» töötamisega, kohastusid veidi peaaegu 
kolmekordse raskusjõuga. Nõrgenesid väljakannatamatud valud luudes, mis olid alanud varsti 
pärast maandumist. 

Möödusid mõned Maa ajaarvestuse päevad. Salapärane «miski» ei ilmutanud ennast. 
Ümbritseva õhu temperatuur hakkas järsult langema. Tõusis marutuul, mis iga tunniga 
tugevnes. See tähendas, et must päike läks looja — planeet pöördus ja mander, millel 
tähelaevad seisid, jõudis «ööpoolele». Tänu konvektsioonivooludele, ookeani soojendusele ja 
paksule atmosfäärikasukale ei olnud jahenemine kuigi järsk, ent siiski saabus planeedi «öö» 
keskpaiku käre pakane. Töö jätkamiseks tuli sisse lülitada skafandrisoojendajad. Esimene 
konteiner õnnestus «Purjelt» alla lasta" ja «Tantra» juurde viia just siis, kui «päikese- 

1 Silikoboor — boor- ja ränikarbiidi sulam, väga tugev läbipaistev materjal. (Fantastiline.) 

tõusul» hakkas möllama uus maru, mis oli loojangu omast palju tugevam. Temperatuur tõusis 
kiiresti üle nulli, tihedad õhujoad kandsid suurel hulgal niiskust, välgud lõhestasid taevast. 
Orkaani jõud kasvas nii suureks, et tähelaev hakkas pöörase tuule survest vappuma. Kõigi 
inimeste pingutused keskendusid nüüd konteineri kinnitamisele. «Tantra» kiilu alla. Orkaani 
heidutav möirgamine kasvas, kiltmaal pöörlesid ohtlikud tuulispead, mis olid väga sarnased 
Maa tornaadodega. Valgusvööndisse kerkis tohutu lume- ja tolmukeeris, mille lehtrikujuline 
teravik toetus madalasse, tumedasse ja laigulisse taevavõlvi. Tema surve all katkesid 
kõrgepingejuhtmed ning keerdusid rõngasse ja nende keskel hakkasid sähvima sinakad 
lühisevälgatu-sed. Prožektori kollakas valgus «Purje» juures kustus, nagu oleks tuul ta ära 
puhunud. 

Erg Noor andis käsu töö katkestada ja laeva varju minna. 

«Kuid vaatleja jäi ju sinna!» hüüdis geoloog Bina Led silikoboortorni vaevu märgatavale 
tulukesele osutades. 

«Ma tean, seal on Niiza, ja ma lähen kohe sinna,» vastas ekspeditsiooni ülem. 

«Vool on katkenud ia «miski» oma õigustesse astunud,» vaidles Bina tõsiselt vastu. 

«Kui orkaan meile mõjub, siis mõjub ta kahtlemata ka «millelegi». Ma olen veendunud, et 
enne tormi raugemist hädaohtu karta ei ole. Mina aga olen siin nii raske, et torm mind ära ei 
puhu, kui ma end hästi pinnase ligi surudes rooman. Mul on juba ammu tahtmine seda 
«midagi» tornis varitseda!» 

«Kas lubate kaasa tulla?» hüppas «skeletis» bioloog ülema juurde. 

«Lähme, kuid ainult kahekesi — rohkem mitte kedagi.» 

Kaks meest roomasid kaua kivide konarustest ja pragudest kinni haarates, püüdes mitte 
tuulispeade teele sattuda. Orkaan proovis neid kangekaelselt pinnasest lahti kiskuda, ümber 
pöörata ja minema veeretada. Üks kord see tal õnnestus, kuid Erg Noor kahmas veerevast 
Eonist kinni, langes ise kõhuli ning klammerdus küünelistes kinnastes kätega suure kivi serva 
taha. 

Niiza avas oma torni luugi ja roomavad mehed pugesid teineteise järel sellest sisse. Siin oli 
soe ja vaikne ning tom seisis kindlalt, olles ettenägelikult õige tugevasti pinnasesse 
kinnitatud. 

Ruugete käharatega astronaut kortsutas kaaslaste tuleku üle kulme ning oli ühtlasi rõõmus. 
Niiza tunnistas ausalt, et ebameeldiv oleks olnud terve ööpäev tormiga üksinda võõral 
planeedil mööda saata. 


Erg Noor teatas «Tantrale» õnnelikust päralejõudmisest ja laeva prožektor kustus. Nüüd 
vilkus pilkases pimeduses ainult nõrk tuluke torni sees. Pinnas vappus tormi-iilidest, 
välgulöökidest ja ähvardavate tuulispeade rodust. Niiza istus pöördtoolil, nõjatudes seljaga 
vastu reostaati. Ülem ja bioloog võtsid istet tema jalgade juures, torni aluse rõngakujulisel 
eendil. Olles oma skafandrites kaunis tüsedad, võtsid nad peaaegu kogu ruumi enda alla. 
«Ma teen ettepaneku magada,» kostis telefonides Erg Noori tasane hääl. «Musta koiduni on 
veel tublisti kaksteist tundi, alles siis vaibub orkaan ja väljas läheb soojaks.» 

Tema kaaslased nõustusid meelsasti. Ja rajust rappuvas kitsas tornis, rõhutud kolmekordsest 
raskusest, kössitades kõvadesse karkassidesse pigistatud skafandrites, maga-sidki inimesed — 
nii suur oli inimorganismi kohastumisvõime ning temasse kätketud vastupanujõud. 

Aeg-ajalt Niiza ärkas, andis «Tantra» korrapidajale rahustavaid teateid ja jäi uuesti tukkuma. 
Orkaan nõrgenes tunduvalt, pinnase vappumine lakkas. Nüüd võis «miski» ennast ilmutada. 
Tornis olevad vaatlejad võtsid sisse TP-sid, tähelepanu pille, et oma rõhutud närvikava 
ergutada. 

«Mulle ei anna rahu võõras tähelaev,» tunnistas Niiza. «Ma tahaksin väga teada, kes «nad» 
on, kust tulid, kuidas siia sattusid ... » 

«Ja mina samuti,» vastas Erg Noor. «Suures Ringis liikusid juba ammu jutud raudtähtedest ja 
nende lõksu-taolistest planeetidest. Seal, Galaktika tihedamini asustatud osades, kus laevad 
juba ammu ja tihti lendavad, leidub hukkunud tähelaevade planeete. Palju vanaaegseid laevu 
on nendele planeetidele jäänud ja nendega seoses jutustatakse vapustavaid lugusid — nüüd 
peaaegu pärimusi, legende — kosmose ränkraskest vallutamisest. Võib-olla leidub siin, sellel 
planeedil, veel palju iidsemate aegade tähelaevu, kuigi juba kolmegi laeva kohtumine meie 
hõredalt asustatud piirkonnas on täiesti ainulaadne nähtus. Meie Päikese lähikonnas ei tuntud 
tänapäevani ainustki raudtähte — meie avastasime esimese.» 

«Kas te kavatsete toda tähelaeva uurida?» küsis bioloog. 

«Tingimata! Kuidas saaks teadlane niisugust juhust kasutamata jätta! Kettakujulised 
tähelaevad on meie asustatud naaberaladel tundmatud. See on kuskilt kaugelt tulnud, võib-olla 
pärast meeskonna hukkumist või rasket vigastust mitu aastatuhandet Galaktikas ringi 
rännanud. Vahest muutuvad paljudki Ringi saated meile arusaadavaks pärast nende 
materjalide kättesaamist, mis me sellelt laevalt leiame. Tal on veider kuju — kettakujuline 
spiraal; ribid tema pinnal on väga kumerad. Niipea kui oleme ümberlaadimise lõpetanud, 
võtame võõra käsile — praegu ei tohi ühtki inimest tööst eemale kiskuda.» 

«Kuid «Purje» vaatasime läbi mõne tunni jooksul... » 

«Ma uurisin ketast stereoteleskoobis. Ta on suletud, kuskil ei paista olevat ühtki avaust. Väga 
raske on tungida kosmoselaeva sisemusse, mis on kindlalt kaitstud palju vägevamate jõudude 
eest, kui seda on kõik maapealsed loodusjõud. Proovige kord tungida suletud «Tantrasse» läbi 
tema ümberkujundatud kristallstruktuuriga metallsoo-muse, läbi pealmise borasoonkatte, — 
see on raskem ülesanne kui kindluse piiramine. Veel suuremad on raskused siis, kui laev on 
täiesti võõras, tundmatute ehitusprintsiipidega. Kuid me püüame seda ülesannet lahendada.» 
«Aga millal me «Purjelt» leitud asjad läbi vaatame?» küsisNiiza. «Seal peaks olema äärmiselt 
huvitavaid vaatlusandmeid nende imekaunite maailmade kohta, millest teadetes juttu oli.» 
Telefon andis edasi ülema heasüdamliku naeru: 

«Mina olen lapsepõlvest saadik Veegast unistanud ja põlen kõige rohkem kärsitusest. Kuid 
selle jaoks on meil koduteel aega küllalt. Kõigepealt tuleb sellest pimedusest, sellest 
põrgupõhjast, nagu vanasti öeldi, välja rabelda. «Puri» seal ei maandunud — vastasel korral 
oleksime leidnud laeva kollektsiooniladudest palju asju nondelt planeetidelt. Mäletate, me 
leidsime hoolikale otsimisele vaatamata ainult filme, mõõtmiste tulemusi ja ülesvõtteid, õhu- 
proove ja balloone plahvatustolmuga ... » 


Erg Noor jäi vait ning kuulatas. Isegi tundlikud mikrofonid ei andnud edasi tuule mühinat — 
torm oli vaibunud. Väljast kostis pinnase krigisevat sahinat, mis torni seintele üle kandus. 
Ülem liigutas kätt ja teda sõnadeta mõistnud Niiza kustutas tule. Pimedus infrapunasest 
kiirgusest soojendatud 

tornis näis tihke nagu must vedelik, otsekui asuks ehitus ookeani põhjas. Läbipaistva 
silikoboorkupli taga hakkasid vilkuma inimestele selgesti nähtavad pruunid tulesähvatused. 
Tulukesed süttisid, moodustades hetkeks tumepunaste või tumeroheliste kiirtega tähekesi, 
kustusid ja ilmusid uuesti. Tähekesed venisid kettideks, mis väänlesid, keerdusid rõngasteks 
ja kaheksateks ning libisesid hääletult mööda kupli siledat teemantkõva pinda. Inimesed tornis 
tundsid silmades kummalist lõikavat valu ja kesksetes kehanärvides teravat hetkelist 
tuikamist, just nagu oleksid pruunide tähekeste lühikesed kiired nõeltena närvitüvedesse 
torganud. 

«Niiza,» sosistas Erg Noor, «seadke regulaator täistugevusele ja lülitage kohe valgus sisse.» 
Torn täitus ereda helesinise maise valgusega. Sellest pimestatud inimesed ei näinud mitte 
midagi — õigemini peaaegu mitte midagi. Niiza ja. Eon jõudsid siiski märgata, voi näis neile 
ainult, et pimedus torni parempoolsel küljel ei haihtunud otsekohe, vaid jäi hetkeks püsima 
mingisuguse õieli aetud kombitsatega tombu näol. See «miski» tõmbas kombitsad välkkiirelt 
endasse ning hüppas koos valgusest eemalepeletatud pimedusemüüriga tagasi. Erg Noor ei 
näinud küll midagi, kuid tal polnud põhjust oma noorte kaaslaste kiires reageerimises kahelda. 
«Võib-olla on need viirastused?» oletas Niiza. «Tontlikud pimedusetombud mingisuguste 
energialaengute ümber, midagi meie keravälkude taolist, aga hoopiski mitte eluvormid? Kui 
siin kõik must on, peavad siinsed välgud samuti mustad olema.» 

«Teie oletus on luuleline,» vaidles vastu Erg Noor, «kuid vaevalt küll õige. Kõigepealt see 
«miski» ilmselt ründas meie elavat ihu. Tema või ta suguvennad hävitasidki «Purje» 
inimesed. Kui tal on püsiv organism, kui ta suudab vajalikus suunas liikuda, mingisugust 
energiat koguda ja rakendada, siis ei saa mitte mingisugusest viirastusest kindlasti juttugi olla. 
See on elusast mateeriast olend jäta püüab meid nahka pista!» 

Bioloog ühines ülema põhjendustega. 

«Mulle tundub, et siin, pimeduseplaneedil — kusjuures see pimedus on pimedus ainult meie 
jaoks, kelle silmad ei ole tundlikud infrapunase spektriosa soojuskiirguse suhtes —, peavad 
sellele olendile väga tugevat toimet avaldama teised kiired — kollased ja helesinised. Ta 
reageerimine 

on nii hetkeline, et hukkunud seltsimehed «Purjelt» rünnakukohta valgustades mitte midagi ei 
märganud ... Ja kui märkasidki, oli juba hilja ning surnud ei saanud enam midagi rääkida ... » 
«Nüüd me kordame katset, nii vastik kui selle olendi lähenemine ka ei oleks.» 

Niiza kustutas tule ja kolm vaatlejat istusid taas pilkases pimeduses, oodates 
pimedusemaailma olendit. 

«Millega ta relvastatud : on? Miks me tunneme tema liginemist läbi kupli ja skafandri?» esitas 
bioloog valjusti küsimusi. «Mõni eriline energialiik?» 

«Energialiike on üsna vähe ja see on kahtlemata elektromagnetiline energia. Kuid viimasel on 
vaieldamatult terve hulk kõige erisugusemaid modifikatsioone. Sellel olendil on relv, mis 
mõjub meie närvisüsteemile. Võib kujutleda, missugune on sellise kombitsa puudutus kaitseta 
ihul!» 

Erg Noor tõmbus kühmu, Niiza Krit aga võpatas sisemiselt, kui märkas kolmest küljest 
kiiresti lähenevaid pruunide tulukeste kette. 

«See ei ole üks olend!» hüüdis Eon tasa. «Ehk ei maksa neil lasta kuplit puudutada.» 

«Teil on õigus. Igaüks meist pöördugu kuklaga valguse poole ja vaadaku ainult oma külge. 
Niiza, lülitage sisse!» 


Seekord jõudis iga uurija märgata erinevat üksikasja, mille põhjal tekkis üldine ettekujutus 
hiiglasuurte lamedate meduusidega sarnanevatest olenditest, kes ujusid madalal pinnase kohal 
ja hõljutasid enda all tihedaid narmaid. Mõned kombitsad olid olendi mõõtmetega võrreldes 
lühikesed, ulatumata üle ühe meetri. Rombikujulise keha mõlemas teravnurgas väänles kaks 
tunduvalt pikemat kombitsat. Kombitsatüvede juures oli bioloog märganud suuri poisi, mis 
seestpoolt nõrgalt helendasid ja jämedatesse kombitsatesse just nagu tähevälgatusi saatsid. 
«Vaatlejad, miks te tuld süütate ja kustutate?» tungis kiivreisse järsku Ingridi puhas hääl. 
«Kas vajate abi? Torm on raugenud ja me asume tööle. Tuleme kohe teie juurde.» 

«Mitte mingil tingimusel!» andis ülem range käsu. «Praegu varitseb suur hädaoht. Kutsuge 
kõik kokku!» 

Erg Noor jutustas hirmsatest meduusidest. Lühikese nõupidamise järel otsustasid rändurid osa 
plar.etaarmootorist kärul välja lükata. Kolmesaja meetri pikkused tulejoad sööstsid üle kivise 
tasandiku, pühkides oma teelt kõik 

nähtava ja nähtamatu. Ei läinud poolt tundigi, kui inimestel olid katkenud kaablid parandatud. 
Kaitse oli taastatud. Nüüd sai selgeks, et anamesoon peab planeedi öö 

saabumiseks laaditud olema. Uskumatute pingutuste hinnaga läks see korda, ja äärmiselt 
kurnatud rändurid panid luugid tugevasti kinni ning peitsid end tähelaeva kaljukindla soomuse 
taha, kuulates rahulikult tema värisemist. 

Mikrofonid kandsid väljast sisse orkaani möirgamist ja mürinat ning väike heledasti 
valgustatud maailm muutus seetõttu veelgi hubasemaks. 

Ingrid ja Luma tõmbasid lahti stereoekraani. Film oli hästi valitud. India ookeani sinised vood 
loksusid otse raamatukogus istujate jalgade ees. Toimusid Poseidoni mängud, ülemaailmsed 
võistlused kõikidel veespordialadel. Ringi ajastul olid kõik inimesed merega nii lähedasteks 
sõpradeks saanud, nagu seda minevikus võisid olla üksnes mereäärsete riikide rahvad. 
Hüpped, ujumine, sukeldumine mootorlaudadelt ja tuuleparvedelt. Tuhanded imekaunid 
noored päevitunud kehad. Helisevad laulud, naer, finaalide pidulik muusika ... 

Niiza kummardus enda kõrval istuva bioloogi poole, kes oli sügavaisse mõtteisse vajunud 
ning kandunud vaimus lõputusse kaugusse, sõbralikule, alistatud loodusega koduplaneedile. 
«Kas te olete niisugustest võistlustest osa võtnud, Eon?» 

Bioloog vaatas talle mõistmatute silmadega otsa. 

«Mis, nendest? Mitte kordagi. Ma jäin mõttesse ega taibanud kohe.» 

«Kas te siis ei mõtelnudki selle peale?» — neiu osutas ekraanile. «Eks ole haruldaselt 
värskendav pärast pimedust ja tormi, pärast musti elektrimeduuse tajuda meie maailma ilu.» 
«Jah, muidugi. Ja seda enam tahaks niisugust meduusi kätte saada. Ma murdsin parajasti pead 
selle ülesande kallal.» 

Niiza Krit pöördus naervast bioloogist kõrvale ja kohtas Erg Noori naeratust. 

«Kas ka teie mõtlesite, kuidas seda musta hirmu kinni püüda?» küsis ta pilkavalt. 

«Ei, mina mõtlesin ketastähelaeva uurimisele.» 

Kavalad tulukesed ülema silmades peaaegu vihastasid Niizat. 

«Nüüd ma tean, miks mehed muistsel ajal sõdisid! Ma arvasin, et see tuli ainult teie soo 
hooplemishimust... keda korraldamata ühiskonnas tugevamaks pooleks peeti.» 

«Teil ei ole päriselt õigus, kuigi te osaliselt olete meie muistsest psühholoogiast aru saanud. 
Aga minuga on nii, et mida kaunim ja armsam on meie planeet, seda rohkem tahaks teda 
teenida. Aedu rajada, metalli, energiat ja toitu hankida, muusikat luua — nii et ma lahkudes 
jätaksin endast maha reaalse tükikese, mis on tehtud minu kätega ja peaga. Ma tunnen ainult 
kosmost, tähtedevaheliste lendude kunsti ja võin vaid sellega oma inimkonda teenida. Kuid 
sihiks ei ole ju lend ise, vaid uute teadmiste omandamine, uute maailmade avastamine, millest 


me ükskord teeme niisama kaunid planeedid kui meie Maa. Aga mida teenite teie, Niiza? 
Miks ketastähelaeva saladus ka teid nii väga ahvatleb? Kas ainult uudishimust? ... » 

Järsu pingutusega võitis neiu väsinud käte raskuse ja sirutas need ülemale. Too võttis nad oma 
suurtesse pihkudesse ja silitas hellalt. Niiza põsed lõid punetama, väsinud keha täitus uue 
Jõuga. Nagu tookord, ohtliku maandumise eel, surus ta põse Erg Noori käe vastu, andestades 
ühtlasi ka bioloogile tolle näiva truudusemurdmise Maale. Et lõplikult tõestada oma üksmeelt 
mõlemaga, pakkus Niiza äsja oma peas tärganud ideed. Varustada üks veepaakidest 
automaatselt kinnilangeva kaanega. Panna sinna söödaks nõu värske, aga mitte 
meditsiiniliseks otstarbeks konserveeritud verega. Iga astronaut on nõus verd andma. Kui 
must «miski» sinna sisse tungib ja kaas kinni langeb, tuleb paak selleks kohandatud kraanide 
kaudu inertse maise gaasiga läbi puhuda ja kaane servad õhukindlalt kinni keevi-tada. 

Eon sattus «punapäise tüdruku» leidlikkusest lausa vaimustusse. 

Erg Noor omalt poolt askeldas inimkujulise roboti häälestamise kallal ning valmistas ette 
võimsat elektrohüdraulilist lõikeseadist, mille abil ta lootis kauge tähe spiraalketta sisemusse 
tungida. 

Juba tuttavaks saanud pimeduses vaibusid tormid, pakane asendus soojaga — jõudis kätte 
üheksa ööpäeva kestev «päev». Tööd oli 'jäänud neljaks Maa päevaks: toimus ioonlaengute, 
mõningate säilinud tagavarade ja väärtuslike instrumentide ümberlaadimine. Peale selle pidas 
Erg Noor vajalikuks kaasa võtta mõningaid hukkunud meeskonna 

isiklikke asju, et neid pärast hoolikat desinfitseerimist Maale omastele mälestuseks viia. Ringi 
ajastu inimesed ei koormanud end asjadega — nende toimetamine «Tantrale» ei tekitanud 
raskusi. 

Viiendal päeval lülitati vool välja ja bioloog sulges end koos kahe vabatahtlikuga, Kei 
Beri ja Ingridiga, «Purje» juures asuvasse vaatlustorni. Mustad olendid ilmu. sid peaaegu 
silmapilkselt. Bioloog oli kohandanud infra-punast ekraani ja võis surmavaid meduuse 
jälgida. Juba hiiliski üks neist lõksuks seatud paagi juurde, tõmbas kombitsad kokku, tõmbus 
kerra ning hakkas sisse pugema. Ootamatult ilmus paagi avatud kaane juurde veel üks must 
romb. Esimene koletis sirutas kombitsa välja ning tähe-kujulised tulukesed hakkasid sähvima 
tabamatu kiirusega, muutudes vibreerivateks tumepunasteks valgustriipudeks, mis 
nähtamatute kiirte ekraanil sätendasid roheliste välkudena. Esimene nihkus eemale; sedamaid 
tõmbus teine kerra ja kukkus paagi põhja. Bioloog sirutas käe nupu juurde, ent Kei Ber 
takistas teda. Esimene koletis tõmbus samuti kerra ning järgnes teisele. Nüüd oli paagis kaks 
hirmuäratavat meduusi. Jäi vaid üle imestada, kuidas nad suutsid oma mõõtmeid nii suurel 
määral muuta. Vajutus nupule — kaas langes kinni ja viis või kuus musta koletist kleepusid 
igast küljest suure, tsirkooniumiga kaetud anuma külge. Bioloog andis valgust ja saatis 
«Tantrale» palve kaitse sisselülitamiseks. Mustad vtiirastused haihtusid oma harjumuse järgi 
silmapilkselt, kuid kaks neist jäid paagi hermeetilise kaane alla vangi. 

Bioloog hiilis paagi juurde, puudutas kaant — ja sai nii terava närvipiste, et ei suutnud 
kannatada ning hakkas meeletu valu pärast karjuma. Ta vasak käsi langes halvatuna rippu. 
Mehaanik Taron pani selga skafandri, mis oli määratud kaitseks kõrge temperatuuri eest. 
Alles siis läks korda paak puhta maise lämmastikuga läbi puhuda ja kaas kinni keevitada. Ka 
kraanid joodeti kinni, paak ümbritseti laeva tagavaraisolatsiooni tükiga ja paigutati 
kollektsiooni-kambrisse. Võit oli saavutatud kalli hinnaga: bioloogi käe halvatus ei läinud 
arsti pingutustest hoolimata üle. Eon Tal kannatas rängalt, kuid ei mõtelnudki loobuda retkest 
spiraalketta juurde. Tema küllastumatule uurimisihale au andes ei suutnud Erg Noor teda 
«Tantrale» jätta. 

Spiraalketas, külaline kaugetest maailmadest, asus 

«Purjest» kaugemal, kui see rändureile algul oli paistnud. Kauguses hajuvas 
prožektorivalguses olid nad ka laeva mõõtmeid valesti hinnanud. See oli tõepoolest 
kolossaalne ehitus, mille läbimõõt oli vähemalt nelisada viiskümmend meetrit. «Purjelt» tuli 
kaablid maha võtta, et kaitsesüsteemi kettani pikendada. Saladuslik tähelaev kerkis inimeste 
kohale püstloodse seinana, mis kadus kõrgele üles ja hääbus taeva laigulisse ipimedusse. 
Hiidketta ülemist serva varjasid süsimustad pilved. Korpust kattis malahhiitroheline mass. 
Tugevasti pragunenud kattekiht oli umbes meetri paksune. Haigutavatest pragudest paistis 
eresinine metall, mis ka neis kohtades siniselt läbi kumas, kus malahhiidikarva kiht oli 
kulunud. Ketta «Purje» poole pööratud küljel oli umbes kümne meetri kõrguse ja kaheküm- 
nemeetrise läbimõõduga, spiraalselt keerduva valli kujuline kõrgend. Tähelaeva teine külg, 
mis uppus pilkasesse pimedusse, näis olevat kumeram, kujutades endast just nagu kera 
segmenti, mis on kinnitatud kolmekümne meetri paksuse ketta külge. Ka sellel küljel keerdus 
spiraalina kõrge vall, otsekui oleks laeva korpusse paigutatud spiraaltoru välimine pool 
pinnale ulatunud. 

Kolossaalne ketas oli serviti sügavale pinnasesse vajunud. Järsu metallseina jalamil nägid 
inimesed sulanud kivimit, mis oli laiali valgunud nagu paks tõrv. 

Palju tunde raiskasid uurijad mingisuguse sissepääsu otsimiseks. Kuid see oli kas malahhiitse 
tagiga kaetud või siis nii meisterlikult suletud, et laeva välispinnal ei olnud näha luukide jälgi. 
Ei leitud ei optiliste seadmete ega puhastussüsteemi avasid. Metallkalju näis olevat 
kompaktne. Seda ette näinud Erg Noor otsustas avada laeva korpuse elektrohüdraulilise 
lõikeseadise abil, mis sai jagu Maa tähelaevade kõige vastupidavamatestki katetest. Pärast 
lühikest nõupidamist tehti üksmeelne otsus lõigata lahti spiraalse valli hari. Just seal pidi 
leiduma mingisugune tühik, toru või laeva ringkäik, mille kaudu oli lootust siseruumidesse 
pääseda, riskimata järjestikustele vaheseintele sattuda. 

Spiraalketta tõsine uurimine oli jõukohane ainult spetsiaalsele ekspeditsioonile. Viimase 
saatmiseks sellele hädaohtlikule planeedile oli aga tarvis toestada, et kaugete maailmade 
külalise sisemuses on puutumatult säilinud aparaadid ja materjalid, et on terveks jäänud kogu 
nende majapidamine, kes olid laeva juhtinud läbi niisuguste 

maailmaruumi sügavuste, mille kõrval Maa tähelaevade 

teekonnad olid vaid esimeseks arglikuks sammuks kosmose-avarustesse. 

Ketta teisel küljel ulatus ühe spiraalikeeru hari planeedi pinna lähedale. Prožcktor ja 
kõrgepingejuhtmed veeti sinna. Kettalt peegelduv sinakas valgus hajus tuhmi uduna üle 
tasandiku ning küündis ebamääraste piirjoontega kõrgete esemeteni, tõenäoliselt kaljudeni, 
mida lõhestasid põhjatu pimeduse väravad. Ei ähmaste tähelaigukeste helk ega 
prožektorikiired lasknud nendes pimeduseväravates pinnast aimata. Seal oligi arvatavasti 
langus madalikule, mida märgati «Tantra» maandumisel. 

Madala tumeda urinaga roomas kohale automaatkäru, mis oli välja toonud laeva ainsa 
universaalroboti. Kolmekordse raskusjõu suhtes ükskõiksena liikus robot kiiresti ketta poole 
ning jäi metallseina juurde seisma, sarnanedes tüseda inimesega, kellel on lühikesed jalad, 
pikk kere ja hiiglaslik, ähvardavalt ettepoole painutatud pea. 

Erg Noori juhtimisele alistudes tõstis robot oma nelja ülemise jäsemega raske lõikeseadise 
üles ja ajas jalad tugevasti harki, olles valmis kardetavat ülesannet täitma. 

«Robotit juhime ainult Kei Ber ja mina, mõlemad kõrgema kaitse skafandrites,» andis 
ekspeditsiooni ülem telefoni kaudu korralduse. «Kõik teised kergetes bioloogilistes 
skafandrites mingu kaugemale ... » 

Ülem takerdus. Miski läbis tema teadvust, tekitas südames sõnulseletamatu igatsuse, pani 
nõlved nõtkuma. Inimese uhke tahe vajus norgu, asendudes nürimeelse alandlikkusega. Üleni 
kleepuvas higis, astus Erg Noor tahtmatult mustade väravate poole. Niiza karjatus, mis tema 


telefonis vastu kõlas, tõi ta teadvusele. Ta peatus, kuid tume jõud, mis tema psüühikas oli 
tärganud, õhutas teda uuesti edasi liikuma. 

Ülemaga koos läksid niisama aeglaselt, peatudes ja ilmselt endaga võideldes Kei Ber ja Eon 
Tal — need, kes valgussõõri piiril seisid. Seal pimeduseväravate vahel udupilvedes, hakkas 
liikuma vorm, mida inimese kujutlus ei osanud seletada ja mis oli seda heidutavam. See 
polnud enam tuttav meduusikujuline elukas; tuhkjas poolvarjus liikus laiade labadega must 
rist, kumer ellips keskkohas. Risti kolmes otsas paistsid läätsed, mis niiskest udust vaevu läbi 
tungivas prožektorivalguses vastu helkisid. Risti alus uppus valgustamata pinnasesüvendi 
pimedusse. 

Erg Noor läks teistest kiiremini, jõudis mõistatuslikust esemest saja sammu kaugusele ning 
kukkus. Ennevkui tardunud inimesed suutsid taibata, et mängus on ülema elu või surm, kerkis 
must rist ülesseatud juhtmete ringist kõrgemale. Ta kallutas end ettepoole nagu taimevars, 
kavatsedes ilmselt üle kaitsevälja kummarduda ja Erg Nöörini küündida. 

Raevuga, mis andis talle atleedi jõu, sööstis Niiza roboti juurde ja keeras juhtimispidemeid 
tema kuklal. Aeglaselt ja otsekui kõheldes hakkas robot lõikeseadist tõstma. Olles veendunud, 
et ta ei oska keerulist masinat juhtida, hüppas neiu meeleheitel ettepoole ja varjas oma kehaga 
ülema. Risti kolmest otsast lendasid välja mingisugused siuglevad heledad joad või välgud. 
Neiu heitis käed laiali ning langes Erg Noori peale. Kuid robot oli lõikeseadise lehtri-kujulisse 
suudmesse paigutatud teraviku õnneks juba musta risti keskkohta suunanud. Too kõverdus 
kramplikult, just nagu selili kukkudes, ning kadus pilkasesse pimedusse kaljude juures. Erg 
Noor ja ta mõlemad seltsimehed tulid kohe meelemärkusele, tõstsid neiu üles ja taandusid 
spiraal-ketta ääre varju. Toibunud kaaslased veeretasid juba kohale planetaarmootorist 
improviseeritud kahurit. Varem tundmatu julma raevuga suunas Erg Noor hävitava kiirgusjoa 
kaljuväravate poole, tasandikku erilise hoolega ja ühtki ruutmeetrit pinnasest vahele jätmata 
puhtaks pühkides. Eon Tal laskus liikumatu Niiza ette põlvili, esitades talle läbi telefoni 
tasasel häälel küsimusi ning püüdes kiivri silikolli all tema näo üksikasju näha. Neiu lamas 
liikumatult, suletud silmadega. Hingamise märke ei suutnud bioloog ei telefoniga kuulda ega 
läbi skafandri tabada. 

«Koletis tappis Niiza!» karjatas Eon Tal, niipea kui oli silmanud lähenevat Erg Noori. 

Läbi kõrgema kaitse kiivri vaatepilu ei olnud võimalik ülema silmi näha. 

«Viige ta otsekohe «Tantrale», Luma juurde.» Erg Noori häälest kostsid metalsed noodid 
teravamalt kui kunagi varem. «Aidake ka teie vigastuse iseloomu kindlaks teha ... Meie 
kuuekesi jääme siia ja viime uurimise lõpule. Öelge geoloogile, et ta tuleks teiega koos ja 
korjaks teel kettast «Tantrani» kõikvõimalikke kivimeid — me ei tohi sellele planeedile 
kauemaks jääda. Siin on uurimisteks vaja kõrgema kaitse tanke, meie aga ainult hukutame 
ekspeditsiooni. Võtke kolmas käru ja rutake!» 

Erg Noor pöördus ja läks tagasi vaatamata ketastähe-laeva juurde. «Kahur» paigutati kõige 
ette. Selle taha asunud mehaanikainsener lülitas iga kümne minuti tagant sisse tulejoe, 
ujutades sellega üle kogu poolringi kuni ketta servani. Robot lähendas lõikeseadise ääre poolt 
teise spiraahkeeru harjale, mis siin, ketta pinnasesse vajunud serva juures, ulatus automaadi 
rinna kõrgusele 

Isegi läbi kõrgema kaitse paksude skafandrite tungis vali huilgamine. Malahhiidikihi valitud 
lõiku ilmusid peenikesed looklevad praod. Kõva massi killud paiskusid eemale, põrgates 
kõlinal vastu roboti metallkeret. Külg-liikumisega eraldas lõikeseadis terve plaadi kattekihti 
ning paljastas isegi prožektori valguses meeldiva helesinise värvusega sõmerja pinna. 
Märkinud ära ruudu, mis oli küllaldane selleks, et skafandris inimest läbi lasta, sundis Kei Ber 
robotit helesinisesse metalli energilise survega sügavat lõiget tegema, mis kogu paksusest läbi 


ei ulatunud. Robot tõmbas esimese joone suhtes täisnurga all teise ning hakkas pinget 
suurendades lõikeseadise teravikku edasi-tagasi liigutama. Lõige metallis süvenes rohkem kui 
meetri võrra. Kui mehaaniline abiline oli ruudu kolmanda külje joonestanud, hakkasid lõiked 
väljapoole kooldudes laiemale nihkuma. 

«Ettevaatust! Kõik tagasi! Pikali!» röögatas Erg Noor mikrofonisse robotit seisma pannes ja 
eemale tuigerdades. 

Paks metallikamakas pöördus järsku kõrvale nagu konservikarbi kaas. Kujutlematult ere 
vikerkaarevärviline tulejuga purskus avausest välja, liikudes spiraali puutuja suunas. Ainult 
see päästis õnnetud uurijad, samuti see, et helesinine metall momentaanselt kokku sulas ning 
lõigatud avause uuesti sulges. Võimsast robotist oli järel sulanud metallitomp, millest haledalt 
välja ripnesid lühikesed jalad. Erg Noor ja Kei Ber jäid terveks vaid tänu ettenägelikult selga 
tõmmatud skafandritele. Plahvatus paiskas nad kummalisest tähelaevast kaugele eemale, 
pildus ülejäänud inimesed laiali, lükkas «kahuri» ümber ja rebis kõrgepinge-kaabli puruks. 
Põrutusest toibunud, said inimesed aru, et nad on kaitseta jäänud. Õnneks lamasid nad 
säilinud prožektori valguses. Keegi ei olnud kannatada saanud, kuid Erg Noor jõudis siiski 
otsusele, et neile on sellest küllalt. Uurijad jätsid tarbetud tööriistad, kaablid ja prožektori 
sinnapaika, istusid tervele kärule ja taandusid kiiresti oma tähelaeva juurde. 

Õnnelik asjaolude kokkusattumine võõra tähelaeva ettevaatamatul avamisel ei olenenud 
sugugi ülema ettenägelikkusest. Teistkordne katse oleks kindlasti lõppenud palju kurvemalt... 
Aga Niiza, armas astronaut, mis temaga on?... Erg Noor lootis, et skafander siiski nõrgendas 
musta risti surmatoovat jõudu. Ei tapnud ju ka bioloogi 

musta meduusi puudutamine. Ent kas nad suudavad siin, kaugel Maa võimsatest kliinilistest 
instituutidest, tundmatu relva mõjust võitu saada? ... 

Üleminekukambris astus Kei Ber ülema juurde ja osutas vasaku õlakatte tagaküljele. Erg 
Noor pöördus peeglite poole, mis alati asusid üleminekukambris, võimaldades astronautidele 
kohustuslikku ülevaatust võõralt planeedilt naasmisel, õhuke tsirkooniuntitaanist 
õlakatteplaat oli lahti rebenenud. Rebendist paistis tükk taevassinist metalli, mis oli 
isoleerivasse vahevoodrisse tunginud, kuid mitte skafandri sisemist kihti läbistanud. Vaevaga 
õnnestus metallikildu välja kiskuda. Suure hädaohu hinnaga ja lõppkokkuvõttes juhuslikult 
toimetatakse spiraalkettakuju-lise tähelaeva mõistatusliku metalli näidis nüüd Maale. . 
Viimaks võis skafandrist vabanenud Erg Noor oma laeva sisemusse minna — õigemini küll 
komberdada hirmsa planeedi rõhuva raskusjõu all. 

Kogu ekspeditsioon ootas teda äärmise kannatamatusega. Katastroofi ketta juures oli 
stereovisofonide kaudu jälgitud ja katse tulemuste järele ei olnud mõtet pärida. 


IV PEATÜKK AEGADE JÕGI 


VEEDA KONG ja DAR VETER seisid ääretute steppide kohal aeglaselt ujuva vintlennuki 
väikesel ümmargusel platvormil. Nõrk tuul pani tiheda õitsva rohu suurte lainetena hõljuma. 
Taamal vasakul paistis kari musta-valge-kirjuid loomi — jakkide, veiste ja pühvlite 
ristsugutuse teel aretatud koduloomade järglasi. 

Madalad kingud, laiade orgudega aeglased joed . . . Avarust ja rahu õhkus sellest stabiilsest ja 
lausikust maa-koorepiirkonnast, mida vanasti nimetati Lääne-Siberi madalikuks. 

Dar Veter vaatas mõtlikult maad, mida kunagi katsid Siberi põhjala lõputud nukrad sood ja 
hõredad kidurad metsad. Ta nägi vaimus muistse meistri maali, mis temasse luba lapsepõlves 
kustumatu mulje oli jätnud. 

Suure jõe järsu käänaku kohal kõrgel neemel seisis vanadusest hall puukirik, mis orvuna 
jõetaguste põldude ja aasade avaruste poole vaatas. Peenike rist kuplil mustendas madalate 


raskete pilveviirgude all. Väikesel kalmistul kiriku taga painutasid mõned remmelgad ja kased 
tuule käes oma sagriseid latvu. Madalale vajunud oksad peaaegu puudutasid ajahambast 
puretud ja tormidest kül-iakile tõugatud poolpehkinud riste värske märja rohu sees. Teisele 
poole jõge olid hallikaslillade rahnudena kuhjunud kombatavalt tihedad pilved. Lai jõgi helkis 
kalgis raudses läikes. Toosama külm läige lasus kõikjal. Nii kaugus kui ka esiplaan oli märg 
külmade ja ebaõdusate põhjalaiuste tüütust siigisvihmast. Ja kogu maali sinihall-rohe-line 
värvigamma kõneles viljatu maa avarustest, kus inimesel on raske ja külm elada, kus ta on 
näljane ning kus ennast eriti tunda annab üksindus, mis muistsetel aegadel oli kaaslaseks 
inimlikule juhmusele. 

Aknana väga kaugesse minevikku näis Dar Veterile see uuendatud ja nähtamatute kiirtega 
valgustatud maal muuseumis läbipaistva kaitsesoomuse sügavuses. 

Dar Veter vaatas vaikides Veeda poole. Noor naine oli pannud käe platvormi 
kaitserinnatisele. Langetatud päi mõtles ta keskendunult, jälgides tuules painduvaid pikki 
rohukõrsi. Stepirohi hõbeles laiade aeglaste voogudena, rahulikult ujus stepi kohal vintlennuki 
ümmargune platvorm. Väikesed põuaiilid tormasid ootamatult rändurite kallale, panid Veeda 
juuksed ja kleidi lehvima, puhusid üleannetult kuumust Dar Veterile silmi. Kuid automaatne 
tasakaalustaja töötas mõttest kiiremini ja lendav platvorm võpatas ainult ning kõikus vaevu 
märgatavalt. 

Dar Veter kummardus kursograafi väikese raami kohale. Kaardiriba liikus kiiresti, nende endi 
liikumist peegeldades. Vist olid nad liiga kaugele põhja tunginud. Nad olid ammu 
kuuekümnenda paralleeli ületanud, lendasid üle Irtõši ja Obi ühinemiskoha ning lähenesid 
kõrgustikule, mida nimetati Siberi ovaalideks. 

Steppide avarus oli juba üsna tavaline mõlemale rändurile, kes olid töötanud neli kuud iidsete 
kurgaanide väljakaevamisel Altai eelmägede lämmatavalt kuumades steppides. Mineviku 
uurijad olid otsekui sukeldunud noisse aegadesse, mil ainult üksikud relvastatud ratsasalgad 
lõu-nasteppides ristlesid. 

Veeda pöördus ja osutas vaikides ettepoole. Seal ujus kuumades õhujugades tume saareke, 
mis näis olevat maapinnast lahti kistud. Mõne minuti pärast ligines vintlennuk väikesele 
künkale — arvatavasti siin kunagi tegutsenud kaevanduse aherainekuhjatisele. 
Kaevandushoonetest ei olnud midagi alles jäänud — näha oli üksnes tihedasse 
kirsipuuvõsasse kasvanud mäekink. 

Ümmargune lendav platvorm kaldus äkki järsult külili. 

Dar Veter haaras automaatselt Veeda piha ümbert kinni ja sööstis platvormi kerkinud servale. 
Vintlennuk tasakaalustus sekundi murdosaks, ent ainult selleks, et lapiti kifhka jalamile 
kukkuda. Tegevusse astusid amortisaatorid ja tagasilöök virutas Veeda ning Dar Veteri 
künkanõlvale, oise karedate põõsaste rägasse. Minuti pärast kaikus stepivaikuses Veeda 
madal rinnahäälne naer. Dar Veter kujutles omaenda hämmeldunud ja kriimustatud nägu ning 
nakatus Veeda naerust alateadlikus rõõmus, et naine ei ole viga saanud ja et avarii lõppes 
õnnelikult. 

«Ega siis ilmaaegu keelata vintlennukiga üle kaheksa meetri kõrgusel lennata,» sõnas Veeda 
Kong kergelt hingeldades. «Nüüd ma mõistan... » 

«Rikke puhul kukub masin kohe alla ja ainsaks lootuseks on siis amortisaatorid. Ei ole midagi 
parata, see on seaduspärane tasu masina kerguse ja väikeste mõõtmete eest.. Võib-olla peame 
veel millegagi tasuma kõigi õnnelikkude lendude eest,» ütles Dar Veter pisut teeseldud 
ükskõiksusega. 

«Ja nimelt?» muutus Veeda tõsiseks. 


«Tasakaaluseadmete laitmatu töö eeldab väga keerukaid mehhanisme. Ma kardan, et mul 
kuluks nendest arusaamiseks hulk aega. Meil tuleb siit kõige vaesemate esivanemate kombel 
minema pääseda...» 

Veeda silmis mängles kaval tuluke, kui ta käe välja sirutas, ja Dar Veter tõmbas noore naise 
kerge vaevaga püsti. Nad laskusid allakukkunud vintlennuki juurde, määrisid kriimustusi 
ravilahusega ja liimisid rebenenud kleidi kinni. Dar Veter seadis Veeda mugavalt põõsa varju, 
ise aga asus avarii põhjusi uurima. Nagu ta õigesti aimas, oli midagi juhtunud automaatse 
tasakaalustajaga, mille blokeeriv seade mootori välja lülitas. Vaevalt oli Dar Veter seadme- 
karbi avanud, kui talle selgeks sai, et remondist ei tule midagi välja: liiga kaua aega oleks 
kulunud ülikeeruka elektroonika olemusse tungimiseks. Kerge pahameele-ohkega sirutas ta 
väsinud selga ning kõoritas põõsa poole, mille all Veeda Kong usaldavalt uinakut tegi. Nii 
kaugele kui silm ulatus, oli palav stepp täiesti inimtühi. Kaks suurt röövlindu tiirles sinkja 
väreleva terenduse kohal... 

Kuulekast masinast oli saanud surnud ketas, mis abitult kuival maapinnal lamas. Dar Veterit 
valdas kummaline üksinduse ja kogu maailmast eraldatuse tunne. 

Ja samal ajal ei kartnud ta mitte midagi. Kui tuleb öö, siis näeb palja silmaga palju 
kaugemale; nad näevad kindlasti mingisuguseid tulesid ja lähevad nende juurde. Nad olid 
kerges riides teele asunud, võtmata kaasa raadiotelefoni, laternaid ja toitu. 

«Kunagi võis stepis nälga surra, kui ei veetud kaasa suuri toiduvarusid ... Ja vett!» mõtles 
endine välisjaamade juhataja heleda päikesevalguse eest silmi varjates. Ta leidis Veeda kõrval 
kirsipõõsa all varjulise koha ning sirutas end muretult maapinnale, mis kuivade rohukõrtega 
läbi õhukeste riiete tema keha torkis. Tuule tasane sahin ja kuumus kandsid hinge 
unustusehõlma, aeglaselt voolasid mõtted. 

Kiirustamata üksteist asendades kerkisid mällu pildid ammu möödunud aegadest — pika 
roduna möödusid muistsed rahvad, hõimud, üksikud inimesed ... Näis, nagu voolaks sealt, 
minevikust, iga sekundiga vahelduvate sündmuste, isikute ja rõivaste hiiglajõgi. 

«Veter!» kuulis ta läbi unetukastuse armsa hääle kutset, virgus ja tõusis istuli. 

Päikese punane ketas riivas juba silmapiiri tumenenud joont, tardunud õhus ei olnud tunda 
vähimatki puhangut. 

«Mu isand Veter,» kummardas Veeda Kong ülemeelikult tema ees, jäljendades Aasia 
muistseid naisi, «kas te ei suvatseks ärgata ja mind meelde tuletada?» 

Dar Veter tegi mõned võimlemisharjutused ning raputas une endalt lõplikult maha. Veeda 
nõustus tema kavatsusega öö tulekut oodata. Pimedus tabas neid elavalt arutamas tehtud tööd. 
Järsku märkas Dar Veter, et Veeda väriseb. Naise käed olid täiesti külmad ja Dar Veter taipas, 
et Veeda õhuke kleit ei kaitse teda põrmugi nende põhjala paikade ööjaheduse eest. 
Kuuekümnenda paralleeli suveöö oli valge ja neil õnnestus suur hunnik hagu korjata. 

Valjusti plõksatas elektrilahendus, mille Dar Veter vint-lennuki võimsast akumulaatorist esile 
kutsus, ning peagi tihendas ümbritsevat pimedust lõkketule ergas leek, küllastades inimesi 
oma elustava soojusega. 

Kössivajunud Veeda puhkes uuesti õitsele nagu lilleke päikesepaistel ja mõlemad andusid 
peaaegu hüpnootilisele mõtiskelule. Nondest sadadest tuhandetest aastatest, kus tuli oli 
inimese peamiseks varjajaks ning päästjaks, noist tundidest, mil inimest ümbritses külm ning 
pimedus, oli seoses tulega kuhugi hingesoppi jäänud vankumatu rahu ja mugavuse tunne. 
«Mis teid vaevab, Veeda?» katkestas Dar Veter vaikuse. 

«Mulle meenus too rätikuga naine...» vastas Veeda tasa, üksisilmi varisevat sütekulda 
vaadates. 

Bar Veter taipas kohe. Just lennu eel olid nad lõpetanud Altai lähedal steppides suure sküütide 
kurgaani avamise. Säilinud palkrakete keskel asus raugastunud juhi skelett, mida ümbritsesid 
kurgaani muldkeha servaga kaetud hobuste ja orjade luukered. Vanale juhile oli kaasa pandud 


mõõk, kilp ja raudrüü, tema jalutsis aga lebas üsna noore naise kõveraks tõmbunud skelett. 
Kolju luujoonte külge 

liibus siidrätik, mis oli kunagi tugevasti mähitud ta näo ümber. Rätikut ei õnnestunud kõigist 
pingutustest hoolimata säilitada, kuid mõne minuti jooksul, enne kui see peeneks tolmuks 
pudenes, läks korda täpselt taastada imekaunid näojooned, mida riie tuhandeid aastaid oli 
säilitanud. Rätik andis edasi veel ühe hirmsa üksikasja — naise koobastest väljatunginud 
silmade jäljendi. Kahtlemata oli ta selle rätikuga kägistatud ja siis hauda heidetud, et ta oma 
meest hauataguse elu tundmatutel teedel saadaks. Naine oli kõige enam 
üheksateistkümneaastane, mees vähemalt seitsmekümnene, mis oli noil aegadel kõrge vanus. 
Dar Veterile meenus vaidlus, mis selle leiu puhul oli puhkenud Veeda ekspeditsiooni noorte 
töötajate hulgas. Kas naine järgnes oma mehele vabatahtlikult või sunniviisil? Milleks? Mille 
nimel? Kui suure, ustava armastuse nimel, kuidas võidi teda siis tappa ja mitte säilitada kui 
parimat mälestust kadunust elavate maailmas? 

Siis oli astunud vaidlusse Veeda Kong. Ta oli tükk aega põlevate silmadega kurgaani tumedat 
küngast silmitsenud, püüdes vaimus möödunud aegade sügavusse tungida. 

«Püüdke nendest inimestest aru saada. Muistsete steppide avarused olid tolle aja ainsatele 
liiklemisvahenditele — hobustele, kaamelitele ja härgadele — sõna tõsises mõttes piiritud. Ja 
neis piiritutes avarustes elutsesid üksikud nomaadide-karjakasvatajate salgad, kes ei olnud 
omavahel mitte millegagi seotud ja, veel enam, elasid üksteisega kustumatus vaenus. Põlvest 
põlve kogunes palju ülekohut ja kurjust; iga võõras oli vaenlane, iga suguharu — saak, mis 
tõotas karja ning orje, see tähendab inimesi, kes töötasid sunniviisil nagu loomad, piitsa all. 
Niisugune ühiskondlik kord põhjustas ühest küljest üksikisiku suure, meile täiesti tundmatu 
vabaduse tema väikestes kirgedes ja soovides, teisest küljest aga erakordselt piiratud 
suhtlemise inimeste vahel ning mõtete kitsuse. Kui rahvas või suguharu oli suhteliselt väike ja 
suutis elatuda küttimisest ning viljade korjamisest, siis elasid need vabad nomaadid oma 
sõjakate naabrite kõrval alatises kallaletungide ja orjastamise või hävitamise hirmus. Ent kui 
riik oli isoleeritud ja tema suurearvuline elanikkond oli võimeline suurt sõjalist jõudu looma, 
siis maksid inimesed julgeoleku eest oma vabadusega, sest sellistes tugevates riikides arenes 
alati despotism ja türannia. Nii oli see muistses Egiptuses, Assüürias ja Babüloonias. 

Naised, eriti just ilusad naised, olid muinasajal tugeva saagiks ja mängukanniks. Nad ei 
saanud elada ilma mehe võimu ja kaitseta. 

Naise isiklikud püüdlused ja tahe tähendasid niivõrd vähe., nii talumatult vähe, et sellise elu 
palge ees... kes teab .. . Võib-olla näis surm neile kergema saatusena . . .» 

Põlev oks praksatas valjusti ja äratas Dar Veteri mõtisklusest. Otsekui vastuseks tema 
mõtetele nihutas Veeda end lähemale ning liigutas aeglaselt leegitsevaid oksi, jälgides sütel 
hüplevaid sinakaid tulekeeli. 

«Kui palju kannatlikku mehisust oli noil aegadel tarvis, et iseendaks jääda, elus mitte langeda, 
vaid tõusta!» lausus Veeda Kong vaikselt. 

«Mulle tundub,» vastas Dar Veter, «et me liialdame muistse elu raskustega. Vähe sellest, et 
temaga oldi harjunud; tema halb korraldus tõi endaga kaasa ka juhuste mitmekesisuse. 
Inimese tahe ja jõud raiusid sellestki elust välja romantiliste rõõmude puhanguid nagu 
sädemeid hallist kivist.» 

«Mind vaevab ikka mõte sellest,» ütles Veeda, «kui kaua aega ei mõistnud meie esivanemad 
lihtsat seadust, et ühiskonna saatus sõltub ainult neist endist, et ühiskond on niisugune, 
missugune on tema liikmete ideelis-moraalne tase, mis omakorda oleneb majandusest.» 

«Et teadusele rajatud täiuslik ühiskonnavorm ei ole lihtsalt tootlike jõudude kvantitatiivne 
kogum, vaid kvalitatiivne aste — see on ju nii lihtne,» vastas Dar Veter. «Ja siis veel 
arusaamine dialektilisest vastastikusest sõltuvusest: et uued ühiskondlikud suhted ilma uute 


inimesteta on niisama mõeldamatud kui uued inimesed ilma uue majanduseta. See arusaamine 
viis selleni, et ühiskonna peamiseks ülesandeks sai inimese kasvatamine, füüsiline ja vaimne 
arendamine. Millal see õieti tuli?» 

«KM ajastul, Lõhenemise aja lõpul, varsti pärast TSr-i, Teist Suurt revolutsiooni.» 

«Hea, et mitte hiljem! Hävitav sõjatehnika . ..» 

Dar Veter jäi vait ning pöördus mustendava tühiku poole vasakul, lõkketule ja künkanõlva 
vahel. Üsna lähedalt kostis rasket tüminat ja võimsat katkendlikku hingamist, mis" sundis 
mõlemat rändurit püsti kargama. 

Lõkketule ette kerkis hiiglasuur must härg. Tema tigedalt pungis silmades väreles leegi 
veripunane vastuhelk. Nohisedes ja sõrgadega kuiva mulda laiali loopides val- 

mistus koletis ründama. Nõrgas valguses näis härg ebatõenäoliselt suurena, langetatud pea 
sarnanes graniidirahnuga, mäena kerkis musklimügaratest ümbritsetud kõrge turi. Ei Veeda 
ega Dar Veter olnud veel kordagi seisnud nii lähedal surmava ja raevuka jõuga loomale, kelle 
mõt-lemisvõimetu aju oli mõistlikule veenmisele kättesaamatu. 

Veeda surus käed tugevasti rinnale ja seisis liikumatult, otsekui hüpnotiseeritud nägemusest, 
mis ootamatult pimedusest esile oli kerkinud. Dar Veter astus võimsale instinktile alistudes 
härja ette ning kaitses oma kehaga Vee-dat, nagu seda miljoneid kordi olid teinud tema 
esivanemad. Kuid uue ajastu inimese käed olid relvitud. 

«Veeda, hüpe paremale . . .» jõudis ta vaevalt lausuda, kui loom neile kallale kargas. 

Mõlema ränduri hästi treenitud kehad võisid kiiruses võistelda härja ürgse osavusega. 
Hiiglane tormas mööda ja tungis raginal tihnikusse, Veeda ja Dar Veter aga olid nüüd 
vintlennukist mõne sammu kaugusel pimeduses. Lõkketulest eemal ei olnud öö sugugi nii 
pime ja Veeda kleit paistis kahtlemata kaugele. Härg trügis põõsastest välja. Dar Veter viskas 
oma kaaslase osavalt üles, see tegi salto ja maandus vintlennuki platvormil. Sellal kui loom 
sõrgadega maad tuhnides ennast ümber pööras, jõudis ka Dar Veter Veeda kõrvale. Nad 
vahetasid põgusa pilgu, ja mees ei lugenud oma kaaslase silmist mitte midagi peale avameelse 
vaimustuse. Mootorikate oli juba päeval pealt ära võetud, siis kui Dar Veter püüdis seadme 
ülitarkusesse tungida. Nüüd rebis mees kogu oma tohutut jõudu kokku võttes platvormi 
kaitserinnatise küljest tasakaalustusvälja kaabli, pistis selle palja otsa transformaatori 
peaklemmi vedru alla ja lükkas Veeda hoiatavalt eemale. Härg lõi sel ajal sarve käsipuu taha 
ja vintlennuk kõikus tugevast tõukest. Dar Veter torkas kaabli otsa loomale ninna. Kollane 
välk, summutatud löök — ja metsik loom prantsatas raske lasuna maha. 

«Te tapsite ta!» hüüdis Veeda pahameelega. 

«Eiusu, maa on kuiv!» muheles taibukas kangelane rahulolevalt. 

Ja tema sõnade kinnituseks hakkas härg nõrgalt möri-sema, ajas end püsti ning põgenes tagasi 
vaatamata ebakindlas traavis, just nagu tunneks ta häbi. Rändurid läksid tule äärde tagasi. Uus 
portsjon hagu elustas kustunud leegi. 

«Mul ei ole enam külm,» ütles Veeda «Ronime künkale.» 

Künka tipp varjas lõkke, põhjamaise öö kahvatud tähed paistsid silmapiiril hajuvate uduste 
kerakestena. 

Läänest ei paistnud mitte midagi, põhja pool, künkanõl-vadel, vilkusid mingisuguste tulede 
vaevu märgatavad read: lõunas, samuti väga kaugel, põles karjakasvatajate vaatlustorni hele 
täht. 

«Täbar lugu, tuleb öö läbi kõmpida ... » pomises Dar Ve-ter. 

«Ei, ei, vaadake!» Ja Veeda näitas itta, kus oli ootamatult süttinud neli ruudukujuliselt 
paiknevat tuld. Nendeni ei olnud rohkem kui paar kilomeetrit. Märkinud tähtede järgi suuna, 


läksid nad alla lõkke juurde. Veeda Kong seisatas viivuks süte tuhmi leegi ees, nagu püüaks ta 
midagi meelde jätta. 

«Hüvasti, meie kodu ... » ütles ta mõtlikult. «Nomaadidel olid arvatavasti kogu aeg niisugused 
eluasemed — ebakindlad ja lühiajalised. Ja minust sai täna tolle ajastu naine.» 

Ta pöördus Dar Veteri poole ja pani käe usaldavalt tema kaela ümber. 

«Ma tundsin täna nii teravat vajadust kaitse järele!... Ma ei kartnud, ei! Kuid näib, et see oli 
mingisugune ahvatlev alistumine saatusele .. .» 

Veeda pani käed kukla taha ning ajas end tule ees nõtkelt sirgu. Tema tuhmunud silmad 
omandasid hetk hiljem taas oma trotsliku läike. 

«Olgu siis, juhtige ... kangelane!» Madala hääle toon muutus ebamääraselt mõistatuslikuks ja 
õrnaks. 

Rohulõhnadest täidetud valge öö elas: kostis väikeste loomade sahistamist, öölindude karjeid. 
Veeda ja Dar Ve-ter sammusid ettevaatlikult, kartes nähtamatusse urgu või kuivanud 
maapinna lõhesse kukkuda. Stepirohu kõrred libisesid üle pahkluude. Niipea kui stepis 
ilmusid nähtavale põõsaste tumedad kogud, hakkas Dar Veter teraselt ringi vaatama. 

Ä/eeda puhkes tasakesi naerma. 

«Võib-olla oleksime pidanud akumulaatori ja kaabli kaasa võtma?» 

«Te olete kergemeelne, Veeda,» vastas Dar Veter heasüdamlikult, «rohkem, kui ma arvasin!» 
Noor naine muutus järsku tõsiseks. «Ma sain liiga tugevasti tunda teie kaitset. .. » 

Ja Veeda hakkas kõnelema — õigemini valjusti mõtlema oma ekspeditsiooni edaspidisest 
tegevusest. Tööde esimene etapp stepikurgaanidel oli lõppenud, tema kaastöötajad endistele 
töödele naasnud või uutele tegevusaladele siirdunud. Kuid Dar Veter ei olnud endale veel teist 
tööd valinud. Ta oli vaba ja võis armsamale järgneda. Nendeni jõudnud teadete järgi 
otsustades edenes Mveri Massi töö hästi. Isegi kui see oleks halvasti edenenud, poleks 
Nõukogu ikkagi Dar Veterit niipea jälle samale kohale määranud. Ringi ajastul ei peetud 
kasulikuks inimesi kaua aega ühel ja samal töökohal hoida. Nürines kõige väärtuslikum — 
loov inspiratsioon, ja alles pärast pikka vaheaega võis endisele tegevusalale tagasi pöörduda. 
«Kas meie töö ei tundunud pärast kuueaastast suhtlemist kosmosega tühine ja monotoonne?» 
Veeda selge ja tähelepanelik pilk otsis tema pilku. 

«See töö ei ole sugugi tühine ega ühetooniline,» vaidles Dar Veter vastu, «kuid ta ei võimalda 
mulle seda pinget, millega ma harjunud olen. Ma muutun heasüdamlikuks ja liiga rahulikuks, 
just nagu ravitaks mind siniste unenägudega!» 

«SinisteAa? . . .» küsis Veeda ja tema hingamispaus ütles Dar Veterile rohkem kui pimedas 
nähtamatu puna põskedel. 

«Ma jätkan uurimist kaugemal lõuna pool,» katkestas Veeda iseennast, «aga mitte enne, kui 
on kogunenud uus grupp vabatahtlikke kaevajaid. Seniks sõidan merealustele 
kaevamistöödele, seltsimehed kutsusid mind appi.» 

Dar Veter mõistis ja ta süda hüppas rõõmust. Kuid järgmisel hetkel peitis ta oma tunded 
sügavale südamepõhja ning ruttas Veedale appi, küsides rahulikult: 

«Te mõtlete veealuse linna väljakaevamisi Sitsiiliast lõuna pool? Ma nägin Atlantise Palees 
sealt pärinevaid suurepäraseid esemeid.» 

«Ei, praegu töötame Vahemere idaosa ja Punase mere kallastel ning India rannavetes. Otsime 
vee all säilinud kultuuriaardeid, alates kreeta-india kultuurist ja lõpetades Tumeda aja 
saabumisega.» 

«Sellest, mis tsivilisatsioonisaarekeste hukkumise ajal uute, barbaarselt värskete, harimatute 
ja hoolimatute jõudude pealetungil merepõhja peideti, aga sagedamini lihtsalt sinna paisati — 
sellest saan ma aru,» ütles Dar Veter 

mõtlikult, valkjashalli lagendikku endist viisi silmas pidades. «Saan aru ka muinaskultuuri 
suurest hävingust, kui antiiksed riigid, mis olid tugevasti seotud loodusega, osutusid 
võimetuks maailmas midagi muutma, üha vastikumast orjapidamisest ja ühiskonna 
parasiteerivast ladvikust jagu saama.» 

«Ja inimesed vahetasid antiikaja orjuse keskaegse feodalismi ning religiooniöö vastu,» lisas 
Veeda. «Kuid mis teile siis arusaamatuks on jäänud?» 

«Mul on lihtsalt puudulik ettekujutus kreeta-india kultuurist.» 

«Te ei tunne uusi uurimusi. Selle kultuuri jälgi on nüüd leitud tohutult maa-alalt Ameerikast 
üle Kreeta, Kesk-Aasia lõunaosa ja Põhja-India kuni Lääne-Hünani.» 

«Ma ei teadnud arvatagi, et juba nii iidsetel aegadel võis olla samasuguseid kunstiaarete 
salakambreid nagu Kartaagos, Kreekas või Roomas.» 

«Kui sõidate minuga kaasa, siis näete,» ütles Veeda tasa. 

Dar Veter kõndis vaikides tema kõrval. Algas pikaldane tõus. Nad olid seljandiku harjani 
Jõudnud, kui Dar Veter äkki peatus. 

«Tänan kutse eest, ma sõidan .. .» 

Veeda pööras pisut umbusklikult pead, kuid tema kaaslase silmad olid põhjamaise öö 
hämaruses tumedad ja läbitungimatud. 

Teisel pool seljandikku paistsid tuled juba üsna lähedalt. Polariseerivates kuplites lambid ei 
hajutanud kiiri ja näisid seetõttu olevat kaugemal, kui nad tegelikult olid. Koondatud 
valgustus oli öise töö tunnuseks. Kõrgepinge-voolu undamine muutus tugevamaks. Kõrgete 
helesiniste lampide all läikisid hõbedaselt ažuursete talade kontuurid. Hoiatav ulgumine 
sundis neid peatuma — tõkkerobot oli tööle hakanud. 

«Hädaohtlik, minge vasakult, ärge lähenege postide joonele!» käratas nähtamatu 
valjuhääldaja. 

Nad pöördusid kuulekalt valgete rändmajade rühma poole. 

«Ärge vaadake välja poole!» jätkas hoolitsev automaat. 

Kahe majakese uksed avanesid üheaegselt, tumedale teele langesid kaks ristuvat valgusvihku. 
Salk mehi ja naisi tervitas teelisi rõõmsalt, avaldades imestust nii algelise liikumisviisi üle, 
pealegi veel öösel. 

Gaasist ja elektrist küllastatud aromaatse vee ristuvad joad kitsas kabiinikeses ning punkt- 
elektrilahenduste lõbus mäng nahal olid vaiksete rõõmude lätteks. 

Värskendatud rändurid kohtusid laua ääres. 

«Veter, armas, me sattusime ametivendade juurde!» 

Veeda valas kuldkollast jooki kitsastesse pokaalidesse, mis kohe külmast higiseks tõmbusid. 
«Siin on «kümme toonust»!» sirutas Dar Veter lõbusalt käe oma pokaali järele. 
«Härjavõitleja, te metsistute stepis,» hakkas Veeda protesteerima. «Mina räägin huvitavaid 
uudiseid, teie aga mõtlete ainult toidule!» 

«Siin toimuvad väljakaevamised?» lõi Dar Veter kahtlema. 

«Ainult mitte arheoloogilised, vaid paleontoloogilised. Uuritakse kahesaja miljoni aasta 
vanuseid loomafossiile permi ajastust. Mina värisen põnevusest meie viletsate tuhandete 
JUUTCES ... » 

«Uuritakse kohe, ilma kaevamata? Kuidas nii?» 

«Jah, kohe. Aga kuidas seda tehakse, seda ma veel ei tea.» 

Üks laua ääres istuvatest paleontoloogidest, kollase näoga kõhetu mees, segas end kõnelusse: 
«Meie grupp vahetab kohe teise välja. Ettevalmistused lõpetati äsja ning me asume 
läbivalgustamisele!» 

«Lühilainelise kiirgusega?» taipas Dar Veter. 


«Kui te väga väsinud ei ole, soovitan vaatama tulla. Homme hakkame välja edasi nihutama ja 
see ei paku huvi.» 

Veeda ja Dar Veter olid rõõmuga nõus. Külalislahked peremehed tõusid lauast ja viisid nad 
naabermajja. Seal rippusid niššides kaitseülikonnad, igaühe kohal indikaatori numbrilaud. 
«Meie võimsad torud tekitavad väga tugeva ionisat-siooni,» ütles vabandaval toonil 
pikakasvuline, pisut vimmas naine, kes aitas Veedat tihedast riidest ülikonda ja läbipaistvasse 
kiivrisse rõivastuda ning kinnitas ta seljale patareid. 

Iga väike küngas stepi ebatasasel pinnal paistis polari-seeritud valguses ebaloomulikult 
selgelt. Peenikeste lattidega piiratud ruudukujulise väljaku kontuuri tagant kostis tumedat 
oigamist. Maapind pundus, pragunes ja varises lehtrina sisse; lehtri keskelt kerkis üles 
teravaotsaline 

läikiv silinder. Selle poleeritud seinte ümber keerdus vint, esiosas pöörles keerukas sinkjast 
metallist elektrifrees. Silinder tõusis lehtri servale, pöördus, näidates enda taga kiiresti 
välkuvaid labasid, ning hakkas lehtrist mõne meetri kaugusel uuesti maasse kaevuma, pistes 
oma poleeritud nina peaaegu püstloodselt maa sisse. 

Dar Veter märkas, et silindri järel venib kaks kaablit — üks isoleeritud, teine paljast metallist, 
läikiv. Veeda puudutas meest käisest ja osutas ettepoole, magneesiun-lattidest piirdeaia taha. 
Seal tungis maa seest välja teine samasugune silinder, pöördus samasuguse liigutusega 
vasakule ja kadus taas, sukeldudes maasse nagu vette. 

Kollase näoga mees andis märku, et nad kiirustaksid. 

«Ma tundsin ta ära,» sosistas Veeda ees liikuvale grupile järele jõudes. «See on paleontoloog 
Ljao Lan, kes lahendas küsimuse Aasia mandri asustusest paleosoilises aegkonnas.» 

«On ta päritolult hiinlane?» küsis Dar Veter, kellele meenus õpetlase veidi viltuste 
pilusilmade tume pilk. «Häbi tunnistada, kuid ma ei tunne tema töid.» 

«Ma näen, et te olete paleontoloogiaga vähe tuttav,» tähendas Veeda. «Teiste tähemaailmäde 
paleontoloogiat tunnete vist paremini.» 

Dar Veteri vaimusilma eest vilksatasid mööda loendamatud eluvormid, miljonid kummalised 
skeletid mitmesuguste planeetide kivimimassiivides — möödunud aegade mälestusmärk, mis 
on kätketud iga asustatud planeedi ladestutesse. Mälestusmärk, mis on looduse enda loodud ja 
seniks jäädvustatud, kuni ilmub mõtlev olend, kes on suuteline unustatut mitte ainult meelde 
tuletama, vaid ka taastama. 

Nad jõudsid väikesele platvormile, mis oli kinnitatud järsu sõrestikulise poolkaare tippu. 
Keset põrandat asetses suur tuhm ekraan. Kõik kaheksa inimest istusid vaikivas ootuses 
madalatele pinkidele ekraani ümber. 

««Mutid» lõpetavad kohe,» hakkas rääkima Ljao Lan. «Magu te juba taipasite, õmblevad nad 
kivimikihid palja kaabliga läbi ja koovad metallvõrgu. Väljasurnud loomade skeletid lamavad 
kohevas liivakivis neljateistkümne meetri sügavuses. Allpool, seitsmeteistkümne meetri 
sügavuses, asetseb tugevate induktoritega ühendatud metallvõrk. See tekitab peegeldava välja, 
mis heidab röntgenikiired ekraanile, millele siis ilmub kivistunud luude kujutis.» 

Kaks suurt metallkera pöördusid massiivsetel alustel. Prožektorid süttisid, sireenide ulgumine 
kuulutas hädaohtu. Miljonivoldine alalisvool levitas osooni värskust ning pani kõik klemmid, 
isolaatorid ja ripatsid helesiniselt särama. 

Ljao Lan näis päris hooletult juhtimispuldi nuppe keeravat ja suruvat. Suur ekraan hakkas üha 
tugevamini helendama, tema sügavuses aga ujusid pikkamisi mööda mingisugused ähmased 
kontuurid, mis olid vaateväljas siia-sinna laiali paisatud. Liikumine lakkas, suure laigu 
hajusad piirjooned võtsid peaaegu kogu ekraani enda alla, muutusid teravamaks. 

Veel mõned manipulatsioonid juhtimispuldil, ja vaatajate ette ilmus uduses kumas tundmatu 
olendi skelett. Laiad küünistega käpad olid kere alla konksu tõmmatud, pikk saba rõngasse 


kooldunud. Torkasid silma haruldaselt paksud ja massiivsed luud, laiade otstega ja köprudega 
võimsate lihaste kinnitamiseks. Suletud lõugadega koljul olid näha suured esihambad. Ülalt 
vaadatuna näis ta konarliku, songitud pinnaga ränga luurahnuna. Ljao Lan muutis 
fookusekaugust ja suurendust. Nüüd võttis kogu ekraani enda alla selle muistse roomaja pea, 
kes oli vege-teerinud kahesaja miljoni aasta eest siin voolanud jõe kai-13.std 

Ajukolju koosnes vähemalt kahekümne sentimeetri paksustest luudest. Silmakoobaste kohal 
kõrgusid luuharjad, samasugused harjad katsid pealt oimulohke. Kuklapiirkon-nas kerkis 
kõrge koonus tohutu kiirusilma-avaga. Ljao Lan tõi kuuldavale valju vaimustusohke. 

Dar Veter vaatas üksisilmi selle muinaseluka kohmakat, rasket luustikku. Lihastejõu 
kasvamine oli suurendanud luude koormust ja põhjustanud nende paksenemise, skeleti 
suurenenud raskus aga oli nõudnud lihaste uut tugevnemist. Niisugune võrdeline sõltuvus 
arhailistes organismides oli paljude loomade arengutee väljapääsmatusse ummikusse viinud, 
kuni mingisugune tähtis füsioloogiline täiustus võimaldas vanad vastuolud kõrvaldada ja 
uuele evolutsiooniastmele tõusta. Näis uskumatu, et säärased olendid võisid seista ühes reas 
inimese esivanematega — inimese, kelle ilus keha võimaldab nii hämmastavat liikuvust ja 
liigutuste täpsust. 

Dar Veter silmitses tugevaid kulmukaari, mis väljendasid permi ajastu roomaja nüri 
metsikust, ja nägi selle 

kõrval nõtket Veedat ning tema selgeid silmi targas, elavas näos ... Missugune kohutav 
erinevus elava mateeria ehituses! Ta kõõritas tahtmatult Veeda poole, et tabada tema näojooni 
kiivri all, ja kui ta uuesti ekraani poole pöördus, oli sellel juba teine kujutis. Lai, taldrikuna 
lame paraboolne kolp, mis kuulus kahepaiksele — ürgsele salamandrile, kelle osaks oli 
lamada permi ajastu soode soojas tumedas vees, oodates, kuni midagi söödavat 
haardekaugusele läheneb. Siis — kiire rapsak, laiad lõuad plaksata-vad kokku ... ja jälle 
lõpmatult kannatlik mõttetu lamamine. Miski ärritas Dar Veterit, teda masendasid need 
tunnistajad elu lõpmatult pikast ja karmist evolutsioonist. Ta ajas end sirgu, ja Ljao Lan, kes 
tema hingeseisundit aimas, tegi neile ettepaneku majja puhkama minna. Ääretult uudishimulik 
Veeda kiskus end suure vaevaga vaatlustest eemale, kui nägi, et teadlased ruttavad käivitama 
masinaid elektronfotografeerimiseks ning samaaegseks helisalvestamiseks, et mitte asjatult 
võimsat voolu raisata. 

Peagi heitis Veeda naiste maja võõrastetoas laiale diivanile. Dar Veter uitas veel veidi aega 
maja ees siledal väljakul ja sorteeris mälus muljeid. 

Põhjamaine hommik oli päeva jooksul tolmunud rohu kastega puhtaks pesnud. Alati rahulik 
Ljao Lan pöördus öövahetusest tagasi ja soovitas oma külalistel sõita lähimasse lennubaasi 
«Elfil», väikesel akumulaatorautol. Hüppavate reaktiivlennukite baas asus kõigest sada 
kilomeetrit kagu pool, Trom-Jugani jõe alamjooksul. Veeda palus oma ekspeditsiooniga 
ühendusse astuda, kuid laagris ei olnud küllaldase võimsusega raadiosaatjat. Sellest ajast 
alates, kui meie esivanemad olid raadiokiirguste kahjulikust toimest aru saanud ja range 
režiimi sisse seadnud, vajasid suunatud kiirguse saated märksa keerukamaid seadmed, eriti 
kaugekõnedeks. Peale selle vähenes tunduvalt jaamade arv. Ljao Lan otsustas lähima 
karjakasvatajate vaatlustorniga ühenduse võtta. Niisugused tornid rääkisid omavahel 
suundsaatjate abil ja võisid kõike, mis vaja, oma rajooni keskjaamale teatada. Noor naisprakti- 
kant, kes oli meelsasti nõus «Elfi» juhtima, et seda pärast tagasi tuua, soovitas mööda minnes 
torni juurest läbi sõita: siis võivad külalised ise TVF-i ' kaudu rääkida. Dar 


1 TVF — stereotelevisofon, aparaat kõnede ja ühtlasi ka stereos-koopiüste kujutiste 
edasiandmiseks. (Fantastiline.) 

Veter ja Veeda rõõmustasid. Tugev tuul keerutas teelt kõrvale hõredat tolmu ja sasis 
tütarlapsest autojuhi tihedaid lühikeseks lõigatud juukseid. Sõitjad mahtusid hädavaevalt 
kitsale kolmekohalisele istmele: endise välisjaamade juhataja kogukas keha surus 
teekaaslased kokku. Selgel sinitaeval paistis ähmaselt vaatlustorni peenike siluett. Varsti 
peatus «EIP» torni 'aluse juures. Laialt hargi-tatud metalljalad hoidsid üleval plastmassist 
katust, mille all seisis samasugune «EIf». Keskkohas läbisid katust lifti juhtvardad. Tilluke 
kabiin viis nad ükshaaval elamiskor-rusest mööda torni tippu, kus neid tervitas päevitunud, 
peaaegu alasti noormees. Enesekindla autojuhi ootamatust kohmetusest sai Veeda aru, et selle 
pöetud juustega paleontoloogi taibukusel on palju sügavamad juured... 

Ümmargune kristallseintega toake kõikus märgatavalt ja kerge torn undas ühetooniliselt nagu 
pingule tõmmatud pillikeel. Toa lagi ja põrand olid tumedaks värvitud. Akende all seisid 
kitsad lauad binoklite, arvemasinate ja päevikutega. Üheksakümne meetri kõrguselt võis 
näha tohutu suurt stepiala kuni naabertornide nähtavuspiiri-deni. Siit valvati alatiselt karju 
ning peeti söödavarude arvestust. Roheliste kontsentriliste ringidena asetsesid stepis 
lüpsilabürindid, millest piimakarjad kaks korda päevas läbi aeti. Piim, mis ei läinud hapuks 
nagu Aafrika antiloopidelgi, voolas kokku ja külmus sealsamas maaalustes jahutites ning piim 
säilis väga kaua. Karjade ajamine toimus «Elfide» abil, millega olid varustatud kõik tornid. 
Vaatlejad võisid valvekorra ajal õppida ja seepärast oli enamik neist alles lõpetamata 
haridusega. Noormees viis Veeda ja Dar Veteri keerdtrepist alla elamiskorrusele, mis rippus 
mõned meetrid madalamal risttalade vahel. Siinsetel ruumidel olid helikindlad seinad ja 
rändurid sattusid täielikku vaikusse. Üksnes lakkamatu kõikumine meenutas seda, et tuba 
asus vähimagi ettevaatamatuse jaoks hukatuslikus kõrguses. 

Teine noormees töötas parajasti raadio juures. Tema vastaskõneleja keerukas soeng ja hele 
kleit ekraanil näitasid, et side on loodud keskjaamaga — stepitöötajad kandsid lühikesi 
kergeid töörõivaid. Neiu ekraanil astus ühendusse vööndijaamaga ning peatselt ilmus torni 
TVF-i Veeda Kongi peamise abilise Miiko Eigoro nukker nägu ja väheldane kuju. Tema 
tumedatesse pilusilmadesse, mis sarnanesid L[ao Lani omadega, ilmus rõõmus üllatus ja 

väike suu avanes ootamatusest. Hetk hiljem aga vaatas Veedat ja Dar Veterit kiretu nägu, mis 
ei väljendanud mitte midagi peale asjaliku tähelepanu. Dar Veter läks üles, leidis tütarlapse- 
paleontoloogi päevitunud noormehega elavalt vestlemas ja astus ringrõdule, mis klaasist tuba 
ümbritses. Niiske hommikuvärskus oli ammu loovutanud koha lämbele keskpäevale, mis oli 
minema pühkinud värvide erksuse ja väikesed maapinna konarused. Stepp laotus laia ning 
vabana kuuma puhta taevavõlvi all. Dar Veterile meenus taas tema ähmane igatsus oma 
esivanemate niiske põhjamaa järele. Küünarnukkidega kõikuva rõdu rinnatisele toetudes tajus 
endine välisjaamade juhataja praegu rohkem kui kunagi varem muistsete inimeste unistuste 
täideminekut. Inimkäsi on karmi looduse kaugele põhja nihutanud ja lõunamaa elustav soojus 
on valgunud neile tasandikele, mis kunagi lebasid tardunult külmade pilvede all. 

Veeda Kong tuli kristalltuppa ja teatas, et raadiooperaa-tor lubas neid ise edasi viia. Lühikeste 
juustega tütarlaps tänas ajaloolast pika pilguga. Läbipaistva klaasseina tagant paistis 
sügavasse mõtisklusse tardunud Dar Veteri lai selg. 

«Te olete nii mõttes,» kuulis mees selja tagant Veeda häält. «Võib-olla mõtlete minust?» 

«Ei, Veeda, ma mõtlesin ühele muimnasindia filosoofia teesile. See ütleb, et maailm ei ole 
loodud inimese jaoks ja inimene ise muutub alles siis suureks, kui ta mõistab teise elu — 
looduse elu — täit väärtust ja ilu...» 

«Te ei lõpetanud oma mõtet ja ma ei saanud aru.» 

«Ei lõpetanud küll. Ma lisaksin veel juurde, et üksnes inimesele on antud mõista mitte ainult 
elu ilu, vaid ka selle raskeid, tumedaid külgi. Ja ainuüksi tema on võimeline unistama ning elu 
paremaks tegema.» 


«Ma sain aru,» ütles Veeda tasa ning lisas pärast pikka vaikimist: «Te olete muutunud, 
Veter.» 

«Muidugi olen. Neli kuud teie kurgaanides lihtsa labidaga .raskeid kive ja poolpehkinud palke 
kaevata — see 

paneb tahes-tahtmata elule lihtsamalt vaatama ja tema lihtsad rõõmud saavad armsamaks .. .» 
«Ärge naljatage, Veter,» tõmbus Veeda pilve, «ma räägin tõsiselt. Kui ma teiega tutvusin, oli 
teie käsutuses kogu Maa jõud, te kõnelesite kaugete maailmadega... Seal, oma 
observatooriumides, oleksite võinud, olla antiikrah- 

vaste üleloomulik olend, keda nad jumalaks nimetasid! Siin aga, meie lihtsal tööl koos paljude 
teistega olete ... » Veeda jäi vait. 

«Mis ma siis olen,» päris vestluskaaslane uudishimulikult, «kas suuruse kaotanud? Aga mis te 
siis oleksite öelnud, kui oleksite mind näinud sellena, kes ma olin enne Astrofüüsika Instituuti 
astumist, — Spiraaltee masinistina? On selles samuti vähe suurust? Või viljakogumis- 
masinate mehaanikuna troopikas?» 

Veeda pahvatas heledalt naerma. 

«Ma avaldan teile noore südame saladuse. Kolmanda tsükli koolis olin ma armunud Spiraaltee 
masinisti — temast vägevamat ei osanud ma endale ette kujutada ... Muide, raadiooperaator 
tulebki. Sõidame, Veter!» 

Enne kui lendur Veeda ja Dar Veteri kabiini laskis, päris ta veel kord, kas nende tervis ikka 
tõepoolest lubab hüppava lennuki suurt kiirendust taluda. Ta pidas rangelt eeskirjadest kinni. 
Teistkordse jaatava vastuse saanud, pani lendur mõlemad istuma sügavatesse 
tugitoolidesse hiiglasliku vihmapiisa sarnase aparaadi läbipaistvas ninas. Veeda tundis ennast 
väga ebamugavalt: istmed kallutu-sid ülestõstetud keres tahapoole. Helises signaalgong, või- 
mas vedru paiskas lennuki peaaegu püstloodselt õhku ja Veeda keha süüvis pikkamisi 
sügavasse tugitooli just nagu viskoossesse vedelikku. Dar Veter pööras vaevaliselt pead, et 
Veedale julgustavalt naeratada. Lendur lülitas mootori sisse. Möirgamine, rõhuv raskus terves 
kehas, ja tilgakujuline lennuk hakkas kahekümne kolme tuhande meetri kõrgusel kaart tehes 
kihutama, Näis, nagu oleks kõigest paar minutit möödunud, aga juba astusid rändurid nõtku- 
vate põlvedega Altai-lähedases stepis oma majakeste ees lennukist välja ning lendur viipas 
neile käega, et nad kaugemale läheksid. Dar Veter taipas, et mootor tuleb juba maapinnal sisse 
lülitada. Siin polnud katapulte nagu baasis. Ta ruttas Veedat kaasa tõmmates kerge sammuga 
jooksvale Miiko Eigorole vastu. Naised kaisutasid teineteist nagu pärast pikka lahusolekut. 


V PEATÜKK HOBUNE MEREPÕHJAS 


SOE JA SELGE MERI õõtsutas tasa oma hämmastavalt eredaid rohekassiniseid laineid. Dar 
Veter läks aegamisi kaelani vette ning ajas käed laiali, püüdes libajal põhjal püsida. Üle 
veerjate lainete sädelevasse kaugusse vaadates tundis ta end jälle merega kokku sulavat ja ise 
ääretu stiihia koostisosaks muutuvat. Siia, merre, tõi ta oma ammu ohjeldatud kurbuse. 
Kurbuse, et ta on lahutatud kosmose kaasakiskuvast ülevusest, teadmiste ja mõtete piiritust 
ookeanist, iga elupäeva karmist keskendatusest. Tema elu oli nüüd sootuks teistsugune. 
Kasvav armastus Veeda vastu kaunistas päevi täis harjumatut tööd ning eeskujulikult 
treenitud aju nukrat mõtlemisvabadust. õpilase entusiasmiga süvenes ta ajaloolistesse 
uurimistesse. Tema mõtteis peegelduv aegade jõgi aitas tal elumuutu-sest üle saada. Ta oli 
Veeda Kongile tänulik selle eest, et too korraldas temale omase delikaatsusega vintlennukil 
retke maale, mis on inimese tööga ümber kujundatud. Nagu mere tohutus suuruses, nii ka 
maiste tööde ülevuses muutusid isiklikud kaotused väikeseks. Dar Veter oli leppinud 
paratamatusega, millele inimene alati kõige raskemini alistub... 


Teda hõikas pooleldi lapselik tasane hääl. Ta tundis ära Miiko, lehvitas sellele käega ja heitis 
väikest neiut oodates selili. Neiu viskus tormakalt merre. Tema karmidelt oigimustadelt 
juustelt veeresid alla jämedad piisad, kollakas tõmmu keha aga näis õhukese veekihi all rohe- 
lisena. Nad ujusid kõrvuti päikesele vastu, üksiku tühja saare poole,"mis kerkis musta 
künkana kaldast kilomeetri kaugusel. Kõik Ringi ajastu lapsed kasvatati merel väga headeks 
ujujateks, Dar Veteril aga oli veel ka sünnipärast annet. Alguses ujus ta kiirustamata, kartes, 
et Miiko väsib, 

kuid neiu libises ta kõrval kergelt ja muretult. Miiko osavusest veidi segadusse sattunud, lisas 
Dar Veter kiirust. Ent isegi siis, kui ta kõigest väest kihutama hakkas, ei jäänud Miiko maha, 
tema kena liikumatu näoke aga püsis endiselt rahulikuna. Saare merepoolselt küljelt kostis lai- 
nete tumedat loksumist. Dar Veter pöördus selili, hoogu sattunud neiu aga tegi ringi ja tuli 
tema juurde tagasi. 

«Miiko. te ujute oivaliselt!» hüüdis Dar Veter vaimustusega, tõmbas kopsud õhku täis ja 
hoidis hinge kinni. 

«Ma ujun halvemini kui sukeldun,» tunnistas neiu, ja Dar Veter imestas jälle. 

«Minu esivanemad olid jaapanlased,» jätkas Miiko. «Kunagi oli seal terve niisugune 
suguharu, kus kõik naised olid sukeldujad —. püüdsid pärleid, korjasid söödavaid vetikaid. 
See amet kandus põlvest põlve ja tuhande aasta jooksul saavutasid nad silmapaistva 
meisterlikkuse. Juhuslikult tuli see minus jälle ilmsiks.» 

«Poleks iialgi aimanud... » 

«Et naistuukrite kaugest järeltulijast saab ajaloolane? Meie suguvõsas oli käibel legend. Üle 
tuhande aasta tagasi olevat elanud jaapani kunstnik Janegihara Eigoro.» 

«Eigoro? Nii on ju teie nimi!» 

«Harv juhus meie ajal, kus nimed pannakse lihtsalt meeldiva kooskõla järgi. Muuseas, kõik 
püüavad valida kooskõlad või sõnad selle rahva keelest, kust nad pärinevad. Teie nimi, kui ma 
ei eksi, on tuletatud vene keele tüvedest?» 

«Täiesti õige? Isegi mitte tüvedest, vaid tervetest sõnadest. Uks tähendab kingitust, teine — 
tuult, iili. .. » 

«Oma nime mõtet ma eitea. Aga kunstnik oli tõepoolest olemas. Minu vanavanaisa leidis 
mingisugusest hotupaigast ühe tema pildi. Suure lõuendi — te võite seda minu juures näha; 
ajaloolasele on see huvitav. Sellel on väga eredalt kujutatud rahva karmi ja mehist elu, 
viletsust ja vähenõudlikkust... Kas ujume edasi?» 

«Veel üks hetk, Miiko! Kuidas siis naistuukritega jäi?» 

«Kunstnik armus ühte tuukrisse ja asus jäädavalt suguharu juurde elama. Tema tütred olid 
samuti tuukrid, hankisid samuti kogu eluaeg merest ülalpidamist. Vaadake, kui veider saar — 
ümmargune paak või madal torn, just nagu suhkru tootmiseks.» 

«Suhkru!» turtsatas Dar Veter tahtmatult. «Lapsepõlves ahvatlesid mind niisugused tühjad 
saared. Nad seisavad 

üksildaselt keset merd, nende tumedates kaljudes ja saludes peituvad tundmatud saladused — 
siin võib kohata kõike, mida unelmais tahetakse.» 

Miiko helisev naer oli talle tasuks. Sõnaaher ja alati pisut nukker neiu oli praegu tundmatuseni 
muutunud. Sööstes lõbusalt ja vapralt edasi raskelt loksuvate lainete poole, jäi ta Dar Veterile 
endist viisi suletud ukseks — hoopis erinevalt läbipaistvast Veedast, kelle kartmatus tuli 
pigem erakordsest usaldavusest kui tõelisest sitkusest. 

Otse kalda ääres suurte kaljurahnude vahel kulgesid sügavad veealused koridorid, millest 
päikesekiired läbi tungisid. Need tumedate käsnaküngastega kaetud ja vetika-sametiga 
ääristatud veealused galeriid viisid saare ida-küljele, kust algas tundmatu must sügavik. Dar 


Veter kahetses, et ei olnud Veedalt täpset rannikukaarti võtnud. Mere-ekspeditsiooni parved 
läikisid päikese käes mõne kilomeetri kaugusel läänepoolse neeme juures. Lähemal paistis 
liivane rand, kus praegu viibis Veeda koos seltsimeestega. Täna vahetati masinates 
akumulaatoreid ja kogu ekspeditsioon puhkas. Tema aga andus siin inimtühjade saarte 
uurimise lapsikule kirele. 

Ujujate kohal rippus andesiitkaljude' ähvardav järsak. Kivipankade murrukohad olid värsked: 
hiljutise maavärisemise ajal oli murenenud kaldalõik alla varisenud. Avamere poolt veeresid 
tugevad murdlained. Miiko ja Dar Veter ujusid kaua tumedas vees idakalda ääres, kuni leidsid 
lameda kivinuki, kuhu Dar Veter Miiko üles aitas. 

Häiritud kajakad sõelusid edasi-tagasi, lainete tõuked kandusid andesiitmassi vabisema 
pannes läbi kaljude. Mitte midagi peale palja kivi ja karedate põõsaste, ei vähimatki jälge 
metsloomast või inimesest. 

Ujujad ronisid saare tippu, silmitsesid veidi aega all visklevaid laineid ja pöördusid tagasi. 
Ülal levitasid lõhedes kasvavad põõsad mõrkjat lõhna. Dar Veter sirutas end soojal kivil, 
silmitsedes laisalt vett kaljunuki lõunaküljel. 

Miiko kükitas üsna kalju serval ning püüdis all midagi näha. Siin polnud kaldajoome ega 
hunniKusse kuhjunud kive. Peaaegu vertikaalne järsak rippus tumeda, õlitaolise vee kohal. 
Pimestav päikeselõõm ääristas järsaku serva. 


' Andesiitkaljud - laavataolistest vulkaanilistest . kivimitest koosnevad kaljud. 

Seal, kus kaljust äralõigatud vaigus püstloodselt selgesse vette tungis, virvendas ähmaselt 
tasane hele liivapõhi. 

«Mida te seal näete, Miiko?» 

Mõtteist haaratud neiu ei vastanud kohe. 

«Ei midagi. Teid veetlevad tühjad saared, mind aga merepõhi. Ka mulle näib, et sealt võib 
alati huvitavaid asju leida, midagi avastada.» 

«Miks te siis stepis töötate?» 

«See ei ole lihtne. Meri on mulle nii suureks rõõmuks, et ma ei saa kogu aeg temaga koos 
olla. Ei tohi alatihti lesmmikmuusikat kuulata — nii on ka merega. See-eest on kohtumised 
temaga väga kallid ... » 

Dar Veter noogutas jaatavalt. 

«Kas sukeldume sinna?» Ta näitas valget virvendust sügavikus. 

Miiko kergitas juba niigi kõrgeid kulme. «Kas te suudate? Siin on vähemalt kakskümmend 
viis meetrit — see on ainult vilunud sukelduja jaoks... » «Teen proovi... Aga teie?» 

Vastuse asemel tõusis Miiko püsti, valis ringi vaadates suure kivi ja tassis selle kaljuservale. 
«Kõigepealt laske minul proovida. Kiviga sukeldumine käib küll mu reeglite vastu, aga seal 
võib olla mingi voolus — põhi on väga puhas... » 

Neiu tõstis käed üles, painutas keha ettepoole, ajas end siis sirgu ja, kallutas tahapoole. Dar 
Veter jälgis tema hingamisliigutusi, et neid järele teha. Miiko ei lausunud enam sõnagi. Pärast 
mõningaid harjutusi haaras ta kivi sülle ja viskus tumedasse veekeerisesse nagu kuristikku. 
Dar Veterit valdas ärevus, kui üle minuti oli möödunud, aga vaprast neiust polnud jälgegi. Ta 
hakkas omakorda raskuseks kivi otsima, taibates, et tema peab võtma endale hulga suurema. 
Vaevalt sai ta neljakümneküose andesiidi-tüki üles tõsta, kui Miiko nähtavale ilmus. Neiu 
hingeldas ja näis tublisti väsinud olevat. 

«Seal... Seal on ... hobune,» lausus ta vaevaliselt. 

«Mis asi? Missugune hobune?» 

«Määratu suur hobusekuju ... seal, looduslikus orvas. Ma vaatan kohe täpselt järele.» 
«Miiko. see on raske. Ujume tagasi, võtame sukeldumis-aparaadid ja paadi.» 


«Oi, ei! Ma tahan ise, kohe praegu! Sellest tuleb minu, aga mitte aparaadi võit. Pärast 
kutsume teised.» 

«Ainult mina tulen teiega kaasa!» Dar Veter haaras oma kivi. Miiko muigas. 

«Võtke väiksem, vaat niisugune. Ja kuidas hingamisega jääb?» 

Dar Veter tegi harjutused sõnakuulelikult ära ja sööstis kivi käes hoides merre. Vesi lõi talle 
näkku, pööras teda seljaga Miiko poole, rõhus rinda, tekitas kõrvades tuima valu. Lihaseid 
pingutades ja lõualuid kokku surudes sai ta sellest võitu. Jahe hahkjas hämarus tihenes 
allpool, rõõmus päevavalgus kustus kiiresti. Sügavuse külm vaenulik jõud võttis võimust, pea 
läks uimaseks, silmadel hakkas valus. Järsku riivas Miiko kindel käsi tema õlga ja ta jalad 
puudutasid tihket, tuhmilt sätendavat liiva. Pööranud vaevaliselt kaela Miiko viipe suunas, 
taandus ta äkki, laskis kivi ootamatusest käte vahelt lahti — ja kerkis otsemaid üles. Ta ei 
mäletanud, kuidas ta punases udus midagi nägemata, kramplikult hingeldades veepinnale 
jõudis... Veidi aja pärast veealuse surve tagajärjed kadusid ja nähtu elustus mälus. Üksainus 
silmapilk, aga kui palju üksikasju jõudsid silmad tähele panna ja aju meelde jätta! 

Tumedad kaljud liitusid ülal gigantseks teravakaareli-seks võlviks, mille all seisis 
hiiglahobuse raidkuju. Mitte ühtki vetikat ega merikarpi ei olnud kuju poleeritud pinna külge 
kleepunud. Tundmatu skulptor oli tahtnud väljendada eelkõige jõudu. Ta oli suurendanud kere 
esiosa, laiendanud niigi juba päratut rinda, kergitanud kõrgele üles järsult kumera kaela. 
Ülestõstetud vasaku esijala munajas põlveliiges oli otse vaataja poole pööratud, tohutu kabi 
aga puudutas peaaegu rinda. Kolm teist jalga näisid pingutusega pinnasest lahti tõukuvat, 
mistõttu kolossaalne hobune kõrgus vaataja kohal, otsekui rõhudes teda oma muinasjutulise 
vägevusega. Lakk tuli järsul kaelakaarel nähtavale sakilise harjana, pea toetus peaaegu 
rinnale, silmad aga vaatasid langetatud lauba alt kurjakuulutava tigedusega, mis väljendus ka 
kivikoletise väikestes lingus kõrvades. 

Miiko ei muretsenud enam Dar Veteri pärast, jättis ta lamedale kaljule lebama ning sukeldus 
uuesti. Lõpuks väsis neiu suurde sügavusse sukeldumisest ja oma leiu nautimisest. Ta istus 
Veteri kõrvale ja vaikis kaua,, kuni normaalne hingamine taastus. 

«Huvitav, kui vana see kuju võiks olla?» küsis Miiko iseendalt mõtlikult. 

Dar Veter kehitas õlgu. Talle meenus, mis teda kõige rohkem imestama oli pannud. 

«Miks hobusekuju ei ole sugugi vetikatesse või meri-karpidesse kasvanud?» 

Miiko pöördus hoogsalt tema poole. 

«Jajah! Ma tean niisuguseid leide. Need olid kaetud erilise seguga, mis takistab elusolendite 
külgekasva-mist. Kuju on siis pärit ligikaudu KMa viimase sajandi lõpust.» 

Ranna ja saare vahel ilmus meres nähtavale ujuja. Lähedale jõudes kergitas ta end veest välja 
ning viipas tervituseks kätega. Dar Veter tundis ära Mven Massi laiad õlad ja tumeda läikiva 
naha. Peagi ronis pikk must kogu kivile ja uue välisjaamade juhataja märjal näol lõi särama 
aval heasüdamlik naeratus. Ta tegi kiiresti väikesele Miikole kummarduse ja tervitas vaba 
žestiga Dar Veterit. 

«Me tulime üheks päevaks koos Ren Boziga teilt nõu paluma.» 

«Ren B0z?» 

«Füüsik Teadmiste Piiride Akadeemiast.» 

«Ma tunnen teda veidi. Ta uurib ruumi ja välja vastastikuste suhete probleeme. Kuhu te ta siis 
jätsite?» 

«Kaldale. Ta ei oska ujuda, igatahes mitte nii nagu teie... » 

Kerge laksatus katkestas Mven Massi jutu. 

«Ma ujun kaldale, Veeda juurde!» hüüdis Miiko veest. 

Dar Veter naeratas neiule sõbralikult. 


«Ujub koos oma avastusega!» seletas ta Mven Massile ning 'utustas veealuse hobuse 
leidmisest. 

Aafriklane kuulas teda hajameelselt. Tema pikad sõrmed kobasid lõuga. Ta pilgust luges Dar 
Veter rahutust ja lootust. 

«Teid häirib midagi tõsist? Miks te siis'viivitate?» 

Mven Mass haaras ettepanekust kinni. Ta istus kaljuservale sügaviku kohal, mis varjas 
saladuslikku hobust, ning rääkis oma ränkadest kõhklustest. Tema kohtumine Ren Boziga ei 
olnud juhuslik. Nägemus Tuukani Epsiloni imekaunist maailmast ei lahkunud temast kunagi. 
Tollest ööst alates oli tärganud unistus läheneda sellele maailmale, ükskõik mis viisil läbida 
koletu vahemaa. Et teate, signaali või pildi saatmise ja saamise vahel ei oleks 

inimelule kättesaamatut kuuesaja-aastast vahemikku. Tunnetada tolle imekauni ja meile nii 
lähedase elu tukset, sirutada käsi vendadele üle kosmose põhjatuse. Mven Mass koondas kõik 
jõud selleks, et tutvuda lahendamata küsimustega ja lõpetamata katsetega, mida juba terve 
aasta-tuhande'jooksul oli tehtud ruumi kui mateeria funktsiooni uurimisel. Selle probleemi 
uurimisel, mille lahendusest unistas Veeda Kong ööl, mil ta esmakordselt esines Suurele 
Ringile... 

Teadmiste Piiride Akadeemias seisis taoliste uurimistööde eesotsas Ren Boz, noor füüsik- 
matemaatik. Tema kohtumine Mven Massiga ja sellele järgnenud sõprus olid ühiste 
püüdlustega ette määratud. 

Nüüd arvab Ren Boz, et probleemi uurimisega on jõutud võimaluseni korraldada eksperiment. 
Katset, samuti nagu kõiki teisigi kosmiliste suurustega seotud katseid, ei saa läbi viia 
laboratoorsel teel. Küsimuse suurejoonelisus nõuab ka suurejoonelist eksperimenti. Ren Boz 
on jõudnud otsusele, et katse tuleb sooritada välisjaamade kaudu kogu Maa 
energiaressurssidega, kaasa arvatud ka O-energia reservjaam Antarktises. 

Dar Veter aimas hädaohtu, kui ta teraselt Mven Massi põlevaid silmi ja värisevaid 
ninasõõrmeid vaatas. 

«Teil on tarvis teada, mida mina teeksin?» esitas ta rahulikult otsustava küsimuse. 

Mven Mass noogutas ja tõmbas keelega üle kuivanud huulte. 

«Mia ei korraldaks katset,» hääldas Dar Veter iga sõna selgelt, ignoreerides muregrimassi 
aafriklase näol, mis vähem tähelepanelikule vestluskaaslasele märkamatult silmapilgu vältel 
vilksatas ja kadus. 

«Seda ma arvasin!» pääses jviven Massi suust. 

«Miks te siis minu nõuannet nii tähtsaks pidasite?» 

«Mulle näis, et me suudame teid veenda.» 

«Mis siis ikka, eks proovige! Ujume seltsimeeste juurde. Nad seavad kindlasti valmis 
sukeldumisaparaate hobuse vaatamiseks!» 

VeeTla laulis kahe võõra naisehääle saatel. 

Ujujaid nähes tegi ta kutsuva liigutuse, painutades lapselikult mõlema käe sõrmi. Laul vaikis. 
Dar Veter tundis ühes naises ära Evda Nalli. Esmakordselt nägi ta teda ilma valgete 
arstiriieteta. Ta pikakasvuline nõtke kogu eraldus teiste hulgast alles päevitamata lumivalge 
naha 

tõttu. Kuulsal psühhiaatril oli viimasel ajal nähtavasti väga palju tööd olnud. Evda 
sinakasmustad, keskelt lahku kammitud juuksed olid meelekohtadel üles tõstetud. Kõrged 
sarnad pisut lohkuvajunud põskede kohal rõhutasid tema mustade teraste silmade piklikku 
lõiget. Nägu meenutas millegagi muistset egiptuse sfinksi — seda, mis väga vanadest 
aegadest saadik on seisnud kõrbe serval, Maa kõige vanema riigi valitsejate püramiid- 


hauakambrite juures. Nüüd, kümme sajandit pärast kõrbe kadumist, mühisevad liival viljakad 
salud, sfinks ise aga on kaetud klaaskupliga, mis ei varja tema ajahambast puretud näo lõhke. 
Dar Veterile meenus, et Evda Nall põlvneb kas peruu-lastest või tšiillastest. Ta tervitas teda 
muistsete LõunaAmeerika päikesekummardajate kombe kohaselt. 

«Ajaloolaste juures töötamine on teile kasuks tulnud,» ütles Evda. «Tänage Veedat... » 

Dar Veter ruttas oma armsa sõbra poole pöörduma, ent Veeda võttis tal käest kinni ja viis 
võhivõõra naise juurde. 

«See on Tšara Nandi! Me kõik oleme siin tema ja kunstnik Kart Sani külalisteks, sest nad 
elavad sellel kaldal juba kuu aega. Nende rändstuudio asub lahesopis.» 

Dar Veter sirutas käe noorele naisele, kes vaatas teda oma suurte sinisilmadega. Ta hing jäi 
viivuks kinni — selles naises oli midagi, mis teda kõigist teistest eraldas. Ta seisis Veeda 
Kongi ja Evda Nalli vahel, kelle tugevast intellektist ja pikaajalise uurimistöö distsipliinist 
peenenenud ilu siiski kahvatas võõrast hoovava ebaharilikult jõulise kauniduse ees. 

«Teie nimi sarnaneb mõneti minu omaga,» sõnas Dar Veter. 

Võõra väikese suu nurgad väratasid allasurutud muigest. 

«Nagu teie isegi sarnanete minuga.» 

Dar Veter vaatas üle tema tiheda, läikiva ja kergelt lokkis musta juuksekuhila ning naeratas 
avalalt Veedale. 

«Veter, te ei oska naistele komplimente öelda,» lausus Veeda kavalalt, pead viltu kallutades. 
«Kas seda on tõesti veel tarvis nüüd, kus on kadunud vajadus petmise järele?» 

«On tarvis,» segas vahele Evda Nall. «Ja see vajadus ei kao iialgi?» 

«Oleksin rõõmus, kui mulle lähemalt selgitataks,» tõmbus Dar Veter kergelt pilve. 

«Kuu aja pärast pean ma Murede ja Rõõmude Akadeemias sügisese kõne ja selles on palju 
juttu vahetute emotsioonide tähtsusest... » Evda noogutas lähenevale Mven Massile. 
Aafriklane tuli oma tavalisel mõõdukal ja käratul sammul. Dar Veter pani tähele, et Tšara 
tõmmud põsed lõid kuumas punas lõkendama, just nagu oleks naise keha küllastav päike 
ootamatult läbi päevitunud naha paistma hakanud. Mven Mass tegi ükskõikse kummarduse. 
«Ma toon Ren Bozi siia. Ta istub seal, kivi otsas.» 

«Lähme tema juurde,» tegi Veeda ettepaneku, «ja ühtlasi Miikole vastu. Ta jooksis aparaate 
tooma. Tšara Nandi, kas tulete kaasa?» 

Tütarlaps vangutas pead. 

«Mu käskija tuleb. Päike on juba üsna madalal ja varsti algab töö ... » 

«Poseerida on vist raske?» küsis Veeda. «See on tõeline kangelastegu! Mina küll ei suudaks.» 
«Ka mina mõtlesin, et ei suuda. Aga kui kunstniku idee sind haarab, siis hakkad ise 
loomingust osa võtma. Otsid kuju kehastust omaenda kehas.. Igas liigutuses, igas painutuses 
on tuhandeid nüansse! Tabada neid nagu lendu tõusvaid muusikahelisid . .. » 

«Tšara, te olete kunstniku jaoks tõeline leid!» 

«On leid!» katkestas Veedat vali bassihääl. «Ja kuidas ma ta leidsin! Uskumatu!» Kunstnik 
Kart San raputas ülestõstetud vägevat rusikat. Tuul sasis tema heledaid juukseid, tuuldunud 
nägu lõi punetama. 

«Saatke meid, kui teil aega on,» palus Veeda, «ja jutustage.» 

«Ma olen vilets jutustaja. Kuid see on siiski huvitav. Ma tunnen huvi muinasajal kuni KMa-ni 
elanud mitmesuguste rassitüüpide rekonstrueerimise vastu. Pärast seda kui mu maal 
«Gondvaana tütar» suure menu osaliseks sai, tekkis mul kirglik soov taastada teine rassitüüp. 
Kehaline ilu on rassi parim eneseväljendus terve, karske põlvkonna kaudu. Muistsel ajal oli 
igas rassis oma viimistlus, oma ilumäär, mis oli välja kujunenud juba metsluse tingimustes. 
Nii arvame meie, kunstnikud, keda peetakse kultuuri tippudest mahajäänuks... On alati 
peetud, arvatavasti juba kiviaja koobastest peale. Noh, näete, ma räägin hoopis millestki 
muust... Ma kavandasin maali «Teetise 

tütar» ehk teisiti «Vahemere tütar». Mind hämmastas muistse Kreeka, Kreeta, Ees-Aasia, 
Ameerika ja Polüneesia müütides see, et jumalad tulid merest. Mis võib olla kaunim helleeni 
müüdist Afrodite, muistsete kreeklaste armastuse ja ilu jumalanna kohta! Juba nimi ise: 
Afrodite Anadiomene — vahust sünnitatud, merest tõusnud... Sündinud vahust, silitatud öise 
mere kohal vilkuvate tähtede valgusest — missugune rahvas on midagi poeetilisemat välja 
mõtelnud! ... » 

«Tähevalgusest ja merevahust,» kuulis Veeda Kong Tšara sosinat ning vaatas tütarlast vargsi. 
Tšara tugev, otsekui puust või kivist tahutud profiil kõneles muistsetest rahvastest. Väike, 
sirge Ja pisut ümar nina, veidi tahapoole kalduv laup, tugev lõug, peaasjalikult aga suur 
vahemaa nina ja kõrva vahel — kõik antiiksete Vahemere rahvaste iseloomulikud jooned olid 
Tšara näos kajastust leidnud. 

Veeda silmitses teda märkamatult pealaest jalatallani ja mõtles, et temas on kõik natuke 
«liiga». Liiga sile nahk, liiga peenike piht, liiga laiad puusad... Ja hoiab oma keha rõhutatult 
sirgelt — selle tõttu kerkib ta tugev rind liiga esile. Võib-olla on kunstnikul vaja just midagi 
sellist, tugevasti väljendatut? 

Nende teed tõkestas kiviseljandik ning Veeda muutis oma äsjast ettekujutust. Tšara Nandi 
hüppas ebatavalise kergusega kivilt kivile, just nagu tantsides. 

«Tema soontes voolab kahtlemata india verd,» jõudis Veeda otsusele. «Hiljem küsin ... » 
««Teetise tütre» loomiseks,» jätkas kunstnik, «oli mul vaja merega lähemat sõprust sobitada, 
temaga koduneda, sest minu kreetianna pidi tulema merest nagu Afrodite, kuid nii, et igaüks 
sellest aru saaks. Kui ma «Gondvaana tütart» maalida kavatsesin, töötasin kolm aastat 
metsajaa-mas Ekvatoriaal-Aafrikas. Kui maal oli valmis, asusin mehaanikuna postiglisserile 
ja vedasin kaks aastat Atlandi ookeanil posti kõigile neile kalapüügijaamadele ning valgu- ja 
soolatehastele, mis seal hiiglaslikel metallparve-del ujuvad. 

Ühel õhtul juhtisin oma paati Atlandi ookeani keskosas, Assooridest lääne pool, kus 
vastuhoovus põhjahoovusega ühineb. Seal liiguvad alati suured lained — reastikku, üksteise 
järel. Mu glisser viskus kord madalate pilvede alla, kord kukkus täie hooga lainetevahelisse 
kuristikku. Kruvi 

möirgas, ma seisin kõrgel sillal tüürimehe kõrval. Ja äkitselt — ma ei unusta seda iialgi!... 
Kujutlege vastutormavat lainet, mis on kõikidest teistest kõrgem. Selle määratu laine turjal, 
otse madalate ja tihkete pärlroosade pilvede all seisis pronkspunaseks päevitunud tütarlaps ... 
Laine veeres hääletult ja tütarlaps lendas väljendamatult uhkena oma üksinduses keset ääretut 
ookeani. Minu glisser sööstis üles ja me kihutasime tütarlapsest mööda. Ta viipas meile 
tervituseks käega. Siis nägin ma, et ta seisis latal — teate küll, niisugusel akumulaatori ja 
mootoriga laual, mida juhitakse jalgadega.» 

«Tean,» vastas Dar Veter, «need on just lainetel sõitmiseks.» 

«Kõige rohkem rabas mind see, et ümberringi ei olnud mitte midagi — ainult madalad pilved, 
sadade miilide ulatuses tühi ookean, õhtuvalgus ja hiiglaslikul lainel kihutav tütarlaps. See 
tütarlaps oli...» 

«Tšara Nandi!» ütles Evda Nall. «See on arusaadav. Aga kust ta tuli?» 

«Hoopiski mitte vahust ja tähevalgusest!» Tšara pahvatas ootamatult kõrge ja kõlava häälega 
naerma. «Kõigest valgutehase parvelt. Me seisime tookord sargassode ' serval, kus kasvatati 
klorellat2, ja mina töötasin seal bioloogina.» 

«Olgu pealegi,» nõustus Kart San leplikult. «Kuid sellest hetkest alates saite te mulle vahust 
kerkinud Vahemere tütreks, minu tulevase maali vältimatuks modelliks. Ma ootasin terve 
aasta.» 

«Kas tohib teie juurde vaatama tulla?» küsis Veeda Kong. 


«Palun, ainult mitte tööajal — parem juba õhtul. Ma töötan väga aeglaselt ega salli sel ajal 
mitte kellegi juuresolekut.» 

«Te maalite värvidega?» 

«Meie töö on nende aastatuhandete kestel, mil maalikunst eksisteerib, vähe muutunud. 
Optikaseadused ja inimese silm on ikka needsamad. Teravnenud on mõningate varjundite 
tajumine, on leiutatud uued, kihisiseste reflek- 

' Sargasso d — ringikujulistest hoovustest . ümbritsetud mere- 

alad, mis on üleni kaetud vetikakogumitega. 


2 Klorella — väga suure valgusisaldusega merevetikas, mida 
valgurikka toidu saamiseks kunstlikult aretatakse. (Fantastiline.) 

sidega kroomkatoptrilised ' värvid, mõningad värvide harmoonia võtted. Aga üldiselt töötas 
kunstnik igivanal muinasajal samuti nagu mina. Ja mõnes osas isegi paremini. Usk ja 
kannatlikkus... Meie oleme liiga keevaliseks muutunud ega ole oma õigsuses sugugi kindlad. 
Kunstile aga on tihti parem naiivsus... Jälle ma kaldun kõrvale! Mul... meil on aeg minna. 
Lähme, Tšara.» 

Kõik jäid seisma, et kunstnikule ja tema modellile järele vaadata. 

«Nüüd ma tean, kes ta on,» sõnas Veeda. «Ma olen «Gondvaana tütart» näinud.» 

«Ja mina samuti,» hüüdsid Evda Nall ja Mven Mass nagu ühest suust. 

«Gondvaana — on see Indias asunud gondide maa järgi?» küsis Dar Veter. 

«Ei. Lõunamandrite koondnimetuse järgi. Üldiselt muistse musta rassi maa.» 

«Ja missugune on too «Mustade tütar»?» 

«Pilt on lihtne: stepikiltmaa taustal, pimestava päikese tules kõnnib ähvardava troopikametsa 
serval mustanahaline neiu. Pool tema näost ja tajutavalt tugevast, otsekui metallist valatud 
kehast on lõõskavas valguses, pool sügavas poolvarjus. Pika kaela ümber on lükitud valged 
kiskja-hambad, lühikesed juuksed on pealaele kokku seotud ja tulipunase lillepärjaga kaetud. 
Parema käega, mis on peast kõrgemale tõstetud, lükkab ta teelt eest viimase puuoksa, 
vasakuga tõukab põlvedest eemale okkalise kõrre. Peatatud kehaliigutuses, vabas 
hingetõmbes, jõulises käe-viipes on tunda muretut nooruslikku elu, mis ühineb loodusega 
igavesti muutlikuks vooluks. Seda ühendust tajub vaataja teadmisena, maailma intuitiivse 
tunnetamisena .. . Üle sinaka rohumere kaugusse, mägede vaevu märgatavatele kontuuridele 
vaatavaist tumedaist silmist paistab selgesti ärevust, uues, äsja avastatud maailmas ees 
seisvate suurte katsumuste ootust.» 

Evda Nall jäi vait. 

«Aga kuidas Kart San suutis seda edasi anda?» küsis Veeda Kong. «Võib-olla kipratõmmatud 
kitsaste kulmude, veidi ettepoole painutatud kaela, lahtise kaitseta kukla kaudu. Hämmastavad 
silmad, tulvil muistse looduse tume- 

1 Kroomkatoptrilised värvid — värvid, millel on suur kihisisene valguse peegeldamise 
võime. (Fantastiline.) 

dat tarkust... Ja kõige kummalisem on muretu tantsiskleva jõu ning erutava teadmise üheaegne 
tunnetamine.» 

«Kahju, mina ei ole näinud!» ohkas Dar Veter. «Tuleb Ajaloo Paleesse sõita. Ma näen pildi 
värve, kuid ei oska kuidagi tütarlapse poosi kujutleda.» 

«Poosi?» jäi Evda Nall seisma. «Olge head, siin on «Gondvaana» tütar» ... » Ta heitis 
käterätiku õlgadelt, tõstis kõverdatud parema käe üles, kallutas keha veidi taha ja pöördus 
pooleldi Dar Veteri poole. Sihvakas jalg kerkis sujuvalt väikest sammu astudes ning tardus 
seda lõpetamata, varvastega maad puudutades. Ja samal silmapilgul tema painduv keha 
otsekui puhkes õitsele. 

Kõik peatusid vaimustust varjamata. 


«Evda, ma ei teadnud aimatagi! ... » hüüdis Dar Veter. «Te olete kardetav nagu pooleldi 
paljastatud kinžaali-tera.» 

«Veter, jälle ebaõnnestunud komplimendid!» hakkas Veeda naerma. «Miks «pooleldi», aga 
mitte «täielikult»?» 

«Tal on täiesti õigus,» muigas Evda Nall uuesti endiseks muutudes. «Just pooleldi. Meie uus 
tuttav, kütkestav Tšara Nandi — tema on täielikult paljastatud ja läikiv tera, kui kasutada Dar 
Veteri eepilist keelt.» 

«Ma ei usu, et keegi saaks ennast teiega võrrelda!» kostis kivi tagant kähedavõitu hääl. 

Evda Nall nägi esimesena ruugeid'lühikeseks lõigatud juukseid ja kahvatuid sinisilmi, mis 
vaatasid teda niisuguse vaimustusega, millist ta veel kellegi näol polnud näinud. 

«Minu nimi on Ren Boz!» ütles ruugete juustega mees häbelikult, kui tema keskmist kasvu, 
kitsaste õlgadega kuju oli suure kivi tagant esile kerkinud. 

«Me otsisime just teid.» Veeda võttis füüsikul käest kinni. «See siin on Dar Veter.» 

Ren Boz punastas, mille tõttu tulid nähtavale tedre-tähed, mis ohtralt ta nägu ja isegi kaela 
katsid. 

«Ma viitsin ülal aega.» Ren Boz osutas kivisele nõlvale. «Seal on vanaaegne kääbas.» 
«Sellesse on maetud kauge muinasaja kuulus luuletaja,» tähendas .Veeda. 

«Seal oli metalli lõigatud epitaaf — siin see on.» Füüsik tõi nähtavale väikese metallplaadi, 
tõmbas lühikese joonlauaga üle selle, ja tuhmile pinnale ilmus neli rida siniseid märke. 

«Ohoo, need on euroopa tähed — kirjamärgid, mida kasutati enne ülemaailmse joontähestiku 
rakendamist! Nad on kohmaka kujuga, mis pärineb veelgi varasema aja piktogrammidestl. 
Kuid seda keelt ma oskan.» 

«Siis lugege, Veeda!» 

«Palun hetkeks vaikust!» nõudis Veeda ja kõik istusid : kuulekalt kividele. 

Veeda Kong hakkas lugema: 

«Hääbuvad aegades, upuvad ruumis 

mõtted ja sündmused, unistus, piin... 

Rändude rännule maapealsest puurist 

kauneima kuju ma endaga viin!» 

«Suurepärane!» Evda Nall tõusis põlvedele. «Ka tänapäeva poeet ei oleks aja vägevust 
eredamalt väljendanud. Tahaks teada, missugust maist kuju ta kõige kaunimaks pidas ja 
surmaeelseis mõtteis endaga kaasa viis.» 

Kauguses ilmus nähtavale läbipaistvast plastmassist paat kahe inimesega. 

«Seal ongi Miiko koos Serlisega, ühe kohaliku mehaanikuga. Oh ei,» parandas Veeda oma 
viga, «see on Frit Don, mere-ekspeditsiooni juht ise! Teil, Veter, on vaja õhtuni kolmekesi 
jääda, seepärast võtan ma Evda kaasa.» 

Mõlemad naised jooksid kergete laineteni ja hakkasid üksmeelselt saare suunas ujuma. Paat 
pöördus nende poole, kuid Veeda viipas käega ja saatis selle ette. Liikumatu Ren Boz vaatas 
ujujaile järele. 

«Ärgake, Ren, asume asja juurde!» hõikas talle Mven Mass ning füüsik naeratas kohmetult ja 
mahedalt. 

Tiheda liivaga kaetud väljakust kahe kiviseljandiku vahel sai teaduslik auditoorium. Ren Boz, 
varustanud end merikarbikilluga, joonestas ja kirjutas, viskus erutuses silmili, jooniseid 
omaenda kehaga ära pühkides, ning joonestas uuesti. Mven Mass kinnitas oma nõusolekut või 
kiitis füüsikut katkendlike hüüatustega. Dar Veter oli küünarnukid põlvedele nõjatanud ja 
pühkis laubalt higi — nii väga pingutas ta end räägitavast arusaamiseks. Lõpuks jäi punapäine 
füüsik vait ning istus hingeldades liivale. 

«Jah, Ren Boz,» lausus Dar Veter pärast pikemat vaikimist, «te olete silmapaistva avastuse 
teinud!» 


' Piktogrammid — järjekindlad joonistuste seeriad; piltkiri. 


«Kas siis mina üksi! ... Juba väga ammu esitas vanaaja füüsik Heisenberg määramatuse 
printsiibi — väikeste aineosakeste impulsi ja asukoha üheaegse määramise võimatuse. 
Tegelikult on vastastikuste üleminekute mõistmine', see tähendab repagulaararvutus võimatu 
võimalikuks teinud. Umbes samal ajal avastati aatomituuma rõngakujuline mesonipilv ning 
üleminekuseisund nukloni2 ja selle rõnga vahel, see tähendab jõuti antigravitatsiooni mõiste 
lähedale.» 

«Olgu nii. Ma pole .asjatundja bipolaarses matemaatikas3, seda enam tema niisuguses osas 
nagu repagulaar-arvutus, üleminekupiiride uurimine. Kuid see, mis te varju-funktsioonide alal 
olete ära teinud, — see on printsipiaalselt uus, kuigi meile, tavalistele, ilma matemaatilise 
selgeltnägemisvõimeta inimestele, veel halvasti arusaadav. Kuid avastuse suurusest oskan ma 
aru saada. Ainult üks asi. . .» Dar Veter takerdus. 

«Mis asi, mis nimelt?» muutus Mven Mass rahutuks. 

«Kuidas katset korraldada? Mulle näib, et meie käsutuses ei ole võimalust niisuguse pingega 
elektromagnetilise välja loomiseks.» 

«Selleks et gravitatsioonivälja tasakaalustada ja üle-minekuseisundit saavutada?» küsis Ren 
Boz. 

«Just nimelt. Siis aga jääb ruum teisel pool süsteemi piire endiselt väljapoole meie 
mõjuulatust.» 

«Nii see on. Kuid nagu dialektikas alati, nii tuleb ka siin otsida väljapääsu vastupidises. Kui 
me saame antigravi-tatsioonivarju mitte diskreetselt, vaid vektoriaalselt... » 

«Ohoo!... Aga kuidas?» 

Ren Boz tõmbas kähku kolm sirgjoont ja kitsa sektori ning lõikas kõik need läbi 
suureraadiuselise kaare- 

lõiguga. 

«Seda teati juba enne bipolaarset matemaatikat. Mõned sajandid tagasi nimetati seda nelja 
mõõtme ülesandeks. Tollal olid veel laialdaselt levinud ettekujutused universumi 
mitmemõõtmelisusest — ei tuntud gravitatsiooni varju-omadusi, püüti tõmmata paralleele 
elektromagnetiliste, väl- 


'Repagulaararvutus — bipolaarse matemaatika osa, mis käsitleb suuna muutumist ülemineku 
(repagulumi) momentidel ühest olekust teise, ühelt märgilt teisele. (Fantastiline.) 
2Nuklon— keskne «tuumake» aatomituuma mesonirõnga sees. 

"Bipolaarne matemaatika — dialektilisel loogikal põhinev matemaatika kahekülgse analüüsi 
ja lahendusega. (Fantastiline.) 

jadega ja mõeldi, et singulaarsed punktid ' tähistavad kas mateeria kadumist või tema 
muundumist millekski seletamatuks. Missugune võis niisugusel teadmiste tasemel olla 
ettekujutus ruumist? Kuid ometi taipasid meie esivanemad .. . näete, nad said aru, et kui 
kaugus, ütleme, tähest A kuni Maa keskpunktini mööda seda joont OA on kakskümmend 
kvintiljonit kilomeetrit, siis võrdub kaugus sellesama täheni mööda vektorit OB nulliga. 
Praktiliselt küll mitte nulliga, vaid nullile lähedase suurusega. Ja nad ütlesid, et aeg muutub 
nulliks, kui liikumiskiirus langeb ühte valguse kiirusega. Kuid ega siis kohleaararvutust2 ka 
SUGUGI nii ammu ei avastatud!» 

«Spiraalset liikumist tunti tuhandeid aastaid tagasi,» lausus Mven Mass ettevaatlikult vahele. 
Ren Boz lõi põlastavalt käega: 

«Liikumist, aga mitte tema seadusi! Niisiis, kui gravitatsiooniväli ja elektromagnetiline väli 
on mateeria ühe ja sama omaduse kaks külge, kui ruum on gravitatsiooni funktsioon, siis on 
elektromagnetilise välja funktsiooniks antiruum. Nendevaheline üleminek annab nullruumi 


vektoriaalse varjufunktsiooni, mis on igapäevases kõnekeeles tuntud kui valguse kiirus. Ja 
mina pean võimalikuks null-ruumi saamist mis tahes suunas. Mven Mass tahab Tuukani 
Epsiloni suunas, mulle aga on see ükskõik, kui ma ainult katsetada saaksin. Ainult katsetada!» 
kordas füüsik ning langetas väsinult oma lühikesed valkjad ripsmed. 

«Katseks ei ole teile vaja mitte üksnes välisjaamu ja Maa energiat, nagu Mven Mass ütles, 
vaid ka veel mingisugust seadet. Vaevalt on see lihtne ja kiiresti ehitatav?» 

«Selles oli meil õnne. Me võime kasutada Kor Julli seadet Tiibeti observatooriumi vahetus 
läheduses. Saja seitsmekümne aasta eest tehti seal katseid ruumi uurimise alal. Seadet on 
tarvis veidi ümber ehitada, vabatahtlikke abilisi aga leidub mul igal ajal viis, kümme, kas või 
kakskümmend tuhat. Tarvitseb vaid kutsuda ja nad võtavad puhkuse.» 

«Teil on tõepoolest kõik läbi mõeldud. Jääb veel üks, kuid kõige tõsisem asi — katsega 
seotud hädaoht. Katse võib anda kõige ootamatumaid tagajärgi — suurte arvude 

' Singulaarsed punktid — kriitilised punktid kvantitatiivsete muutuste üleminekul 
kvalitatiivseteks. 

2 Kohleaararvutus — bipolaarse matemaatika osa, mis käsitleb spiraalset kulgliikumist. 
(Fantastiline). 

seaduse põhjal ei saa me katset väikeses ulatuses läbi viia. Tarvis on kohe kosmilist mastaapi.. 
» 

«Missugune teadlane kardab riski?» kehitas Ren Boz õlgu. 

«Ma ei räägi isiklikust riskist. Ma tean, et tuhanded ilmuvad, niipea kui on tegemist tundmatu, 
kardetava üritusega. Kuid katsest võtavad osa välisjaamad, observatooriumid, terve see 
aparaatide kompleks, mis on avanud akna kosmosesse, ühendanud inimsoo teiste asustatud 
maailmade eluga, loominguga, teadmistega. See aken on inimeste suurim saavutus, ja kas teil, 
minul, ühelgi üksikisikul või inimgrupil on õigust riskida seda kas või ajutiseks kinni lüüa? 
Ma tahaksin teada, kas te tunnete endal olevat niisugust õigust ja millele see on rajatud?» 
«Jah, tunnen,» tõusis Mven Mass püsti, «ja see on rajatud ... Te võtsite osa väijakaevamistest. 
. . Kas miljardid tundmatud luukered tundmatutes kalmudes tõesti ei hüüdnud meid, ei 
nõudnud ega laitnud? Mulle viirastuvad miljardid möödunud inimelud, kellel noorus, ilu ja 
rõõmud pudenesid silmapilkselt nagu liiv sõrmede vahelt. Nad nõuavad aja suure mõistatuse 
lahendamist, temaga võitlusse astumist! Võit ruumi üle ongi ju'võit aja üle — just sellepärast 
olen ma veendunud oma õiguses ja kavatsetud ürituse suuruses.» 

«Minu tunne on teistsugune,» ütles Ren Boz. «Kuid see on sama tunde teine külg. Ruum on 
kosmoses endist viisi ülepääsmatu, ta lahutab maailmu, ei lase leida elanike poolest meile 
lähedasi planeete, liituda nendega üheks rõõmudest ja jõust ääretult rikkaks pereks. See oleks 
kõige suurem ümberkujundus pärast Maailma Taasühendamise ajastut, pärast seda. kui 
inimkond viimaks lõpetas oma rahvaste totra lahuseksisteerimise ja ühines tervikuks, olles 
jõudnud hiiglasliku tõusuga uuele astmele oma võimus looduse üle. Iga samm sellel uuel teel 
on tähtsam kõigest muust, kõigist teistest uurimistest ja teadmistest.» 

Ren Boz sai vaevalt lõpetada, kui Mven Mass taas rääkima hakkas: 

«Veel on üks põhjus, minu isiklik. Nooruses sattus mulle pihku kogumik vanu ajaloolisi 
romaane. Selles oli üks jutustus teie esivanematest, Dar Veter. Neile tungis kallale keegi suur 
vallutaja, metsik inimeste hävitaja, kelle taolisi inimajaloo madalamate ühiskondade epohhil 
sageli ette tuli. Jutustus pajatas tugevast noormehest, kes piiri- 

tult armastas. Tema tütarlaps võeti vangi ja viidi minema — tollal nimetati seda 
«äraajamiseks». Kujutage ette, kinniseotud naisi ja mehi aeti nagu loomi vallutajate 
kodumaale. Geograafiat keegi ei tundnud, ainsateks liik-lemisvahenditeks olid ratsa- ja 
veoloomad. Tolleaegne maailm oli palju mõistatuslikum ja mõõtmatum, kardetavam ja palju 
raskemini läbitav kui meile kosmiline ruum. Noor kangelane otsis oma unistust, rännates 


aastaid mööda uskumatult ohtlikke teid Aasia mägede südames. Raske on oma 
noorukimuljeid väljendada, kuid mulle näib veel tänini, et minagi võiksin läbi kõikide 
kosmose tõkete armastatud eesmärgi poole minna!» Dar Veter naeratas nõrgalt. 

«Ma mõistan teie tundeid, kuid mulle ei ole selge see loogiline alus, mis seob vene jutustust ja 
teie pürgimist kosmosesse. Ren Bozist saan ma paremini aru. Muuseas, te ütlesite juba ette, et 
see on isiklik... » 

Dar Veter jäi vait. Ta vaikis nii kaua, et Mven Mass rahutult nihelema hakkas. 

«Nüüd ma mõistan,» alustas Dar Veter uuesti, «miks inimesed varem suitsetasid ja jõid, 
julgustasid end kõhkluse, ärevuse ja üksinduse tundidel narkootiliste ainetega. Mina olen 
praegu samuti üksik ja kahevahel — mida peaksin ma teile ütlema? Kes ma üldse olen, et 
saaksin teile suurt katset keelata, apa kas ma tõesti tohin seda lubada? Te peate Nõukogu 
poole pöörduma — siis. . .» 

«Ei, nii ei lähe!» Mven Mass tõusis ja tema tohutu keha tõmbus pingule nagu surmaohus. 
«Vastake meile: kas teie teeksite eksperimendi? Kui välisjaamade juhataja. Mitte kui Ren Boz 
... Temal on teine asi!» 

«Ei!» vastas Dar Veter kindlalt. «Ma ootaksin veel.» 

«Mida?» 

«Katseseadme ehitamist Kuule!» 

«Aga energia?» 

«Kuu gravitatsiooniväli on väiksem ya katse ulatus samuti väiksem; seal saab mõningate O- 
jaamadega hakkama.» 

«Ükskõik — selleks kulub ju sadakond aastat ja ma ei näe seda iialgi!» 

«Teie küll mitte. Inimkonnale aga ei ole eriti tähtis, kas see toimub praegu või põlvkond 
hiljem.» 

«Kuid mulle on see lõpp, kogu unistuse lõpp! Ka Ren Bozile... » 

«Mulle tähendab see katselise kontrollimise võimatust, järelikult ka töö parandamise ja 
jätkamise võimatust.» 

«Uks inimene ei otsusta midagi! Pöörduge Nõukogu poole.» 

«Nõukogu on juba otsustanud — teie mõtete ja sõnadega ... Meil pole temalt midagi loota,» 
lausus Mven Mass tasa. 

«Teil on õigus. Ka Nõukogu keeldub.» 

«Ma ei küsi teilt enarn mitte midagi. Ma tunnen ennast süüdlasena: me panime Reniga teie 
peale otsustamise koorma.» 

«See on minu kui kogemustelt vanema kohus. Ei ole teie süü, et ülesanne osutus nii 
suurejooneliseks ja ühtlasi äärmiselt kardetavaks. See teeb mu meele kurvaks ja mul on 
raske... » 

Ren Boz tegi esimesena ettepaneku ekspeditsiooni ajurisse asulasse tagasi minna. Kolm 
masendatud meest lonkisid üle liiva. Igaüks neist elas omamoodi läbi enneolematust katsest 
loobumise kibedust. Dar Veter vaatas silmanurgast oma kaaslaste poole ja mõtles, et temal on 
kõige raskem. Tema loomuses oli midagi metsikult vaprat, millega tal oli eluaeg tulnud 
võidelda. Ta sarnanes millegi poolest muistsete röövlitega — miks ta muidu ülemeelikus 
heitluses härjaga endas niisugust jõuküllust ja rõõmu tundis? ... Ja tema hing hakkas mässama, 
protesteerides targa, kuid argliku otsuse vastu. 


VI PEATÜKK LEGEND SINISTEST PÄIKESTEST 


HAIGLAKAJUTIST väljusid arst Luma Lasvi ja bioloog Eon Tal. Erg Noor sööstis ettepoole. 
«Niiza?» 


«Elus, kuid ... » 

«Sureb?» 

«Esialgu veel mitte. Ta on tugevasti halvatud. Haaratud on kõik seljaaju tüved, 
parasümpaatiline süsteem assotsiatiivsed tsentrumid ja tundetsentrumid. Hingamine on 
äärmiselt aeglane, kuid ühtlane. Süda töötab — üks löök saja sekundi jooksul. See ei ole 
surm, vaid täielik kollaps2, mis võib kesta määramatu aja.» 

«Teadvus ja piinad ei tule arvesse?» 

«Ei tule.» 

«Absoluutselt?» Ülema pilk oli nõudlik ja terav, kuid arsti see ei häirinud. «Absoluutselt!» 
Erg Noor vaatas küsivalt bioloogi poole. Too noogutas vastuseks. 

«Mida te kavatsete teha?» 

«Ühtlases temperatuuris, absoluutses rahus ja nõrgas valguses hoida. Kui kollaps ei süvene, 
siis ... kas pole ükskõik — uni.. . olgu või Maani... Seal viime ta Närvivoo-lude Instituuti. 
Kahjustus on tekitatud mingisuguse voolu-liigiga. Skafander oli kolmest kohast läbistatud. 
Hea, et ta peaaegu ei hinganud!» 

«Ma märkasin auke ja kleepisin need plaastriga kinni,» ütles bioloog. 

'Parasümpaatiline süsteem — pärssiva toimega autonoomne närvisüsteem, vastupidine 
sümpaatilisele. 

2 Kollaps — südametegevuse järsk langus koos meelemärkuse kadumisega. 

Erg Noor surus sõnatus tänus tema käsivart ülalpool küünarnukki. 

«Ainult. ..» alustas Luma, «parem on siit, suure raskusjõu rnõjupiirkonnast kiiremini lahkuda 
-. . Seejuures aga ei ole kardetav mitte niivõrd äralennul tekkiv kiirendus kui 
tagasipöördumine normaalse raskusjõu tingimustesse.» 

«Mõistan: te kardate, et pulss jääb veelgi aeglasemaks. Kuid see ei ole ju pendel, mis 
vastavalt gravitatsioonivälja tugevnemisele oma võnkeid kiirendab?» 

«Organismi impulsside rütm allub üldiselt samadele seadustele. Kui südamelöögid 
aeglustuvad kas või kakski korda — tähendab ühe löögini kahesaja sekundi kohta —, siis ei 
saa aju enam küllaldaselt verd ja . .. » 

Erg Noor vajus nii sügavaisse mõtteisse, et unustas ümberolijad, virgus siis ja ohkas raskelt. 
Tema kaastöötajad ootasid kannatlikult. 

«Kas mitte allutada tema organism hapnikuga rikastatud atmosfääris kõrgendatud rõhule?» 
küsis ülem ettevaatlikult ning taipas juba Luma Lasvi ja Eon Tali heakskiitvast naeratusest, et 
mõte on Õige. 

«Kõrgendatud partsiaalrõhul ' verd gaasiga küllastada on suurepärane mõte .. . Muidugi, me 
võtame tarvitusele abinõud tromboosi2 vastu, ja olgu siis pealegi üks löök kahesaja sekundi 
jooksul. Küll hiljem normaalseks muutub ... » 

Eon näitas oma tugevaid valgeid hambaid mustade vurrude all ja tema vali nägu muutus kohe 
nooreks ning pööraselt lõbusaks. 

«Organism jääb ellu, olgugi teadvusetuks,» ütles Luma kergendatult. «Me läheme kambrit 
valmistama. Ma tahan kasutada suurt silikollišt vitriini, mis meil Zirda jaoks kaasas oli. Sinna 
mahub ujuv tugitool, mille me stardi ajaks voodiks muudame. Pärast kiirenduse kadumist kor- 
raldame Niiza aseme juba lõplikult.» 

«Niipea kui te valmis olete, teatage keskusse. Me ei viivita ühtki liigset minutit. Aitab musta 
maailma pimedusest ja raskusest!» 


"Partsiaalrõhk — gaaside segu mingi komponendi arvele langev osa segu üldrõhust. 
2 Tromboos — vere hüübimine koos ummistuste (trombide) tekkimisega soontes. 

Inimesed ruttasid laeva erinevatesse osadesse, võideldes musta planeedi külgetõmbega, nii 
nagu keegi suutis. 

Võidumeloodiana hakkasid mürisema stardisignaalid. 

Täieliku vabanemis- ja kergendustundega, mida nad veel iialgi polnud tundnud, vajusid 
inimesed maandumistoohde pehmesse kaisutusse. Kuid raskelt planeedilt lendutõusmine oli 
ränk ja hädaohtlik ülesanne. Laeva lahtirebimiseks vajalik kiirendus asus inimliku 
vastupidavuse piiril ja piloodi viga võis kogu meeskonna hukka saata. 

Planetaarmootorite purustava möirgamise saatel juhtis Erg Noor tähelaeva mööda puutujat 
horisondi poole. Hüdrauliliste tugitoolide hoovad vajusid kasvava raskuse all üha sügavamale. 
Iga hetk jõuavad hoovad põrkeni ja siis lömastuvad haprad inimluud kiirenduse surve all nagu 
alasil. Ekspeditsiooni ülema käed aparaatide nuppudel muutusid tinaraskeks. Ent tugevad 
sõrmed töötasid ja «Tantra» tõusis gigantset laugiat kaart joonistades tihkest pimedusest üha 
kõrgemale läbipaistvalt musta lõpmatusse. Erg Noor ei lasknud silmist horisontaalvõrdsustaja 
punast triipu — see võnkus ebapüsivas tasakaalus, näidates, et laev on valmis kaare tõusvalt 
harult langevale üle minema. Raske planeet ei vabastanud veel «Tantrat» oma vangistusest. 
Erg Noor otsustas sisse lülitada anamesoon-mootorid, mis olid suutelised tähelaeva igalt 
planeedilt eemale viima. Vibratsioon pani laeva värisema. Punane triip tõusis nulljoonest 
kümmekonna millimeetri võrra kõrgemale. Veel veidi. . . 

Läbi laeva korpuse ülevaate-periskoobi nägi ekspeditsiooni ülem, kuidas «Tantra» kattus 
õhukese sinkja leegi-kihiga, mis aeglaselt laeva ahtri poole voogas. Atmosfäär oli läbi 
murtud! Maailmaruuni tühjuses liikusid jääkvoo-lud ülijuhtivuse seaduse põhjal otse laeva 
korpust mööda. 

Tähed muutusid taas nõelteravaks ning vabanenud «Tantra» lendas ähvardavast planeedist 
üha kaugemale. Raskusjõu koormus vähenes iga sekundiga. Keha läks ikka kergemaks ja 
kergemaks. Kunstliku gravitatsiooni aparaat hakkas oma laulu laulma ja tavaline maine pinge 
tundus pärast lõputuid päevi musta planeedi surve all kirjeldamatult väikesena. Inimesed 
hüppasid tugitoolidest välja. Ingrid, Luma ja Eon tegid ülikeerukaid ning fantastilisi 
tantsusamme. Kuid peagi tuli vältimatu reaktsioon ja suurem osa meeskonnast vajus ajutiseks 
puhkuseks lü- 

hikesse unne. Ainult Erg Noor, Pel Lin, Pur Hiss ja Luma 

Lasvi olid ärkvel. Tarvis oli tähelaeva ajutine kurss arvutada ja kogu T-tähe süsteemi 
pöörlemistasandiga ristuvat hiiglaslikku kaart tehes tema jää- ja meteoorivööndeid vältida. 
Pärast seda võis laevale normaalse, valguse kiirusele lähedase kiiruse anda ja tegeliku kursi 
kindlaksmääramise kauakestvale tööle asuda. 

Arst jälgis Niiza seisundit pärast lendutõusmist ja Maa elaniku jaoks normaalse raskusjõu 
taastumist. Peatselt võis ta kõiki ärkvelolijaid rahustada teatega, et pausid pulsilöökide vahel 
võrduvad saja kümne sekundiga. Vastava hapnikurežiimi korral ei tähendanud see hukkumist. 
Luma Lasvi kavatses appi võtta tiratroni südametegevuse elektronergutaja, ning 
neurosekretoorsed stimulaatorid 2. 

Viiskümmend viis tundi vaevlesid laeva seinad aname-soonmootorite vibratsiooni käes, kuni 
arvestid näitasid kiirust üheksasada seitsekümmend miljonit kilomeetrit tunnis, mis oli lähedal 
julgeoleku piirile. Kaugus raudtähest suurenes Maa ööpäeva jooksul rohkem-kui kahekümne 
miljardi kilomeetri võrra. Raske on kirjeldada kergendust, mida tundsid kõik kolmteist 
rändurit pärast raskeid katsumusi — surnud planeeti, «Algrabi» hukkumist ning lõpuks 
hirmsat musta päikest. Vabanemisrõõn ei olnud siiski täielik: meeskonna neljateistkümnes 
liige, noor Niiza Krit lamas liikumatult poolunes-poolsurmas haiglakajuti eraldatud osas ... 
Laeva viis naist — Ingrid, Luma, teine elektroonikainsener, geoloog ja rütmilise võimlemise 
õpetaja Jone Mar, kes täitis veel toidujagaja, õhuoperaatori ja teaduslike materjalide koguja 
kohuseid — olid just nagu muistsele matusetalitusele kogunenud. Täielikult riietest 


vabastatud ning eriliste TM ja AS lahustega puhtaks pestud Niiza asetati paksule vaibale, mis 
oli kõige pehmematest Vahemere- käsnadest käsitsi kokku õmmeldud. Vaip paigutati 
õhRmadratsile ja suleti ümmargusse roosakast silikollist 


1 Tiratron — elektronseade («lamp»), mis on võimeline inimorganismi närviprotsesse, 
eriti südamelööke, stimuleerima ja alal hoidma. 
2 Neurosekretoorsed stimu 1 aatorid— vahetult teatavaid närve mõjutavad 


ravimid, mis on saadud organismi närvieritis-test (neurosekretoorsed ained). (Fantastiline.) 

kuplisse. Täpne aparaat — termobarooksüstaat' — võis paksu kupli sees aastaid vajalikku 
temperatuuri, rõhku ja õhurežiimi säilitada. Pehmed kumminukid hoidsid Niizat kindlas 
asendis, mida arst Luma Lasvi kavatses üks kord kuus muuta. Kõige rohkem tuli karta 
lamatisi, mis võisid tekkida absoluutse liikumatuse puhul. Sellepärast otsustas Luma Niiza 
keha järele valvata ja eelseisva teekonna esimesel paaril aastal pikaajalisest unest loobuda. 
Niiza kataleptiline seisund ei möödunud. Ainus, mida Luma Las-vil õnnestus saavutada, oli 
pulsi sagenemine ühe löögini minutis. See saavutus oli küll väike, kuid võimaldas siiski 
kopsudele kahjulikku hapnikuga küllastumist ära hoida. 

Möödus neli kuud. Tähelaev liikus õigel, täpselt arvutatud kursil vabade meteooride rajooni 
ümbert ringi. Seiklustest ja üle jõu käivast tööst kurnatud meeskond oli seitsmekuulisse unne 
vajunud. Ärkvel ei olnud seekord kolm, vaid neli inimest: valvekorras olijate Erg Noori ja Pur 
Hissiga olid ühinenud arst Luma Lasvi ja bioloog Eon Tal. 

Ekspeditsiooni ülem, kes oli leidnud väljapääsu raskeimast olukorrast, millesse Maa 
tähelaevad kunagi olid sattunud, tundis ennast üksildasena. Esimest korda näis nelja aasta 
pikkune teekond Maani talle lõputuna. Ta ei kavatsenud iseennast petta: nii tundus talle 
sellepärast, et ainult Maal võis ta oma Niiza päästmist loota. 

Ta lükkas kaua edasi seda, mida oleks meelsasti teinud juba äralennule järgneval päeval, — 
«Purje» elektronstereofilmide läbivaatamist. Erg Noor oleks väga tahtnud koos Niizaga 
kuulda esimesi teateid imepärastest maailmadest, näha siniste tähtede planeete, Maa suveöid. 
Et Niiza jõuaks koos temaga mineviku ja oleviku julgeimate romantiliste unistuste 
täideminekuni — uute tähemaailmade, tulevaste kaugete inimkonnasaarte avastamiseni. . . 
Kaheksakümmend aastat tagasi Päikesest kaheksa parseki kaugusel tehtud filmid, mis olid 
seisnud T-tähe mustal planeedil avatud laevas, olid imehästi säilinud. Pool-kerakujuline 
stereoekraan viis neli «Tantra» vaatajat sinna, kus kõrgel nende kehal säras helesinine Veega. 
Kiiresti vaheldusid lühikesed süžeed — kerkis esile 


"Termobarooksüstaat — aparaat temperatuuri, rõhu ja hapnikuhulga ülitäpseks 
reguleerimiseks. .(Fantastiline.) 

pimestavalt sinine taevakeha ja möödusid hooletud minutilised kaadrid laeva elust. 
Arvutusmasina taga töötas ennekuulmatult noor, ainult kahekümne kaheksa aastane 
ekspeditsiooni ülem, vaatlusi tegid veel nooremad astronoomid. Siis tuli igapäevane 
kohustuslik sport ja tantsud, mida ekspeditsiooni liikmed lausa akrobaatilise täiuslikkuseni 
olid arendanud. Pilklik hääl seletas, et esikoht jäi kogu teel Veegani bioloogi kätte. 
Tõepoolest, see lühikeste linakarva juustega neiu demonstreeris oma eeskujulikult arenenud 
kehaga kõige raskemaid harjutusi ja võimatumaid painutusi. 

Normaalseid valgusvarjundeid säilitaval hemisfäärsel ekraanil eredaid, täiesti reaalseid 
kujutisi vaadates ununes sootuks, et need lõbusad ning energilised noored astronaudid on juba 
ammu raudtähe jälkide peletiste roaks saanud. 

Ekspeditsiooni kasin elukroonika vilksatas kiiresti mööda. Projektsiooniaparaadi 
valgusevõimendajad hakkasid surisema — nii raevukalt lõõskas violetne taevakeha, et isegi 


siin, ekraanil, tema kahvatut kujutist vaadates olid inimesed sunnitud kaitseprillid ette 
panema. Läbimõõdult ja massilt Päikesest peaaegu kolm korda suurem täht oli kolossaalne, 
tugevasti lapik ja pöörles meeletult, ekva-toriaalkiirusega kolmsada kilomeetrit sekundis. See 
oli kirjeldamatult ere, üheteistkümne tuhande kraadise pinna-temperatuuriga gaasikera, mis 
laotas oma pärlroosad tuletuvad miljonite kilomeetrite kaugusele. Näis, nagu purus-taksid ja 
muljuksid Veega kiired otse tajutavalt kõike, mis nende teele sattus, ja lendaksid miljonite 
kilomeetrite pikkuste võimsate piikidena maailmaruumi. Nende säravas rüpes varjas ennast 
sinisele tähele lähim planeet. Ent ükski Maa või mõne teise Ringi kuuluva maailma laev ei 
suutnud sinna, sellesse tuleookeani, sukelduda. Optiline projektsioon asendus suulise 
ettekandega vaatluste kohta ja ekraanile ilmusid selged stereomeetrilised joonised, mis 
näitasid Veega esimese ja teise planeedi asetust. «Puri» ei saanud ligineda isegi teisele 
planeedile, mis asus tähest saja miljoni kilomeetri kaugusel. 

Hirmsad protuberantsid ' lendasid läbipaistva violetse leegiookeani — tähe atmosfääri — 
sügavustest välja ning 


' Protuberantsid — tohututesse kõrgustesse ulatuvad hõõguvate gaasiliste ainete pursked tähe 
(näiteks Päikese) pinnalt. 

sirutusid kõikesüütavate kätena maailmaruumi. Veega energia oli nii suur, et täht kiirgas 
kõige tugevamaid kvante ' — violetse ja nähtamatu spektriosa valgust. Isegi läbi kolmekordse 
filtri vaadatuna mõjus ta tontlikult, peaaegu nähtamatu, kuid elukardetava viirastusena ... 
Tähe külgetõmbejõudu võites lendasid mööda valgustormid. Nende kauged järelkajad 
tõukasid ja õõtsutasid «Purje» hädaohtlikult. Kosmiliste kiirte ja teiste suure läbimisvõi-mega 
kiirguste mõõtjad lakkasid töötamast. Kindlalt kaitstud laeva sisemuses hakkas kasvama 
kahjulik ionisatsioon. Seal, laeva seinte vahel, võis vaid aimata koletu vooluna maailmaruumi 
tühjusse tormava kiirgusenergia märatsemist, kvintiljoneid kilovatte kasutult raiskuminevat 
energiat. 

«Purje» ülem juhtis tähelaeva ettevaatlikult kolmanda planeedi juurde, mis oli suur, kuid 
rüütatud ainult õhukesse läbipaistvasse atmosfääri. Ilmselt pühkis sinise tähe tuline hingus 
minema kergetest gaasidest katte, mis venis varjupoolel pika nõrgalt helendava sabana 
planeedi taga. Söövitav fluor, mürgine süsinikoksüüd, inertsete gaaside surnud tihedus — 
selles atmosfääris ei oleks miski maine sekunditki eksisteerinud. 

Planeedi põuest tungisid esile värskete haavadena vere-tavate ja põhjatult mustade 
kivimasside teravad tipud, harjad, hambulised püstloodsed seinad. Marulistest keeristest 
puhtakspühitud laavakiltmaadel paistsid lõhed ja kuristikud, mis eritasid hõõguvat magmat ja 
näisid veripunase tule soontena. 

Keereldes kerkisid kõrgele tihedad tuhapilved — valgustatud küljel pimestavalt sinised, 
varjuküljel läbitungimatult mustad. Igas suunas sähvisid tuhandete kilomeetrite pikkused 
hiidvälgud, mis andsid tunnistust surnud atmosfääri küllastatusest elektrienergiaga. 
Hiiglasliku päikese ähvardav violetne kummitus, pär-lendavalt säravast kroonist pooleldi 
kaetud must taevas, all planeedi pinnal aga helepunased kontrastsed varjud kaljude metsikus 
kaoses, leegitsevad vaod, käärud ja ringid, roheliste välkude lakkamatu sähvimine... 
Stereoteleskoobid olid selle kõik edasi andnud, elekt-ronfilmid aga kiretu, ebainimliku 
täpsusega jäädvustanud. 


1 Kvant — kaduvväike energiahulk. 

Kuid aparaatide taga seisis rändurite elav tunne, mõistuse protest mõttetute purustavate 
jõudude ja tardunud mateeria kuhjumite vastu, selle raevutseva kosmilise tulemaailma 


vaenulikkuse tunnetamine. Ja neli vaate-pildist hüpnotiseeritud inimest vahetasid 
heakskiitvaid pilke, kui hääl teatas, et «Puri» läheb neljanda planeedi juurde. 

Mõne sekundi pärast ilmus laeva kiiluteleskoopide alla juba Veega viimane, kaugeim planeet, 
mis mõõtmete poolest oli lähedane Maale. «Puri» laskus järsult madalamale. Nähtavasti olid 
rändurid nõuks võtnud iga hinna eest uurida viimast planeeti, mis oli ühtlasi nende viimane 
lootus avastada kui just mitte imeilusat, siis kas või eluks kõlblikkugi maailma. 

Erg Noor tabas end mõttes lausumast neid möönvaid sõnu — «kas või». Tõenäoliselt kulgesid 
mõtted sama rada ka nendel, kes «Purje» juhtisid ja planeedi pinda võimsate teleskoopidega 
vaatlesid. 

«Kas või.. .» Nendes kahes lühikeses silbis peitus hüvastijätt unistusega Veega imekaunitest 
maailmadest, planeedipärlite leidmisest universumi avaruste põhjas, mille nimel Maa 
inimesed läksid vabatahtlikult neljakümne viie aastasesse vangipõlve tähelaevas ning jätsid 
rohkem kui kuuekümneks aastaks maha oma koduplaneedi. 

Kuid vaatepildist haaratud Erg Noor ei mõtelnud kohe sellele. Hemisfäärse ekraani sügavuses 
kihutas ta mõõtmatult kauge planeedi pinna kohal. Nii hukkunud kui ka elavate rändurite 
suureks pettumuseks sarnanes planeet Maa lähima naabriga päikesesüsteemis, lapsepõlvest 
tuttava Marsiga. Seesama õhuke läbipaistev gaaskest must-jasrohelise, alati pilvitu taevaga, 
seesama tühjade mandrite sile pind varisenud mäeseljandikega. Kuid Marsil valitses põletav 
öökülm ja päevaste temperatuuride järsk muutus. Seal olid madalad, peaaegu kuivaks auranud 
ja suurte lompidega sarnanevad sood, kasinad, harukordsed vihmasajud või hallad, kärbunud 
taimede ja kummaliste, loidude, maasse kaevunud loomade tähtsusetu elu. 

Siin soojendas helesinise päikese juubeldav loit planeeti nii, et see üleni õhkus Maa kõige 
lämmatavamate kõrbete kuumust. Kaduvväikesed veeauruhulgad tõusid atmosfääri 
ülakihtidesse, hiiglatasandikke aga varjutasid ainult soojade 

hoovuste keerised, mis atmosfääri pidevalt mässama panid. Planeet pöörles kiiresti nagu kõik 
teisedki. Ööde iahedus oli kivimid liivamereks muutnud. Oranž, lilla, roheline, sinkjas või 
pimestavvalge liiv kattis planeeti tohutute laikudena, mis kaugelt sarnanesid meredega või 
fantastiliste taimede tihnikutega. Purustatud mäeahelikud, palju kõrgemad kui Marsil, ent 
niisama elutud, olid kaetud musta või pruuni läikiva koorikuga. Sinine päike oma võimsa 
ultravioletse kiirgusega lõhkus mineraale ja aurus-tas kergeid elemente. 

Heledad liivalagendikud näisid lausa ise leeki kiirgavat. Erg Noorile meenus, et vanasti, kui 
teadlasteks oli vaid tühiselt väike rühm inimesi, aga mitte enamik Maa elanikkonnast, levisid 
kirjanike ja kunstnike seas unistused teiste planeetide inimestest, kes olid kohastunud eluga 
kõrgendatud temperatuuris. See oli poeetiline ja ilus, õhutas usku inimloomuse vägevusse. 
Inimesed helesiniste päikeste planeetide tulihinguses oma maiseid suguvendi vastu võtmas!... 
Paljudele, sealhulgas ka Erg Noorile, oli jätnud tugeva mulje lõuna-elamisvööndi idakeskuse 
muuseumis leiduv maal: helepunane leegitsev liivalagendik, mis silmapiiril tumeneb, hall 
põlev taevalaotus ja selle all ilmetud inimkogud soojusskafandrites, mis heidavad uskumatult 
teravaid sinkjasmusti varje. Nad on väga dünaamilistes, hämmastust väljendavates poosides 
mingisuguse peaaegu valge hõõgumiseni kuumenenud metallehitise nurga juurde tardunud. 
Nende kõrval on punaste lahtiste juustega 'alasti naine. Hele nahk särab pimestavas valguses 
veel tugevamini kui liiv, lillad ja vaarikpunased varjud toonitavad iga joont pikas ja sihvakas 
kujus, mis seisab seal nagu elu võidu lipp kosmosejõudude üle. 

Julge, kuid täiesti ebareaalne unistus, vastuolus kõikide bioloogilise arengu seadustega, mida 
nüüd, Ringi ajastul, tunti märksa sügavamalt kui maali loomise ajal. 

Erg Noor võpatas, kui planeedi pind ekraanil talle vastu tormas. Tundmatu piloot juhtis 
«Purje» madalamale, õige lähedalt ujusid mööda liivakoonused, mustad kaljud, mingisuguste 
kiiskavate roheliste kristallide kuhjatised. Tähelaev lendas spiraalselt ümber planeedi ühest 


poolusest teiseni. Mitte mingisugust märki veest ega kas või kõige primitiivsemastki 
taimestikust. Jälle «kas või»! ... 

Hinge tekkis nukrus laeva üksindusest surnud kaugustes, 

lõõmava sinise tähe võimuses ... Nagu iseenda oma tundis Erg Noor nende lootust, kes kas või 
möödunudki elu otsinguil planeeti vaadeldes selle filmi olid loonud. Kui tuttav on igaühele, 
kes on lennanud tühjadele, surnud planeetidele, kus pole ei vett ega atmosfääri, Aee pinge, 
millega elutute kaljude juhuslikes vormides, surnud, mitte iialgi elu tundnud mäejärsandikes 
püütakse leida varemeid, linnade ja ehitiste jäänuseid. 

Kiiresti kandus üle ekraani kauge maailma põlenud, tormikeeristest uhutav, ilma vähimagi 
varjuta maapind. Aru saades, et ta ammune unistus on luhtunud, püüdis Erg Noor mõistatada, 
kuidas võis sinise tähe põlenud maailmadest tekkida niivõrd vale ettekujutus. 

«Meie vennad Maal on pettunud, kui teada saavad,» ütles tasa bioloog, kes oli ennast 
nihutanud ülema lähedale. «Palju aastatuhandeid on miljonid Maa inimesed Veegat 
vaadelnud. Põhjamaa suveöödel on kõik noored armastajad ja unistajad oma pilgud taeva 
poole pööranud. Suvel seisab Veega, hele ning sinine, peaaegu seniidis — kuidas võikski teda 
imetlemata jätta? Juba tuhandete aastate eest teadsid inimesed tähtedest üsna palju. Kuid mõ- 
tete kummalise suuna tõttu ei osanud nad aimata, et planeete on peaaegu iga aeglaselt 
pöörleva ja tugeva magnet-väljaga tähe ümber, samuti nagu peaaegu igal planeedil on olemas 
kaaslased. Nad ei tundnud seda seadust, kuid unistasid suguvendadest teistes maailmades ja 
eelkõige Veegal, sinisel päikesel. Ma mäletan ühest muinaskeelest tõlgitud kauneid luuletusi 
pooljumalikest inimestest, kes olid tulnud siniselt tähelt.» 

«Mina unistasin Veegast pärast «Purje» teadet,» pöördus ülem Eon Tali poole. «Nüüd on 
selge, et tuhandeaastane tung kaugete imeilusate maailmade poole sulges silmad nii minul kui 
ka paljudel tarkadel ja tõsistel inimestel.» 

«Kuidas te nüüd «Purje» teadet dešifreerite?» 

«Lihtsalt. «Veega neli planeeti on täiesti elutud. Ei ole midagi kaunimat meie Maast. 
Missugune õnn on tagasi pöörduda!»» 

«Teil on õigus!» hüüdis bioloog. «Miks see kellelegi varem pähe ei tulnud?» 

«Võib-olla tuligi, aga mitte meile, astronautidele, ja vahest ka mitte Nõukogule. Kuid see teeb 
meile au: elus võidate julge unistus, mitte skeptiline pettumusi* 

Ekraanil lõppes lend planeedi ümber. Järgnesid planeedi pinnal valitsevate tingimuste 
uurimiseks allavisatud robotjaamast saadud ülesvõtted. Seejärel kostis võimas plahvatus — 
alla heideti geoloogiline pomm'. Mineraalosakeste hiiglapilv küündis tähelaevani. Pumbad 
hakkasid huugama, kogudes tolmu külgmiste imikanalite filtritesse. Silikollist katseklaasid 
täideti põlenud planeedi kõrbetest ja mägedest pärineva mineraalipulbri proovidega, kvarts- 
balloonid aga atmosfääri ülemiste kihtide õhuga. «Puri» asus kolmkümmend aastat kestvale 
tagasiteele, mille läbimine ei olnud talle saatusest määratud. Nüüd viib tema maine seltsimees 
inimeste kätte kõik, mis hukkunud ränduritel õnnestus niisuguse vaeva, kannatlikkuse ja 
vaprusega saavutada... 

Järgmised ülesvõtted — kuus rulli vaatlusandmeid — kuulusid Maa astronoomide 
spetsiaalsele uurimisele, kõige olulisem aga edasiandmisele Suurde Ringi. 

Kellelgi ei olnud tahtmist vaadata filme «Purje» edaspidisest saatusest — rängast võitlusest 
avariiga ja T-tähega, eriti aga kuulata viimast traagilist helilinti. Liiga tugevad olid veel 
omaenda elamused. Läbivaatus otsustati kogu meeskonna järjekordse äratamiseni edasi 
lükata. Muljetest ülekoormatult läksid korrapidajad puhkama, jättes ülema juhtimiskeskusse. 
Erg Noor ei mõtelnud enam purunenud unistusele. Ta püüdis hinnata neid kibedaid 
teadmisteraasukesi, mida niisuguste pingutuste ja ohvrite hinnaga õnnestub inimkonnale tuua 


kahel — tema ja «Purje» — ekspeditsioonil. Või on saavutused kibedad ainult suure 
pettumuse tõttu? 

Erg Noor mõtles esmakordselt imekaunile koduplaneedile kui kõrgelt arenenud ja 
teadusejanuliste, rasketest muredest ja looduse või primitiivse ühiskonna ohtudest vabastatud 
inimhingede hindamatule varandusele. Endised kannatused, otsingud, äpardused, vead ja 
pettumused on ka tänapäeval, Ringi ajastul, alles jäänud, ent nad on teaduses, kunstis ja 
ehitustöös kõrgemasse loominguplaani üle kantud. Ainult tänu teadusele ja loovale tööle on 
Maa 


"Geoloogiline pomm — ülitugeva lõhkejõuga pomm, mis heidetakse tähelaevalt uuritavale 
planeedile, et saavutada planeedi pinnase aine paiskumist ülemistesse atmosfäärikihtidesse. 
(Fantastiline.) 

140 

vabanenud hirmust nälja, ülerahvastuse, nakkushaiguste ja kahjulike loomade eest. Päästetud 
kütusemurest, kasulike keemiliste elementide puudusest, inimeste enneaegsest surmast ning 
jõuetusest. Ja eks ole needki teadmisteraa-sud, mis «Tantra» endaga kaasa toob, panus 
võimsasse mõttelaviini, mis ühiskonna korraldamises ja looduse tunnetamises iga 
aastakümnega uue sammu võrra edasi liigub! 

Erg Noor avas «Tantra» lennupäeviku seifi ja võttis välja karbi mustal planeedil leitud 
spiraaltähelaeva metalliga. Raske tükk heledat taevasina liibus tihedalt vastu peopesa. Erg 
Noor teadis, et koduplaneedil ja tema naabritel päikesesüsteemis ning lähimatel tähtedel 
niisugust metalli ei leidu. See on veel üks, vahest kõige tähtsam teade peale sõnumi Zirda 
hukkumisest, mille nad Maale ja Ringile viivad... 

Raudtäht on Maale üsna lähedal ia spetsiaalne eksneditsioon mustale planeedile ei ole nüüd, 
pärast «Purie» ja «Tantra» kogemusi, enam eriti hädaohtlik, ükskõik kui suur valik musti riste 
ja meduuse selles igaveses pimeduses ka ei eksisteeriks. Spiraaltähelaeva avamine ebaõnnes- 
tus. Kui neil olnuks aega ettevõtet korralikult läbi mõtelda, oleksid nad tuba tookord taibanud, 
et hiiglaslik spiraaltoru on osa tähelaeva mootorisüsteemist. 

Taas kerkisid ekspeditsiooni ülema mällu viimase saatusliku päeva sündmused, Niiza: kes 
väliasirutatud kä+ega kilbina tema ette astus ia koletise lähedal abitult maha lanrres. Lühikest 
aega oli õitsenud tütarlapse noor tunne, mis ühendas endas Maa muistsete naiste heroilist 
truudust ning kaasaja avameelset ia tarka vaprust... 

Pur Hiss ilmus kuuldamatult ülema selja taha. et teda valves asendada. Erg Noor läks 
raamatukogu-laboratooriumi, kuid ei suundunud magamisruumidesse viivasse koridori, vaid 
avas haiplakajuti raske ukse. 

Hajutatud maine päevavalgus välpatles arstirohtude ja -riistadega täidetud silikollist kappidel, 
peegeldus röntgeniaparaadi metallil ning kunstliku vereringe ia hingamise seadmetel. 
Ekspeditsiooni ülem lükkas kõrvale laeni ulatuva tiheda eesriide ia astus hämarusse. 
Kuupaistega sarnanev nõrk valmis muuhis sibkolli roosas kristallis soojaks. Kaks tiratron- 
stimulaatorit. mis halvatu südant tegevuses hoidsid, olid ootamatu kollapsi puhuks sisse lülita- 
tud ja tiksusid vaevu kuuldavalt. Liikumatult ning sirgelt lamav 

Niiza näis olevat kupli all hõbejasroosas valguses rahulikku, õnnelikku unne suikunud. Paljud 
karsket, puhast ja küllast elu elanud esivanemate põlvkonnad olid naise, Maa võimsa elu 
kauneima loomingu nõtked ja tugevad kehajooned suure kunstilise täiuseni viimistlenud. Ini- 
mesed teadsid juba ammu, et nende osaks on langenud väga veerikas planeet. Vesi stimuleeris 
taimestiku ohtrust, see aga lõi hiiglasuured vaba hapniku tagavarad. Siis hakkas tormilise 
vooluna levima loomne elu, mis sadade miljonite aastate kestel pidevalt täiustus, kuni ilmus 
mõtlev olend — inimene. Elu arenemise tohutud ajaloolised kogemused loendamatute 
maailmade planeedisüsteemides on näidanud, et mida raskem ja pikem on selektsiooni pime 


evolutsioonitee, seda kaunimaid vorme omandavad kõrgemad mõtlevad olendid, seda 
otstarbekamalt on nad kohastunud keskkonna tingimuste ja elu vajadustega, ja ots- 
tarbekohasus ongi ju ilu. 

Kõik liigub ja areneb spiraalset teed mööda. Erg Noor kujutles elavalt seda suurt üldist 
tõususpiraali inimeste elu ja ühiskonna osas. Esimest korda sai ta rabava selgusega aru, et 
mida raskemad on organismide kui bioloogiliste masinate elu- ja töötingimused, mida raskem 
on ühiskonna arengutee, seda «tihedam» on tõususpiraal, seda, lähemal üksteisele tema 
keerud — järelikult, seda aeglasemalt kulgeb protsess ja seda standardsemad, üksteisega 
sarnasemad on tekkivad vormid. 

Tal polnud õigus, kui ta siniste päikeste imepäraste planeetide poole püüdles, ja ta õpetas 
Niizat valesti! Eesmärgiks pole mitte lend uutesse maailmadesse mingite asustamata, 
juhuslikult iseendast kujunenud planeetide otsimiseks ja avastamiseks, vaid inimkonna 
arukas, sammsammuline astumine oma Galaktika haru mööda, teadmiste ja elu ilu 
võidukäik... niisuguse ilu, nagu seda esindab Niiza ... 

Ootamatu ränga ahastusega langes Erg Noor põlvili Niiza silikollsarkofaagi ette. Neiu 
hingamist ei olnud märgata, ripsmed heitsid tugevasti suletud laugude alla lillakaid 
varjutriipe, paokil huulte vahelt helkisid lumivalged hambad. Vasakul õlal, küünarnuki juures 
ja kaelapiirkon-nas paistsid kahvatud sinakad laigud — hukatusliku voolu löögikohad. 

«Kas sa näed, kas sa mäletad midagi oma unes?» küsis Erg Noor suures murehoos piinatult, 
tundes, kuidas tema 

tahe vahast pehmemaks muutub, hingamine raskeneb ja kõri kinni pigistub. 

Ekspeditsiooni ülem surus ristamisi pandud sõrmed nii tugevasti kokku, et need siniseks 
läksid, püüdes Niizale edasi anda oma mõtteid, kirglikku kutset elule ja õnnele. Ent ruugete 
kiharatega neiu jäi liikumatuks otsekui roosa marmorkuju, mis elavat modelli täiuslikult 
jäljendab. 

Arst Luma Lasvi astus vaikselt haiglasse ning tajus kellegi juuresolekut. Eesriide 
ettevaatlikult kõrvale nihutanud, nägi ta ülemat, kes põlvitas liikumatult nagu ausammas 
nendele miljonitele meestele, kel iial on tulnud oma armsamaid taga leinata. Ta ei tabanud 
Erg Noori siit esmakordselt, ja sügav kaastunne liigutas ta südant. Erg Noor tõusis momnilt. 
Luma tuli kiiresti tema juurde ning sosistas erutatult: 

«Mul on vaja teiega rääkida.» 

Erg Noor noogutas, lükkas käega eesriide kõrvale ja astus silmi kissitades haigla esiossa. Ta 
ei istunud Luma pakutud toolile, vaid jäi seisma ja nõjatus vastu seene-kujulise kiiritaja alust. 
Lüheldast kasvu Luma Lasvi ajas end tema ees kogu oma pikkuses sirgu, püüdes eelseisva 
kõneluse jaoks pikem ja tähtsam näida. Olema pilk ei andnud talle mahti ennast ette 
valmistada. 

«Te teate,» alustas ta kõheldes, «et tänapäeva neuroloogia on selgeks teinud emotsioonide 
tekkeprotsessi psüühika teadvuslikus ja alateadvuslikus piirkonnas. Alateadvus allub 
pärssivate ravimite toimele muistsete ajupiirkondade kaudu, mis juhivad organismi, 
sealhulgas ka närvisüsteemi ja osaliselt kõrgema närvitalitluse keemilist regulatsiooni.» 

Erg Noor kergitas kulme. Luma Lasvi tundis, et räägib liiga pikalt ja üksikasjaliselt. 

«Ma tahan öelda, et arstiteadusel on võimalik mõjutada ajutsentrumeid, mis tugevaid elamusi 
juhivad. Ma võiksin ... » 

Erg Noori silmades sähvatas arusaamine, mis kajastus põgusas naeratuses. 

«Te teete ettepaneku minu armastust mõjutada,» küsis ta kähku, «ja sellega mind kannatustest 
vabastada?» 

Arst langetas pea. 

Erg Noor sirutas tänulikult käe ja raputas eitavalt pead. 

«Ma ei anna ära oma tunnete rikkust, kuidas see mind 

ka kannatama ei paneks. Kannatus, kui see üle jõu ei käi, viib arusaamisele, arusaamine — 
armastusele; nii sulgub ring. Teil on hea süda, Luma, kuid seda pole tarvis teha!» 

Ja ülem kadus oma tavalisel hoogsal sammul ukse taha ... 

Kiirustades otsekui avarii korral paigaldasid elektroonikainsenerid ja mehaanikud 
juhtimiskeskuses ja raamatukogus taas pärast kolmeteistkümmend aastat TVF-i Maasaadete 
ekraane. Tähelaev oli jõudnud tsooni, kus sai võimalikuks vastu võtta atmosfäärist hajutatud 
raadiolaineid Maa maailmavõrgust. 

Koduplaneedi hääled, helid, vormid ja värvid ergutasid rändureid ning äratasid neis samal ajal 
kärsituse: kosmo-sereisi pikkus muutus üha talumatumaks. 

Tähelaev kutsus kaugete kosmiliste reiside tavalisel lainel tehiskaaslast 57. Iga tund oodati 
selle Maad ja kosmost ühendava võimsa saatejaama vastust. 

Lõpuks jõudis tähelaeva kutsung Maale. 

Kogu tähelaeva meeskond oli ärkvel ega lahkunud vastuvõtjate juurest. Naasmine ellu pärast 
seda, kui kolmteist maist ehk üheksa sõltuvat aastat puudus side Kodumaaga! Inimesed võtsid 
küllastumatu ahnusega vastu Maa teateid ja arutasid uusi tähtsaid küsimusi, mis esitati nagu 
tavaliselt maailmavõrgu kaudu igale soovijale seisukohavõtmiseks. 

Nii kutsus mullateadlase Heb Uri juhuslikult kinnipüütud ettepanek välja kuuenädalase 
diskussiooni ja ülikeerukad arvutused. 

«Heb Uri ettepanek — arutage!» kõmas Maa hääl. «Kõik, kes on selles suunas mõtelnud ja 
töötanud, kellel on samalaadseid mõtteid või eitavaid järeldusi, avaldage oma arvamust!» 
Rõõmsalt kõlas rändurite kõrvus see massilise arutelu tavaline vormel. Heb Ur tegi 
Tähtedevaheliste Lendude Nõukogule ettepaneku süstemaatiliselt uurida siniste ja roheliste 
tähtede kättesaadavaid planeete. Tema arvamuse järgi on need erilised maailmad, tohutut 
energiat kandvate kiirgustega, mis võivad Maa tingimustes inertseid mineraalaineid 
keemiliselt stimuleerida võitluseks entroopiaga — see tähendab eluks. Erilised mineraalsed 
eluvormid muutuvad kõrgema spektriklassi tähtede kõrgetes temperatuurides ja pöörases 
radiatsioonis aktiivseks. Heb Ur pidas seaduspäraseks ebaõnnestumist, 

is tabas Siiriusele saadetud ekspeditsiooni, kes ei avastanud seal vähimatki jälge elust, sest see 
kiiresti pöörlev täht on kaksiktäht ja tal ei ole võimsat magnetvälja. Keegi ei vaielnud Heb 
Uriga, et kaksiktähti ei saa arvestada kosmose planeedisüsteemide kujundajatena, kuid 
ettepaneku olemus kutsus esile «Tantra» meeskonna aktiivse vastutegevuse. 

Ekspeditsiooni astronoomid eesotsas Erg Nooriga koostasid teate, mis saadeti teele kui 
esimeste inimeste arvamus, kes olid näinud Veegat «Purje» filmis. 

Ja Maa inimesed kuulasid vaimustusega häält, mis rääkis liginevalt tähelaevalt. 

«Tantra» ei poolda mõtet Heb Uri väidete alusel ekspeditsiooni välja saata. Helesinised tähed 
kiirgavad tõepoolest oma planeetide pinnaühikule niisugust energiat, et sellest piisaks eluks 
raskete ühendite baasil. Kuid iga elav organism on energiale filtriks ja tõkkeks, mis toimib 
vastu termodünaamika teisele seadusele ehk entroopia seadusele struktuuri loomise teel, 
lihtsate mineraali- ja gaasimolekulide suure keerustumise teel. Niisugune keerustumine võib 
toimuda üksnes tohutu kestusega arenemisprotsessis — järelikult füüsikaliste tingimuste 
pideva stabiilsuse korral. Just seda tingimuste stabiilsust ei olegi kõrge temperatuuriga tähtede 
planeetidel, sest tähtede ülivõimsa kiirguse puhangud ja keerised purustavad kiiresti kõik 
keerukad ühendid. Seal ei ole mitte midagi püsivalt eksisteerivat ega saagi olla, hoolimata 
sellest, et mineraalid omandavad kõige vastupidavama, kuubilise aatomvõrega 
kristallstruktuuri. 

«Tantra» arvates kordab Heb Ur nende vanaaegsete astronoomide ühekülgset arvamust, kes ei 
mõistnud planeetide arengu dünaamikat. Iga planeet kaotab oma kerged ained, mis kanduvad 


maailmaruumi ning hajuvad. Eriti kiire kergete elementide kadumine toimub siniste päikeste 
kõrge temperatuuri ja suure kiirgusrõhu tingimustes. 

«Tantra» tõi terve rea näiteid ja lõpetas väitega, et helesiniste tähtede läheduses asuvate 
planeetide «raskenemise» profsess ei võimalda eluvormide tekkimist. 

Kaaslane 57 kandis tähelaeva teadlaste väite üle otse Nõukogu observatooriumi. 

Lõpuks jõudis kätte hetk, mida nii kannatamatult olid oodanud Ingrid Ditra ja Kei Ber, samuti 
nagu eranditult kõik teisedki ekspeditsiooni liikmed. «Tantra» hakkas oma 

kosmilist kiirust aeglustama ning möödus päikesesüsteemi jäävööndist, lähenedes tähelaevade 
jaamale Tritonil. 

Triton oli väga suur kaaslane, mis oma mõõtmeilt jäi vaid pisut maha Jupiteri kolmandast ja 
neljandast hiid-kaaslasest,' Ganymedesest ja Callistost, ning Merkuurist. Seepärast ümbritses 
teda õhuke, peaasjalikult lämmastikust ja süsihappegaasist koosnev atmosfäär. 

Erg Noor maandas tähelaeva ettenähtud kohas Tritoni poolusel, kaugel jaamahoone avaratest 
kuplitest. Kiltmaa astangul, maa-alustest ruumidest läbistatud järsaku serval sätendasid 
karantiinsanatooriumi hoone klaasid. Siin pidid rändurid teistest inimestest täielikult 
isoleerituna läbi tegema viienädalase karantiini. Selle aja jooksul jälgisid, vilunud arstid 
hoolikalt nende organismi, kus võis peituda mõni uus infektsioon. Hädaoht oli selleks liipa 
suur, et temast hoolimatult mööda minna. Seepärast pidid kõik, kes olid teistele, olgugi 
asustamata planeetidele laskunud, paratamatult sellele protseduurile alluma, ükskõik kui kaua 
nad ka poleks tähelaevas viibinud. Sanatooriumi teadlased uurisid läbi ka laeva sisemuse, 
enne kui jaam lennuks Maale loa andis. Inimkonna poolt ammu vallutatud planeetidel, nagu 
Veenus, Marss ja mõningad asteroidid, viidi karantiin läbi äralennu eel kohalikes jaamades. 
Sanatooriumis viibimist oli kergem taluda kui elu tähelaevas. Laboratooriumid töötamiseks, 
kontserdisaalid, elektrist, muusikast, veest ja lainevõngetest kombineeritud vannid, 
igapäevased jalutuskäigud kergetes skafand-. rites mööda mägesid ja sanatooriumi ümbrust. 
Ning lõpuks side koduplaneediga, mis ei olnud küll alati regulaarne, kuid — milline rõõm! — 
kõigest viis tundi oli vaja selleks, et teade siit Maale jõuaks. 

Niiza silikollsarkofaag viidi kõiki ettevaatusabinõusid rakendades sanatooriumi. Erg Noor ja 
bioloog Eon Tal lahkusid «Tantralt» viimastena. Nad astusid kergelt.isegi raskendajatega, mis 
olid määratud selleks, et neil ei tuleks Tritoni väikese külgetõmbejõu tõttu ootamatuid 
hüppeid teha. 

Maandumisväljaku ümber põlenud tuled kustusid. Tnton jõudis Neptuuni Päikesest 
valgustatud küljele. Kui tuhm Neptuunilt peegelduv valgus ka ei olnud, hajutas Tritonist 
kõigest kolmesaja viiekümne tuhande kilomeetri kaugusel asuva hiidplaneedi tohutu peegel 
siiski pimeduse ja tekitas 

kaaslasel heleda videviku, mis sarnanes kevadise hämarusega Maa suurematel laiuskraadidel. 
Triton tiirles ümber Neptuuni vastassuunas oma planeedi pöörlemisele idast läände; ühe tiiru 
tegi ta peaaegu kuue maise ööpäevaga ja tema «päevased» perioodid kestsid umbes seitse- 
kümmend tundi. Neptuun jõudis selle ajaga neli korda ümber oma telje pöörduda ja praegu 
libises kaaslase vari 

ilmanähtavalt üle uduse ketta. Peaaegu ühel ajal nägid ülem ja bioloog väikest tähe- 

aeva, mis seisis platoo servast kaugel. Sellel laeval ei olnud kogukat tagaosa ega kõrgeid 
stabilisaatoriharju. Väga terava nina ja saleda korpuse järgi otsustades pidi see olema 
planetoplaan, kuid ta kuju erines planetoplaa-nide tuttavatest kontuuridest jämeda rõnga tõttu 
ahtris ning pika värtnakujulise juurdeehituse tõttu ülal. 

«Siin on veel üks laev karantiinis?» ütles Eon poolküsivalt. «Kas Nõukogu on tõesti muutnud 
oma tava ... » 


«Mitte välja saata uusi tähe-ekspeditsioone enne eelmiste tagasitulekut?» lõpetas Erg Noor. 
«Tõepoolest, meie pidasime oma tähtajast kinni, kuid teade, mille me Zirdalt pidime saatma, 
hilines kahe aasta võrra.» 

«Võib-olla käis see ekspeditsioon Neptuunil?» oletas bioloog. 

Nad läbisid kahe kilomeetri pikkuse tee sanatooriumini jj.a tõusid avarale punase basaldiga 
kaunistatud terrassile. Mustas taevas säras kõikidest tähtedest heledamalt Päikese tilluke 
ketas, mis oli siit, aeglaselt pöörleva kaaslase pooluselt, hästi nähtav. Saja seitsmekümne 
kraadine käre pakane tundus läbi soojendava skafandri nagu Maa polaartalve harilik külm. 
Suured külmunud ammoniaagist või süsihappegaasist lumehelbed langesid liikumatus at- 
mosfääris pikkamööda ülalt alla, täites kogu ümbruse Maa lumesaju vaikse rahuga. 

Erg Noor ja Eon Tal vaatasid lumehelveste langemist otsekui hüpnotiseeritult, just nagu Maa 
keskmistel laiuskraadidel elanud kauged esivanemad, kellele lume tulek tähendas põllutööde 
lõppu. Ennustas ju ka see ebatavaline lumi nende vaevade ja rännakute lõppu. 

Oma alateadlikele tunnetele järele andes sirutas bioloog ülemale käe. 

«Meie seiklused on lõppenud ja me oleme, tänu teile, terved !» 

Erg Noor tegi järsu tõrjuva liigutuse. 

«On's tõesti kõik terved? Ja tänu kellele mina terve olen?» 

Eon Tal ei kohmetunud. 

«Ma olen veendunud, et Niiza päästetakse! Kohalikud arstid tahavad viivitamatult ravimist 
alustada. On saadud juhtnööre Grim Sarilt endalt, üldiste halvatuste laboratooriumi 
juhatajalt.» 

«Kas teatakse, mis see on?» 

«Veel mitte. Kuid selge on, et Niizat rünnati säärast liiki vooluga, mis muudab autonoomsete 
süsteemide närvisõlmede kemismi. Selgusele jõuda, kuidas selle erakordselt pikaajalist toimet 
likvideerida, tähendab neiu terveks ravida. Me iu avastasime aastasadu ravimatuks peetud 
püsivate psüühiliste halvatuste mehhanismi. Siingi on midagi taolist, kuid selle on tekitanud 
välised ärritajad. Kui viiakse läbi katsed minu vangide kallal — olmi nad elus või mitte —, 
siis hakkab ka mu käsi mind jälle teenima!» 

Häbitunne sundis ekspeditsiooni ülemat laupa kortsu-tama. Oma mures oli ta unustanud, kui 
palju bioloog tema heaks oli teinud. Kui ebaviisakas täiskasvanud inimesest! Ta võttis 
bioloogi käe ja mõlemad teadlased väljendasid vanaaegse meheliku žestiga oma vastastikust 
sümpaatiat. 

«Te arvate, et mustade meduuside ja tolle ristikujulise peletise surmavad organid on 
ühelaadsed?» küsis Erg Noor. 

«Ma ei kahtle selles. Minu käsi kinnitab seda. Mustade olendite, elektririkka planeedi elanike 
üldine kohastumine keskkonnaga väljendub elektrienergia kogumises ja muundamises. Nad 
on ilmselt kiskjad, nende ohvreid me aga esialgu veel ei tunne.» 

«Kuid mäletate, mis meie kõigiga juhtus, kui Niiza . . .» 

«See on midagi muud. Ma mõtlesin selle üle kaua järele. Koos õudse musta risti ilmumisega 
kõlas tohutu jõuga inf-raheli, mis tumestas meie teadvust. Selles mustas maailmas on helidki 
mustad, kuuldamatud. Infraheliga teadvust murdes kasutab see olend hiljem teatavat liiki hüp- 
noosi, mis on palju tugevam kui meie nüüd juba väljasurnud hiiglamadudel, näiteks 
anakondal. See olekski meid peaaegu hukutanud, kui poleks olnud Niizat. .. » 
Ekspeditsiooni ülem vaatas kauget Päikest, mis praegu valgustas ka Maad. Päikest, seda 
inimese igavest lootust, alates juba tema eelajaloolisest virelemisest halastamatu looduse 
rüpes. Päikest, mõistuse helge jõu kehastust, mis 

peletab eemale öise pimeduse ja. koledused. Ning tema aaslaseks ülejäänud rännuteel sai 
rõõmus lootusesäde... 


Tritoni jaama juhataja tuli sanatooriumi Erg Noorile järele. Maa kutsus ekspeditsiooni ülemat, 
juhataja ilmumine .karantiini keelatud ruumidesse aga tähendas isolatsiooni lõppu, võimalust 
«Tantra» kolmeteistkümneaastase rännaku lõpetamiseks. Ekspeditsiooni ülem tuli peagi ta- 
gasi, veel rohkem keskendunud kui harilikult. 

«Veel täna asume teele. Mind paluti Maale viia kuus inimest planetoplaanilt «Amat», mis 
jäetakse siia uute maagileiukohtade kasutuselevõtmiseks Pluutol. Me võtame ekspeditsiooni 
ja selle poolt Pluutol kogutud materjalid kaasa. 

Need kuus ehitasid tavalise planetonlaani ümber ja tulid toime hulliulge kangelasteoga. Nad 
sukeldusid põrgupõhja, Pluuto tihedasse neoon-metaanatmosfääri. Lendasid am- 
moniaawilume tormides, riskides iga hetk pimeduses vastu hiiglaslikke terastugevaid jäänõelu 
puruneda. Neil õnnestus leida piirkond, kus mäepaliandid esile kerkisid. Pluuto mõistatus on 
lõpuks lahendatud: see planeet ei kuulu meie päikesesüsteemi. Süsteem haaras ta kaasa 
Päikese teekonnal läbi Galaktika. Sellepärast ongi Pluuto tihedus märksa suurem kõikide 
teiste kaugete planeetide tihedusest. Uuriiad avastasid hoopis võõrast maailmast pärinevaid 
kummalisi mineraale. Kuid veel tähtsam on see, et ühel mäeharjal avastati peaaegu tervenisti 
hävinenud ehituste jäljed, mis annavad tunnistust mingisugusest kujutlematult iidsest 
tsivilisatsioonist. Saadud andmeid tuleb muidugi kontrollida. See, et ehitusmaterjale on 
töödelnud arukad olendid, vaiab veel tõestamist. . . Kuid hämmastav kangelastegu on ilmne. 
Ma olen uhke, et meie tähelaev kangelased Maale viib, ja põlen kärsitusest nende jutustust 
kuulda. Karantiin lõppes neil juba kolme päeva eest.. .» Erg Noor jäi vait, olles pikast 
kõnelemisest väsinud. 

«Kuid siin on ju tõsine vastuolu!» hüüdis Pur Hiss. 

«Vastuolu on tõe ema!» vastas Erg Noor astronoomile rahulikult vana kõnekäänuga. «Aeg on 
«Tantra» teele seada!» 

Äraproovitud tähelaev rebis end kerge vaevaga Tritonilt lahti ning hakkas kihutama ekliptika 
tasandiga ristuvat tohutut kaart mööda. Sirgjooneline tee Maale oli võimatu: iga laev oleks 
hukkunud laias meteooride ja asteroidide 

vööndis, mis moodustus purunenud planeet Phaetoni kildudest. See planeet eksisteeris kunagi 
Marsi ja Jupiteri vahel, kuid päikesesüsteemi hiiglase külgetõmbejõud rebis ta tükkideks. 

Erg Noor suurendas kiirust. Ta ei kavatsenud viia kangelasi Maale ettenähtud 
seitsmekümne kahe päevaga, vaid otsustas tähelaeva hiiglajõudu kasutades ja minimaalselt 
anamesooni kulutades viiekümne tunniga Maale jõuda. 

Läbi maailmaruumi tungis tähelaeva juurde Maa saade — planeet tervitas võitu raudtähe ja 
jäise Pluuto pimeduse üle. Heliloojad esitasid «Tantra» ja «Amati» auks loodud romansse ja 
sümfooniaid. 

Kosmos kõmises võidumeloodiaist. Jaamad Marsil, Veenusel ja asteroididel kutsusid laeva, 
lisades oma akordid kangelaste austamise üldisse koori. 

««Tantra», «Tantra»,» kõlas lõpuks hääl Nõukogu valvepostist, «maanduge EI Homrale!» 

Keskkosmodroom asus endise kõrbe kohal Põhja-Aafri-kas ja tähelaev sööstis sinna läbi 
Maa päikesevalgusest küllastunud atmosfääri. 


VII PEATÜKK SÜMFOONIA FA-MINOOR, VÄRVI-TONAALSUSEGA 4,750 pi 


LÕUNASSE, merele avaneva laia veranda seinu 'asendasid läbipaistvast plastmassist plaadid. 
Laest langev tuhm valgus ei võistelnud heleda kuuvalgusega, vaid täiendas seda, 
pehmendades varjude karmi musta värvust. Verandale oli kogunenud peaaegu terve mere- 
ekspeditsiooni koosseis. Ainult kõige nooremad töötajad olid kuupaistest üleujutatud meres 
mängu alustanud. Kunstnik Kart San oli tulnud koos oma imekauni modelliga. Ekspeditsiooni 
ülem Frit Don jutustas pikki kuldkollaseid juukseid raputades merest leitud hobuse 
uurimisest. Kuju materjali kindlakstegemine tõstekaalu selgitamiseks viis ootamatu 


"tulemuseni. Mingisugusest sulamist pealiskihi alt tuli nähtavale puhas kuld. Kui oletada, et 
hobune oli täismetallist, siis kaalus kuju isegi väljatõrjutud vee kaalu mahaarvamisel oma 
nelisada tonni. Niisuguse koletise tõstmiseks kutsuti kohale eriseadmetega varustatud suured 
laevad. 

Küsimuse peale, kuidas seletada väärismetalli niisugust ülitotrat kasutamist, meenutas üks 
ekspeditsiooni vanemaid töötajaid ajalooarhiivides leiduvat legendi terve riigi kullavarude 
kadumisest (kuld oli siis töö väärtuse ekvivalendiks). Kuritegelikud valitsejad, kes olid süüdi 
rahva türanniseerimises ja laostamises, kogusid enne kadumist, enne teise riiki põgenemist — 
tollal eksisteerisid piirideks nimetatavad tõkked, mis takistasid eri rahvaste omavahelist 
suhtlemist — terve kullatagavara kokku ning valasid sellest kuju, mis paigutati riigi pealinna 
rahvarikkaimale väljakule. Keegi ei leidnud kulda üles. Ajaloolane oletas, et tol ajal ei 
aimanud mitte keegi, missugune metall odava sulamikihi all peitub. 

Jutustus tekitas elevust. Kolossaalse kullakoguse leidmine oli inimkonnale suurepäraseks 
kingituseks. Kuigi see raske kollane metall ei olnud enam ammu väärtuse 

sümbol, jäi ta siiski vaga vajalikuks materjaliks elektriseadmete, meditsiiniliste preparaatide 
ja eriti anamesooni tootmisel. 

Veranda välimises nurgas olid kitsamasse ringi kogunenud Veeda Kong, Dar Veter, 
kunstnik, Tšara Nandi ja Evda Nali. Nende lähedal oli häbelikult istet võtnud Ren Boz. Ainult 
Mven Mass puudus. 

«Teil oli õigus, kui te väitsite, et kunstnik — õigemini kunst üldse — jääb alati maha 
teaduse ja tehnika hoogsast kasvust,» ütles Dar Veter. 

«Te ei saanud minust aru,» vaidles Kart San vastu. «Kunst on oma vead juba parandanud ja 
oma võlast rahva ees aru saanud. Ta ei loo enam masendavaid monumentaalvorme, ei kujuta 
enam üksnes välist ja seepärast ebarealistlikku sära ning ülevust. Kunsti tähtsaimaks kohuseks 
on saanud inimese emotsionaalse külje arendamine. Ainult kunstil on jõudu inimpsüühikat 
häälestada, seda ette valmistada kõige keerukamate muljete vastuvõtuks. Kes ei ole tundnud, 
kui nõiduslikult kergeks muutub arusaamine vastava häälestuse — muusika, värvide või vor- 
mide mõjul! ... Ja kuidas inimhing sulgub, kui püüda temasse tungida jõhkralt ja pealekäivalt. 
Teie, ajaloolased, teate kõige paremini, kui paiju vaeva on inimkonnal tulnud näha psüühika 
emotsionaalse külje arendamise ja kasvatamisega.» 

«Kauges minevikus oli aeg, mil kunst taotles abstraktseid vorme,» märkis Veeda Kong. 
«Kunst taotles abstraktsust, jäljendades mõistust, mis oli saanud ilmse primaadi kõige muu 
üle. Ent kunst ei saa olla abstraktne, välja arvatud muusika, millel on eriline koht ja mis on 
samuti omamoodi täiesti konkreetne. See oli vale tee.» «Missugust teed siis teie oigeks 
peate?» «Minu arust on kunst maailma voitjuste ja murede peegeldus läbi inimeste 
tundeprisma, mõnikord elu illustratsioon, kuid üldise otstarbekuse kontrolli all. See otstarbe- 
kus ongi ilu, milleta ma ei näe õnne ega elu mõtet. Ilma selle kontrollita mandub kunst 
kergesti kapriisseteks väljamõeldisteks, eriti elu ja ajaloo puuduliku tundmise puhul ... » 

«Ma olen alati tahtnud, et kunsti ülesanne seisaks maailma võitmises ja muutmises, aga 
mitte üksnes tema tunnetamises,» lisas Dar Veter sekka. 

«Nõus!» hüüdis Kart San. «Kuid selle tingimusega, et mitte ainult välise, vaid just 
peamiselt inimese sisemise, emotsioonide maailma muutmises. Inimese kasvatamises. .. koos 
kõikide vastuolude mõistmisega .. .» 

Evda Nali pani oma tugeva sooja käe Dar Veteri käele. 
«Missugusest unelmast te täna loobusite?» 
«Väga suurest... » 

«Igaüks meist,» jätkas kunstnik oma kõnet, «kes on vaadanud muinasaja massikunsti teoseid 

— filme, teatrilavastuste ülesvõtteid, maalide näitusi —, see teab, kui oivaliselt viimistletud, 


elegantsed, kõigest ülearusest puhtad näivad nende kõrval meie kaasaegsed vaatemängud, 
tantsud, maalid... Ma ei räägi üldse languse ajajärkudest.» 

«Ta on tark, kuid teeb liiga palju sõnu,» sosistas Veeda Kong. 

«Kunstnikul on raske sõnade või valemitega väljendada neid ülikeerukaid nähtusi, mida ta 
näeb ja ümbrusest välja nopib,» astus Tšara Nandi vahele ja Evda Nali noogutas heakskiitvalt. 

«Aga mina tahaksin,» jätkas Kart San, «toimida nii: koguda ja ühendada paljudesse 
inimestesse laialipillatud tunnete, vormide ja värvide tõelise ilu'puhtad terad ühte kujju. 
Taastada ilu kõrgeim väljendusvorm kõigist kauge mineviku rassidest, kelle segunemine viis 
kaasaegse inimsoo kujunemisele. «Gondvaana tütar» kehastab ühinemist loodusega, asjade ja 
nähtuste seose alateadlikku tunnetamist, alles täielikult instinktidest läbiimbunud tunnete ja 
aistingute kompleksi. 

«Teetise, Vahemere tütar» rõhutab tugevalt arenenud, kartmatult avaraid ja lõpmatult 
mitmekesiseid tundeid; siin on juba teine aste loodusega ühtesulamises — emotsioonide, 
mitte aga instinktide kaudu. Erose jõud on avalikult ja puhtalt inimese ülendamisele allutatud. 
Just Vahemeremaade muistsete kultuurrahvaste — kreetlaste, etruskide, helleenide, 
protoindialaste hulgast kerkis esile inimese kuju, kes oli suuteline seda emotsionaalset 
kultuuri looma. Kui palju õnne mul oli Tšara leidmisega: temas on juhuslikult ühinenud 
antiiksete kreeklaste-kreetlaste ja palju hilisemate Kesk-India rahvaste jooned.» 

Veeda naeratas oma õige oletuse peale, Dar Veter aga sosistas talle, et paremat modelli 
oleks raske leida. 

«Kui mul «Vahemere tütar» õnnestub, siis tuleb paratamatult teostada idee kolmas osa — 
kuldsete juustega või 

heleblond põhjamaa naine, rahulike ja selgete silmadega, pikakasvuline, veidi aeglane, kes 
vaatab terasejt maailma ja sarnaneb vene, skandinaavia või inglise muistsete rahvaste naisega. 
Alles pärast seda võin ma asuda sünteesi kallale — kaasaegse naise kuju loomisele, kellesse 
on koondunud parimad jooned kõigist neist esivanemaist.» 

«Mispärast ikka ainult «tütred», aga mitte «pojad»?» muigas Veeda. 

«On's vaja selgitada, et ilu on naises füsioloogia seaduste põhjal alati palju täiuslikum ja 
tugevamini viimistletud . .. » kortsutas kunstnik kulmu. 

«Kui te oma kolmandat pilti maalima hakkate, tutvuge lähemalt Veeda Kongiga,» alustas 
Evda Nali. «Vaevalt et... » 

Kunstnik tõusis kähku. 

«Te mõtlete, et ma ei näe! Kuid ma võitlen endaga, et see kuju ei tungiks minusse juba 
nüüd, kus ma teisest tulvil olen. Aga Veeda ... » 

«Unistab muusikast,» punastas too õrnalt. «Kahju, et siin on päikeseklaver, mis öösel on 
tumm!» 

«Süsteemid, mis töötavad päikesevalgusest toituvate pooljuhtide baasil?» küsis Ren Boz üle 
tugitooli käetoe kummardudes. «Ma võiksin ta vastuvõtja voolule ümber lülitada.» 

«Võtab see kaua aega?» rõõmustas Veeda. «Tunni aja töö.» 

«Ei maksa, Tunni aja pärast algab maailmavõrgus uudistesaade. Me tegime innuga tööd ja 
kahel õhtul ei lülitanud keegi vastuvõtjat sisse.» 

«Siis laulge, Veeda,» palus Dar Veter. «Kart Sanil on muistne keeltega muusikariist 
feodaalühiskonna Tumedast ajast.» 

«Kitarr,» selgitas Tšara Nandi. 

«Kes mängib?... Ma proovin, vahest saan ise hakkama.» 

«Mina mängin!» Tšara oli valmis stuudiosse kitarri järele jooksma. 

«Jookseme koos,» pani Frit Don ette. 

Tšara heitis oma musta juuksekuhila trotslikult kuklasse. Serlis pööras kangi ja nihutas 
veranda külgseina kõrvale-, avades vaate piki randa lahe idasopile. Frit Don kihutas pikkade 


hüpetega. Tšara jooksis, pea selga visatud. Neiu jäi algul maha, kuid stuudio juurde jõudsid 
mõlemad 

ühel ajal, sööstsid mustast, valgustamata uksest sisse ning tormasid hetke pärast jälle 
kuuvalgel mööda mereranda, kangekaelsed ja väledajalgsed. Frit Don jõudis esimesena 


veranda juurde, kuid Tšara hüppas läbi avatud külg-tiiva 'ja oligi toas. 
Veeda plaksutas vaimustatult käsi. 
«Frit Don on ju kevadiste kümnevõistluste võitja!» 

«Aga Tšara Nandi on lõpetanud kõrgema tantsukooli mõlemad astmed — muistsete ja 
kaasaegsete tantsude astme,» aimas Kart San Veeda tooni järele. 

«Meie Veedaga õppisime samuti, kuid ainult algastmes,» ohkas Evda Nali. 

«Algastme teevad nüüd kõik läbi,» nokkis kunstnik. 

Tšara oli oma väikese kindla lõua üles tõstnud ja sõr-mitses aeglaselt kitarrikeeli. Noore 
naise kõrge hääl hakkas igatsevalt ja kutsuvalt helisema. Ta laulis uut, alles hiljuti 
lõunatsoonist saabunud laulu täitumatust unistusest. Meloodiale liitus Veeda madal hääl ning 
sai tolleks suunavaks kiireks, mille ümber Tšara laul keerles ja tardus. Duett kõlas 
suurepäraselt — nii vastandlikud olid mõlemad lauljad ja nii hästi täiendasid nad teineteist. 
Dar Veter libistas pilgu ühelt teisele ega "suutnud otsustada, kummale laulmine rohkem sobib 
— kas Veedale, kes seisis küünarnukkidega vastuvõtja puldile nõjatudes, pea langetatud 
kuupaistel hõbedaselt sätendavate juuste raskuse all, või Tšarale, kes oli ettepoole 
kummardunud, kitarr ümmar-gustel paljastel põlvedel, ja kelle nägu oli nii tõmmuks 
päevitunud, et hambad ja puhtad sinkjad silmavalged selles teravalt valendasid. 

Laul vaikis. Tšara sõrmitses kõhklevalt keeli. Ja Dar Veter surus hambad kokku. See oli 
toosama laul, mis teda kunagi Veedast eemale viis ... ja nüüd ka Veedale endale valu tegi. 

Keelte kõminad järgnesid üksteisele puhangutena, üks akord ajas teist taga ning tardus 
jõuetult, saavutamata ühtesulavust. Meloodia voolas katkendlikult, just nagu oleksid lained 
laksudes kaldale paiskunud, silmapilguks liivikule valgunud ja siis üksteise järel musta, 
põhjatusse merre veerenud. Tšara ei teadnud mitte midagi. Tema kõlav hääl elustas sõnad 
armastusest, mis lendab maailmaruumi jäistes sügavustes tähelt tähele, püüdes leida, mõista, 
tunda, kus on tema ... Too, kes läks kosmosesse kangelaslikele otsingutele. Ta ei pöördu enam 
tagasi — 

mis sellest! Ent kui saaks kas või üheksainsaks hetkeks teada, mis temaga on, aidata teda 
palvega, hella mõttega, tervitusega! 

Veeda vaikis. Tšara tundis, et midagi on korrast ära, katkestas mängu, kargas püsti, viskas 
kitarri kunstniku kätte ja läks liikumatult seisva heledajuukselise naise juurde, endal pea 
süüdlaslikult langetatud. 

Veeda naeratas. 

«Tantsige õige, Tšara!» 

Neiu noogutas kuulekalt nõustudes, kuid Frit Don segas vahele. 

«Tantsudega ootame veidi — kohe algab saade!» 

Maja katusest kerkis välja teleskooptoru, mis tõstis kõrgele üles kaks ristamisi asetsevat 
metallpinda. Seadet kroonis kaheksa poolkeraga kaetud metallsõõr. Tuba täitsid võimsad 
helid. 

Saade algas põhjapoolse elamisvööndi uue spiraallinna näitamisega. Linnaehitajate hulgas 
valitses kaks arhitektuurilist suunda: ehitati püramidaalseid ja spiraalseid linnu. Neid rajati 
elamiseks eriti sobivatesse kohtadesse, tingimata mere või mõne suure järve lähedusse, kuhu 


oli koondatud automaattehaste teenindamine, mille vööndid ümbritsesid linna salude ja aasade 
ringidega vaheldudes. 

Linnad rajati kõrgendikele, sest hooned paiknesid astmeliselt nii, et ei olnud ühtki hoonet, 
mille fassaad poleks olnud täielikult avatud päikesele, tuultele, taevale ja tähtedele. Hoonete 
tagaküljel asusid ruumid masinate, ladude, jaotuspunktide, töökodade ja köökide jaoks, mis 
ulatusid mõnikord sügavale maa sisse. Püramidaalsete linnade pooldajad pidasid eeliseks 
nende suhteliselt väikest kõrgust tunduva mahu juures, samal ajal kui spiraallinnade ehitajad 
viisid oma loomingu rohkem kui kilomeetri kõrgusele. 

Mere-ekspeditsioonist osavõtjate ette kerkis järsk spiraal, mis helkis päikese käes oma 
miljonite opalestseeri-vate plastmassist seintega, sulatatud kivist karkasside portselanribidega, 
poleeritud metallist toestikega. Iga keerd tõusis järk-järgult perifeeriast keskuse poole. Hoone- 
massiive eraldasid sügavad vertikaalorvad. Peadpööritavas kõrguses rippusid kerged sillad, 
rõdud ja eenduvad aiad. Sätendavad toed kerkisid aluselt, kus tuhandete kaarte vahel kulgesid 
laiad trepid. Need viisid terrassilis- 

tesse parkidesse, mis bargnesid kiirtena esimese tihedate salude vööndini. Ka piki linna 
perimeetrit rippuvad ning sisemised, kristal.Ikatuste all olevad tänavad keerdusid spiraalselt. 
Nendel ei liikunud ühtki sõidukit: transportööride lõputud ahelad olid pikiniššidesse peidetud. 

Elavad, naervad ja tõsised inimesed kõndisid kiiresti mööda tänavaid, jalutasid võlvide all, 
nautisid üksindust tuhandetes vaiksetes nurgakestes — sammastikes, trepi-käikudes, 
rippaedades astangute katustel. .. 

Võimsa linna vaatepilt ei kestnud kuigi kaua — algas sõnaline saade. 

«Jätkub Suunatud Kiirguste Akadeemia poolt esitatud projekti arutelu,» hakkas rääkima 
ekraanile ilmunud inimene. «Nende ettepanek asendada joontähestik elektron-salvestusega ei 
leia üldist poolehoidu. Peamisi vastuväiteid põhjustab lugemisaparaatide keerukus. Raamat ei 
ole siis enam inimesele sõbraks, mis teda kõikjal saadab. Näilisest kasust hoolimata lükatakse 
projekt tagasi.» 

«Küll arutasid kaua!» tähendas Ren Boz. 

«Suur vastuolu,» kostis Dar Veter. «Ühest küljest salvestamise ahvatlev lihtsus, teisest 
küljest lugemise raskus.» 

Inimene ekraanil jätkas: 

«Eilne teadaanne osutub õigeks: kolmekümne seitsmes tähe-ekspeditsioon hakkas rääkima. 
Nad tulevad .. .» 

Dar Veter tardus, olles jahmunud oma vasturääkivate tunnete tugevusest. Silmanurgast nägi 
ta aeglaselt püsti tõusnud Veeda Kongi, kelle silmad üha suurenesid. Dar Veteri teravnenud 
kuulmine tabas naise katkendliku hingamise. 

«. . ruudu nelisada üks suunast, ja laev väljus äsja mii-nusväljast' ühe sajandiku parsekj 
kaugusel Neptuuni orbiidist. Ekspeditsiooni viivitus oli tingitud kohtumisest musta päikesega. 
Inimohvreid ei ole. Laeva kiirus,» lõpetas diktor, «on umbes viis kuuendikku absoluutühikut. 
Ekspeditsiooni oodatakse Tritoni jaama üheteistkümne päeva pärast. Oodake teateid 
tähelepanuväärsetest avastustest!» 

Saade kestis edasi. Järgnesid teised uudised, kuid neid ei kuulanud enam keegi. Kõik 
ümbritsesid Veedat ning õnnitlesid teda. 


"Miinusväli — negatiivselt laetud väli tähtedevahelises ruumis. 

Veeda naeratas, põsed hõõgvel ja silmade sügavuses peidetud ärevus. Ka Dar Veter astus 
lähemale. Veeda tundis tema nii vajalikuks ja lähedaseks saanud käe pigistust ning kohtas 
avameelset pilku. Dar Veter ei olnud enam ammu niimoodi vaadanud. Naine tundis seda 


nukrat uljust, mis oli paistnud mehe endisest suhtumisest temasse. Ja ta teadis, et mees ei loe 
praegu tema näost mitte ainult rõõmu ... 

Dar Veter laskis ta käe tasa lahti, naeratas omamoodi, järeleaimamatult selgelt, ja eemaldus. 
Ekspeditsiooni liikmed arutasid elavalt teadaannet. Veeda jäi inimeste ringi, jälgides 
silmanurgast Dar Veterit. Ta nägi, kuidas Evda 'Nali Veteri juurde läks ning kuidas minut 
hiljem Ren Boz nendega ühines. 

«Mven Mass tuleb üles otsida, ta ei tea veel midagi!» hüüdis Dar Veter, nagu oleks järsku 
taibanud. «Tulge kaasa, Evda. Ja teie, Ren?» 

«Ja mina ka,» ligines Tšara Nandi. «Kas tohib?» 

Nad läksid välja, kus lained vaikselt loksusid. Dar Veter jäi seisma, nägu jahedale 
puhangule vastu seades, ja ohkas sügavalt. Pöördudes kohtas ta Evda Nalli pilku. 

«Ma sõidan ära, ilma et majja tagasi läheksin,» vastas ta sõnatule küsimusele. 

Evda võttis tal käe alt kinni. Mõnda 'aega läksid kõik vaikides. 

«Ma mõtlesin, kas seda on vaja,» sosistas Evda. «Nähtavasti on vaja ja teil on õigus. Kui 
Veeda oleks. . .» 

Evda jäi vait, kuid Dar Veter surus mõistvalt tema kätt ning pani selle oma põse vastu. Ren 
Boz käis nende kannul, nihkudes ettevaatlikult Tšarast eemale, too aga astus muiet varjates ja 
oma suurte silmadega mehe poole kõõritades hoogsa sammuga tema kõrval. Evda hakkas 
vaevu kuuldavalt naerma ja ulatas järsku füüsikule oma vaba käe. Ren Boz haaras selle 
kiskjaliigutusega, mis näis tolle häbeliku mehe juures koomiline. 

«Kust me teie sõpra siis otsime?» Tšara peatus otse veepiiril. 

Dar Veter vaatas teraselt ringi ja nägi heledas kuuvalguses märjal liivaribal selgeid jalajälgi. 
Jäljed kulgesid täpselt ühesuguste vahedega, pöiad sümmeetriliselt ja niisuguse geomeetrilise 
täpsusega nurgeti, et näisid olevat masina jäetud. 

«Ta on läinud sinna.» Dar Veter osutas suurte kivide poole. 

«Jah, need on tema jäljed,» kinnitas Evda. 

«Miks te nii kindlad olete?» lõi Tšara kahtlema. 

«Pange tähele sammude korrapärasust — nii kõndisid ürgaegsed kütid ja nii kõnnivad need, 
kes on pärinud nende jooni. Mulle paistab, et Mven on oma haridusest hoolimata meist kõigist 
loodusele lähemal... Ma ei tea küll, kuidas teie, Tšara?» Evda pöördus mõtlikuks jäänud neiu 
poole. 

«Mina? Oh ei!» Ja ta hüüdis ettepoole viidates: «Seal ta ongi!» 

Lähimale kivile ilmus aafriklase kogukas kutu, mis läikis kuupaistel nagu poleeritud must 
marmor. Mven Mass raputas ägedasti käsi, otsekui ähvardaks ta kedagi. Vägeva keha 
hirmuäratavad lihased paisusid ja rullusid mügarikena läikiva naha all. 

«Ta on nagu öövaim laste muinasjuttudes!» sosistas Tšara erutatult. 

Mven Mass märkas lähenejaid, hüppas kaljult alla ning ilmus siis juba riietatuna. Dar Veter 
jutustas talle mone sõnaga juhtunust ja Mven Mass avaldas soovi otsekohe Veeda Kongi 
näha. 

«Minge Tšaraga sinna,» ütles Evda, «meie jääme veidikeseks siia ... » 

Dar Veter tegi hüvastijätuliigutuse ja aafriklase näol peegeldus arusaamine. Mingisugune 
Jioollapselik tung sundis teda ammu unustatud lahkumissonu sosistama. Dar Veter'oli 
liigutatud ja eemaldus vaikiva Evda saatel mõtlikult. Ren Boz tammus segaduses veidi aega 
paigal, ning pöördus siis Mven Massile ja Tšara Nandile järele. 

Dar Veter ja Evda läksid neemeni, mis lahte avamerest eraldas. Mere-ekspeditsiooni 
parvede suuri kettaid palistavad tulukesed hakkasid selgesti paistma. 

Dar Veter tõukas läbipaistva paadi liivalt lahti ning jäi veepiirdel Evda ette seisma, veelgi 
massiivseni ja võimsam kui Mven Mass. Evda tõusis kikivarvule ja suudles lahkuvat sõpra. 


«Veter, ma jään Veeda juurde,» vastas ta mehe mõtetele. «Me läheme oma vööndisse tagasi 
ja ootame seal «Tantra» päralejõudmist. Teatage, kui olete koha leidnud ... Ma olen alati 
õnnelik, kui saan teid aidata.» 

Evda saatis kaua silmadega paati hõbedasel veel... 

Dar Veter sõudis teise parve juurde, kus mehaanikud veel töötasid, kiirustades lõpetama 
akumulaatorite paigaldamist. Dar Veteri palvel süütasid nad kolmnurgi kolm rohelist tuld. 

Poolteist tundi hiljem jäi esimene möödalendav spiro-lennuk parve kohale rippuma. Dar 
Veter istus allalastud tõstukisse, ilmus hetkeks nähtavale lennuki valgustatud põhja all ning 
kadus siis luugist sisse. Vastu hommikut astus ta oma alatisse elukohta Nõukogu 
observatooriumi lähedal. Ta polnud veel jõudnud korterit vahetada. Dar Veter avas mõlemas 
toas tuulutuskraanid. Mõne minuti pärast oli kogunenud tolm kadunud. Dar Veter tõmbas 
voodi seinast välja, häälestas toa mere lõhnadele ja loksumisele, millega ta viimasel ajal oli 
harjunud, ning vajus sügavasse unne. 

Ta ärkas tundega, nagu oleks maailm oma võlu kaotanud. Veeda on kaugel ja jääb praegu 
kaugele, seniks kui. .. Ent ta pidi ju Veedat aitama, aga mitte olukorda keerulisemaks tegema! 
Jahe keerlev elektriseeritud veesammas langes vannitoas talle kaela. Dar Veter seisis selle 

all nii kaua, et külm hakkas. Värskendatuna läks ta TVF-i juurde, avas selle peegeluksed ja 
kutsus välja lähima tööjaotusjaama. Ekraanile ilmus noor nägu. Nooruk tundis Dar Veteri ära 
ning tervitas teda vaevu tajutava austusevarjundiga, mida peeti peene viisakuse tunnuseks. 

«Ma tahaksin saada rasket ja pikaajalist tööd,» alustas Dar Veter, «mis on seotud füüsiliste 
raskustega, — näiteks kaevandustesse Antarktises.» 

«Seal on praegu kõik kohad täis.» Rääkija toonist kostis kahetsust. «Ka Veenuse, Marsi ja 
isegi Merkuuri kaevandustes ei ole vabu kohti. Te ju teate, et noored kipuvad kõige 
sagedamini just sinna, kus on raskem.» 

«Seda küll, kuid mina ei saa ennast enam selle toreda kategooria hulka lugeda... Aga mis 
teil praegu pakkuda on? Mul oleks otsekohe tarvis.» 

«Teemandikaevandamine Kesk-Siberis,» alustas nooruk aeglaselt,, silmitsedes Dar Veterile 
nähtamatut tabelit, «kui teid huvitab mäetööstus. Peale selle leidub kohti ookeani-parvedel 
toiduainetehastes ja Tiibeti päikesepumbajaamas, kuid need on juba kerged. Ülejäänud kohad 
ei ole samuti rasked.» 

Dar Veter tänas informaatorit ja palus endale mõtlemisaega, kohta teemandikaevanduses 
aga esialgu mitte ära anda. 

Ta lülitas jaotusjaama välja ning astus ühendusse Siberi Majaga, selle maa kohta 
geograafilist informatsiooni andva keskusega. Tema TVF ühendati kõige uuemate salvestuste 
mälumasinaga ja Dar Veteri silme eest ujusid pikkamisi mööda suured metsad. Hõre ja 
soostunud lehise-taiga igikeltsal, mis siin kunagi laius, oli nüüd kadunud ja loovutanud koha 
majesteetlikele metsahiiglastele — seedermändidele ja ameerika mammutipuudele, mis kord 
olid peaaegu välja suremas. Hiiglaslikud punased tüved kerkisid toreda müürina 
betoonmütsidega kaetud küngaste ümber. Kümnemeetrise läbimõõduga terastorud roomasid 
küngaste alt välja ning kooldusid üle veelahkmete lähimatesse jõgedesse, imedes need 
tervenisti lehtrite pärani avatud kurkudesse. Tumedalt undasid tohutud pumbad. Sadu 
tuhandeid kuupmeetreid vett sööstis teemante sisaldavate vulkaaniliste lõõride sügavustesse, 
keerles mühinal kivimit purustades ning voolas taas välja, jättes pesemis-kambrite restidele 
kümneid tonne teemante. Pikkades val-gusküllastes ruumides istusid inimesed 
sorteerimismasi-nate liikuvate mõõteriistade taga. Sillerdavad kivid pudenesid viljaterade 
joana vastuvõtukastide kalibreeritud avadesse. Pumbajaamade operaatorid jälgisid 
vahetpidamata arvutusmasinaid, mis määrasid kivimi pidevalt muutuvat tugevust, rõhku ja 
veekulu, ee sügavust ja väljaheidetavate tahkete osakeste hulka. Dar Veter mõtles, et päikese- 


paisteliste metsade rõõmus pilt ei sobi tema praeguse meeleoluga, ja lahutas end Siberi 
Majast. Silmapilkselt kõlas väljakutsesignaal ja ekraanile ilmus jaotusjaama informaator. 

«Ma tahtsin teie kaalutlusi täpsustada. Just äsja saime nõudmise: on vabanenud koht 
veealustes titaanikaevandustes Lõuna-Ameerika läänerannikul. See on kõige raskem, mis meil 
täna on... Kuid sinna tuleb kiiresti kohale sõita!» 

Dar Veter muutus rahutuks. 

«Ma ei jõua TPA — Töö Psühhofüsioloogia Akadeemia — lähimas jaamas psühhofüüsilisi 
katseid läbi teha.» 

«Teie endisel tööalal kohustuslike iga-aastaste katsete tõttu teilt seda proovi ei nõuta.» 

«Saatke teade ja andke koordinaadid!» hüüdis Dar Veter otsekohe. 

«Spiraaltee läänehaar, seitsmeteistkümnes lõunaharu, jaam 6L, punkt KM40. Ma saadan 
eelteate.» 

Tõsine nägu kadus ekraanilt. Dar Veter pani kokku kõik oma isiklikud tarbeasjad ning 
pakkis laekasse lindid lähedaste inimeste kujude ja häälte ning omaenda tähtsamate mõtete 
salvestustega. Seinalt võttis ta muistse vene maali kroomrefleksse reproduktsiooni laualt 
Veeda Kongiga sarnaneva näitlejanna Bello Galli pronkskuju. See kõik koos väheste 
riietusesemetega mahtus alumiiniumkasti, mille kaanel olid reljeefsete numbrite ja joon- 
märkidega varustatud kettad. Dar Veter valis talle teatatud koordinaadid, avas seinas oleva 
luugi ja lükkas kasti sinna sisse. Kast kadus lõputust lindist kaasahaaratuna. Seejärel vaatas 
Dar Veter oma toad üle. Juba palju sajandeid puudusid planeedil spetsiaalsed ruumide 
koristajad. Nende ülesandeid täitsid elanikud ise, mis oli võimalik ainult iga inimese 
absoluutse korralikkuse ja distsipliini juures, samuti ka tänu elamute ja ühiskondlike hoonete 
hoolikalt läbimõeldud puhastus- ja tuulutusautomaatide süsteemile. 


Ülevaatus lõpetatud, tõmbas ta ukse ees asuva kangi alla, andes seega ruumide 
jaotusjaamale signaali, et tema kasutuses olnud toad on vabad, ning väljus. Piimjate plaa- 
tidega klaasitud välisgalerii oli päikesest soojaks köetud, ent lamedal katusel oli meretuul jahe 
nagu alati. Kerged jalgsillad kõrgel sõrestikhoonete vahel näisid õhus hõljuvat ja meelitasid 
mõnusale jalutuskäigule, kuid Dar Veter ei olnud taas enam iseenda päralt. 
Laskumisautomaadi tunneli kaudu jõudis ta elektromagnetilisse metroosse ja väike vagun viis 
ta Spiraaltee jaama. Dar Veter ei sõitnud põhja, Beringi väina äärde, kust läks läbi läänehaara 
ühenduskaar. Selleks et seda teed mööda sõita Lõuna-Ameerikasse, eriti nii kaugele lõunasse 
nagu seitsmeteistkümnenda haruni, oleks kulunud umbes neli ööpäeva. Põhja- ja lõuna- 
elamisvööndite laiuskraadidel kulgesid raskete veospirolennukite liinid, mis vöötasid planeeti 
ookeanidega risti ning ühendasid Spiraaltee haarasid kõige 


' Kroomrefleksne reproduktsioon — pilt, mille trükkimisel on kasutatud 
sisepeegeldusega värve, mis värvuste ja valguse varjundite loomulike üleminekutega 
annavad tasapinnalisele ST a (Fantastiline.) 


lühemat teed kaudu. Dar Veter sõitis mööda keskhaara kuni lõuna-elamisvööndini ja lootis 
aviovedude ülemat veenda, et ta tuleb kiirveoste hulka arvata. Peale selle, et teeloleku aeg 
lühenes sel juhul kolmekümne tunnini, võis Dar Veter Tähtedevaheliste Lendude Nõukogu 
esimehe Grom Ormi pojaga kokku saada — Grom Orm oli teda oma poja õpetajaks ja 
nõuandjaks valinud. 

Poiss oli suureks kasvanud ja asus tuleval aastal kaht-teistkümmend heraklese vägitegu 
sooritama, seni aga töötas ta valveteenistuses Lääne-Aafrika soodes. 

Kes noorukitest ei kippunud valveteenistusse — jälgima haide ilmumist ookeani, kahjulike 
putukate, vampiiride ja roomajate ilmumist troopikasoodesse, haigusi tekitavate mikroobide 


ilmumist elamisvööndeisse, loomataudide ja metsatulekahjude puhkemist stepi- ja 
metsavööndeis, paljastama ja hävitama Maa mineviku kahjulikke jäänuseid, mis planeedi 
mahajäetud nurkadest saladuslikul kombel ikka ja jälle välja ilmusid! Võitlus kahjulike 
eluvormide vastu ei lakanud iialgi. Uutele hävitusvahenditele vastasid mikroorganismid, 
putukad ja seened uute, kõige tugevama-telegi kemikaalidele vastupidavate vormide ja liikide 
tekkimisega. Alles Maailma Taasühendamise ajastul õpiti õigesti kasutama tugevaid 
antibiootikume. 

«Kui Dis Ken on soovalvesse määratud,» mõtles Dar Veter, «saab temast juba 
noorusaastais tõsine tööinimene.» 

Grom Ormi poeg sai kasvatuse nagu kõik Ringi ajastu lapsed põhjavööndis mererannal 
asuvas koolis. Sealsamas TPA psühholoogiajaamas tegi ta läbi esimesed katsed. 

Noortele tööd andes arvestati alati noorsoo psühholoogilisi iseärasusi, tema tungi kaugusse, 
kõrgendatud vastutustunnet ja egotsentrilisust. 

Hiiglasuur vagun kihutas käratult ja sujuvalt. Dar Ve-ter läks ülemisele korrusele, millel oli 
läbipaistev katus. Kaugel all ja kahel pool teed tormasid mööda ehitused, kanalid, metsad ja 
mäetipud. Põllundus- ja metsavööndi piiril sätendasid päikese käes silmipimestavalt 
automaat-tehaste «kuuklaasist» kuplid. Läbi kristallhoonete seinte paistsid ähmaselt 
kolossaalsete masinate ranged vormid. 

Vilksatas mööda mälestussammas 2inna Kadale, kes oli välja töötanud kunstliku suhkru 
odava tootmisviisi, ja tee võlvistik hakkas troopilise põllundusvööndi metsi lõikama. 
Mõõtmatusse kaugusse sirutusid erineva lehestiku- ja koorevarjundiga, erineva kuju ja 
kõrgusega puude vöödid 

ja salud. Üksikuid massiive eraldavatel kitsastel siledatel teedel roomasid aeglaselt koristus- 
, tolmutus- ja arvestus-masinad, ämblikuvõrguna hiilgasid loendamatud juhtmed. Kunagi olid 
külluse sümboliks kuldküpsed viljapõllud. Kuid juba Maailma Taasühendamise ajastul saadi 
aru üheaastaste kultuuride majanduslikust mittetasuvusest, kogu maaviljeluse üleviimisega 
troopikavöötmesse aga langes ära roht- ja põõsastaimede iga-aastane vaevanõudev 
kasvatamine. Juba sadu aastaid enne Ringi ajastut said peamisteks põllundustaimedeks vähem 
maad kurnavad, kliima kapriisidele vastupidavad pikaealised puud. 

Siin kasvasid tuhanded sordid valgurikaste viljadega leiva-, marja- ja pähklipuid, mis 
andsid oma tsentneri toidumassi puu kohta. Tohutud viljapuusalude massiivid hõlmasid 
planeeti kahe sadadesse miljonitesse hektaritesse ulatuva vööndina, tõeliste müütilise 
viljakusejumalanna Cerese vöödena. Nende vahel asus ekvatoriaalne metsavöönd, niiskete 
troopikametsade ookean, mis varustas planeeti puiduga — valge, musta, lilla, roosa, kuldse, 
siidiselt sillerdava halliga, kõvaga nagu luu ja pehmega nagu õun, kivina vees põhja vajuvaga 
ja kergega nagu kork. Siit saadi kümneid vaigusorte, mis olid palju odavamad kui 
sünteetilised vaigud ja samal ajal väärtuslike tehniliste või ravivate omadustega. 


Metsahiiglaste ladvad küündisid teetammi kõrgusele — nüüd mühas mõlemal pool roheline 
ookean. Tema tumedates sügavustes, õdusate metsalagendike keskel peitusid kõrgetel 
metallvaiadel seisvad majad ning määratud ämb-likutaolised masinad, millele ei käinud üle 
jõu neid kaheksakümne meetri kõrguste tüvedega tihnikuid kuulekaiks palgi- ja lauavirnadeks 
muuta. 

Vasakult ilmusid nähtavale ekvaatori kuulsad mäekup-lid. Ühel neist — Keenial *— asus 
Suure Ringi side-seade. Metsade meri taandus vasakule, loovutades koha kivisele kõrglavale. 
Kahel pool kerkisid helesinised kuup-ehitised. 


Rong peatus ja Dar Veter astus rohelise klaasiga sillutatud avarale väljakule — Ekvaatori 
jaama. Jalgsilla lähedal, mis kaardus atlase seedrite lamedate sinkjashallide võrade kohal, 


kerkis Lualaba jõelt pärinevast valgest portselanitaolisest apliidist' püramiid. Selle 
äralõigatud 


' Apliit — valge sooniline kivim. 

tipul seisis Killustatud Maailma ajastu tööülikonnas inimese raidkuju. Paremas käes hoidis ta 
vasarat, vasakuga tõstis kõrgele kahvatusse ekvaatoritaevasse sädelevat nelja saateantenni- 
võsuga kuuli. See mälestussammas oli pühendatud esimeste Maa tehiskaaslaste loojatele, töö, 
leidlikkuse ja vapruse kangelasteo kordasaatjatele. Inimene otsekui tõukas kuuli taevasse ja 
kogu tema tahapoole kallutatud keha väljendas innukat pingutust. See pingutus kandus temale 
üle kummalistes rõivastes inimfiguuridelt, mis ümbritsesid pjedestaali kuju jalgade juures. 

Dar Veter oli alati erutusega selle mälestussamba skulptuuride nägusid silmitsenud. Ta 
teadis, et inimesed, kes lõid kõige esimesed tehiskaaslased ja astusid kosmose lävele, olid 
venelased, see tähendab olid tollestsamast imetlusväärsest rahvast, kellest Dar Veteri endagi 
sugupuu pärines. Rahvast, kes oli astunud esimesed sammud ka uue ühiskonna ehitamises ja 
kosmose vallutamises ... 

Ja nüüdki suundus Dar Veter nagu alati mälestussamba juurde, et muinaskangelaste kujusid 
vaadates veel kord otsida neis sarnasust kaasaegsete inimestega ning erinevusi nendest. 
Peegelduvast päikesehelgist pimestavat mä-lestussambapüramiidi ümbritsevate lõuna-aafrika 
leukodendronite' hõbedaste kahuste okste alt tulid nähtavale kaks sihvakat kogu ning 
seisatasid. Üks noorukeist sööstis tormakalt Dar Veteri juurde. Kätt massiivse õla ümber 
pannes vaatas ta vargsi tuttavaid kindlaid näojooni — suurt nina, laia lõuga ja ootamatult 
lõbusat huultekaart, mis ei tahtnud kuidagi sobida terashallide silmade süngevõitu ilmega 
kokkukasvanud kulmude all. 

Dar Veter heitis heakskiitva pilgu tolle kuulsa mehe pojale, kes oli rajanud baasi Kentauri 
planeedisüsteemi ja juhtis viiendat kolmaastakut järjest Tähtedevaheliste Lendude Nõukogu. 
Grom Orm pidi olema vähemalt saja kolmekümne aastane, ta oli Dar Veterist kaks korda 
vanem. 

Dis Ken kutsus oma kaaslase, tumedajuukse-lise noormehe. 

«Minu parim sõber Tor An, helilooja Zig Zori poeg.» «Me töötame koos soodes,» jätkas Dis, 
«tahame koos oma vägiteod sooritada ja ka edaspidi koos töötada.» 

Leukodendron — läikivate hõbedaste okastega puu. 

«Kas sa ikka veel pärilikkuse küberneetikat' harrastad?» küsis Dar Veter. 

«Oo jaa! Tor kiskus mind veel rohkem kaasa. Ta on muusik nagu ta isagi. Tema ja ta 
sõbratar . .. nende unistuseks on töötada alal, kus muusika hõlbustab elusorganismi arengu 
käsitust, see tähendab tahavad uurida tema konstruktsiooni sümfooniat.» 

«Sa räägid kuidagi ebamääraselt,» kortsutas Dar Veter laupa. 

«Ma ei oska veel,» kohmetus Dis. «Võib-olla Tor räägib paremini.» 

«Teine noormees punastas, kuid pidas uurivale pilgule vastu. 

«Dis tahtis rääkida pärilikkuse mehhanismi rütmidest: elusorganism kasvab munarakust 
arenemisel molekulidest koosnevate akordidena. Esmane paarikspiraal areneb plaanis, mis on 
analoogiline muusikalise sümfoonia arenguga. Teiste sõnadega, programm, mille kohaselt 
organismi ehitamine kulgeb, on muusikaline!» 

«Võinii?... » imestas Dar Veter liialdatult. «Aga siis te ju taandate kogu elusa ja elutu 
mateeria evolutsiooni mingisuguseks gigantseks sümfooniaks?» 

«Selle sümfoonia plaan ja rütmika on kindlaks määratud põhiliste füüsikaseadustega. Tuleb 
vaid mõista, kuidas programm pn koostatud ja kust on pärit selle muusikalis-küberneetilise 
mehhanismi informatsioon,» kinnitas Tor An noorusele omase vankumatu kindlusega. 


«Kes seda väidab?» 
«Minu isa Zig Zor. Ta avaldas muuseas hiljaaegu kolme-eistkümnenda kosmilise sümfoonia 
fa-minoor, värvitonaalsusega 4,750 mikromeetrit.» 
«Seda ma tahan tingimata kuulata! Ma armastan sinist värvi.. . Kuid teie kõige lähemad 
plaanid on seotud heraklese vägitegudega. Kas teate, mis teile on määratud?» 
«Ainult kuut esimest.» 
«Nojah, muidugi, teised kuus määratakse pärast esimese poole sooritamist,» meenus Dar 
Veterile. 
«Puhastada ja teha külastamiskõlblikuks Kon-i-Guti koopa alumine korrus Kesk-Aasias,» 
alustas Tor An. 
«Rajada tee läbi terava mäeharja Mentali järve äärde,» õi Dis Ken kaasa, «uuendada vana 
leivapuusalu Argen- 


Pärilikkuse küberneetika — pärilikkuse juhtimine, 

tiinas, selgitada, mis põhjustas suurte kaheksajalgade ilmumise hiljutise merepõhja kerkimise 
piirkonda Trinidadi lähedal... » 

«Ja nad hävitada!» 

«See on viis, aga kuues?» 

Mõlemad noormehed hakkasid kergelt kogelema. 

«Meil mõlemal leiti olevat muusikalisi võimeid,» ütles Dis Ken punastades. «Ja meile tehti 
ülesandeks Bali saare muistsete tantsude kohta materjali koguda ning need tantsud nii 
muusikaliselt kui koreograafiliselt taastada.» 

«See tähendab tantsijannad valida ja ansambel luua?» pahvatas Dar Veter naerma. 

«Jah,» lõi Tor An silmad maha. 

«Huvitav ülesanne! Kuid see on ju grupitöö, samuti nagu tee rajamine järve äärde.» 

«Ohoo, meil on tore grupp! Ainult et ka nemad tahavad teid endale nõuandjaks paluda. Küll 
see oleks tore!» 

Dar Veter avaldas kahtlust oma võimalustes kuuenda ülesande suhtes. Kuid rõõmust 
säravad poisid kinnitasid, et Zig Zor «ise» olevat lubanud kuuendat juhtida. 

«Aasta ja nelja kuu pärast leian ma endale tööd Kesk-Aasias,» lausus Dar Veter, silmitsedes 
mõnuga noori rõõmsaid nägusid. 

«Kui hea, et te enam jaamu ei juhata!» hüüdis Dis Ken. «Ma poleks kunagi lootnud, et 
hakkan niisuguse nõuandjaga koos töötama!» Järsku tõmbus noormees näost tulipunaseks 
ning ta laup kattus peenikeste higipiiskadega, Tor aga nihkus etteheitvalt temast eemale. 

Dar Veter ruttas Grom Ormi poega tema eksimuses aitama. 

«On teil palju aega?» 

«Oh ei! Meid vabastati kolmeks tunniks — me tõime ühe palavikuhaige oma soojaamast 
siia.» 

«Ah palavikku esineb siis ikka veel! Mina mõtlesin .. .» 

«Väga harva ja ainult soodes,» lisas Dis kiiresti vahele. «Selleks me seal olemegi!» 

«Meie käsutuses on veel kaks tundi. Lähme linna, te tahate kindlasti Uudiste Maja 
vaadata!» 

«Ei. Me tahaksime ... et te vastaksite meie küsimustele. Me oleme ette valmistunud ja teie 
arvamus on meile elutee valikuks nii oluline ... » 

Dar Veter nõustus ja kõik kolm suundusid ühte Külaliste Maja jahedasse tuppa, kus puhus 
kunstlik meretuul, 

Kaks tundi hiljem viis teine vagun väsinult diivanil tukkuva Dar Veteri ära. Ta virgus 
keemikute linna peatuses. Suure kivisöepahtla kohal kõrgus hiiglaslik ehitus, mis meenutas 
kujult kümne klaaskiirega tähte. Siin kaevandatud söest toodeti ravimeid, vitamiine, 
hormoone, tehissiidi ja -karusnahka. Jäätmeid kasutati suhkru valmistamiseks. Hoone ühes 
kiires eraldati söest haruldasi metalle — germaaniumi ja vanaadiumi. Mida kõike selles 
väärtuslikus mustas mineraalis küll ei leidunud! 


Dar Veteri vana seltsimees, kes siin keemikuna töötas, oli jaama tulnud. Kunagi oli 
Indoneesia viljakoristusmasi-nate jaamas troopikavöötmes kolm lõbusat noort mehaanikut. .. 
Nüüd on üks neist keemik, tähtsa tehase suure laboratooriumi juhataja, teine on endiselt 
aednikuks jäänud ning loonud uue tolmutamisviisi, kolmas aga — kolmas on tema, Dar Veter, 
kes läheb nüüd jälle tagasi Maa rüppe, isegi veel sügavamale — tema põue. Sõbrad ei saanud 
küll üle kümne minuti koos olla, ent seegi kokkusaamine oli palju meeldivam kohtumistest 
TVF-i ekraanidel. 

Edasi ei kestnud reis kuigi kaua. Aviovedude ülem laskis end veenda, ilmutades Ringi 
ajastu inimeste üldist heasoovlikkust. Dar Veter lendas üle ookeani ja jõudis Spiraaltee 
läänehaarale, lõuna poole seitsmeteistkümnendat haru, mille lõpus ta ookeani rannikul 
glisserile ümber istus. 

Kõrged mäed ulatusid otse rannikule. Nõlvade veerjal jalamil kulgesid valged kiviterrassid, 
mis hoidsid kinni varisevat pinnast ja pronksikarvaliste okastega lõunamaa mändide ning 
sinkjasrohelise krooniga vidringtonide ' paralleelseid ridu. Ülal paljastes kaljudes haigutasid 
mustad kuristikud, mille sügavuses kosed veetolmuks pihustusid. Terrassidel seisid hõredas 
ahelikus sinakashallide katustega, oranžiks ja pimestavalt kollaseks värvitud majakesed. 


Kaugele merre tungis kunstlik leetseljak, mis lõppes lai-neiest uhutud torniga. See seisis 
järsult kilomeetri sügavusse ookeani langeva mandrinõlva serval. Torni põrandast viis 
püstloodselt alla hiiglašaht ülipaksu betoontoru näol, mis" oli võimeline süvavee survele vastu 
panema. Põhjas süüvis toru peaaegu puhtast rutulist — titaanok- 


' Vidrington — Lõuna-Aafrikas esinev okaspuuliik. 

süüdist — koosneva veealuse mäe tippu. Kõik maagi töötlemise protsessid toimusid vee ja 
mägede all. Pinnale kerkisid vaid suured puhtad titaanikangid ja kaugele ümberringi 
laialivalguvad mineraalijäätmed. Need kollakashägused lained õõtsutasid nüüd glisserit torni 
lõunaküljel asuvas sadamas. Dar Veter ootas ära paraja momendi ning hüppas pritsmeist 
märjale platvormile. Ta läks üles tarastatud galeriile, kuhu mõned valvekorrast vabad 
inimesed olid kogunenud uut seltsimeest vastu võtma. Selle, Dar Veteri meelest nii üksildase 
kaevanduse töötajad ei paistnudki süngete erakutena, keda ta omaenda meeleolu mõjul siin 
kohata lootis. Teda tervitasid lõbusad, ehkki raskest tööst pisut väsinud näod. Viis meest, 
kolm naist — siin töötas isegi naisi! Möödus kümme päeva ja Dar Veter harjus uue tööga. 
Siin oli oma jõumajand: vanade kaevanduskäikude põhjas mandril peitusid seadmed E-tüüpi 
ehk, nagu teda vanasti nimetati, teist tüüpi tuumaenergia tootmiseks, mis ei andnud ohtlikke 
jääkkiirgusi ja oli seetõttu sobiv kasutamiseks kohalikes seadmetes. 

Veealuse mäe kivises üsas paiknes ülikeerukas masinate-kompleks, mis sukeldus haprasse 
punakaspruuni mineraali. Kõige raskem oli töötada agregaadi alumisel korrusel, kus toimus 
kivimi automaatne kaevandamine ja tükeldamine. Masinasse saabusid signaalid ülal asuvast 
juhtimiskeskusest, kus tehti kokkuvõtteid vaatlusandmetest lõike- ja tükeldusseadmete 
töörežiimi, maagi kõvaduse ja sitkuse muutumise ning märgrikastussõlmede tegevuse kohta. 
Vastavalt metallisisalduse muutumisele suurendati või vähendati kaevandamis- 
tükeldamisagregaadi kiirust. Mehaanikute kontroll-vaatlustegevust ei olnud mere eest kaitstud 
ruumi kitsikuse tõttu võimalik täies ulatuses küberneeti-listele robotitele üle anda. 


Dar Veterist sai alumise agregaadi kontroll- ja hääles-tusmehaanik. Päevast päeva kestsid 
pikad valvekorrad poolpimedates, lugematute numbrilaudadega kambrites, kus 
konditsioonipump vaevu toime tuli kurnava palavusega, mille talumist raskendas suruõhu 
paratamatu sisse-immitsernise tõttu suurenenud rõhk. 

Dar Veter ja tema noor abiline ronisid vaevaga üles, seisid kaua värsket õhku hingates 
rinnatisel, käisid siis ujumas, sõid ja läksid oma tubadesse ühes ülemises majakeses. Dar 
Veter püüdis jätkata õpinguid matemaatika uue 

haru, kohleaararvutuse alal. Talle näis, et ta on unustanud oma endise suhtlemise 
kosmosega. Nagu kõik titaanikaevanduse töölised, nii saatis temagi rahuldustundega ära 
järjekordse parve hoolikalt virna laotud titaanikangidega. Tormid olid planeedil pärast 
polaarfrontide vähendamist tugevasti nõrgenenud ja paljude kaupade vedu merel toimus 
pukseeritavate või iseliikuvate parvede abil. Kui kaevanduse isikulist koosseisu vahetati, 
pikendas Dar Veter koos kahe teise mäetööde entusiastiga oma sealviibimist. 


Mitte miski ei kesta selles muutlikus maailmas igavesti ja kaevandus jäi seisma 
kaevandamis-tükeldamisagregaadi järjekordseks remondiks. Esimest korda tungis Dar Veter 
eesse, kilbi ette, kus ainult spetsiaalskafander kaitses kuumuse ja rõhu, samuti ka lõhedest 
ootamatult purskuvate mürgise gaasi jugade eest. Mustjaspruunid rutiilseinad helkisid 
pimestavas valguses erilise teemandiläikega ning heitsid punast tuld otsekui mineraali 
peidetud raevukate silmade pilgud. Valitses ebatavaline vaikus. Elektrohüd-rauliline 
sädepeitel ja hiiglakettad — ultralühilainete kiirgajad — olid esmakordselt paljude kuude 
jooksul paigale tardunud. Nende all askeldasid äsja päralejõudnud geo-füüsikud, kes seadsid 
kohale aparaate, et juhust kasutades lademe kontuure kontrollida. 

Ülal püsisid lõunamaiselt vaiksed ja kuumad sügispäevad. Dar Veter läks mägedesse ning 
tunnetas haruldase teravusega nende kivimassiivide ülevust, mis olid aastatuhandeid seisnud 
siin mere ja taeva palge ees. Kuiv rohi sahises, alt kandus murdlainete nõrka laksumist. 
Väsinud ihu palus rahu, ent aju haaras ahnelt maailma muljeid, mis pärast pikka ja vaevarikast 
tööd maa all olid erakordselt värsked. 


Ja kuumenenud kaljude ning kõrberohu lõhna sisse hingates uskus endine välisjaamade 
juhataja, et ees seisab veel palju head — seda rohkem, mida parem ja tugevam on tema ise. 

«Külvad teo — lõikad harjumuse. 

Külvad harjumuse — lõikad iseloomu. 

Külvad iseloomu — lõikad saatuse,» tärkas meelde muistne mõttetera. Jah, inimese kõige 
rängem võttlus on võitlus egoismi vastu! Mitte sentimentaalsete reeglite ja kauni, kuid jõuetu 
moraaliga, vaid dialektilise arusaamisega, et egoism ei ole mitte mingisuguste kujjade 
jõudude sünnitus, vaid ürginimese loomupärade 

instinkt, mis etendas metsikus elus väga tähtsat osa ja oli suunatud enesealalhoiule. Seepärast 
ongi eredatel, tugevatel isiksustel sageli ka tugev egoism ja sellest on raskem võitu saada. 
Kuid niisugune võit on hädavajalik, vahest isegi kõige tähtsam kaasaegses ühiskonnas. 
Sellepärast pühendataksegi nii palju jõudu ja aega kasvatusele, sellepärast uuritakse nii 
hoolikalt igaühe pärilikkuse struktuuri. Suures rasside ja rahvaste segus, mis moodustab 
planeedi ühise pere, ilmuvad äkki kuskilt pärilikkuse soppidest kõige ootamatumad kaugete 
esivanemate iseloomujooned. Tuleb ette hämmastavaid psüühilisi kõrvalekaldumisi, mille 
juured ulatuvad juba Killustatud Maailma ajastu suurte viletsuste aega, mil inimesed ei olnud 
küllalt ettevaatlikud tuumaenergia katsetamisel ja kasutamisel ning kahjustasid paljude 
inimeste pärilikkust... 

Ka Dar Veteril oli varem pikk sugupuu, mida praegu enam vaja pole. Esivanemate uurimine 
on asendatud pärilikkuse mehhanismi ehituse otsese analüüsiga. Analüüsiga, mis on nüüd, 


pika eluea puhul, veelgi tähtsam. Ühise Töö ajastust alates on inimeste eluiga pikenenud saja 
seitsmekümne aastani, nüüd aga selgub, et kolmsadagi pole veel piir ... 

Kivide robin sundis Dar Veterit keerukatest ja segastest mõttemõlgutustest virguma. Ülalt 
tulid oru kaudu allapoole kaks inimest — elektrisulatussektsiooni operaator, häbelik ja 
sõnakehv naine, ning lüheldane reibas välitee-nistuse insener. Nad õhetasid kiirest käigust, 
tervitasid Dar Veterit ja tahtsid mööda minna, kuid too pidas nad kinni. 

«Ma olen ammu kavatsenud paluda,» pöördus ta operaatori poole, «et te esitaksite mulle 
kolmeteistkümnenda, kosmilise, sinise fa-minoor sümfoonia. Te olete meile palju mänginud, 
kuid seda mitte kordagi.» 

«Te mõtlete Zig Zori kosmilist?» küsis naine ja hakkas Dar Veteri jaatava noogutuse peale 
naerma. 

«Vähe leidub meie planeedil inimesi, kes oleksid võimelised seda teost ette kandma ... 
Kolmekordse klaviatuuriga päikeseklaver on vaene, aga ümberseadeid ei ole seni tehtud ... ja 
vaevalt neid tehakse. Kuid miks te ei võiks seda Kõrgema Muusika Majast tellida? Meie 
vastuvõtja on universaalne ja küllalt võimas. » 

«Ma ei tea, kuidas seda tehakse,» pomises Dar Veter. «Ma ei ole varem..» 

«Ma tellin teile õhtul!» lubas helikunstnik Dar Veterile, ulatas oma kaaslasele käe ning 
jätkas teekonda. 

Terve ülejäänud päeva ei suutnud Dar Veter vabaneda tundest, et juhtub midagi tähtsat. 
Kummalise kärsitusega ootas, ta kella ühtteistkümmend — aega, mille Kõrgema Muusika 
Maja oli määranud sümfoonia ülekandeks. 

Elektrisulatuse operaator võttis korraldaja osa enda peale ning seadis Dar Veteri ja teised 
asjahuvilised istuma muusikasaali poolkerakujulise ekraani fookusse, heliseadme hõbedase 
võre vastu. Ta kustutas tule, seletades, et muidu olevat raske jälgida sümfoonia värviosa, mida 
võidakse esitada vaid spetsiaalselt sisustatud saalis ja mis on siin paratamatult piiratud ekraani 
siseruumiga. 

Ainult ekraan virvendas pimeduses nõrgalt ja väljast kuuldus tasast lakkamatut 
meremühinat. Kuskil uskumatult kaugel tekkis madal heli, mis oli nii tihe, et näis otse tajutava 
jõuna. Heli kõvenes tuba ja kuulajate südameid värisema pannes, kõrgenes äkki, purunes ja 
pudenes miljoneiks kristallikildudeks. Pimeduses hakkasid vilkuma tillukesed oranžid 
sädemed. See oli nagu too ürgne välgu-Jöök, mille laeng miljonite sajandite eest liitis Maa 
peal esmakordselt lihtsad süsinikuühendid palju keerukamateks molekulideks, mis said 
orgaanilise aine ja elu aluseks. 

Järsku tulvas saali ärevate ja ebakõlaliste helide kõrglaine, valu, igatsuse ja meeleheite 
tuhandehäälne koor, mida täiendades süttisid ja kustusid ähmased purpursed ja tumepunased 
valgusesähvatused. 

Lühikeste ja teravate vibreerivate nootide järjestuses avaldus ringlemine ning kõrguses 
hakkas keerlema hall laialivalguv tulespiraal. Ootamatult lõikusid ringlevasse koori pikad 
noodid, uhked ja helisevad. Nad olid täis tõtlevat jõudu. 

Avaruse mahedaid tulekontuure läbisid selged sinised tulenooled, mis lendasid spiraali 
serva taga põhjatusse sügavusse ning uppusid hirmu ja vaikuse pimedusse. 

Pimedus ja vaikus — nii lõppes sümfoonia esimene osa. 

Pisut jahmunud kuulajad ei jõudnud sõnagi lausuda, kui uba muusika uuesti algas. Laiad 
võimsad helikaskaadid langesid pimestavate värviliste valguspassaažide saate! alla, 
madaldusid ja nõrgenesid ning hääbusid säravate tulede melanhoolses rütmis. Taas hakkas 
langevates kas' aadides tuikama midagi kitsast ja tormakat ja jälle alus- 

i au tuled oma rütmilist tantsisklevat tõusu. 


Vapustatud Dar Veter tabas sinistes helides püüdu keerukamate rütmide ja vormide poole 
ning mõtles, et paremini ei saakski kajastada elu ürgset võitlust entroopiaga .. . Madalamatele 
tasemetele langevaid energiakas-kaade pidurdavad astmed, tõkked, filtrid. «Nii, nii, nii! Need 
ongi mateeria kõige keerukama organisatsiooni esimesed välgatused!» 

Sinised nooled ühinesid vastavalt minoorsete akordide kombinatsioonidele keerukamaks 
muutuvate, laialipaisku-vate ning uuesti ühinevate geomeetriliste kujundite, kristal-Iivormide 
ja võrestike ringmänguks ning sulasid järsku hallis hämaruses. 

Sümfoonia kolmas osa algas mõõdukas liikumises madalate bassnootidega, mille taktis 
süttisid ja kustusid lõpmatuse ning aja põhjatusse sügavikku hääbuvad sinised laternad. 
Ähvardavalt kõmisevate basside tulv paisus, rütm kiirenes, ja arenes välja katkendlik 
kurjakuulutav meloodia. Sinised tuled näisid peenikeste tulevarre-keste otsas paindunud 
õitena. Kurvalt närbusid nad kaugusse hajudes madalate, kõmisevate ja pasundavate nootide 
juurdevoolu all. Ent tulukeste read muutusid üha tihedamaks, nende varred jämedamaks. 
Nüüd joonistasid kaks tuleviirgu mõõtmatusse pimedusse viiva tee ja ääretus universumis 
hõljusid elu kuldsed helisevad hääled, soojendades oma iluga liikuva mateeria sünget 
ükskõiksust. Tumedast teest sai jõgi, hiiglaslik sinine leekidevool, milles üha keerukamaks 
muutuva mustrina virasid mitmevärvilised tulevälgatused. 


Ümarate sujuvate joonte ja sfääriliste pindade kõrgemad ühendid olid niisama kaunid kui 
pinevad mitmeast-melised akordid, mille vaheldumises hoogsalt kasvas üha jõulisemalt 
areneva heliseva meloodia rikkus... 

Dar Veteril hakkas pea ringi käima ning ta ei suutnud enam kõiki muusika ja valguse 
varjundeid jälgida, tabades vaid hiiglasliku mõtte üldjooni. Kõrgete kristallselgete nootide 
ookean laksus sädeleva, haruldaselt võimsa, rõõmsa sinise värvina. Helid kõrgenesid üha ja 
meloodia ise muutus pööraselt keerlevaks, tõusvaks spiraaliks, kuni katkes üleslennul 
pimestavas tulesähvatuses. 

Sümfoonia oli lõppenud ja Dar Veter sai aru, mis tal kõik need pikad kuud puudus. Talle oli 
tarvis tööd palju lähemal kosmosele, tulevikku suunatud inimpüüdluste väsimatult arenevale 
spiraalile. Ta läks muusikasaalist 

otseteed kõnetuppa ning kutsus välja põhja-elamisvöondi töö-jaotusjaama. Noor 
informaator, kes oli suunanud Dar Veteri kaevandusse, tundis ta ära ja rõõmustas. 


«Just täna hommikul kutsuti teid Tähtedevaheliste Lendude Nõukogust, kuid ma ei saanud 
teid kätte. Kohe ühendan teid» 


Ekraan kustus ja süttis uuesti ning sellele ilmus Mir Om, kõige vanem Nõukogu neljast 
sekretärist. Ta oli väga tõsine ja Dar Veterile näis, et koguni kurb. 

«Suur õnnetus! Hukkus kaaslane viiskümmend seitse. Nõukogu kutsub teid väga raskele 
tööle. Ma saadan teile ioon-planetoplaani järele. Olge valmis!» 
Dar Veter tardus hämmastunult kustunud ekraani ette. 


VIII PEATÜKK PUNASED LAINED 


OBSERVATOORIUMI avaral rõdul uitas vabalt tuul. Ta tõi üle mere Aafrikast kuuma maa 
õitsvate taimede lõhnu, mis äratasid hinges rahutuid püüdlusi. Mven Mass ei suutnud kuidagi 
saavutada seda selget, kindlat, kahtlustest vaba seisundit, mis oli nii tarvilik vastutusrikka 
katse eel. Ren Boz oli Tiibetist teatanud, et Kor Julli seadme ümberehitamine on lõpetatud. 
Kaaslase 57 neli vaatlejat nõustusid meeleldi eluga riskima, et vaid olla abiks katsel, mille 
taolist polnud planeedil enam ammu korraldatud. 


Kuid eksperiment pandi toime ilma Nõukogu loata, ilma kõigi võimaluste eelneva 
laiaulatusliku arutamiseta, ning see andis kogu asjale argliku salajuse kõrvalmaigu, mis 
kaasaegsetele inimestele põrmugi omane ei olnud. 

Õilis eesmärk otsekui õigustaks kõiki neid abinõusid, kuid ... süda peaks siiski täiesti puhas 
olema! Kerkis üles põline inimlik konflikt — eesmärgi ja selle saavutamiseks kasutatavate 
abinõude konflikt. Tuhandete põlvede kogemused õpetavad, et tuleb osata kindlaks määrata 
ülemineku piiri, nagu seda teeb repagulaararvutus matemaatika abstraktsetes küsimustes. 
Kuidas aga saavutada seda intuitsioonis ja moraalis? ... 

Aafriklasele ei andnud rahu Bet Loni lugu. Kolmekümne kahe aasta eest leidis Bet Lon, üks 
Maa kuulsamaid matemaatikuid, et mõningaid nihkumise nähte võimsate jõu-väljade 
vastastikuses toimes võib seletada paralleelsete mõõtmete olemasoluga. Ta tegi seeria 
huvitavaid katseid, mille käigus katsealused esemed kadusid. Teadmiste Piiride Akadeemia 
leidis tema konstruktsioonides vea ning andis täheldatud nähtustele printsipiaalselt teise 
seletuse. Bet Lonil oli moraalsete aluste ja soovide pidurdussüsteemi nõrga arengu arvel 
hüpertrofeerunud võimas mõistus. 

Tugeva ja egoistliku inimesena otsustas ta katseid samas suunas jätkata. Otsustavate tõendite 
saamiseks tõmbas ta kaasa mehiseid noori vabatahtlikke, kes olid teaduse teenimise nimel 
valmis mistahes vägiteoks. Inimesed kadusid Bet Loni katsetes jäljetult nagu esemedki ja 
ükski neist ei saatnud teadet «teiselt poolt», teisest mõõtmest, nagu julm matemaatik seda oli 
lootnud. Kui Bet Lon kaheteistkümnest inimesest koosneva grupi «olematusse» saatis — 
õigemini lihtsalt hävitas —, anti ta kohtu alla. Kuna ta suutis tõestada oma veendumust selles, 
et nood inimesed rändavad teises mõõtmes elusatena, ja kuna ta tegutses ainult oma ohvrite 
nõusolekul, siis mõisteti Bet Lon ainult väljasaatmisele. Ta veetis kümme aastat Merkuuril 
ning tõmbus seejärel Unustuse saarel üksindusse. Bet Loni lugu sarnanes Mven Massi arvates 
tema enda omaga. Oli ju temalgi tegemist keelatud, salajase katsega, mille motiivid teadus 
ebapiisavaks oli tunnistanud, ja see sarnasus ei meeldinud Mven Massile põrmugi. 

Ülehomme on järjekordne saade Ringile ja siis on ta kaheksa päeva vaba — katse jaoks. 
Mven Mass heitis pea kuklasse. Tähed näisid talle eriti heledad ja lähedased. Paljusid tundis 
ta nende muistsete nimede järgi nagu vanu sõpru. Ja kas nad siis ei olnudki inimese põlised 
sõbrad, tema teejuhid, mõtete ülendajad ning unistuste ergutajad! 

Põhjapoolse silmapiiri lähedale kaldunud nõrk täheke on Põhjanael ehk Kefeuse Gamma. 
Killustatud Maailma ajastul asus Põhjanael Väikeses Vankris, kuid Galaktika serva-osa koos 
meie päikesesüsteemiga pöördub Kefeuse suunas, tilal Linnutees laotuv Luik, üks põhjataeva 
huvitavamaid tähtkujusid, on oma pika kaela juba lõunasse sirutanud. Temas loidab ilus 
kaksiktäht, mille vanad araablased ristisid Albireoks. Tegelikult on seal kolm tähte — 
kaksiktäht Albireo I ja kauge, helesinine, suure planeedisüsteemiga hiidtäht Albireo II. 
Viimane on meist peaaegu niisama kaugel kui Luige sabas asuv hiiglaslik Deeneb, valge täht, 
mille absoluutne heledus vastab nelja tuhande kaheksasaja meie"Päikese heledusele. 
Möödunud saates andis meie truu sõber Luige kuuskümmend üks edasi Albireo II teate, mille 
ta oli kinni püüdnud. See oli hoiatus, mis saadi kätte saatmise ajast nelisada aastat hiljem, 
kuid oli äärmiselt huvitav. Albireo II kuulus kosmoseuurija, kelle nimi maistes häälikutes 
kõlas umbes nagu Vlihh 0z Ddiz, oli hukku- 

nud Lüüra tähtkuju rajoonis, kohtumisel kosmose kõige hirmsama ohuga — täht Ookriga. 
Maa teadlaste liigituse järgi kuulusid need tähed klassi E, mis oli oma nimetuse saanud 
muinasaja suurima füüsiku Einsteini auks, kes aimas selliste tähtede olemasolu, kuigi hiljem 
vaieldi sellele kaua vastu ja määrati isegi kindlaks tähtede massi piir, mis on tuntud 
Tšandrasekari piiri nime all. Kuid see muistne astrofüüsik lähtus oma arvutustes üksnes ele- 
mentaarsest gravitatsioonimehaanikast ja üldisest termo-dünaamikast, võtmata arvesse hiid- ja 


ülihiidtähtede keerukat elektromagnetilist struktuuri. Ent just elektromagnetilised jõud 
tingisidki E-tähtede olemasolu, mis mõõtmetelt võistlesid M-klassi punaste hiidudega — 
niisugustega nagu Antaares ja Betelgeuse —, kuid erinesid neist suurema tiheduse poolest, 
mis võrdus umbkaudu Päikese tihedusega. Niisuguse tähe hiiglaslik külgetõmbejõud peatas 
kiirguse, laskmata valgusel tähest lahkuda ja maailmaruumi tungida. Lõpmatult kaua olid 
need kujutlematult suured saladuslikud massid maailmaruumis eksisteerinud, neelates oma 
inertsesse ookeani kõik, milleni nende külge-tõmbejõu nähtamatud kombitsad küündisid. 
Mumasindia religioosses mütoloogias nimetati «Brahma öödeks» kõigevägevama jumaluse 
tegevusetu rahu perioode, mis muistsete usundite järgi vaheldusid loomise «päevade» ehk pe- 
rioodidega. See sarnanes tõepoolest mateeria pikaldase kuhjumisega, mis lõppes tähe pinna 
kuumenemisega kuni klassini O-null — kuni saja tuhande kraadini —, ehkki sel protsessil ei 
olnud jumalusega mitte midagi ühist. Lõpuks toimus kolossaalne plahvatus, mis paiskas 
maailmaruumi uued tähed uute planeetidega. Nii oli kunagi plahvatanud Krabikujuline 
udukogu, mille läbimõõt oli nüüd juba viiskümmend biljonit kilomeetrit. Selle plahvatuse 
jõud võrdus kvadriljoni KMa vesinikupommi üheaegse plahvatuse jõuga. 

Täiesti tumedate E-tähtede olemasolu võis aimata vaid nende külgetõmbejõu järgi ja koletise 
lähedalt möödalen-dava tähelaeva hukkumine oli paratamatu. Niisama ohtlikud olid laevade 
teel ka spektriklassi T nähtamatud infra-punased tähed, suurte osakeste tumedad pilved ja 
täielikult jahtunud, TT-klassi kehad. 

Mven Mass mõtles, et arukate olenditega asustatud maailmu ühendava Suure Ringi loomine 
oli nii Maa kui ka vastavalt iga asustatud planeedi jaoks kõige tähtsamaks 

revolutsiooniks. Eelkõige oli see võit aja üle, eluea lühiduse üle, mis ei võimalda meil ega ka 
teistel mõttekaaslastel maailmaruumi kaugetesse sügavustesse tungida. Teate saatmine Ringi 
on otsekui läkitus tulevikku, sest niisugusse vormi valatud inimmõte tungib maailmaruumis 
üha edasi, kuni jõuab tema kaugeimatesse piirkondadesse. Võimalus väga kaugeid tähti uurida 
on nüüd juba täiesti reaalne, see on ainult aja küsimus. Hiljuti jõudis Maale teade hiig- 
lasuurelt, väga kaugelt, Luige Gammaks nimetatud tähelt. See asub kahe tuhande kaheksasaja 
parseki kaugusel ja teade tuleb temalt üle üheksa tuhande aasta, kuid on meile arusaadav ja 
mõtete iseloomult lähedaste Ringi liikmete poolt dešifreeritav. Hoopis teine lugu on siis, kui 
teated tulevad kerasparvedest, mis on meie lamedatest süsteemidest vanemad. 

Samasugune on lugu Galaktika keskmega — tema teljel asuvas tähepilves on kolossaalne 
elutsoon miljonitel pla-needisüsteemidel, mis ei tunne ööpimedust, sest neid valgustab 
Galaktika keskme kiirgus. Sealt on saadud arusaamatuid teateid — keerukate, meie 
mõistetega väljendamatute struktuuride pilte. Teadmiste Piiride Akadeemia püüab neid juba 
nelisada aastat tagajärjetult dešifreerida. Aga võib-olla... — ootamatust mõttest jäi aafriklasel 
hing kinni — võib-olla tulevad lähedastest planeedisüsteemidest, Ringi liikmetelt, teated iga 
asus+atud planeedi sisemisest elust — tema teadusest, tehnikast, tema kunstiteostest, samal 
ajal kui Galaktika kauged iidsed maailmad näitavad oma elu ja teaduse välist, kosmilist 
liikumist? Seda, kuidas nad planeedisüsteeme oma äranägemise järgi ümber korraldavad, 
maailmaruumi tähelaevadele tülikatest meteooridest «puhtaks pühivad», neid ja ühtlasi ka 
eluks kõlbmatuid külmi välisplaneete kesksesse taevakehasse kokku tõukavad, pikendades 
seega viimase kiirgamist või kõrgendades sihilikult oma päikese temperatuuri. Võib-olla isegi 
veel enam: vahest korraldatakse ümber naabruses asuvaid planeedisüsteeme, kus luuakse 
kõige paremad tingimused hiiglaslike tsivilisatsioonide eluks. 

Mven Mass võttis ühenduse Suure Ringi mälusalvestuste hoidlaga ning valis ühe kauge teate 
šifri. Ekraanil libisesid aeglaselt mööda kummalised pildid, mis olid saabunud Maale Kentauri 
Oomega kerasparvest. See oli teine päikesesüsteemile kõige lähematest kerasparvedest ja asus 
kõigest kuue tuhande kaheksasaja parseki kaugusel. 

Kakskümmend kaks tuhat aastat tungis tema heledate tähtede valgus läbi maailmaruumi, enne 
kui see Maa inimese silma jõudis. 

Ühtlaste kihtidena laotus tihe sinine udu, mida läbisid mustad, vertikaalsed, kaunis kiiresti 
pöörlevad silindrid. Silindrid tõmbusid vahetevahel otstest vaevu märgatavalt koomale, 
muutudes madalate, põhjad vastamisi seisvate koonuste sarnaseks. Siis kärisesid sinised 
udukihid teravateks tulesirpideks, mis tiirutasid maruliselt ümber koonuste, pimedus kadus 
kuhugi üles, kerkisid esile võimsad, pimestavalt valged sambad, mille tagant ulatusid vil- 
dakate kulissidena välja rohelised tahulised teravikud. 

Mven Mass hõõrus laupa, püüdes tabada vähimatki niisugust, mida oleks võimalik lahti 
mõtestada. 

Tahulised teravikud põimusid ekraanil spiraalidena valgete sammaste ümber ning varisesid 
järsku alla metalselt läikivate kerade joana, mis kujunes laiaks ringvööks. Vöö hakkas 
kasvama laiusse ja kõrgusse ... 

Mven Mass muigas ja lülitas salvestuse välja, pöördudes tagasi endiste mõttemõlgutuste 
juurde. 

«Asustatud maailmade puudumise, õigemini nendega ühenduse puudumise tõttu Galaktika 
suurtel laiustel ei suuda meie, Maa inimesed, Galaktika tumedast ekvato-riaalvöötmest välja 
rabelda. Me ei suuda tõusta üle kosmilise tolmu, mis ümbritseb meie tähte — Päikest — ja 
tema naabreid. Sellepärast on meil raskem universumit tundma õppida kui teistel... » 

Mven Mass pööras pilgu silmapiirile, sinna, kus Suurest Vankrist madalamal, Jahipenide all, 
seisis Bereniike Juuste tähtkuju. See oli Galaktika «põhjapoolus». Just selles suunas avanes 
kogu oma suuruses galaktikaväline maailmaruum, samuti nagu taevasfääri vastaspunktis — 
Kujuri tähtkujus, tuntud tähe Fomalhauti lähikonnas, galaktilise süsteemi lõunapooluse juures. 
Ääreosas, kus asub Päike, on Galaktika spiraalketta harude paksus kõigest kuuesaja parseki 
ümber. Galaktika ekvaatori tasandiga risti tuleks läbida kolm-nelisada parsekit, et gigantse 
täheketta pinnale jõuda. See tähelaevade jaoks ületamatu kaugus ei olnud Ringi saadetele 
sugugi võimatu. Kuid seni ei olnud ükski nendes piirkondades asuvate tähtede planeet veel 
Ringi lülitunud ... 

Igavesed mõistatused ja vastuseta küsimused muutuksid ei millekski, kui õnnestuks teostada 
veel üks suurimatest 

suurim teaduslik revolutsioon — võita aeg, õppida ületama igasugust ruumi igasuguse 
ajavahemiku vältel, astuda valitseja jalaga kosmose piiritutesse avarustesse. Siis on mitte 
ainult meie Galaktika, vaid ka teised tähesaared meil« niisama lähedal kui väikesed saared 
Vahemeres, mis praegu all öises pimeduses laksub. See õigustab Ren Bozi kavandatud ja 
tema, Mven Massi, Maa välisjaamade juhataja poolt elluviidavat meeleheitlikku katset. Kui 
nad suudaksid katse korraldamist paremini põhjendada, et Nõukogult luba saada ... 
Spiraaltee oranžid tuled muutusid valgeks: kell oli kaks öösel, algas intensiivsete vedude aeg. 
Mven Massile meenus, et homme on Leegitsevate Karikate pidu, millele Tšara Nandi teda oli 
kutsunud. Välisjaamade juhataja ei suutnud unustada tutvumist mererannal ja seda viimist- 
letult nõtkete liigutustega pronkspunast neiut, kes oli nagu siiruse ja tugevate tundepuhangute 
õis, haruldus hästi distsiplineeritud tunnete ajastul 

Mven Mass läks töötuppa tagasi, kutsus välja öösel töötava Metagalaktika Instituudi ja palus 
endale homme ööseks saata paari galaktika stereofilmid. Saanud nõusoleku, tõusis ta 
sisefassaadi katusele. Siin seisis tema kaug-hüpete aparaat. Mven Mass armastas seda 
vähepopulaarset spordiala ning oli selles üsna suure meisterlikkuse saavutanud. Kinnitanud 
heeliumiballoonid keha ümber, lülitas aafriklane kerge akumulaatori jõul töötava 
veopropelleri hetkeks sisse ja tõusis vetruva hüppega õhku. Ta joonistas õhus umbes kuuesaja 
meetri pikkuse kaare, maandus Toitude Maja väljaulatuvale osale ning kordas hüpet. Viie 
hüppega jõudis ta väikese aiani lubjakivimäe järsu nõlva all, võttis aparaadi alumiiniumtornis 


keha ümbert ära ning libises varrast pidi maapinnale, oma kõva voodi juurde, mis seisis suure 
plataani all. Võimsa puu lehtede sahina saatel jäi ta magama. 

Leegitsevate Karikate pidu oli oma nimetuse saanud poeedi ning ajaloolase Zan Seni tuntud 
luuletusest, milles kirjeJdati muinasindia kommet valida välja kõige kaunimad naised, kes 
pidid ulatama vägitegudele minevatele kangelastele võitlusmõõgad ja karikad leegitseva aro- 
maatse vaiguga. Mõõgad ja karikad olid küll ammu tarvituselt kadunud, kuid jäänud vägiteo 
sümboliks. Vägitegude hulk aga oli planeedi vaprate tarmukate elanike seas määratult 
suurenenud. Tohutu töövõime, mis minevikus oli esinenud 

vaid eriti vastupidavate], geeniusteks nimetatud inimestel, sõltus täielikult keha füüsilisest 
tugevusest ning stimulaatorite — hormoonide rohkusest. Hoolitsus füüsiliste võimete eest oli 
tuhandete aastate jooksul viinud selleni, et planeedi tavaline inimene oli nüüd vägitegudes, 
armastuses ja teadmistes väsimatu ning küllastumatu muinas-kangelase sarnane. 

Leegitsevate Karikate pidu oli naiste kevadpeoks kujunenud. Igal aastal neljandal kuul pärast 
talvist pööripäeva ehk vana viisi öeldes aprillis näitasid Maa kõige kaunimad naised oma 
võimeid tantsimises, laulmises ja võimlemises. Erinevate rasside peened iluvarjundid, mis 
ilmnesid planeedi segunenud elanikkonnas, sädelesid siin ammendamatus mitmekesisuses 
otsekui kalliskivide tahud, pakkudes piiritut rõõmu kõigile pealtvaatajaile, alates kannatlikust 
tööst väsinud teadlaste ja inseneridega ning lõpetades hingestatud kunstnike või alles üsna 
noorte, kolmanda tsükli õpilastega. 

Niisama ilus oli ka meeste sügisene Heraklese pidu, mida peeti kümnendal kuul. Täisikka 
jõudnud noorukid andsid siis aru sooritatud heraklese vägitegudest Hiljem sai tavaks viia neil 
päevil läbi aasta jooksul kordasaadetud silmapaistvate tegude ja saavutuste üldrahvalik 
ülevaatus. Pidu muutus üldiseks, nii meeste kui ka naiste peoks, ning jagunes Imekauni 
Kasulikkuse, Kõrgema Kunsti ning Julge Teaduse ja Fantaasia päevadeks. Kunagi oli ka 
Mven Mass kuulutatud esimese ja kolmanda päeva kangelaseks ... 

Mven Mass ilmus Türreeni staadioni hiiglaslikku Päike-sesaali parajasti Veeda esinemise 
ajaks. Ta otsis üles neljanda raadiuse üheksanda sektori, kus istusid Evda Nali ja Tšara Nandi, 
ning jäi võlvi varju seisma, kuulates Veeda madalat häält. Veeda oli valges kleidis, 
heledajuukseline pea uhkelt püsti ja nägu saali ülemiste rõdude poole pööratud. Ta laulis 
midagi rõõmsat ning näis aafriklasele kevade kehastusena. 

Iga kuulaja vajutas ühele istme ees asetsevast neljast nupust. Saali laes süttinud kuldsed, 
sinised, smaragdrohe-lised ja punased tuled näitasid kunstnikule antavat hinnangut ja 
asendasid endiste aegade kärarikkaid aplause. 

Veeda lõpetas laulmise, sai tasuks kuldsete ja siniste tulede kireva sädeluse, mille hulka 
vähesed rohelised ära kadusid, ning ühines oma sõbrataridega, lõkendades näost 

nagu ikka erutuse korral. Siis astus nende juurde ka Mven Mass, kes sõbralikult vastu võeti. 
Aafriklane vaatas ringi, otsides pilguga oma õpetajat ja eelkäijat, kuid Dar Veterit polnud 
kuskil näha. 

«Kuhu te Dar Veteri peitsite?» pöördus Mven Mass naljatades kõigi kolme naise poole. 
«Aga kuhu teie Ren Bozi panite?» küsis Evda Nali vastu ja aafriklane pöördus tema 
läbitungiva pilgu eest kiiresti kõrvale. 

«Veter tuhnib Lõuna-Ameerika all, kaevab titaani,» ütles armulisem Veeda Kong ja tema 
näos väratas midagi. 

Tšara Nandi tõmbas imekauni ajaloolase kaitsva liigutusega enda juurde ning surus põse tema 
põse vastu. Kahe nii erineva naise näod olid sel hetkel neid ühendava maheda õrnuse tõttu 
täiesti sarnased. 

Tšara sirged madalad kulmud laia lauba all näisid õhus hõljuva linnu siluetina ja sobisid hästi 
tema silmade pikliku lõikega. Veedal tõusid kulmud kõrges kaares ülespoole. 


«Lind laotab tiibu ... » mõtles aafriklane. 

Tšara tihedad ja läikivad mustad juuksed langesid kuklale ja õlgadele, toonitades Veeda 
kõrgesse soengusse kammitud siledate juuste ranget värvust, Tšara heitis pilgu kellale saali 
kuplis ja tõusis. 

Tema riietus hämmastas aafriklast. Neiu siledatel õlgadel lebas kaela paljaks jättev 
plaatinakee, mida rangluudest madalamal kinnitas sädelev punane turmaliin. 

Tugevad rinnad, mis sarnanesid laiade, üllatavalt täpselt treitud ning kummulikäänatud 
karikatega, olid peaaegu paljad. Nende vahelt ulatus kee kinnitisest vööni tumelilla riideriba. 
Samasugused ribad läksid üle mõlema rinna keskkoha ning olid paljal seljal ketiga ühendatud. 
Neiu ahta piha ümber oli mustade tähtedega ülekülvatud ja kuusirpi kujutava plaatinapandlaga 
valge vöö. Tagapool oli vöö külge kinnitatud otsekui pool pikast raskest valgest siidseelikust, 
mis oli samuti kaunistatud mustade tähtedega. Tantsijannal ei olnud mingeid ehteasju peale 
säravate pannalde väikestel mustadel kingadel. 

«Varsti on järg minu käes,» ütles Tšara muretult, vaatas läbikäiguvõlvi alla suundudes tagasi 
Mven Massi poole ja kadus, saadetuna küsimuste sosinast ja tuhandeist pilkudest. 

Lavale ilmus võimleja, umbes kaheksateistkümneaastane suurepärase kehaehitusega tütarlaps. 
Kuldses valguses soo- 

ritas ta retsitatiivse muusika saatel lendude, hüpete ja pöörete marulise kaskaadi, tardudes 
meloodia aeglaste laulvate üleminekute ajal kujutlematusse tasakaalu. Pealtvaatajad kiitsid 
esinemist arvukate kuldsete tuledega ja Mven Mass mõtles, et Tšara Nandil ei ole just kerge 
pärast niisugust menu lavale minna. Pisut rahutult silmitses ta inimhulka enda vastas ning 
märkas järsku kolmandas sektoris kunstnik Kart Sani. Too tervitas teda lõbususega, mis näis 
aafriklasele kohatuna: kes siis veel pidi Tšara esinemise saatuse üle muret tundma kui mitte 
kunstnik, kes temast «Vahemere tütre» oli maalinud. 

Aafriklane jõudis vaevalt mõtelda, et sõidab pärast katset maali vaatama, kui tuled ülal 
kustusid. Läbipaistev, orgaanilisest klaasist põrand süttis hõõguva malmi vaa-rikpunases 
valguses. Lava alumise rambi alt hakkasid voogama punased tulejoad. Need looklesid ja 
jooksid kokku, ühinedes meloodia rütmiga viiulite läbitungivas laulus ja vaskkeelte madalas 
kuminas. Muusika hoogsusest ja jõulisusest veidi jahmunud Mven Mass ei märganud kohe, et 
leekiva põranda keskele oli ilmunud Tšara, kes alustas tantsu niisuguses tempos, et 
pealtvaatajad lausa hinge kinni hoidsid. 

Mven Mass tundis hirmu selle üle, mis saab siis, kui muusika veel kiiremat tempot nõuab. Ei 
tantsinud mitte ainult jalad, mitte ainult käed — neiu kogu keha vastas leekivale muusikale 
niisama kuuma eluhingusega. Aafriklane mõtles, et kui India muistsed naised olid sellised 
nagu Tšara, siis oli õigus poeedil, kes võrdles neid leegitsevate karikatega ning andis naiste 
peole niisuguse nime. 

Tšara punakas päevitus omandas lava ja põranda vastu-helkides ereda vaskse varjundi. Mven 
Massi süda hakkas metsikult taguma. Seda nahavärvust oli ta näinud Tuukani Epsiloni 
muinasjutulise planeedi inimestel, siis kui ta teada sai, et võib eksisteerida niisugune 
hingestatud keha, mis on suuteline oma liigutustega, imekaunite vormide ülipeene 
muutmisega väljendama tunnete, fantaasia, kirgede ja õnneiha kõige sügavamaid varjundeid 


Siiani kogu oma olemusega üheksakümne parseki kättesaamatusse kaugusse suunatud Mven 

Mass mõistis nüüd, et maise inimkonna ilu ääretus rikkuses võib leiduda õisi, mis on niisama 

kaunid kui kauge planeedi nägemus, mida ta sügaval südamepõhjas kandis. Kuid kauane tung 
täitumatu unistuse järele ei kadunud nii kiiresti. Tuukani Epsiloni 

punasenahalise tütre kuju võtnud Tšara veel aina kinnitas välisjaamade juhataja kangekaelset 

otsust. 


Evda Nali ja Veeda Kong, ise samuti väga head tantsijad, olid esmakordselt Tšara tantsu 
nähes otse vapustatud. Veeda, kelles rääkis antropoloog ja muinasrasside ajaloolane, jõudis 
otsusele, et kauges minevikus oli Gondvaanas, lõunamandril, naisi alati rohkem kui mehi, kes 
hukkusid võitluses paljude kardetavate metsloomadega. Hiljem, kui rahvarikastel 
lõunamaadel kujunesid välja muistse Idamaa despootlikud riigid, hukkusid mehed hulgaliselt 
ala-istes sõdades, mida pahatihti ajendasid usufanatism või despootide juhuslikud tujud. 
Lõunamaa tütred elasid raset elu, mis nende täiuslikkust viimistles. Põhjas, kus rahvastik oli 
hõre ja loodus vaene, ei esinenud Tumeda aja iiklikku despotismi. Seal jäi rohkem mehi alles, 
naisi hinati kõrgemalt ja nad elasid suures lugupidamises. 

Veeda jälgis Tšara iga žesti ja mõtles, et tema liigutuses peitub üllatav kahepalgelisus: nad on 
üheaegselt õrnad ja kiskjalikud, õrnuse annab liigutuste sujuvus ja keha ebatavaline nõtkus, 
kiskjalikkuse mulje aga tuleneb järskudest üleminekutest, pööretest ja seisakutest, mida 
tehakse peaaegu tabamatu kiskjaväledusega. Sellise libitseva nõtkuse on tõmmunahalised 
Gondvaana tütred omandanud tuhandete aastaste pikkuses rängas võitluses olemasolu est. 
Ent kui harmooniliselt see Tšaras kindlate ja peente kreeta-helleeni näojoontega ühte sulas! 
Lühikesse adaadžosse põimusid mingisuguste löökriistade sagenevad dissonantsid. 
Inimtunnete tõusude ja languste hoogsat rütmi väljendasid jõulised liigutused ja nendega 
vahelduvad peaaegu täielikud seisakud, mil tantsija liikumatu raidkujuna paigale tardus. 
Suikuvate tunnete ärkamine, nende tormiline süttimine, jõuetu närbumine, hukkumine ja taas 
tormiline ning tundmatu uuestisünd, aheldatud elu, mis võitleb aja paratamatu kulgemisega, 
täpselt ning halastamatult määratud kohuse ja saatusega, Evda Nali tundis, kui lähedane on 
talle tantsu psühholoogiline alus, kuidas puna ta põski katab ja hingamine kiireneb .. . Mven 
Mass ei teadnud, et helilooja oli kirjutanud balletisüidi eriliselt Tšara Nandi jaoks, kuid ei 
kartnud enam, nähes, kui kergesti neiu sellega toime tuleb. Punased valguslained kallistasid 
neiu vaskset keha, uht-sid helepunaste laksatustega tugevaid jalgu, uppusid riide tumedatesse 
kurdudesse, roosatasid koiduna valgel siidil. 

Tšara tahasirutatud käed tardusid aeglaselt pea kohale. Ja äkki katkes kõrgete nootide 
maruline hela ilma igasuguse finaalita, punased tuled peatusid ja kustusid. Saali kõrgel kuplil 
süttis tavaline valgus. Väsinud neiu langetas pea ja tema tihedad juuksed varjasid näo. 
Tuhandete kuldsete sähvatuste järel kostis tume kahin. Pealtvaatajad avaldasid Tšarale 
kõrgeimat austust — tänasid teda püsti tõustes ja kokkupandud käsi pea kohale tõstes. Ja 
Tšara, enne esinemist nii kartmatu, kohmetus, heitis juuksed näolt kõrvale ning pilku saali 
ülemistele rõdudele pöörates jooksis välja. 

Peokorraldajad kuulutasid vaheaja. Mven Mass sööstis Tšarat otsima, Veeda Kong ja Evda 
Nali aga väljusid tohutu suurele, kilomeetri laiusele, helesinisest läbipaistmatust klaasist — 
smaldist — trepile, mis viis staadionilt otse merre. Puhas ia karge õhtuhämarus meelitas 
mõlemat naist tuhandete peokülaliste eeskuiul suplema. 

«Ega ma ilmaaegu Tšara Nandit kohe tähele pannud,» alustas Evda Nali. «Ta on suurepärane 
kunstnik. Me nägime täna elujõu tantsu! Elujõud ongi tõenäoliselt antiik-rahvaste Eros ... » 
«Nüüd ma saan aru, mida Kart San mõtles, öeldes, et ilu on tegelikult tähtsam, kui meile näib. 
See on elu õnn ja mõte — ta ütles tookord hästi! Ja teie määratlus on õige,» nõustus Veeda 
kingi jalast võttes ning jalgu astmetel loksuvasse sooja vette pistes. 

«Õige sel tingimusel, kui psüühilise jõu sünnitab terve, energiaküllane keha,» parandas Evda 
Nali kleiti seljast võttes ning läbipaistvatesse lainetesse viskudes. 

Veeda jõudis talle järele ja mõlemad ujusid suure kummist saare juurde, mis staadioni 
kaldapealsest poolteise kilomeetri kaugusel hõbedaselt sätendas. Veepinnaga ühetasast 
lamedat saart raamisid merikarbikujulised pärlmut-ritaolisest plastmassist katusealused, mis 
olid küllalt suured selleks, et kolme-nelja inimest päikese ja tuulte eest varjata ja neid 
naabritest täielikult isoleerida. 


Mõlemad naised heitsid «merikarbi» pehmele õõtsuvale põrandale ning hingasid sisse igavesti 
värsket merehõngu. 

«Te olete tugevasti päevitunud sellest ajast saadik, kui me rannal kohtusime!» ütles Veeda 
sõbratari silmitsedes. «Kas olite mere ääres või võtsite päevituspigmendi pille?» 

«PP pille,» tunnistas Evda. «Päikese käes olin ma ainult eile ja täna.» 

186 

«Kas te tõesti ei tea, kus Ren Boz on?» jätkas Veeda. 

«Umbes tean, ja sellest on mulle küllalt, et muret tunda!» vastas Evda Nali tasa. 

«Kas te siis tahate . . .» Veeda jäi mõtet lõpetamata vait, Evda aga kergitas oma langetatud 
laud ja vaatas talle otse silma. 

«Mulle näib Ren Boz kuidagi abituna, alaealise poisikesena,» ütles Veeda kõheldes, «teie aga 
olete nii terviklik, tugeva intellektiga, mis ei jää maha ühegi mehe omast. Teie sisemuses võib 
alati tunda tahtejõu terasvarrast.» 

«Seda ütles mulle ka Ren Boz. Kuid teie hinnang tema kohta on väär, niisama ühekülgne nagu 
Ren isegi. Sellel inimesel on julge ja võimas mõistus ning tohutu töövõime. Isegi meie ajal 
leidub planeedil vähe temaga võrdseid inimesi. Nende võimete kõrval näivad tema ülejäänud 
omadused puudulikult arenenutena, sest nad on võrdsed keskpäraste inimeste omadega või 
isegi infantiilsemad. Te nimetasite Reni õigesti: ta on poisike, kuid samal ajal on ta kangelane 
selle mõiste täpses mõttes. Võtame Dar Veteri — ka temas on midagi poisikeselikku, ent see 
tuleneb füüsilise jõu ülejäägist, mitte aga selle nappusest nagu Renil.» 

«Aga missuguse hinnangu te Mvenile annate?» oli Veeda huvitatud. «Kas olete nüüd temaga 
lähemalt tutvunud?» 

«Mven Mass on kaine mõistuse ja arhailiselt meeletute soovide kaunis kombinatsioon.» 
Veeda Kong pahvatas valjusti naerma. 

«Kui mina ka õpiksin nii täpseid iseloomustusi andma!» 

«Psühholoogia on mu eriala,» kehitas Evda õlgu. «Kuid lubage nüüd minul teile küsimus 
esitada. Kas te teate, et Dar Veter mind väga köidab?» 

«Te kardate poolikuid lahendusi?» lõi Veeda näost õhetama. «Ei, siin ei ole hukutavat 
poolikust ega silmakirjalikkust. Kõik on sulaselge .. .» Ja psühhiaatri uuriva pilgu ell jätkas 
Veeda rahulikult: «Erg Nooriga ... on meil teed ammu lahku läinud. Ainult et ma ei saanud 
uuele tundele järele anda, seni kui ta kosmoses viibis, ei saanud eemalduda ja hellega 
nõrgendada lootuse jõudu, usku tema tagasitulekusse. Nüüd on see jälle täpne arvestus ja 
veendumus. Erg Noor teab kõik, kuid läheb oma teed.» 

Evda Nali pani oma ahta käsivarre Veeda sirgete õlgade ümber. 

«Tähendab Dar Veter?» 

«Jah!» vastas Veeda kindlalt. «Teab ta seda?» 

«Ei. Hiljem ütlen, kui «Tantra» on siia jõudnud... Kas meil ei oleks aeg tagasi minna?» hüüdis 
Veeda. 

«Mul on aeg peolt lahkuda,» ütles Evda Nall, «puhkus lõpeb. Murede ja Rõõmude 
Akadeemias seisab ees uus suur töö ja ma tahan enne veel tütart näha.» 

«On teil suur tütar?» 

«Seitsmeteistkümnene. Poeg on palju vanem. Ma olen täitnud iga normaalselt arenenud ja 
normaalse pärilikkusega naise kohuse — kaks last, mitte vähem. Nüüd aga tahan kolmandat 
— ainult et täiskasvanut.» 

Evda Nall naeratas ja tema keskendunud nägu kirgastus õrnast armastusest, järsu kaarena 
painutatud ülahuul paotus. 

«Ma kujutlen toredat suurte silmadega poissi... sõbraliku ja imestava suuga ... kuid 
tedretähtede ja nöbininaga,» ütles Veeda kavalalt, otse enda ette vaadates. 

Ta sõbratar vaikis hetke ja küsis: 


«Kas teil uut tööd veel ei ole?» 

«Ei, ma ootan «Tantrat». Siis lähen pikemaajalisele ekspeditsioonile.» 

«Sõitke koos minuga tütre juurde,» tegi Evda ettepaneku ja Veeda oli sellega meeleldi nõus. 
Tervet observatooriumi seina varjas seitsmemeetrine hemisfäärne ekraan võimsate 
teleskoopidega tehtud ülesvõtete ja filmide vaatamiseks. Mven Mass lülitas sisse foto 
Galaktika põhjapooluse lähedasest taevapiirkonnast — tähtkujude meridiaanvööndist, alates 
Suure Vankriga ning lõpetades Kaarna ja Kentauriga. Siin, Jahipenides, Bere-niike Juustes ja 
Neitsis, asus hulk galaktikaid, lamedate ketaste kujulisi universumi tähesaari. Eriti palju oli 
neid avastatud Bereniike Juustes — üksikuid, korrapäraseid ja korrapäratuid, mitmesugustes 
asendites meie Galaktika suhtes, küll kujutlematult kaugeid, miljardite parsekite kaugusi, küll 
kümneist tuhandeist galaktikaist koosnevaid «pilvi» moodustavaid. Kõige suuremate 
galaktikate läbimõõt küünib kahekümne kuni viiekümne tuhande parsekini. Niisugune on 
näiteks meie tähesaar, samuti galaktika NN-89105 + SB-23, mida vanasti nimetati galaktikaks 
M-31 ehk Andromeeda udukoguks. Väike, nõrgalt helendav udu-pilveke oli Maalt palja 
silmaga nähtav. Juba ammu olid 

188 

inimesed avastanud selle pilve saladuse. Udukogu osutus hiiglaslikuks kettakujuliseks 
tähesüsteemiks, veel koguni poolteist korda suuremaks kui meie gigantne Galaktika. 
Andromeeda udukogu uurimine neljasaja viiekümne tuhande parseki pikkuse vahemaa kiuste, 
mis teda Maa vaatlejatest eraldas, aitas palju kaasa meie oma Galaktika tundmaõppimisele. 
Juba lapsepõlvest mäletas Mven Mass suurepäraseid fotosid mitmesugustest galaktikatest, mis 
olid saadud optiliste kujutiste elektronmuundamise teel või raadioteleskoo-pide abil, mis 
tungivad veel sügavamale kosmosesse kui näiteks Pamiiri ja Patagoonia neljasajakilomeetrise 
läbimõõduga hiidteleskoobid. Galaktikad, üksteisest miljonite parsekite kaugusel asetsevad 
sadade miljardite tähtede kuhjunud, äratasid temas alati taltsutamatut soovi õppida tundma 
nende ehitust, nende tekkelugu ja edasist saatust. Ja kõige tähtsam, mis praegu Maa iga 
elanikku erutas, oli küsimus elust nende universumisaarte loendamatutes pla- 
needisüsteemides, seal loitvatest mõtte- ja teadusetuledest, inimtsivilisatsioonidest nii ääretult 
kaugeis kosmoseava-rustes. 

Ekraanile ilmusid kolm tähte, mis paiknesid tõusvas sirgjoones ja mida muistsed araablased 
nimetasid Sirrahiks, Mirahiks ja Almahiks, — Andromeeda Alfa, Beeta ja Gamma. Kahel 
pool seda joont asusid kaks lähedast galaktikat — gigantne Andromeeda udukogu ja ilus 
spiraal M-33 Kolmnurga tähtkujus. Mven Massil ei olnud tahtmist jälle uuesti nende tuttavaid 
helendavaid piirjooni näha ja ta vahetas metall-filmilindi teisega. 

Nüüd oli ekraanil Jahipenide tähtkujus vanast ajast tuntud galaktika, mida nimetati tollal 
NGC-5194 ehk M-51 ning mis asetseb miljonite parsekite kaugusel. See on üks vähestest 
galaktikatest, mis paistab meile lapiti, «ketta» tasandiga risti. Heledalt säravast, miljarditest 
tähtedest koosnevast tihedast tuumast lähtub kaks spiraalharu. Nende pikad otsad paistavad 
üha nõrgemalt ja udusemalt, kuni nad teineteisest kümnete tuhandete parsekite kaugusel 
vastassuundades maailmaruumi pimedusse kaovad. Nende peaharude vahele tungivad 
mustade kuristikega — tumeda mateeria" laikudega — vaheldudes tähekuhjumite ja helen- 
davate gaasipilvede lühikesed joad, mis on koolutatud täpselt nagu turbiinilabad. 

Väga ilus on kollossaalne galaktika NGC-4565 Bereniike 

Juuste tähtkujus. Seitsme miljoni parseki kauguselt on ta nähtav serviti. Laugleva linnuna 
ühele küljele kaldunud galaktika sirutab laialt kahele poole oma ilmselt spiraal-harudest 
koosnevat õhukest ketast, tsentris aga leegitseb tublisti lapiku kerana tuum, mis näib tiheda 
helendava massina. Selgesti on näha, kuivõrd lamedad on tähesaared: galaktikat võib võrrelda 
kellamehhanismi õhukese rattaga. Ratta servad on laialivalguvad, otsekui sulaksid nad 
maailmaruumi põhjatus pimeduses. Meie Galaktika samasugusel serval asub Päike ja tilluke 


tolmutera Maa, mis on teadmiste varal seotud paljude asustatud maailmadega ja on laotanud 
inimliku mõtte tiivad kosmose igaviku üle! 

Mven Mass lülitas saatja teda alati kõige rohkem huvitanud galaktikale NGC-4594, mis asub 
Neitsi tähtkujus ning on samuti nähtav ekvatoriaaltasandis. See kümne miljoni parseki 
kaugusel asuv galaktika sarnanes helendavasse gaasikihti mähitud põlevast tähemassist paksu 
läätsega. Ekvaatoril poolitas läätse jäme must triip — tumeda aine kuhjum. Galaktika näis 
põhjatusest helkiva salapärase laternana. 

Missugused maailmad peituvad seal, tema summaarses kiirguses, mis on teiste galaktikate 
omast palju intensiivsem, küündides keskmiselt spektriklassini F? Kas seal on suurte 
planeetide elanikke, kas nende mõte juurdleb samuti nagu meiegi oma looduse saladuste 
kallal? 

Hiiglaslike tähesaarte vaikimine sundis Mven Massi käsi rusikasse suruma. Ta sai aru, 
kuivõrd koletu on see kaugus: valgus jõuab tolle galaktikani kolmekümne kahe miljoni 
aastaga! Teadete vahetamiseks kulub kuuskümmend reli miljonit aastat! 

Mven Mass soris veidi ketaste hulgas ja ekraanil süttis suur, ümmargune, ere valguslaik 
harvade tuhmide tähtede keskel. Korrapäratu must riba lõikas laigu kaheks, varjutades 
tugevasti helendavaid tulemasse mõlemal pool musta vööti, mis otstest laienes ning rõngana 
eredat laiku ümbritsevat laia hõõguvat gaasivälja tumendas. Nii nägi välja uskumatute 
tehnikakavalustega saadud ülesvõte galaktikate kokkupõrkest Luige tähtkujus. See 
mõõtmetelt meie Galaktika või Andromeeda udukoguga võrdsete hiiglaslike galaktikate 
kokkupõrge oli ammu tuntud kui raadiokiirguse allikas, vahest kõige võimsam meile 
kättesaadavas univer-sumiosas. Kiiresti liikuvad kolossaalsed gaasijoad tekitasid 

190 

niisuguse kujutlematu võimsusega elektromagnetilisi välju, et need saatsid igasse 
maailmaruumi otsa sõnumi titaanlikust katastroofist. Mateeria ise saatis selle hädasignaali 
kvintiljardi ehk tuhande kvintiljoni kilovatise raadiojaama võimsusega. Kuid galaktikad 
asusid nii kaugel, et ekraanil helendav ülesvõte näitas nende seisukorda sadade miljonite 
'aastate eest. Kuidas need teineteisest läbiminevad galaktikad praegu välja näevad, seda on 
võimalik näha alles nii palju aega hiljem, et pole teada, kas inimkond üldse nii mõeldamatult 
kaua eksisteerib. 

Mven Mass hüppas püsti ning toetus kätega massiivsele lauale, nii et liikmed rägisesid. 
Kümnetele tuhandetele inimpõlvedele saavutamatud, isegi kõige kaugemate järeltulijate 
teadvuse jaoks tapvat «ei iialgi» tähendavad, miljonite aastatega mõõdetavad saateajad 
võiksid nõiakepikese väel kaduda. See kepike on Ren Bozi avastus ja nende ühine katse. 
Universumi kujutlematult kauged punktid oleksid siis käeulatuses! 

Muistsed astronoomid arvasid, et galaktikad lendavad igasse külge laiali. Kaugetelt 
tähesaartelt maistesse teleskoopidesse jõudnud valgus oli moonutatud: valgusvõnked olid 
pikenenud, valgus punasemaks muutunud. See valguse punanemine tõestas, et galaktikad 
eemalduvad vaatlejast. Minevikus olid inimesed harjunud nähtusi ühekülgselt ja 
sirgjooneliselt tajuma ning nad lõid laialilendava ehk plahvatava universumi teooria, saamata 
veel aru, et näevad vaid suure hävinemise ja loomise protsessi üht külge. Just ainult seda üht 
külge — hajumist ja hävinemist, see tähendab energia üleminekut madalamale tasemele ter- 
modünaamika teise seaduse põhjal — tajusid inimeste meeled ja nende meelte tugevdamiseks 
loodud aparaadid. Teist külge aga — kuhjumist, kogunemist ja loomist — inimesed ei 
tajunud, sest elu ise ammutas oma jõu energiast, mida külvasid tähed-päikesed, ja sellele 
vastavalt kujunes välja ka meid ümbritseva maailma tajumine, Ometi tungis võimas inimaju 
ka nendesse universumis toimuvatesse, meie eest varjatud maailmaloomisprotsessidesse. Kuid 
noil ammustel aegadel näis, et mida kaugemal mingi galaktika Maast as'ub, seda suurem on 
tema eemaldumiskiirus. Sel viisil jõuti valguse kiirusele lähedaste kiirustega liikuvate 


galaktikateni. Nähtava universumi piiriks sai kaugus, kus galaktikad paistsid olevat 
saavutanud valguse kiiruse. Tõe- 

poolest, mingisugust valgust me neilt poleks saanud ega neid iialgi näha võinud. Nüüd me 
tunneme kaugete galaktikate valguse punanemise põhjusi. Neid on rohkem kui üks. Kaugetelt 
tähesaartelt jõuab meieni ainult nende heledate keskmete valgus. Neid kolossaalseid 
ainemasse ümbritsevad rõngakujulised elektromagnetilised väljad, mis avaldavad 
valguskiirtele väga tugevat mõju mitte üksnes oma võimsuse, vaid ka ulatusega, aeglustades 
valgus-võnkeid pikemateks punasteks laineteks. Astronoomid teadsid juba ammu, et väga 
tihedate tähtede valgus punaneb, spektrijooned nihkuvad spektri punase otsa poole ja täht näib 
eemalduvat, nagu näiteks Siiriuse teine komponent, valge kääbus Siirius B. Mida kaugem 
galaktika, seda rohkem tsentraliseerub meieni ulatuv kiirgus ja seda tugevam on nihkumine 
spektri punase otsa poole. 

Teisest küljest «kõiguvad» valguslained väga pikal teekonnal maailmaruumis ja 
valguskvandid kaotavad osa oma energiast. Nüüd on seda nähtust põhjalikult uuritud: punased 
iained võivad olla ka tavalise valguse väsinud, «vanad» lained. Isegi kõikjale tungivad 
valguslained «vananevad» mõeldamatuid kaugusi läbides. Missugune lootus on siis inimesel 
nendest kaugustest teisiti võitu saada kui ainult külgetõmbejõudu ennast tema vastandiga 
rünnates, nagu see Ren Bozi matemaatikast järeldub? 

Ei, ärevus hinges vähenes. Tal on õigus enneolematut katset korraldada! 

Mven Mass läks nagu alati observatooriumi rõdule ning hakkas kiiresti edasi-tagasi kõndima. 
Väsinud silmade ees helendasid veelgi kauged galaktikad, mis läkitasid Maale punaseid 
laineid nagu hädasignaale, üleskutseid inimese kõikevõitvale mõttele. Mven Mass hakkas tasa 
ja veendunult naerma. Need punased kiired saavad inimesele niisama lähedaseks nagu need, 
mis Leegitsevate Karikate peol Tšara Nandi kehale punast eluvalgust kallasid. Tšarale, kes 
ootamatult ilmus tema juurde Tuukani Epsiloni vaskse tütrena, tema unelmate neiuna. 

Ja ta suunab Ren Bozi vektori Tuukani Epsilonile nüüd juba mitte üksnes lootuses imekaunist 
maailma näha, vaid ka tolle maailma maise esindaja Tšara auks! 


IX PEATÜKK KOLMANDA TSÜKLI KOOL 


NELJASAJA kümnes kolmanda tsükli kool asus Lõuna-lirimaal. Avarad põllud, 
viinamarjaistandused ja tammikud laskusid rohelistelt küngastelt mere äärde. Veeda Kong ja 
Evda Nall jõudsid kohale õppetunni ajal ning kõndisid nüüd aeglasel sammu] piki 
ringkoridori. mis kulges ümmarguses hoones perimeetriliselt asetsevate õppe-tubade ümber. 
Ilm oli sombune, tibutas peent vihma ja õppetöö toimus ruumides, mitte puude all aasadel 
nagu tavaliselt. 

Veeda Kong, tundes ennastki kooliplikana, hiilis ja kuulatas sissepääsude iuures. mis olid 
nagu enamikus teisteski koolides usteta. Viimaseid asendasid kulisside taoliselt vaheliti 
ulatuvad seinad. Evda Nali järgnes Veeda eeskujule. Naised piilusid ettevaatlikult 
klassiruumidesse, püüdes Evda tütart leida ning ise märkamatuks jääda. 

Esimeses toas avastasid nad terve seina suuruses sinise kriidiga joonistatud vektori, mille 
ümber väänles spiraal. Spiraali kaht lõiku ümbritsesid nõikellinsid, millesse oli märgitud 
täisnurksete koordinaatide süsteem. 

«Bipolaarne matemaatika!» hüüatas Veeda naljatleva hirmuga. 

«Siin on midagi rohkemat! Ootame hetke,» väitis Evda vastu. 

«Nüüd, kus me oleme tutvunud kohleaarse, see tähendab spiraalse kulgliikumise 
varjufunktsioonidega, mis tekivad vektoriaalselt.» seletas sügaval koobastes asuvate põlevate 
silmadega elatanud õpetaja, «jõuame repagulaararvutuse mõiste juurde. See nimetus tuleneb 


muistsest ladinakeelsest sõnast, mis tähendab tõket, sulgu, täpsemalt ühe kvaliteedi 
üleminekut teiseks, vaadelduna kahekülgsest aspektist.» 

Õpetaja osutas laiale ellipsile põiki spiraali. «Teiste sõnadega tähendab see vastastikku 
üksteiseks üleminevate nähtuste matemaatilist uurimist.» 

Veeda Kong peitis end sõbratari kaasa tirides etteulatuva seina taha. 

«See on uus asi! Sellelt alalt, millest teie Ren Boz mererannas kõneles.» 

«Kool annab õpilastele alati kõige uuemat, vana pidevalt kõrvale heites. Kui uus põlvkond 
hakkaks vananenud mõisteid kordama, kuidas me siis kiiret edasiliikumist kindlustaksime! 
Juba niigi kulub teadmiste edasiandmiseks lastele hirmus palju aega. Möödub paarkümmend 
aastat, enne kui laps saab täieliku hariduse ja kõlbab suuri ülesandeid täitma. See põlvkondade 
pulseerimine, ikka samm edasi ja üheksa kümnendikku tagasi — tagasi, kuni vahetus kasvab 
ja õpib —, on inimkonnale kõige rängem surma ja taassünni bioloogiline seadus. Paljugi 
sellest, mida meie matemaatikas, füüsikas ja bioloogias õppisime, on vananenud. Teie 
ajalooga on teine asi: see vananeb aeglasemalt, sest ta on ise väga vana.» 

Nad piilusid teise tuppa. Seljaga nende poole seisev õpetaja ja loengust haaratud õpilased ei 
märganud midagi. Siin istusid umbes seitsmeteistkümneaastased pikakasvulised noormehed ja 
tütarlapsed. Nende õhetavad põsed kõnelesid, kui väga tund neid köidab. 

«Meie, inimesed, oleme läbi käinud kõige rängematest katsumustest.» Õpetaja hääles helises 
erutus. «Ja inimkonna ajalooliste vigade ning nende tagajärgede tundmaõppimine on 
tänapäevani meie ajalooõpingutes kõige tähtsam. Me oleme läbi teinud elu ja olustikuliste 
esemete üle jõu käiva keerustumise, et kõige suurema lihtsuseni jõuda. Olustiku keerustumise 
tagajärjel vaimne kultuur lihtsustus. Kõik, mis puutub igapäevase elu vajaduste rahuldamisse, 
arutatakse nüüd parimate mõistuste poolt niisamuti läbi nagu kõige tähtsamad 
teaduseprobleemidki. Me järgisime loomariigi üldist evolutsiooniteed, mis oli suunatud 
tähelepanu vabastamisele liigutuste automatiseerimise ja reflekside arendamise kaudu 
organismi närvisüsteemi töös. Ühiskonna tootlike jõudude automatiseerimine lõi analoogilise 
reflektoorse juhtimissüsteemi majanduslikus tootmises ja võimaldas paljudel inimestel tegelda 
sellega, mis on inimese põhitöö, — teadusliku uurimisega. Me oleme looduselt saanud suure 
uuriva aju, kuigi ta alguses oli 

määratud vaid toidu otsimiseks ja selle söödavuse kindlakstegemiseks.» 

«Tore!» sosistas Evda Nall ja samas nägigi tütart. 

Tütarlaps vaatas mitte midagi aimamata mõtlikult aknaklaasi lainelist pinda, mis hoidis ära 
tähelepanu hajumise väljapoole klassi. 

Veeda Kong võrdles teda uudishimulikult emaga. Needsamad pikad ja sirged mustad juuksed, 
mis tütrel olid helesinise niidiga läbi põimitud ja kaheks suureks silmuseks üles seotud, 
seesama alt kitsenev näoovaal, milles liiga laia lauba ja meelekohtade all esiletungivate 
põsesarnade tõttu oli midagi lapselikku. Lumivalge kunstvillast pluus toonitas tema naha 
tõmmukat kahvatust ning silmade, kulmude ja ripsmete teravat tumedust. Punane korallkee 
sobis hästi selle tütarlapse vaieldamatult originaalse välimusega. 

Evda tütar kandis samasuguseid laiu ja lühikesi, põlvi vabaks jätvaid pükse nagu kõik teisedki 
õpilased, kuid tema omadel olid külgedele õmmeldud punased narmad. «Indiaani kaunistus,» 
sosistas Evda Nali sõbratari küsiva naeratuse peale. 

Evda ja Veeda taandusid kiiresti koridori: loeng lõppes ja õpetaja tuli klassist välja. Tema 
kannul tormasid välja mõned õpilased, nende hulgas ka Evda tütar. Tütarlaps tardus 
ootamatult, kui nägi ema, oma uhkust ja alatist eeskuju. Evda ei teadnudki, et tal oli siin 
koolis terve rida austajaid, kes olid otsustanud minna elus sama rada, mida käis kuulus Evda 
Nali. 

«Ema!» sosistas tütarlaps, heitis häbeliku pilgu ema kaaslasele ja surus end siis Evda vastu. 


Õpetaja jäi seisma ja astus lähemale. 

«Ma pean teatama kooli nõukogule,» ütles ta Evda Nalli protesteerivast liigutusest hoolimata. 
«Me püüame teie tulekust mõningat kasu saada.» 

«Parem püüdke temast kasu saada.» Evda tutvustas Veeda Kongi. 

Ajalooõpetaja punastas üleni ja muutus päris nooreks. 

«Väga kena!» Ta püüdis asjalikku tooni säilitada. «Koolil seisab ees vanemate gruppide 
väljalaskmine. Evda Nalli saatesõnad elluastumisel, koos ülevaatega iidsetest kultuuridest ja 
rassidest, mille annab Veeda Kong, — see on meie noortele suureks õnneks! Eks ole, Rea?» 
Evda tütar plaksutas käsi. Õpetaja suundus võimleja 

195 

kergel jooksusammul ametiruumidesse, mis asusid pika sirges juurdeehituses. 

«Rea, ehk sa jätaksid töötunni vahele ja me jalutaksime veidi aias?» pani Evda tütrele ette. 
«Ma ei jõua sind enne su vägitegude valimist enam külastada. Möödunud korral me ei 
otsustanud lõplikult...» 

Rea võttis sõnatult emal käest kinni. Õppetunnid kooli igas tsüklis vaheldusid töötundidega. 
Praegu oli üks Rea lemmiktunde — optiliste klaaside lihvimine, kuid mis sai ema 
külaskäigust veel huvitavam ja tähtsam olla! 

Veeda jättis ema ja tütre kahekesi ning suundus kaugelt paistva väikese observatooriumi 
poole. Rea surus end lapselikult ema tugeva käe vastu ja kõndis keskendunult mõteldes tema 
kõrval. 

«Kus su väike Kai on?» küsis Evda ja tütarlapse näole ilmus märgatav kurbusevari. 

Kai oli tema õpilane. Vanemad õpilased külastasid tihtipeale lähedal asuvaid esimese ja teise 
tsükli koole ning kontrollisid endale valitud hoolealuste õppimist ja kasvatust. Hoolikas 
kasvatustöös oli selline väljastpoolt tulev abi õpetajale hädavajalik. 

«Kai läks teise tsüklisse üle ja sõitis siit kaugele. Mul on nii kahju ... Miks meid ometi iga 
nelja aasta tagant, tsüklist tsüklisse üleminekul, ühest kohast teise viiakse?» 

«Sa ju tead, et psüühika väsib ja nürineb muljete üksluisuses.» 

«Ma ei saa siiski aru, miks esimest tsüklit nimetatakse null-tsükliks. Kä selles toimub ju väga 
tähtis ühe- kuni nelja-aastaste väikelaste kasvatamine ja õpetamine.» 

«Vana ja ebaõnnestunud nimetus. Kuid me väldime kehtivate terminite muutmist ilma 
äärmise vajaduseta. See toob inimestele alati kaasa tarbetut energiakulu. Eranditult igaüks on 
kutsutud inimkonda selle eest kaitsma.» 

«Aga tsüklite lahutamine — iga tsükkel õpib ja elab eraldi, alatasa tuleb ühest paigast teise 
kolida — on ju samuti suur jõukulu?» 

«Kuid tasub end heldelt sellega, et teravneb tajumisvõime ja suureneb õpetuse kasulik efekt, 
mis muidu iga aastaga paratamatult kahaneks. Teie, väikesed inimesed, muutute kasvades ja 
kasvatust saades kvalitatiivselt uuteks olenditeks. Erinevate vanusegruppide kooselu segab 
kasvatamist ning häirib õpilasi. Me vähendasime vanusevahet miinimumini, jaotades lapsed 
nelja vanusetsüklisse, ja 

siiski ei ole see veel täiuslik. Kuid peame esialgu nõu sinu unistuste ja tegude üle. Mul tuleb 
teile kõigile loeng pidada ja võib-olla selguvad sinu küsimused siis iseendast.» 

Rea hakkas emale oma salajasi mõtteid usaldama avameelsusega, mis oli iseloomulik Ringi 
ajastu lapsele, kes ei olnud kunagi tunda saanud solvavat pilget või mittemõistmist. Tütarlaps 
oli kehastunud noorus, kes elust veel midagi ei tea, kuid on juba täis mõtlikku ootust. 
Seitsmeteistkümneaastaseks saades lõpetas tütarlaps kooli ning astus kolmeaastasesse 
heraklese vägitegude perioodi, tehes tööd juba täiskasvanute hulgas. Pärast vägitegusid olid 
kalduvused ja anded lõplikult kindlaks kujunenud. Siis järgnes kaheaastane kõrgema hariduse 
omandamine, mis andis õiguse iseseisvaks tööks valitud erialal. Pika elu kestel jõudis inimene 
viiel-kuuel erialal kõrgema hariduse omandada ja vastavalt elukutseid vahetada, kuid esimeste 


ja seejuures raskete tegevusalade — heraklese vägitegude — valikust olenes väga palju. 
Seetõttu valiti need pärast hoolikat läbimõtlemist ja tingimata koos vanema nõuandjaga. 
«Kas te olete psühholoogilistel lõpukatsetel juba käinud?» küsis Evda kulme kokku 
tõmmates. 

«Oleme. Mul on esimeses kaheksas grupis kakskümmend kuni kakskümmend reli, 
kümnendas ja kolmeteistkümnendas grupis kaheksateist ja üheksateist ning seitsmeteist- 
kümnendas grupis isegi seitseteist!» hüüdis Rea uhkelt. 

«Suurepärane!» rõõmustas Evda. «Sulle on kõik teed avatud. Ega sa ei ole esimese vägiteo 
valikut muutnud?» 

«Ei. Ma lähen Unustuse saarele meditsiiniõeks, hiljem aga asub kogu meie ring — sinu 
järelkäijate ring — tööle Jüütimaa psühholoogiahaiglas.» 

Evda ei olnud kitsi heasüdamlike naljatustega agarate psühholoogide aadressil, ent Rea palus 
ema olla nõuandjaks kõigile ringi liikmeile, kes seisid samuti vägitegude valiku ees. 

«Mul tuleb niiviisi puhkuse lõpuni siin elada,» hakkas Evda naerma. «Mis Veeda Kong sel 
ajal teeb?» 

Reale meenus ema kaaslane. 

«Ta on hea,» ütles Rea tõsiselt, «ja peaaegu niisama ilus kui sina!» 

«Palju ilusam!» 

«Ei, ma tean küll... Sugugi mitte sellepärast, et sa oled mu ema,» jäi Rea oma arvamuse 
juurde. «Võib-olla on ta 

esimesel pilgul ilusam. Kuid sina kannad endas sisemisi jõude, mida Veeda Kongil veel ei 
ole. Ma ei ütle, et neid ei tule. Kui tuleb, siis .. .» 

«Jätab su ema varju nagu kuu tähe?» 

Rea raputas pead. 

«Kas sina jääd siis endiseks! Sa lähed temast veel kaugemale!» 

Evda paitas siledaid juukseid, vaadates tütre ülespoole pööratud näkku. 

«Vahest aitab juba kiitmisest, tütar? Me kaotame asjata aega!... » 

Veeda Kong kõndis aeglaselt mööda alleed, sisenedes niisket rasket lehestikku sahistavate 
laialeheliste vahtrate sallu. Esimesed õhtused uduviirastused tegid katset lähemalt aasalt üles 
tõusta, kuid haihtusid tuules silmapilkselt. Veeda Kong mõtles looduse liikuvale rahule ja 
sellele, kui hästi alati valitakse kohad koolide ehitamiseks. Kasvatuse tähtsaim külg on 
looduse terava tunnetamise ja temaga erksa suhtlemise arendamine. Tähelepanu nürinemine 
looduse suhtes on õigupoolest inimese arengu seismajäämine, sest vaatlemisest võõrdudes 
kaotab inimene üldistamis-võime. Veeda mõtles õpetamisoskusele, kõige väärtuslikumale 
andele ajastul, mil on lõpuks aru saadud, et haridus ongi õieti kasvatus ja et ainult sellega saab 
last inimese raskeks teekonnaks ette valmistada. Aluseks on muidugi sünnipärased omadused, 
kuid ilma inimhinge peene viimistluseta õpetaja poolt võivad need viljatuks jääda. 
Ajaloolane pöördus mõttes tagasi nende kaugete päevade juurde, mil ta ise oli kolmanda 
tsükli kooli õpilane, noor, vastuoludest pimestatud olevus, kes värises ihast end ohverdada 
ning otsustas samal ajal kogu maailma üle ainult enda järgi, terve nooruse egotsentrismiga. 
«Kui palju õpetajad tollal korda saatsid! Meie maailmas ei ole tõesti kõrgemat elukutset.» 
Õpetaja kätes on õpilase tulevik, sest ainult tänu tema pingutustele õpib inimene kõige 
raskemat ülesannet täitma — iseennast, oma egoistlikku ahnust ja meeletuid soove võitma —, 
tõustes seeläbi üha kõrgemale ja muutudes üha võimsamaks. 

Veeda Kong pöördus väikese, mändidest palistatud lahe poole, kust kostis noorte hääli, ning 
sattus peagi kümmekonnale plastmassist põlledega poisile, kes kirvestega, juba 

kiviaja koobastes leiutatud tööriistadega, innukalt pikka tammepalki tahusid. Noored ehitajad 
tervitasid ajaloolast aupaklikult ja seletasid, et tahavad ajaloolisi kangelasi matkides ilma 


automaatsaagide ja montaažipinkide abita laeva ehitada. Laev on määratud sõiduks Kartaago 
varemete juurde, mida nad tahavad külastada õppevaheajal koos ajaloo, geograafia ja töö 
õpetajatega. 

Veeda soovis laevaehitajatele edu ning kavatses edasi minna, kui ettepoole astus pikk, kõhetu, 
kollaste juustega nooruk. 

«Te tulite siia koos Evda Nalliga? Kas lubate siis mul mõned küsimused esitada?» . Veeda 
nõustus. 

«Evda Nall töötab Murede ja Rõõmude Akadeemias. Me võtsime läbi meie planeedi ja 
mõnede teiste maailmade ühiskondliku korralduse, kuid selle akadeemia tähtsusest ei ole 
meile veel räägitud.» 

Veeda jutustas suurest arvestustööst, mida Akadeemia ühiskonna elus läbi viis, mure ja rõõmu 
kokkuvõtust üksikisikute elus ja mure uurimisest vanusegruppide järgi. Sellele järgnes 
analüüs murede ja rõõmude muutumisest inimkonna ajaloolise arengu etappide kaupa. Nii 
eriilmelised kui inimeste elamused ka ei olnud, ilmnesid suurte arvude seadusel põhinevatel 
stohastika meetoditel läbitöötatud massilistes lõppkokkuvõtetes tähtsad reeglipärasused. 
Ühiskonna edasist arengut suunavad nõukogud püüdsid tingimata paremaid näitajaid 
saavutada. Ainult rõõmude rohkenemise või nende tasakaalu puhul muredega leiti, et 
ühiskonna areng kulgeb edukalt. 

«Tähendab Murede ja Rõõmude Akadeemia on kõige tähtsam?» küsis teine poiss, kellel olid 
julged ja trotslikud silmad. 

Teised hakkasid naerma ja Veeda Kongi esimene vestluskaaslane seletas: 

«Oll otsib igalt poolt juhtivat võimu. Ja unistab ise mineviku suurtest pealikutest.» 
«Hädaohtlik tee,» muigas Veeda. «Ajaloolasena võin teile öelda, et need suured pealikud olid 
kõige rohkem seotud ja sõltuvad inimesed.» 

«Neil ei olnud tegevusvabadust?» küsis kollaste juustega nooruk. 

«Just nimelt. Kuid see oli KMa ja varasemate ajastute ebaühtlaselt ja stiihiliselt arenenud 
ühiskondades. Nüüd ei 

ole juhtivat võimu sellepärast, et iga nõukogu tegevus on ülejäänud nõukogudeta 
mõeldamatu.» 

«Aga Majandusnõukogu? Ilma temata ei saa keegi midagi suurt ette võtta,» vaidles kohmetu, 
kuid mitte pead kaotanud Oll ettevaatlikult vastu. 

«Õige, sest majandus on meie olemasolu ainus reaalne alus. Kuid mulle näib, et teil ei ole 
juhtivast võimust päris õiget ettekujutust... Kas te olete inimese aju tsütoarhitektoonikat juba 
õppinud?» 

Noorukid vastasid jaatavalt. 

Veeda palus endale kepi ning joonistas liivale tähtsamate juhtivate asutuste sõõrid. 

«Keskel asub Majandusnõukogu. Temast tõmbame sirg-jooned konsultatiivorganite juurde. 
Need on MRA — Murede ja Rõõmude Akadeemia, TJA — Tootlike Jõudude Akadeemia, 
STEA — Stohastika ja Tuleviku Ennustamise Akadeemia, TPA — Töö Psühhofüsioloogia 
Akadeemia. Külg-mine joon ühendab teda iseseisvalt tegutseva organiga — Tähtedevaheliste 
Lendude Nõukoguga. Sellest viivad otse-jooned Suunatud Kiirguste Akadeemia ja Suure 
Ringi välisjaamade juurde. Edasi... » 

Veeda oli liivale vedanud keeruka skeemi ning jätkas: 

«Kas see ei meenuta teile inimese aju? Uurimis- ja arvestuskeskused — need on 
tundetsentrumid. Nõukogud — assotsiatiivsed tsentrumid. Te teate, et kogu elu koosneb tõm- 
bumistest ja tõukumistest, plahvatuste ja kuhjumiste rütmidest, ärritustest ja pidurdustest. 
Peamiseks pidurdus-tsentrumiks on Majandusnõukogu, mis viib kõik ühiskondliku organismi, 
tema objektiivsete seadustega määratud reaalsete võimaluste pinnale. See harmoonilisse 
töösse koondatud vastandlike jõudude vastastikune toime ongi meie aju ja meie ühiskond — 


nii üks kui teine liigub kõrvalekaldumatult edasi. Kunagi ammu võis küberneetika ehk teadus 
juhtimisest taandada kõige keerukamad vastastikused toimed ja muundumised võrdlemisi 
lihtsateks masina-operatsioonideks. Ent mida kaugemale arenes meie teadus, seda 
keerukamaks osutusid termodünaamika, bioloogia ja ökonoomika nähtused ja seadused ning 
kadusid jäädavalt lihtsustatud ettekujutused loodusest ja ühiskonna arenemise protsessidest.» 
Noorukid kuulasid Veedat paigast liikumata. 

«Mis on siis niisuguses ühiskonnakorralduses peamine?» pöördus ta pealikuteaustaja poole. 

Too vaikis kohmetult, kuid esimene nooruk ruttas talle appi. 

«Edasiliikumine!» kuulutas ta vapralt ja Veeda oli vaimustatud. 

«Auhind suurepärase vastuse eest!» hüüdis ta, vaatas oma riietust ning võttis vasakult õlalt 
emailsõle, mis kujutas valget albatrossi sinise mere kohal. Noor naine ulatas eseme lahtisel 
peopesal noorukile. 

Too sattus segadusse ja kõhkles. 

«Mälestuseks tänasest kõnelusest ja edasiliikumisest!» kinnitas Veeda ja nooruk võttis 
albatrossi vastu. 

Pluusiõlga käega kinni hoides läks Veeda parki tagasi. Sõlg oli Erg Noori kingitus, ja äkiline 
aje seda ära anda tähendas palju, sealhulgas ka kummalist soovi heita endast kiiresti kõik 
endine, möödunu või lahkuv, mida Veeda eneses veel tundis. 

Kõik koolilinnakese elanikud kogunesid ümmargusse saali hoone keskel. Mustas kleidis Evda 
Nali astus ülalt valgustatud kesksele poodiumile ning libistas pilgu rahulikult üle amfiteatri 
ridade. Auditoorium tardus tema tasast, kuid selget häält kuulates. Valjuhääldajaid kasutati 
üksnes ohutustehnikas. Televisofonide arenguga langes ära vajadus suurte auditooriumide 
järele. 

«Seitseteist aastat tähendab murrangut elus. Varsti lausute te Iirimaa ringkonna koosolekul 
traditsioonilised sõnad: «Teie, vanemad, kes te olete mind töö teele kutsunud, võtke vastu 
minu oskus ja tahe, võtke vastu mu töö ja õpetage mind nii ööl kui päeval. Sirutage mulle 
abistav käsi, sest see tee on ränk, ja ma tulen teie järel.» Selle põlise vormeli ridade vahele on 
peidetud väga palju, ja täna tuleb mul teile sellest rääkida. 

Lapsepõlvest peale õpetatakse teile dialektilist filosoofiat, mida kunagi antiikaja salajastes 
raamatutes nimetati «kahekordse saladuseks». Arvati, et tema vägevust võivad valitseda vaid 
«pühitsetud» — tugevad, suure mõistuse ja kõrge moraaliga inimesed. Nüüd mõistate teie 
maailma juba noorusest alates dialektika seaduste kaudu ja tema võimas jõud teenib igaüht. 
Te tulite ilmale hästi korraldatud ühiskonnas, mille on loonud miljardite nimetute töötajate ja 
parema elu eest võitlejate põlvkonnad. Viissada inimpõlve on möödunud esimeste 
tööjaotusega ühiskondade tekkimise ajast. Erinevad rassid ja rahvad on selle aja jooksul 
segunenud. Igaühes teist on igalt rahvuselt tilgake 

verd, nagu öeldi vanasti, — pärilikkuse mehhanism, ütleme meie praegu. On ära tehtud tohutu 
töö pärilikkuse puhastamiseks kiirguste ettevaatamatu kasutamise tagajärgedest ja varem 
levinud haigustest, mis olid tunginud tema mehhanismi. 

Uue inimese kasvatamine on peen töö, mis nõuab individuaalset analüüsi ja väga ettevaatlikku 
lähenemist.. Igaveseks on möödas aeg, kus ühiskond rahuldus kuidagimoodi, juhuslikult 
kasvatatud inimestega, kelle puudusi õigustati pärilikkusega, kaasasündinud loomusega. Nüüd 
on iga halvasti kasvatatud inimene etteheiteks kogu ühiskonnale, suure inimkollektiivi 
rängaks veaks. 

Kuid teil, kes te pole veel oma eale iseloomulikust egotsentrismist ja omaenda mina 
ülehindamisest vabanenud, tuleb selgelt ette kujutada, kui palju oleneb teist endist, sest te 
olete ise oma vabaduse ja eluhuvide loojad. Teede valik on teil väga suur, kuid see 
valikuvabadus tähendab ühtlasi täielikku vastutust valiku eest. Ammu on kadunud 


ebakultuurse inimese unistused naasmisest metsikusse loodusse, kujutlused ürgaegsete 
ühiskondade ja suhete vabadusest. Tohutuid rahvahulki hõlmava inimkonna ees seisis reaalne 
valik: kas alistuda ühiskondlikule distsipliinile, pikaajalisele kasvatamisele ja õpetamisele, või 
hukkuda — teisi teid meie planeedil elamiseks, kuigi loodus on kaunis helde, ei olnud! 
Hädafilosoofid, kes unistasid tagasipöördumisest ürgloodusse, ei mõistnud ega armastanud 
loodust tõeliselt, sest muidu oleksid nad teadnud, et loodus on halastamatult karm ning et kõik 
paratamatult hävib, mis tema seadustele ei allu. 

Uue ühiskonna inimese ette kerkis vältimatu vajadus oma soove, tahet ja mõtteid 
distsiplineerida. See mõistuse ja tahte kasvatamine on praegu igaühele meist niisama ko- 
hustuslik kui kehaline kasvatus. Looduse, ühiskonna ja selle ökonoomika seaduste 
tundmaõppimine on isikliku soovi asendanud mõtestatud teadmisega. Kui me ütleme: «Ta- 
han», siis mõtleme sellega: «Ma tean, et nii on võimalik.» 

Muistsed helleenid ütlesid juba tuhandeid aastaid tagasi: metron — ariston, see tähendab: 
kõige kõrgem on mõõt. Ja meiegi ütleme, et kultuuri aluseks on mõõdutunne kõiges. 
Kultuuritaseme tõusuga nõrgenes püüd jõhkrale omandi-õnnele, ahnele varanduse 
suurendamisele, mis inimest kiiresti nüristas ja ebamäärase rahulolematuse tunde jättis. 

Meie õpetame teile palju suuremat õnne — loobumis-Õnne, teiste abistamise õnne, hinge 
sütitavat surast töörõõmu. Me oleme teil aidanud vabaneda pisipüüdjiiste ja pisiasjade 
kammittsaist ning viia oma rõõmud ja mured üle kõrgemasse valdkonda — loomingusse. 
Hoolitsus füüsilise arengu eest ja kümnete siigUpõlvede puhas, õige eluviis on teid päästnud 
inimpsüühika kolmandast hirmsast vaenlasest — ükskõiksusest, tühjast ja laisast hingest. 
Energiaküllastena, tasakaaluka, terve psüühikaga, milles emotsioonide loomuliku vahekorra 
tõttu on rohkem headust kui kurjust, asute te maailmas tööle. Mida paremad olete teie, seda 
parem ja kõrgem on kogu ühiskond, sest siin on tegemist vastastikuse sõltuvusega. Te loote 
kõrge vaimse taseme kui ühiskonna koostisosad ja ühiskond ülendab teid endid. Ühiskondlik 
miljöö on inimese kasvatamisel ja õpetamisel kõige tähtsam tegur. Tänapäeval areneb ja õpib 
inimene kogu elu vältel ja ühiskonna tõus kulgeb kiiresti.» 

Evda Nall peatus hetkeks, silus juukseid — samasuguse žestiga nagu Rea, kes istus temalt 
silmi pööramata ning jätkas siis: 

«Kunagi nimetasid inimesed püüdu maailma tõelikkust tunnetada lihtsalt unistuseks. Teie 
unistate nõnda kogu eluaeg ning olete rõõmsad tunnetamises, liikumjseSi võitluses ja töös. 
Ärge pöörake tähelepanu langust,.[e pärast hingelisi tõuse, sest need on seaduspärased 
spiraalikeerud, mis esinevad ka kogu ülejäänud mateeria liikumises. Vabaduse tõelisus on 
karm, kuid te olete selleks oma kasvatuse ja õppimise distsipliiniga ette valmistatud. 
Sellepärast on teile, kes te tunnete oma vastutust, lubatud kõik need tegevuse muutmised, mis 
kujundavadki isikliku õnne. Unistused paradiisi õndsast jõudeolekust ei ole ajaloos õigustust 
leidnud, sest need on võitleva inimese loomusele vastumeelsed. Igal ajajärgul olid ja on omad 
raskused, kuid kõrvalekaldumatu ja kiire tõus teadmiste ja tunnete, teaduse ja kunsti üha 
suuremale kõrgusele on saailud kogu inimkonna õnneks.» 

Evda Nall lõpetas loengu ja tuli alla esimeste istmete juurde, kus Veeda Kong teda samal 
viisil tervitas nagu Tšarat peol. Ja kõik kohalolijad tõusid seda liigutust korrates püsti, otsekui 
avaldades vaimustust ennenägematu kunsti üle. 


X PEATÜKK TIIBETI KATSE 


KOR JULLI seade asus lameda mäe tipul, kõigest kilomeetri kaugusel Tähtedevaheliste 
Lendude Nõukogu Tiibeti observatooriumist. Nelja tuhande meetrini küündiv kõrgus ei 
võimaldanud siin kasvada ühelgi puul peale Marsilt toodud mustiasroheliste. lehtedeta puude, 
mille oksad kooldusid ladva suunas sissepoole. Helekollane rohi orus paindus tuule käes, need 
raudselt elastsed tulnukad võõrast maailmast aga seisid täiesti liikumatult. Mäenõlvu pidi 
voolasid varisenud kaliutükkide kivi jõed. Lumeväljad, -laigud ia -viirud sätendasid erilises 
valevuses, mille omandab puhas mägilumi säravpuhta taeva all. 

Praguliste dioriidist seinaiäänuste, imestusväärse ülbusega sellesse kõrgusesse ehitatud 
kloostri varemete taga kerkis torujas terastorn, mis hoidis ülal kaht ažuurset kaart. Nende pea! 
säras kaldparaboolina taevasse avanev tohutu berülüumpronksist spiraal, mis oli üle külvatud 
ree-niumkontaktide hiilgavate valgete punktidega. Esimese spiraali külge puutus tihedalt teine 
spiraal, mille lahtine ots oli pööratud maapinna poole ning kattis kaheksat suurt rohekat 
borasoonsulamist koonust. Siia suubusid kuuemeetrise läbimõõduga haru-energiatorud. Orgu 
läbisid juhtrõngastega sambad — ajutine kõrvaljuhe observatooriumi magistraalist, mis saate 
ajal planeedi kõikide jaamade energia vastu võttis. 

Sõrmedega sassis pead kratsides silmitses Ren Boz rahuldustundega muudatusi, mis oli tehtud 
endises seadmes. Ehitus oli vabatahtlike jõududega uskumatult lühikese aja jooksul kokku 
monteeritud. Kõige raskemaks osutus sügavate lahtiste tranšeede rajamine mäe 
järeleandmatusse kivisse ilma suurte mäemasinate abita, ent nüüd oli seegi tehtud. 
Vabatahtlikud, kes ootasid loomulikult tasuks 

suure katse vaatepilti, olid seadmest kaugemale läinud ja valinud oma telkide jaoks lauskja 
mäeveeru observatooriumi hoonest põhja pool. 

Mven Mass, kelle kätes olid kõik kosmoseühendused, istus füüsiku vastas külmal kivil ning 
jutustas pisut küh-mutõmbunult Ringi uudiseid. Kaaslast 57 kasutati viimasel ajal 
sidepidamiseks tähelaevade ning planetoplaanidega ja ta ei töötanud enam Ringi heaks. Mven 
Mass teatas Vlihh 0z Ddizi hukkumisest E-tähe juures ja väsinud füüsik elavnes. 

«Kõrge gravitatsioonipinge E-tähes viib taevakeha edasise evolutsiooni puhul ülitugeva 
kuumenemiseni. Tekib kohutava jõuga violetne ülihiid, mis võidab kolossaalse 
külgetõmbejõu. Tal ei ole enam spektri punast osa — gravitatsioonivälja võimsusest 
hoolimata valguslained ei pi-kene. vaid lühenevad.» 

«Muutuvad äärmisteks violetseteks,» nõustus Mven Mass, «ja ultravioletseteks.» 

«Vähe sellest. Protsess kestab edasi. Kvandid muutuvad üha võimsamaks, lõpuks ületatakse 
null-väli ja tekib anti-ruum, mateeria liikumise teine külg, mida Maal meie mastaapide 
tühisuse tõttu ei tunta. Meie ei suudaks mitte midagi taolist saavutada, isegi kui me kogu oma 
ookeani vesiniku ära põletaksime.» 

Mven Mass tegi peast välkkiire arvutuse. 

«Viisteist tuhat triljonit tonni vett arvestame massi ja energia ekvivalentsuse printsiibi põhjal 
ümber vesiniku-tsükji energiaks — see on umbkaudu triljon tonni energiat. Päike annab 
minutis kakssada nelikümmend miljonit tonni — niisiis Päikese kümne aasta kiirgus!» 

Ren Boz muheles rahulolevalt. 

«Aga kui palju annab helesinine ülihiid?» 

Raske arvutada. Kuid otsustage ise. Suures Magalhäesi Pilves on Tarantli udukogu lähedal 
kuhjum NGC-1910... Andestage, ma olen harjunud opereerima tähtede muistsete nimede ja 
märkidega.» 

«Sellest pole midagi.» 

«Ülelse on Tarantli udukogu nii hele, et kui ta igaühele tuntud Orioni udukogu asupaigas 
seisaks, annaks ta meile valgust nagu- täiskuu. Kõigest seitsmekümneparsekise läbimõõduga 
tähekuhjumis 1910 on vähemalt sadakond ülihiid-tähte. Seal asub helesinine kaksikülihiid 
Kuldkala S, mille sPektris on heledad vesinikujooned ja spektri violetsel 

otsal tumedad jooned. Ta on suurem Maa orbiidist ja tema absoluutne heledus võrdub poole 
miljoni meie Päikese heledusega! Kas te mõtlesite just niisugust tähte? Samas kuhjumis on 
mõõtmetelt veel suuremaid tähti, mille diameeter võrdub Jupiteri orbiidi omaga, kuid need 
alles kuumenevad pärast E-seisundit.» 

«Jätame ülihiiud. Inimesed on tuhandeid aastaid vaadelnud rõngakujulist udukogusid 
Veevalajas, Suures Vankris ja Lüüras ega ole taibanud, et nende ees on neutraalsed null- 
gravitatsiooni väljad, mis vastavad repagulumi, gravitatsiooni ja antigravitatsiooni vahelise 
ülemineku seadusele. Just seal peitubki nullruumi mõistatus.» 

Ren Boz hüppas suurtest silikaadiga ülevalatud kaljurahnudest laotud juhtimisblindaaži lävelt 
püsti. 

«Ma olen puhanud. Võime alustada!» 

Mven Massi süda hakkas kloppima, erutus nööris kõri. Aafriklane tõmbas sügavalt ja 
katkendlikult hinge. Ren Boz jäi rahulikuks, ainult silmade palavikulisest läikest võis aru 
saada, kui pingsalt füüsik ohtliku ettevõtte juurde asudes mõtteid ja tahet keskendab. 

Mven Mass surus oma suure kämblaga Ren Bozi väikest tugevat kätt. Peanoogutus, ja 
välisjaamade juhataja siluett paistis juba mäenõlvakult, observatooriumi viivalt teelt. Külm 
tuul, mis orgu valvavatelt jäätunud mäehiiglastelt alla tormas, ulgus kurjakuulutavalt. Mven 
Massi läbistas värin. Ta kiirendas tahtmatult oma niigi kiireid samme, kuigi rutata polnud 
kuhugi: katse algas alies pärast päikeseloojakut. 

Mven Massil õnnestus kuudiapasooni raadio teel kaaslasega 57 ühendusse astuda. Jaama 
ülesseatud peegeldajad ning suunajad fikseerisid Tuukani Epsiloni nendeks mõneks minutiks, 
mil kaaslane liikus põhjalaiuse kolmekümne kolmandalt kraadilt lõunapooluseni ja täht oli 
tema orbiidilt nähtav. 

Mven Mass asus oma kohale puldi taga maa-aluses toas, mis oli väga sarnane maa-aluse toaga 
Vahemere observatooriumis. 

Vaadates tuhandendat korda läbi lehti andmetega Tuu-kani Epsiloni planeedi kohta, kontrollis 
Mven Mass metoodiliselt planeedi orbiidi arvestust, võttis siis uuesti ühenduse kaaslasega 57 
ning leppis kokku, et kaaslase vaatlejad muudavad välja sisselülitamise momendil üsna 
aeglaselt suunda kaarel, mis on tähe parallaksist neli korda suurem. 

Aeg venis pikkamööda. Mven Mass ei suutnud kuidagi vabaneda mõtteist Bet Lonile, 
kuritegelikule matemaatikule. Ent siis ilmus TVF-i ekraanile Ren Boz katseseadme puldi 
juures. Tema karmid juuksed olid tavalisest rohkem turris. 

Energiajaamade dispetšerid, keda oli katse algusest informeeritud, teatasid, et nad on valmis. 
Mven Mass haaras puldi hoova, kuid Ren Bozi liigutus ekraanil peatas teda. 

«Tuleks hoiatada reservis olevat O-jaama Antarktises. Olemasolevast energiast ei piisa.» 
«Ma tegin seda, ta on valmis.» Füüsik mõtles veel mõne hetke: 

«Tšuktši poolsaarele ja Labradorile on ehitatud F-energia jaamad. Kui lepiks nendega kokku, 
et ka neid saaks välja inversiooni momendil sisse lülitada — ma kardan, et aparaat ei ole 
täiuslik ... » 

«Ma tegin seda.» 

Ren Boz lõi särama ja viipas käega. 

Hiiglaslik energiasammas jõudis kaaslasele 57. Observatooriumi poolkerakujulisele ekraanile 
ilmusid vaatlejate noored erutatud näod. 

Mven Mass tervitas vapraid mehi ning kontrollis energiasamba ja kaaslase liikumise 
koordinatsiooni. Seejärel lülitas ta võimsuse ümber Ren Bozi seadmele. Füüsiku pea kadus 
ekraanilt. 

Võimsustõkke indikaatorid kallutasid oma noolekesi paremale, näidates energia 
kontsentratsiooni pidevat suurenemist. Signaaltuled põlesid üha eredamalt ja valgemalt. 


Niipea kui Ren Boz välja kiirgajad üksteise järel tegevusse lülitas, langesid täitenäitajad 
hüppeliselt nulljoone poole. Lämbuv heli katseseadmest pani Mven Massi võpatama. 
Aafriklane teadis, mida teha. Hoovatõmme, ja O-jaama keeriseline võimsus hoovas seadmete 
kustuvatesse silmadesse, elustades nende langevaid osuteid. Kuid vaevalt oli Ren Boz üldise 
invertori sisse lülitanud, kui nooled nullile hüppasid. Peaaegu instinktiivselt lülitas Mven 
Mass korraga lisaks mõlemad F-jaamad. 

Talle näis, nagu oleksid aparaadid kustunud. Ruumi täitis kummaline kahvatu valgus. Helid 
katkesid. Veel üks sekund, ja surmavari libises meeli nüristades üle välisjaamade juhataja 
teadvuse. Mven Mass muljus kätega puldi äärt, võideldes iiveldama paneva peapööritusega 
ning 

nuuksudes pingutusest ja õudsest valust selgroos. Kahvatu valgus lõi maa-aluse toa ühes otsas 
heledamini kumama — missuguses, seda ei suutnud Mven Mass kindlaks teha või unustas 
hiljem. Võib-olla ekraani, aga võib-olla ka Ren Bozi seadme poolt... 

Äkki oleks nagu õõtsuv eesriie lõhki kärisenud ja Mven Mass kuulis selgesti lainete 
laksumist. Kirjeldamatu ja meeldejäämatu lõhn tungis tema pärani avatud sõõrmeisse. Eesriie 
nihkus vasakule, nurgas aga väreles endiselt hall linik. Erakordselt reaalseina kerkisid kõrged 
vasksed mäed, mida piirasid türkiissiniste puude salud, lillad merelained aga laksusid otse 
Mven Massi jalge ees. Eesriie nihkus veelgi vasakule ja ta nägi oma unelmat. Punasenahaline 
naine istus ülemisel trepiplatvormil valge kivilaua taga, küünarnukid selle poleeritud pinnale 
nõjatatud, ning vaatas ookeani poole. Järsku naine nägi — tema teineteisest kaugel asuvad 
silmad täitusid üllatuse ja vaimustusega. Naine tõusis jäljendamatult nõtke liigutusega püsti ja 
sirutas avatud peopesa aafriklase poole. Tema rind kerkis hingamise tugevas ja kiires rütmis 
ning Mven Massile meenus sel sonimishetkel Tšara Nandi. 

«Offa alli kor!» 

Meloodiline, õrn ja jõuline hääl tungis Mven Massi südamesse. Ta avas vastamiseks suu, kuid 
nägemuse 'asemel loitis roheline leek ja läbi toa kandus vapustav vilin. Meelemärkust 
kaotades tundis aafriklane, kuidas pehme võitmatu jõud teda kolmeks kokku murrab, 
turbiinirootorina keerutab ja lõpuks millegi kõva vastu laiaks litsub... Mven Massi viimane 
mõte oli Ren Bozi ning jaama saatusest .. , 

Eemal mäenõlvakul viibinud observatooriumi töötajad ja ehitajad nägid väga vähe. Tiibeti 
sügavas taevas vilksatas midagi, mis tumestas tähtede valguse. Mingisugune nähtamatu jõud 
langes ülalt mäele, millel asus katseseade. Seal omandas ta keerise kuju, mis endaga 
massiliselt kive kaasa haaras. Kilomeetrise läbimõõduga must lehter sööstis otsekui 
hiiglaslikust hüdraulilisest kahurist väljapaisatult observatooriumihoone juurde, lendas 
noolena üles, pöördus tagasi ning tabas uuesti seadet kandvat mäge, lüües kogu ehituse pihuks 
ja põrmuks ning paisates killud laiali. Silmapilk hiljem oli kõik jälle vaikne. Tolmust täidetud 
õhku jäi püsima tulise kivi ja kõrbemise lõhn, 

mis oli segunenud troopikamerede õitsvate rannikute lõhna meenutava kummalise aroomiga. 
Katastroofikohale jõudnud inimesed nägid, et piki mäe ja observatooriumi vahelist orgu 
kulgeb lai, sulanud servadega vagu, orupoolne mäeveer aga on puhtalt ära rebitud. 
Observatooriumihoone oli terveks jäänud. Vagu küündis kagupoolse seinani, mis oli 
purustatud koos mäluma-sinate jaotusgaleriiga. Maa-aluse kambri kuppel, mida kattis nelja 
meetri paksune sulatatud basaldi kiht, oli just nagu hiiglaslikul lihvimispingil siledaks 
lihvitud, kuid osa kihist oli terveks jäänud ning päästnud Mven Massi ja maa-aluse toa 
täielikust hävingust. 

Pinnasesüvendisse oli tardunud hõbedaoja — energia-vastuvõtujaama sulanud kaitsmed. 
Peagi läks korda avariivalgustuse kaableid taastada. Juurdepääsutee majaka prožektori 
valguses nägid inimesed hämmastavat pilti: katseseadme konstruktsioonide metall oli piki 


vagu õhukese kihina laiali määritud, mistõttu vagu helkis, nagu oleks ta kroomitud. Otsekui 
noaga äralõigatud mäekülje püstloodsesse järsakusse oli pressitud pronksist spiraalitükk. 
Kivim oli klaasja kihina laiali valgunud nagu lakk tulise pitsati all. Sellesse vajunud punakad, 
reeniumkontaktide valgete hammastega kaetud metallikeerud särasid elektrivalguses emaili 
sisse kinnitatud lillekestena. Ainsast pilgust sellele kahesajameetrise läbimõõduga 
juveliiritootele hakkas hirm siin tegutsenud tundmatu jõu ees. 

Kui maa-aluse ruumi sissekäik rusudest puhastati, leiti Mven Mass põlvili, pea alumise 
kiviastme vastu surutud. Nähtavasti oli välisjaamade juhataja teadvuse selginemise hetkel 
teinud katset välja pääseda. Vabatahtlike hulgas leidus arste. Aafriklase tugev organism sai 
mitte vähem tugevate ravimite abil põrutusest jagu. Mven Mass tõusis mõlemalt poolt 
toetatuna värisedes ja taarudes püsti. 

«Ren B0z? ...» 

Teadlase ümber kogunenud inimesed süngestusid. Observatooriumi juhataja vastas kähinal: 
«Ren Boz on raskesti vigastatud. Vaevalt ta kaua elab...» 

«Kus ta on?» 

«Leiti teiselt poult mäge, idanõlvalt. Arvatavasti paiskus ta ruumist välja. Mäetipul ei ole 
enam mitte midagi... isegi varemed on puhtalt läinud.» 

«Ja Ren Boz lamab sealsamas?» 

«Teda eitohi liigutada. Luud on kildudeks purunenud, roided murdunud ... » «Mis te 
räägite!» 

«Kõht lõhki ja sisikond välja valgunud . . .» 

Mven Massi jalad nõtkusid ja ta haaras kramplikult teda toetavate inimeste kaelast kinni. Kuid 
tahe ja mõistus töötasid. 

«Ren Boz tuleb iga hinna eest päästa! Ta on kõige suurem teadlane!» 

«Me teame. Seal on viis arsti. Ta on ümbritsetud steriilse operatsioonitelgiga. Tema kõrval 
lamavad kaks, kes on nõus verd andma. Tiratron, kunstlik süda ja maks töötavad juba.» 
«Siis viige mind kõnejaama. Võtke ühendus maa-ilmavõrguga ja kutsuge välja põhjavööndi 
informatsi-oonikeskus. Kuidas on lood kaaslasega viiskümmend seitse?» 

«Kutsusime. Vaikib.» 

«Otsige kaaslast teleskoobiga ja vaadake läbi tugeva suurendusega elektron-optilise 
muundaja... Kontrollige ka mälumasinaid ja katse ülesvõtete kvaliteeti.» 

«Masinad on tõsiselt vigastatud ja uusi ülesvõtteid indikaatoril ei ole!» 

«Kõik on otsas!» sosistas Mven Mass pead langetades. Põhjavööndi informatsioonikeskuse 
öine korrapidaja nägi ekraanil verest määrdunud nägu. Ta silmitses üsna hoolikalt, enne kui 
ära tundis välisjaamade juhataja, planeedil laialt tuntud isiku. 

«Mul on vaja Tähtedevaheliste Lendude Nõukogu esimeest Grom Omni ja psühhiaater 
Evda Nalli.» 

Korrapidaja noogutas ning hakkas opereerima mälu-masina nuppude ja nooniustega. 
Vastus tuli minuti pärast. 

«Grom Orm valmistab ette materjale ja ööbib Nõukogu elamus. Kas kutsun Nõukogu välja?» 
«Kutsuge. Aga Evda Nall?» 

«Tema viibib neljasaja kümnendas koolis Iirimaal. Kui on tarvis, püüan teda kutsuda» — 
korrapidaja heitis pilgu skeemile — «kõnepunkti 5654-SP.» 

«Väga on tarvis! Asi seisab elus ja surmas!» 

Korrapidaja jättis oma skeemid sinnapaika. 

«Kas juhtus õnnetus?» 

«Suur õnnetus!» 

«Ma annan valvekorra abile üle ja tegelen ainult teie asjaga. Oodake!» 


Mven Mass langes mõtteid ja jõudu kogudes tugitooli, mis tema selja taha oli nihutatud. 
Tuppa tormas observatooriumi juhataja. 

«Äsja fikseeriti kaaslase viiskümmend seitse asukoht. Teda ei ole!» 

Mven Mass tõusis, nagu poleks ta vähimatki viga saanud. 

«Järele on jäänud tükk esiosa — laevade vastuvõtu sadam,» jätkus tapvalt ränk ettekanne. 
«See lendab samal orbiidil. Tõenäoliselt leidub veel väikesi tükke, kuid esialgu ei ole neid 
avastatud.» 

«Tähendab vaatlejad ...2» 

«On kahtlemata hukkunud!» 

Mven Mass muljus rusikatega väljakannatamatult valutavaid meelekohti. Möödusid mõned 
piinavad minutid vaikust. Ekraan süttis uuesti. 

«Grom Orm on Nõukogu Maja aparaadi juures,» ütles korrapidaja ning keeras käepidet. 
Suurt, hämaralt valgustatud saali peegeldavale ekraanile ilmus Tähtedevaheliste Lendude 
Nõukogu esimehe iseloomulik, kõigile tuntud pea. Kitsas, otsekui ruumi lõikav nägu suure 
kühmja ninaga, sinised silmad kandiliste skeptiliste kulmude all, tugevasti kokkusurutud 
huulte - küsiv joon. 

Mven Mass langetas Grom Ormi pilgu all pea nagu üleannetuselt tabatud poisike. 

«Äsja hukkus kaaslane viiskümmend seitse!» Aafriklane sukeldus ülestunnistusse nagu 
tumedasse vette. 

Grom Orm võpatas ja tema nägu muutus veelgi teravaks. 

«Kuidas see võis juhtuda?» 

Mven Mass jutustas kõik lühidalt ja täpselt, katse keeldu salgamata ning iseennast säästmata. 
Nõukogu esimehe kulmud tõmbusid kipra, suu kõrvale ilmusid pikad kurrud, ent pilk jäi 
rahulikuks. 

«Oodake pisut, ma räägin läbi Ren Bozi abistamise suhtes. Kas arvate, et Af Nut.. .» 

«Oo, kui-Af Nut tuleks!» 

Ekraan tuhmus. Ootamine venis pikale. Mven Mass sundis end viimast jõudu kokku 
võttes vastu pidama. Pole viga, varsti... Seal ongi Grom Orm! 

«Ma leidsin Af Nuti ja andsin tema käsutusse planeto-plaani. Vähemalt tund aega kulub tal 
aparatuuri ja assistentide ettevalmistamiseks. Kahe tunni pärast on AfNut observatooriumis. 
Nüüd kõneleme teist: kas katse õnnestus?» 

Küsimus tabas aafriklast ootamatult. Kahtlemata nägi ta Tuukani Epsiloni. Kuid kas see oli 
reaalne kokkupuude kauge, kättesaamatu maailmaga? Või ühinesid katse hukutav mõju 
organismile ja kirglik soov näha eredaks hallutsinatsiooniks? Kas ta tohib tervele maailmale 
teatada, et katse õnnestus, et selle kordamiseks on tarvis uusi pingutusi, ohvreid ja kulutusi, et 
Ren Bozi valitud tee on edukam tema eelkäijate omast? Mälumasinatele lootes olid nad 
hullumeelsed ainult kahekesi katse läbi viinud! Aga mida Ren Boz nägi, mida võib tema 
jutustada? ... Kuita üldse võib... kui ta üldse nägi! . .. 

Mven Mass otsustas olla veelgi avameelsem. 

«Tõendeid katse õnnestumise kohta mul ei ole. Mida Ren Boz nägi, seda ma ei tea ... » 
Grom Ormi näol peegeldus siiras kurbus. Minut varem oli ta olnud ainult tähelepanelik, nüüd 
aga muutus karmiks. 

«Mida te kavatsete teha?» 

«Ma palun luba jaamad viivitamatult Junius Antile üle anda. Ma ei ole enam vääriline 
juhtima. Siis jään lõpuni Ren Bozi juurde...» Aafriklane takerdus ning parandas: 
«Operatsiooni lõpuni. Selle järel. . . selle järel tõmbun kuni kohtumõistmiseni Unustuse 
saarele... Ma ise olen juba enda üle kohut mõistnud!» 


«Võimalik, et teil on õigus. Kuid mulle on paljud asjaolud segased ja ma hoidun süüdistustest. 
Teie teguviisi arutatakse Nõukogu lähimal istungil. Keda te peate kõige võimelisemaks end 
asendama — eelkõige kaaslase taastamise osas?» 

«Dar Veteri kandidatuurist ma paremat ei tea!» 

Nõukogu esimees noogutas. Ta silmitses aafriklast mõnda aega, kavatsedes veel midagi 
ütelda, kuid tegi siis sõnatu hüvastijätuliigutuse. Ekraan kustus, ja just parajal ajal, sest Mven 
Massi peas läks kõik segi. 

«Evda Nallile teatage ise,» sosistas ta enda kõrval seisvale observatooriumi juhatajale, kukkus 
maha ning pärast asjatuid katseid püsti tõusta jäi liikumatult lamama. 

Tiibeti observatooriumis sai tähelepanu keskpunktiks 

kollase näoga, keskmist kasvu mees, lõbusa naeratusega ja ebatavaliselt käskivate liigutuste 
ning tooniga. Temaga kaasatulnud assistendid allusid ta käskudele sama rõõmsa kuulekusega, 
millega arvatavasti läksid muistsete suurte väepealikute järel nende ustavad sõdurid. Kuid 
õpetaja autoriteet ei surunud maha nende endi mõtteid ja algatust. See oli haruldaselt 
kooskõlaline rühm tugevaid inimesi, kes olid väärilised pidama võitlust inimese kõige 
hirmsama ja võitmatuma vaenlasega — surmaga. 

Saanud teada, et Ren Bozi pärilikkuse kaarti ei ole veel kohal, tõi Af Nut kuuldavale terve rea 
pahaseid hüüatusi, ent rahunes niisama kiiresti, kui talle teatati, et selle koostab ja toob kaasa 
Evda Nall isiklikult. 

Observatooriumi juhataja küsis ettevaatlikult, milleks on tarvis kaarti ja millega Ren Bozi 
esivanemad teda aidata saavad. Af Nut kissitas kavalalt silmi, väljendades intiimset 
avameelsust. 

«Iga inimese pärilikkuse struktuuri täpne tundmine on vajalik tema psüühilise ehituse 
mõistmiseks ja prognoosideks selles valdkonnas. Samasuguse tähtsusega on ka and-ifned 
neurofüsioloogilistest iseärasustest, organismi vastupanuvõimest, immunoloogiast, 
selektiivsest tundlikkusest traumade ja allergiast ravimite suhtes. Ravi valik ei saa olla täpne 
ilma pärilikkuse struktuuri ja esivanemate elutingimuste tundmiseta.» 

Juhataja tahtis veel midagi küsida, kuid Af Nut peatas teda: 

«Ma andsin vastuse iseseisvaks mõtlemiseks. Rohkemaks ei ole aega!» 

Astronoom pomises vabandusi, mida kirurg ei võtnud vaevaks kuulata. 

Mäejalal ettevalmistatud platsile kerkis kokkupandav operatsioonihoone, paigaldati vee- ja 
suruõhutorud ning elektrijuhtmed. Tohutu hulk inimesi pakkus üksteise võidu oma teeneid ja 
hoone pandi kokku kolme tunniga. Af Nuti abilised valisid arstide, seadme endiste ehitajate 
hulgast väjja viisteist inimest selle nii kiiresti püstitatud haava-kliiniku teenindamiseks. Ren 
Bo0z viidi läbipaistvast plastmassist kupli alla, mis oli täielikult steriliseeritud ja läbi eriliste 
filtrite puhutava steriilse õhuga tuulutatud. Af Nut ja tema neli assistenti läksid 
operatsioonihoone esimesse osakonda ning jäid sinna mitmeks tunniks, alludes 
bakteritsiidsete ainete ja emanatsiooniga küllastatud õhu 

toimele, kuni isegi nende hingeõhk oli steriilne. Ren Bozi keha jahutati sel ajal tugevasti. Siis 
algas kibekiire ja oskuslik töö. 

Füüsiku purustatud luud ja katkirebitud sooned ühendati tantaalklambrite ja -vahelülidega, 
mis ei ärritanud elusat kudet. Af Nut tegi kindlaks siseelundite vigastused. Lõhkenud sooled 
ja magu puhastati kärbunud osadest, õmmeldi kinni ja paigutati" anumasse, kus oli kiiresti 
elustav vedelik BZ14, mis vastas organismi somaatilistele iseärasustele. Pärast seda asus Af 
Nut kõige raskema kallale. Ta võitis roiete alt mustaks tõmbunud, roidekildudest läbitorgitud 
maksa, ja sel ajal kui assistendid seda õhus hoidsid, prepareeris ning tõmbas hämmastava 
kindlusega välja sümpaatilise ja parasümpaatilise süsteemi autonoomsete närvide peened 
niidikesed. Kõige peenema harukese väikseimgi vigastus võis põhjustada korvamatuid ja 


ränki häireid. Välkkiire liigutusega lõikas kirurg läbi värativeeni ja lülitas selle mõlema otsa 
külge kunstlike soonte toruke-sed. Teinud sedasama arteritega, asetas Af Nut ainult närvide 
kaudu kehaga ühendatud maksa BZ-vedelikuga täidetud nõusse. Pärast viietunnilist 
operatsiooni voolas Ren Bozi soontes kunstlik veri, mida pumpas haige enda süda koos 
dubleeriva abisüdamega — automaatpumbaga. Nüüd jäi üle väljavõetud organite elustumist 
oodata. Af Nut ei saanud vigastatud maksa asendada teisega planeedi kirurgilisest fondist, sest 
selleks oli vaja täiendavaid uurimisi, haige seisund aga ei lubanud minutitki kaotada. Üks 
kirurg jäi liikumatu, prepareeritud laibana lõhkilõigatud keha juurde valvama, oodates, kuni 
vahetusgrupp steriliseerimise lõpetab. 

Operatsioonihoone ümber ehitatud kaitsetaras olev uks läks mürinal lahti ja nähtavale ilmus 
AfNut oma verega määrdunud abiliste saatel, pilutades silmi ja ringutades nagu äsja ärganud 
kiskja. Väsinud ja kaame Evda Nall astus talle vastu ning ulatas pärilikkuse kaardi. Af Nut 
haaras selle ahnelt, vaatas läbi ja ohkas. 

«Näib, et kõik läheb õnnelikult. Lähme puhkama!» 

«Aga ... kui ta üles ärkab?» 

«Lähme! Ta ei saa üles ärgata. Kas me siis nii juhmid oleme, et ei oska seda ette näha!» 
«Kui kaua tuleb oodata?» 

«Neli-viis päeva. Kui bioloogilised määrangud on täpsed ja arvestused õiged, siis võib 
selle aja möödumisel 

uuesti opereerida ja organid tagasi panna. Seejärel tuleb ta meelemärkusele ... » 

«Kui kauaks te saate siia jääda?» 

«Umbes kümneks päevaks. Katastroof juhtus parajasti õppevaheajal. Kasutan ühtlasi juhust 
Tiibetiga tutvumiseks — ma ei ole siin veel käinud. Minu saatuseks on elada seal, kus on 
kõige rohkem inimesi, see tähendab elamis-vööndis.» 

Evda Nall vaatas kirurgi vaimustusega. Af Nut naeratas mõrult. 

«Te vaatate mind nii, nagu vanasti arvatavasti vaadati jumalakuju. See ei sobi minu kõige 
targemale õpilasele!» 

«Ma näen teid tõepoolest uut moodi. Esimest korda on mulle armsa inimese elu kirurgi kätes 
ja ma mõistan hästi nende inimeste elamusi, kes on elus teie kunstiga kokku puutunud... 
Teadus on teis ühinenud ainulaadse meisterlikkusega!» 

«Hea küll! Olge siis pealegi vaimustuses, kui teil seda vaja on. Aga mina jõuan teie füüsikule 
pärast teist operatsiooni teha ka veel kolmanda ... » 

«Missuguse kolmanda?» muutus Evda Nall tähelepanelikuks, kuid Af Nut osutas kavalalt 
silmi vidutades observatooriumi juurest tõusvale jalgrajale. 

Seda mööda tuli langetatud päi komberdades Mven Mass. 

«Veel üks minu kunsti austaja ... vastu tahtmist. Rääkige temaga, kui te puhata ei saa, mulle 
aga on puhkus hädavajalik... » 

Kirurg kadus künkanuki taha, kus asus saabunud mee-ikute ajutine kodu. Evda Nall nägi juba 
kaugelt, kui köhaks ja vanaks välisjaamade juhataja oli jäänud... Ei, Mven Mass ei juhata 
enam mitte midagi. Evda jutustas afriklasele kõik, mis Af Nut talle oli teatanud, ja too ohkas 
ergendatult. 

«Siis sõidan mina ka kümne päeva pärast ära!» «Kas te toimite õigesti, Mven? Ma olen veel 
liiga jahtinud, et juhtunu üle kainelt järele mõtelda, kuid mulle äib, et teie süü ei nõua sugugi 
nii kategoorilist hukkamõistu.» 

Mven Mass krimpsutas valuliselt nägu. 

«Ren Bozi hiilgav teooria kiskus mind kaasa. Mul ei olnud õigust kogu Maa jõudu kohe 
esimesse katsesse rakendada.» 

«Ren Boz tõendas, et väiksema jõuga oleks kasutu proovida,» vaidles Evda vastu. 


«Õige küll, kuid enne oleks tulnud kaudseid eksperimente teha. Mina aga olin rumalalt kärsitu 
ega tahtnud aastaid oodata. Ärge raisake sõnu — Nõukogu kinnitab mu otsust ring Aususe ja 
õigluse Kontroll ei tühista seda.» 

«Mina olen ka ise Aususe ja õigluse Kontrolli liige!» 

«Peale teie on seal veel kümme inimest. Et aga minu tegu on üleplaneedilise tähtsusega, siis 
otsustab asja lõuna ja põhja ühendatud kontroll — see teeb kokku kakskümmend üks inimest 
peale teie ... » 

Evda Nall pani käe aafriklase õlale. 

«Istume, Mven, teil on jalad nõrgad. Kas teate, et kui esimesed arstid olid Reni läbi vaadanud, 
otsustasid nad surmakonsiiliumi kokku kutsuda?» 

«Tean. Kaks arsti jäi puudu. Arstid on konservatiivsed inimesed, ja vanade määruste järgi, 
mida ei ole veel tühistatud, võivad haige kergele surmale määrata ainult kakskümmend kaks 
inimest.» 

«Alles hiljaaegu koosnes surmakonsiilium kuuekümnest arstist!» 

«See oli jäänus tollestsamast hirmust kuritarvituste ees, mille pärast arstid määrasid 
muinasajal haigeid kaua-kestvaile ja asjatuile piinadele, nende omakseid aga kõige 
rängematele moraalsetele kannatustele, kui väljapääsu enam ei olnud ja surm oleks võinud 
kerge ja kiire olla. Ent näete, kui kasulikuks osutus traditsioon: kaks arsti puudus ja mul 
õnnestus AfNiit välja kutsuda . .. tänu Grom Ormile.» 

«Seda ma tahangi teile meelde tuletada. Teie ühiskondliku surma konsiilium koosneb esialgu 
ühestainsast inimesest!» 

Mven Mass võttis Evda käe ja tõstis selle huultele. Naine lubas talle selle suure ja intiimse 
sõpruse žesti. Oli ju tema sellele tugevale, kuid moraalsest vastutusest rõhutud mehele praegu 
ainus. Ainus... Kui tema asemel oleks Tšara? Ei, Tšaraga kohtumiseks oleks aafriklasel 
praegu tarvis hingelist tõusu, milleks tal ei jätku veel jõudu. Mingu Ren Bozi tervenemiseni ja 
Tähtede-vaheliste Lendude Nõukogu istungini kõik nii nagu läheb! 

«Ega te ei tea, missugune kolmas operatsioon Renil ees seisab?» muutis Evga kõneainet. 

Mven Mass kaalutles veidi aega, meenutades vestlust Af Nutiga. 

«Ta tahab Ren Bozi seisundit kasutada ja organismi sinna kogunenud entroopiast puhastada. 
Seda, mida füsio-kemoteraapia abil tehakse pikkamööda ja vaevaliselt, saavutatakse nii 
kapitaalse kirurgiaga ühenduses võrratult kiiremini ja põhjalikumalt.» 

Evda Nall tuletas meelde kõik, mida ta teadis pika eluea aluste — organismi entroopiast 
puhastamise kohta. Ini-jtnese kaladest ja sisalikest esivanemad olid jätnud tema organismi 
vastuoluliste füsioloogiliste konstruktsioonide kihistusi ja igaühel neist olid omad 
elutegevusega seotud entroopiliste jäätmete kujundamise iseärasused. Tuhandeid aastaid 
kestnud uurimise järel hakkasid need muistsed struktuurid, kunagised vananemise ja haiguste 
kolded, alluma energeetilisele puhastamisele — vananeva organismi keemilisele ja 
kiirituslikule pesemisele ning laine-ergutusele. 

Elusolendite vabanemiseks suurenevast entroopiast ongi looduses paratamatult vajalik 
sündimine võimalikult erinevatest vanematest, kes pärinevad eri paikadest, see tähendab 
erisugustest pärilikkuse liinidest. See pärilikkuse segamine võitluses entroopiaga ning uute 
jõudude ammutamine ümbritsevast maailmast on kõige keerukam teaduslik mõistatus, mille 
lahendamise kallal bioloogid, füüsikud, paleontoloogid ja matemaatikud juba tuhandeid 
aastaid on päid murdnud. Kuid see peamurdmine on ennast tasunud: kõrgeim eluiga võib 
ulatuda juba peaaegu kahesaja aasiani, ja mis kõige tähtsam — on kadunud põdur, kodunev 
vanadus. 

Mven Mass aimas psühhiaatri mõtteid. 

«Ma mõtlesin uuele suurele vastuolule meie elus,» ütles aafriklane pikkamisi. «Võimas 
bioloogiline meditsiin, mis organismi uute jõududega täidab, ja aju üha tugevnev loo- 


minguline töö, mis inimese kiiresti läbi põletab. Klii keerukad on kõik meie maailma 
seadused!» 

«See on tõsi, ja sellepärast me pidurdame esialgu inimese kolmanda signaalsüsteemi 
arenemist,» nõustus Evda Nall. «Mõtetelugemine kergendab tublisti inimeste omavahelist 
suhtlemist, kuid nõuab suurt jõukulu ja nõrgendab pidurdustsentrumeid. Viimane on kõige 
ohtlikum .. .» 

«Ja siiski elab enamik inimesi — tõelisi töötajaid — tugevate närvipingutuste tõttu ainult 
poole võimalikust elu- 

east. Nagu ma aru saan, ei suuda arstiteadus selle vastu võidelda — ta võib ainult töötegemise 
ära keelata. Kuid kes loobuks tööst sellega võidetavate eluaastate pärast?» 

«Mitte keegi, sest surm on kohutav ja sunnib elust kinni hoidma ainult siis, kui elu on 
möödunud läbielamata rõõmude viljatus ja nukras ootuses,» lausus Evda Nall mõtlikult. Talle 
turgatas pähe, et Unustuse saarel elavad inimesed vist kauem. 

Mven Mass aimas jälle tema väljendamata mõtteid ning käskis tal observatooriumi puhkama 
minna. Evda kuuletus. 

... Kaks kuud hiljem leidis Evda Nall Tšara Nandi Informatsioonipalee ülemisest saalist, mis 
oma kõrgete sammastega meenutas gooti kirikut. Ülalt langevad viltused päikesekiired 
ristusid saali poolel kõrgusel, luues üleval sära ja all maheda hämaruse. 

Neiu seisis samba vastu toetudes, langetatud käed seljal ning üks jalg risti üle teise. Evda Nall 
pidi nagu ikka hindama tema lihtsat rõivastust — lühikest, halli ja helesinist, sügavalt lahtist 
kleiti. 

Tšara heitis üle õla pilgu lähenevale Evdale ja tema nukrad silmad elustusid. 

«Miks te siin olete, Tšara? Ma arvasin, et te kavatsete meid uue tantsuga üllatada, aga teid 
veetleb hoopis geograafia.» 

«Tantsude aeg on möödas,» ütles Tšara tõsiselt. «Ma valin endale tööala mulle tuttavas 
tegevusringis. On olemas koht naha kunstliku kasvatamise tehases Celebese sisemeredel ja 
kauaõitsvate taimede aretusjaamas endises Atacama kõrbes. Atlandi ookeanil töötades oli mul 
hea olla. Nii valgusküllane ja helge oli seal, nii palju oli rõõmu mere jõulisusest, temaga 
muretust ühtesulamisest, osavast mängust ja võistlusest vägevate lainetega, mis on alati 
siinsamas, lähedal, ning tarvitseb vaid töö lõpetada...» 

«Ka minul tarvitseb vaid melanhooliale anduda ja mulle meenub töö Uus-Meremaa 
psühholoogiasanatooriumis, kus ma üsna noorukese meditsiiniõena alustasin. Ja Ren Boz 
ütleb nüüd, pärast oma hirmsat vigastust, et ta oli kõige õnnelikum, kui töötas vintlennukite 
reguleerijana. Kuid te saate ju aru, Tšara, et see on nõrkus! Väsimus tohutust pingutusest, mis 
on tarvilik selleks, et ennast sellel loomingulisel tasemel hoida, mis teil, tõelisel kunstnikul, 
on korda läinud saavutada. Veel suurem on see väsimus siis, 

kui teie keha lakkab olemast nii suurepärane eluenergia laeng. Ent seni kui ta pole lakanud, 
valmistage oma kunsti ja iluga meile kõigile rõõmu.» 

«Te ei tea, Evda, mida see mulle tähendab. Iga tantsu ettevalmistus on rõõmuküllane otsing. 
Ma tunnen, et annan inimestele jälle kord midagi head, mis toob rõõmu, puudutab kõige 
sügavamaid tundeid ... Selleks ma elangi. Jõuab kätte mõtte teokssaamise hetk, ja ma 
pühendan end tervikuna sütitavale ja mõtlematule kirepuhangule... Nähtavasti kandub see 
vaatajaile üle ja sellepärast võe-taksegi tants nii hästi vastu. Annan end tervikuna — teile 
kõigile... » 

«Ja siis? Siis tuleb järsk langus?» 

«Jah! Ma olen otsekui laul, mis kaugusse lendab ja õhus hajub. Ma ei loo mitte midagi, mida 
võiks mõttega jäädvustada.» 

Siin on midagi palju rohkemat — teie panus inimeste hinge!» 


«See on väga ebamateriaalne ja üürike ning kaob koos minu endaga!» 

«Te ei ole veel armastanud, Tšara?» Neiu langetas ripsmed. «On seda näha?» vastas ta 
küsimusega. Evd? Nall vangutas pead. 

«Ma räägin väga suurest tundest, milleks olete võimeline teie, kuid kaugeltki mitte kõik .. .» 
«Ma mõistan: intellektuaalse elu suurema vaesuse juures jääb mulle emotsioonide rikkus.» 
«Mõtte olemus on õige, kuid ma ütleksin, et te olete emotsioonide poolest nii rikas, et teine 
külg ei pea tingimata olema vaene, kuigi vastuolude loomuliku seaduse põhjal muidugi 
nõrgem. Kuid me kõneleme abstraktselt, mul aga on teid vaja ühe kiire asja pärast, mis 
vahetult meie kõneluse juurde kuulub. Mven Mass... » 

Neiu võpatas. 

Evda Nall võttis Tšaral käe alt kinni ja viis ta ühte saali kü4gapsiidi, kus mustast puust 
garnituur karmis harmoonias kokku kõlas sinikuldsete värviliste klaaside kirevusega laiades 
kaarakendes. 

«Tšara, kallis, te olete valgust armastav maine lilleke, mis on kaksiktähe planeedile ümber 
istutatud. Taevas liigub kaks päikest — helesinine ja punane — ja lilleke ei tea, kumma poole 
pöörduda. Teie aga olete punase päikese 

tütar — miks te siis peaksite ennast helesinise poole sirutama?» 

Evda Nall tõmbas neiu jõuliselt ja õrnalt oma õla juurde ning too. liibus järsku üleni tema 
vastu. Kuulus psühhiaater silitas emaliku hellusega tihedaid karmivõitu juukseid ja mõtles, et 
aastatuhandeid kestnud kasvatustööga on õnnestunud inimese väikesed isiklikud rõõmud 
asendada suurte ja üldistega. Ent kui kaugel on alles võit hinge üksinduse üle, eriti nii keeruka 
hinge puhul, mis on täis tundeid ja muljeid ning kasvanud eluküllases kehas! ... Valjusti ütles 
ta.: 

«Mven Mass... Kas te teate, mis temaga juhtus?» 

«Muidugi, kogu planeet arutab tema äpardunud katset!» 

«Aga mis teie arvate?» 

«Et tal on õigus!» 

«Mina samuti. Sellepärast tuleb ta Unustuse saarelt ära tuua. Kuu aja pärast toimub 
Tähtedevaheliste Lendude Nõukogu aastakoosolek. Tema süü arutatakse läbi ja otsus 
esitatakse kinnitamiseks Aususe ja Õigluse Kontrollile, kes iga inimese saatuse järele valvab. 
Mul on kindel lootus, et otsus ei tule karm, kuid Mven Mass peaks ise siin olema. Ei kõlba 
ometi inimesel, 'kellel on niisama tugevad tunded kui teil, kaua saarel viibida, pealegi veel 
üksinduses!» 

«Kas ma olen tõesti nii vanaaegne naine, et rajan oma eluplaanid mehe tegudest sõltuvalt, 
olgugi et mees on minu enda valitud?» 

«Tšara, mu laps, ei maksa nii rääkida. Ma olen teid koos näinud ja tean, mis te talle 
tähendate... nagu tema teilegi. Ärge mõistke teda hukka sellepärast, et ta ei tahtnud teiega 
kokku saada, et ta teist kõrvale hoidus. Saage aru: missugune inimene, samasugune nagu teie 
ise, tuleks teie, armastatu juurde — see on nii, Tšara! — armetuna, võidetuna, kohtu alla 
andmisele ja väljasaatmisele kuuluvana? Teie, ühe Suure Maailma ehte juurde!» 

«Ma ei mõelnud ju seda, Evda. Kas ma olen talle praegu vajalik — temale, kes on väsinud ja 
murtud? Ma kardan, et tal võib puudus tulla jõust suureks hingeliseks tõusuks, sedapuhku 
mitte mõistuse, vaid tunnete tõusuks... niisuguseks armastuse loominguks, milleks me minu 
arvates mõlemad võimelised oleme . .. Siis kaotab ta teist korda usu iseendasse, aga konflikti 
eluga ei kannata ta välja. Ja ma mõtlesin, et mul on praegu parem Atacama kõrbes olla.» 

«Teil on õigus, Tšara, kuid ainult ühesi küljest Ei või unustada üksindust ja liigset 
endahukkamõistu, mille ohv riks võib langeda suur ja kirglik inimene, kui ta meie" maailmast 
lahkudes kaotab igasuguse toe. Ma sõidaksin ise sinna ... Kuid mul on vaevu hingitsev Ren 


Boz ja temal kui raskelt haavatul on eesõigus. Dar Veter on määratud uut kaaslast ehitama ja 
selles seisab tema abi Mven Massile. Ma ei eksi, kui ütlen teile kindlalt: sõitke tema juurde, 
nõudmata temalt midagi, isegi mitte õrna pilku mitte mingeid tulevikuplaane, mitte mingil 
armastust. Ainult toetage teda, külvake temasse kahtlust ta otsuse õigsuses ja tooge ta siis 
meie maailma tagasi. Teis on jõudu seda teha, Tšara! Kas sõidate?» 

Neiu tõstis kiiresti hingates Evda Nalli poole oma lapselikult usaldavad silmad, milles olid 
pisarad. «Kohe täna!» 

Evda Nall suudles Tšarat tugevasti. 

«Teil on õigus, tuleb rutata. Me sõidame koos mööda Spiraalteed Väike-Aasiani. Ren Boz 
lamab Rodose saarel kirurgiasanatooriumis, teid aga saadan ma Deir es Sori, kus asub 
Austraaliasse ja Uus-Meremaale reise sooritavate tehnilis-meditsiiniliste spirolennukite baas. 
Ma naudin juba ette lenduri heameelt viia tantsija Tšara — kahjuks mitte bioloog Tšara —- 
mistahes soovitud punkti. . .» 

Rongiülem palus Evda Nalli ja tema kaaslase juhtimis-keskusse. Piki hiiglavagunite katuseid 
kulges silikollkupliga kaetud koridor. Seda mööda kõndisid rongi ühest otsast teise EÜK- 
seadmeid jälgivad korrapidajad. Mõlemad naised läksid keerdtrepist üles, läbisid ülemise 
koridori ning sattusid suurde kabiini, mis ulatus esimese vaguni voolujoonelise nina kohale. 
Kristallellipsoidis seitsme meetri kõrgusel teepinnast istusid tugitoolides kaks masimisti, keda 
teineteisest eraldas robot-elektronjuhi kõrge pü-ramiidjas kuppel. Televiisorite paraboloidsed 
ekraanid võimaldasid näha kõike, mis toimus rongi külgedel ja taga. Katusel värisevad 
hoiatusseadme antenni katsesarved pidid viiekümne kilomeetri kauguselt teatama kõrvalise 
eseme ilmumisest teele, ehkki niisugune juhus võis esineda ainult täiesti erandlikul asjaolude 
kokkusattumisel. 

Evda ja Tšara võtsid istet diivanil kabiini tagaseina ääres, masinistide istmetest pool meetrit 
kõrgemal. Mõlemad alistusid neile vastutormava laia tee hüpnoosile. 

Gigantne tee lõikas mäeharju, ületas madalikke piki kolossaalseid muldkehi ning väinu ja 
mertlahti mööda madalaid estakaade. Kiirusel kakssada kilomeetrit tunnis laotus hiiglaslike 
süvendite ja muldkeha nõlvadele istutatud mets ühetasase vaibana, kas punaka, malahhiitse 
või tumerohelisena, olenevalt puude liigist — olid need siis männid, eukalüptid või 
oliivipuud. Vaikne Arhipelaagi meri kahel pool estakaadi hakkas rongi kümne meetri laiustest 
vagunitest lõhestatud õhu puhangust liikuma. Laiad virvendus-vöödid jooksid selget sinist 
vett tumestades lehvikutena laiali. 

Mõlemad naised istusid vaikides ja silmitsesid teed, kumbki süvenenud oma muremõtetesse. 
Nii möödus neli tundi. Järgmised neli tundi veetsid nad teise korruse salongi pehmetes 
tugitoolides teiste reisijate hulgas ja läksid Väike-Aasia lääneranniku lähedal jaamas lahku. 
Evda istus elektribussi, mis pidi ta lähimasse sadamasse viima, Tšara aga jätkas teekonda kuni 
Ida-Tauruse jaamani — Spiraaltee esimese meridionaalharuni. Veel kahe tunni tee, ja Tšara 
leidis end lämbelt tasandikult, tulisest kuivast tuulevinust. Siin, kunagise Süüria kõrbe serval, 
asus Deires Sor, asustatud paikadele ohtlike spirolennukite jaam. 

Alatiseks jäid Tšara Nandile meelde piinavad tunnid, mis ta veetis Deir es Soris järjekordse 
spirolennuki ootel. Neiu mõtles loendamatuid kordi läbi oma sõnad ja teod, püüdes ette 
kujutada kohtumist Mven Massiga ning tehes plaane otsinguteks Unustuse saarel, kus elu 
möödus üks-luiste päevade reana. 

Viimaks ometi laiusid all Nefudi ja Rub-el-Hali kõrbete ääretud termoelementide väljad — 
tohutud jõujaamad, mis päikesesoojust elektrienergiaks muundasid. Öö- ja tolmukatete all 
seisid nad korrapärastes ridades kindlustatud ja tasandatud luiteliival, lõuna poole kallakaks 
lõigatud kiltmaadel ning kinniaetud jäärakute labürintidel. See oli mälestusmärk inimkonna 
hiiglaslikule võitlusele energia eest. Uute tuumaenergialiikide P, O ja F kasutuselevõtmine oli 
range kokkuhoiu ajale ammu lõpu teinud. Piki Araabia poolsaare lõunarannikut seisid oma 


tornidel liikumatult tuulemootorid, mis samuti moodustasid põhja-elamisvööndi 
energiareservi. Spirolennuk ületas peaaegu silmapilkselt all ähmaselt paistva rannajoone ja 
kihutas edasi India ookeani kohal. Viis tuhat kilomeetrit oli nii kiirele masinale tühine 
kaugus. Peatselt väljus Tšara 

Nandi spirolennukist, saadetuna kutsetest kiiresti tagasi pöörduda ja astudes ebakindlalt oma 
nõrgaks muutunud jalgadel. 

Maandumisjaama juhataja saatis oma tütre väikest latat — nõnda nimetati lamedaid glissereid 
— Unustus? saarele viima. Mõlemad neiud nautisid laevukese väledat lendu üle suurte 
ulgumerelainete. Lata sõitis otsejoones Unustuse saare idakaldale, suure lahe rannikule, kus 
asus üks Suure Maailma meditsiinijaamu. 

Madalikel rütmiliselt kohisevate lainete poole sulgjaid lehti painutades tervitasid 
kookospalmid Tšara saabumist. Jaam oli inimtühi — kõik töötajad olid sõitnud saare sise- 
musse mingisugustel närilistel avastatud metspuuke hävitama. 

Jaama juures asus hobusetall. Hobuseid kasvatati töötamiseks niisugustes kohtades nagu 
Unustuse saar või sanatooriumid, kus müra pärast ei olnud võimalik kasutada vintlennukeid 
ega teede puudumise tõttu maapealseid elektrisõidukeid. Tšara puhkas, riietus ümber ning 
läks kauneid ja haruldasi koduloomi vaatama. Seal kohtas ta naist, kes osavalt 
söödaetteandmis- ja koristamismasinat juhtis. Tšara abistas teda ja naised hakkasid vestlema. 
Neiu küsis, kuidas saaks kõige kergemini ja kiiremini saarel inimest üles leida, ja talle anti 
nõu mõne hävitussal-gaga ühineda. Need rändavad kogu saare läbi ja tunnevad seda isegi 
paremini kui kohalikud elanikud. Nõuanne meeldis Tšarale. 


XI PEATÜKK UNUSTUSE SAAR 


GLISSER sõitis tugevas vastutuules hüpetega lamedaid laineid ületades üle Palki väina. 
Kõigest tuhat aastat tagasi kulges siin leetseljakute ja korallrahude ahelik, mida nimetati 
Aadama Sillaks. Uusimad geoloogilised protsessid olid aheliku asemele sügava lohu 
kujundanud ja tumedad lained laksusid kuristiku kohal, mis edasitungivat inimsugu 
vaikusearmastajatest eraldas. 

Mven Mass seisis reelingu ääres, jalad tugevasti harkis, ja silmitses aegamisi silmapiirile 
kerkivat Unustuse saart. See soojast ookeanist ümbritsetud hiiglasaar oli looduslik paradiis. 
Inimese primitiivsetes, usulistes ettekujutustes oli paradiis õnnelik, murede ja vaevadeta 
pelgupaik pärast surma. Unustuse saar oli samuti pelgupaigaks nendele, keda Suure Maailma 
pingeline tegevus enam ei köitnud, kes ei tahtnud kõigiga võrdselt tööd teha. 

Muistse põlluharija, kaluri või loomakasvataja lihtsas, monotoonses tegevuses ennast emakese 
Maa rüppe surudes veetsid nad siin vaikseid aastaid. 

Kuigi inimkond oli oma nõrkadele liikmetele eraldanud suure tüki oivalist viljakat maad, ei 
suutnud primitiivne majandus saare elanikkonda täielikult nälja eest kindlustada, eriti 
ikalduste või muude õnnetuste puhul, mis olid nõrkadele tootlikele jõududele nii tavalised. 
Sellepärast andis Suur Maailm pidevalt osa oma tagavaradest Unustuse saarele. 

Kolme sadamasse, mis asusid saare loodeosas, lõuna- ja idarannikul, toimetati mitmeaastase 
säilivusega toidukon-serve, ravimeid, bioloogilise kaitse vahendeid ja muud kõige 
vajalikumat. Saare kolm ülemat elasid samuti põhjas, idas ja lõunas ning neid nimetati 
vastavalt looma kasvatajate, põlluharijate ja kalurite ülemaks. 

Kauguses kõrguvaid sinimägesid vaadates mõtles Mven 

Mass järsku kibedusega, kas ta mitte ei kuulu «sõnnide», alati inimkonnale raskusi tekitanud 
inimeste kategooriasse. «Sõnn» on tugev ja energiline, kuid võõraste kannatuste ja elamuste 
vastu täiesti tundetu inimene, kes ainult oma vajaduste rahuldamisele mõtleb. Kannatusi, 
tülisid ja õnnetusi süvendasid inimsoo kauges minevikus alati just niisugused inimesed. 

Igaüks neist kuulutas end omal viisil ainsaks tõetundjaks, pidas oma õiguseks kõik erinevad 
arvamused maha suruda, teistsugused mõtte- ja eluviisid juurteni hävitada. Sellest ajast peale 
on inimkond püüdnud vältida vähimatki absoluutsust mõtetes, soovides ja maitsetes ning 
hakanud kõige rohkem «sõnne» kartma. Just nemad, «sõnnid», elasid vankumatutele 
majandusseadustee ja tulevikule mõtlemata, ühepäevaperemeestena. Killustatud Maailma 
ajastu sõjad ja organiseerimata majandus viisid planeedi paljaksriisumiseni. Tollal, enne kui 
maailm kommunistliku ühiskonnakorrani jõudis, raiuti maha metsad, põletati ära sadade 
miljonite aastate jooksul kogunenud söe- ja naftavarud, saastati õhku süsihappegaasiga ja 
tehaste haisvate jäätmetega ning tapeti ilusaid ja kahjutuid metsloomi — kaelkirjakuid, 
sebrasid ja elevante. Maa oli risustatud, jõed ja mere.kaldad naftajäätme-test ja 
keemiatööstuse heitproduktidest reostatud. Alles pärast vee, õhu ja maa täielikku puhastamist 
Jõudis inimkond oma planeedi kaasaegse ilmeni, ja nüüd võib kõikjal käia paljajalu, ilma et 
kuskil jalgu vigastaks. 

Kuid ka tema, Mven Mass, jõudmata ise veel kaht aastatki vastutusrikkal tööpostil olla, 
hävitas ju tehiskaaslase, mis oli loodud tuhandete inimeste jõupingutustega ja insenerikunsti 
erakordselt keerukate võtete abil. Hukutas neli andekat teadlast, kellest igaüks oleks võinud 
Ren Boziks saada ... Ja Ren Bozi ennastki õnnestus vaevu päästa. Ning taas kerkis elavana 
tema ette end siin kuskil Unustuse saare mägedes ja orgudes varjava Bet Loni kuju, kes kutsus 
temas esile terava kaastunde. Mven Mass oli enne ärasõitu tutvunud matemaatiku portreedega 
ning surunud igaveseks mällu tema massiivse lõualuuga, sügaval ja lähestikku asetsevate 
teravate silmadega energilise näo, kogu tema vägeva atleedikuju. 

Glisseri motorist tuli aafriklase juurde. «Tugev murdlainetus. Meil ei õnnestu randuda — 
laine lööb üle muuli. Tuleb lõunasadamasse sõita.> 

«Pole vaja. Kas teil päästeparv on? Ma panen riided sinna sisse ja ujun ise kaldale.» 

Motorist ja tüürimees vaatasid Mven Massi austusega. Sogased valkjashallid lained voogasid 
raskete mürisevate kaskaadidena üle leetseljaku. Rannale lähemal keerutas korratu lainemöll 
kaugele laugjale plaažile veeredes liiva ja vahtu. Madalatest pilvedest pudenes peenikest sooja 
vihma, mis pärituult viltu kaldus ja vahupritsmetega segunes. Läbi selle uduvõrgu paistsid 
kaldal ähmaselt mingisugused hallid kogud. 

Motorist ja tüürimees vahetasid pilke, kui Mven Mass riided seljast võttis ning kokku pakkis. 
Unustuse saarele siirdujad lahkusid ühiskonna eestkoste alt, kus igaüks teist kaitses ja aitas. 
Mven Massi isik sisendas tahtmatult lugupidamist ja tüürimees otsustas teda suure hädaohu 
eest hoiatada. Aafriklane lõi muretult käega. Motorist tõi talle väikese hermeetiliselt suletud 
pakikese. 

«Siin on kontsentreeritud toidu tagavara kuuks ajaks — võtke.» 

Mven Mass mõtles veidi ja pistis siis pakikese koos riietega veekindlasse kambrisse, pani 
klapi hoolikalt kinni ja astus, parv kaenlas, üle reelingu. 

«Pööre!» kamandas ta. 

Glisser kaldus järsus pöörangus külili. Laevast eemale paisatud Mven Mass asus lainetega 
raevukasse võitlusse. Glisserilt nähti, kuidas ta metsikute kõrglainete harjadele lendas, 
seejärel nendevahelistesse sügavikesse vajus ning uuesti üles kerkis. 

«Tuleb toime,» ütles motorist kergendatult. «Laine veab meid madalikule, peame lahkuma.» 
Kruvi hakkas möirgama ja laevuke sööstis pealetorma-vast lainest ülestõstetuna edasi. Mven 
Massi tume kogu ilmus täies pikkuses kaldal nähtavale ning haihtus siis uduvihmas. 


Lainetest tihendatud liival liikus rühm inimesi ainult niudevöödes. Nad lohistasid 
võidurõõmsalt suurt, pööraselt siplevat kala. Mven Massi nähes jäid nad seisma ja tervitasid 
teda sõbralikult. 

«Uustulnuk tollest maailmast,» ütles üks kalureist naeratades, «ja kui hästi ujub! Tule meie 
juurde elama!» 

Mven Mass uudistas kalureid avalalt ja sõbralikult ning raputas siis pead. 

«Mul oleks raske siin mere ääres elada, tema mõõtmatusse 

kaugusse vaadata ja oma imekaunile kaotatud maailmale mõtelda.» 

Uks kalureist, kelle tihedas habemes, mida siin nähta-Bvasti mehe ehteks peeti, oli juba 
tugevasti halli, pani käe tulnuka märjale õlale. 

«Kas teid siis väevõimuga siia saadeti?» Mven Mass muigas mõrult ja püüdis seletada, mis 
teda 1 siia oli toonud. 

Kalur vaatas teda kurvalt ja kaastundlikult. «Me ei mõista teineteist. Mine sinna.» Kalur 
osutas kaugusse, kus pilvelüngas kõrgusid kaugete mägede helesinised astmed. «Tee on küll 
pikk, aga teisi liiklemisvahendeid «siin ei ole peale...» Saare asukas patsutas oma tugevaid ; 
jalalihaseid. 

Mven Mass oli rõõmus, et võis kiiresti lahkuda, ja läks 1 oma suurte vabade sammudega 
mööda looklevat jalgrada, 1 mis laugetele küngastele tõusis. 

Saare keskosani oli veidi üle kahesaja kilomeetri, kuid Mven Mass ei kiirustanud. 

Milleks! Aeglaselt vaheldusid venivad, kasutult veedetud päevad. Alguses, kui ta 
katastroofist veel täielikult toibunud polnud, palus tema väsinud keha hella looduse rahu. Kui 
ei oleks ainud pöörast kahjutunnet, oleks ta lausa nautinud tühjade tuuliste kiltmaade 
hääletust, kuumade troopikaööde pilkast pimedust ja ürgset vaikust. Ent päev läks päeva järel 
ja aafriklane, kes meelepärast tööd otsides saarel ringi rändas, hakkas Suure Maailma järele 
tugevat igatsust tundma. Teda ei rõõmus; tanud rahulikud orud käsitsi haritud 
viljapuusaludega, ei äiutanud oma peaaegu hüpnootilise vulinaga selged mäes-tikujõed, mille 
kallastel ta nüüd lämbel keskpäeval või kuuvalgel ööl loendamatuid tunde istuda võis. 
Loendamatuid ... Tõepoolest, milleks arvestada seda, mida siin üldse vaja pole, — 
aega! Seda onnii palju kui (ulub — terve ajameri, ja samal ajal on tema individuaalne 
aeg nii tühiselt väike!. .. Üksainus üürike ja samas-Aunustatud silmapilk! 

Alles nüüd tunnetas Mven Mass, kuivõrd õige on saare nirrTetus. Unustuse saar... Muistse 
elu, inimese egoistlike egude ja tunnete tume kaduvus! Tegude, mis järeltulijate )oolt unustati, 
sest nad tehti ainult isiklike vajaduste rahuldamiseks, nad ei muutnud ühiskonna elu 
kergemaks ega paremaks, ei kaunistanud teda kunstiloomingu saavutustega. 

Imetlusväärsed kangelasteod hääbusid nimetuks ei miskiks. 

..Aafriklane võeti saare keskosas loomakasvatajate kogukonda ja ta karjatas juba teist kuud 
suurte gauro-pühvlite karja hiiglamäe jalamil, millel oli muinasajal saart asustanud rahva 
keeles totralt pikk nimi. 

Praegu hautas ta pikkamisi sütel nõgises potis musta putru, kuu aja eest aga oli ta pidanud 
metsast söödavaid marju ja pähkleid hankima ning ahnete ahvidega võistlema, kes teda 
toidujäätmetega pildusid. See juhtus pärast seda, kui ta oma glisserilt saadud toiduvaru 
üksildases orus põdurale raugale andis, talitades Ringi maailma kõrgema õnne reegli järgi — 
kõigepealt teistele inimestele rõõmu valmistada. Siis saita aru, mida tähendab toidu otsimine 
tühjades, asustamata paikades. Kui mõttetu ajaraiskamine! ... 

Mven Mass tõusis kivilt ja vaatas ringi. Päike oli vasakule kiltmaa serva taha vajunud, taamal 
kõrgus kuplitaolise mäe metsane tipp. 

AIl sädeles hämaruses käredavooluline jõgi, mida palistasid tohutud sulgjad bambusetihnikud. 
Seal, jalakäija poole päeva tee kaugusel, asuvad tuhande aasta vanused, tihedasse võssa 


kasvanud varemed — saare iidse pealinna jäänused. On ka teisi, suuremaid ja paremini 
säilinud, kuid samuti mahajäetud linnu. Nendesse ei ole Mven Mass seni veel sattunud. 
Loomad olid tumenenud rohule mustade rahnudena maha heitnud. Öö saabus kiiresti. 
Kustunud taevas süttisid tuhandete kaupa tähed. Astronoomile kodune pimedus, tähtkujude 
tuttavad jooned, suurte tähtede heledad tunglad. Siit paistab ka saatuslik Tuukan... Aga kui 
väetid on lihtsad inimsilmad! Ta ei näe enam iialgi kosmose majesteetlikke vaatepilte, 
gigantsete galaktikate spiraale, mõistatuslikke planeete ja siniseid päikesi. Need on temale 
kõik vaid ääretult kauged tulukesed. Kas pole ükskõik — on need tähed või kristallsfääri 
külge kinnitatud lambid, nagu antiikrahvad arvasid! Tema silmadele on see ükskõik! 
Aafriklane hüppas püsti ja hakkas raiutud hagu kokku korjama. Veel üks ese oli siin 
hädavajalikuks saanud — väike tulemasin. Võib-olla hakkab ta varsti mõnede siinsete elanike 
eeskujul narkootilist suitsu kopsudesse tõmbama, et venivat, kleepuvat aega lühendada. 

Tulekeeled hakkasid pimedust eemale peletades ning tähti kustutades tantsisklema. Läheduses 
nohisesid rahulikult pühvlid. Mven Mass vaatas mõtlikult tulle. 

Kas pole valgusküllane planeet talle pimedaks koduks muutunud? 

Ei, tema uhke endasalgamine oli lihtsalt iseenda mittetundmisest tulenev enesekindlus, siiani 
elatud loomiskül-Ilase elu kõrgusealahindamine, teda Tšaraga siduva armastuse jõu 
mittemõistmine. Parem anda oma elu ühe tunni teest Suure Maailma suurte tegude heaks 
kui siin veel terve sajand elada! 

Unustuse saarel asus umbes kakssada meditsiinijaama, jkus Suure Maailma vabatahtlikud 
arstid elanikele kaasaegse arstiteaduse kõiki saavutusi pakkusid. Suure Maailma noorsugu 
töötas ka hävitussalkades, mis hoolitsesid selle eest, et saar muistsete haiguste või kahjulike 
loomade taimelavaks ei muutuks. Mven Mass vältis sihilikult nende inimestega kohtumist, et 
mitte end ilu ja teaduse maailmast veel enam hüljatuna tunda. 

Aovalgel asendas Mven Massi teine karjus. Aafriklane vabanes kaheks päevaks ning otsustas 
väikesesse linna minna, et sealt endale kerget mantlit saada: ööd mägedes hakkasid 
jahenema. 

Ilm oli kuum ja vaikne, kui Mven Mass kiltmaalt alla laskus ning avarale tasandikule jõudis 
— see oli kahvatulillade ja kuldkollaste lillede tihe meri, mille kohal lendlesid kirjud putukad. 
Nõrgad tuulepuhangud hõljutasid taimede latvu ja lilled puudutasid pärjakestena õrnalt tema 
paljaid põlvi. Tohutu aasa keskel jäi Mven Mass seisma ning andus selle metsiku aia kergele, 
rõõmsale ilule ja aroomideküllusele. Ta kummardus mõtlikult ja tõmbas peopesadega üle 
tuules hõljuvate kroonlehtede, tundes end nagu lapse unenäos. 

Hakkas kostma mingit vaevu tajutavat rütmi. Mven Mass tõstis pea ja nägi vööni lillede sees 
kiiresti sammuvat neiut. Too pöördus kõrvale, Mven Mass aga silmitses mõnuga seda saledat 
kuju keset lilledemerd. Terav kahetsus lõikus Mven Massi südamesse: see võinuks olla Tšara, 
kui... kui kõik oleks teisiti läinud!... 

Teadlase tähelepanuvõime sisendas talle, et neiu on rahutu. Ta vaatas tihti ringi ja kiirendas 
nähtava põhjuseta samme, otsekui kardaks ta midagi oma selja taga. 

Mven Mass muutis suunda ning läks end terves oma hiigla-pikkuses sirgu ajades neiu poole. 
Tundmatu peatus. Suur kirev rätik oli ristamisi tugevasti ümber piha seotud, punase seeliku 
saba kastest tumenenud. Peenikesed võrud paljastel käsivartel kõlisesid valjemini, kui ta 
tuulest sasitud tumedaid juukseid näolt kõrvale tõrjus. Kurvad silmad vaatasid keskendatud 
pilgul lühikeste juuksekäharate alt, mis olid korratult laubale ja põskedele libisenud. Neiu 
hingas raskelt, arvatavasti pikast käimisest. Tema ilusal tõmmul näol oli näha üksikuid 
higipiisku. Neiu astus ebalevalt mõned sammud Mven Massile vastu. 

«Kes te oletp ja kuhu tõttate?» küsis Mven Mass. «Võibolla vajate abi?» 

Neiu silmitses teda ainiti ning ütles katkendlikult ja rutakalt: 


«Ma olen Onar viiendast asulast. Abi ma ei vaja.» 

«Mina näen midagi muud. Te olete väsinud ja miski piinab teid? Mis teid ähvardab? Miks te 
minu abi vastu ei võta?» 

Võõras neiu tõstis silmad, mis lõid sügavalt ja selgelt särama nagu Suure Maailma naistel. 
«Ma tean, kes te olete. Suur inimene sealt.» Ta osutas Aafrika suunas. «Te olete hea ja 
kergeusklik.» 

«Olge siis teiegi samasugune. Kas keegi jälitab teid?» 

«Jah!» pääses neiu suust ahastavalt. «Ta ajab mind taga ... » 

«Kes ta on, et ta söandab teile hirmu teha, teid taga ajada?» 

Neiu punastas ja takerdus. 

«Üks mees. Ta tahab, et ma saaksin tema ... » 

«Kuid valite ometi teie, vastates tema tundele või mitte! Kuidas saab armastust peale sundida! 
Ta tuleb siia ja ma ütlen... » 

«Ei maksa! Ka tema tuli Suurest Maailmast, kuid amm, ja ta on samuti vägev... Ainult mitte 
niisugune nagu teie... Ta on hirmus!» 

Mven Mass pahvatas muretult naerma. 

«Kuhu te lähete?» 

«Viiendasse asulasse. Ma käisin linnas ja kohtasin... » 

Mven Mass noogutas ja võttis neiu käe. Too jättis oma sõrmed kuulekalt tema pihku ning 
mõlemad pöördusid kõrvalisele teerajale, mis viis asulasse. 

Teel jutustas neiu, ise vahetevahel ärevalt tagasi vaadates, et see mees jälitab teda kõikjal. 
Kartus avameelselt kõnelda pahandas Mven Massi ääretult. Ta ei suutnud leppida mõttega 
tagakiusamisest, kui juhuslik see praegu, korraldatud Maal ka ei olnud! 

«Miks teie inimesed midagi ette ei võta,» küsis Mven Mass, «ja miks Aususe ja Õigluse 
Kontroll sellest midagi ei tea? Kas teie koolides siis ajalugu ei õpetata ja te ei tea, milleni 
viivad isegi väikesed vägivallakolded?» 

«Õpetatakse ... tean ... » vastas Onar enda ette vaadates. 

õitsev tasandik lõppes ning jalgrada kadus järsu käänakuga põõsaste taha. Käänaku tagant 
ilmus nähtavale pikakasvuline sünge mees, kes astus neile teele ette. Ta oli vööni paljas, 
atleedimusklid mänglesid tema rinda katvate hallide karvade all. Neiu tõmbas kramplikult 
oma käe lahti ja sosistas: 

«Ma kardan teie pärast. Minge ära, Suure Maailma inimene!» 

«Seiske!» müristas käskiv hääl. 

Ringi ajastul ei rääkinud keegi nii jõhkralt. Mven Mass varjas neiu vaistlikult oma kehaga. 
Pikk mees lähenes ja püüdis teda kõrvale tõugata, kuid Mven Mass seisis nagu kalju. 

Siis lõi võõras talle välkkiirelt rusikaga näkku. Mven Mass vaarus jalgel. Kordagi elus polnud 
ta saanud ette-arvestatult halastamatuid hoope, mis anti eesmärgiga julma valu teha, 
uimastada, inimest solvata. 

Uimane Mven Mass kuulis ähmaselt Onari ahastavat karjet. Ta tormas vastase kallale, kuid 
kaks põrutavat hoopi paiskasid ta maha. Onar viskus põlvili, et teda oma kehaga kaitsta, ent 
vaenlane kahmas neiust võidukisaga kinni. Ta murdis Onari küünarnukid taha ja too tõmbus 
valust kõverasse ning puhkes nutma, ise raevust tulipunane. 

Kuid Mven Mass oli juba jõudnud end koguda. Nooruses tuli tal oma heraklese-vägitegudes 
ette palju tõsisemaid võitlusi vaenlastega, keda ei sidunud inimlikud seadused. Ta tuletas 
meelde kõik, mis talle oli õpetatud käsitsi-võitluseks kardetavate loomadega. 

Mven Mass tõusis pikkamööda, heitis pilgu vaenlase raevust moondunud näkku, et hävitava 
löögi punkti ära märkida, kuid ajas end järsku tagasi tõmbudes sirgu. Ta tundis ära 
iseloomuliku näo, mis teda nii kaua oli jälita- 

nud tema piinavais mõtteis oma õiguse üle Tiibetis katset läbi viia. «Bet Lon!» 

Too laskis neiu lahti ja tardus paigale, uurides teraselt talle tundmatut tõmmunahalist meest, 
kes oli praegu kaotanud kogu talle omase heasüdamlikkuse. 

«Bet Lon, ma olen palju mõtelnud teiega kohtumisele, sest ma pean teid õnnetusekaaslaseks,» 
hüüdis Mven Mass, «aga ei kujutanud iialgi ette, et see toimub nii!» 

«Kuidas «nii»?» küsis Bet Lon jultunult, oma silmades põlevat tigedust varjates. 
Aafriklane tegi tõrjuva liigutuse. 

«Milleks tühised sõnad? Tolles maailmas te neid ei lausunud ja tegutsesite küll kuritegelikult, 
kuid suure idee nimel. Aga mille nimel siin?» 

«Iseenda ja ainult iseenda nimel!» surus Bet Lon põlglikult läbi kokkupigistatud hammaste. 
«Ma olen küllalt arvestanud kõiki teisi, üldist hüve! Inimesel ei ole seda vaja, nagu ma olen 
aru saanud. Seda teadsid ka mõned muistsed mõttetargad.» 

«Te ei ole iialgi teiste peale mõtelnud, Bet Lon,» katkestas teda aafriklane. «Kelleks te nüüd 
endale kõiges järele andes olete muutunud? Vägistajaks, peaaegu loomaks!» 

Matemaatik tegi liigutuse, nagu kavatseks ta Mven Massile kallale tormata, kuid taltsutas end. 
«Küllalt, te räägite liiga palju!» 

«Ma näen, et te olete liiga palju kaotanud, ja tahan . . .» 

«Aga mina eitaha! Teelt ära!» 

Mven Mass ei liigahtanud. Pea ette kallutatud, seisis ta kindlalt ja ähvardavalt Bet Loni ees 
ning tundis neiu võbiseva õla puudutust. Ja see värin tegi teda palju ägedamaks kui saadud 
hoobid. 

Matemaatik vaatas liikumatult aafriklase vihaleeki pilduvatesse silmadesse. 

«Minge!» kähistas ta valjusti ja astus jalgrajalt kõrvale. 

Mven Mass võttis jälle Onari käest kinni ja talutasuta Bet Loni vihkava pilgu all põõsaste 
vahele. Jalgraja käänakul jäi Mven Mass nii äkki seisma, et Onar vastu tema selga põrkas. 
«Bet Lon, lähme koos Suurde Maailma tagasi!» 

Matemaatik hakkas endise hoolimatusega naerma, kuid Mven Massi terav kõrv tabas ülbes 
braveerimises kibedusenoodi. 

232 

«Kes te üldse olete, et mulle niisuguse ettepaneku teete? Kas te ka teate ... » 

«Tean. Mina tegin samuti keelatud katse ja hukutasin mulle usaldatud inimesed. Ma kasutasin 
uurimistöös teiega peaaegu ühist teed ja me... teie, mina ja teised seisame juba võidu 
künnisel! Inimesed vajavad teid, kuid mitte säärasena.» 

Matemaatik astus Mven Massi poole ning langetas silmad, ent pöördus siis korraga ja nähvas 
põlglikult üle õla jõhkrad keeldumissõnad. Mven Mass läks vaikides jalgrada mööda edasi. 
Viienda asulani jäi ligikaudu kümme kilomeetrit. 

Saanud teada, et neiu on üksik, soovitas aafriklane tal kolida idarannikule, mereäärsetesse 
asulatesse, et mitte enam selle õela ja toore mehega kohtuda. Endine kuulus teadlane oli 
mägipiirkonna väikeste külade vaikses ja isoleeritud elus türanniks muutunud. Igaks juhuks 
otsustas Mven Mass otsemaid linna minna ja selle inimese üle järelevalvet paluda. Mven 
Mass jättis Onariga asula serval hüvasti. Neiu rääkis talle, et kuplikujulise mäe metsadesse 
olevat hiljuti ilmunud tiigrid, kes olid kas kaitsealalt põgenenud või siiani veel säilinud 
läbipääsmatutes padrikutes, mis saare kõrgeimat mäge ümbritsesid. Tugevasti tema käest 
kinni haarates palus Onar teda ettevaatlik olla ja 1 mitte mingi hinna eest öösel üle mäe minna. 
Mven Mass läks kiiresti tagasi. Juhtunu üle järele mõeldes nägi ta enda ees neiu viimast pilku, 
mis oli täis ärevust ja ustavust. Esmakordselt mõtles Mven Mass, et kauge mineviku tõelised 
kangelased olid inimesed, kes alanduse, kurjuse ja füüsiliste kannatuste ksmmitsais, valdava 
loomaliku egoismi keskkonnas toime tulid kõige raskema kangelasteoga — jäid tõelisteks, 
headeks inimesteks. 


Elu kahepalgelisus seadis alati inimeste ette oma vastuolud. Muistses maailmas, hädaohtude 
ja alanduste keskel, Bkasvas armastuse, truuduse ja õrnuse jõud' erakordselt 
just.hukkumise äärel, vaenulikus ja toores ümbruses. Tollal valitseva toore jõu tujud tegid 
kõik üürikeseks ja ebakindlaks. Üksikisiku saatus võis iga hetk kõige järsemal kombel 
muutuda ning tema plaanid, lootused ja kavatsused luhtumisele määrata, sest muinasaja 
halvasti korraldatud ühiskonnas olenes liiga palju juhuslikest inimestest. Kuid see muistne 
lootuste, armastuse ja õnne hetkelisus, 

selle asemel et tunnet nõrgendada, veel hoopis tugevdas seda. 

Just sellepärast ei saanudki kõik parim inimeses hävineda, hoolimata Tumeda aia või 
Killustatud Maailma ajastu ränkadest katsumustest. 

Esmakordselt mõtles aafriklane, et muistses elus, mis kõigile tänapäeva inimestele nii raske 
tundus, olid õnn, lootused ja ka looming tihti võib-olla palju tugevamad kui praegu, uhkel 
Ringi ajastul. 

Mven Mass meenutas peaaegu tigedusega tolle aja teoreetikuid, kes mõistsid valesti liikide 
muutumise aeglust looduses ning sellele tuginedes ennustasid, et inimkond ei lähe miljoni 
aasta jooksul põrmugi paremaks. 

Kui nad oleksid rohkem inimesi armastanud ja arenemise dialektikat tundnud, ei oleks 
niisugune totrus neile iialgi pähe tulnud! 

Hiiglasliku mäe ümmarguse õlanuki taga värvis päikeseloojad pilvevaipa. Mven Mass viskus 
jõkke. 

Olles ennast värskendanud ja lõplikult rahunenud, istus ta lamedale kivile, et keha kuivatada 
ja puhata. Tal ei õnnestunud enne öö saabumist linna jõuda ja ta lootis kuu-tõusu ajal üle mäe 
minna. Mõtlikult kividel kobrutavat vett silmitsedes tundis aafriklane endal äkitselt kellegi 
pilku, kuid ei näinud kedagi. See teda jälgiva nähtamatu pilgu tajumine vaevas Mven Massi 
ka siis, kui ta jõe ületas ja mäkke tõusma hakkas. 

Mven Mass läks kiirel sammul vooridest siledaks sõidetud teed mööda tuhande kaheksasaja 
meetri kõrgusel platool, tõustes astangult astangule, et metsaga kaetud mäe-haru ületada ja 
lühimat teed kaudu linna pääseda. Noorkuu kitsas sirp võis kõige rohkem poolteist tundi teed 
valgustada. Kuupaisteta ööl oleks väga raske olnud järsul mägirajal käia. Mven Mass ruttas. 
Harvad madalad puud heitsid pikki varje, mis langesid mustade triipude roduna kuust 
valgustatud kuivale maapinnale. Mven Mass sammus tähelepanelikult jalgade ette vaadates, et 
mitte loendamatute väikeste juurte otsa komistada, ning mõtles. 

Paremalt poolt, kus mäeharu nõlv laugelt kõrgemale tõusis ja sügavasse varju uppus, kostis 
kaugusest ähvardav urin, mis levis kõikjale ümberringi ja pani maapinna värisema. Sellele 
vastas madal möirgamine metsast kuuvalguselaikude ja -vöötide keskelt. Neis häälitsustes oli 
tunda jõudu, mis hingepõhjani tungis ning seal ammu ununenud 

hirmu ja võitmatu kiskja poolt valitud ohvri paratamatu . hukkumise tunde äratas. Nagu 
vastukaaluks muistsele hirmule lõi lõkkele mitte vähem muistne võitlusraev — pärand 
arvutute põlvkondade nimetutelt kangelastelt, kes kurnavatel jahipäevadel ja visa enesekaitse 
öödel olid kaitsnud inimsoo õigust elule mammutite, lõvide, hiid-karude, metsikute härgade ja 
halastamatute hundikarjade keskel. 

Mven Mass seisis veidi aega ringi vaadates ja hinge kinni pidades. Mitte miski ei liikunud 
öövaikuses, ent vaevalt oli aafriklane jalgrajal mõned sammud astunud, kui ta aru sai, et teda 
jälgitakse. Tiigrid? Kas kuuldused, millest Onar kõneles, osutusid tõesti õigeks? 

Mven Mass pistis jooksu, püüdes kaalutleda, mida tal tuleks teha, kui kiskjad — neid oli 
kindlasti kaks — talle kallale tungivad. 

Otsida pääsu kõrgete puude otsas, kuhu tiiger ronib paremini kui inimene, oli mõttetu. 
Võidelda? Ümberringi olid ainult kivid, raudkõvade puuokste kül'est aga ei olnud võimalik 


isegi korralikku vemmalt murda. Ja kui möirgamine tuba üsna lähedalt selia tagant kostis, sai 
Mven Mass aru. et kõik on otsas. Tolmuse ialerraa kohale sirutuvad puuoksad änpdstasid 
aafriklast. Ta oleks tahtnud ammutada viimasteks minutiteks mehisust tähistaeva igavestest 
sügavustest, mille uurimisele oli pühendatud kogu .tema möödunud elu. Mven Mass tormas 
pikkade hüpetega edasi. Saatus oli talle armuline: ta jõudis suure lagendiku servale. Selle 
keskel silmas ta korratut kivihunnikut, sööstis sinna, kahmas kolmekümne kilogrammi 
raskuse terava-kandilise kamaka ning pöördus metsa poole. Nüüd nägi ta ähmaseid liikuvaid 
viirastusi. Nad olid vöödilised ja sulasid seetõttu ühte hõreda metsa ristuvate varjudega. Kuu 
riivas juba servaga puulatvu. Pikenenud varjud langesid põiki üle lagendiku ja kaks suurt 
kassi hakkasid neid kasutades otsekui musti teid mööda Mven Massi poole hiilima. Nagu 
tookord Tiibeti observatooriumi maa-aluses toas, nii , tundis Mven Mass ka nüüd surma 
liginemist. Praegu aga Sei tärganud see tema sisemusest, vaid tuli väljastpoolt, põles rohelise 
leegina kiskjate fosforsilmades. Mven Mass hingas ahnelt läbi lämmatava leitsaku kanduvat 
tuule-vinu, tõstis pilgu kosmose säravale ülevusele ning ajas end kivi pea kohale tõstes sirgu. 
«Ma olen sinuga, seltsimees!» 


Pimedalt nõlvalt sööstis lagendikule pikk vari, jändrik oks ähvardavalt üles tõstetud. 
Hämmastunud Mven Mass unustas hetkeks tiigrid, sest ta tundis ära matemaatiku. Metsikust 
jooksust peaaegu hingetu Bet Lon asus pärani suuga õhku ahmides Mven Massi kõrvale. 
Suured kassid, kes olid alguses tagasi põrganud, hakkasid jälle sihikindlalt lähemale nihkuma. 
Vasakpoolne tiiger oli juba kõigest kolmekümne sammu kaugusel. Nüüd tõmbas ta tagumised 
käpad enda alla ja valmistus hüppeks. 

«Kähku!» kaikus kõlav hüüd üle terve lagendiku. Granaadiheitjate kahvatud välgatused 
sähvatasid kolmest küljest Mven Massi selja tagant, kes ootamatusest oma relva maha oli 
pillanud. Lähem tiiger ajas end täies pikkuses püsti, paralüseerivad granaadid lõhkesid 
trummilöökidena 

ja kiskja langes prantsatades selili. Teine tegi hüppe metsa poole. Sealt ilmusid nähtavale veel 
kolme ratsaniku siluetid. Tugeva elektrilaenguga klaasgranaat purunes vastu tiigri laupa ja 
loom tõmbus sirgu, langetades oma raske pea kuiva rohu sisse. 

Üks ratsanikest kappas ette. Veel iialgi polnud Suure Maailma tööriietus — laiad lühikesed 
püksid ning lahtise kaeluse ja rinnataskutega avar sinisest tehislinast särk — Mven Massile nii 
kaunis paistnud. 

«Mven Mass, ma tundsin, et te olete hädaohus!» 

Kuidas poleks ta pidanud tundma seda häält, mis praegu nii ärevalt helises! Tšara Nandi!... 
Ta unustas vastata ning seisis liikumatult, kuni neiu sadulast maha hüppas ja tema juurde 
Jooksis. Neiu järel ratsutasid lähemale ka tema viis kaaslast. Mven Mass ei jõudnudki neid 
silmitseda, sest kuusirp kadus metsa taha ja nii mets kui ka lagendik mattusid lämbesse 
ööpimedusse. Tšara käsi leidis Mven Massi küünarnuki. Mees võttis neiu ahta randme ja 
surus ta peopesa oma rinna vastu, kus süda erutusest tagus. Tšara sõrmeotsad silitasid tasakesi 
kumerat lihaskilpi ja see väike hellitus täitis Mven Massi senitundmatu rahuga. 

«TšŠara, see on Bet Lon, uus sõber... » 

Mven Mass pöördus ja avastas, et matemaatik on kadunud. Siis hüüdis ta täiest jõust 
pimedusse: 

«Bet Lon, ärge minge ära!» 

«Ma tulen!» kõlas kaugelt võimas hääl ja selles polnud enam kibedat jultumust. 

Üks Tšara kaaslasi, nähtavasti salga juht, võttis sadula taha seotud signaallambi. Nõrk valgus 
ühes nähtamatu raadiokiirega sööstis taeva poole. Mven Mass taipas, et tulnukad ootavad 
lennuaparaati. Kõik viis hävi-tussalga töötajat, nagu selgus, olid poisid, kes üheks heraklese 
vägiteoks olid valinud valveteenistuse võitluses kahjulike loomade vastu Unustuse saarel. 
Tšara Nandi oli Mven Massi otsides salgaga ühinenud. 

«Te eksite, kui arvate, et me nii teravapilgulised oleme,» ütles salga juht, kui kõik lambi 
ümber istet olid võtnud ja Mven Mass täiesti loomulikke küsimusi hakkas esitama. 
«Meid aitas muinaskreeka nimega tütarlaps.» 

«Onar!» hüüatas Mven Mass. 

«Jah, Onar. Meie salk ligines parajasti lõuna poolt viiendale asulale, kui väsimusest 
poolsurnud tütarlaps meie 

juurde tormas. Ta kinnitas kuuldusi tiigritest, mis meid siia olid toonud, ja palus otsekohe 
teile järele sõita, sest ta kartis, et tiigrid võivad teile kallale tungida, kui te üle mäe linna poole 
lähete. Ja näete, päris viimasel minutil jõudsime kohale. Kohe tuleb veovintlennuk ja me 
saadame teie ajutiselt halvatud vaenlased kaitsealale. Kui nad tõepoolest peaksid inimsööjad 
olema, siis nad hävitatakse. Kuid nii suurt haruldust ei tohi ilma proovita hukata.» 
«Missuguse proovita?» Poiss kergitas kulme. 

«See ei kuulu meie kompetentsi. Kõigepealt neid vist rahustatakse — neile manustatakse 
eluaktiivsuse vähendajat. Ajutiselt nõrgaks muutunud tiiger õpib palju.» 

Vali vabisev heli katkestas nooruki jutu. Ülalt langes pikkamisi alla tume mass. Pimestav 
valgus ujutas lagendiku üle. Vöödilised kassid suleti haprate laadungite jaoks määratud 
pehmetesse konteineritesse. Pimeduses halvasti nähtav hiiglaslik õhulaev kadus, avades 
lagendiku taas rahulikule tähevalgusele. Üks viiest poisist läks tiigritega kaasa ja tema hobune 
anti Mven Massile. 

Aafriklase ja Tšara ratsud käisid kõrvuti. Tee viis alla Halle jõe orgu, mille suudmes rannikul 
asus meditsiinijaam ja hävitussalga baas. 

«Esimest korda siin saarel sõidan ma mere äärde,» katkestas Mven Mass vaikuse. «Siiani näis 
mulle, nagu oleks meri ületamatu müür, mis on igaveseks piiranud minu maailma.» 

«Saar oli teile uueks kooliks?» ütles Tšara poolküsivalt ja rõõmsalt. 


«Jah. Selle lühikese ajaga elasin ja mõtlesin ma läbi väga palju. Kõik need mõtted uitasid 
minus juba ammu ... » 

Mven Mass rääkis oma ammusest kartusest, et inimkond areneb liiga ratsionaalselt, liiga 
tehniliselt, ning kordab muinasaja vigu, kuigi muidugi võrratult vähem värdjalikus vormis. 
Talle näis, et väga sarnane ja niisama ilus inimkond Tuukani Epsiloni planeedil on rohkem 
hoolt kandnud psüühika emotsionaalse külje täiuslikkuse eest. 

«Mulle on palju kannatusi toonud tunne, et kooskõla eluga on ebatäielik,» vastas neiu pärast 
hetkelist vaikimist. «Ma olen ikka rohkem vajadust tundnud millegi muistse ja märksa vähem 
oma ümbruse järele. Olen unistanud raiskamatute, juba Vahemeremaade antiigi kunagisel 
Erose ajal ürgses valikus kogunenud jõudude ja tunnete 

ajastust. Ja ma olen alati püüdnud oma vaatajais tõelist tundejõudu äratada. Kuid võib-olla 
ainult Evda Nall mõistis mind täielikult.» 

«Ja Mven Mass,» lisas aafriklane tõsiselt. Ja Tšara suurtesse silmadesse vaadates jutustas ta, 
kuidas neiu talle Tuukani vaskse tütrena oli ilmunud. 

Neiu tõstis näo ja Mven Mass nägi algava koidu arglikus valguses silmi, mis olid nii suured ja 
sügavad, et ta tundis kerget peapööritust, tõmbus eemale ja hakkas naerma. 

«Meie esivanemad kujutasid meid kunagi oma tuleviku-romaanides liialt arenenud koljuga, 
vaevu elavate rahhiiti-kutena. Miljonite loomade tükeldamisest ja surnukspiina-misest 
hoolimata ei õppinud nad inimese ajumasina* tundma, sest nad tungisid noaga sinna, kus oli 
tarvis kõige tundlikumaid molekuli- ja aatomimastaabilisi mõõtjaid. Nüüd me teame, et 
mõistuse jõuline tegevus nõuab tugevat keha, mis on tulvil eluenergiat, kuid seesama keha 
tekitab ka tugevaid tundeid.» 

«Ja me elame endist viisi mõistuse lõa otsas,» nõustus Tšara Nandi. 

«Palju on juba ära tehtud, kuid meie intellektuaalne külg on siiski ette jõudnud ja 
emotsionaalne maha jäänud ... Tema eest tuleb hoolitseda, et mitte tema mõistuse lõõga ei 
vajaks, vaid mõistus mõnikord tema lõõga. Mulle tundub see nüüd nii tähtsana, et ma 
kavatsen raamatu kirjutada.» 

«Oo, muidugi!» hüüdis Tšara tuliselt, kohmetus ning jätkas: «Vähe suuri teadlasi on end 
pühendanud tunnete ilu ja täiuse seaduste uurimisele... Ma ei räägi psühholoogidest.» 

«Ma mõistan teid!» vastas aafriklane ja silmitses imetlusega neiut, kes kohmetusest sirutas 
oma uhket pead ülespoole, vastu tõusva päikese kiirtele, mis ta nahale taas punase vase 
värvuse andsid. 

Tšara istus kergelt ja vabalt suure ronkmusta ratsu sel-Ijas, kes astus taktis Mven Massi 
raudjaga. 

«Me oleme maha jäänud!» hüüdis neiu ratsmeid pingutades. Tema hobune sööstis sedamaid 
edasi. 

Aafriklane sai ta kätte ja mõlemad kihutasid kõrvu vana teed mööda. Oma noortele 
seltsimeestele järele jõudes hoidsid nad hobuseid tagasi ja Tšara pöördus Mven Massi poole. 

«Aga see tütarlaps, Onar? ... » 

«Tema peab Suures Maailmas elama. Te ise ütlesite, et ta jäi saarele juhuslikult, sest ta oli 
kiindunud oma emasse, kes juba ammu siia sõitis ja hiljuti suri. Onaril oleks hea Veeda juures 
töötada: väljakaevamistel vajatakse tundlikke ja õrnu naisekäsi. Peale selle on veel tuhandeid 
töid, kus neid vaja läheb. Ja Bet Lon, kes meie juurde uuena tagasi pöördub, leiab ta uut 
moodi! ... » 

Tšara tõmbas kulmud kortsu ning vaatas Mven Massile teraselt otsa. 

«Aga kas teie oma tähtedest ei lahku?» 

«Missugune Nõukogu otsus ka ei oleks, ma jätkan siiski kosmose üritust. Kuid alguses pean 
ma kirjutama ... » 


«Inimhingede tähtedest?» 

«Õige, Tšara! Hing jääb kinni nende ülevast mitmekesisusest .. .» Mven Mass jäi vait, 
märgates, et neiu teda õrna naeratusega vaatab. «Te ei ole sellega nõus?» 

«Muidugi olen! Ma mõtlesin teie katsele. Te tegite seda kirglikust, kärsitust soovist anda kogu 
maailm inimestele. Selles olite te samuti kunstnik, mitte teadlane,» 

«Aga Ren Boz?» 

«Temale oli katse vaid järjekordseks sammuks uurimiste teel.» 

«Te mõistate mu õigeks, Tšara?» 

«Täielikult! Ja ma olen veendunud, et veel paljud inimesed, enamik!» 

Mven Mass haaras ratsmed vasakusse kätte, parema aga ulatas Tšarale. Nad jõudsid 
meditsiinijaama väikesesse asulasse. 

Järsaku all mürisesid ühtlaselt India ookeani lained. Nende mürinas arvas Mven Mass kuulvat 
basside rütmi Zig Zori kosmilisest sümfooniast. Ja Maa looduse võimas põhinoot — sinine fa 
— kaikus mere kohal, pannes inimese kogu hingest kaasa laulma ja sulades ise ühte teda 
sünnitanud loodusega. 

Ookean on selge ja sädelev, mitte enam jäätmetest reostatud; ta on puhastatud kiskjalikest 
haidest, mürgistest kaladest, molluskitest ja ohtlikest meduusidest, samuti nagu kaasaegse 
inimese elu on puhastatud minevikusajandite kurjusest ja hirmust. Ent kuskil piiritutes 
ookeaniavarustes leidub salajasi nurgakesi, kus terveks jäänud kahjuliku elu seemned oma 
idusid ajavad, ja ainult 

hävitussalkade valvsusele võlgneme me tanu ookeanlvete ohutuse ja puhtuse eest. 

Kas mitte niisamuti ei hakka läbipaistvas noores hinges järsku kasvama õel kangekaelsus, 
kretiini enesekindlus, looma egoism? Ja kui inimene siis tarkusele ja headusele suunatud 
ühiskonna autoriteedile ei allu, vaid oma juhuslikust auahnusest ning isiklikest kirgedest 
juhindub, muutub mehisus metsikuseks, looming julmaks kavaluseks, truudusest ja 
eneseohverdusest aga saab julma ekspluateerimise, türannia ja teotamise tugi... Distsipliini ja 
ühiskondliku kultuuri kate käriseb kergesti — seda võib põhjustada juba paari põlvkonna halb 
elu. Mven Mass oli siin, Unustuse saarel, niisuguse kiskja palgesse vaadanud. Kui teda mitte 
tagasi hoida, vaid talle vaba voli anda, lööb õitsele koletu, kõike enda alla. tallav despotism, 
mis nii paljude sajandite vältel inimkonnale südametut omavoli peale on surunud. 

Kõige hämmastavam Maa ajaloos on raugematu vihkamine teadmiste ja ilu vastu, mis 
reeglina tekib õelates võhikutes. See umbusaldus, hirm ja vihkamine läbib kõiki 
inimühiskondi, alates ürgaegsest hirmust loitsijate ja nõidade ees ning lõpetades oma ajast ette 
jõudnud mõtlejate hukkamisega Killustatud Maailma ajastul. Samasugune on lugu ka teistel 
planeetidel, kus tsivilisatsioon on küll kõrgelt arenenud, kuid kus ei ole veel suudetud oma 
ühiskonnakorda hoida väikeste inimgruppide omavoli — oligarhia eest, mis tekib ootamatult 
ja salakavalalt kõige erinevamates vormides... Mven Massile meenusid Ringi teated asustatud 
maailmade kohta, kus teaduse kõrgemaid saavutusi kasutati hirmutamiseks, piinamiseks ja 
karistamiseks, mõtetelugemiseks, masside muutmiseks alandlikeks poolidiootideks, kes on 
valmis igasuguseid pööraseid käske täitma. Appihüüd selliselt planeedilt tungis Ringi alles 
siis, kui selle saatjad ja nende julmad valitsejad juba hulk aastasadu tagasi olid hukkunud. 
Meie planeet on juba niisuguses arengujärgus, kus taolised hirmud ei ole üldse enam 
mõeldavad. Ent inimese vaimne arenemine ei ole ikka veel küllaldane, kuigi Evda Nalli 
taolised inimesed selle eest väsimatult hoolitsevad ... 

«Kunstnik Kart San ütles, et tarkus on teadmiste ja tunnete ühendus. Saagem tarkadeks!» 
kõlas selja taga Tšara hääl. 

Ja aafriklasest mööda tormates hüppas Tšara kõrgelt alla kohisevasse keerisesse. 


Mven Mass nägi, kuidas ta end õhus sujuvalt ringi pööras, käed tiibadena laiali sirutas ning 
lainetesse kadus. AI suplevad hävitussalga poisid tardusid. Üle Mven Massi selja jooksis 
peaaegu hirmuvärinaga sarnanev vaimustuse-judin. Aafriklane polnud veel iialgi nii meeletust 
kõrgusest vette hüpanud, kuid nüüd astus ta riideid seljast võttes kartmatult järsaku servale. 
Hiljem meenus talle, et hetke-listes segastes mõttevälgatustes paistis Tšara talle 
muinasinimeste jumalannana, kes suudab kõike. Kui suudab Tšara, suudab ka tema! 

Lainete kohinast kerkis neiu nõrk hoiatuskarje, kuid allaviskunud Mven Mass ei kuulnud 
seda. Lend kestis õndsalikult kaua. Meisterliku hüppajana langes Mven Mass täpselt vette ja 
sukeldus väga sügavale. Meri oli nii imeliselt läbipaistev, et põhi näis kardetavalt lähedale 
tulevat. Aafriklane painutas keha ja sai säilinud inertsi tõttu nii uimastava löögi, et kõik 
silmapilguks olematusse vajus. Raketina lendas Mven Mass veepinnale, pöördus selili ning jäi 
voogudele õõtsuma. Toibudes nägi ta Tšara Nan-dit, kes tema juurde oli ujunud. 
Esmakordselt oli hirmu-kahvatus neiu päevituse heleda pronksi tuhmuma sundinud. Tema 
pilgus särasid etteheide ja vaimustus. 

«Miks te seda tegite?» sosistas ta vaevu hingates. 

«Sellepärast et teie seda tegite. Ma tulen teie järel igale poole ... meie Maal oma Tuukani 
Epsiloni ehitama!» 

«Ja tulete minuga koos tagasi Suurde Maailma?» 

«Jah!» 

Mven Mass pöördus ringi, et edasi ujuda, ja karjatas ootamatusest. Mere hämmastav selgus, 
mis oli temaga teinud halba nalja, oli siin, kaldast kaugel, veelgi suurem. Tema ja TŠšara 
otsekui hõljusid peadpööritavas kõrguses merepõhja kohal, mis läbi kirjeldamatult puhta vee 
oli nagu läbi õhu pisimagi üksikasjani nähtav. Mven Massi valdas äkki vahvus ja võidurõõm, 
mida tundsid inimesed, kes sattusid väljapoole Maa külgetõmbejõu piirkonda. Lennud 
tormisel ookeanil, hüpped tehiskaaslastelt kosmose mustavasse põhjatusse kutsusid esile 
samasuguse piiritu uljuse ja õnnetunde. Mven Mass ujus ühe tõmbega Tšara juurde, sosistas 
tema nime ning luges ta selgetest ja julgetest silmadest kirglikku vastust. Nende käed ja 
huuled ühinesid kristalse sügaviku kohal. 


XII PEATÜKK TÄHTEDEVAHELISTE LENDUDE NÕUKOGU 


TÄHTEDEVAHELISTE Lendude Nõukogul oli teaduslikeks sessioonideks juba ammusest 
ajast oma hoone nagu planeedi peamisel ajul, Maiandusnõukogulgi. Arvati, et eriliselt 
kohandatud ia kaunistatud ruum meelestab koosolijaid kosmiliselt ning soodustab sellega 
kõige kiiremat ümberlülitumist maistelt asjadelt tähtedega seotud probleemidele. 

Tšara Nandi ei olnud veel kordagi Nõukogu peasaalis käinud. Erutusega sisenes ta Evda Nalli 
saatel sellesse veidrasse munakujulisse saali, millel olj paraboolselt kumer laed ja samasugune 
põrand, kus is+med asetsesid elliptiliste ridadena. Saali täitis roosakaslilla valgus, mis näis 
tõepoolest pärinevat näpu mõnelt teiselt tähelt. Kõik seinte, lae ia istmete jooned jooksid 
kokku hiiglasaali lõppu, mis näis nende loomuliku koondumispunktina.' Seal asusid korgendil 
demonstratsiooniekraanid, tribüün ja istmed istungite fuhataiatele — Nõukogu liikmetele. 
Tuhmkuldseid seinapaneele ääristasid planeetide relieef-kaardid. Paremal pool asusid 
päikesesüsteemi planeetide, vasakul Nõukogu ekspeditsioonide poolt uuritud lähimate tähtede 
planeetide kaardid. Teise rea otse helesinise lae-karniisi all moodustasid asustatud 
tähesüsteemide skeemid, mis olid saadud naabritelt Suures Ringis ning joonistatud kiirgavate 
värvidega. 

Tšara tähelepanu köitis vanaaegne, 'tuhmunud ja nähta-vastijuba korduvalt restaureeritud pilt 
tribüüni kohal. 

Mustjaslilla taevas võttis enda alla terve hiiglasliku lõuendi ülaosa. Võõra kuu väike sirp 
heitis kahkjat, surnud valgust purpurse loojangu : taustal jämedalt joonistuva vanamoelise 


tähelaeva abitult ülespoole sirutuvale ahtrile. Kuivade ja sitkete,, ebardlike siniste. taimede 
read näisid metalsetena. Sügavas liivas komberdas vaevaliselt kerges 

skafandris inimene. Ta vaatas tagasi purunenud laeva ja sellest väljatoodud hukkunud 
seltsimeeste kehade poole. Tema näokatte klaasid peegeldasid vaid loojaku purpurseid täppe, 
ent kunstnikul oli mingi osava võttega õnnestunud neis väljendada üksinduse piiritut ahastust 
võõras maailmas. Paremal pool asuval madalal künkal roomas üle liiva midagi elusat, 
vormitut ja vastikut. Suur kiri pildi all «Ta jäi üksi» oli niisama lühike kui väljendusrikas. 
Pildist haaratud neiu ei märganud kohe meisterlikku arhitektuurilist võtet — istmete paigutust 
lehvikukujuliste astmetena, nii et ridade aluste sisse peidetud galeriidest viis iga koha juurde 
eraldi käik. Iga rida oli naaberreast — ülemisest või alumisest — isoleeritud. Alles siis, kui ta 
oli Evdaga koos istet võtnud, pani Tšara tähele ka naturaalsest pärlhallist Aafrika puidust 
valmistatud tugitoolide, pultide ja barjääride vanaaegset töötlust. Praegu ei oleks mitte keegi 
hakanud kulutama nii palju tööd sellele, mida oleks võinud mõne minutiga valada ja lihvida. 
Võib-olla inimestele omasest lugupidamisest muinasaja vastu tundus puit Tšarale soojem ja 
elavam kui plastmass. Ta silitas õrnalt istme koolutatud käetuge, ise endist viisi saali sil- 
mitsedes. 

Rahvast kogunes palju nagu alati, ehkki võimsad televi-sioonisaatjad pidid siin toimuva üle 
kogu planeedi laiali kandma. Nõukogu sekretär Mir Om luges tavakohaselt ette lühikesed 
teadaanded, mis olid kogunenud möödunud istungist saadik. Mitmesaja saalis viibija hulgas ei 
leidunud ühtki tähelepanematut, endassesüvenenud inimest. Ringi ajastu inimeste üheks 
iseloomulikumaks jooneks oli terane tähelepanu kõige vastu. Kuid Tšara laskis esimese 
teadaande kõrvust mööda, sest ta silmitses ikka veel saali ning luges kuulsate õpetlaste 
mõtteteri, mis olid planeedi-kaartide alla kirjutatud. Eriti meeldis talle Jupiteri alla kirjutatud 
üleskutse olla loodusnähtuste vastu tähelepanelik: «Vaadake, kuidas meid kõikjal 
arusaamatud faktid ümbritsevad, kuidas nad silma torkavad, kõrva karjuvad, kuid me ei näe 
ega kuule, kui suured avastused nende ähmastes piirjoontes peituvad.» Teises kohas oli veel 
üks allkiri: «Ei saa niisama lihtsalt tundmatuse eesriiet kergitada — alles pärast sihikindlat 
tööd, taandumist ja kõrvalekaldumisi hakkame me tõde tabama ja meie ees avanevad uued 
mõõtmatud perspektiivid. Ärge heitke kunagi kõrvale seda, mis teile algul kasutu ja 
seletamatu näib.» 

Tribüünil oli näha liikumist ja valgus saalis kustus. Nõukogu sekretäri rahulik tugev hääl 
värises erutusest. 

«Te näete seda, mis alles hiljaaegu paistis absoluutselt võimatu, — meie Galaktikat 
pildistatuna väljastpoolt. Rohkem kui saja viiekümne aastatuhande, see on poolteise 
galaktilise minuti eest pöördusid Kentauri tähtkujus asetseva planeedisüsteemi... » Tšara 
laskis kõrvust mööda rea talle mitte midagi ütlevaid arve, «...elanikud Suure Ma-galhäesi 
Pilve asukate poole — see pilv on ainus meile lähedane galaktiikaväline tähesüsteem, mille 
kohta on teada, et seal leidub mõtlevaid maailma, mis on suutelised Ringi kaudu meie 
Galaktikaga ühendusse astuma. Me ei oska veel selle Magalhäesi planeedisüsteemi täpset asu- 
kohta kindlaks määrata, kuid võtsime samuti vastu nende saate — meie Galaktika ülesvõtte. 
Siin ta on!» 

Tohutu suurel ekraanil lõi kauges hõbedases valguses särama lai, äärtest ahenev täheparv. 
Ekraani servad uppu-sid maailmaruumi sügavasse pimedusse. Niisama mustana haigutasid 
tühikud hatuste otstega spiraali keerdude vaA-hei. Kahvatu hiilgus rüütas kerasparvede, meie 
universumi kõige vanemate tähesüsteemide rõngast. Lamedad täheväljad vaheldusid musta 
tardunud mateeria pilvede ja triipudega. Ülesvõte oli tehtud ebasobiva nurga all: Galaktika oli 
tugevasti viltu ja nähtud ülalt, nii et keskne tuum kitsa läätse tesentrumis" hõõguva kumera 


massina vaevalt esile kerkis. Ilmselt tuli meie tähesüsteemist täieliku ettekujutuse saamiseks 
hankida andmeid palju kaugematelt ja suurematel galaktilistel laiustel paiknevatelt 
galaktikatelt. Kuid Suure Ringi olemasolu kestel ei olnud veel ükski galaktika endast 
mõistusliku elu märke andnud. 

Maa inimesed vaatasid üksisilmi ekraanile. Esmakordselt oli neil võimalik oma 
tähesüsteemile pilku heita kõrvalt, maailmaruumi tohutust kaugusest. 

Tšarale tundus, nagu oleks kogu planeet hinge kinni hoidnud, vaadeldes oma Galaktikat 
miljonitel ekraanidel kõigil kuuel mandril ja kõigil ookeanidel, kuhu iganes olid laiah' pillatud 
inimliku elu ja töö saarekesed. 

«Uudised, mis meie Ringi observatoorium on vastu võtnud ja mis. pole veel ülemaailmsesse 
informatsioonivõrku jõudnud, on seega läbi,» hakkas sekretär jälle rääkima. «Läheme nüüd 
üle projektide juurde, mis tuleb laialdasele arutusele panna.» 

Juta Gai ettepanek luua. Marsil kunstlik hingamiskõlblik atmosfäär 

automaatseadmete abil süvakivimitest kergete gaaside eraldamise teel tunnistati tähelepanu 
väärivaks, sest seda kinnitasid usaldusväärsed arvutused. Sel viisil saadavast õhust piisab 
hingamiseks ja soojusisolatsiooniks asulatele, mis ei vaja siis enam soojendusehitusi. Palju 
aastaid tagasi, pärast naftaookeanide ja tahkeist süsivesinikest koosnevate mägede avastamist 
Veenusel, olid seal käiku lastud automaatseadmed kunstliku atmosfääri loomiseks 
läbipaistvast plastmassist hiiglakuplite all. Niiviisi sai võimalikuks istutada taimi ning raiada 
tehased, mis varustavad inimkonda kolossaalsetes kogustes igasuguste orgaanilise keemia 
saadustega. 

Sekretär pani metallplaadikese kõrvale ia naeratas lahkelt. Tribüünile lähemate istmeridade 
lõpus ilmus nähtavale Mven Mass — tumepunases riietuses, morn. pidulik ja rahulik. 
Koosolekule lumnHamise avaldamiseks tõstis ta kokkupandud käed nea kohale ia istus. 
Sekretär astus tribüünilt alla nmer loovutas koha lühikeste kuldsete mustema noorplp naisele, 
kelle rohelistes silmades oli imestunud pilk. Nõukogu esimees Grom Orm asus tema kõrvale. 
«Tavaliselt teatame meie uutest ettepanekuist. Kuid praegu kuulete te peaaegu lõpetatud 
uurimistööst. Autor Iva Džan ise annab teile materjali'vastutusrikkaks mõtlemiseks.» 
Roheliste silmadega naine hakkas kõnelema häbelikkusest summutatud häälega. Iva alustas 
üldtuntud tõsiasast, et lõunamandrite taimestik nastab silma lehestiku sinaka värvusega, mis 
on iseloomulik Maa taimede iidsetele vormidele. Nagu on näidanud teiste planeetide 
taimkatte uurimine, on taimede helesinine lehestik omane neile planeetidele, mille atmosfäär 
on Maa atmosfäärist läbipaistvam, samuti põhiustavad tema teket valgusallikad, mis saadavad 
välja lühemalainelist ultravioletset kiirgust kui Päike. 

«Meie Päike, mille punane kiirgus on stabiilne, on helesinise ia ultravioletse kiirguse osas 
ebastabiilne ning umbes kahe miljoni aasta eest tekkis tema violetses kiirguses järsk muutus, 
mis jäi kauaks aiaks püsima. 

Tollal ilmusid sinakad taimed, lagendikel elutsevate lindude ja loomade must värvus, 
varjudest kaitsmata paikades pesitsevate lindude mustad munad. Päikesesüsteemi 
elektromagnetilise režiimi muutumise tõttu muutus meie planeedi asend pöörlemistelje 
suhtes ebapüsivaks. Juba 

ammu on koostatud projekte merede pumpamiseks mandri-nõgudesse, et häirida 
väljakujunenud tasakaalu ja muuta maakera asendit telje suhtes.- Seda tehti ajal, mil astro- 
noomid tuginesid vaid külgetõmbejõu elementaarsele mehaanikale, võtmata hoopiski arvesse 
süsteemi elektromagnetilist tasakaalu, mis on palju muutlikum kui gravitatsioon. Meil tuleb 
läheneda küsimuse lahendamisele just sellest küljest, mis on tunduvalt lihtsam, odavam ja 
kiirem. Tuletagem meelde, kuidas kunstliku raskusjõu loomine nõudis astronautika algpäevil 
niisugust energiakulu, et oli praktiliselt võimatu. Nüüd, pärast mesonijõudude ületamise 


võimaluste avastamist, on meie laevad varustatud lihtsate ja kindlate kunstliku gravitatsiooni 
aparaatidega. Nii tähendab ka Ren Bozi katse kaudset teed Maa pöörle-misrežiimi tõhusaks 
ning kiireks muutmiseks ... » 

Iva Džan jäi vait. Kuuest inimesest koosnev rühm — Pluuto ekspeditsiooni kangelased, kes 
kõik koos saali keskel istusid — tervitas teda kokkupandud peopesi ette sirutades. Noore 
naise põsed lõid lõkendama. Ekraanile ilmusid stereomeetriliste jooniste viirastuslikud 
kontuurid. 

«Ma tean, et küsimust on võimalik laiendada. Nüüd võib mõtelda isegi planeetide orbiidi 
muutmisest ja eriti Pluuto lähendamisest Päikesele, et seda võõra tähe planeeti, mis kunagi oli 
asustatud, uuesti ellu äratada. Kuid praegu pean ma silmas ainult meie Maa nihutamist telje 
suhtes mandripoolkera klimaatiliste tingimuste parandamiseks. 

Ren Bozi katse näitas, et gravitatsioonivälja on võimalik inverteerida tema teiseks aspektiks 
— elektromagnetiliseks väljaks — koos järgneva vektoriaalse polarisatsiooniga nendes 
suundades ... » 

Kujundid ekraanil venisid pikaks ja pöördusid. Iva Džan jätkas: 

«Siis kaotab planeedi pöörlemine oma stabiilsuse ja Maad on võimalik soovitavasse asendisse 
pöörata, et päikesekiired teda kõige kauem ja kasulikumalt valgustaksid.» 

Ekraani all asuvale pikale klaasile ilmusid masinate abil arvutatud parameetrite aeglaselt 
edasiliikuvad read, ja igaüks, kes nendest sümbolitest aru sai, võis veenduda, et Iva Džani 
projekt ei ole igal juhul mitte alusetu. 

Iva Džan peatas jooniste ja sümbolite liikumise, langetas pea ja astus tribüünilt alla. Kuulajad 
vaatasid elavalt üksteisele otsa ning sosistasid omavahel. Olles Grom Ormiga 

märkamatult žeste vahetanud, ilmus tribüünile Pluuto ekspeditsiooni noor ülem. 

«Ei ole kahtlust, et Ren Bozi katse kutsub esile triger-reaktsiooni — ülitähtsate avastuste 
puhangu. Mulle näib, et ta viib meid teaduse kaugustesse, mis varem kättesaamatuks on 
jäänud. Nii oli ka kvantide teooriaga, esimese lähenemisega repagulumi ehk vastastikuse 
ülemineku mõistmisele, millele järgnes antiosakeste ja antiväljade avastamine. Siis tuli 
repagulaararvutus, mis tähendas võitu muistse füüsiku Heisenbergi määramatuse printsiibi 
üle. Ja lõpuks astus Ren Boz järgmise sammu ruuni ja välja süsteemi analüüsi poole, jõudes 
antigravitatsiooni ja antiruumi mõistmiseni ehk repagulumi seaduse järgi null-ruumini. Kõik 
tunnustamata teooriad on lõpuks teaduse alusmüüriks saanud! 

Pluuto uurijate rühma nimel teen ettepaneku küsimus arutamiseks ülemaailmsesse 
informatsioonivõrku suunata. Planeedi pööramine telje suhtes vähendab energiakulu 
polaaralade soojendamiseks, nõrgendab veel rohkem po-laarfronte ja suurendab mandrite 
veebilanssi.» 

«Kas küsimus on hääletusele panemiseks selge?» küsis Grom Orm. 

Vastuseks süttis hulk rohelisi tulukesi. 

«Siis alustame!» ütles esimees ja pistis käe oma istme ees asetseva puldi alla. 

Seal asus kolm arvutusmasina signaalnuppu: parempoolne tähendas «jah», keskmine «ei», 
vasakpoolne «ei pea võimalikuks oma arvamust avaldada». Nõukogu iga liige saatis samuti 
teistele märkamatu signaali. Ka Evda Nall ja Tšara vajutasid nuppudele. Vastav masin võttis 
kuulajate arvamused kokku, et Nõukogu otsuse õigsust kontrollida. 

Mõne sekundi pärast süttisid demonstratsiooniekraani-del suured märgid: küsimus oli kogu 
planeedile arutamiseks vastu võetud. 

Tribüünile astus Grom Orm ise. 

«Põhjusel, mida ma palun lubada mul asja lõpuni saladuses hoida, tuleb praegu arutada 
Nõukogu endise välisjaamade juhataja Mven Massi tegu, seejärel aga otsustada kolmekümne 
kaheksanda tähe-ekspeditsiooni küsimus. Kas Nõukogu usub minu motiivide põhjendatust?» 
Rohelised tuled olid üksmeelseks vastuseks. 


«Kas kõik on juhtunust üksikasjaliselt teadlikud?» 

Jällegi roheliste sähvatuste kaskaad. 

«See kiirendab asja. Ma palun Nõukogu endist välisjaamade juhatajat Mven Massi oma nii 
saatuslike tagajärgedeni viinud teo motiive selgitada. Füüsik Ren Boz ei ole veel saadud 
vigastustest paranenud ega meie poolt tunnistajana välja kutsutud. Vastutusele teda ei võeta.» 
Grom Orm märkas Evda Nalli istme juures punast tuld. 

«Tähelepanuks Nõukogule! Evda Nall tahab teatele Ren Bozist midagi lisada.» 

«Ma palun tema eest sõna.» 

«Millistel motiividel?» 

«Ma armastan teda!» 

«Saate sõna pärast Mven Massi.» 

Evda Nall kustutas punase tule ja istus. 

Tribüünile ilmus Mven Mass. Rahulikult, ennast sääst-mata jutustas aafriklane katse oodatud 
tulemustest ja oma rabavast nägemusest, mille reaalsust ei olnud kahjuks võimalik tõestada. 
Rumal kiirustamine katse läbiviimisel, kiirustamine, mis oli tingitud teo salajusest ja 
ebaseaduslikkusest, viis selleni, et nad ei valmistanud ette erilisi sal-vestusaparaate, vaid 
lootsid tavalistele mälumasinatele, mille vastuvõtjad kohe esimesel hetkel purunesid. Ka see 
oli viga, et nad katse kaaslasel läbi viisid. Kaaslase 57 külge oleks tulnud haakida vana 
planetoplaan ning katsuda vektori suunamise aparaate selle pardale üles seada. Kõiges selles 
on süüdi tema, Mven Mass. Ren Boz tegeles seadmega, katse viimine kosmosesse aga kuulus 
välisjaamade juhataja kompetentsi. 

Tšara muljus käsi: Mven Massi süüdistusargumendid tundusid talle kaalukatena. 

«Kas hukkunud kaaslase vaatlejad olid võimalikust katastroofist teadlikud?» küsis Grom 
Orm. 

«Jah, neid hoiatati ja nad nõustusid rõõmuga.» 

«Ma ei imesta selle üle, et nad nõustusid,» kostis Grom Orm süngelt. «Tuhanded noored 
inimesed võtavad osa elukardetavatest katsetest, mida meie planeedil igal aastal toime 
pannakse. Juhtub sedagi, et nad hukkuvad... Ja uued ei astu põrmugi vähema mehisusega sõtta 
teadmatuse vastu. Kuid vaatlejate hoiatamine näitab, et te aimasite niisuguse lõpu võimalust. 
Ja viisite riskantse katse siiski läbi... » 

Mven Mass langetas vaikides pea. 

Tšara ei pööranud temalt silmi, ja tundes õlal Evda Nalli kätt, surus alla raske ohke. 
«Esitage põhjused, mis teid sundisid seda tegema,» ütles Nõukogu esimees pärast pausi. 
Aafriklane hakkas uuesti rääkima, seekord kirgliku erutusega. Ta jutustas, kuidas teda juba 
noorusest peale olid etteheidetega jälitanud halastamatu aja ohvrite miljonid nimetud kalmud, 
kui talumatu oli mõte loobuda katsest esmakordselt kogu inimkonna ja paljude 
naabermaailmade ajaloo kestel astuda samm võidu poole ruumi ning aia üle, püstitada 
esimene tähis sellel suurel teel: millele oleksid viivitamatult tormanud saiad tuhanded 
võimsad ajud. Ta oli arvanud, et tal pole õigust katset edasi lükata — võibolla terveks 
saandiks — ainult kartusest mõningaid väheseid inimesi hädaohtu saata ja endale vastutust 
võtta. 

Mven Mass rääkis ia Tšara süda põksus tugevamini uhkusest oma väljavalitu üle. Aafriklase 
süü ei paistnudki enam nii ränk. 

Mven Mass läks oma kohale tagasi ning jäi kõikide silme all otsust ootama. 

Evda Nall andis magnetofonilindilt edasi Ren Bozi kõne. Reni nõrk hingeldav hääl kõmises 
võimenda'ate kaudu üle terve saali. Füüsik õigustas Mven Massi. Küsimuse kogu keerukust 


tundmata oli välisiaamade juhataial üle jäänud vaid teda. Ren Bozi usaldada, tema aga oli 
Mven Massi veennud kindlas edus. Kuid füüsik ei pidanud ka ennast süüdlaseks. «Igal 
aastal,» ütles ta, «korraldatakse vähemtähtsaid katseid, mis vahel lõpevad traagiliselt. Teadus, 
võitlus inimsoo õnne eest, nõuab samuti ohvreid nagu iga teinegi võitlus. Argpüksid, kes end 
kangesti hoiavad, ei tunne elu täiust ega rõõmu, kui nad aga on teadlased, siis pole nende 
jaoks suuri samme edasi. .. » 

Ren Boz lõpetas katse lühikese kirieldusega ja oma vigade analüüsisa ning avaldas 
veendumust tulevastes edusammudes. Kõnesalvestus lõppes. 

«Ren Boz ei rääkinud sõnagi oma tähelepanekutest katse ajal,» tõstis Grom Orm pea ning 
pöördus Evda Nalli poole. «Te tahtsite tema eest kõnelda.». 

«Ma nägin seda küsimust ette ja seepärast palusingi sõna,» vastas Evda. «Ren Boz kaotas 
mõni sekund pärast F-jaamade sisselülitamist teadvuse ega saanudki enam; midagi näha. 
Minestuse piiril olles jättis ta ainult meelde 

mõõteriistade lugemid, mis andsid tunnistust nullruumi tekkimisest. Siin on tema 
mäluülesvõte.» 

Ekraanile ilmusid mõned arvud ja paljud inimesed märkisid need otsekohe üles. 

«Lubage mulle veel paar sõna Murede ja Rõõmude Akadeemia nimel,» alustas Evda Nall 
jälle. «Rahva arvamuste kokkuvõte pärast katastroofi on niisugune...» 

Üle ekraani hakkasid libisema kaheksakohaliste arvude 'read, mis jagunesid järgmistesse 
lahtritesse: hukkamõist, õigustus, kahtlemine teaduslikes alustes ja süüdistus kiirustamises. 
Kuid üldkokkuvõte kõneles Mven Massi ja Ren Bozi kasuks ning koosolijate näod selginesid. 
Saali vastasküljel süttis punane tuli ja Grom Orm andis sõna kolmekümne seitsmenda tähe- 
ekspeditsiooni astronoomile Pur Hissile. Too hakkas valjusti ja temperamentselt rääkima, 
tehes pikkade kätega kohmakaid liigutusi ning pungitades kõrisõlme. 

«Meie, rühm astronoome, mõistame Mven Massi hukka. Tema tegu — katse sooritamine ilma 
Nõukogu loata — äratab kahtlust, et ta ei toiminud sugugi nii omakasupüüdmatult, nagu seda 
siin sõna võtnud isikud püüdsid kujutada!» 

Tšara läks vihast põlema ja jäi ainult Evda Nalli rahuliku pilgu mõjul kohale. - Pur Hiss jäi 
vait. 

«Teie süüdistused on rängad, kuid alusetud,» vaidles Mven Mass esimehe loal vastu. 
«Täpsustage, mida te omakasupüüdlikkuse all mõtlete.» 

«Surematu kuulsus katse täieliku õnnestumise korral — see on teie teo omakasupüüdlik 
tagapõhi. Lisaks argus: te kartsite, et teil ei lubata” katsetada, sellepärast tegutsesi-tegi 
kiirustades ja salaja.» 

Mven Mass naeratas üle näo, lahutas lapselikult käsi ja võttis vaikides istet. Kogu Pur Hissi 
kuju väljendas õelat võidurõõmu. 

Evda Nall palus teistkordselt sõna. 

«Pur Hissi sõnavõtt on tõsise küsimuse lahendamiseks lifga järelemõtlematu ja õel. Tema 
vaade, nagu oleksid igal teol omad salamotiivid, viib meid tagasi Tumedasse aega. M- 
ingisugusest surematust' kuulsusest võisid niimoodi rääkida ainult kauge mineviku inimesed. 
Leidmata oma igapäevases elus: rõõmu ja täiust, tundmata end osakesena kogu loovast 
inimkonnast, kartsid nad möödapääs- 

matut surma ning haarasid kinni vähimastki lootusest surematuks saada. Astronoom Pur Hiss 
ei mõista, et inimkonna mälestustes elavad üksnes need, kelle mõtted, tahe ja saavutused edasi 
tegutsevad. Tegevuse lakkamisega ununevad nad ja kaovad. Tihti ärkavad nad taas unaru-sest, 
nagu paljud vanaaja õpetlased või kunstnikud, kui nende looming uuesti vajalikuks osutub ja 
ühiskonnas tegevusse astub.. eriti kaasaegses paljumiljardilises ühiskonnas! Ma ei ole enam 


ammu kokku puutunud nii primitiivse arusaamisega surematusest ja kuulsusest ja olen 
üllatatud, et kohtan seda kosmoseränduri juures.» 

Evda Nall ajas end täies pikkuses sirgu ja pöördus Pur Hissi poole, kes oli paljudest punastest 
tuledest valgustatuna oma tugitoolis küüru tõmbunud. 

«Jätame mõttetused kõrvale,» jätkas Evda, «ning vaatleme Mven Massi ja Ren Bozi tegu 
inimkonna õnne seisukohalt. Varem ei osanud inimesed sageli kaaluda oma tegude reaalset 
väärtust ja kõrvutada, seda negatiivse küljega, mis on paratamatult igal tegevusel, igal 
üritusel. Meie oleme sellest ammu vabanenud ja võime rääkida vaid tegude tõelisest 
tähtsusest. 

Nagu varem, nii otsivad ka nüüd uusi teid üksikud inimesed, sest ainult eriliselt häälestatud 
aju võib pärast pikaajalist ettevalmistust tunnetada uut suunda, mis peitub vastuolulistes 
faktides. Ent nüüd, niipea kui uus tee on rajatud, asuvad sellele kümned tuhanded inimesed, ja 
uued avastused veerevad laviinina lõpmatusse. Ren Boz ja Mven Mass läksid täiesti 
sissetallamata rada. Mul puuduvad küllaldased teadmised, kuid mullegi on selge nende katse 
enneaegsus. Sellest tuleneb mõlema süü ning vastutus tohutu materiaalse kahju ja nelja 
inimelu eest. Kuritegu on Maa seaduste järgi ilmne, kuid seda ei sooritatud isiklikel 
eesmärkidel ja järelikult ei nõua see kõige rängemat karistust.» 

Evda Nall läks pikkamisi oma kohale tagasi. Grom Orm ei leidnud enam sõnavõtjaid. 
Nõukogu liikmed nõudsid esimehelt lõplikku ettepanekut. Grom Ormi kõhn sitke kogu kaldus 
tribüünil ettepoole ja terav pilk tungis saali sügavusse. 

«Asjaolud ei ole lõpliku otsuse tegemiseks kuigi keerulised. Ren Bozi jätan ma vastutusest 
hoopis kõrvale. Missugune teadlane ei kasutaks talle pakutud võimalusi, eriti kui ta on 
õnnestumises veendunud? Katse nurjumine on 

õppetunniks. Kuid katse tõi vaieldamatult ka teatavat kasu. See korvab osaliselt materiaalse 
kahju, sest eksperiment aitab nüüd lahendada paljusid küsimusi, milledele Teadmiste Piiride 
Akadeemias alles hakati mõtlema. 

Me lahendame suures ulatuses tootlike jõudude kasutamise probleeme, heites kõrvale vana 
ökonoomika väikeutilitaarsed tendentsid. Kuid siiski ei saa ka tänapäeva inimesed mõnikord 
aru õnnestumise hetkest, sest nad unustavad arenguseaduste vääramatuse. Neile näib, nagu 
peaks ehitus lõputult kerkima. Juhi tarkus peitub selles, et õigeaegselt tunnetada antud 
momendil võimalikku kõrgeimat astet ja peatuda või suunda muuta. Mven Mass oma väga 
vastutusrikkal tööposti! ei suutnud niisugune juht olla. Nõukogu valik osutus ekslikuks. 
Vastutuses selle eest seisab Nõukogu oma väljavalituga ühel pulgal. Eelkõige olen süüdi mina 
ise, sest ma toetasin Mven Massi kutsumise initsiatiivi, mis kuulus kahele Nõukogu liikmele. 
Ma teen Nõukogule ettepaneku Mven Mass teo isiklikes motiivides õigeks mõista, kuid 
keelata tal planeedi vastutavates organisatsioonides töötamine. Ka mind tuleb Nõukogu 
esimehe kohalt tagandada ja suunata oma ettevaatamatu valiku tagajärgede likvideerimisele 
— kaaslase ehitustöödele.» 

Grom Orm laskis pilgul üle saali libiseda ja luges paljudelt nägudelt siirast meelehärmi. Kuid 
Ringi ajastu inimesed ei püüdnud kedagi veenda, vaid austasid üksteise otsuseid ning 
usaldasid nende õigsust. 

Mir Om pidas Nõukogu liikmetega veidi aega nõu ja arvutusmasin tegi teatavaks hääletuse 
tulemused. Grom Ormi otsus võeti ühel häälel vastu, kuid tingimusega, et ta koosoleku töö 
lõpule viib ja alles pärast seda oma ametist lahkub. 

Ta kummardas, kuid tema tahtekindlusest aheldatud näos ei muutunud mitte midagi. 

«Nüüd pean ma selgitama, miks ma palusin tähe-eks-peditsiooni arutamist edasi lükata,» 
jätkas esimees rahulikult. «Asja õnnelik lahendus oli ilmne ja ma usun, et .Aususe ja õigluse 
Kontroll meiega nõustub. Kuid nüüd on mul võimalik paluda Mven Massi, et ta asuks oma 


kohale Nõukogus. Mven Massi teadmisi on hädasti vaja meie ees seisva küsimuse õigeks 
lahendamiseks, seda enam et Nõukogu liige Erg Noor ei saa tänasest arutlusest osa võtta.» 

Mven Mass läks Nõukogu istmete juurde. Tema teed märkides sillerdasid läbi saali rohelised 
heasoovlikkuse-tuled. 

Planeedikaardid nihkusid hääletult kõrvale, loovutades koha süngetele mustadele tabelitele, 
kus tähtede mitme-värvilisi tulukesi ühendasid sajaks aastaks planeeritud marsruutide sinised 
niidid. Nõukogu esimees muutus hoopis teiseks. Jahe kiretus kadus, puna kerkis kahkjatele 
põskedele, terashallid silmad tumenesid. Grom Orm astus tribüünile. 

«Iga tähe-ekspeditsioon on pikemat aega hellitatav unelm, uus lootus, mida hulk aastaid 
hoolega hautakse, uus aste suurel tõusuredelil. Teisest küljest on see miljonite töövaev, mis ei 
tohi kaduda tagajärjetult, ilma suure teadusliku või majandusliku efektita, sest vastasel korral 
peatub meie edasiliikumine ja edasine looduse alistamine. Sellepärast arutame, kaalume ja 
arvestame nii hoolikalt, enne kui uus laev tähtedevahelistesse kaugustesse sööstab. 

Meie kohus sundis meid kolmekümne seitsmendat ekspeditsiooni Suurele Ringile andma. 
Seda hoolikamalt arutasime kolmekümne kaheksanda ekspeditsiooni plaani. Kuid viimase 
aasta jooksul on aset leidnud mõningad sündmused, mis muudavad olukorda ning kohustavad 
meid uuesti läbi vaatama ekspeditsiooni marsruuti ja ülesannet, mille on kinnitanud eelmised 
Nõukogud ja üleplaneediline arutlus. Nimelt leiutati meetodid sulamite töötlemiseks kõrgrõhu 
all absoluutsel temperatuuril null kraadi, mille tulemusena on suurenenud tähelaevade korpuse 
vastupidavus. Täiustamise tulemusena ökonoomsemaks muutunud ana-mesoonmootorid 
annavad laevadele suure liikumisulatuse. Kolmekümne kaheksanda ekspeditsiooni jaoks 
määratud tähelaevad «Aella» ja «Tintažell» on vananenud, võrreldes äsja valminud 
«Luigega», nelja stabilisaatoriga, üma-rakorpuselise, vertikaaltüüpi laevaga. Me oleme nüüd 
suutelised palju pikemateks lendudeks. 

«Tantral» kolmekümne seitsmendalt ekspeditsioonilt naasnud Erg Noor teatas T-klassi musta 
tähe avastamisest, mille planeedilt leiti tundmatu konstruktsiooniga tähelaev. Katsel laeva 
sisemusse tungida oleksid kõik peaaegu hukka saanud, kuid siiski läks korda tema korpuse 
küljest tükk metalli hankida. See on meile tundmatu aine, ehkki lähedane hõbeda 
neljateistkümnendale isotoobile, 

mis avastati äärmiselt kuuma, juba ammust ajast Ahtri Dzeeta nime all tuntud, O8-klassi tähe 
planeetidel. 

Tähelaeva kuju — jämespiraalse pinnaga 'kaksikkumer ketas — on Teadmiste Piiride 
Akadeemias läbi arutatud. 

Junius Ant vaatas läbi mälusalvestused Ringi informatsioonist kõigi neljasaja aasta jooksul, 
alates meie Ringi lülitumise momendist. Seda tüüpi tähelaevakonstruktsioon on meie teaduse 
suundade ja teadmiste taseme juures teostamatu. Teda ei tunta neis Galaktika maailmades, 
kellega oleme teateid vahetanud. 

Nii kolossaalsete mõõtmetega kettakujuline tähelaev on kahtlemata külaline kujutlematult 
kaugetelt planeetidelt, vahest koguni galaktikavälistest maailmadest. Ta võis miljoneid aastaid 
ringi rännata ja meie Galaktika serval tühjas piirkonnas raudtähe planeedile laskuda. 

Ei ole vaja selgitada, kui tähtis on selle laeva uurimine spetsiaalse ekspeditsiooni saatmise teel 
T-tähele.» 

Grom Orm lülitas sisse hemisfäärse ekraani ja saal kadus. Vaatajate eest libisesid aegamisi 
mööda mälu-masinate salvestused. 

«See on hiljuti vastuvõetud teade planeedilt CR-519 — üksikasjalised koordinaadid jätan 1- 
ühiduse mõttes vahele — nende ekspeditsioonist täht Ahernaari süsteemi.» 


Tähtede asetus näis kummaline, ka kõige vilunum pilk ei oleks neis ammu uuritud taevakehi 
ära tundnud. Tuhmilt helendavad gaasilaigud, tumedad pilved ning lõpuks suured jahtunud 
planeedid, mis tohutult heleda tähe valgust peegeldasid. 

Päikesest ainult kolm ja pool korda suurema läbimõõduga Ahernaar, mis oli spektriklassi B5 
kirjeldamatult ere helesinine täht, ergas nagu kakssada kaheksakümmend Päikest. Ülesvõtte 
teinud kosmoselaev eemaldus. Arvatavasti möödusid kümned rännuaastad. Ekraanile ilmus 
teine taevakeha — S-klassi kirgas roheline täht. See kasvas ja valgustas üha heledamalt, 
sedamööda kuidas võõra maailma tähelaev talle ligines. Mven Mass mõtles, et tema valguse 
roheline varjund oleks läbi atmosfääri hoopis ilusam. Otsekui vastuseks tema mõttele ilmus 
ekraanile uue planeedi pind. Ülesvõtted olid tehtud vaheaegadega — planeedile lähenemist 
ekraan ei näidanud. Vaatajate ette kerkis ootamatult kõigisse mõeldavatesse rohelise valguse 
varjunditesse mähitud kõrgete mägede maa. Sügavate jäärakute ja järskude nõlvade 
mustjasrohelised varjud, 

sinkjasrohelised ja lillakasrohelised valgustatud kaljud ja orud, akvamariinne lumi 
mäetippudel ja kiltmaadel, tulisest valgusallikast kõrvetatud kollakasrohelised alad. 
Mäeharjade taha peidetud nähtamatute järvede ja merede poole voolasid malahhiitsed jõed. 
Edasi laotus ümarate küngastega kaetud lauskmaa kuni mereni, mis eemalt näis läikiva 
rohelise naudplaadina. Sinised puud kähardasid oma tihedat lehestikku, lagendikel õilmitsesid 
purpurtriipude ja -laikudena tundmatud põõsad ja rohud. Ametüstsest taevasügavusest aga 
langesid võimsa voona kuldrohelised kiired. Maa inimesed tardusid. Mven Mass soris oma 
otsatus mälus, et rohelise taevakeha täpset asukohta kindlaks määrata. 

«Ahernaar — Eriidanuse Alfa, kõrgel lõunataevas, Tuu-kani kõrval. Kaugus kakskümmend 
üks parsekit... Tähe-laeva tagasitulek sama meeskonnaga võimatu,» vilksatasid peas lõikavad 
mõtted. 

Ekraan kustus ja Maa elanike mõtisklusteks ning nõupidamisteks kohandatud saali ilme näis 
imelikult võõras. 

«See roheline täht,» kõlas taas esimehe hääl, «mille spektris leidub ohtrasti tsirkooniumijooni, 
on mõõtmeillt meie Päikesest veidi suurem.» Grom Orm loetles ruttu tsirkooniumtähe 
koordinaadid. «Tema planeedisüsteemis,» jätkas ta, «asuvad ühed kaksikud — need tiirlevad 
teineteise vastas tähest niisugusel kaugusel, et neile langev energia võrdub energiaga, mida 
Maa saab Päikeselt. 

Atmosfääri paksus, selle koostis ja vee hulk ühtivad Maa vastavate tingimustega. Sellised on 
planeedi CR-519 ekspeditsiooni esialgsed andmed. Samad teated räägivad ka Kõrgema elu 
puudumisest neil tsirkooniumtähe planeetidel. Kõrgem mõtlev elu kujundab looduse ümber, 
nii et seda on ka kõrgel lendavalt tähelaevalt isegi pealiskaudsel vaatlemisel märgata. Tuleb 
arvata, et ta kas pole seal areneda suutnud või ei ole veel arenenud. See on erakordselt õnnelik 
juhus. Kui seal kõrgem mõtlev elu eksisteeriks, oleks rohelise tähe maailm meie jaoks 
suletud. Juba Ringi Ajastu seitsmekümne teisel aastal, rohkem kui kolme sajandi eest, tõstatas 
meie planeet küsimuse niisuguste kõrgema mõtleva eluga planeetide asustamisest, kus see elu 
ei ole meie tsivilisatsiooni taset saavutanud. Arutluse käigus jõuti otsusele, et igasugune 
sissetung taolistele planeetidele viib sügavate arusaamatuste tagajärjel möödapääsmatu 
vägivallani. 

Me teame nüüd, kui mitmekesised on maailmad meie Galaktikas. On helesiniseid, rohelisi, 
kollaseid, valgeid, punaseid ja oranže tähti. Kõik nad on vesinik-heeliumtähed, kuid kestade 
ja tuumade erineva koostise põhjal nimetatakse neid kas süsinik-, tsüaan-, titaan- või 
tsirkoonium-tähtedeks. Igal neist on erinev kiirgus, kõrgem või madalam temperatuur, 
atmosfääri ja tuuma erisugune koostis. Planeetidel on kõige mitmekesisem ruumala ja tihedus, 
atmosfääri ja hüdrosfääri koostis ning paksus, kaugus valgusallikast, kõige erinevamad 


pöörlemistingimused. Ent me teame ka muud: meie planeet oma seitsmekümne protsendi 
ulatuses vee all oleva pinnaga ja lähedusega Päikesele, mis ta intensiivse energiavooga üle 
kallab, kujutab endast mitte just sageli kohatavat baasi rikkaliku biomassiga ning pidevalt ja 
mitmekesiselt muunduva võimsa elu arenemiseks. 

Sellepärast arenes meil elu kiiremini kui teistes maailmades, kus teda aheldas vee ja 
päikeseenergia nappus või maismaa vähesus. Me oleme Ringi saadetes näinud elu 
evolutsiooni tugevasti üleujutatud planeetidel, elu, mis igiveest väljaulatuvatel taimevartel 
meeleheitlikult ülespoole roomab. 

Meie veerikkal planeedil on mandrite pindala samuti võrdlemisi väike päikeseenergia 
kogumiseks toidutaimede, puude või lihtsalt termoelektriliste seadmete abil. 

Maa ajaloo varajasimatel perioodidel arenes elu paleo-soilise aegkonna madalates 
mandrisoodes aeglasemalt kui kainosoilise aegkonna kõrgetel mandritel, kus käis võitlus mitte 
ainult toidu, vaid ka vee pärast. 

Me teame, et külluslikuks ja võimsaks eluks on tarvis teatavat kõige kasulikumat vee ja 
maismaa vahekorda, ja meie planeet on sellele kõige soodsamale koefitsiendile lähedal. 
Niisuguseid planeete ei leidu kosmoses kuigi palju ja igaüks neist on meie inimkonnale 
hindamatuks aardeks kui uus pinnas tema levimiseks ning edasiseks täiustumiseks. 
Inimkond on juba ammu lakanud kartmast stiihilist ülerahvastust, mis kunagi meie kaugeid 
esivanemaid hirmutas. Kuid me püüdleme siiski kõrvalekaldumatult kosmosesse, avardades 
üha rohkem inimestest asustatud piirkonda, sest selles on samuti edasiliikumine, vältimatu 
arenguseadus. Füüsikaliste tingimuste poolest Maast tugevasti erinevate planeetide 
vallutamine on nii raske, et juba 

ammu ilmusid projektid inimkonna asustamiseks kosmosesse erilistele gigantsetele ehitustele, 
mis sarnanesid palju kordi suurendatud tehiskaaslastega. Te teate, et üks selline saar ehitati 
Ringi ajastu künnisel — ma räägin Maast kaheksateistkümne miljoni kilomeetri kaugusel 
asetsevast «Nadiirist». Seal elab veel praegugi väike koloonia inimesi .. . Kuid nende kitsaste, 
inimese eluavaldusi tugevasti piiravate mahutite ebasobivus selleks otstarbeks oli niivõrd 
silmanähtav, et kogu selle ehitusidee julgusest hoolimata tuleb vaid imestada meie 
esivanemate üle. 

Rohelise tsirkooniumtähe planeedid on meie omaga väga sarnased. Avastajatele endile, 
planeedi CR-519 õrnadele elanikele, on need kõlbmatud või raskesti asustatavad, mispärast 
nad ruttasid neid teateid meile edasi andma, nagu meie neile oma avastusi edasi anname. 
Roheline täht asub meist sellises kauguses, kuhu ükski meie tähelaev ei ole seni lennanud. 
Tema planeetideni küündides nihkume kosmoses kaugele edasi. Ja me ei nihku edasi mitte 
väikeses kunstliku ehituse mastaabis, vaid suurte planeetide tugeval baasil, millele on 
võimalik rajada mugavat elu ja võimsat tehnikat. 

Just sellepärast juhtisingi ma teie tähelepanu nii üksikasjaliselt rohelise tähe planeetidele — 
minu meelest on nende uurimine äärmiselt tähtis. Seitsmekümne valgusaasta pikkune 
vahemaa on nüüd «Luige» tüüpi tähelaeva-dele ületatav ja võib-olla tulebki kolmekümne 
kaheksas tähe-ekspeditsioon Ahernaarile saata.» 

Grom Orm jäi vait ninsr läks oma kohale, olles enne pööranud väikest hooba tribüüni puldil. 
Nõukogu esimehe asemel kerkis vaatajate ette väike"ek-raan, millel ilmus rinna kõrguselt 
nähtavale Dar Veteri paljudele tuttav massiivne kogu. Endine välisjaamade juhataja naeratas, 
kui teda kuulmatult tervitasid rohelised tuled. 

«Dar Veter viibib praegu Arizona radioaktiivses kõrbes, kust saadetakse raketipartiisid 
kaaslase ehitamiseks viiekümne seitsme tuhande kilomeetri kõrgusele,» selgitas Grom Orm. 
«Nõukogu liikmena tahtis ta teile oma arvamust avaldada:» 

«Ma teen ettepaneku realiseerida kõige lihtsam lahendus,» kõlas lõbus, portatiivse saatja 
metallist helisev hääl. «Saata välja mitte üks, vaid kolm ekspeditsiooni!» 


Nõukogu liikmed ja pealtvaatajad tardusid ootamatusest. 

Dar Veter ei olnud oraator ega kasutanud efektset pausi. 

«Esialgne plaan saata mõlemad kolmekümne kaheksanda ekspeditsiooni tähelaevad 
kolmiktähele 1E-7723 .. .» 

Samal silmapilgul kujutles Mven Mass seda kolmiktähte, mille vanaaegseks nimetuseks oli 
Eriidanuse Omikron 2. Sellel Päikesest vähem kui viie parseki kaugusel asetseval kollase, 
helesinise ja punase tähe süsteemil oli kaks elutut planeeti, kuid huvipakkuvaks 
uurimisobjektiks ei olnud seekord need planeedid. Helesinine täht selles süsteemis oli valge 
kääbus. Tema mõõtmed võrdusid suure planeedi omadega, mass aga poole Päikese massiga. 
Selle tähe aine keskmine tihedus ületas kaks tuhat viissada korda kõige raskema maapealse 
metalli — iriidiumi — tiheduse. Raskusjõud, elektromagnetilised väljad ja raskete keemiliste 
elementide tekkeprotsessid sellel tähel pakkusid määratut huvi ja väga tähtis oli neid vahetult 
uurida võimalikult suurest lähedusest, seda enam et vanal ajal Siiriusele saadetud kümnes 
tähe-ekspeditsioon oli hukkunud, ent jõudnud enne hädaohu eest hoiatada. Päikese lähedasel 
naabril — helesinisel kaksiktähel Siiriusel — oli samuti valge kääbus, mille temperatuur oli 
madalam ja mõõtmed suuremad kui Eriidanuse B Omikron 2 omad ja mille tihedus oli 
kakskümmend viis tuhat korda suurem vee tihedusest. Selle lähedase täheni jõudmine osutus 
võimatuks tohutute ristuvate meteoorivoolude tõttu, mis ümbritsesid tähte ja olid nii tugevasti 
hajutatud, et hukatuslike kildude levikut ei olnud võimalik täpselt kindlaks teha. Tollal, 
kolmesaja viieteistkümne aasta eest, tekkiski kavatsus saata ekspeditsioon Eriidanuse 
Omikron 2-le. 

«... on nüüd, pärast Mven Massi ja Ren Bozi katset,» rääkis sel ajal Dar Veter, «nii suure 
tähtsusega, et sellest ei tohi loobuda. 

Kuid kolmekümne seitsmenda ekspeditsiooni poolt leitud võõra, kaugelt tulnud tähelaeva 
uurimine võib meile anda niisuguseid teadmisi, mis kaugelt ületavad esimese uurimise 
tulemused. 

Võib hüljata endised ohutusreeglid ja riskida tähelaevad lahutada. «Aella» saata Eriidanuse 
Omikronile, «Tintažell» aga T-tähele. Mõlemad on esmaklassilised tähelaevad nagu 
«Tantragf», mis üksinda määratute raskustega toime tuli.» 

«Romantika!» ütles Pur Hiss valjusti ja põlglikult ning tõmbus samas koosolijate halvakspanu 
märgates küüru. 

«Jah, tõeline romantika!» hüüdis Dar Veter rõõmsalt. «Looduses on romantika luksuseks, 
hästi korraldatud ühiskonnas aga on ta hädavajalik! Kehaliste ja vaimsete jõudude 
ülevoolavusest tärkab igas inimeses kiiresti iha uute muljete, sagedaste muutuste järele. 
Ilmneb eriline suhtumine elunähtustesse: soovitakse näha rohkem kui igapäevase elu ühtlast 
kulgu, oodatakse elult katsumuste ja muljete kõrgemat normi. 

Ma näen saalis Evda Nalli,» jätkas Dar Veter. «Tema kinnitab teile, et romantika ei ole üksnes 
psühholoogia, vaid ka füsioloogia! Ma jätkan: uus tähelaev «Luik» saata Ahernaarile, 
rohelisele tähele, sest meie planeet saab tulemustest teada alles saja seitsmekümne aasta 
pärast. Grom Ormil on täiesti õigus, et niisuguste planeetide uurimine ja baasi rajamine 
kosmosesse tungimiseks on meie kohus järglaste ees.» 

«Anamesoonitagavarast piisab ainult kahele laevale,» vaidles sekretär Mir Om vastu. 
«Kümme aastat kulub selleks, et majandust kahjustamata veel üht starti ette valmistada. 
Tuletan teile meelde, et palju tootlikke jõude hõivab praegu kaaslase taastamine.» 

«Seda ma ootasin,» vastas Dar Veter, «aga ma teen ettepaneku, kui Majandusnõukogu seda 
võimalikuks peab, planeedi elanike poole pöörduda. Igaüks lükaku lõbusõidud ja rännakud 
aasta võrra, edasi, lülitatagu välja meie akvaariumide televiisorid ookeanisügavustes, 
lõpetatagu kalliskivide ja haruldaste taimede hankimine Veenuselt ja Marsilt, jäetagu seisma 


riiete ja ehteasjade tehased. Majandusnõukogu teab minust paremini, mis tuleb seisma panna, 
et kokkuhoitud energiat anamesooni tootmisele suunata. Kes meist keelduks piiramast oma 
isiklikke vajadusi ainult üheks aastaks, selleks et teha meie lastele suur kingitus — kaks uut 
planeeti maistele silmadele meeldiva rohelise päikese elustavates kiirtes!» 

Dar Veter sirutas käed ette, pöördudes kogu Maa poole, sest ta teadis, et miljardid silmad 
jälgivad teda televiisoriekraanidel, noogutas siis pead ning kadus tühja sinkjat virvendust 
järele jättes. Seal, Arizona kõrbes, raputas perioodiliselt maapinda kaikuv mürin, mis -kõneles 
sellest, et järjekordne laadungiga rakett sööstis helesinise taevavõlvi piiride taha. Siin, 
Nõukogu saalis aga tõusid kõik püsti ning tõstsid vasaku käe, mis tähendas siirast ja täielikku 
nõustumist kõnelejaga. 

Nõukogu esimees pöördus Evda Nalli pooie, «Meie külaline Murede ja Rõõmude 
Akadeemiast, kas te ei avaldaks oma arvamust inimliku õnne aspektist?» Evda astus veel kord 
tribüünile. 

«Inimese psüühika ei ole kohandatud pikemaajaliseks ärrituseks ja ärrituste sagedaseks 
kordumiseks — niisugune korraldus kaitseb närvisüsteemi kiire kulumise eest. Meie kauged 
esivanemad oleksid inimkonna sellega peaaegu hukatusse saatnud, et nad ei arvestanud 
inimese füsioloogilist vajadust sagedase puhkuse järele. Kuid sellest hirmutatuna tavatsesime 
meie varem psüühikat liigselt hoida, mõistmata, et peamiseks muljetest puhkamise vahendiks 
on töö. Hädatarvilik ei ole üksnes tegevusala muutmine, vaid ka töö ja puhkuse regulaarne 
vaheldumine. Mida raskem on töö, seda pikem peab olema puhkus, ent teisest küljest, mida 
raskem siis on, seda rohkem on rõõmu, seda rohkem on inimene tervikuna, täielikult kaasa 
haaratud. 

Õnnest võib rääkida kui töö ja puhkuse, raskuste ja rõõmude pidevast vaheldumisest. Inimese 
eluea pikenemine laiendas tema maailma piire ja ta sööstis kosmosesse. Võitlus uue eest — 
just see on tõeline õnn! Siit tuleb järeldada, et tähelaeva saatmine Ahernaarile annab 
inimsoole rohkem vahetut rõõmu kui kaks teist ekspeditsiooni, sest rohelise päikese planeedid 
avavad uue maailma meie tunnetele, kosmose füüsikaliste nähtuste uurimist aga tajutakse seni 
kogu selle tähtsusest hoolimata ainult mõistuse valdkonnas. Inimliku õnne summa kasvu eest 
võideldes peaks Murede ja Rõõmude Akadeemia tõenäoliselt kõige kasulikumaks 
ekspeditsiooni Ahernaarile, ent kui on võimalik kõik kolm välja saata, mis saab siis veel 
parem olla!» 

Evda Nall sai erutatud saalilt tasuks terve laviini rohelisi tulesid. 

Grom Orm tõusis. 

«Küsimus on juba lahendatud ja Nõukogu otsus selgunud ning minu sõnavõtt on nähtavasti 
viimane. Palume inimkonda Ringi ajastu neljasaja üheksandaks aastaks oma tarvidusi kärpida. 
Dar Veter ei rääkinud Killustatud Maailma ajastu kuldhobusest, mille ajaloolased leidsid. 
Need sajad tonnid puhast kulda võib anamesooni tootmisele suunata ja lennuks vajalike 
anamesoonivarude valmistamist kiirendada. Esimest korda kogu Maa ajaloos saadame 
ekspeditsioonid üheaegselt kolme tähesüsteemi ja 

püüame esimest korda jõuda maailmadeni, mis asuvad meist seitsmekümne valgusaasta 
kaugusel!» 

Esimees kuulutas istungi lõppenuks ning palus ainult Nõukogu liikmeid kohale jääda. Tarvis 
oli kiiresti koostada nõudmine Majandusnõukogule, samuti ka Stohastika ja Tuleviku 
Ennustamise Akadeemiale võimalike juhuste selgitamiseks, mida pikal teekonnal Ahernaarile 
võis esineda. 

Väsinud Tšara lonkis vaevaliselt Evda kannul ja imestas, et kuulsa psühhiaatri kahvatud põsed 
on värsked nagu alati. Neiu tahtis kiiremini üksi jääda, et Mven Massi õigeksmõistmisest 
tekkinud tunnetele anduda. Täna on imeilus päev! Tõsi küll, Mven Massi ei pärjatud kui kan- 


gelast, ehkki Tšara seda kõige salajasemais unistusis oli lootnud. Ta eemaldati suurelt ja 
tähtsalt töölt kauaks ajaks, kui mitte päriseks ... Aga eks jäetud ta siiski ühiskonda! Eks ole 
neile kahele avatud ühine tee, uurimiste, töö ja armastuse lai ning raske tee! 

Evda Nall sundis neiut lähimasse Toitlusmajja astuma. Tšara vaatas valikutabelit nii kaua, et 
Evda otsustas ise tegutseda ja nimetas automaadi vastuvõturuuporisse valitud roogade šifrid 
ning laua indeksi. Vaevalt jõudsid nad ovaalse kahekohalise laua taha istuda, kui selle keskel 
luuk avanes ja sealt väike konteiner tellitud roogadega nähtavale ilmus. Evda Nall ulatas 
Tšarale pokaali opalestseeriva ergutusjoogiga «Lio», ise aga jõi naudinguga klaasitäie külma 
vett ning piirdus vahukoorega serveeritud vor-miroaga kastaneist, pähkleist ja banaanidest. 
Tšara sõi ära mingisuguse toidu reptide, kaasaegses majapidamises kodukanu ja ulukeid 
asendavate lindude riivitud lihast ning oli siis vaba. Evda Nall vaatas Tšarale järele, kui neiu 
isegi Ringi ajastul üllatava graatsiaga mustast metallist kujude ja veidralt painutatud 
laternapostide vahelt trepist alla jooksis. 


XIII PEATÜKK TAEVASED INGLID 


HINGE kinni pidades jälgis Erg Noor osavate laborantide manipulatsioone. Aparaatide 
rohkus meenutas tähelaeva juhtimiskeskust, ent suure, laiade sinakate akendega saali avarus 
haiutas otsekohe igasugused mõtted tähelaevast. 

Keset tuba metallist laual seisis paksudest rufolütsiitplaatidest, nii infrapunaste kui ka 
nähtavate kiirte suhtes läbipaistvast materjalist, kamber. Torude ja iuhtmete ämblikuvõrk 
ümbritses tähelaeva pruuni emailitud veepaaki, millesse olid suletud kaks musta meduusi 
raudtähe planeedilt. 

Eon Tal, sirge nagu võimlemistunnis ja käsi endist viisi jõuetult sidemes rippumas, silmitses 
eemalt isekirjutaja pikkamisi pöörlevat trumlit. Bioloogi laubale paksude mustade kulmude 
kohale olid tunginud higipiisad. 

Erg Noor niisutas keelega kuivanud huuli. 

«Ei midagi. Pärast viieaastast teekonda on seal ainult põrm,» lausus astronaut kähinal. 

«Kui nii, siis on see suureks õnnetuseks... Niizale ja mulle,» vastas bioloog. «On tarvis 
kobavaid, võib-olla aastaid kestvaid otsinguid, et kahjustuste iseloomu kindlaks teha.» 

«Kas te ikka veel arvate, et saaki tapvad organid on meduusidel ja ristil ühesugused?» 
«Mitte ainult mina. Grim Sar ja kõik teised jõudsid samale veendumusele. Kuid algul tärkasid 
kõige üllatavamad mõtted. Ma kujutlesin, et mustal ristil ei ole planeediga üldse midagi 
ühist.» 

«Mäletate, ka mina rääkism teile sellest. Mulle tundus, et see olend on pärit ketastähelaevast 
ja valvab seda. Aga kui tõsiselt mõtelda, siis tekib küsimus, mis mõtet oli seda võitmatut 
kantsi väljastpool valvata? Spiraalketta avamise katse näitas niisuguste mõtete totrust.» 

«Mina kujutlesin, et rist ei ole üldse elav!» 

«Tähelaeva kaitseks pandud robot?» 

«Just nimelt! Kuid nüüd olen ma muidugi sellest mõttest loobunud. Must rist on elusolend, 
pimedusemaailma sünnitis. Tõenäoliselt elutsevad need elukad all, lauskmaal. Tä ilmus 
«väravate», mäekuru poolt. Meduusid, kes on kergemad ja vilkamad, asustavad kiltmaad, 
millele me maandusime. Side musta risti ja spiraalketta vahel oli juhuslik — meie 
kaitseseadmed lihtsalt puudutasid seda kauget lauskmaanurka, mis hiiglaketta taga alati 
pimedusse jäi.» 

«Ja te peate risti ja meduuside surmavaid organeid sarnaseks?» 

«Jah! Loomadel, kes elavad ühtedes ja samades tingimustes, peavad olema kuiunenud ka 
sarnased organid. Raudtäht on soojuselektriline taevakeha. Kogu planeedi paks atmosfäär on 
elektrist tugevasti küllastatud. Grim Sar arvab, et loomad kogusid atmosfäärist energiat ja 


tekitasid meie keravälkude taolisi tihendusi. Tuletage meelde pruunide tähekeste liikumist 
meduuside kombitsatel.» 

«Ka ristil olid kombitsad, kuid ei olnud ... » 

«Keegi ei jõudnud lihtsalt märgata. Kuid selles oleme kõik ühel arvamusel, et kahjustuste 
iseloom närvitüvedes ja vastava kõrgema tsentrumi halvatus on ühesugune nii minul kui 
Niizal! See on peamine tõendus ja peamine lootus!» 

«Lootus?» võpatas Erg Noor. 

«Muidugi. Vaadake,» — bioloog osutas aparaadi üleskirjutuse ühtlasele joonele — 
«meduuside juurde lõksu pistetud tundlikud elektroodid ei näita mitte midagi. Peletised 
ronisid sinna oma täieliku energialaenguga, mis ei saanud paagist pärast selle sulgemist 
kuhugi kaduda. Kosmose toidunõude isolatsiooni on vaevalt võimalik läbistada — ega need 
ole meie kerged bioloogilised skafandrid. Tuletage meelde, et Niizat tabanud rist ei teinud 
teile viga. Tema ultraheli tungis küll tahtejõudu murdes läbi kõrgema kaitse skafandri, kuid 
kahjustavad laengud osutusid jõuetuks. Nad läbistasid ainult Niiza skafandri nagu meduuside 
laengud minu oma.» 

«Järelikult peab keravälkude või millegi selletaolise laeng, mis paaki läks, seal alles olema. 
Kuid mõõteriistad ei näita mitte midagi...» 

«Selles ongi lootus. See tähendab, et meduusid ei ole põrmuks pudenenud. Nad... » 

«Mõistan. Nad on kesta tõmbunud, end millessegi koo-konitaolisse sulgenud.» 

«Jah. Niisugused kohastumused on õige levinud elusorganismide seas, kes on sunnitud oma 
olemasolule ebasoodsaid perioode üle elama. Musta planeedi pikad jäised ööd, tema 
hirmuäratavad orkaanid «koidikutel» ja «loojakutel» ongi niisugusteks perioodideks. Et aga 
need vahelduvad võrdlemisi kiiresti, siis olen ma kindel, et meduusid võivad ruttu 
entsüsteeruda ja niisama ruttu sellest seisundist lahkuda. Kui kaalutlus on õige, siis saame 
mustadele meduusidele üsna lihtsalt nende surmava elutegevuse tagasi anda.» 

«Musta planeedi temperatuuri, atmosfääri, valgustuse ja muude tingimuste loomisega?» 
«Jah. Kõik on arvesse võetud ja ette valmistatud. Varsti tuleb Grim Sar. Me hakkame paaki 
neooni, hapniku ja lämmastiku seguga kolmeatmosfäärise surve iall läbi puhuma. Aga 
kõigepealt veendume... » 

Eon Tal pidas kahe assistendiga nõu. Mingisugune seade hakkas aeglaselt pruuni paagi poole 
roomama. Eesmine rufolütsiitplaat nihkus kõrvale ja avas juurdepääsu hädaohtlikule lõksule. 
Elektroodid paagi sees asendusid mikropeeglitega, mis olid varustatud silindriliste 
valgustajatega. Üks assistentidest asus kaugjuhtimispuldi taha. Ekraanile ilmus sõmerja kihiga 
kaetud nõgus pind, mis ähmaselt valgustaja kiiri peegeldas, — paagi sein. Peegel pöördus 
sujuvalt. Eon Tal ütles: 

«Röntgenikiirtega on raske läbi valgustada, isolatsioon on liiga tugev. Tuleb keerukamat 
meetodit kasutada.» 

Pöörduv peegel näitas nõu põhja ning sellel kaht valget, korrapäratu kera kujulist ja poorse 
kiulise pinnaga tompu. Tombud sarnanesid hiljuti aretatud leivapuusordi viljaga, mille 
läbimõõt ulatus seitsmekümne sentimeetrini. 

«Ühendage TVF Grim Sari vektoriga,» pöördus bioloog abilise poole. 

Vaevalt oli teadlane üldiste oletuste õigsuses veendunud, kui ta juba laboratooriumi tõttas. 
Hoopiski mitte nõrga nägemise, vaid harjumuse tõttu lühinägelikult silmi kissitades vaatas ta 
valmisseatud aparaadid üle. Grim Sar ei sarnanenud kuulsate teadlastega, kes tavaliselt silma 
paistsid aukartustäratava välimuse ja käskiva iseloomuga. Erg Noorile meenus Ren Boz oma 
häbeliku poisikese väli- 

musega, mis põrmugi tema mõistuse suurusele ei vastanud. 

«Avage keevitusõmblus!» käsutas Grim Sar. 


Mehaaniline käsi lõikas tugeva emailikihi rasket kaant paigast nihutamata läbi. Gaasisegu 
juhtivad voolikud ühendati ventiilidega. Tugevajõuline infrapunaste kiirte prožektor asendas 
raudtähte. 

«Temperatuur... raskusjõud ... rõhk ... elektriküllastus ... » kordas juhtimispuldi juures seisev 
assistent mõõteriistade näitusid. 

Poole tunni pärast pöördus Grim Sar astronautide poole. 

«Lähme puhkesaali. Nende kapslite elustumise aega ei ole võimalik ette aimata. Kui Eonil on 
õigus, siis toimub see varsti. Korrapidajad teatavad meile.» 

Närvivoolude Instituut oli ehitatud elamisvööndist kaugele, looduskaitse all oleva stepi 
servale. Maapind oli suve lõpul kuivaks tõmbunud ja tuul kihutas kaugusse erilise sahinaga, 
mis koos päikese käes kuivanud rohu nõrga lõhnaga pärani avatud akendest sisse tungis. 
Kolm uurijat olid mugavates tugitoolides vaikusse süvenenud ja vaatasid akendest üle 
käharate puude paistva kauge silmapiiri terendust. Aeg-ajalt sulges üks või teine oma väsinud 
silmad, kuid ootus oli tukastamiseks liiga - pingeline. Seekord ei pannud saatus teadlaste 
kannatust proovile. Ei möödunud kolme tundigi, kui otseühenduse-ekraan helendama lõi. 
Valveassistent suutis end vaevu vaos hoida. 

«Kaas liigub!» 

Ühe silmapilguga olid kõik kolm laboratooriumis. 

«Pange rufolütsiitkamber tugevasti kinni, kontrollige hermeetilisust!» käsutas Grim Sar. 
«Kandke planeedi tingimused kambrisse üle.» 

Võimsate pumpade nõrk sisin, surveregulaatorite vilin — ja läbipaistvas puuris oli 
pimedusemaailma atmosfäär. 

«Suurendage niiskust ja elektriküllastust,» jätkas Grim Sar. 

Laboratooriumi täitis terav osoonilõhn. 

Mitte midagi ei juhtunud. Teadlane süngestus, lastes pilgul üle seadmete libiseda ning püüdes 
mõistatada, mida nad on kahe silma vahele jätnud. 

«Pimedust on vaja!» kõlas järsku Erg Noori, selge hääl. 

Eon Tal lausa hüppas. 

«Kuidas ma küll võisin unustada! Grim Sar, teie ei olnud raudtähel, aga mina olin!... » 
«Polariseerivad luugid!» ütles teadlane vastuse asemel. 

Valdus kustus. Laboratooriumi valgustasid vaid mõõteriistade tuled. Assistendid tõmbasid 
puldile eesriided ette ja kõik vaius pilkasesse pimedusse. Siin-seal sirasid vaevu 
isehelendavate indikaatorite täpid. 

Astronautidele hoovas vastu musta planeedi hingus, mis elustas mälus ränga heitluse hirmsad 
ia paeluvad päevad. 

Möödusid mõned vaikuseminutid, mille vältel oli kuulda üksnes infrapunaste kiirte ekraani 
häälestava Eon Tali ettevaatlikke liigutusi polariseeriva sirmi varjus, mis ei lasknud valgusel 
kõrvale paista. 

Nõrk heli ja raske mütsatus — veepaagi kaas kukkus rufolütsiitkambri sisemuses maha. 
Pruunide sähvatuste tuttav vira — musta peletise kombitsad olid paagi äärele ilmunud. Äkilise 
hüppega lendas ta üles, laotudes pime-dusevaibana üle kogu rufolütsiitkambri, ja põrkas läbi- 
paistva lae vastu. Tuhanded pruunid tähekesed hakkasid mööda meduusi keha voogama, vaip 
tõmbus kuplina kummi, nagu oleks talle tuult alla puhutud, ja meduus toe- 

tus kimpu tõmmatud kombitsatega kambri põhjale. Samasuguse musta viirastusena kerkis 
paagist teine koletis, oma kärmete ja hääletute liigutustega tahtmatult hirmu sisendades. Ent 
siin, kaugusest juhitavate aparaatidega ümbritsetud katsekambri tugevate seinte taga, olid 
pimeduseplaneedi sünnitised jõuetud. 


Aparaadid mõõtsid, fotografeerisid, määrasid, joonesta-sid keerukaid kõveraid, lahutasid 
koletiste struktuuri mitmesugusteks füüsikalisteks, keemilisteks ja bioloogilisteks näitajateks. 
Inimese mõistus võttis need andmed uuesti kokku, tehes kindlaks tundmatute hirmusünnitiste 
kehaehituse ja alistades nad endale. 

Iga märkamatult möödunud tunniga veendus Erg Noor aina kindlamini võidus. 

Üha rõõmsamaks muutus Eon Tal, üha elavamaks Grim Sar ja tema noored assistendid. 
Lõpuks astus teadlane Erg Noori juurde. 

«Te võite rahuliku südamega ära minna. Meie jääme uurimistööde lõpuni siia. Ma kardan 
nähtavat valgust süüdata, sest mustadel meduusidel ei ole siin selle eest pelgupaika nagu 
nende omal planeedil; nad peavad aga vastama kõigele, mida me teada tahame.» 

«Ja te saate teada?» 

«Kolme-nelja päeva pärast teame kõik, mis meie teaduse taseme juures võimalik. Kuid juba 
praegu võib ette kujutada, missugune on paralüseeriva organi tegevus.» 

«Ja Niiza terveks ravida?» 

«Jah!» 

Alles nüüd tundis Erg Noor, kui suurt raskust ta oli endas kandnud alates tollest mustast 
päevast — päevast või ööst? ... Kas pole see ükskõik! Metsik rõõm täitis seda alati nii 
tagasihoidlikku meest. Ta surus vaevaga alla rumala soovi Grim Sari õhku visata, väikest 
teadlast raputada ja kaisutada. Erg Noor imestas iseenese üle, rahunes ning sai hetke pärast 
tagasi oma tavalise tasakaalukuse. 

«Teie uurimisandmed on tulevasele ekspeditsioonile suureks abiks võitluses meduuside ja 
ristidega.» 

«Kindlasti! Nüüd õpime vaenlast tundma. Aga kas siis üldse saadetakse ekspeditsioon tollesse 
raskuse ja pimeduse maailma?» 

«Ma ei kahtle selles!» 

Põhjala soe sügispäev oli vaevalt alanud. 

Erg Noor kõndis ilma oma tavalise hoota paljajalu mööda pehmet rohtu. Eespool, 
metsaserval, põimus seedrite roheline müür raagus vahtratega, mis sarnanesid hõredate hallide 
suitsusammastega. Siin, kaitsealal, ei seganud inimene end looduse tegevusse. Kõrgetes 
korratutes rohupuhmades, nende segunenud ja vastuolulises, ühtaegu meeldivas ja teravas 
lõhnas peitus omapärane võlu. 

Teed tõkestas külmaveeline jõeke. Erg Noor läks jalgrada mööda alla. Tuulevirve 
päikesekiirtest läbistatud selgel veel näis kirendavale kruusapõhjale visandatud lain-jate 
kuldjoonte väreleva võrguna. Vees ujusid märkamatud sambla- ja vetikatükikesed ning nende 
all jooksid põhja pidi varjude sinised tähnid. Teisel pool jõge kaldusid pärituult suured lillad 
kellukad. Niiske aasa ja purpursete sügislehtede lõhn tõotas inimesele töörõõmu, sest igaühe 
hingesopis pesitsesid veel ürgse kündja kogemused. 

Helekollane peoleo laskus oksale ning tõi kuuldavale pilkava ja enesekindla vile. 

Selge taevas seedrite kohal säras hõbedaselt sulgjate pilvede laiast tiivavüpest. Erg Noor 
tungis seedriokastest ja vaigust mõrkjalt lõhnavasse metsahämarusse, läbis selle ning tõusis 
künkale, kuivatades märjaks saanud pead. Kaitse alla võetud salu närvihaigla ümber ei olnud 
kuigi lai ja Erg Noor jõudis peagi teele. Jõgi täitis piimklaasist basseinide kaskaadi. Mõned 
supelkostüümides mehed ja naised tulid jooksuga käänaku tagant ning tormasid kirevate 
lilleridade vahel teed pidi edasi. Vaevalt küll sügiA sene vesi soe oli, kuid jooksjad hüppasid 
üksteist naeru ja naljatustega ergutades basseini ning ujusid lustaka salgana kaskaadi mööda 
allapoole. Erg Noor naeratas tahtmatult. Kuskil kohalikus tehases või farmis oli ilmselt alanud 
puhkeaeg... 

Veel iialgi ei olnud koduplaneet talle nii imekaunis paistnud — temale, kes suure osa oma 
elust oli veetnud kitsas tähelaevas. Erg Noori täitis sügav tänutunne maise looduse ja kõikide 


inimeste vastu, kes tema ruugejuukselise astronaudi Nüza päästmisest osa võtsid. Täna oli 
Nüza ise talle haigla aeda vastu tulnud! Pärast arstidega nõupidamist otsustasid nad koos 
polaarvööndi närvisanatoo-riumi sõita. Niipea kui musta risti kombitsate poolt ajukoores 
esilekutsutud püsiva pidurduse kõrvaldamisega läks korda katkestada paralüseeriv ahel, oli 
Nüza täiesti terve. Nüüd oli vaid tarvis tagasi saada endine energia pärast 

nii pikka kataleptilist und. Niiza, elus ja terve Niiza! Missugune õnn! Kui uudne ja ootamatult 
kirgas tunne täitis Erg Noori hinge! 

Ta nägi üksikut naisekuju, kes talle teeharu poolt kiiresti vastu tuli. Ta oleks selle naise 
tuhande hulgast ära tundnud — see oli Veeda Kong. Veedale, kes varem nii tugevasti tema 
mõtteid valdas, ei olnud nende teede erinevus siiamaani veel selge. Arvutusmasinate 
diagrammidega harjunud Erg Noor kujutles järsult taevasse tõusvat kaart — tema püüdlust — 
ning planeedi kohal kulgevat, selle minevikusajandite sügavusse süüvivat Veeda elu- ja loo- 
minguteed. Mõlemad jooned eemaldusid teineteisest laias kaares. 

Erg Noori rabas äkki Veeda Kongi pisimagi üksikasjani tuttava näo sarnasus Niiza näoga. 
Mõlemad olid kitsad, laia silmadevahe ja kõrge laubaga, pikkade kaarjate kulmudega, 
mõlemal ühesugune õrn pilkav muie suure suu ümber. Isegi ninad, mõlemal pisut ülespidi, 
pehmelt ümarad ja pikavõitu, olid sarnased otsekui õdedel. Kuid Veeda vaatas alati otse ja 
mõtlikult, Niiza Kriti jonnakas peake aga oli noorusetuhinas sageli kuklasse heidetud. 

«Te silmitsete mind?» imestas Veeda. 

Ta ulatas Erg Noorile mõlemad käed ning too surus need oma põskede.vastu. Veeda vabastas 
end võpatades. Astronaut muigas nõrgalt. 

«Ma tahtsin tänada neid käsi, mis Niiza terveks ravisid... Ta ... Ma tean kõik! Ta vajas pidevat 
valvamist ja te loobusite huvitavast ekspeditsioonist. Kaks kuud!.. .» 

«Ei loobunud, vaid hilinesin «Tantrat» oodates. Niikuinii oli hilja, ja pealegi on teie Niiza 
lihtsalt võluv! Me oleme väliselt sarnased, kuid tema on kosmose ja raudtäh-tede võitjale 
tõeliseks sõbraks oma truudusega ja kindla suunitlusega taevasse.» 

«Veeda!» 

«Ma ei naljata, Erg! Kas te ei tunne, et praegu ei ole veel aeg nalja teha? Kõik peab selgeks 
saama.» 

«Mulle on niigi kõik selge! Kuid ma ei täna teid mitte enda, vaid Niiza pärast.» 

«Ärge tänage! Mul oleks raske olnud, kui te oleksite Niiza kaotanud.» 

«Ma saan aru, kuid ei usu, sest ma tunnen Veeda Kongi, kellele niisugused kaalutlused on 
täiesti võõrad. Ja mu tänumeel ei ole kadunud.» 

Erg Noor silitas noore naise õlga ning võttis tal käe alt kinni. Nad läksid kõrvuti mööda tühja 
teed ja vaikisid, kuni Erg Noor uuesti rääkima hakkas: 

«Kes ta siis on, see tõeline?» 

«Dar Veter.» 

«Endine välisjaamade juhataja! Võinii! ... » 

«Erg, te teete mingisuguseid tühje sõnu. Ma ei tunne teid ära.» 

«Järelikult olen ma muutunud ... Ent mul on Dar Vete-rist ettekujutus ainult tema töö järgi ja. 
ma mõtlesin, et tema unistab samuti kosmosest.» 

«õige. Unistab tähemaailmast, kuid oskab tähti ühendada muistse põlluharija armastusega 
Maa vastu. Teaduse-inimene, kellel on lihtsa meistri suured käed.» 

Erg Noor heitis tahtmatult pilgu oma ahtale, matemaatiku ja muusikamehe pikkade tugevate 
sõrmedega kämblale. 

«Kui te teaksite, Veeda, kui tugev on praegu minu armastus Maa vastu!» 

«Pärast pimedusemaailma ja pikka teekonda halvatud Niizaga? Muidugi! Ent... » 

«Kas see armastus siis ei saa minu elu aluseks olla?» 


«Ei! Te olete tõeline kangelane ja seepärast kangelastegudest küllastumatu. Te kannate sedagi 
armastust täie karikana, kartes sellest tilkagi Maa peale valada, sest tahate teda tervenisti 
kosmosele anda. Kuid ikka sellesama Maa heaks!» 

«Veeda, Tumedal ajal oleks teid tuleriidal ära põletatud!» 

«Mulle on seda juba öeldud... Olemegi teelahkmel. Kus teie kingad on, Erg?» 

«Ma jätsin nad aeda, kui teile vastu tulin. Pean tagasi minema.» 

«Nägemiseni, Erg. Minu töö siin on lõppenud, algab teie oma. Kus me kokku saame? Või 
kohtume alles enne uue laeva starti?» 

«Ei, e1,, Veeda! Me sõidame Niizaga kolmeks kuuks po-laarvööndi sanatooriumi. Tulge meid 
külastama ja tooge Dar Veter ka kaasa.» 

«Missugusesse sanatooriumi? Kas «Kivisesse Südamesse» Siberi põhjarannikul? Või 
Islandile, «Sügislehte-desse»?» 

«Põhja-polaarringi jaoks on juba hilja. Meid saadetakse 

lõunapoolkerale, kus varsti algab suvi. «Valgesse Koitu» Grahami maal.» 

«Hästi, Erg. Kui Dar Veter ainult kohe kaaslast viiskümmend seitse taastama ei lähe. 
Arvatavasti tuleb esiteks materjalid ette valmistada.» 

«Tore maapealne inimene on ta teil küll — peaaegu aasta otsa taevas!» 

«Ärge vigurdage. See taevas on palju lähemal, võrreldes nende kujutlematute avarustega, mis 
meid teineteisest lahutasid.» 

«Kas te kahetsete seda, Veeda?» 

«Milleks te küsite, Erg? Igaühes meist on kaks poolust: üks kipub uue poole, teine hoiab 
endist ja on valmis tema juurde tagasi pöörduma. Te teate seda ja teate ka, et tagasi minnes ei 
jõuta iial sihile.» 

«Kuid kahetsus jääb... nagu pärg kallile kalmule. Suudelge mind, Veeda, armas!...» 

Noor naine täitis kuulekalt palve, tõukas astronaudi õrnalt eemale ning läks kiiresti peateele 
— elektribusside liinile. Lähenenud masin peatus automaatselt. Erg Noor nägi veel kaua 
Veeda punast kleiti läbipaistva seina taga. 

Ka Veeda vaatas läbi klaasi liikumatut Erg Noori. Mõtetes kaikus järelejätmatult refrään 
Killustatud Maailma ajastu poeedi luuletusest, mis oli tõlgitud ja hiljuti Ark Giri poolt 
viisistatud. Dar Veter ütles talle kord vastuseks õrnale etteheitele: 

«Ja ei taevased inglid, kui tahaksid nad, 

sügavikkude vaimud — ka need 

minu hingest küll iialgi võtta ei saa 

kaunist, veetlevat Annabel Leed!» ! 

See oli muistse mehe väljakutse loodusjõududele, mis olid röövinud temalt armsama. Mehe 
väljakutse, kes ei leppinud kaotusega ega tahtnud midagi saatusele loovutada. 

1 Ameerika kirjaniku Edgar Allan Poe (1809 —1849) luuletusest «Annabel Lee». 

Elektribuss lähenes juba Spiraaltee harule, aga Veeda Kong seisis ikka veel akna all. 
Poleeritud käsipuust tugevasti kinni hoides ümises ta endamisi imeilusat romanssi, mis oli täis 
helget nukrust. 

«Ingliteks nimetasid vanasti usklikud eurooplased kujutletavaid taevavaime, sõnumitoojaid 
jumalate tahtest. Sõna «ingel» tähendabki muinaskreeka keeles «sõnumitooja». Paljude 
saiandite eest unustatud sõna...» 

Jaamas ärkas Veeda mõtteist, kuid Spiraaltee vagunis pöördus taas nende juurde tagasi. 
«Taeva, kosmose sõnumitoojateks võib nimetada ka Erg Noori, Mven Massi ja Dar Veterit. 
Eriti just Dar Veterit, kui ta on lähedases maises taevas, kaaslase ehitustöödel ...» Veeda 
naeratas ülemeelikult. «Kuid sügavike vaimud oleme siis meie, ajaloolased,» ütles ta valjusti, 


omaenda häälekõla kuulates, ja pahvatas lõbusalt naerma. «Jah, just taevased inglid ja 
sügavike vaimud! Aga vaevalt see Dar Veterile meeldib ...» 

Madalad mustade okastega seedrid — Subantarktika jaoks aretatud külmakindel vorm — 
mühisesid raugematus tuules pidulikult ja ühtlaselt. Külm tihe õhk voogas kiire jõena, tuues 
endaga kaasa erakordset puhtust ja värskust, mis on iseloomulik ainult avamere ja 
kõrgmägede õhule. Ent mägedes igilumega kokkupuutuv tuul on kuiv, kergelt põletav nagu 
vahuvein, siin aga oli ookeani hingus otse tajutavaks puudutuseks, mis niiskelt tervet keha 
paitas. 

«Valge Koidu» sanatooriumi hoone, mis oma klaasseinte ümarike vormide poolest mineviku 
gigantseid merelaevu meenutas, laskus astangutena mere äärde. Vaheseinte, treppide ja 
sammaste kahvaturoosa värvus oli päeval teravas vastuolus tumedate, šokolaadlillade 
andesiitkaljude kuplitaoliste massiividega, millest läbi lõikusid sinkjas-hallid, sulatatud 
süeniidist, portselaniläikelised teed. Kuid praegu pleegitas ja ühtlustas kõiki värvitoone 
hiliskeva-dise polaaröö eriline hahkjas valgus, mis näis tulevat taeva ja mere sügavusest. 
Päike kadus tunniks lõunas asuva kõrglava taha. Sealt tõusis laia võlvkaarena üle kogu 
lõunataeva laotuv majesteetlik sära. See oli vastu-helk Antarktise mandri võimsatelt 
jääväljadelt, mis olid säilinud tema idakülje kõrgel küürul. Inimese tahe oli nad kaugemale 
nihutanud ja jätnud järele ainult veerandi endisest kolossaalsest jääkattest. Valge jäine koit, 
mille järgi ka sanatoorium oma nime oli saanud, muutis kogu ümbruse rahulikuks nõrga 
valguse maailmaks, kus polnud ei varje ega reflekse. 

Neli inimest läksid hõbedaselt peegelduvat portselani-läikelist eed mööda pikkamisi ookeani 
poole. Tagapool astuvate meeste näod näisid otsekui hallist graniidist tahutud, mõlema naise 
suured silmad olid muutunud põhjatult sügavaks ja salapäraseks. 

Oma nägu Veeda Kongi karusnahkse keebi krae vastu surudes vaidles Niiza Krit ajaloolasele 
erutatult vastu. Veeda s:mitses kerget imestust varjamata seda välimuselt tema endaga 
sarnanevat neiut. 

«Mulle näib, et parim kingitus, mille naine armastatule võib teha, on teda uuesti luua ja 
sellega oma kangelase olemasoh pikendada. See on ju peaaegu surematus!» 

«Mehed otsustavad meie üle teisiti,» vastas Veeda. «Dar Veter ütles mulle, et tema ei tahaks 
tütart, kes armastatuga liialt sarnaneks. Tal olevat ränk mõelda, et ta peab siit maaimast 
lahkudes jätma tütre ilma oma armastuse ja õrnuseta tundmatu saatuse hoolde... Need on 
muistse kiivuse ja kaitsmisinstinkti igandid.» 

«Aga mulle on talumatu mõte, et ma pean oma lihasest lapsukesest lahkuma,» jätkas oma 
mõtetest vallatud Niiza. «Andma ta kasvatada, kui ta on vaevalt imikueast välja jõudnudl1» 
«Saan aru, kuid ei ole nõus.» Veeda muutus tusaseks, nagu oleks neiu tema hinges valusat 
keelt puudutanud. «Üks inimkonna ülevamaid saavutusi on võit pimeda ema-instinkti üle, 
arusaamine, et ainult laste kollektiivne kasvatamine spetsiaalselt õpetatud ja valitud inimeste 
poolt suudab meie ühiskonna inimest luua. Nüüd peaaegu ei olegi enam pöörast emaarmastust 
nagu muistsel ajal. Iga ema tea:, et kogu maailm on tema lapse vastu sõbralik. Ja sellepärast 
ongi kadunud instinktiivne ahviarmastus, mis tekkis loomalikust hirmust oma lapsukese 
pärast.» 

«Ma saan sellest aru,» ütles Niiza, «kuid ainult mõistusega.» 

«Äga mina tunnen täielikult, kuni lõpuni, et suurim õnn — võimalus teisele olendile rõõmu 
teha — on nüüd kättesaadav igale inimesele, igale vanusele. See, mis endistes ühiskondades 
oli võimalik vaid vanematele, vanaemadele a vanaisadele, eeskätt aga emadele ... Mispärast 
peab tingimata kogu aeg väikese juures olema? Eks seegi ole igand aegadest, mil naised elasid 
pealesunnitult kitsast elu ega saanud armastatuga koos olla. Aga teie olete alati koos, niikaua 
kui armastate.. » 

«Ma ei tea, mõnikord tekib nii meeletu soov, et su kõrval käiks tilluke temaga sarnanev 
olevus ... Ja... ei, ma ikkagi ei tea ...» 

«On olemas Emade saar. Jaava. Seal elavad kõik, kes tahavad ise oma last kasvatada.» 

«Oh ei! Ma ei saaks ka kasvatajaks hakata, nagu seda teevad inimesed, kes eriti lapsi 
armastavad. Ma tunnen endas nii palju jõudu, ja ma olen juba kord kosmoses käinud ... » 
Veeda leebus. 

«Te olete nooruse kehastus. Niiza, ja mitte ainult füüsiliselt. Nagu kõik noored, nii ei saa ka 
teie elu vastuoludega kokku põrgates aru. et need onen elu ise, et armurõõm toob tingimata 
kaasa rahutust, hoolt ja muret, seda suuremat, mida suurem on armastus. Aga teile paistab, 
nagu kaoks kõik elu esimese löögi juures ... » 

Viimaste sõnade juures sähvatas Veedas järsku arusaamine. Ei, mitte üksnes nooruses ei 
peitunud Niiza rahutuse ja elujanuste püüdluste põhjus! 

Veeda oli paljudele omase vea teinud — arvanud, et hingehaavad paranevad üheaegselt 
kehaliste vigastustega. Hoopiski mitte! Kauaks ajaks iääb veel psüühikasse püsima haav. mis 
on peidetud sügavale füüsiliselt tervesse kehasse ning võib mõnikord päris tühisel põhjusel 
ootamatult avaneda. Nii oli lugu ka Niizaga: viis aastat halvatust, ehkki ta sel aial oli täiesti 
teadvusetu, oli jätnud endast mälestuse kõigisse kehakudedesse, hirmu kohtumise ees õudse 
ristiga, kes oleks peaaegu surmanud Erg Noori. 

Niiza aimas Veeda mõtete suunda ning ütles kõlatult: 

«Pärast raudtähte ei taha minust lahkuda kummaline tunne. Kuskil hinges pesitseb häiriv 
tühjus. See elab koos kindla rõõmu ia jõuga, neid kustutamata, kuid ka ise kus-lumata. Aga 
tema vastu võidelda saan ma ainult sellega, mis mind täielikult haarab eAa lase mul temaga 
kahekesi jääda ... Nüüd ma tean, mida tähendab kosmos üksikule inimesele, ja kummardan 
veel sügavamalt astronautika esimeste kangelaste ees!» 

«Ma vist mõistan,» vastas Veeda. «Ma olin kord väikestel ookeani keskele eksinud 
Polüneesia saartel. Seal haarab sind üksinduse tundidel mere palge ees piiritu kurbus nagu 
üksluisesse kaugusse hääbuv nukker laul. Nähtavasti räägib inimesele muistne mälestus 
ürgaegsest teadvuse üksindusest, kui nõrk ja kadumisele määratud oli ta varem oma 

hingepuuris. Ainult ühine töö ja ühised mõtted võivad sellest päästa. Tuleb laev, mis näib 
saarest veel väiksem olevat, kuid mõõtmatu ookean ei ole enam see mis enne. Käputäis 
seltsimehi ja laev — see on juba omaette maailm, mis talle kättesaadavaisse ja alistuvaisse 
kaugustesse tungib. Nii on lugu ka kosmoselaevaga. Te olete selles koos vaprate ja tugevate 
seltsimeestega! Kuid üksindus kosmoses . .. » Veeda võpatas. «Vaevalt et inimene seda taluda 
suudab.» 

Niiza liibus veel tugevamini Veeda vastu. 

«Kui õigesti te ütlesite, Veeda! Sellepärast ma tahangi kõike korraga .. .» 

«Niiza, te hakkate mulle ikka enam meeldima. Nüüd saan ma teie otsusest paremini aru ... See 
näis mulle meeletuna.» 

Niiza pigistas vaikides Veeda kätt ja surus nina tema tuulest külma, põse vastu. 

«Aga kas te peate vastu, Niiza? See on ju nii uskumatult raske!» 

«Mis raskusest te kõnelete, Veeda?» pöördus viimast hüüatust kuulnud Erg Noor tema poole. 
«Kas olete Dar Veteriga kokku rääkinud? Ta keelitab mind juba pool tundi, et ma hakkaksin 
oma astronaudikogemusi noortele edasi andma ega läheks lennule, kust tagasi ei tulda.» 

«Ja kas tal on õnnestunud teid veenda?» 

«Ei. Minu tähtedevaheliste lendude kogemused on palju vajalikumad selleks, et viia «Luik» 
eesmärgile, sinna.» Erg Noor osutas heledale tähtedeta taevale, kus allpool Väikest 
Magalhäesi Pilve, Tuukani ja Lõunahüdra all, pidi loitma ere Ahernaar. «Viia teed mööda, 
mida ei ole veel läbinud ükski Maa ega Ringi laev.» 


Koos Erg Noori viimase sõnaga süttis tema selja taga tõusva päikese serv, mille kiired kogu 
valge koidu müstilisuse minema pühkisid. 

Neli sõpra jõudsid mere äärde. Ookean hingas külma, veeretades lauskjale rannale ridamisi 
vahuharjadeta laineid, tormise Antarktika rasket virvendust. Veeda Kong vaatas 
uudishimulikult terasekarva vett, mis sügavamal kiiresti tumenes ja madala päikese kiirtes 
lillaka jäävar-jundi omandas. 

Niiza Krit seisis tema kõrval helesinisest karusnahast kasukas, peas samasugune ümmargune 
mütsike, mille alt tungis välja tumeruuge juuksekuhil. Neiu oli talle omasel 

viisil pea kergelt kuklasse heitnud. Dar Veter jäi teda tahtmatult imetlema ning kortsutas 
laupa. 

«Veter, teile ei meeldi Niiza?» hüüdis Veeda Kong liialdatud pahameelega. 

«Te ju teate, et ma olen tast vaimustatud,» vastas Dar Veter momnilt. «Kuid praegu tundus ta 
mulle nii väikesena ja haprana, võrreldes ... » 

«Sellega, mis mind ootab?» küsis Niiza väljakutsuvalt. «Kas te jätsite Ergi rahule ja asusite 
mind ründama?» 

«Ma ei ole mõtelnudki seda teha,» vastas Dar Veter tõsiselt ja nukralt, «kuid mu kurvastus on 
loomulik. Minu armsa Maa imekaunis olend peab kaduma põhjatusse kosmosesse, kus 
valitseb pilkane pimedus ja koletu külm. See ei ole kaastunne, Niiza, vaid kaotuse kurbus.» 
«Teie tunded on samasugused kui minu omad,» nõustus Veeda. «Kirgas elutuluke Niiza, ja 
jäine surnud maailmaruum!» 

«Kas ma näin hapra lillekesena?» küsis Niiza. Tema hääle kummaline intonatsioon tegi Veeda 
valvsaks. 

«Kes armastab minust rohkem külmaga võitlemise rõõmu?» Ja neiu rebis mütsi peast, raputas 
oma ruugeid kiharaid ning viskas kasuka seljast. 

«Mis te teete, Niiza?» taipas Veeda Kong esimesena ja sööstis astronaudi poole. 

Ent Niiza otsekui lendas kaltiule. mis lainete kohale ulatus, ja andis oma rõivad Veeda kätte. 
Külmad lained võtsid Niiza oma embusse ja Veeda võpatas kogu kehast, kui ta kuiutles, 
kuidas niisugune kümblus tundub. Niiza ujus rahulikult, tugevate tõmmetega laineid 
läbistades kaugemale. Laineharjale tõustes hakkas ta kaldale jäänutele käega viipama, heites 
väljakutse endale järgneda. 

Veeda Kong jälgis teda vaimustusega. 

«Veter, Niiza ei ole Ergi, vaid jääkaru sõbratar. Kas teie, rrõhiamaa inimene, tõesti alla 
annate?» 

«Päritolu poolest olen küll põhjamaalane, aga eelistan sooje meresid.» ütles Dar Veter 
kaeblikult ja lähenes vastumeelselt lainepiirile. 

Ta riietus lahti, katsus jalaga vett ning tormas «uhh!» hüüdes terashallile lainele vastu. Kolme 
hoogsa tõmbega kerkis ta laineharjale ja liugles teise laine tumedasse nõkku. Ainult palju 
aastaid kestnud treening ja aastaringne suplemine päästsid Dar Veteri prestiiži. Hing jäi tal 

kinni ja silme ees hakkasid keerlema punased rattad. Paari järsu sukeldumise ja hüppega sai ta 
jälle hingamisvõime tagasi. Dar Veter tuli veest välja üleni sinisena, lõdisedes, ning jooksis 
koos Niizaga mäest üles. Mõni minut hiljem nautisid nad karusnahksete rõivaste soojust. Isegi 
külmetama panev tuul näis nüüd kandvat korallimerede hingust. 

«Mida enam ma teid tundma õpin,» sosistas Veeda, «seda rohkem veendun, et Erg Noor ei ole 
valikuga eksinud. Te julgustate teda raskel tunnil nagu ei keegi teine, rõõmustate, hoiate... » 
Niiza päevitumata põsed kattusid tiheda punaga. 

Hommikueine alal kõrgel tuulest vibreerival kristallter-rassil kohtas Veeda tihti neiu mõtlikku 
ja õrna pilku. Kõik neli olid sõnakehvad nagu inimesed enne pikka lahusolekut harilikult ikka. 


«Kibe on niisuguseid inimesi tundma õnpida ja samas neist lahkuda!» ütles Dar Veter äkki 
valjusti. 

«Võib-olla te .. .» alustas Erg Noor. 

«Minu vaba aeg on lõppenud. Ma pean kõrgusse tõusma! Grom Orm ootab mind.» 

«Ka minul on aeg,» lisas Veeda. «Ma sukeldun oma sügavikku, hiljuti avastatud koopasse — 
Killustatud Maailma aiastust säilinud .hoiukohta.» 

««Luik» saab stardivalmis tuleva aasta keskpaiku, meie aga asume ettevalmistustele kuue 
nädala pärast,» ütles Erg Noor tasa. «Kes juhatab praegu välisjaamu?» 

«Esialgu Junius Ant, kuid ta ei taha oma mälumasina-test lahkuda ja Nõukogu ei ole 
Labradori F-seadme füüsi-kainseneri Emb Ongi kandidatuuri veel kinnitanud.» 

«Ma ei tunne teda.» 

«Teda tuntakse vähe, sest ta tegeleb Teadmiste Piiride Akadeemias megalainete mehaanika 
küsimustega.» 

«Mis asi see on?» 

«Megalained on kosmose suured rütmid — gigantsed lained, mis aeglaselt levivad 
maailmaruumis. Nendes väljenduvad näiteks vastuolud kohtuvate valguskiirte kiirustes, mis 
annavad absoluutsest ühikust suuremaid suhtelisi väärtusi. Muidugi pole see kaugeltki veel 
läbi töötatud... » 

«Aga Mven Mass?» 

«Kirjutab raamatut emotsioonidest. Ka temal on isiklikuks otstarbeks vähe aega: Stohastika ja 
Tuleviku Ennustamise Akadeemia määras ta konsultandiks teie «Luige» 

lennu alal. Niipea kui materjalid on koos, tuleb tal raamatuga hüvasti jätta.» 

«Kahju! Teema on tähtis. Oleks juba aeg õigesti mõista emotsioonide maailma reaalsust ja 
jõudu,» avaldas Erg Noor arvamust. 

«Ma kardan, et Mven Mass on vaevalt suuteline kaineks analüüsiks,» ütles Veeda. 

«Nii see peabki olema, vastasel korral ei kirjutaks ta midagi silmapaistvat,» vaidles Dar Veter 
vastu ning tõusis, et hüvasti jätta. 

«Nägemiseni! Lõpetage oma tööd kiiresti, muidu me ei näegi üksteist,» ulatasid Niiza ja Erg 
käe. 

«Küllap näeme,» lubas Dar Veter kindlalt. «Äärmisel juhul EI Homra kõrbes enne starti.» 
«Enne starti,» olid astronaudid päri. 

«Lähme, taevane ingel.» Veeda Kong pistis käe Dar Ve-teri küünarnuki alla, pööramata 
sihilikult tähelepanu tema kulmukortsutusele. «Maa on teid vist ära tüüdanud?» 

Dar Veter seisis harkisjalu hädavaevalt kinnitatud karkassi kõikuval alusel ning vaatas alla, 
hajunud pilvekihtide vahelisse hirmuäratavasse põhjatusse. Sealt paistis Maa pind kääruliste 
hallide mandrite ja tumelillade merede kontuuridega. Planeedi tohutu suurus mõjus rabavalt 
isegi tema viie läbimõõdu kauguselt. 

Dar Veter tundis ära tehiskaaslastelt tehtud ülesvõtete järgi lapsepõlvest saadik tuttavad 
piirjooned. Seal on nõgus joon temaga ristsuunaliste mustendavate mäeviirgudega. Paremal 
sädeleb meri, otse jalgade ees aga on kitsas eelmäestiku org. Tal oli täna õnne: pilved hajusid 
just selle planeediosa kohalt, kus praegu elab ja töötab Veeda. Seal, malmhallide mägede 
järskude astangute jalamil asub kuskil muistne koobas, mis süüvib ruumikate korrustena Maa 
põue. Seal korjab Veeda inimsoo möödunud elu tummade tolmunud kildude hulgast välja 
need ajaloolise tõe terad, milleta ei saa olevikku mõista ega tulevikku ennustada. 
Rihveldatud tsirkooniumpronksplaatidest platvormilt alla kummardudes saatis Dar Veter 
mõttes tervituse ebamääraselt aimatavasse punkti, mis oli nüüd kadunud läänest roomavate 
sulgjate, väljakannatamatult kiirgavate pilvede tiiva alla. Ööpimedus seisis seal siravaist 
tähtedest ülekülvatud müürina. Pilvekihid paistsid üksteise kohal 

rippuvate hiiglaparvedena. Nende all mustendavas kuristikus kihutas Maa pind 
pimedusemüüri varju, otsekui kaoks ta igaveseks olematusse. Planeedi varjukülge rüütas 
kosmose mustas avaruses särav õrn sodiaagivalgus. 

Üle planeedi valgustatud külje laotus helesinine pilve-vaip, mis peegeldas terashalli Päikese 
Jõulist valgust. Igaüks, kes oleks vaadanud pilvi ilma tumeda filtrita, oleks nägemise 
kaotanud, samuti nagu seegi, kellel oleks tulnud väljaspool Maa atmosfääri tuhande 
kilomeetri paksust kaitsekihti silmadega hirmuäratava valgusallika poole pöörduda. 
Lühilainelised päikesekiired — ultravioletsed kiired ja röntgenikiired — hoovasid kõike 
elusat hävitava voona. Nendele lisandusid sagedased kosmiliste osakeste valingud ja van 
Alleni tsooni pidev radiatsioon. Uuesti süttinud tähed saatsid maailmaruumi surmatoovaid 
kiirgusi. Ainult kindel skafander päästis töötajad hukkumisest. 

Dar Veter viskas kaitsetrossi teisele poole ja liikus mööda tugitala Suure Vankri särava aisa 
suunas. Gigantne toru oli terve tulevase kaaslase ulatuses kokku monteeritud. Tema. mõlemas 
otsas kerkisid teravad kolmnurgad, mis hoidsid ülal magnetvälja kiirgajate hiiglakettaid. Kui 
paigaldatakse patareid, mis Päikese helesinist kiirgust elektrivooluks muudavad, siis võib 
köidikutest vaba-, neda ja liikuda piki magnetijõujooni, rinnal ja seljal vastavad suunavad 
plaadid. 

«Me tahame öösel töötada,» kõlas tema kiivris ootamatult noore inseneri Kad Laiti hääl. 
«Valgust lubas anda «Altai» komandör.» 


Dar Veter heitis pilgu vasakule alla, kus rippusid mõned ühtehaagitud veoraketid nagu 
magavad kalad. Kõrgemal, lameda varju all, mis oli määratud kaitseks meteooride ja Päikese 
eest, hõljus sisemise vooderduse plaatidest monteeritud ajutine platvorm, millele paigutati ja 
millel pandi kokku rakettides kohaletoimetatud osad. Seal sagisid mustade mesilastena 
töölised, kes lõid helendama nagu jaaniussikesed, kui skafandri peegeldav pealispind kaitsva 
varju alt välja sattus. Rakettide külgedes haigutavatest tumedatest avadest, kust suuri detaile 
välja laaditi, hargnes trosside ämblikuvõrk. Veel kõrgemal, otse karkassi kohal, askeldas rühm 
kummalistes, vahel lausa naljakates poosides inimesi koguka masina ümber. Borasoonkattega 
berülliumpronksist rõngas oleks Maa peal juba ise tublisti sada tonni kaalunud. Siin rippus 
kogu see mürakas kuule- 

kalt kaaslase metallsõrestiku ligidal peenikese trossi küljes, mille ülesandeks oli kõikide 
nende alles kokkumonteerimata osade Maa ümber tiirlemise integraalkiirust võrdsustada. 
Harjudes raskusjõu puudumisega, täpsemalt väga väikese raskusjõuga, muutusid töötajad 
osavaks ja kindlaks. Kuid need osavad töölised tuli peagi uute vastu välja vahetada. 
Pikaajaline füüsiline töö kaalutuse tingimustes tekitas vereringes häireid, mis võisid püsima 
jääda ning Maale naasmisel inimese invaliidiks muuta. Sellepärast töötas igaüks kaaslasel 
kõige rohkem sada viiskümmend tundi, puhkas seejärel üheksasaja kilomeetri kõrgusel 
planeedi kohal tiirlevas vahejaamas ja läks siis Maale tagasi, kus ta kõigepealt Karakorumis 
asuvas Välisatmosfääri Palees läbi tegi arstliku regravitatsiooni. 

Dar Veter, kes monteerimistöid juhtis, püüdis end mitte füüsiliselt koormata, nii väga kui ta 
ka ei oleks mõnikord tahtnud üht või teist tööd kiirendada. Tema pidi siin, viiekümne seitsme 
tuhande kilomeetri kõrgusel, mitu kuud vastu pidama. 

Öiseks tööks nõusolekut anda tähendas oma noored sõbrad veel kiiremini alla planeedile saata 
ja uus vahetus enneaegselt välja kutsuda. Teine ehitustöödele määratud planetoplaan, 
«Banon», asus Arizona tasandikul, kus televiisoriekraanide ja registreerimismasinate kilpide 
ees istus Grom Orm. 

Otsus töötada ilma jäise kosmoseöö tundideks ettenähtud vaheaegadeta kiirendas tunduvalt 
montaažitöid. Dar Veter ei tohtinud sellest võimalusest loobuda. Saanud nõusoleku, 
pudenesid inimesed monteerimisplatvormilt igasse külge laiali ja hakkasid veel keerukamat 
trosside ämblikuvõrku punuma. Planetoplaan «Altai», mis oli ehitustööliste ühiselamuks ja 
rippus liikumatult tugitala otsa juures, haakis järsku lahti rullikutega trossid, mis tema 
sissepääsuluuki ja ehitatava kaaslase karkassi ühendasid. Ta mootoritest paiskusid välja pikad 
pimestavad leegijoad. Planetoplaani hiiglakere pöördus hääletult ja kiiresti. Mitte vähimatki 
müra ei kandunud läbi planeetidevahelise ruumi tühjuse. «Altai» meisterlik komandör vajas 
vaid paari mootoritukset, et neljakümne meetri kõrgusele ehitusplatsi kohale tõusta ja oma 
maandumisprožektoritega monteerimisplatvormi poole pöörduda. Planetoplaani ja karkassi 
vahele veeti uuesti juhttrossid ning kogu see 

maailmaruumis rippuv mitmesuguste esemete kogum jäi suhteliselt liikumatuks, jätkates 
samal ajal tiirlemist ümber Maa kiirusega umbkaudu kümme tuhat kilomeetrit tunnis. 
Pilvemasside paigutus näitas Dar Veterile, et ehitus liigub planeedi antarktilise piirkonna 
kohal ja sukeldub järelikult varsti Maa varju. Skafandrite täiustatud soojendajad ei suuda 
kosmoseavaruste jäist hingust täielikult kinni pidada, ja häda sellele rändurile, kes oma 
patareide energia mõtlematult ära kulutab! Nii hukkus kuu aega tagasi montaažiarhitekt, kes 
avatud raketi külmas korpuses äkilise meteoorivihma eest varju otsis. Tema jaoks jõuti 
päikesepoolsele küljele liiga hilja ... Üks teine insener sai surma meteoori läbi. Neid juhuseid 
on võimatu viimaseni ette näha ja vältida. Kaaslaste ehitamine nõuab alati ohvreid — ja kes 
on järgmine? ... Stohastika seadused, kuigi nad on vähe rakendatavad üksikute liivaterade 


taoliste üksikisikute kohta, ütlevad, et kõige rohkem võimalust järgmiseks ohvriks saada on 
temal, Dar Veteril. Viibib ju tema kõikidest kauem siin, selles kõrguses, mis on avatud kõigile 
kosmose juhustele . .. Ent trotslik sisemine hääl kinnitas Dar Veterile, et tema suurepärase 
isikuga ei juhtu mitte midagi. Kui rumal niisugune veendumus matemaatiliselt mõtleva 
inimese jaoks ka polnud, ei hüljanud see Dar Veterit ning aitas tal rahulikult balansseerida 
kaitsmata karkassi taladel ja võredel musta taeva põhjatuses. 

Maa peal toimus konstruktsioonide monteerimine eriliste masinate abil, mida nimetati 
embrüotektideks, sest nad töötasid elusorganismi kasvamise põhimõttel. Elusorganismi 
molekulaarehitus, mille kujunemist juhib pärilik küberneetiline mehhanism, oli muidugi 
kujutlematult keerukam, allutatud mitte üksnes füüsikalis-keemilisele valikule, vaid ka alles 
lahendamata lainerütmikale. Kuid elusorganismid kasvasid ainult ioniseeritud molekulide 
soojade lahuste tingimustes, embrüotektid aga töötasid harilikult po* lariseeritud vooludes, 
valguses või magnetväljas. Monteerimisele kuuluvatele osadele radioaktiivse talliumiga kan- 
tud märgid ja võtmed orienteerisid masinate poolt ühendatavaid detaile ning montaaž kulges 
võhikule rabavana tunduva täpsuse ja kiirusega. Siin kõrgel neid masinaid ei olnud ega 
saanudki olla. Kaaslase monteerimine kujutas endast vanamoelist ehitustööd elavate inimeste 
käte abil. Kõigist hädaohtudest hoolimata näis töö niivõrd huvitav, 

et meelitas ligi tuhandeid vabatahtlikke. Psühholoögia-katsejaamad jõudsid vaevu läbi 
vaadata kõiki soovijaid, kes olid Nõukogule teatanud oma valmisolekust planeetide-vahelisse 
ruumi minna. 

Dar Veter jõudis päikesemasinate alusteni, mis laotusid lehvikuna kunstliku raskusjõu 
aparaati kandva hiiglasuure puksi ümber, ning lülitas oma seljapatarei kontrollahela 
sisendiklemmi külge. Tema kiivritelefonis hakkas kõlama lihtne meloodia. Siis ühendas ta 
paralleelselt klaasplaadi, millele oli peente kuldjoontega kantud skeem. Kostis sarrla 
meloodia. Kahte nooniust pöörates viis Dar Veter ajahetked ühte ja tõdes lahkuminekute 
puudumist mitte ainult meloodias, vaid ka häälestuse tonaalsuses. Tulevase masina tähtsat osa 
monteeriti laitmatult. Võis alustada radiat-sioon-elektrimootorite paigaldamist. Dar Veter 
sirutas pikaajalisest skafandri kandmisest väsinud õlgu ja keerutas pead. Liigutamisel 
rägisesid kaelalülid, mis pidevast liikumatusest kiivris olid kangeks jäänud. Hea veel, et Dar 
Veter oli imuunne väljaspool atmosfääri töötajate hulgas levinud psühhooside — ultravioletse 
unehaiguse ja infra-punase marutõve suhtes muidu ei oleks ta kuidagi suutnud austavat 
ülesannet lõpule viia. 

Peagi kaitseb esimene vooderdis töötajaid painava üksinduse eest, mis valdab inimest lahtises 
kosmoses, kuristiku kohal, kus pole .ei taevast ega maapinda. 

«Altaist» eraldus väike päästemürsk ja vilksatas noolena ehitusest mööda. See oli puksiir, mis 
saadeti ainult koormaid vedavate ja ettemääratud kõrguses peatuvate veorakettide järele. 
Parajal ajal! Maailmaruumis hõljuvate rakettide, inimeste, masinate ja materjalide kogum 
suundus Maa ööpoolele. Puksiir tuli tagasi, vedades järel kolme pikka, sinkjalt helkivat, 
kalakujulist mürsku, millest igaüks kaalus Maal ilma kütuseta sada viiskümmend tonni. 
Raketid liitusid omasugustega monteerimisplatvormi ümber. Dar Veter kandus ühe tõukega 
teisele poole karkassi ning leidis end lossimistöid juhtivate tehnikute ringist. Inimesed 
arutasid öise töö plaani. Dar Veter nõustus nendega, kuid nõudis kõikide individuaalpatareide 
asendamist uutega, mis peale laternatele, õhufiltritele ja raadiotelefonidele voolu andmise 
võimaldaksid kolmekümne tunni jooksul skafandreid pidevalt soojendada. 

Terve ehitus sukeldus ööpimedusse nagu sügavikku, ent 

veel kaua aega valgustas atmosfääri ülemistest kihtidest hajutatud päikesekiirte mahe tuhkjas 
sodiaagivalgus tulevase kaaslase saja kaheksakümne kraadises pakases tardunud skeletti. Veel 
häirivamaks kui päeval muutus üli-juhtivus. Isolatsiooni pisimastki kulumisest tööriistades, 


patareides või akumulaatorites mähkusid lähedal asuvad esemed otse pinda mööda 
laialivalguva voolu helesinisesse särasse ning voolu oli võimatu vajalikus suunas edasi anda. 
Pilkane kosmosepimedus saabus koos kõveneva külmaga. Tähed hiilgasid pööraselt eredate 
siniste nõeltena. Meteooride nähtamatu ja kuuldamatu lend tundus öösel eriti hirmuäratav. All 
tumeda kera pinnal lcõmahtasid at-mosfäärihoovustes elektrilise sära mitmevärvilised pilved, 
tohutu pikkusega sädelahendused või tuhandetesse kilomeetritesse küündivad hajusa 
helenduse vöödid. Rajutuuled kihutasid seal all, õhkkonna ülakihtides, jõulisemalt igasugusest 
maapealsest tormist. Päikese ja kosmose kiirgusest küllastunud atmosfääris jätkus intensiivne 
energia segunemine, mis tegi ehituse sidepidamise koduplaneediga erakordselt raskeks. 
Äkitselt muutus midagi selles väikeses, pimedusse ja koletusse külma hälbinud maailmas. Dar 
Veter ei taibanud kohe, et planetoplaani helgiheitjad põlema süttisid. Veel mustemaks muutus 
pimedus, tuhmusid raevukad tähed, platvorm ja karkass aga paistsid heledas valguses käega- 
katsutava selgusega. Mõne minuti pärast vähendas «Altai» pinget. Valgus muutus kollaseks 
ega olnud enam nii intensiivne. Planetoplaan säästis oma akumulaatorite energiat. Uuesti, 
samuti nagu päeval, hakkasid liikuma vooderdise-plaatide ruudud ja ellipsid, kinnituskaarte 
võred, reservuaaride silindrid ja torud, jõudes üksteise järel oma kohale kaaslase skeletis. 

Dar Veter leidis kobamisi põiktala, haaras kinni rullik-pidemetest trosskäsipuude küljes, andis 
jalaga tõuke ja liugles üles. Üsna planetoplaani luugi lähedal vajutas ta pidemetes asuvatele 
piduritele ja peatus just õ'gel ajal, et mitte suletud ukse vastu põrgata. Selleks et vähendada 
õhukadu suure hulga tööliste sisenemisel ja väljumisel, ei hoitud üleminekukambris 
maapealset normaalrõhku. Seepärast astus Dar Veter skafandrit seljast võtmata teise, ajutiseks 
ehitatud abikambrisse ning lülitas seal kiivri ja patareid välja. 

Skafandri kandmisest väsinud keha sirutades kõndis Dar Veter kindlalt sisemisel tekil ia 
nautis tagasipöördumist peaaegu normaalse raskusjõu tingimustesse. Planeto-plaani kunstliku 
gravitatsiooni seade töötas vahetpidamata. Kirjeldamatult meeldiv oli tunda end kindlal pinna) 
seisva inimesena ja mitte kerge kihulasena, kes ebakindlas tühjuses lendleb! Maa valgus, soe 
õhk ja mugav tugitool ahvatlesid pikali heitma ning muretule puhkusele anduma. Dar Veter 
koges oma esivanemate naudingut, mis tejda kunagi vanaaegsetes romaanides imestama oli 
pannud. Pärast pikka teekonda külmal kõnnumaal, märjas metsas või jäätunud mägedes läksid 
inimesed sooja elamusse — majja, muldonni, viltjurtasse. Ja siis lahutasid neid nagu siingi 
õhukesed seinad suurest, ohtlikust ja vaenulikust maailmast, säilitade" soojust ia valgust, 
lastes neil puhata, jõudu koguda, edaspidiste tööde üle järele mõtelda. 

Dar Veter sai jagu tugitooli ja raamatute kiusatusest. Ta pidi Maaga ühendusse astuma: 
terveks ööks kõrguses süüdatud valgus võis ehitustöid jälgivate observatooriumide vaatlejates 
segadust tekitada. Peale selle tuli ette teatada, et täiendust läheb tarvis enne tähtaega. 

Täna osutus ühendus eriti heaks ja Dar Veter ei rääkinud Grom Ormiga mitte kodeeritud 
signaalide abil, vaid TVF-i kaudu, mis oli väga võimas nagu igal planetoplaa-nil. Vana 
esimees jäi rahule ning pidi viivitamatult hakkama hoolitsema uue meeskonna valimise ja 
detailide kiirendatud kohaletoimetamise eest. 

«Altai» juhtimiskeskusest väljus Dar Veter läbi raamatukogu, mis seinte äärde asetatud 
kahekordsete koikude abil oli magamisruumiks kujundatud. Kajutitesse, söögitubadesse, 
köökidesse, külgmistesse koridoridesse ja eesmisesse masinasaali olid samuti paigutatud 
koikud. Statsionaarseks baasiks muudetud planetoplaan oli puupüsti täis. Dar Veter läks jalgu 
vaevaliselt järel vedades mööda koridori, mida vooderdasid soojana tunduvast pruunist 
plastmassist plaadid, ning avas ja sulges laiskade liigutustega «jäiku hermeetilisi uksi. 

Ta mõtles astronautidele, kes kümneid aastaid taolise laeva sisemuses mööda saatsid ilma 
vähimagi lootuseta sellest enne tapvalt kauget tähtaega välja pääseda. Tema elab siin alles 
kuuendat kuud, seejuures iga päev kitsastest ruumidest väljudes ja planeetidevahelise tühjuse 
rusuvas avaruses töötades. Ent juba tunneb ta igatsust Maa järele, 

tema steppide, merede, elamisvööndite keskuste pulbitseva elu järele. Aga Erg Noor, Niiza ja 
veel kakskümmend «Luige» meeskonNalliget peavad tähelaevas viibima üheksakümmend 
kaks sõltuvat ehk sada nelikümmend Maa ajaarvamise aastat, et tagasi koduplaneedile jõuda, 
ükski neist ei ela nii kaua! Nende kehad põletatakse ja maetakse seal, mõõtmatus kauguses, 
rohelise tsirkooniumtähe planeetidel ... 

Või katkeb nende elu lennu ajal ja siis kaovad nad matuseraketti suletuna kosmosesse... 
Niisamuti olid tema kaugete esivanemate päevil kandunud mereavarustele surnud võitlejaid 
kandvad matusevened. Kuid niisuguseid kangelasi, kes läheksid vastu eluaegsele vangistusele 
laevas ja lendaksid ära ilma lootuseta kunagi tagasi pääseda, ei ole inimkonna ajaloos veel 
leidunud. Ei, tal ei ole õigus, Veeda teeks talle etteheiteid! On ta siis unustanud muistsete 
aegade võitlejad inimõiguste ja vabaduse eest, kes läksid vastu palju hirmsamale — 
eluaegsele vangistusele niisketes keldrites, kohutavatele piinadele. Jah, need kangelased olid 
tugevamad ja väärikamad isegi tema kaasaegsetest, kes valmistuvad enneolematult 
suurejooneliseks lennuks kosmosesse, et uurida kaugeid maailmu! 

Ja tema, Dar Veter, kes pole oma koduplaneedilt veel kordagi pikemaks ajaks lahkunud, on 
nendega võrreldes väike inimene ja sugugi mitte taevane ingel, nagu teda naljatades kutsub nii 
lõpmatult armas Veeda Kong! 


XIV PEATÜKK TERASUKS 


KAKSKÜMMEND päeva pöörles automaatne robotläbindaja rõskes pimeduses, enne kui tal 
õnnestus kümneid tuhandeid tonne kaaluv ummistus likvideerida ia varisenud võlvkäigud 
toestada. Tee koopa sügavusse oli avatud. Jäi vaid üle selle ohutust kontrollida. Roomikute ia 
arhimeedese kruvi abil liikuvad robotkärud libisesid käratult alla. Mõõteriistad teatasid ica 
saia meetri tagant andmeid õhu koostise, temneratuuri ia niiskuse kohta. Osavalt takistusi 
vältides laskusid kärud neljasaja meetri sügavuseni. Siis tungis Veeda Kong oma 
kaastöölistega koopasse. Üheksakümne aasta eest olid indikaatorid maa-aluste vete uurimise 
aial hoopiski mitte maaki sisaldavate lubia- ja liivakivide keskel märkinud lärsku suure hulfa 
metalli, olemasolu. Peagi selgus, et maakoht lanorpb ühte legendaarse, paliude saiandite 
vanuse Den-Of-Kuli koopa asupaiga kirjeldusega. Koopa nimi tähendas kadunud keeles 
«Kultuuri variunaik». Hirmsa sõja ähvardusel olid rahvad, kes end teaduses ja kultuuris kõige 
eesrindlikumaks pidasid, oma tsivilisatsiooni aarded koopasse peitnud. Noil kaugetel aegadel 
oli salatsemine väga laialt levinud ... 

Veeda ei olnud sugugi vähem erutatud oma kõige nooremast kaastöötajast, kui ta kaldkäigu 
põrandat katval märjal punasel savil allapoole libises. 

Kujutlusvõime maalis majesteetlikke saale hermeetiliste seifidega, milles asuvad filmoteegid, 
joonised ja kaardid, kanne maAnetofonikptaste või mälumasiNallntidetra. riiuleid keemiliste 
ühendite, sulamite ia ravimite näidistega, tänapäeval kadunud loomade topiseid õhu- ja 
niiskuskindlates läbipaistvates vitriinides, taimede preparaate, planeedi väljasurnud asukate 
kivistunud luudest kokkuseatud skelette. Edasi viirastusid silikollist plaatidesse valatud 
maalid kuulsaimatelt kunstnikelt, terved galeriid 

skulptuure — inimkonna suurepärased esindajad, tema väljapaistvad tegelased, meisterlikult 
kujutatud loomad ... Kuulsate hoonete mudelid, kivvi ja metalli raiutud kirjad, mis räägivad 
tähelepanuväärsetest sündmustest... 

Unistamist jätkates tungis Veeda Kong umbes kolme-nelja tuhande ruutmeetrise pindalaga 
hiiglaslikku koopasse. Pimedusse kaduv lagi kaardus järsu võlvina, kust rippusid alla 
elektrivalguses kiiskavad pikad stalaktiidid Saal osutus tõepoolest majesteetlikuks. Veeda 
mõtteid reaalsuseks muutes paistsid üleni ribiliste ja nukiliste tilkekividega kaetud seinte 


orvadest masinad ja kapid. Arheoloogid pudenesid rõõmuhõisetega maa-aluse saali 
perimeetrit mööda laiali. Paljud orvades seisvatest masinatest, mis olid kohati säilitanud klaasi 
ja lakikorra läike, osutusid sõidukiteks, mis kauge mineviku inimestele nii väga meeldisid ja 
mida Killustatud Maailma ajastul peeti inimkonna tehnilise geniaalsuse tipuks. Tollal ehitati 
üldse millegipärast väga palju sõidukeid, mille pehmetele istmetele mahtus vaid paar-kolm 
inimest. Sõidukite konstruktsioon oli elegantne, juhtimis- ja liikumismehhanismid te- 
ravmeelsed, kuid muus osas olid niisugused masinad lausa kisendav mõttetus. Sadade 
tuhandete kaupa ristlesid nad linnatänavatel ja maanteedel, vedades edasi-tagasi inimesi, kes 
millegipärast oma elukohast kaugel töötasid ja iga päev tööle ning tagasi kiirustasid. Nende 
sõidukite juhtimine oli ohtlik, nad saatsid surma suure hulga inimesi ja põletasid ära miljardid 
tonnid planeedi geoloogilises minevikus ladestunud väärtuslikke orgaanilisi aineid, mür- 
gitades atmosfääri süsihappegaasiga. Ringi ajastu arheolooge valdas pettumus, kui nad nägid, 
et nendele kummalistele sõidukitele on koopas nii palju ruumi antud. 

Ent madalatel alustel seisis ka palju võimsamaid kolb-jõumasinaid, elektri-, reaktiiv-, turbiin- 
ja tuumamootoreid. Paksu tilkekivikihiga kaetud klaasvitriinides asetsesid ver-tikaalridades 
mingid seadmed — võib-olla televiisorid, fotokaamerad, arvutusmasinad voi muud seda laadi 
aparaadid. Sellel osaliselt roostetolmuks pudenenud, kuid osalt hästi säilinud masinate 
muuseumi oli suur ajalooline väärtus, sest ta heitis valgust tehnika tasemele tol kaugel ajal, 
millest pärinevad ajaloolised ürikud olid sõjalistes ja poliitilistes segadustes suurelt osalt 
kaotsi läinud. 

1 Stalaktiidid — tilkekivid, mis ripuvad naeru jääpurikad, vastandina slalagmiitidele, mis 
kasvavad koopa põrandast ülespoole. 

Truu abiline Miiko Eigoro, kes oma armsa mere taas oli vahetanud maa-aluse niiskuse ja 
pimeduse vastu, märkas saali lõpus jämeda lubjakivisamba taga mustendavat avaust. Sammas 
osutus masina korpuseks, tema jalamil aga lebas hunnik tolmuks kõdunenud plastmassi — 
jäänused kilbist, mis kunagi käiku oli sulgenud. Roomavate luurekärude punaste kaablite järgi 
samm-sammult edasi liikudes tungisid arheoloogid teise koopasse, mis asus peaaegu samal 
tasapinnal ning oli täis ridadena seisvaid hermeetilisi klaasist ja metallist kappe. Siit-sealt 
varisenud püstloodseid seinu vöötas pikk, suurte tähtedega ingliskeelne raidkiri. Veeda ei 
suutnud hoiduda seda kiiresti dešifreerimast. 

Muinasaja individualismile tüüpilise hoopleva väljendusviisiga teatasid varjupaiga ehitajad 
järeltulijatele, et nad on jõudnud teadmiste tipule ja säilitavad siin tuleviku jaoks oma 
gigantseid saavutusi. 

Miiko kehitas põlastavalt õlgu: 

«Juba selle kirja järgi võib otsustada, et «Kultuuri varjupaik» on pärit KMa lõpust, vana 
ühiskonnavormi eksisteerimise viimastest aastatest. Nii iseloomulik on nende juhm 
veendumus oma lääne tsivilisatsiooni, oma keele, kommete, moraali ja nõndanimetatud valge 
inimese üleoleku igaveses ja muutumatus püsimises. Ma vihkan seda tsivilisatsiooni!» 

«Te kujutlete minevikku eredalt, kuid ühekülgselt, Miiko, Mulle paistavad läbi surnud 
kapitalismi luukere süngete joonte need, kes tuleviku eest võitlesid. Nende tulevik on meie 
olevik. Ma näen palju naisi ja mehi, kes kitsapiirilises, kasinas elus valgust otsisid, kellel 
jätkus headust, et teisi aidata, ja tugevust, et ümbritseva maailma moraalses umbuses mitte 
kalgistuda. Ja vaprust, pöörast vaprust!... » 

«Need, kes oma kultuuri siia peitsid, ei olnud sellised,» vaidles Miiko vastu. «Vaadake, siia 
on kogutud ainult tehnika. Nad uhkustasid tehnikaga, pööramata tähelepanu üha kasvavale 
moraalsele ja emotsionaalsele metsistumi-sele. Nad suhtusid halvakspanuga minevikku ega 
näinud tulevikku!» 


Veeda mõtles, et Miikol on õigus. Varjupaiga loojate elu olnuks kergem, kui nad oleksid 
osanud saavutatut kooskõlla viia sellega,- mis oli jäänud veel teha maailma ja ühiskonna 
tõeliseks ümberkorraldamiseks. Siis oleks nende risustatud, mustaks tahmatud planeet oma 

maharaiutud metsade, laialiloobitud paberitükkide, klaasi- ja telliskivikildude ning 
roostetanud rauaga nagu peopesal nende ette kerkinud. Need esivanemad oleksid siis paremini 
aru saanud, mis on veel teha, ega oleks end enam enesekiitusega pimestanud. 

Kolmandasse saali viis kitsas šaht, mis püstloodselt kolmkümmend kaks meetrit allapoole 
laskus. Saatnud Miiko koos kahe abilisega kappide läbivalgustamiseks gamma-aparaati 
tooma, asus Veeda uurima kolmandat koobast, milles ei olnud jälgegi tilkekividest ega 
saviuhetest. Madalad, täisnurksed, valatud klaasist vitriinid olid vaid nendesse tunginud 
niiskusest higiseks tõmbunud. Klaaside vastu liibudes uurisid arheoloogid keerukaid kallis- 
kividega kaunistatud kuld- ja plaatinatooteid. 

Vormi järgi otsustades olid need vanaaegsed reliikviad kogutud ajastul, mil inimesed ei olnud 
veel loobunud esivanemate kummardamisega seotud ürgsest harjumusest pidada vana 
hinNallsemaks kui uut. Nagu raidkirja lugedes, nii tundis Veeda ka nüüd meelehärmi nende 
inimeste jabura enesekindluse üle, kes arvasid, et nende arusaamad väärtustest ja nende 
maitsed rändavad muutumatult läbi kümnete sajandite ning võetakse kaugete järglaste poolt 
kaanonina vastu. 

Koopa kaugem sopp läks üle kõrgeks koridoriks, mis otsejoones kallakalt teadmata sügavusse 
laskus. Roomavate luurerobotite sügavusemõõtjad näitasid koridori alguses kolmsada neli 
meetrit maapinnast. Laiad praod lõikasid koridori võlvlae hiiglaslikeks, arvatavasti tuhandeid 
tonne kaaluvateks paepankadeks. Veeda muutus rahutuks. Paljude maa-aluste ruumide 
uurimise kogemused sisendasid noorele naisele, et kivimassiiv mäeaheliku jalamil ei ole 
sugugi püsivas tasakaalus. Võimalik, et ta oli paigast nihkunud maavärisemise või mägede 
üldise kerkimise tagajärjel — nimelt oli mäeahelik hoiupaiga loomisest möödunud sajandite 
jooksul poolesaja meetri võrra tõusnud. Selle tohutu massi toestamine käis tavalisel 
arheoloogilisel ekspeditsioonil üle jõu. Ainult kogu planeedile tähtsad majanduslikud 
eesmärgid oleksid nii suuri pingutusi õigustanud. 

Samal ajal võis nii sügavasse koopasse peidetud ajaloolistel saladustel olla ka tehnilist 
väärtust: seal võis olla unustatud, ent kaasajale kasulikke leiutisi. 

Edasisest uurimisest loobumine oleks olnud mõistlik ja 

ettevaatlik tegu. Ent miks peaks teadlane nii väga omaenese isikut hoidma, kui miljonid 
inimesed teevad riskantseid töid ja katseid, kui Dar Veter koos seltsimeestega töötab 
viiekümne seitsme tuhande kilomeetri kõrgusel Maa kohal, Erg Noor aga valmistub 
teekonnaks, kust ei ole tagasitulekut. Need mõlemad inimesed, kellest Veeda suuresti lugu 
pidas, ei oleks taganenud ... Olgu, ka tema ei tagane ... 

Tagavarapatareid, elektronpildistaja, kaks hapnikuapa-raati... Nad lähevad kahekesi kartmatu 
Miikoga ning jätavad kaaslased kolmandat saali uurima. 

Veeda soovitas oma kaastöötajatel veidi keha kinnitada. Toodi lagedale rändurite 
toidutahvlid, mis olid pressitud kiiresti omastatavatest valkudest, suhkrutest ja väsimus- 
toksiine hävitavatest preparaatidest koos vitamiinide, hormoonide ja närvistimulaatoritega. 
Veeda, kes oli elevil ja põles kärsitusest, ei tahtnud süüa. Miiko ilmus alles neljakümne minuti 
pärast. Selgus, et ta ei olnud suutnud hoiduda paari kappi läbi valgustamast ja kiiruga nende 
sisu kindlaks tegemast. 

Jaapani naistuukrite järeltulija tänas oma juhendajat pilguga ning oli silmapilgu jooksul 
minekuvalmis. 

Peenikesed punased kaablid kulgesid keset käigu põrandat. Naiste peas helendavate 
gaasikroonide kahvatulilla valgus ei suutnud tungida läbi tuhandeaastase pimeduse nende ees, 


kus langus üha järsemaks muutus. Kumedalt ja rütmiliselt langesid laest jämedad külmad 
tilgad. Külgedelt ja alt kostis pragudes voolava vee sulinat. Läbitungivalt niiske õhk oli 
umbses, pimedas maa-aluses ruumis täiesti liikumatu. Ainult koobastes esineb sellist vaikust 
— maakoore täiesti tundetu, surnud ja tardunud mateeria ise valvab seda. Ülal looduses võib 
ka kõige sügavamas vaikuses alati aimata salajast, varjatud elu, õhu või valguse liikumist. 
Miiko ja Veeda allusid tahtmatult selle sügava koopa hüpnoosile, mis varjas neid mõlemaid 
oma mustas põues otsekui ajahambast puretud ja ainult viirastuslikes kujutlustes elustuva 
surnud mineviku sügavustes. 

Laskumine edenes kiiresti, ehkki käigu põrandat kattis paks kleepuv savikord. Kohati tuli 
seintest väljalangenud rahnudest üle ronida, lae ja rusude vahelistest pragudest läbi roomata. 
Poole tunni jooksul laskusid Miiko ja Veeda saja üheksakümne meetri võrra allapoole ning 
jõudsid 

sileda seinani, mille vastu nõjatudes lebasid rahulikult mõlemad luurerobotid. Piisas vaid 
ühest valguskiirest, et seinas ära tunda roostevabast terasest, massiivset, hermeetiliselt ;uletud 
ust. Ukse keskkohas olid näha kaks reljeefset, mingisuguste märkidega sõõri, kullatud nooled 
ja käepidemed. Lukk avanes leppesignaali valimisel. Mõlemad arheoloogid olid seda tüüpi 
seadeldisi tundma õppinud, kuid need olid kuulunud mõnevõrra varajasemasse ajajärku. Veidi 
aega nõu pidanud, hakkasid Veeda ja Miiko lukku uurima. See sarnanes väga nende kavalate 
ja õelate mehhanismidega, millega minevikuinimesed mõtlesid kaitsta oma aardeid 
«võõraste» eest — Killustatud Maailma ajastul jaotati inimesed «omadeks» ja «võõrasteks». 
Mitmel korral elid niisugused uksed avamiskatsel mürgiseid gaase, lõhkevaid mürske ja 
pimestavaid kiirgusi välja paisanud ning pahaaimamatud uurijad hävitanud. 

Vastupidavatest metallidest või erilistest plastmassidest mehhanismid ei riknenud isegi 
aastatuhandetega ja röövisid palju elusid, enne kui arheoloogid neid terasuksi kahjutuks 
tegema õppisid. 

Oli selge, et uks tuleb avada eriliste seadmete abil. Nad pidid otse koopa peamise saladuse 
lävelt tagasi minema. Kes võis kahelda, et kindlalt suletud ukse taga peab peituma kaugete 
aegade inimestele kõige tähtsam ja hinnalisem! Kustutanud laternad, istusid Veeda ja Miiko 
kroonide valgel puhkama ja sööma. 

«Mis seal küll võiks olla?» ohkas Miiko, pööramata silmi ukselt, mis otsekui sihilikult oma 
märkide kulda hiilata laskis. «Ta just nagu irvitaks meie üle: ei lase, ei ütle!...» 

«Aga mida teil õnnestus teise saali kappides näha?» küsis Veeda, peletades eemale primitiivse 
ja tarbetu pahameele ootamatu takistuse üle. 

«Masinate jooniseid, raamatuid, mis ei ole trükitud muistsele puidust paberile, vaid metall- 
lehtedele. Siis veel arvatavasti filmirulle, mingisuguseid nimekirju, tähe- ja maakaarte.» 
«Esimeses saalis on masinate näidised, teises nende tehniline dokumentatsioon, kolmandas, 
kuidas seda nüüd ütelda ... väärtused ajastust, millal veel eksisteeris raha. Mis seal ikka, 
vastab skeemidele.» 

«Kus on siis väärtused meie mõiste järgi? Inimkonna vaimse kultuuri — teaduse, kunsti, 
kirjanduse — kõrgemad saavutused?» hüüdis Miiko. 

«Ma loodan, et nad on selle ukse taga,» vastas Veeda rahulikult, «aga ma ei imesta, kui seal 
on hoopis relvad.» «Mis, mis asjad?» 

«Relvad, massilise ja kiire hävitamise vahendid.» Väike Miiko jäi mõttesse, muutus kurvaks 
ning ütles tasa: 

«Jah, see on seaduspärane, kui selle salakambri otstarbe üle järele mõtelda. Siia on võimaliku 
hävinemise eest peidetud tookordse lääne tsivilisatsiooni peamised tehnilised ja materiaalsed 
väärtused. Aga mida peeti peamiseksA kui ei olnud veel kogu planeedi ega isegi üksikute 
maade rahvaste ühiskondlikku arvamust? Millegi vajalikkuse ja tähtsuse antud momendil 


määras valitsev, pahatihti täiesti võhiklik kildkond. Sellepärast ei ole sin hoopiski mitte see, 
mis inimkonnale tõepoolest kõige suuremaks väärtuseks oli, vaid see, mida üks või teine 
grupp inimesi selleks pidas. Nemad tahtsid säilitada eelkõige masinaid ja vahest ka relvi, 
mõistmata seda, et tsivilisatsioon on ajaloolise arengu tulemus, et ta kujuneb elava organismi 
taoliselt.» 

«Jah, töökogemuste, teadmiste, tehnika, materjalivarude, kõige puhtamate keemiliste ainete ja 
ehitjste kogumise ja rakendamise teel. Võimatu on taastada purustatud kõrgemat 
tsivilisatsiooni, kui puuduvad ülikõvad sulamid, haruldased metallid, suure tootlikkusega ja 
ülitäpselt töötavad masinad. Kui see kõik on hävinenud, kust võtta siis materjale ja kogemusi, 
oskust luua üha keerukamaks muutuvaid küberneetilist masinaid, mis suudaksid rahuldada 
miljardite inimeste vajadusi?» 

«Niisama võimatu oleks tollal olnud tagasi pöörduda niisugusele masinateta tsivilisatsioonile, 
nagu seda oli antiikne tsivilisatsioon, millest nad mõnikord unistasid.» 

«Muidugi. Antiikkultuuri asemel oleks tekkinud kohutav nälg. Individualistidest unistajad ei 
tahtnud mõista, et ajalugu ei kordu!» 

«Ma ei saa kategooriliselt väita, et ukse taga on relvad,» tuli Veeda peateema juurde tagasi, 
«aga paljud asjaolud räägivad selle poolt. Kui salakambri loojad tegid tollele ajale omase vea 
ning segasid kultuuri ära tsivilisatsiooniga, mõistmata inimese emotsioonide kasvatamise ja 
arendamise vääramatut vajadust, siis polnud neile kunsti-ia kirjandusteosed või käesoleva 
hetke nõudmistest kaugem teadus eluliselt tähtsad. Noil aegadel jaotati isegi teadus tema 
ühtsusele mõtlemata kasulikuks ja kasutuks. 

Viimast liiki teadust ja muidugi kogu kunsti peeti üksnes meeldivaks, kuid isegi mitte alati 
kasulikuks ja tarvilikuks inimelu saatjaks. Siia aga on ju peidetud kõige tähtsam. Ja tahes- 
tahtmata tulevad mul mõttesse relvad, kui naiivsena ja rumalana see meile, tänapäeva 
inimestele, ka ei tundu.» 

Veeda jäi vait ning vaatas ainiti uksele. 

«Ehk on see lihtsalt kombinatsioonlukk ja me avame ta mikrofoniga läbi kuulates,» ütles ta 
äkki uksele lähenedes. «Kas riskime?» 

Miiko sööstis ukse ja sõbratari vahele. 

«Ei, Veeda! Milleks see mõttetu risk?» 

«Mulle näib, et koobas peab vaevu vastu. Me läheme ära, aga tagasi tulla enam ei saa ... Kas 
kuulete?» 

Ukse ees asuvasse kambrisse tungis aeg-ajalt kauge tume mürin. See kostis kord alt, kord 
ülevalt. 

Ent Miiko jäi paindumatuks. Ta seisis seljaga vastu ust, käed laiali. 

«Kui seal on relvad, Veeda! Kuidas võiksid nad kaitseta olla!... » 

Kahe päeva jooksul toimetati koopasse portatiivsed aparaadid — peegeldav röntgeniekraan 
mehhanismi läbivalgustamiseks ja fokuseeritud ultrasageduskiirgaja detailide sisemiste 
ühenduste purustamiseks. Kuid seadmeid tegevusse rakendada ei õnnestunud. 

Äkitselt kostis koopa rüpest katkendlikku kõminat. Pinnase tugev värin jalgade all sundis 
inimesi vaistlikult väljapääsu poole sööstma — uurijad viibisid kolmandas, alumises koopas. 
Kõmin tugevnes ning läks üle kumedaks kriginaks. Nähtavasti vajus terve praguline kivimass 
piki mäeaheliku jalamit kulgevale murrangujoonele. 

«Kõik on hukas! Me ei jõudnud. Päästke end, üles!» hüüdis Veeda õnnetult, ja inimesed 
tormasid robotkärude juurde. 

Robotite kaableist kinni haarates ronisid nad šahti mööda üles. Kiviseinte kõmin ja 
vappumine käis nende kannul ning jõudis neile lõpuks järele. Kohutav mürin ... Teise koopa 
sisemine sein varises kuristikku, mis oli tekkinud šahti, kolmanda koopa sissekäigu kohale. 


Õhulaine sõna otseses mõttes puhus inimesed koos tolmu ja peenikese kivipuruga esimese 
saali võlvide alla. Arheoloogid viskusid pikali põrandale ning jäid surma ootama. 

Koopasse tunginud tolmupilved langesid pikkamisi alla. Niipalju kui läbi peene tolmu näha 
võis, ei olnud stalag-miitide sambad ja nukid oma piirjooni muutnud. Maa-aluses ruumis 
valitses endine surmavaikus ... 

Toibunud Veeda tõusis püsti. Kaks kaastöötajat ruttasid teda toetama, kuid ta vabastas end 
kärsitult. 

«Kus Miiko on?» 

Tema abiline nõjatus madala stalagmiidi vastu ning pühkis kaelalt, kõrvadest ja juustest 
hoolega kivitolmu. 

«Peaaegu kõik on hävinud,» vastas ta tummale küsimusele. «Ligipääsmatu uks jääb neljasaja 
meetri paksuse kivimassi all igavesti suletuks. Kolmas koobas on täielikult purustatud, teist 
aga saab veel lahti kaevata. Selles on meie jaoks kõige väärtuslikum, samuti nagu siin.» 

«Nii see on. ..» Veeda niisutas keelega kuivanud huuli. «Kuid meie süü on selles, et olime nii 
pikatoimelised ja ettevaatlikud. Me oleksime pidanud varisemist ette nägema.» 

«Tõestamata eelaimus. Kuid nukrutsemiseks pole põhjust. Kas me tõesti oleksime hakanud 
mäemassiive toestama mingisuguste kahtlaste väärtuste pärast teisel pool ust? Eriti kui seal 
olid täiesti kasutud relvad.» 

«Aga kui olid kunstiteosed, inimsoo hindamatu looming? Ei, me oleksime võinud kiiremini 
tegutseda!» 

Miiko kehitas õlgu ja viis masendatud Veeda seltsimeeste kannul vastu päikesepaistelise 
päeva toredusele, puhta vee ja rahustava elektriduši rõõmudele. 

Mven Mass kõndis toas, mis talle põhja-elamisvööndi India sektoris asuva Ajaloo Maja 
ülemisel korrusel oli antud, harjunud kombe järgi edasi-tagasi. Ta oli siia kolinud kõigest kaks 
päeva tagasi, olles enne seda töötanud Ameerika sektori Ajaloo Majas. 

Toast, õigemini monoliitsest polariseerivast klaasist välisseinaga verandalt, avanes vaade 
kiltmaa sinavaile kaugustele. Aeg-ajalt lülitas Mven Mass sisse ristuva polarisatsiooni luugid. 
Tuba mattus hahkjasse hämarusse ja hemisfäärsel ekraanil hakkasid pikaldase roduna liikuma 
Mven Massi poolt väljavalitud piltide, vanade filmikatken-dite, skulptuuride ja hoonete 
elektronkujutised. Aafriklane uuris neid ja dikteeris robotsekretärile tulevase raamatu jaoks 
märkmeid. Masin trükkis, nummerdas lehed ja pani 

need hoolikalt kokku, sorteerides neid teemade või üldistuste järgi. 

Väsides lülitas Mven Mass luugid välja, astus akna alla, vaatas kaugusse ning mõlgutas nähtu 
üle mõtteid. 

Ta pidi tahtmatult imestama, kui palju inimkonna hiljutisest kultuurist oli iuba unustusse 
vajunud. Jäädavalt olid kadunud Maailma Taasühendamise ajastule nii iseloomulikud 
sõNallsed nüansid, teatavad peensused kõnes ja kirjas, mida kunagi kõrge hariduse tunnuseks 
peeti. Unustatud oli kõlav, muusikaline stiil, mis oli nii arenenud veel Ühise Töö ajastul, 
kadunud osav sõnadega Žongieerimine, nõndanimetatud teravmeelsus. Veelgi varem oli ära 
langenud vajadus oma mõtete maskeerimiseks, milleta ei saadud läbi Killustatud Maailma 
ajastul. Kõik kõnelused olid märksa lihtsamaks ja lühemaks muutunud. Suure Ringi ajastu 
saab arvatavasti inimese kolmanda signaalsüsteemi ehk sõnadeta mõistmise ajastuks. 
Aeg-ajalt pöördus Mven Mass oma mõtete uute sõnastustega alatiselt virge mehaanilise 
sekretäri poole: 

«Ringi ajastu esimesel sajandil sai alguse kunsti fluktuatiivne psühholoogia mille rajas Ljuda 
Fir. Just temal läks korda teaduslikult tõestada naiste ja meeste emotsionaalse taju erinevust, 
avada teadusele ala, mis hulk sajandeid oli eksisteerinud poolmüstilise alateadvusena. Kuid 
kaasaegse arusaamise järgi on see asja väiksem külg. Liuda Firi teeneks on eeskätt see, et ta 


märkis ära meeleliste tajude peamised ahelad, tänu millele sai võimalikuks taotleda nende 
vastavust erinevatel sugupooltel.» 

Helisev signaal ja roheline sähvatus kutsusid aafriklase äkki TVF-i juurde. Väljakutse 
töötundidel tähendas midagi tõsist. Automaatsekretär lülitus välja ning Mven Mass ruttas alla 
kaugekõnekambrisse. 

Ekraanilt tervitas teda Veeda Kong, lohud kriimustatud põskedel ja sügavad varjud silmade 
all. Mven Mass sirutas talle rõõmsalt vastu oma suured käed, kutsudes Veeda murelikul näol 
esile nõrga naeratuse. 

«Aidake mind, Mven. Ma tean, et te töötate, kuid Dar Veterit ei ole Maal, Erg Noor on 
kaugel, aga peale nende olete mul ainult teie, kelle poole ma võin pöörduda ükskõik kui suure 
palvega. Mul juhtus õnnetus... » 

«Mis? Kas Dar Veter...?» 

iFluktuatiivne psühholoogia — massiliste ajalooliste muudatuste uurimine inimese 
psühholoogias. (Fantastiline.) 

«Oh ei! Ummistus koopa vältakaevamistel.» Ja Veeda jutustas lühidalt juhtunust Den-Of-Kuli 
koopas. 

«Teie olete praegu minu sõpradest ainus, kellel on õigus Ennustavale Ajule vabalt juurde 
pääseda.» 

«Missugusele neljast?» 

«Madalama Piiritluse Ajule.» 

«Mõistan. Tuleb leida võimalus vähima töö- ja- materjali-kuluga terasukseni jõuda. Kas 
andmed on olemas?» 

«Nad on minu ees.» 

Mven Mass märkis üles mõned arvuread. 

«Nüüd oleneb kõik sellest, millal masin mu andmed vastu võtab. Oodake, ma astun kohe 
ühendusse EA valveinseneriga. Madalama Piiritluse Aju asub lõunavööndi Austraalia 
sektoris.» 

«Aga kus asub Kõrgema Piiritluse Aju?» 

«Põhja-elamisvööndi India sektoris, siin kus minagi... Ma lülitan ümber, oodake.» 

Kustunud ekraani ees püüdis Veeda endale Ennustavat Aju ette kujutada. Kujutlusse kerkis 
hiiglaslik inimaju oma vagude ja käärudega, pulseeriv ja elav, kuigi Veeda teadis, et nõnda 
nimetati gigantseid kõrgeima klassi elektronuuri-mismasinaid, mis olid võimelised lahendama 
peaaegu iga ülesannet matemaatika läbitöötatud valdkondade piirides. Planeedil oli kokku neli 
niisugust masinat, igaüks erinevalt spetsialiseeritud. 

Veedal ei tulnud kuigi kaua oodata. Ekraan lõi helendama ja Mven Mass palus ennast kuue 
päeva pärast hilisõhtul uuesti välja kutsuda. 

«Mven, teie abi on hindamatu!» 

«Kas ainult sellepärast, et mul on matemaatikas mõningaid teadmisi? Aga teie töö on 
hindamatu sellepärast, et te tunnete muistseid keeli ja kultuure. Veeda, te olete liiga sügavale 
KMa-sse tunginud!» 

Aafriklane pahvatas nii südamlikult ja nakatavalt naerma, et Veedagi naerma hakkas. Ta 
viipas hüvastijätuks käega ja kadus. 

Määratud ajal nägi Mven Mass jälle noort naist televi-sofonis. 

«Te ei tarvitse midagi ütelda — ma näen juba, et vastus ei ole põrmugi soodne.» 

«Jah. Vastupidavus on allpool ohutuse piire... » 

«Meie võimaluste ulatusse jääb vaid teise koopa'seifide tunnelkaevandamine,» ütles Veeda 
nukralt. 

«Kas maksab sellepärast nii väga kurvastada?» 


«Andke mulle andeks, Mven, aga teie seisite samuti ukse ees, mille taga peitus saladus. Teil 
oli see suur ja üldine, minul muidugi väike, kuid emotsionaalselt võrdub minu ebaõnn teie 
omaga.» 

«Jah, me oleme õnnetusekaaslased. Võin teile kinnitada, et me põrkame veel palju kordi vastu 
terasuksi.» 

«Mõni neist avaneb!» 

«Kindlasti!» 

«Kuid teie ei taganenud ometi lõplikult?» 

«Muidugi mitte. Kogume uusi fakte, õigemaid teeviitu. Kosmose jõud on nii kujutlematult 
suur, et oleks naiivne talle lihtsa ahjuroobiga kallale tormata ... Täpselt samuti nagu teil 
paljaste kätega seda kardetavat ust avada.» 

«Aga kui tuleb kogu eluaeg oodata?» «Mis loeb ühe inimese elu selliste teaduse edusammu- 
dega võrreldes?» «Mven, kuhu on jäänud teie kirglik läbematus?» «Ta ei ole kadunud, vaid 
ohjeldatud. Kannatustega ... » «Aga Ren Boz?» 

«Temal on kergem. Ta jätkab otsinguid oma abstraktsioonide täpsustamiseks.» 

«Mõistan. Üks hetk, Mven, on midagi tähtsat.» 

Ekraan kustus, ja kui ta uuesti helendama lõi, seisis Mven Massi ees just nagu hoopis teine, 
noor ja muretu naine. 

«Dar Veter tuleb Maale. Kaaslane viiskümmend seitse valmis enne tähtaega.» 

«Nii ruttu! Kas kõik on tehtud?» 

«Ei, ainult väline montaaž ja jõumasinate paigaldamine. Sisetööd on lihtsamad. Teda 
kutsutakse puhkama ja analüüsima Junius Anti ettekannet uut laadi teadete kohta Ringist.» 
«Oleks rõõmustav Dar Veterit näha.» 

«Kindlasti näete... Kuid see pole veel kõik. Kogu planeedi ühiste pingutuste tulemusena on 
uue tähelaeva «Luik» anamesoonivarud valmis. Kas te tulete?» 

«Tulen. Planeet näitab «Luige» meeskonnale hüvastijätuks kõige kaunimat ja armsamat. Nad 
soovisid näha ka Tšara tantsu, mille ta esitas Leegitsevate Karikate peol. Tšara tuleb selleks 
ise EI Homra keskkosmodroomile. Seal kohtumel 

«Hästi, Mven Mass, armas!» 


XV PEATÜKK ANDROMEEDA UDUKOGU 


PÖHJA-AAFRIKAS, Suur-Sürti lahest lõuna pool, laius hiiglasuur EI Homra tasandik. Enne 
passaatide nõrgendamist ja kliima muutmist oli siin hammaada, rohuta kõrb, üleni otsekui 
lihvitud kivikillustiku ning punaka tooniga kolmnurksete kivide soomuses, millest hammaada 
oligi saanud oma nimetuse — «punane». See oli pimestava kuuma lõõsa meri 
päikesepaistelisel päeval ning külma tuule meri sügis- ja talveöödel. Nüüd oli hammaadast 
jäänud vaid tuul; see veeretas kõval tasandikul Lõuna-Aafrika steppidest siia ümberasustatud 
kõrge sinkjashõbedase rohu laineid. Tuule tuhisemine ja painduv rohi äratasid mälestustes 
ebamäärase kurbuse ja tunde, et stepiloodus on kuidagi hingelähedane, nagu oleks seda elus 
juba kohatud. Ja mitte ainult üks kord, vaid erinevates olukordades — mures ning rõõmus, 
kaotuses ja leidmises. 

Iga tähelaeva start või maandumine jättis järele umbes kilomeetrise läbimõõduga kõrbenud, 
mürgitatud sõõri. Need sõõrid piirati punase metallvõrega ja nad seisid puutumatult kümme 
aastat, mis rohkem kui kaks korda ületas mootorite heitgaaside lagunemiseks kuluva aja. 
Pärast laeva vastuvõtmist või teelesaatmist kolis kosmodroom teise kohta. See vajutas 
kosmodroomi seadmetele ja ruumidele ajutisuse, lühiajalisuse pitseri ning tegi teda teenin- 
davad töötajad sugulasteks Sahaara iidsete nomaadidega, kes siin mitu tuhat aastat olid 


rännelnud küürakate, kõverate kaelte ja mõhnaiiste jalgadega, kaameliteks nimetatud loomade 
seljas. 

Tehes oma kolmeteistkümnendat reisi ehitatava kaaslase ja Maa vahel, toimetas planetoplaan 
«Barion» Dar Veteri Arizona steppi, mis ka pärast kliima muutmist oli pinnase 
radioaktiivsuse tõttu kõrbeks jäänud. Tuumaenergia avastamise koidikul Killustatud Maailma 
ajastul viidi siin läbi 

palju uut liiki tehnika katsetusi ja proove. Veel siiamaani oli pinnases säilinud radioaktiivseid 
lagunemisprodukte. Neid oli liiga vähe selleks, et inimest kahjustada, kuid küllalt selleks, et 
pidurdada puude ja põõsaste kasvu. 

Dar Veter ei nautinud üksnes Maa imekaunist võlu — tema kergetest valgetest pilvedest 
pruutkleidis sinitaevast, vaid ka tolmust maapinda, hõredat ja karmi rohtu. 

Astuda kindlal sammul Maa peal kuldse päikese all, nägu vastu kuiva ja karget tuult! Ainult 
see, kes on kosmose põhjatuste piiril viibinud, mõistab, kui ilus on -meie planeet, mida arutud 
esivanemad kunagi «häda ja pisarate oruks» nimetasid! 

Grom Orm ja Dar Veter jõudsid EI Homrasse ekspeditsiooni väljumise päeval. 

Õhust märkas Dar Veter tuhmil terashallil tasandikul kahte hiiglasuurt peeglit. Parempoolne 
oli peaaegu ringikujuline, vasakpoolne aga pikk, tagant teravnev ellips. Peeglid olid 
kolmekümne kaheksanda tähe-ekspeditsiooni laevade hiljutise stardi jäljed. 

Ring tähistas kohta, kust oli startinud «Tintažell», mis suundus hirmsale T-tähele ning oli täis 
kogukaid aparaate kosmosesügavustest pärineva spiraalketta reeglipäraseks piiramiseks. 
Ellips oli jälg palju laugemalt õhku tõusnud «Aellast», mis viis kaasa suure grupi teadlasi 
mateeria muutuste uurimiseks kolmiktähe Eriidanuse Omikron 2 valgel kääbusel. Kivisest 
pinnast järelejäänud tuhk mootorite poolteise meetri sügavusse tunginud energiatõuke kohas 
oli siduva seguga üle valatud, et tuul teda laiali ei kannaks. Jäi vaid üle piirdetarad vanadest 
stardipaikadest ära tuua. Seda tehakse pärast «Luige» lahkumist. 

Seal ongi «Luik» ise, malmhall oma soojussoomuses, mis atmosfääri läbimisel ära põleb. 
Edasi liigub laev oma iga liiki kiirgust peegeldava katte sädeldes. Kuid mitte keegi ei näe teda 
selles hiilguses peale lendu jälgivate robotastronoomide. Need automaadid annavad 
inimestele üksnes helendava täpi ülesvõtte. Maale tagasi saabub laev tagiga kaetuna, väikeste 
meteoorkehade plahvatustest tekkinud vagude ja lehtritega. Ent «Luike» ei näe siis ükski teda 
praegu ümbritsevatest inimestest: keegi neist ei ela sada seitsekümmend kaks aastat — kuni 
ekspeditsiooni tagasitulekuni. Sada kuuskümmend kaheksa sõltumatut aastat teel ja neli aastat 
uurimistöid planeetidel, rändurite endi jaoks aga kõigest umbes kaheksakümmend aastat, 

Oma tegevusalal edasi töötades ei jõua Dar Veter ära oodata isegi «Luige» saabumist rohelise 
tähe planeetidele. Nagu läinud kahtlusepäevadel, nii oli Dar Veter nüüdki vaimustatud Ren 
Bozi ja Mven Massi julgest mõttest. Mis sellest, et nende katse ei õnnestunud, et kosmose 
alusmüüri puudutav küsimus on lahendusest veel kaugel, et ta näib eksliku fantaasiana. Need 
hullumeelsed on inimsoo loova mõtte hiiglased, sest isegi nende teooriate ja kogemuste 
kummutamine viib inimese teadmiste tavatule tõusule. 

Mõtteisse süvenenud Dar Veter oleks äärepealt vastu ohutu tsooni piirdemärki põrganud. Ta 
pöördus ning märkas televisioonisaatja iseliikuva torni jalami kõrval tuttavat kuju. 
Sõnakuulmatuid ruugeid juukseid sasides ja teraseid silmi vidutades tormas Ren Boz tema 
juurde. Peenikeste, vaevu märgatavate armide võrk oli füüsiku näo otsekui piinarikka pinge 
kortsudesse tõmmanud. 


«Rõõmustav teid tervena näha, Ren!» 

«Mul on teid hädasti vaja!» Ren Boz sirutas Dar Veterile oma väikesed käed, mis olid endiselt 
kaetud tedre-tähtedega. 

«Mida teie siin nii varakult enne äralendu teete?» 

«Ma saatsin «Aellat» — mulle on andmed nii raske tähe gravitatsiooni kohta väga tähtsad. 
Sain teada, et te tulete, ja jäin kohale.» 

Dar Veter vaikis selgitust oodates. 

«Kas te lähete Junius Anti palve peale tagasi välisjaamade observatooriumi?» Dar Veter 
noogutas. 

«Ant on viimasel ajal salvestanud mõned veel dešifreerimata saated Ringist... » 

«Iga kuu toimub teadete vastuvõtmine väljaspool tavalist informatsiooniaega. Jaamade 
sisselülitamise momenti nihutatakse seejuures iga kord Kahe Maa-tunni võrra edasi. Aasta 
jooksul moodustab parandus ööpäeva, kaheksa aasta jooksul aga sajatuhandiku galaktilisest 
sekundist. Nii täituvad lüngad kosmose vastuvõtus. Kaheksa-aastase tsükli viimasel poolaastal 
on hakatud saama kahtlemata üsna kaugelt pärinevaid, meile arusaamatuid teateid.» 

«Ma olen nendest äärmiselt huvitatud.» 

«Kõik, mis ma teada saan, teatan teile viivitamatult. Või veel parem — võtke ise tööst osa!» 
Ren Boz ohkas rõõmsalt ning küsis: 

«Kas Veeda Kong tuleb ka siia?» 

«Jah, ma ootan teda. Kas te teate, et ta oleks äärepealt hukkunud, kui ta uuris koobast, muistse 
tehnika, varaaita, kus asus suletud terasuks?» 

«Ei ole sellest midagi kuulnud.» 

«Ma unustasin, et teie ei tunne ajaloo vastu nii sügavat huvi kui Mven Mass. Kogu planeedil 
arutatakse, mis selle ukse taga peitub. Miljonid vabatahtlikud pakuvad end kaevamistöödele. 
Veeda otsustas küsimuse Stohastika ja Tu- 

leviku Ennustamise Akadeemiale üle anda ... 

Kas Evda Nall ei tule siia?» 

«Ei, ta ei saa tulla.» 

«See kurvastab paljusid. Veeda armastab Evdat väga, Tšara aga on temasse lausa kiindunud. 
Kas te mäletate Tšarat?» 

«Ta oli niisugune ... pantritaoline? ... » 

Dar Veter laotas teeseldud hirmus käsi. 

«Naiste ilu hindaja! Muide, ma kordan alatasa viga, mille all kannatasid minevikuinimesed, 
kellel polnud aimugi psühhofüsioloogia ja pärilikkuse seadustest. Tahan alati teistes oma 
arusaamisi ja tundeid näha.» 

«Kuid Evda jälgib äralendu samuti nagu kõik planeedi elanikud,» ei toetanud Ren Boz Dar 
Veteri enesekriitikat. 

Füüsik osutas reale kõrgetele kolmjalgadele, mis kandsid kaameraid valgeks, infrapunaseks ja 
ultravioletseks vastuvõtuks ning olid paigutatud poolkaares ümber tähe-laeva. Spektri 
mitmesugused kiirterühmad värvilises saates panid ekraani ehtsat soojust ja elu õhkuma, 
samuti nagu ülemtoonidiafragmad' kõrvaldasid helisaatest metalse kõla. 

Dar Veter vaatas põhja poole, kust raskesti taarudes roomasid lähemale inimestega koormatud 
automaatelektri-bussid. Esimesest kohalejõudnud masinast hüppas välja ning jooksis 
takerdudes läbi rohu Veeda Kong. Ta viskus jooksu pealt Dar Veteri laiale rinnale, nii et tema 
pikad, kahelt poolt pead allarippuvad patsid mehe seljale lendasid. 

Dar Veter lükkas Veeda õrnalt endast eemale ning silmitses piiritult kallist nägu, millele 
ebatavaline soeng uudse varjundi andis. 


*Ülemtoonidiafragmad — inimese hääle ülemtoone edasi andvad diafragmad, mille 
rakendamisega kõrvaldatakse erinevus hääle ja saatejaama heli vahel. (Fantastiline.) 

«Ma mängisin lastefilmis Tumeda aja põhjamaist kuningannat ja jõudsin vaevu ümber 
riietuda,» selgitas noor naine veidi õhetama lüües. «Soengu jaoks ei jätkunud aega.» 

Dar Veter kujutles teda: seljas pikk keha ümber liibuv brokaatkleit, peas siniste kividega 
kuldkroon, tuhkblondid patsid allapoole põlvi, hallides silmades südi pilk — ja ta naeratas 
rõõmsalt. 

«Kas kroon oli?» 

«Oli — niisugune!» Veeda tõmbas sõrmega õhku ristik-heinalehte meenutavate suurte 
sakkidega laia rõnga kontuuri. 

«Kas ma näen?» 

«Juba täna. Ma palun, et nad näitaksid sulle seda filmi.» 

Dar Veter kavatses küsida, kes on need salapärased «nad», kuid Veeda tervitas juba tõsist 
füüsikut. Too naeratas naiivselt ja südamlikult. 

«Kus on siis Ahernaari kangelased?» Ren Boz mõõtis silmadega endiselt tühja välja tähelaeva 
ümber. 

«Seal!» Veeda osutas piimjasrohekatest klaasplaatidest, hõbedaste ažuursete ribidega, 
telgikujulisele hoonele — kosmodrooni peasaalile. 

«Lähme siis.» 

«Meie oleme seal ülearused,» ütles Veeda kindlalt. «Nad vaatavad Maa lahkumistervitust. 
Lähme «Luige» juurde.» Mehed kuuletusid. 

Dar Veteri kõrval käies küsis Veeda tasakesi: 

«Ega ma selle vanamoelise soenguga väga totter välja ei näe? Ma võiksin ... » 

«Pole vaja. Kütkestav kontrast tänapäeva riietusega — patsid seelikust pikemad! Las jääb 
nii!» 

«Ma kuulen, mu Veter!» sosistas Veeda maagilised sõnad, mis mehe südame tugevamini 
põksuma panid. 

Sajad inimesed suundusid kiirustamata laeva poole. Väga paljud naeratasid Veedale ning teda 
tervitati käetõstmisega palju sagedamini kui Dar Veterit või Ren Bozi. 

«Te olete populaarne, Veeda,» tähendas Ren Boz. «Mis on põhjuseks — kas ajaloolase töö 
või teie kurikuulus 

ilu?» 

«Ei see ega teine. Pidev ja laialdane suhtlemine inimestega töö ja ühiskondlike ülesannete 
tõttu. Teie Veteriga sulete end kord laboratooriumide rüppe, kord tõmbute pingeliseks öiseks 
tööks üksindusse. Te teete inimkonna 

heaks palju rohkem ja palju tähtsamat kui mina, ent ainult ühe, mitte südamele kõige lähema 
külje jaoks. Tšara Nandi ja Evda Nall on palju kuulsamad kui mina ... » 

«Kas jälle etteheide meie tehnilisele tsivilisatsioonile?» nokkis Dar Veter lõbusalt. 

«Mitte meie tsivilisatsioonile, vaid endiste saatuslike vigade jäänustele. Meie esivanemad 
teadsid juba tuhandete aastate eest, et kunst ja sellega ühes inimtunnete areng on ühiskonnale 
niisama tähtis kui teadus.» 

«Inimeste omavaheliste suhete mõttes?» küsis huvifatud füüsik. 

«Just nimelt!» 

«Üks muistne mõttetark ütles, et kõige raskem Maa peal on rõõmu alal hoida,» poetas Dar 
Veter vahele. «Vaadake, veel üks Veeda ustav liitlane!» 

Otse nende poole tuli kergel ja hoogsal sammul Mven Mass, äratades oma hiiglakoguga üldist 
tähelepanu. 

«Tšara tants lõppes,» taipas Veeda. «Varsti ilmub ka «Luige» meeskond.» 


«Mina nende asemel tuleksin siia jalgsi ja võimalikult pikkamööda,» ütles äkki Dar Veter. 
«Sa oled juba erutatud?» Veeda võttis tal käe alt kinni. 

«Muidugi. Mind piinab mõte, et nad lahkuvad igaveseks ja et ma seda laeva enam ei näe. 
Miski minus protesteerib selle paratamatuse vastu. Võib-olla sellepärast, et seal on mulle 
lähedased inimesed.» 

«Tõenäoliselt mitte sellepärast,» segas end kõnelusse lähenenud Mven Mass, kelle terav kõrv 
Dar Veteri jutu juba kaugelt kinni oli püüdnud. «See on inimese alatine protest halastamatu 
aja vastu.» 

«Sügisnukrus?» küsis Ren Boz pilkevarjundiga, ise seltsimehele silmadega naeratades. 
«Kas te pole tähele pannud, et just kõige tarmukamad, elurõõmsamad ja sügavamate 
tunnetega inimesed armastavad keskmiste laiuskraadide nukrat sügist?» vaidles Mven Mass 
sõbralikult füüsiku õlga silitades vastu. 

«Õige tähelepanek!» sattus Veeda vaimustusse. 

«Väga vanaaegne ... » 

«Dar Veter, kas olete väljal? Dar Veter, kas olete väl- 

jal?» hakkas kuskilt vasakult ülalt kõmisema. «Junius Ant 

kutsub teid peahoone TVF-i! Junius Ant kutsub. Peahoone 

TVF-i.» 

Ren Boz võpatas ning ajas end sirgu. 

«Kas ma tohin teiega kaasa tulla, Dar Veter?» 

«Minge minu asemel. Teie võite stardi ajal ära olla. Junius Ant armastab vanaaegsel viisil 
näidata otsevaatlust ja mitte salvestust — selles on nad Mven Massiga ühte moodi.» 
Kosmodrooni peahoones oli võimas TVF ja hemisfäärne ekraan. Ren Boz astus vaiksesse 
ümmargusse tuppa. Valveoperaator plõksutas lülitit ja osutas parempoolsele külg-ekraanile, 
millele ilmus erutatud Junius Ant. Ta silmitses füüsikut tähelepanelikult, taipas Dar Veteri 
puudumise põhjust ja noogutas Ren Bozile. 

«Praegu toimub programmiväline otsing-vastuvõtt endisest suunast, diapasoonis 62/77. 
Tõstke suunatud kiirguse lehter üles ja orienteerige ta observatooriumile. Ma juhin vektorkiire 
üle Vahemere otse EI Hormale.» Junius Ant vaatas kõrvale ning lisas: «Kähku!» 
Vastuvõttudes vilunud teadlane täitis nõude kahe minuti jooksul. Hemisfäärse ekraani 
sügavusse ilmus gigantne galaktika, milles mõlemad teadlased eksimatult ära tundsid 
inimesele ammusest ajast tuttava Andromeeda udukogu ehk M-31. 

Vaatlejale kõige lähemal asuvas välimises spiraalikeerus, nurga all läätsekujulisena paistva 
hiiglasliku galaktikaketta keskpunkti lähedal süttis tuluke. Seal hargnes tillukese 
juuksekarvana näiv tähesüsteem, kahtlemata oma saja parseki pikkune hiiglaharu. Tuluke 
hakkas kasvama ja samal ajal «juuksekarv» suurenes, galaktika ise aga kadus, valgudes laiali 
vaatevälja piiride taha. Punaste ja kollaste tähtede vool küündis põiki üle ekraani. Tuluke 
muutus väikeseks ringiks ning helendas nüüd üsna tähevoolu sabas. Voolu servalt eraldus 
oranž K-spektriklassi täht. Tema ümber hakkasid tiirlema planeetide vaevu märgatavad 
punktid. Valgusring asetus ühele neist ning kattis selle täielikult. Ja järsku hakkas kõik 
punastes loogetes ning lendavate sädemete sähvides keerlema. Ren Boz sulges silmad... 
«Saade katkes,» ütles Junius Ant külgmiselt ekraanilt, «Ma näitasin teile möödunud kuu 
vaatlust mälumasinate salvestustest. Lülitan ümber otsevastuvõtu peegeldusele.» 

Ekraanil keerlesid endiselt tumepunased sädemed ja jooned. 

«Kummaline nähtus!» hüüdis füüsik. «Kuidas te seda seletate?» 

«Hiljem. Kohe algab saade uuesti. Aga mida te kummaliseks peate?» 

«Punast spektrit katkemishetkel. Andromeeda udukogu spektris esineb violettnihe, mis 
tähendab, et ta meile ligineb.» 


«Katkemishetke spektril ei ole Andromeedaga mitte midagi ühist. See on kohalik nähtus.» 
«Te arvate, et nende saatejaam on viidud juhuslikult üsna galaktika servale, tsooni, mis on 
tema keskmest veel kaugemal kui Päikese tsoon meie galaktika keskmest?» 

Junius Ant mõõtis Ren Bozi skeptilise pilguga. 

«Te olete iga hetk valmis diskussiooniks ja unustate, et meiega kõneleb Andromeeda udukogu 
neljasaja viiekümne tuhande parseki kauguselt.» 

«Ah jaa!» kohmetus Ren Boz. «Veel parem oleks öelda: poolteise miljoni valgusaasta 
kauguselt. Teade on saadetud viieteistkümne tuhande sajandi eest.» 

«Ja me näeme praegu seda, mis läkitati teele ammu enne jääaega ja inimese tekkimist Maal!» 
Junius Ant muutus märgatavalt leebemaks. 

Punaste joonte keerlemine aeglustus, ekraan tumenes ja lõi järsku uuesti helendama. Kasinas 
valguses võis vaevu aimata hämarat lausikut tasandikku. Sellel asetsesid laialipillatult veidrad 
seenekujulised ehitused. Tasandiku nähtava osa eesmise serva ligidal sädeles külmalt 
tasandiku mõõtmetega võrreldes hiiglasuur, ilmselt metalse pinnaga helesinine ring. Täpselt 
ringi keskel rippusid üksteise kohal suured kaksikkumerad kettad. Ei, ei rippunud, vaid tõusid 
pikkamööda üha kõrgemale. Tasandik kadus ja ekraanile jäi vaid üks ketastest, alt kumeram 
kui pealt, jämedad spiraalribid mõlemal küljel. 

«Need on needsamad... needsamad!...» hüüdsid teadlased nagu ühest suust. Kujutis sarnanes 
täielikult ülesvõtete ja joonistega spiraalkettast, mille kolmekümne seitsmes ekspeditsioon oli 
leidnud raudtähe planeedilt. 

Uus punaste joonte pööris — ja ekraan kustus. Ren Boz ootas, kartes pilku kas või 
sekundikski kõrvale pöörata. Esimest inimpilku, mis teise galaktika elu ja mõtteid oli 
puudutanud! Kuid ekraan ei hakanud enam helendama. Televisofoni külgekraanil hakkas 
rääkima Junius Ant: 

«Ühendus katkes. Kauem oodata ei tohi, sest me kulutame Maa energiat. Kogu planeet on 
kindlasti vapustatud. Tuleb paluda Majandusnõukogu, et ta lubaks programmiväliseid 

vastuvõtte korraldada kaks korda sagedamini, kuid pärast «Luige» väljasaatmisega seotud 
kulutusi pole see muidugi võimalik enne aasta möödumist. Nüüd me teame, et raudtähe 
planeedil olev tähelaev on pärit sealt. Kui poleks olnud Erg Noori avastust, poleks me nähtust 
üldse aru saanud.» 

«Ja see ketas tuli sealt? Kui kaua ta siis lendas?» küsis Ren Boz just nagu endamisi. 

«Ta lendas surnuna umbes kaks miljonit aastat läbi kaht galaktikat lahutava maailmaruumi,» 
vastas Junius Ant karmilt, «enne kui ta T-tähe planeedil varjupaiga leidis. Nähtavasti on need 
tähelaevad niiviisi ehitatud, et nad automaatselt maanduvad, hoolimata sellest, et ükski elus- 
olend ei ole sadu tuhandeid aastaid juhtimiskange puudutanud.» 

«Võib-olla elavad nad kaua?» 

«Igal juhul mitte miljoneid aastaid — see oleks vastuolus termodünaamika seadustega,» 
vastas Junius Ant külmalt. «Ja kolossaalsetele mõõtmetele vaatamata ei saanud spiraalketas 
endasse mahutada terve planeedi inimesi ... mõtlevaid olendeid. Ei, esialgu ei suuda meie 
galaktikad veel üksteiseni küündida ega teateid vahetada.» 

«Küllap suudavad,» ütles Ren Boz veendunult, jättis Junius Antiga hüvasti ning läks tagasi 
kosmodroomile. 

Dar Veter, Veeda, Tšara ja Mven Mass seisid kahest pikast saatjaterivist veidi eemal. Kõikide 
pead pöördusid peahoone poole. Hääletult lähenes sealt ning kandus mööda lai platvorm, 
millel viibisid kõik «Luige» meeskonna kakskümmend kaks liiget. Neid saatsid käeviiped ja 
— mida inimesed endale seltskonnas vaid õige haruldastel puhkudel lubasid — 
tervitushüüded. 

Platvorm sõitis tähelaeva juurde. Kõrge ümberpaiguta-tava tõstuki juures ootasid valgetes 
kombinesoonides, väsimusest hallide nägudega inimesed — põhiliselt kosmo-droomi 


inseneridest koosneva äralennukomisjoni kakskümmend liiget. Viimase ööpäeva jooksul olid 
nad esemete arvestuse masinate abil kogu ekspeditsiooni varustust kontrollinud ja 
tensoraparaatidega veel kord laeva korrasolekut proovinud. 

Tähtedevaheliste lendude koidikul kehtestatud korra kohaselt raporteeris komisjoni esimees 
Erg Noorile, kes oli taas valitud tähelaeva ja Ahernaarile suunduva ekspeditsiooni ülemaks. 
Teised komisjoni liikmed panid oma tingmärgid 

nende kõigi portreede ja nimedega varustatud pronkstahvlile, ulatasid selle Erg Noorile, jätsid 
hüvasti ning läksid eemale. Siis tulvasid saatjad laeva juurde. Inimesed rivistusid rändurite 
ette, lastes nende omaksed väikesele vabaks jäänud tõstukiplatvormile. Kinooperaatorid 
jäädvustasid lahkujate iga liigutuse — viimase mälestuse, mis neist koduplaneedile jäi. 

Erg Noor nägi kaugelt Veedat, pistis pronksist tunnis-tuskirja astronaudi laia vöö vahele ning 
läks kiiresti noore naise juurde. 

«Kui tore, et te tulite, Veeda!» 

«Kuidas oleksin ma saanud teisiti!» 

«Te olete mulle Maa ja minu möödunud nooruse sümboliks.» 

«Niiza noorus on jäädavalt teiega.» 

«Ma ei ütle, et mul millestki kahju ei ole — see oleks vale. Ja eelkõige on mul kahju Niizast, 
oma seltsimeestest ja samuti ka iseendast. . . Liiga suur on kaotus. Sellel tagasitulekul armusin 
ma Maasse uut moodi — tugevamini, lihtsamalt, jäägitumalt... » 

«Ja siiski lähete, Erg?» 

«Ma ei saa teisiti. Keeldudes kaotaksin ma niihästi kosmose kui ka Maa.» 

«Kas kangelastegu on seda raskem, mida suurem on armastus?» 

«Te olete mind alati hästi mõistnud, Veeda. Näete, Niiza tulebki.» 

Neile lähenes kõhnaks jäänud, poisiga sarnanev, ruugete kiharatega neiu ning peatus ripsmeid 
langetades. 

«Ma ei uskunud, et see on nii ränk. Teie kõik... olete head, helged... kaunid... Lahkuda, oma 
elav ihu emakese Maa küljest lahti kiskuda » Astronaudi hääl vära- 

tas. 

Veeda surus ta vaistlikult enda vastu ning sosistas talle saiakesi kõrva naiselikke lohutusi. 
«Luukide sulgemiseni on jäänud üheksa minutit,» ütles Erg Noor kõlatult, Veedalt pilku 
pööramata. 

«Nii kaua veel! . .. » hüüatas Niiza lihtsameelselt, endal hääles pisarad. 

Veeda, Erg, Dar Veter, Mven Mass ning teised saatjad tundsid kurbuse ja imestusega, et neil 
pole sõnu. Ei ole millegagi väljendada oma tundeid kangelasteo puhul," mis tehakse nende 
heaks, keda veel ei ole, kes tulevad 

palju aastaid hiljem. Lahkujad ja saatjad teadsid kõik — mida suutsid siin veel anda sõnad! 
Inimese teine signaalsüsteem ei olnud täiuslik ja loovutas koha kolmandale. Kirglikke, 
sõnulseletamatuid tundepuhanguid kajastavad sügavad pilgud kohtusid sõnatult ja pingeliselt 
või imesid ahnelt endasse EI Homra kasinat loodust. 

«On aeg!» Erg Noori metalseks muutunud hääl mõjus nagu piitsahoop pingul närvide pihta. 
Veeda liibus avalikult nuuksudes Niiza vastu. Mõlemad naised seisid mõne hetke põsk põse 
vastas, silmad tugevasti kinni pigistatud, seni kui mehed hüvastijätupilke ja käepigistusi 
vahetasid. Tõstuk oli juba kaheksa astronauti tähelaeva ovaalsesse mustendavasse luugiavasse 
peitnud. Erg Noor võttis Niizal käest kinni ja sosistas talle midagi. Neiu punastas, rebis end 
lahti ning tormas tähelaeva juurde. 

Erg Noor ja Niiza sõitsid ühel Aajal üles. 


Inimesed tardusid, kui «Luige» heledasti valgustatud parda eendil musta luugiava ees hetkeks 
seisatasid kaks kogu — pikakasvuline mees ja sihvakas neiu, kes võtsid vastu Maa viimaseid 
tervitusi. 

Veeda Kong muljus käsi ja Dar Veter kuulis, kuidas tema sõrmeliigesed rägisesid. 

Erg Noor ja Niiza kadusid. Mustast haigutavast avast nihkus esile ovaalne plaat, samasugune 
hall nagu kogu tähelaev. Uks hetk — ja isegi terav silm ei oleks kolossaalse korpuse järsul 
küljel suutnud eristada äsjase avause jälgi. 

Harktugedel vertikaalselt seisvas tähelaevas oli midagi inimesetaolist. Võib-olla jättis selle 
mulje ninaosa ümmargune kera, mida kroonis teravaotsaline kuppel ja millel silmadena 
särasid signaaltuled. Või laeva keskmise, konteinerosa lõikeribid, mis meenutasid rüütli 
raudrüü õla-katteid? Tähelaev kõrgus oma tugedel otsekui harkis jalgadega hiid, kes 
põlastavalt ja enesekindlalt üle rahvamurru vaatab. 

Ähvardavalt hakkasid möirgama sireenid, mis andsid esimese valmisolekusignaali. Nagu 
nõiaväel ilmusid laeva juurde laiad iseliikuvad platvormid, mis viisid korraga hulga saatjaid 
minema. Oma objektiive ja kiirtevihke laevalt kõrvale pööramata roomasid TVF-ide ja 
prožektorite kolmjalad kaugemale. «Luige» hall korpus tuhmus ja näis 

oma mõõtmed kaotavat. Laeva «peas» süttisid kurjakuulutavad punased tuled — 
stardiettevalmistuse signaal. Mööda kõva pinnast kandus jõuliste mootorite vibratsioon: tähe- 
laev hakkas oma tugedel pöörduma ning võttis lennuorien-tatsiooni. Ikka kaugemale ja 
kaugemale sõitsid saatjad, kuni olid tuulepoolselt küljelt ületanud pimeduses helenduva 
ohutusejoone. Siin hüppasid inimesed kähku maha, platvormid aga kihutasid ülejäänud 
saatjaid ära tooma. 

«Kas nad ei näegi enam meid või vähemalt meie taevast?» küsis Tšara tema poole 
kummardunud Mven Massilt. 

«Ei. Vahest ainult läbi stereoteleskoopide ... » 

Tähelaeva kiilu all süttisid rohelised tuled. Peahoone tornis pöörles meeletult raadiomajakas, 
saates igasse suunda hoiatuse hiiglalaeva õhkutõusmise kohta. 

«Tähelaevale antakse stardisignaal!» möirgas äkki metalne hääl nii valjusti, et Tšara end 
võpatades Mven Massi vastu surus. «Kes on ringi jäänud, tõstke käed üles! Tõstke käed üles, 
muidu saate surma! Tõstke käed üles, muidu ...!» karjus automaat, samal ajal kui tema 
prožektorid välja valgustasid, otsides neid, kes ehk juhuslikult ohtlikku ringi olid jäänud. 
Nad ei leidnud kedagi ja kustusid. Robot hakkas uuesti karjuma ja, nagu Tšarale näis, veel 
raevukamalt: 

«Pärast kellasignaali pöörake selg laeva poole ja sulgege silmad. Ärge avage enne teist kella. 
Pöörake selg ja sulgege silmad!» ulus robot ärevalt ning ähvardavalt. 

«Küll on hirmus!» sosistas Veeda oma kaaslasele. 

Dar Veter võttis rahuga vöölt torusse keeratud, mustade prillidega poolmaskid, pani ühe ette 
Veedale ning teise endale. Ta jõudis vaevu pandlad kinni tõmmata, kui suur kõrge tooniga 
kell signaalaparaatide löövi all metsikult helisema hakkas. 

Helin katkes ja vaikuses võis kuulda kõige vastu ükskõikseid tsikaade. 

Ootamatult tõi tähelaev kuuldavale raevuka ulgumise ja kustutas tuled. Üks, kaks, kolm, neli 
korda kajas see südantlõhestav ulgumine pimeda lagendiku kohal ja mulje-erksamatele 
inimestele näis, nagu karjuks laev ise lahku-miskurbuses. 

Ulgumine katkes niisama ootamatult. Laeva ümber ilmus kujutlematult ere tulemüür. 
Silmapilguks lakkas maailmas olemast kõik peale selle kosmilise tule. Tulesammas venis 

pikaks ja muutus seejärel pimestavalt heledaks jooneks. Kell lõi teist korda ja pöördunud 
inimesed nägid tühja tasandikku, millel ergas hiiglasuur hõõguva pinnase laik. Kõrgelt paistis 
suur täht — see oli kaugenev «Luik». 


Inimesed lonkisid pikkamööda elektribusside poole, vaadates kord taevasse, kord 
stardipaigale, mis oli järsku jäänud hämmastavalt elutuks, otsekui oleks siin taas sündinud EI 
Homra hammaada, möödunud aegade teeliste hirm ja häda. 

Lõunapoolsel silmapiiril süttisid tuttavad tähed. Kõikide pilgud pöördusid sinna, kust tõusis 
sinakas hele Ahernaar. Sinna, selle tähe juurde jõuab «Luik» pärast kaheksakümmend neli 
aastat kestvat lendu, kiirusega üheksasada miljonit kilomeetrit tunnis. Meie jaoks 
kaheksakümmend neli, «Luige» jaoks nelikümmend seitse aastat. Võibolla loovad nad seal, 
tsirkooniumtähe roheliste kiirte alt uue, samuti ilusa ja rõõmsa maailma. 

Dar Veter ja Veeda Kong jõudsid Tšarale ja Mven Massile järele. Aafriklane vastas parajasti 
neiule: 

«Ei, mitte nukrus, vaid suur ja kurb uhkus on minu tänane tunne. Uhkus meie üle, kes me oma 
planeedilt üha kõrgemale tõuseme ja kosmosega ühte sulame. Kurbus sellepärast, et meie 
armas Maa jääb väikeseks ... Lõpmatult ammu jätsid maiad, Kesk-Ameerika punanahalised 
indiaanlased, järele uhke ja kurva pühenduse. Ma andsin selle Erg Noorile ja ta kaunistab 
sellega «Luige» raamatukogu-laboratooriumi.» 

Aafriklane vaatas tagasi, märkas, et lähenenud sõbrad teda kuulavad, ning jätkas valjemini: 
««Sina, kes sa kunagi hiljem siia ilmud! Kui sinu mõistus oskab aru saada, siis sa küsid, kes 
me oleme. Kes me oleme? Küsi koidult, küsi metsalt, küsi lainelt, küsi tormilt, küsi 
armastuselt. Küsi maalt, kannatuste maalt, armastatud maalt. Kes me oleme? Me oleme maa!» 
Ja minagi olen tervenisti maa!» lisas Mven Mass. 

Neile tormas hingeldades vastu Ren Boz. Sõbrad ümbritsesid füüsikut ja see andis neile paari 
sõnaga edasi enneolematu sündmuse — kahe hiiglasliku tähesaare mõtete esimese 
kokkupuute. 

«Ma oleksin väga tahtnud enne äralendu siia jõuda,» Stles Ren Boz nukralt, «et seda Erg 


Noorile teatada. Ta taipas juba mustal planeedil, et spiraalke.tas on ääretult 

313 

kauge, täiesti võõra maailma tähelaev ja et see kummaline laev oli väga kaua kosmoses 
lennanud.» 

«Kas tõesti Erg Noor ei saa iialgi teada, et tema spiraal-ketas on pärit universumi tohutust 
sügavusest — teisest galaktikast, Andromeeda udukogust?» ütles Veeda. «Kui kahju!» 

«Ta saab teada!» ütles Dar Veter kindlalt. «Me palume Nõukogult energiat erisaateks kaaslase 
kolmkümmend kuus kaudu. «Luik» on meie väljakutsele veel üheksateistkümne tunni jooksul 
kättesaadav!» 


IVAN JEFREMOV 


... Ühiskajutisse olid kogunenud mõned inimesed. Nad pajatasid heroilisest ja erakordsest, 
inimese unistustest ja jõust, nähtu ilust ja tuleviku ülevusest. Nendele jutustustele pandi 
nimeks «Viis rumbi», hiljem «Seitse rumbi». Merel armastatakse romantikat... 

Kuid eriti huvitav on iga jutustajaga tutvuda. Nende seas tunneme ära poisikese, kelle 
Punaarmee rood kodusõja ajal üles kasvatas. Ühes lahingusuitsu lõhnaga hingas ta endasse 
revolutsiooni tuuli, omandas võitmatu tungi teadmiste järele... 


Noore madrusena sõitis ta 1924. aastast alates Vaiksel ookeanil ja Kaspial, olles armunud 
märulisse tuulde ja merre, mis alati, olgu tormine või tüüne, on imekaunis ja kutsuv, mehisust 
ja uhkust sünnitav... 

1934. aastast peale oli ta mäeinsener, püüdis tungida maapõue puutumatutesse saladustesse... 
Geoloogina ta mitte ainult ei tegelnud luurega, vaid ka lõi uue teaduse — tafonoomia, mis 
võimaldab paremini Maa aardeid üles leida. 

Ajaloolasena, Aafrika tundjana tungis ta egiptuse rahva kauge mineviku sündmustesse, 
vaaraode puhkepaikadesse, muistsete, preestrite salajastesse pühamutesse... 
Paleontoloogina, paljudest Taga-Kaukaasia, Kesk-Aasia, Jakuutia, Ida-Siberi ja Kaug-Ida 
ekspeditsioonidest osavõtjana ning nende juhina avastas ta Gobi kõrbes maailma suurima 
dinosauruste kalmistu... 1940. aastal sai temast bioloogiateaduste doktor... 

Ja lõpuks on ta kirjanik, harukordse kunstnikupilguga, terava maa-ilmatunnetusega, ülijulge 
oma otsustustes... 

Ja nii hämmastav või isegi fantastiline kui see ka pole, kõik need biograafiad — noore 
punaarmeelase ja madruse, paleontoloogi ja mäe-inseneri, geoloogi, ajaloolase ja kirjaniku 
oma — kuuluvad ühele inimesele, Ivan Antonovitš Jefremovile. 

Jefremovit kui teadlast märgati juba 1927. aastal, kui ilmus tema esimene teaduslik töö. 
Jefremovit kui kirjanikku õppisid lugejad tundma poolteist aastakümmet hiljem. Kuid 
viiekümnendaks sünnipäevaks (1957) oli ta võitnud laia lugejaskonna tunnustuse ja armastuse 
oma jutustustega ja «lugudega ebatavalisest», julgete, mehiste kangelastega ning nende 
erakordsete saatuste ja seiklustega. 

1944. aastal avaldas ta ajakirjas «Novõi Mir» väga huvitavad jutustused, üldpealkirjaga «Viis 
rumbi», mis hiljem koos kahe uue jutustusega moodustasid kogumiku «Seitse rumbi». Edasi 
ilmusid üksteise järel 1. A. Jefremovi uued raamatud — «Teemanttoru» (1944), «Lugusid 
ebatavalisest» (1944), «Mineviku vari» (1945), «Tähelaevad» (1947), «Oikumeeni äärel» 
(1949) ja «Baurdžedi rännak» (1953). 

Jefremov kirjanikuna on üheaegselt kunstnik ja teadlane, mõtleja ja fantaseerija. Tema sule all 
elustuvad pildid minevikust ja tulevikust, sünnivad hüpoteesid, millest nii mõndki elu hiljem 
kinnitab. Selle hiilgavaks näiteks on «Teemanttoru», milles Jefremov motiveeris siSeri 
teemantide leiukoha avastamise võimalikkust amma enne seda, kui see Jakuutias tõepoolest 
avastati. 

Oma uues romaanis «Andromeeda udukogu» jutustab 1. A. Jefremov kauge tuleviku 
inimestest, nende grandioossetest teaduslikest saavutustest ja taotlustest, astronautide 
kartmatutest lendudest ja kosmose vallutamisest kommunistliku ühiskonna täieliku õitsengu 
epohhil. See on meie kirjanduses esimene, olgugi ehk vaieldav, kuid huvitav ning julge katse 
heita pilk kommunismi tulevikku. 

Läänemaailma dekadentlikus kirjanduses ei näe kirjanikud tulevikku. Nad kardavad seda ja 
hirmutavad sellega. Nende raamatutes näeme intellektuaalselt mandunud, metsistunud 
järglasi, hävinevat tsivilisatsiooni, üldise katastroofini viivate hävitussõdade õudusi... 
Niisugusele kirjandusele on vastukaaluks 1. Jefremovi uus romaan «Andromeeda udukogu», 
täis kindlat ja helget usku Inimesse, tema tulevikku, kommunismi triumfi ja mõistuse ülevusse 
mitte ainult Maal, vaid kogu lõpmatus, loendamatute tähemaailmadega universumis. 
Kommunismi kõrgeima faasi epohhil, mida Jefremovi romaanis nimetatakse Suure Ringi 
ajastuks, elavad Maal kaunid tugevad inimesed, kes on harmooniliselt arenenud ja tõeliselt 
suurepärased oma mitmekülgsetes töökangelastegudes, oma loominguliste otsingute laiahaar- 
delisuses, valmis rajama teed mitte üksnes lähedastele planeetidele ja tähtedele, vaid ka 
teistele, kujutlematult kaugetele galaktikatele — Andromeeda udukogule, täht Ahernaarile, 
isegi selle hinnaga, et mitte iialgi enam armastatud Maale tagasi pöörduda. Raamatu 
lehekülgedelt kerkib meie ette tuleviku maailm, äärmiselt, huvitavate inimeste — 


kosmoselenduri Erg Noori ja tema sõbratari Niiza Kriti, teadlaste Junius Anti, Dar Veteri, Ren 
Bozi ja Mven Massi maailm, inimeste maailm, kes on lahendanud Maal hulga teaduslikke 
probleeme 

1. A. Jefremovi romaan paneb mõtlema, kirjaniku unistusest innus-tatult tulevikku nägema, 
tunnetama seda tulevikku meie päevil tärkavates kommunismi käegakatsutavates joontes. 
Aleksandr Kazantsev 

